
GEORGES  GHASTELLAIN. 


LIVRE  VI. 


PROESME". 

Comme  jà  longuement  aye  esté  plongé  au  lac  d'annoyeuse 
matière,  et  que  souspiramment  il  m'a  convenu  fondre  de  ma 
plume  mots  ruyneux,  en  ensievant  les  annoys  de  fortune  et  la 
povreté  des  hommes  :  maintenant,  comme  esveillé  d'un  somme, 
là  où  la  vision  m'adonne  de  traveil,  nouvel  suscité  homme, 
me  trouve  à  l'entrée  de  nouvelle  joye  ;  et  moi  qui,  perplex  d'es- 

'  Le  ms.  du  château  de  Belœil  nous  permettra  d'améliorer  notable- 
ment le  texte  du  livre  VI,  publié  par  M.  Buchon.  Ce  manuscrit  porte  le 
titre  suivant,  ajouté  au  commencement  du  xvi"^  siècle  :  «  Du  koero- 
«  nement  du  roy  Loys  XI,  qui  fut  sacré  à  Reyns,  l'an  1461,  ù  estoit 
«  présent  le  noble  duc  Pbelippe  de  Bourgongne ,  son  bel  onckele, 
«  et  des  estranges  choses  de  son  règne.  Appartient  à  monsieur  de 
«  Diest.  1)  Engelbert  de  Nassau  devint  seigneur  de  Diest  en  1499. 

TOM.    IV.  1 

prit,  me  soloye  desfyer  de  salut  et  invoquer  le  divin  pourvoyr 
sur  les  humaines  difficultés  que  je  seutoye  et  qui  me  causoient 
annoy  de  vivre,  maintenant  en  exultation  d  ame  je  reverdis  en 
loenge,  et  les  mains  deslég-ées  de  peur,  je  rue  au  ciel  par  sacri- 
fice, et  ce  à  cause  non  pas  de  la  mort  de  cestui  glorieux  roy 
défunct,  le  roy  Charles  septiesme,  mais  que  par  son  défine- 
meut,  lequel  il  a  plu  à  Dieu  lui  envoyer,  suspection  injuste- 
ment prise  a  esté  terminée,  et  a  esté  ouverte  la  voye  par  où 
longue  naturelle  léaulté  de  cœur  pourra  estre  foncièrement 
congnue,  en  magnification  de  la  gloire  de  Dieu  et  de  sainte 
foy,  et  en  accroissement  de  salut  humain,  par  tout  l'uni- 
vers siècle.  Certes,  dont  la  cause  est  que  ce  prince,  le  duc  de 
Bourgongne,  qui  tant  a  esté  humble  et  constant  en  vertu,  tant 
léal  et  entier  envers  sa  mère  maison  de  France,  est  parvenu  à 
celle  heure  et  à  icelui  bonheur,  que  le  chef  d'icelle  très-noble 
et  glorieuse  maison,  le  roy  Loys  est  et  sera  mu  maintenant  de 
ses  pays,  là  où  il  a  pris  nourriture  longue  et  très-familière, 
et  a  expertement  cognue  la  vraye  vive  bonté  de  sou  nourris- 
seur,  que  son  père,  le  roy  Charles,  n'a  oncques  voulu  co- 
gnoistre,  ne  y  mettre  foy,  dont  il  (ledit  roy)  a  esté  moins  heu- 
reux et  plus  loings  de  salut,  et  le  tout  humble  et  léal  duc, 
fondant  en  annoy,  quand  autrement  ne  l'a  voulu  fortune. 
Donc,  et  comme  j'ai  dit  que  le  temps^  durant  la  vie  du  roy  jà 
trespassé,  m'a  présenté  matière  ruyneuse  longuement,  et  la- 
quelle m'a  convenu  traiter  h  regret,  maintenant  non  merveille 
si  je  dis  que  joye  et  dégoisement  font  à  démener,  quand  la 
nouvelle  régnation  de  ce  nouvel  roy  promet  tant  de  transquil- 
lité  et  de  paix,  par  la  paix  mesme  et  salut  que  ce  duc  de  Bour- 
gongne, en  toute  ardeur  de  cœur,  a  désiré  avoir  en  ce  royaume. 
Et  maintenant  cestui  nouveau  roy  est  expert  et  asseur  ;  sy  en 
fait  Dieu  hautement  à  glorifyer,  et  l'heure  a  esté  benoîte  des 
hommes  quand  ainsi  en  est  advenu.  Donc,  et  afin  que  je  puisse 
justifier  mes  escripts  et  tant  mieux  donner  appreuves  à  mes 
raisons,  il  vous  doit  estre  manifeste  ù  tous  lisans  que,  depuis 
Tan  XIX  jusques  à  l'an  xxxv,  qui  font  dix-et-sept  ans,  ces  deux 

nobles  princes-icy  furent  en  guerre  mortelle  l'un  contre  l'autre, 
et  desquels  les  fortunes  et  advénements  entre  eux,  comment 
qu'il  en  soit  escript,  ont  esté  divers  et  ruineux  et  pitéables  en 
leur  nature,  telle  fois  pour  l'un,  telle  fois  pour  l'autre,  ainsi  que 
fortune  le  rendoit,  dont  Dieu,  enfin  par  miséricorde  envers  son 
peuple  françois,  sur  l'an  xxxv,  remitigea  leurs  deux  courag-es, 
et  leur  faisant  entendre  la  prochaineté  de  leur  sang,  ensem- 
ble la  perdition  du  peuple  chrestien,  les  réduisy  à  humaine 
compassion  sur  tant  de  maux  et  à  pacification  honorable  et 
méritoire  en  la  ville  d'Arras,  à  haulx  et  grans  mistères  solen- 
nels, déclarés  souffisamment  eu  mon  second  volume  ',  par  quoy 
je  les  trespasse. 

Mais,  non  obstant  ceste  paix  faile,  qui  estoit  œuvre  divine  et 
par  laquelle  il  sembloit  que  toute  transquillité  désormais 
auroit  lieu  entre  eux,  et  ne  s'y  retrouveroient  jamais  rumeurs, 
ne  questions  nulles,  toutesvoies,  depuis  celle  pacification  faite, 
àpeines'estoncques  trouvée  année  depuis,  jusquesàl'au  lxi,  que 
par  suggestion  de  l'ennemy  ^  envieux  de  l'humaine  concorde, 
il  n'y  ait  eu  des  rumeurs  périlleuses  entre  eux,  huy  l'une, 
demain  une  autre,  pleines  de  mauvaiseté  et  d'espouventement, 
et  toutes  prochaines  à  meschief  et  à  playe,  et  de  si  felle  et  de  si 
mauvaise  condition  que  plus  alloient  avant  et  croissoient  leurs 
ans,  plus  se  fellissoient  et  aigrissoient  les  matières  entre  eux 
et  se  disposoient  à  ruyne,  dont  la  venue  du  dauphin  devers 
ce  duc,  jà  à  présent  nouvel  roy,  fut  matière  du  plus  aygre  et 
du  plus  périlleux  bouillon  qui  oncques  s'y  trouva,  et  en  dé- 
mènement  de  qui,  par  longues  tractations  bien  pesantes,  fina- 
blement  toutesvoies,  toutes  questions  et  rumeurs  sont  cessées 
et  finées,  et  sont  tournées  en  paix  et  en  union  par  provision  di- 
vine et  par  mort  naturelle  de  ce  roy,  lequel,  non  ayant  oncques 
vu  son  cousin  cestui  duc,  ne  put  oncques  entendre  aussi,  ne 
cognoistre,  ne  concevoir  sa  léaulté,  ne  sa  preud'hommie,  ne 


•  Cette  partie  du  livre  II  n'a  pas  été  retrouvée. 
^  L'ennemy,  le  démon. 

Famour,  ne  la  %Taye  naturelle  honneur  et  révérence  qu'il  por- 
toit  à  sa  mère  maison  et  à  sa  majesté  royale  :  ce  qui  grand  pitié 
fut  certes  et  grand  dommage  pour  tous  deux ,  car  ne  fait  à  doub- 
ter  que,  si  une  fois  seulement  cestui  roy  Charles  eust  pu  voir 
son  dit  cousin,  et  [eussent  pu]  entredeviser  eux  deux  de  parfont  , 
estomac,  jamais  ne  se  fust  pu  deffyer  après  de  sa  personne, 
jamais  difficulter  de  sa  preud'hommie  et  léauté,  ne  jamais 
prendre  imagination  contraire  de  sa  parfonde  humilité  natu- 
relle, mais  yeustadjoustéfoy  etcrédence,  arrestet  ferme  con- 
tenir, et  eust  mis  pieds  et  fondement  devant  le  remanant  du 
monde  sur  la  vive  roche  de  sa  vérité  estable.  [Ce]  que  je,  non 
flatteur  de  sa  personne,  ne  pollisseur  de  sa  gloire,  sans  cause 
ne  présume  à  dire  de   moy-mesme,  car  n'en  voudroye  estre 
cru;  mais  par  son  propre  fils,  par  longs  ans  nourry  en  sa  mai- 
son, jà  nouvel  roy,  de  son  humilité  ce  qui  en  est  dit  se  preuve 
et  se  monstre  manifeste,  quand  luy-mesme,  ayant  cognu  et 
expérimenté  son  oncle^  l'a  jugé  et  fait  publyer  de  sa  grâce  estre 
l'honneur  des  princes  régnaus,  l'amas  et  le  trésor  de  l'honneur 
du  siècle  et  de  la  léaulté  et  preud'hommie  de  ce  royaume,  avec- 
ques  ce  que  luy-mesme  (est  assavoir  le  duc)  s'est  mis  en  tous 
tels  devoirs  envers  luy,  comme  nature  et  raison  et  devoir  l'obli- 
gent, et  comme  de  longs  temps  il  a  esté  d'estre  et  a  voulu  et  a 
désiré  faire  et  monstrer  au  père,  s'il  l'eust  bien  voulu  accepter. 
Car  oncques  plus  humainement,  ne  plus  cordialement,  ne  de  si 
grand  humilité^  prince,  ne  petit  vassal,   ne  honnora  tant  la 
majesté  royale,   ne  ne  se  paroffry  à  servir  léalement  icelle, 
comme  cestui,  qui  de  cœur  et  d'âme  et  de  corps  et  de  che- 
vauche, s'y  est  offert  et  monstre  jusques  à  faire  esmerveillier 
cœurs  et  pensemeuts,  que  oncques  n'avoient  vu  partir  du  coffre 
si  à  plaiu  ce  que  maintenant  il  en  a  tiré,  certes  à  la  justifica- 
tion grande  de  ses  paroles  maintes  fois  proférées  et  promises, 
et  à  la  manifestation  véritable  aussi  de  sa  léale  profonde  humi- 
lité et  nature,  â  laquelle  il  a  donné  voye  quand  il  a  vu  temps 
et  lieu. 

Et  jîi-soit-ce  que  aucuns  pourroient  mettre  avant  des  argu- 

ments  beaucoup,  par  lesquels  ils  voudroient  contredire  à  mes 
escripts  et  rebouter  la  vérité  de  mon  témoignage,  alléguans 
plusieurs  roidesses  et  fiertés  maintenues  par  cestui  duc  à  ren- 
contre de  la  royale  majesté,  ce  diroient,  et  réduisans  à  toutes 
maintes  dures  et  rumoreuses  questions  non  appertenantes  à 
estre  portées  par  ycelui  à  l'encontre  de  son  roy,  sinon  par 
puissance  rebelle,  en  quoy  il  sembleroit  que  porter  devroit 
charge  de  rébellion  et  de  desnaturement,  et  non  pas  famé  juste 
et  mérite  d'avoir  esté  si  léal  et  si  humble  François,  et  si  entier  et 
soigneux  envers  l'exaltation  de  la  couronne  comme  je  le  pro- 
nonce; certes,  si  tant  m'est  permis  de  grâce  que  d'estre  ouy 
ententivement,  et  que,  par  solution  véritable,  je  puisse  vaincre 
opinion  non  bien  fondée,  je  satisferay  aux  arguans,  et,  par 
approbation  clère  et  de  vif  effet,  je  justifieray  mes  escripts 
dignes  de  perpétuel  aveu.  Et  ne  feray  ce  tant  à  cause  de  lui 
donner  gloire,  ne  los  en  ses  mérites,  comme  je  le  fais  pour  le 
nettoyer  et  deffardeler  de  toutes  charges  envieuses,  en  quoy  sa 
noble  et  clère  renommée  pourroit  estre  obscurcie  sans  cause. 
Car,  après  que  j'ay  labouré  et  escript  par  longs  ans,  et  que  de 
leurs  hauts  règnes  il  me  sont  sourvenues  diverses  matières  et 
difficultés  à  traiter,  maintenant  quand  il  a  plu  à  Dieu  faire 
son  plaisir  de  l'un,  et  l'autre  laisser  encore  voyageur  icy 
bas,  aprièmes  me  semble-il  heure  en  ce  présent  lieu  de  traiter 
de  ceste  matière  et  de  donner  à  cognoistre  quel  le  vivant  a  esté 
et  a  voulu  estre  envers  le  mort,  afin  que  le  vif  succédant  à  la 
couronne,  avecques  tous  autres,  prende  pied  ferme  en  l'exemple 
de  sa  bonne  volonté  ancienne.  Donc,  et  si  d'aucunes  choses 
temporelles  il  loist  faire  regret  et  avoir  aucunement  dueil  en 
leur  deffaillance,  durement  doncques,  et  entre  autres  choses, 
je  plains  que  Dieu  n'a  souffert  ainsi  ^que  le  noble  et  vray 
humble  cœur  de  ce  prince  n'a  esté  cognu  du  père  mort,  comme 
envers  le  fils  il  a  monstre  quel  il  vouloit  estre  envers  le  père 
estant  en  vie,  et  que  le  père  mort  peut-estre  en  regret  de  ccstes 
rumeurs  non  vuydées  d'entre  eux,  n'a  eu  le  fruit  et  la  jocon- 
dité  de    l'honneur  et  service  qui  ont  esté  faits  par  luy  et 

monstres  au  fils,  non  par  fainte  et  simulation,  mais  de  vive  ra- 
cine de  léal  courage.  Et  certes,  si  ainsy  estoit,  et  que  les  for- 
tunes ainsi  le  voulsissent,  la  vie  du  survivant  se  fust  réputée 
heureuse  de  son  surplus,  et  l'âme  afflicte  du  mourant  plus 
contente  et  mieux  assoufie  de  Dieu,  par  laisser  après  luy  un 
serviteur  si  preud'homme,  et  ne  me  seroit  besoin  ores  de  jus- 
tifier si  fermement  par  escript,  ce  qui  vivement  auroit  esté  vu 
et  cognu  par  opération  et  effet.  0  !  que  à  Dieu  plust  que  non 
le  fils  eust  eu  ceste  première  gloire  d'un  si  humble  serviteur 
par  expérience  ;  mais  que  le  père,  bien  disposé  à  vérité  enten- 
dre, eust  vu  mesme  l'entamement  de  son  cœur  voué  à  luy  et  à 
perpétuelle  léaulté  volontaire!   Certes,    leurs    personnes  en 
eussent  esté  plus  bienheurées  toutes  deux,  et  les  affaires  de  la 
crestienneté  en  eussent  pris  plus  claire  et  plus  saine  termination 
que  n'ont  ores,  dont  au  surplus  Dieu  mette  provision  par  sa 
miséricorde  !  Aux  argumens  doncques  que  pourroient  mettre 
avant  gens  hayneux  ou  autres  non  informés  du  vray,  tendans 
à  condempnercestui  prince  en  aucunes  de  ses  manières  de  faire, 
par  juger  icelles  non  estre  louables,  mais  obscures,  comme  lon- 
guement eux  (les  deux  princes),  ils  sembloient  avoir  esté  dis- 
cordans  ensemble  et  non  parfaitement  unis  en  paix,  certes,  sauve 
la  grâcedes  arguans,  et  jà-soit-ce  qu'il  y  ait  eu  rumeurs  maintes 
et  discords  entre  eux  pour  diverses  causes,  oncques  toutesvoies 
de  la  part  de  ce  duc  n'y  a  eu  descognoissance,  ne  rébellion, 
ne  y  a  eu  contradiction,  ne  fierté  à  rencontre  de  la  couronne, 
mais  observation  plenière  d'honneur  et  de  révérence  envers  la 
royale  majesté  et  hautesse  souveraine.  Donc,  si  les  discrépances 
et  débats  sont  sourds  '  parfois  entre  eux  bien  aigres,  sy  n'est-ce 
h  imputer  à  blâme  h  cestui,  ne  h  charge  d'orgueil  à  l'encontre 
de  son  souverain,  mais  est  h  imputer  ii  fortune  et  à  mauvais 
hommes  qui  envers  un  homme  juste  et  preud'homme  ont  quis 
et  machiné  querelles  en  quelles  il  s'est  bien  osé  deffcndre  tous- 
jours,  toutesvoies  mettant  Dieu  devers  luy,  et  ledevoir  humble 

'  Sont  sourds,  se  sont  élevés, 

en  quoy  il  estoit  tenu  envers  son  souverain  par  obligation  de 
nature;  car  oncques  ne  maintint  question  si  juste,  ne  si  grande, 
qu'en  soustenant  ycelle  roidement  à  rencontre  des  machinans 
il  ne  se  soit  premier  montré  humble  défendeur  de  son  droit,  plus 
constraint  que  volontaire.  Et  comme  il  eschict  souvent  que 
entre  deux  frères  il  y  ait  débats  et  rumeurs,  semblablement 
entre  père  et  fils  maintefois,  lu,  où  toutesvoies  la  hayne  ne  peut 
estre  radicale,  ne  foncière,  comme  naguères  a  esté  vu  et  ouy 
entre  le  roy  défunt  et  son  fils  Loys ,  n  est  de  merveille  donc- 
ques  si,  entre  deux  princes  volans  de  hautes  ailes,  parens  en- 
semble, marcissans'  ensemble,  communiquans  en  diverses 
matières  et  affaires  ensemble,  qui  oncques  toutesvoies  ne  s'en- 
trevirent et  peuvent  avoir  eu  gens  partiaux  et  séditieux  et 
volontaires  à  l'entour  de  leurs  personnes,  il  y  chiet  des  ques- 
tions et  des  différons,  quand  la  multitude  des  seignories  et  des 
terres  que  ont  les  princes,  peuvent  causer  aucune  multitude 
d'accidens,  aval  l'an,  périlleux,  et  lesquelles  toutesvoies  il  con- 
vient maintenir  en  roideur,  par  opportunité  publique.  Donc, 
comme  le  fils  peut  garder  sa  conscience  non  lésée  en  mainte- 
nant sa  querelle  à  rencontre  du  père,  pareillement  peut  bien 
le  subget  et  parent  deffendre  sa  cause  en  roideur  sans 
trespasser  ordre  de  droiture.  Exemple  de  Loys,  roy  main- 
tenant et  fils  au  roy  Charles  jà  esvanouy,  lequel  par  l'espasse 
bien  de  quatorze  ans  a  esté  absent  de  son  père,  sans  oncques 
estre  venu  vers  luy,  et  sans  que  oncques  il  y  ait  eu  cause 
de  rumeur  autre  en  eux  fors  que  iceste.  Mais  qui  est-il  qui 
favorisant  au  père  à  l'encontre  du  fils  osast  juger  pour 
tant  le  fils  estre  blessé  en  honneur,  ne  chargé  de  criminelle 
offense,  quand  tout  absent  et  eslougiet  de  corps  il  ne  s'est 
oncques  esters,  ne  fortrait  en  cœur  de  la  voye  de  noble  fia- 
ble nature?  Et  si  contradiction  y  a  eue  et  refus  de  venir  vers 
luy  pour  certaine  cause,  n'y  a  point  eu  refus  toutesvoies,  ne 
désestimance  de  l'aimer  finalement  et  servir  en  toute  humilité 

»  Marcissans,  dont  les  États  sont  continus. 

et  amour  due.  Sy  en  ont  eu  toutesvoies  plusieurs  à  l'entour  de 
son  père  des  jugemens  en  son  contraire  bien  gros,  qui  peu 
toutesvoies  sentoient  de  son  cœur  peut-estre  quel  il  estoit  en 
dedens.  Et  par  ainsi  les  hommes  font  leurs  jugemens  par  les 
apparences  extérieures  ;  mais  Dieu  seul  enfonce  les  pensées  et 
cognoit  les  bonnes  inclinations  secrètes.  Sy  n'est  pas  chose  cer- 
taine juger  selon  l'œil,  car  souvent  l'intention  de  l'homme  est 
fructueuse  et  rendant  salut,  là  où  ce  qui  appert  par  dehors 
semble  estre  corrosif  et  de  mauvaise  entreprise.  Doncques,  au 
propos  de  ce  bon  duc  de  Bourgongne,  depuis  la  paix  faite 
entre  eux,  oncques  ne  s'est  trouvé  rébellion  en  lui,  ne  fierté,  ne 
oncques  desvoyement,  ne  descoguoissance,  mais  avecques 
querelles  maintes  grandes,  diverses  et  très-dures,  humilités  et 
regrets  les  plus  parfons  de  la  terre,  et  tellement  qu'en  multi- 
tude de  questions  sans  nombre  ruyneuses  et  pleines  de  péril, 
luy  seul  par  tolérance,  par  sa  vertu  et  gravité  de  sens,  par  sou 
humilité  et  amour  vive,  les  a  vaincues  et  dénouées,  les  a  amol- 
lies et  menées  à  fin,  et  les  a  fait  fondi'e  et  tourner  à  néant  soubs 
toute  humilité  endurante.  Quel  exemple  en  est-il  de  Luxem- 
bourg? Quel  patron  aussi  en  avez-vous  vu  de  la  réception  de- 
vers lui  de  Loys  jà  roy  présent?  Quelle  approuve  de  maintes 
vielles  et  nouvelles  matières  ruyneuses  et  aigrement  eslevées, 
lesquelles  il  a  maniées  non  par  l'espée,  mais  par  humble  re- 
monstrance,  non  par  mauvaiseté,  mais  par  dévote  pryère,  non 
par  orgueil,  ne  puissance,  mais  par  tout  humble  endurement, 
pour  faire  sacrifice  h  Dieu  de  sa  cause?  Et  lequel,  tout  ce  que 
oncques  il  fit  et  pensa,  depuis  la  réduction  à  la  paix,  il  a  fait, 
pensé  et  mis  sus  ù  l'avantage,  à  la  gloire  et  ù  la  conservation 
de  ce  royaume,  d'autant  que  en  luy  gisoit  portion  ou  pouvoir 
de  le  faire,  combien  que  de  romptures  certes  luy  ont  esté  don- 
nées maintes,  et  traverses,  par  lesquelles  il  luy  a  convenu 
estre  retardé  de  maintes  bonnes  affections,  et  dont  mesmes  les 
empeschans  ont  esté  malheureux  et  maudits,  et  luy  justifié, 
comme  j'espère,  devant  Dieu,  de  sa  bonne  délibérée  :  sy  ne 
quier  mais  d'en  faire  longue  récitation.  Mais  qui  légèrement 

ne  se  voudra  arrester  ù  l'excellence  des  titres  que  je  lui  donne, 
regarde  doncques  amplement  à  la  multitude  de  ses  vertus  et 
bonnes  œuvres,  dont  livres  sont  pleins,  et  lors  après,  il  juge  de 
ses  mérites,  loenges  et  services.  L'on  dit  que  les  paroles  font 
cognoistre  l'homme;  mais  souverainement  ses  œuvres  le  dé- 
monstrent  et  jugent  estre  quel  il  est,  tel  ou  tel.  Si  doncques  pa- 
roles bonnes  doivent  donner  grâce  et  gloire  au  proférant,  plus 
encore  doivent  donner  bonnes  œuvres,  louenges  et  exaltation 
à  celuy  qui  est  coustumier  de  les  faire.  Aussi  comme  l'arbre 
florissant  n'est  digne  de  plein  los  s'il  ne  rend  fruit,  aussi 
l'homme,  pour  bonne  parole  tant  seulement,  ne  s'acquiert  le 
titre  de  bonté  sans  y  adjoindre  vertueuse  œuvre.  Tousjours 
l'œuvre  démonstre  quel  homme  est  en  racine,  mais  non  pas 
tousjours  les  paroles  correspondent  et  concordent  avecques  les 
intentions  ;  car  souvent  y  peut  avoir  fainte  et  simulation  de  ce 
qui  non  est,  par  quoy  abus  y  chiet  et  déception.  Si  doncques 
l'arbre  qui  rend  fruit  est  à  aimer  et  à  tenir  chier,  parce  qu'en  luy 
a  existence  de  bien,  et  non  pas  tant  seulement  apparence, 
comme  plus  doncques  est  de  aymer  et  de  priser  l'homme  non 
double,  ne  faint,  mais  un  en  parole  et  en  fait,  qui  rend  au  monde 
le  fruit  de  vérité  et  de  preud'hommie,  tendant  au  salut  de 
l'univers  peuple  de  Dieu,  et  [qui]  par  procurer  paix,  luy-mesme 
s'entretient  en  dedans  soy  paisible  et  transquille!  Et  est-il  homme 
en  terre,  voyant  arbre  porter  bon  fruit,  qui  le  osast  juger  mau- 
vais? et  homme  faire  bonnes  œuvres  et  saintes,  tout  jeusne  et 
tout  viel,  le  condempner  reboutable?  Ne  sçay  si  possible  est  à 
raison  bien  résolue  de  le  faire.  Mais  une  chose  bien  sçay  :  que  Im- 
possible est  que  ce  qui  est  bon,  par  mauvais  jugement  s'empire. 
Sy  ne  dis  point  cecy  en  vain,  mais  au  propos  de  ceduc  de  qui  je 
sçay  bien  que  plusieurs  en  temps  avenir  pourront  parler  diverse- 
ment, pour  cause  des  différens  et  questions  maintes  qui  ont 
esté  entre  le  roy  Charles  et  luy-mesme,  jusques  au  trespas 
d'iceluy  roy  qui  est  mort  en  ceste  rancune,  dont  aucuns  pour- 
roient  penser  que  ce  fust  à  la  charge  de  ce  duc  et  à  sa  coulpe, 
quand  il  ne  fist  retourner  son  fils  par  devers  luy,  ainsi  que  par 

plusieurs  fois  il  l'avoit  mandé  et  commandé  à  l'un  et  ù  l'autre. 
Et  pour  ce  que  ceste  mesveillance  endevers  luy,  sembleroit 
estre  fondée  en  raison  ù  plusieurs  et  par  conséquent  devroit 
porter  charge  de  malice  et  de  restiveté  à  la  couronne,  pour 
yceùx  assoufSr  et  redarguer  par  la  vérité  contraire,  j'ai  produit 
mes  exemples  et  raisons  dessus  touchées,  et  maintiens  que, 
comme  le  bon  arbre  se  cognoit  par  le  bon  fruit  qu'il  fait,  aussi 
l'homme  se  cognoit  et  se  peut  juger  par  ses  œuvres  et  par  ses 
vertus ,  lesquelles  il  monstre  par  paroles  et  par  effet.  Et  ne 
peuvent  argumens  fondés  en  opinion  incertaine  noircir  la  re- 
nommée d'un  bon  homme,  lorsque  ses  faits  et  opérations 
afferment  et  approuvent  réellement  quelle  chose  il  est  en  sa  na- 
ture. Envis  certes  qui  oncques  jeusne  ne  commist  faute, 
quand  venu  est  à  son  dernier  eage,  tout  plein  de  jours,  la  vou- 
droit  commettre,  viellart.  Donc,  se  préserver  de  faire  faute  est 
splendeur  à  homme  de  haut  pris.  Comme  dignes  de  los  et  de 
records  sont  doncques  les  hautes  et  excellentes  œuvres  actuel- 
lement monstrées  en  ce  royaume,  et  dont  le  siècle  en  a  vérifié 
la  mémoire  !  Ne  se  faigne  nul,  si  n'est  par  envie,  de  donner 
faveur  à  celuy  que  les  estranges  nations  longtaines  recom- 
mandent par  famé ,  et  que  les  papes  et  les  princes  forains  et 
toute  l'église  universelle  de  Dieu  jusques  aujourd'huy  a  sous- 
tenu  et  porté,  a  eu  en  grâce  et  en  recommandation  singulière 
devant  tous  régnans.  Donc,  comme  de  mauvaise  vie  et  obscure 
ne  peut  sortir  bonne  renommée,  fait  à  croire  aussi  que  ceste 
haute  recommandation,  honneur  et  faveur  ne  sont  données, 
ne  de  Dieu,  ne  d'homme  ù  fortune,  ou  seroient  abus  et  er- 
reurs en  ce  monde  icy-bas,  à  la  cause  de  luy  seul,  contraire 
de  nature  et  du  cours  infaillible,  ce  qui  n'est  pas.  0  vous  hu- 
mains cœurs  des  François,  qui,  par  successives  générations  de 
père  en  fils,  en  temps  advenir  trouverez  mes  escripts,  lorsque 
la  main  pourrie  en  terre  reposera  soubs  divine  mercy,  si  faim 
vous  peut  prendre  de  visiter  mes  œuvres,  et  que  loisir  vous 
puisse  traire  à  l'advertence  d'icellcs,  ne  vueilliez  doncques  noter 
tant  seulement  le  son  des  paroles,  mais  les  causes  et  racines 

qui  m'ont  mu  à  les  former  telles.  Car  en  vérité,  qui  devant 
Dieu  me  présente,  en  cause  nécessaire  et  fructueuse  me  suis 
fondé,  trop  plus  que  ne  suis  eu  intention  de  trop  haut  louer 
personne  par  attribution  de  vaine  gloire  ;  mais  considérant  les 
ans  très-longs  et  les  sauvages  fortunes  diverses  qui  avoient  eu 
cours  entre  ces  deux ,  et  à  cause  de  quoy,  chacun  à  son  los 
avoit  porté  des  ymaginatious  beaucoup  et  de  murmures,  et 
lesquelles  avoient  excitées  leurs  passions  et  courrages  comme 
hommes,  moy,  certes,  ayant  vu  le  définiment  de  celuy  par  qui 
tout  pouvoit  tirer  à  mal  ou  à  bonne  yssue,  et  que  la  charge  du 
discord  pouvoit  demorer  sur  le  dos  du  vivant  et  sembleroit  par 
ce  en  estre  cause,  moy,  cognoissant  suffisamment  leurs  per- 
sonnes, les  causes  aussi  de  leurs  questions ,  les  qualités  et  con- 
ditions des  circonstances  et  des  hommes  de  celuy  temps  emprès 
eux,  ay  jugé  louable  et  méritoire  de  justifier  celuy  qui  n'avoit 
coulpe,  ne  desserte  en  rancune  nulle  que  le  deffunt  a  pu  prendre 
à  rencontre  de  luy ,  ne  en  quoy  il  est  mort,  sauf  toutesvoies  et 
bien  entendu  que,  pour  justifier  l'un,  je  n'entends  àcondemp- 
ner  l'autre  en  riens,  ains  le  prononce  le  plus  sage  et  le  plus 
glorieux  roy,  tout  compris,  et  le  plus  clair  et  plain  de  hauts 
faits  qui  guères  ait  esté  depuis  Charlemaine.  Mais  en  tant  qu'il 
touche  passions  humaines  et  que  s'engendrent  courroux  et 
froidures  en  cœurs  des  princes,  à  cause  des  variables  et  di- 
verses aventures  que  fortune  forge  et  envoie ,  dont  l'un 
maintient  avoir  droit  et  l'autre  ne  se  veut  attribuer  le  tort 
d'icelles  passions  et  rancunes  :  certes,  de  si  faites  rumeurs  et 
différens  dont  les  vérités  tousjours  ne  sont  attaintes,  ne  sçues 
là  où  il  besongne,  j'ay  contendu  et  a  esté  mon  intention  de 
faire  apparoir  par  yceluy  qu'il  n'y  a  coulpe,  et  par  condoléance 
et  clameur  envers  le  ciel,  souspirament  plaindre  et  plorer  l'a- 
venture que  sa  bonté  n'a  esté  cognue  de  la  part  du  trespassé, 
par  quoy  son  cœur  en  fust  mort  plus  à  son  aise.  En  quoy 
toutesvoies  ne  l'un,  ne  l'autre  n'ont  eu  coulpe,  mais  tant  seule- 
ment fortune  ennemie  à  tous  deux,  avecques  les  mauvais 
hommes  qui  y  ont  mis  dissidence.  Sy  en  est  mort  l'un  à  regret, 

et  l'autre  relenqui  eu  souspirs,  pour  cause  de  la  suspectiou 
non  juste.  Car  jà-soit-ce  qu'en  luy  fust  bien  de  recueillir  le  fils 
du  roy  et  de  le  nourrir  humblement  de  ses  biens,  n'estoitpas  en 
luy  pourtantde  le  renvoyer  etde  le  faire  l'etourner  vers  son  père, 
comme  si  chasser  le  voulsist  et  bouter  hors  de  sa  maison.  Et 
luy  seulement,  le  fils,  non  enfant  lors,  mais  qui  homme  parcreu 
estoit,  l'arbitre  avoit  de  ce  faire  et  de  s'en  retourner,  qui 
oncques  toutesvoies  ne  l'a  voulu,  pour  presse,  ne  pryère.  Donc, 
si  la  long'ue  demeure  par  devers  son  bel  oncle  a  esté  cuisante 
au  roy  son  père,  oncques  toutesvoies,  selon  que  les  choses  sont 
advenues  depuis,  ne  advint  chose  plus  salutaire  en  ce  royaume 
que  ce  qu'il  est  retrait  et  persévéré ,  quand  par  vertu  de  ceste 
maison,  son  humble  serviteresse,  laquelle  il  a  incorporée  en 
toute  dilection  et  confidence,  il  est  parvenu  paisible  ù,  la  cou- 
ronne à  laquelle  à  l'adventure,  si  ailleurs  eust  esté  et  selon 
les  dispositions  diverses,  il  ne  fust  parattaint  jamais  sans 
estrif,  dont  ce  noble  royaume  fust  arrière  enchu  en  sa  pes- 
tilence ancienne.  Car  il  est  tout  notoire  que  dès  le  commence- 
ment, quand  il  partit  de  l'hostel  de  son  père,  il  s'en  partit 
par  indignation  à  l'encontre  d'aucuns,  lesquels  depuis,  comme 
voix  courroient,  se  sont  fortifyés  avecques  le  père  en  son  con- 
traire, et  tellement  parobstinés  que  h  peine  l'ont  mis  tout  en 
oubly  et  en  nonchalloir,  eux  confians  sur  la  long-ne  vie  du  roy 
en  un  endroit,  et  en  l'autre,  sur  ce  que  avoient  devers  eux 
Charles  le  fils  jouvenciau,  par  lequel  à  l'estraindre  ils  feroient 
résistance  et  mauvaiseté  à  l'autre.  Et  jà-soit-ce  que  ce  roy 
Loys  fust  contraire  et  non  bien  voulu  de  plusieurs,  luy  demo- 
rant  encores  au  Dauphiné,  et  que  au  roy  son  père  cuisoit  moult 
son  refus  de  venir  vers  luy,  souverainement  toutesvoies  quand 
on  a  vu  son  adjonction  devers  son  oncle,  non  aymé  de  l'autre 
part,  là  alors  s'est  engrossy  le  venin,  là  s'est  aiguisée  et  enfel- 
lie  la  cuisance.  Et  qui  soloient  présumer  d'en  estre  maistres 
enfin  et  de  l'avoir  vers  eux  par  force ,  maintenant  se  sont 
tous  effrontés  et  espouventés  de  peur,  non  pas  que  le  duc  y 
regardast  ce  que  les  autres  y  notoient,  mais  ce  que  les  autres 

doiitoient  pouvoir  advenir,  quand  advenu  est,  il  s'en  est  réputé 
heureux  et  la  pris  en  son  avantage.  Aussi,  certes  et  si  à  Dieu 
peut  plaire  que  je  me  boute  en  ses  œuvres  mistérieuses,  et  que 
je  craintivement  présumer  ose  à  faire  enfoncement  en  ses  provi- 
dences, ceste  retraite  doncques  icy  m'a  semblé  estre  un  haut 
et  vray  jugement  de  Dieu  et  une  chose  sur  toutes  autres  cau- 
sée eu  divine  équité,  quand  ce  jeune  prince  le  dauphin,  que 
aucuns  contraires  et  hayneux  de  ce  duc  quéroient  à  faire 
instrument  de  guerre  contre  luy  par  soubtilles  voyes,  Dieu, 
prévoyant  leurs  intentions ,  ensemble  sa  preud'homie,  de 
mauvaistié  l'a  envoyé  entre  ses  bras  estre  instrument  de  son 
salut,  certes,  en  confusion  des  proposaus.  Car  fait  entendre 
que  beaucoup  et  par  long  temps ,  premier  que  oncques  il  déli- 
bérast  h  venir  par  devers  son  oncle,  ceux  d'emprès  son  père 
quérurent  et  proposèrent  de  l'envoyer  sur  les  marches  de 
Picardie,  afin  de  demander  ouverture  aux  villes  engagées 
sur  Somme  et  de  les  retourner  en  sa  main ,  par  envie  et 
deuil  que  avoient  que  ce  duc  tenoit  gagié  le  roy  d'un  des 
beaux  membres  de  sa  couronne ,  et  lequel  ne  veoient  à  pou- 
voir recouvrer  sainement,  pour  cause  du  traité  de  la  paix, 
sinon  par  ceste  soubtile  couverte  voye  de  le  faire  deman- 
der au  fils  héritier,  comme  non  consentant  au  transporter. 
Donc,  que  cecy  vray  soit,  appert,  quand  par  deux  ou  trois 
fois  le  roy  s'est  assayé  de  les  ravoir  par  demande  et  a  envoyé 
ses  ambassadeurs  à  ceste  cause  par  devers  le  possessant,  afin 
qu'il  les  voulsist  rendre,  sans  encore  luy  offrir  les  deniers  sur 
quoy  s'estoit  obligé,,  mais  faisant  dire  que  autant  et  plus 
que  les  deniers  montoient,  il  en  avoit  levé  et  reçu.  Donc,  et 
quand  par  celle  voye  il  ne  pouvoit  venir  à  ses  attaintes,  et  que 
les  responses  du  duc  possessant  se  trouvoient  très-graves  et 
bien  fondées,  par  une  autre  fois  après  renvoya  pour  celle  mesme 
cause,  et  voyant  que  ses  terres  ne  pourroit  ravoir  sans  satis- 
faction des  deniers,  contendi  à  faire  payement  par  vielles 
debtes  trouvées  en  la  chambre  des  comptes  à  Paris,  en  quoy  on 
vouloit  dire  que  ceste  maison  de  Bourgongne,  dès  le  temps  du 

bon  duc  Phelippe,  seroit  obligée,  à  cause  du  voyage  de  Flan- 
dres que  lejoj  fist  en  sa  faveur  pour  la  bataille  de  Rosebecq  ' . 
Auxquels  ambassadeurs  proposans  cecy,  fut  suffisamment  res- 
pondu,  eta-ussi  à  la  matière,  tellement  que  peu  y  profitèrent, 
et  bien  perçurent  que  jamais  ne  seroient  eslocliies*  lesdites 
terres,  sans  restitution  réelle  des  deniers  qui  y  estoient  mis 
sus,  lesquels  rendus  et  offerts  à  rendre,  le  duc  n'en  fist  oncques 
contradiction ,  ne  ne  Teust  voulu  faire.  Et  par  ainsi  donc- 
ques,  quand  tous  ces  moyens  quis  faillirent,  [et  lorsque]  le  roy 
avoitjàson  royaume  tout  entier  doé  à  luy,  exceptées  lesdites 
terres  de  Somme,  dont  l'envie  se  sourdy  grande  en  cœurs  de 
plusieurs,  imaginèrent  de  les  recouvrer  par  mauvaistié  de  ces- 
tuy  futur  roj^  qui  faindroit  non  vouloir  consentir  au  compact  de 
son  père,  [ce]  qui  estoit  et  eust  esté  chose  damuable  et  honteuse 
€t  directement  contre  la  paix  et  toute  équité  divine  et  humaine. 
Par  quoy,  tout  cecy  considéré,  je  dis  que  voirement  ce  a  esté 
un  haut  mistérieux  jugement  de  Dieu,  quand  de  celuy  que 
François  pour  lors  quéroient  à  faire  instrument  de  division  et 
de  ruyne  par  envie,  Dieu,  au  rebours  de  leurs  proposemeus,  en 
a  fait  instrument  de  salut  et  de  paix,  lequel  envoya  là  amy  et 
protecteur  là  où  ils  le  quéroient  envoyer  ennemy  dévorant. 
L'on  dist  aussi  que  mal  n'est,  dont  bien  ne  vienne.  Donc,  si  vray 
est  cestuy  dit  vulgaire  par  aucune  eschéance  d'autre  temps, 
n'est  pas  menteur  icy  quand  de  mauvaises  et  venimeuses 
conspirations  sont  venus  fins  et  effets  salutaires ,  contre  la  vo- 
lonté encore  et  l'entendement  des  conspirans.  Car  ont  procuré 
paix  à  celuy  à  qui  on  cuidoit  mouvoir  estrif  ;  l'on  a  donné 
gloire  et  renforcement  à  qui  on  proposoit  inférer  ruyne  ;  on  a 
fait  d'un  duc  débouté  longuement  du  royal  trosne,  le  bras 
féable  de  sa  couronne,  exalté  par  prééminence  ;  et  finablement 
d'un  royal  héritier  abieuty,  condempné,  mesvoulu  et  expuls, 

'  Je  citerai  ailleurs  un  manifeste  oii  Louis  XI  invoque  contre  la 
maison  de  Bourgogne  le  souvenir  des  services  que  lui  rendit  Charles  VI 
dans  l'oxpôdition  de  Roosebeko. 

*  Eslochiex.  changées  de  main. 

on  en  a  fait  roy  glorieux  et  paisible,  et  par  celuy  encore  par 
lequel  ses  hayneux  le  jugeoient  non  digne  d'y  parattaiudre, 
comme  ayant  pris  la  fuyte  devers  celui  du  monde  qui  moins 
leur  estoit  en  grâce  et  que  plus  réputoient  contraire  de  la  ma- 
jesté. Et  par  ainsi,  comme  toutes  ces  choses  longuement  pro- 
posées et  traînées,  en  un  moment  de  heure  et  contre  toute 
ymagination  d'homme,  sont  tournées  et  changées  en  autre  fin, 
justement,  me  semble,  je  puis  dire  et  maintenir,  qu'en  cecy  n'a 
riens  que  merveilleuse  œuvre  de  Dieu,  haut  et  mistérieux  juge- 
ment, espouventable  quand  les  mauvaises  et  iniques  cogita- 
tions il  paye  du  mesme  de  leur  quérir,  et  les  justes  et  souf- 
frantes pensées,  il  saoule  de  ses  provisions  débonnaires.  Bien 
appert  quand  du  plus  hay  et  mesvoulu  de  ce  royaume  sans 
cause  toutefois  et  sanscoulpe,  veullantmonstrerauxhayansleur 
malice,  l'a  fait  le  plus  solempnisé  prince  du  siècle,  devant  leurs 
yeux,  au  giron  mesme  et  au  milieu  de  leur  puissance,  et  en  a 
fait  le  nouvel  roy,  un  nouvel  Mardocheus ,  lequel  a  fait  seoir 
sur  son  meilleur  cheval  de  corps  '  ;  quand  lui  a  baillié  en  sa 
disposition  son  royaume  et  sa  dignité,  et  l'a  décoré  de  ses  meil- 
leurs vestemens  royaux  ;  quand  en  tous  lieux  et  à  toutes  per- 
sonnes, il  a  proféré  ses  louenges  et  la  qualité  de  ses  vertus,  et 
l'a  fait  mener  par  les  rues  et  quarfours  de  la  cité,  criant  : 
«  Venez  voir  celui  qui  est  digne  de  royal  honneur  !  venez  le 
«  voir,  le  vecy  !  Ainsi  est  honnoré  celui  que  le  roy  veut  hon- 
«  norer.  »  Certes  :  car  lui  joignant  à  son  lez  dextre,  lui  a  fait 
envoyer  et  présenter  les  clefs  de  ses  cités  et  bonnes  villes  ;  luy 
a  fait  venir  au-devant  les  notables  gens  d'église  et  bourgeois, 
faire  leurs  propositions  révérentes  et  bienviègnans_,  comme  à 
lui  propre,  et  leur  commandant  par  exprès  le  faire  comme  au 
plus  digne  de  sa  progénie,  ainsi  que  cy-après  sera  récité  plus 
au  long  en  son  lieu.  Quoy  doncques  pourroit-on  dire  icy? 
N'est-ce  pas  Mardocheus,  eslevé  par  miracle  et  par  divine  exal- 
tation, à  cause  de  sa  longue  humilité  et  tolérance?  Et  ne  sont 

»  Equum  qui  de  sella  régis  est.  (Lib.  Esther,  VI.) 

point  x\man  yceux  qui  mesmes  embrasser  cuidoient  ceste 
gloire  et  à  eux  adepter,  qui  en  sont  déchus  et  en  sont  pendus 
à  la  fourche  de  leur  propre  honteuse  confusion  pourchassée  ? 
0  jugement  de  Dieu!  ô  ineffable  providence  droiturière  !  Comme 
icy  appert  et  se  manifeste  ton  équité  !  comme  icy  reluist  ta 
bonté  et  ta  glorieuse  provision  qui  ne  deffaut  aux  hommes, 
qui  les  yeux  et  le  coffre  de  sa  bénignité  defferme  envers 
toutes  ses  créatures,  selon  l'exigence  de  leur  salut  !  0  benoîte 
soit  ta  gloire  et  ta  majesté  excelse,  benoîte  ta  miséricorde  et  ta 
justice  irrépréhensible  et  benoît  ton  nom  et  ton  règne,  qui 
toutes  choses  fais  à  poids  et  à  mesure  !  Et  benoît  qui  te  bénit  et 

qui  te  craint  et  honnore  ! *  Qui  a  espines  à  cueillir  et  d'icelles 

pour  fin  aucune  il  convient  faire  hayes  et  clôtures,  mal  les  peut 
manyer  sans  danger,  et  moins  encore  asseoir  nulle  part  sans 
que  autrui  ne  s'en  duelle*.  Donc,  et  comme  les  labourans  en 
espines  ont  matières  odieuses  et  poignantes,  ceux  par  contraire 
qui  accolent  les  rosiers  et  empoignent  les  roses  odorantes,  ont 
délectation  en  leur  labeur,  qui  les  console.  J'ay  labouré  en 
espines  long  temps  et  ay  eu  œuvre  à  tissir  dangereuse,  en 
laquelle  si  bien  l'ouvrant  que  le  regardant  a  pris  desplaisir. 
Sy  n'ay  sçu  comment  asseoir  mes  hayes,  ne  tant  les  estraindre 
de  près,  que  par  les  graffinans  ronces  qui  y  sont  tressées 
dedans  je  ne  fasse  et  feray  mesdire  de  l'ouvrage  et  de  l'ouvrier  ; 
et  ne  seray  point  trouvé  si  heureux,  hélas  !  que  j'ay  oncques 
pu  convertir  mes  mains  en  l'espluchance  des  roses  délectables 
nulluy  offensières,  parce  que  fortune  ne  les  a  offertes  à  moy,  ne 
moy  y  appelé,  ains  m'a  présenté  landes  pleines  de  joncs  marins 
et  de  chardons,  dont  rien  que  venin  et  lésion  ne  se  pouvoit 
traire,  jusques  h  présent  que,  non  pour  le  complaisement  de 
ma  povre  personne,  mais  pour  le  bien  universel  du  monde,  elle 
m'a  changé  mon  heur  et  m'a  fait  de  vaucrage*  en  longue 
annuyeuse  bruyère  poingnante,  entrer  en  jardin  plein  d'arbres 

•  Il  y  a  ici  évidemment  une  lacune. 

*  Ne  s'en  duelle,  ne  s'en  afflige. 
="  Vaucrage,  de  vaucrer,  errer. 

et  fleurs  sollacieuses,  quant  perchu  me  suis  que  terminé  est  le 
chief  et  le  causeur  des  espines  du  monde  et  est  sourse  la  plante 
qui  produira  les  roses,  si  Dieu  plaist,  à  la  jocondité  et  salut  de 
tout  homme. 

Donc,  si  par  les  espines  que  j  ay  maniées  longuement  et 
lesquelles  il  ma  convenu  labourer  et  asseoir  en  œuvre,  je 
pourray  estre  tenu  et  renommé  ouvrier^  poingnant  plus  peut- 
estre  à  un  lez  que  à  l'autre,  comme  souvent  les  gettons  par 
nature  tournent  plus  chà  que  là,  maintenant,  quand  fortune 
ma  donné  autre  œuvre  à  tissir,  et  m'a  présenté  l'ombrage  de 
délices  et  solas,  de  la  main  mesme  qui  a  fait  les  œuvres  grafiî- 
nans,  je  feray  les  pièches  de  délectations  et  d'agréableté,  sans 
toutesvoies  que  je  soie  réputé  offenseur  en  l'un,  ne  en  l'autre, 
ne  flatteur  volontaire  non  fondé  en  cause;  car,  partialité  vuydée 
dehors,  je  n'ay  amour  h  région  chrestienne  que  à  celle  de 
France  ;  ni  à  autre  maison,  tant  soit  exaltée,  je  ne  porte  hon- 
neur, en  comparison  d'iceste  sur  toute  gloriffyée;  car  c'est 
ycelle  qui  seule  anciennement  reluist  et  resplend,  et  que  les 
pères  des  régnans  aujourd'huy  ont  fait  famer  et  esbruire  par 
la  rondesse  du  siècle.  Donc,  si  aucunes  diverses  gens  comme 
le  temps  et  les  âges  sont  divers,  par  passions  et  fragilités  ou 
autrement,  se  sont  estors  du  train  ancien  et  ne  se  sont  mainte- 
nus en  la  voye  de  vertus  selon  leur  estât,  ne  s'en  sieut  pas 
pour  tant,  si  iceux  sont  mis  et  notés  par  escript  selon  leurs 
qualités,  que  l'escrivant  soit  noté  de  hayne  encontre  eux,  ne  de 
partial  courrage,  quand  tout  ce  qu'il  en  a  fait,  il  l'a  fait  par 
condoléance  du  meschief  et  pour  l'utilité  publique  qui  grande- 
ment gist  en  deffendre  la  cause  de  l'innocent  et  du  preud'- 
homme ,  pour  à  tout  autre  donner  exemple  et  désir  de  tirer 
celui  chemin. 

Doncques  qui  Anglois  ne  suis,  mais  François,  qui  Espagnol, 
ne  Ytalien  ne  suis,  mais  François ,  de  deux  François,  l'un  roy, 
l'autre  duc,  j'ai  escript  leurs  œuvres  et  contentions,  etles  grâces 
et  les  gloires  que  Dieu  leur  a  envoyé  en  leur  temps.  Donc,  qui 
mieux  les  a  employées,  c'est  celui  qui  eu  attend  le  plus  grant 


22  CHRONIQUE 

fruit  ;  et  qui  plus  les  aura  converties  à  vanité  et  mésus,  qui  plus 
en  tirera  de  reproches,  par  considération  que  toute  rien  terrienne 
faut  et  termine  une  fois.  Rois  meurent;  régnations  s'esvanoys- 
/'  sent  ;  mais  seule  vertu  et  méritoire  œuvre  sieut  l'homme  en  sa 

bière,  et  lui  baille  gloire  éternelle.  Vechy  mon  ymagination  de 
tous  temps.  0  vous  François,  vecy  la  cause  et  la  fin  prétendue 
en  mes  labeurs.  Et  qui  de  main  de  Bourgongneay  pris  ma  nour- 
risson et  essourse  en  la  clarté  des  François,  n  ay  oncques  jeté 
ma  faucille,  sinon  par  condoléance  des  fortunes  obliques,  entre 
particulières  personnes.  Donc,  je  prie  mercy  aux  lisans  de  ce 
que  mal  y  sonne  sur  le  temps  passé,  et  du  remanant  leur 
plaise  avoir  contenance,  qui  sera  tel  qu'il  plaira  à  fortune. 


CHAPITRE  PREMIER. 


Comment  le  nouvel  roy  Loys  se  tint  à  Avesnes,  attendant  le  duc,  son 

bel  oncle. 


Loys,  non  dauphin  maintenant,  mais  roy  non  cou- 
ronné, prestement  changea  lieu,  et  partant  de  Genappes, 
atout  charroy  et  ce  que  avoit  de  baghes ,  vint  loger  au 
pays  de  Haynau,  toujours  dreschant  son  chemin  vers 
France.  Et  le  duc  son  oncle  prestement  aussi  se  deslogea 
deHesdin  et  se  vint  rendre  à  Lille,  là  où  il  se  tint  par  cinq 
ou  six  jours.  Et  lui  estant  illec,  fist  faire  mandement  à  tout 
le  monde  de  s'armer  et  de  se  mettre  sus',  car  il  entendoit 
de  mener  le  roy  à  son  couronnement,  si  puissant  et  si  fort 
que  le  remanant  du  royaume  n'y  eust  sçu  contre-estre 
quand  on  s'en  fust  mis  en  peine.  Et  de  fait,  il  se  pré- 

■  Le  duc  ordonna  que  tous  ses  hommes  d'armes  se  réunissent  le 
8  août  à  Saint-Quentin. 

para  une  armée  terrible  et  merveilleusement  grande,  sans 
encore  faire  ban ,  ne  arrière-ban  ;  mais  tous  les  nobles  de 
ses  pays  et  divers  lieux,  dont  il  avoit  beaucoup,  par 
ennort  l'un  de  l'autre ,  et  par  amour  que  avoient  de  luy 
faire  honneur  et  plaisir  en  cestui  cas,  se  mirent  sus  de 
bonne  veuille,  dont  les  frais  estoient  si  grans,  et  les  mises 
de  si  grans  pris,  qu'il  ne  seroit  à  dire  et  seroit  dur  h 
croire. 

En  ceste  ville  de  Lille  se  tint  ce  duc  par  environ  huit 
jours,  et  visita  les  coffres  et  les  trésors  qui  estoient  au 
chastel ,  comme  s'il  veoit  le  temps  estre  venu ,  là  où  il 
conviendroit  frayer  et  bouter  avant.  Toutesvoies ,  comme 
celuy  qui  avoit  son  regard  en  plus  d'une  chose,  pensa  fort 
sur  ses  dits  coffres.  Donc,  si  multitude  y  avoit  de  che- 
vance,  ne  délibéra  pas  d'en  tirer  largesse  pourtant  que  à 
mesure.  Car  moult  estoit  curieux  sur  yceluy,  et  sembloit 
le  vouloir  garder  à  quelque  très-haute  et  très-02:)portunefin, 
seulement  cognue  de  Dieu  et  de  luy.  Or  avoit-il  envoj^é 
le  seigneur  de  Croy  devers  le  nouvel  roy,  afin  de  l'entre- 
tenir gracieusement  en  surséance  jusques  à  sa  venue,  luy 
faisant  faire  ses  excusations  aussi  sur  les  causes  de  son  tar- 
der. Lequel  de  Croy,  bien  au  gré  et  à  la  main  du  roy, 
comme  sage  et  preud'homme  et  chevalier  qu'il  estoit,  bien 
le  savoit  faire  ;  et  s'en  tint  le  roy  bien  à  content.  Mais 
entre  autres  choses,  moult  se  donnoit  merveille,  ce  disoit, 
pour  quoy  beaux  oncles  vouloit  mener  tant  de  gens  avecques 
luy  et  mettre  sus  une  telle  armée ,  dont  il  ne  faisoit  be- 
soin; disant  en  outre  :  «  Beaux  oncles  ne  se  doit  doubter 
«  de  nulluy,  puisqu'il  est  avecques  moy  et  moy  avecques 
«  luy.  Comment!  ne  suis-je  roy?  de  qui  doit-il  avoir 
«  peur?  »  Et  alors  le  seigneur  de  Croy,  qui  beaucoup 
pesoit  le  fait  de  son  maistre,  respondy  :  «  Sire,  monsei- 

«  gneur  ne  le  fait  pas  tant  pour  la  doubte  qu'il  ayt  de  nul- 
«  luy,  comme  il  le  fait  pour  vous  servir  mesme  et  liono- 
«  rer,  et  pour  deffendre  et  avancher  vostre  querelle ,  si 
«  besoin  est.  »  —  «  De  ce,  dist  le  roy  lors,  de  ce  ne  nous 
«  sera  mestier,  j'ay  espoir;  car  desjà  entens-je  que  les 
«  gens  d'armes  approchent  de  deçà,  et  se  viennent  rendre 
«  à  moy  une  grant  part.  Et  où  que  je  soye  et  qui  que  soit 
«  alentour  de  moy,  beaux  oncles  est  sûr  avecques  moy , 
«  et  se  pourra  aussi  bien  fier  de  moy  et  d'estre  entre  mes 
«  mains,  comme  je  me  suis  fié  de  m'estre  rendu  entre 
«  les  siennes.  »  A  tant  se  changea  le  propos  entre  eux, 
et  cheurent  en  autres  devises. 

Pendant  le  temps  que  le  nouvel  roy  Loys  se  tint  à 
Avesnes,  attendant  le  duc,  son  bel  oncle,  s'estoit  mu  du 
pays  de  Normendie  celuy  qu'on  appelloit  le  grand  sénes- 
chal,  messire  Pierre  de  Brezé,  et  vintjusques  àBavay,  à 
deux  lieues  près  du  roy;  et  luy  estant  là,  ne  voulut  aller 
plus  avant,  sans  envoyer  devers  luy  pour  sçavoir  si  son 
plaisir  seroit  qu'il  venist  devers  luy  et  quand.  Sy  y  envoya 
le  bailli  de  Berry  un  qui  avoit  nom  le  Petit  Meny',  et 
■annonça  au  roy  la  venue  dudit  chevalier.  Lequel,  quand 
oyt  sa  venue,  durement  s'y  indigna,  et  donna  assez  à  co- 
gnoistre  que  s'il  fust  venu  jusqu'à  luy  de  plain  bout,  ce 
luy  eust  cousté  chier,  car  lui  eust  fait  perdre  la  teste,  en- 
tendu que  c'estoit  celuy  seul  du  monde,  avecques  le  comte 
de  Dampmartin,  Anthoine  de  Chabannes",  que  plus  héoit 
et  que  plus  réputoit  son  ennemy .  Laquelle  chose  toutesvoies 
à  moy  fait  dur  à  croire,  vu  qu'en  luy  avoit  sens  grand  et 


'  Un  écuyer,  nommé  Symonet  Petit  Meny,  fut  décapité  en  1413  ù 
Paris.  Voij.  le  Journal  dît  Bourgeois  de  Paris. 

*  Antoine  de  Chabannes,  grand  maître  de  la  maison  de  Charles  VII, 
avait  épousé  Marguerite  de  Nanteuil,  comtesse  de  Damraartin. 

vertu,  et  ayant  fait  des  services  à  son  père,  de  haute  re- 
commendation,  plus  que  nul  de  son  temps,  porta  renom- 
mée d'estre  un  des  vaillans  chevaliers  du  monde  et  de 
plus  grand  entremise.  Toutesvoies,  fust  bon,  fust  autre, 
le  roy  ne  le  voulut  oncques  ne  voir,  ne  ouyr.  Et  sy  estoit-il 
venu  là  toutesvoies  de  par  les  estats  du  pays  de  Norman- 
die; mais  honnestement  le  roy  l'envoya  arrester  audit  lieu 
de  Bavay,  et  luy  commander  que  si  hardy  ne  fust  de  bou- 
ger de  là  sans  son  ordonnance.  Et  ce  fist-il  faire  non  pas 
par  un  de  ses  gens,  pour  cause  que  c  estoit  au  pays  de 
son  oncle,  mais  le  fist  faire  par  messire  Jehan  de  Poitiers, 
seigîieur  d'Arsy,  qui  fut  chambellan  audit  duc  et  son 
ancien  serviteur'.  Sy  fait  jà  penser  que  ycelui  arrest 
estoit  assez  cause  d'espouventement  à  ce  chevalier,  en- 
tendu encores  que  jà  très-long  temps  avoit  qu'il  ne  se  sen- 
toit  pas  bien  en  grâce.  Toutesvoies,  en  eust  peur  ou  non, 
en  semblant  ne  s'en  meut  oncques,  et  respondi  froide- 
ment que  voirement  ne  partiroit  jà  sans  le  bon  gré  du 
roy  ;  mais  il  estoit  venu  ambassadeur  par  devers  luy,  en 
quelle  charge  et  durant  ce  temps,  selon  termes  d'hon- 
neur, il  ne  devroit  ne  mal  avoir,  ne  mal  souffrir  ;  et  au 
fort,  quand  il  plairoit  au  roy  de  le  traiter  en  justice  et  non 
par  volontaire  rigueur,  il  se  réconfortoit  assez  en  tous 
périls,  car  ne  se  sentoit  en  riens  mesfait  vers  luy,  sinon 
par  avoir  bien  et  léalment  servi  son  père.  Sy  demoura 
arresté  là  par  l'espace  de  sept  ou  huit  jours,  que  le  roy  fist 
encore  renforcier  le  guet  sur  luy,  de  peur  qu'il  ne  s'en- 
fuist  d'emblée  ;  car  aucuns  luy  avoient  rapporté  qu'il  se 
devoit  embler  par  nuyt  et  s'en  aller,  par  peur  que  il  avoit 


'  Sur  Jean  de  Poitiers,  conseiller  et  chambellan  du  duc,  voy.  t.  III, 
p.  209. 

conçue.  Or  avoit  ce  chevalier  beaucoup  de  hayneux  à  l'en- 
tour  de  ce  roy  et  de  moult  long  temps ,  lesquels  toutes- 
voies  n'estoient  point  gens  de  si  grand  poix  que  on  pour- 
roit  bien  dire  ;  mais  sachant  leur  maistre  avoir  cœur  fel 
envers  luy,  boutèrent  de  leur  venin  avecques  le  sien  et 
boutèrent  à  la  charrette  le  plus  que  purent  pour  renver- 
ser, Sy  en  fut  son  fait  en  plus  grand  branle;  mais  à 
l'autre  lez,  comme  tousjours  l'on  trouve  de  nobles  et  vail- 
lants courages  honnestes  les  uns  plus  que  les  autres,  se 
trouvèrent  icy  sur  les  entrefaites  le  seigneur  de  Croy,  que 
le  duc  y  avoit  envoyé,  et  messire  Jehan  de  Croy,  son 
frère,  qui  y  estoit  venu  de  luy-mesme.  Et  eux  voyafls  ce 
notable  chevalier  estre  chu  en  ce  danger  et  en  telle  mau- 
vaistié,  labourèrent  devers  le  roy  pour  son  délivrement, 
en  lui  disant  :  «  Sire,  c'est  un  gentil  et  noble  chevalier 
«  qui  très-hautement  a  servi  le  roy  vostre  père.  Et  posé 
«  ores  que  fussiez  malcontent  de  lui,  sy  en  dévoriez  en- 
«  core  différer,  pour  les  grans  services  qu'il  a  fait  au  roy 
«  deffunt,  qui  encore  gist  demy  chaut  en  sa  bierre.  Sire, 
«  il  vous  loist  mieux  entrer  en  régnation  par  clémence 
«  que  par  rigueur;  et  donrez  espoir  et  affection  à  tout  le 
«  monde  envers  vous  par  débonuaireté ,  tandis  que  vous 
«  rebouterez  les  cœurs  d'en  arrière  de  vous  par  condition 
«  austère.  Ce  noble  chevalier-icy  est  venu  devers  vous 
<c  ambassadeur,  et  en  la  confidence  de  vostre  humanité  et 
«  saine  raison  ;  et  avez  plus  grand  cause  de  le  souffrir  en 
«  son  franc  aller  et  venir,  que  lui  causer  de  craindre 
«  l'accès  devers  vous  en  vostre  fureur  ;  et  pour  dire  vray , 
«  il  vous  fait  grand  honneur,  quand  luy,  soy  sentant 
«  indigne  de  vous,  se  ose  bien  présenter  à  vostre  face,  sur 
«  l'espoir  peut-estre  de  son  innocence  et  netteté.  Aussi  il 
«  fait  à  croire  que  s'il  sentoit  cas  en  luy,  par  lequel  jus- 

«  tement  le  dussiez  punir,  au  sens  qu'il  a  et  que  maintes- 
«  fois  il  a  monstre,  il  n'eust  jamais  esté  si  follement  hardi, 
«  que  de  soy  venir  mettre  volontairement  en  cestui  dan- 
«  gier.  Sire,  vostre  honneur  seroit  de  le  délivrer,  et  puis 
«  après,  si  vostre  plaisir  y  est  de  le  vouloir  recouvrer,  mal 
«  pourra-il  escapper  de  vos  mains,  ne  trouver  lieu  qui  lui 
«  baille  garant  contre  vous;  car  il  est  nuement  vostre 
«  homme  et  vostre  subgect.  »  Telles  estoient  les  paroles 
de  ces  deux  chevaliers,  qui  moult  servirent  le  chevalier 
arresté,  et  souverainement  de  messire  Jehan  de  Croy,  qui 
conta  au  roy  maintes  faveurs  et  honneurs  que  avoit  trouvé 
en  luy  par  delà,  durant  la  vie  de  l'autre,  et  que  certai- 
nement ce  luy  seroit  grand  faute,  si  il  le  traitoit  autre- 
ment que  bien,  au  moins  à  l'heure  de  présent  ;  car  à  peine 
le  blâme  en  tourneroit  à  demy  sur  le  duc  leur  maistre, 
pour  honneur  de  qui  tant  de  fois  s'estoit  offert  et  présenté 
à  eux,  et  en  effet  mis  en  peine  de  luy  faire  toute  honneur 
et  amour,  souvent  aussi  en  grand  desplaisir  d'autrui  de 
ce  non  vouloir  ;  et  partant  prioit  au  roy  qu'il  le  voulsist  dé- 
livrer et  le  souffrir  en  aller  pour  celle  fois.  Lequel  le  fist 
ainsi,  mais  non  pas  sans  dur,  pour  cause  des  autres  qui 
labouroient  en  contraire  et  qui  volentiers  eussent  vu  la 
confusion  de  leur  hay.  Sy  lui  manda  le  roy  qu'il  s'en  re- 
tournast  en  sa  maison  et  que  devers  luy  ne  revenist  jus- 
ques  il  le  manderoit  et  oyst  nouvelle  de  luy.  Sy  le  fist 
ainsi  et  party  de  Bavay,  prenant  en  gré  son  aventure 
qui  n'estoit  pas  empirée  parles  deux  frères  de  Croy  ;  et  luy 
venu  en  sa  maison,  se  contint  là  une  espace,  pourvoyant 
sur  son  cas,  dont  la  manière  de  son  faire  depuis  sera 
contée  cy-après  en  lieu  convenable. 

Or  siet  icy  à  faire  un  compte  de  ce  nouvel  roy  non 
encores   couronné,  lequel,  en  son  venir  vers  Avesnes, 

vint  devisant  avecques  le  seigneur  de  Montauban  et 
messire  Jehan  de  Croy ,  de  plusieurs  choses.  Donc,  entre 
les  autres  luy  eschey  à  tourner  sa  raison  par  exprès 
à  la  personne  dudit  chevalier,  messire  Jehan  de  Croy,  en 
disant  ;  «  Seigneur  de  Chimay,  qu'est-ce  de  ce  monde,  et 
«  des  adventures  que  Dieu  envoyé  aux  hommes  diverse- 
«  ment,  huy  d'une,  demain  d'une  autre?  et  telle  fois  que 
«  à  l'heure  quand  on  cuide  estre  le  plus  malheureux  de  la 
«  terre,  on  est  près  de  son  bien,  et  quand  on  cuide  estre 
«  le  plus  estable  en  sa  fortune,  subitement  se  renverse  la 
«  roue.  Cecy  dis-je  pour  moy-mesme,  qui  hier  encore  me 
«  tenoys  pour  le  plus  povre  fils  de  roy  qui  oncques  fust, 
«  et  qui  depuis  l'eage  de  mon  enfance  jusqu'à  ce  jour 
«  présent  n'ay  eu  que  souffrance  et  tribulation,  povreté  et 
«  angoisse  en  disette,  et  qui  plus  est,  expulsion  d'héritage 
«  et  d'amour  de  père,  jusques  à  estre  constraint  de  vivre 
«  en  emprunt  et  en  mendicité,  ma  femme  et  moy,  sans 
«  pied  de  terre,  sans  maison  pour  nous  responre',  ne 
«  avoir  un  denier  vaillant,  s'il  ne  venoit  de  grâce  et  de 
'.<  charité  de  beaux  oncle,  qui  m'a  entretenu  ainsi  par 
«  l'espace  de  cinq  ans;  et  maintenant,  tout  soudainement, 
«  comme  si  je  partoye  d'un  songe,  Dieu  m'a  envoyé  nou- 
«  vel  heur;  et  en  lieu  de  ma  povreté  passée,  m'a  fait  le 
«  plus  riche  et  plus  puissant  roy  des  chrestiens,  et  d'abon- 
«  dant  plus  encores  beaucoup  que  le  roy  mon  père,  lequel 
«  on  réputoit  puissant  par  merveilles  et  que  toutes  nations 
«  redoutoient.  Mais  moy  aujourd'huy  suis  plus  redoutable 
<f  et  plus  puissant  par  trop;  car  j'ay  par  devers  moy 
«  beaux  oncle,  lequel  oncques  il  n'a  cognu,  ne  gagné  par 
«  amour  ainsi  que  moy.  Et  par  ainsi  et  par  le  renforce- 

'  Jic.tponre,  reponre,  abriter,  cacher. 

«  ment  que  je  m'attribue,  venant  de  luy,  je  me  répute  le 
«  plus  puissant  et  le  plus  redoubtable  roy  du  monde  pré- 
ce  sent,  et  qui,  joint  avecques  moy  ledit  beaux  oncle,  ne 
«  doye  craindre  le  surplus  de  la  terre.  » 

A  ces  paroles  escouta  ententivement  le  seigneur  de 
Montauban,  et  prist  la  response  devers  luy,  à  cause  de  ce 
qu'il  lui  sembloit  que  le  respondre  luy  séoit  mieux  sur  ce 
point  que  à  l'autre,  messire  Jehan  de  Croy,  et  dist  :  «  Sire, 
«  advisez  bien  donc  et  mettez  paine  à  bien  l'entretenir  et 
«  à  l'avoir  à  vostre  amour  tousjours,  ce  bon  noble  prince 
«  que  vous  cognoissez  si  haut  et  puissant,  et  que  vous 
«  confessez  mesmes  que  vostre  force  et  redoubtance  en 
«  sont  accrues.  Voirement  vous  y  estes  beaucoup  tenu, 
«  tant  pour  nécessité  de  vostre  honneur  comme  de  vostre 
«  bien.  C'est  le  trésor  de  la  terre;  c'est  le  miroir  des 
«  princes  chrestiens  et  la  précieuse  pierre  de  vostre 
«  royaume,  que  nous  tous  desoubs  vous  et  avecques  vous 
«  devons  honnorer  et  tenir  à  chier.  Et  pour  tant  condui- 
«  sez-vous-y  et  vous  y  portez  tellement  que  l'honneur  de- 
ce  meure  vers  vous,  et  le  bien  aussi  que  vous  y  alléguez.» 
—  «  Seigneur  de  Montauban,  ce  dit  le  roy  alors,  jamais 
«  ne  souffre  Dieu  que  je  soye  sacré,  ne  que  je  porte  cou- 
ce  ronne  six  jours,  si  je  ne  l'ayme  et  complaise  tout  mon 
«  vivant,  si  je  ne  le  tiens  au  bras  destre  de  mon  corps,  et  si 
«  jamais  je  vuyde  ou  m'estorde  hors  de  son  plaisir  et  bon 
«  agréement,  car  je  le  cognois  à  bon  et  léal.  Je  m'y  ré- 
ce  pute  à  tenu  et  d'honneur  et  de  droiture  ;  et  m'a  dit  ce 
«  qu'oncques  ne  dit,  ne  dira  à  son  propre  seul  enfant ,  par 
ce  quoy  je  m'y  doye  bien  fier.  » 

Mais  jà-soit-ce  que  ces  paroles  sonnent  belles  ,  et 
qu'elles  pouvoient  bien  partir  pour  l'heure  d'alors  de  bon 
estomac,  toutesvoies  s'entresievirent-elles  povrement  et 

donnèrent  depuis  peu  de  fruit.  Que  je  j^lains  que  cœur  de 
roy,  après  avoir  cognu  et  mesme  confessé  son  cas,  sa 
povreté,  sa  povre  fortune ,  la  toute  humble  ammistration 
curieuse,  la  réception  léale  qu'on  lui  avoit  faite,  s'est 
voulu  ou  souffert  distraire,  estordre  et  eslongier  de  sa  pa- 
role, de  sa  propre  cognoissance,  et  condescendre  en  froi- 
deur, en  oubly  et  ingratitude,  non  jamais  réparable,  ne 
à  nettoyer,  et  par  quoy  titre  et  nom  de  roy  (si  jamais 
pouvoit  escheoir  en  cas  semblable  à  prince  de  tel  estât), 
peuvent  et  pourront  ci-après  estre  abhominés  et  tenus  à 
mespris  par  un  tel  mescognoistre  !  Et  de  quoy  donc  ce  me 
poise  toutesvoies  qu'ainsy  en  va,  vous  orrez  et  perclieve- 
rez  les  manières  lorsque  le  temps  sera  et  ordre  de  les 
dire. 

Vuydant  doncques  de  telles  devises  et  vaines  paroles, 
convient  retourner  à  Avesnes,  là  où  le  roy  attendoit  son 
oncle  le  duc;  et  luy  tardoit  beaucoup  là  son  séjour,  com- 
bien que  constraint  fust  d'y  surattendre,  pour  cause  des 
estoremens  appertenans  au  service  du  roy  mort,  lesquels 
on  faisoit  à  toute  force  en  Valenciennes,  tant  de  brodures 
comme  de  peinture  et  d'armoieries.  Sy  vinrent  gens  de 
toutes  parts  à  Avesnes,  princes  et  barons,  plusieurs  éves- 
ques  et  prélats,  gens  de  cités  et  de  bonnes  villes,  commis 
de  par  ceux  du  parlement  et  de  l'université,  dont  l'évesque 
de  Paris,  maistre  Guillaume  Charretier,  fut  l'un,  et  pro- 
posa devant  le  roy  ' .  Sy  firent  ceux  du  parlement  et  autres 
plusieurs  des  princes  de  France.  Et  y  vinrent  le  duc  de 
Bourbon,  le  seigneur  de  Beaujeu  son  frère,  Philippe  fils 
au  duc  de  Savoye,  le  frère  du  comte  d'Armagnac  avecques 
plusieurs  autres  barons  qui  venoient  tous  les  jours  de  tous 

'   Yny.  Duclos,  Histoire  de  Louis  XI,  t.  III,  p.  253. 

lez  pour  le  conjoyr,  ensemble  pour  faire  leur  fait  bon, 
l'un  par  peur  de  son  estât,  et  l'autre  pour  estre  avanchié. 
Donc  entre  les  autres  y  vint  des  premiers  Joacbim  Eoault', 
un  bien  gentil  escuyer  poitevin,  lequel,  pour  son  premier 
aborder,  espia  l'heure  que  le  roj  montoit  à  cheval  sans  soy 
estre  montré  àluy.  Et  lors  le  roy  mettant  pieds  en  l'estrier, 
vint,  disant  tout  haut  :  «  Tost!  faites-moy  place  et  me 
«  laissez  faire  mon  office.  »  Et  en  disant  le  mot,  bouta 
arrière  un  autre  escuyer  qui  ne  se  donnoit  garde  de  luy, 
et  prist  l'estrier  à  deux  mains  et  ayda  à  monter  le  roy, 
qui  se  rioit  de  la  manière  de  son  affaire  et  le  bienvien- 
gnoit  joyeusement.  Et  de  fait  le  fist  son  premier  escuyer 
d'escuerie,  car  de  tout  temps  lui  avoit  promis  qu'il  le 
seroit.  Sy  le  fust,  mais  non  gaires  longuement  ;  car  il  de- 
vint marescal  de  France  dedens  deux  mois  après,  par  le 
trespas  de  messire  Potton  de  Sainte-Treille,  marescal,  qui 
de  hauts  et  grands  faits  est  largement  escrit  en  plusieurs 
de  mes  livres  ^  Sy  est-il  de  ce  Joachim;  car  il  avoit 
esté  tout  son  temps  un  très-net  et  très-gentil  escuyer, 
plein  de  noblesse  et  d'honneur  notable.  Avecques  les  meil- 
leurs de  son  temps  vint  aussi  en  ceste  ville  d'Avesnes  des 
premiers  un  nommé  Painot ,  auquel  prestement  avecques 
son  arrivée  le  roy  donna  commission  de  raller  battant 
devers  son  parrain ,  le  duc  d'Alençon,  son  prisonnier,  au 
chastiel  de  Loches,  et  de  délivrer  de  prison  y  celui,  et  de 
le  mettre  hors.  Lequel  Painot  en  prist  la  charge  comme 
joyeux  et  la  mist  à  effet.  Donc,  comme  jà  estoit  party  et 
commençoit  à  tirer  pays,  le  roy  envoya  après,  tout  battant, 
et  luy  fist  dire  que  sur  toutes  choses  il  se  donnast  garde  en- 

'  Joacliim  Rouault,  maréchal  de  France  en  1461.  Il  était  lieutenant 
de  Paris  à  l'époque  de  la  bataille  de  Montlhéry. 
^  Voyez  notamment  le  livre  II. 

tentivement  sur  les  manières  et  ternies  que  tiendroit  ledit 
d'Alençon  à  l'heure  quand  il  orroit  et  verroit  sa  délivrance, 
et  que  de  ses  manières  et  paroles  il  luy  en  sçust  à  faire 
compte,  car  moult  il  avoit  le  désir  pour  les  savoir.  Et 
l'autre  dist  que  sy  feroit-il  très-bien  et  ainsi  le  fist  aussy. 

CHAPITRE  II. 

Comment  le  roy  commença  à  muer  les  estais  en  la  ville  d'Avesnes. 

En  ceste  ville  d'Avesnes ,  commença  le  roy  à  muer  les 
estats  de  France,  et  à  donner  et  roster  les  offices,  dont  nuls 
gaires  des  serviteurs  du  roy  deffunt  [ne  restèrent]  en  pos- 
session de  leur  estât.  Il  osta  la  mareschalcliée  '  à  un 
très-noble  et  très-gentil  cbevalier,  messire  Andrieu  de 
Laval ,  seigneur  de  Lobeac,  frère  au  comte  de  Laval ,  et 
y  constitua  celuy  qui  se  nommoit  bastart  d'Erminac , 
Jehan  de  Lescun.  Le  seigneur  de  Montauban,  fist  amiral 
de  France  en  lieu  du  seigneur  de  Bueil ,  chevalier  de 
grand  los.  Aussi  le  seigneur  de  Croy,  il  constitua  grand- 
maistre  d'hostel  de  France,  en  déposant  celuy  de  Gaucourt, 
lequel  toutesvoies  le  roy  promist  de  le  pourvoir  honno- 
rablement,  pour  l'amour  de  son  grand  eage^;  mais  com- 
ment qu'il  fust,  il  vouloit  honnorer  celuy  de  Croy  en  cela 
et  en  plus  grand  chose,  car  il  s'y  sentoit  tenu,  ce  dist-il, 
Aussy  sy  fist-il,  car  il  luy  fist  de  hauts  et  plus  grands 
dons  depuis.  Le  seigneur  d'Auxy,  il  le  constitua  grand- 

'  MarescTialcMe,  la  dignité  de  maréchal. 

*  Raoul  de  Gaucourt  avait  été  armé  chevalier  à  la  bataille  de  Nico- 
poli.  M.  Quichcrat  rapporte  qu'il  paya  pour  ses  diverses  rançons 
134,000  livres,  dont  on  lui  tint  peu  compte.  Bien  qu'il  eût  eu  le  corps 
percé  d'un  coup  de  lance,  il  vécut  jusqu'à  l'âge  de  quatre-vingt-dix  ans. 

maistre  des  arbalestriers  en  déposant  le  seigneur  de  Torcy. 
Le  seigneur  de  Lille-Adam ,  séneschal  de  Boulongne  de 
par  le  duc  et  sa  nourriture  d'enfance,  il  le  fist  prévost 
de  Paris ,  et  en  desvesti  messire  Robert  d'Estouteville , 
frère  au  seigneur  de  Torcy.  Jehan  Coustain,  le  pre- 
mier de  la  chambre  du  duc  et  son  plus  privé,  il  le  fît 
capitaine  du  bois  de  Vincennes.  Et  un  nommé  Méria- 
dec,  breton,  escuyer  de  bon  los,  dont  ay  fait  d'autre 
part  mention  assez ,  celuy  establit-il  bailly  de  Tournay, 
mais  à  dur  et  à  regret;  et  en  déposa  Jehan  de  Proisy,  viel 
homme  et  jà  cassé.  Sy  luy  en  fist  mal.  Lesquels  offices 
donnés,  oncques  puis  homme  de  la  maison  de  Bour- 
gongne,  tant  fust  homme  de  bien,  ne  de  grand  los ,  ne 
tant  eust  advocat,  ne  pryère  de  grands  maistres,  ne  tant 
eust  eu  promesse,  ne  privante  avecques  le  roy  estant  dau- 
phin, ne  tant  luy  eust  fait  service,  ne  grand  honneur, 
n'obtint,  ni  ne  put  obtenir,  ne  don,  ne  gratuité,  ne  office, 
ne  bénéfice,  tant  fust  petit,  ne  grand,  réservé  un  mar- 
chant de  Bruges,  Lucois,  qui  vint  audit  Bruges,  povre 
compagnon  chantre,  et  se  fist  riche  de  deux  cent  mille 
florins,  par  livrer  draps  de  soye  en  la  maison  du  duc  et 
par  tenir  le  tonlieu  de  Gravelines'.  Cestui  fit-il  général 
de  France.  Et  un  autre,  non  bien  en  la  grâce  du  duc, 
estant  emprès  le  comte  de  Charolois,  nommé  Guillaume 
Bische%  cestui  fist-il  bailly  de  Saint-Pierre  le  Moustier  et 
gouverneur  de  Soissonnois.  Et  depuis  le  prist  en  telle  grâce 
soudainement  que  nul  [ne  fut]  plus  privé  de  luy,  ne  si  affin 
en  beaucoup  de  qualités,  et  moult  grand,  dont  péril  lui 
estoit  plus  noté  finablement  que  grandeur.  Le  marescal 

'  Il  s'agit  probablement  ici  de  Jean  Arnolphin,  que  Louis  XI  nomma 
receveur  général  de  Normandie. 
2  Voy.  t.  III,  p.  294. 

de  Bourgong-ne,  qui  autresfois  en  sa  conduite  l'avoit  mené, 
mais  non  pas  sans  péril,  depuis  les  fins  de  la  haute  Bour- 
gongne,  jusques  es  pays  du  duc  à  ses  grands  frais  et  mis- 
sions, [qui  l'avoit]  festoyé  en  ses  places  honnorablement, 
et  [avoit]  pris  d'autres  travaux  et  peines  beaucoup  pour 
luy',  celuy  ne  fut  oncques  rémunéré  de  luy,  tant  fust 
peu.  Ains  fist  semblant  de  l'ignorer  du  tout,  et  le  paya 
de  vaines  paroles,  dont  luy,  fier  homme  aussi  et  puissant 
seigneur,  le  remercia  au  congé  prendre,  à  l'advenant 
du  cas,  en  luy  donnant  assez  à  entendre  qu'il  n'estoit  son 
homme,  ne  son  subjet,  et  que  de  luy  il  s'estoitbien  passé 
avant  l'avoir  vu  et  s'en  passeroit  bien  encore. 

Pareillement  messire  Jehan  de  Croy,  gentil  chevalier  et 
puissant  d'avoir  et  de  sens,  et  qui  par  quatre  ou  cinq  fois 
avoit  esté  par  devers  le  roy  son  père  à  grand  paine  et  tra- 
veille  et  à  grand  soin  et  perplexité ,  souvent  pour  procu- 
rer son  bien  envers  son  père,  celuy  aussi  ne  put  oncques 
obtenir  ne  don,  ne  gratuité  aucune  de  luy,  non  plus  que 
si  oncques  ne  l'eust  vu. 

Pareillement  ne  fist  messire  Symon  de  Lalaing,  qui 
autretant  en  avoit  pris  de  peine  comme  l'autre ,  com- 
bien que  tous  ceux-icy  et  plusieurs  autres  se  passoient 
bien  de  ses  dons  et  offices,  car  bon  maistre  avoient,  et  des 
biens  beaucoup  ;  mais  son  descognoistre  et  son  change- 
ment si  soudain  leur  donnoient  cuisance.  Et  voirement 
ce  ne  m'est  merveilles,  car  tout  chascun,  selon  son  pos- 
sible, s'estoit  efforcé  à  luy  faire  service,  honneur  et  amour 
le  plus  que  pouvoit,  mesme  autant  ou  plus  comme  à  autre 
seigneur,  leur  maistre  le  duc.  Sy  leur  en  cuisoit  le  cas, 
quand  se  virent  oubliés  si  tost,  après  tant  de  hautes  pro- 

•    7r;y.  t.  III,  p.  18G. 

messes  mouvantes  de  luy-mesme  à  l'heure  de  sa  nécessité. 
Mesmes  au  comte  d'Estampes,  vaillant  et  puissant  che- 
valier, prince  de  tel  los  et  de  si  grands  faits,  auquel  de 
mouvement  de  propre  courrage  avoit  dit  et  promis  par 
long  temps  qu'il  en  feroit  son  connestable,  et  de  fait 
mesme  l'appella  le  plus  de  temps  :  «  Beau  cousin  connes- 
«  table,  venez  chà;  »  quant  ce  vint  que  sa  fortune  chan- 
gea, et  son  titre  de  dauphin  se  mua  en  titre  de  roy,  pres- 
tement se  mua  aussi  son  courrage  envers  luy  ;  et  de  ga 
volonté  proposée  et  promise,  sans  autrui  requeste,  déclina 
tout  et  entièrement  comme  si  oncques  ne  l'eust  pensé,  non 
pas  toutesvoies  que  si  vaillant  prince  se  ramentust,  ne 
oncques  se  fist  ramentevoir ,  car  n'eust  daigné  ;  mais 
escoutoit  tousjours  froidement  quelle  chose  le  roy  en 
feroit,  ne  comment  il  se  porteroit  envers  luy,  car  ne  le 
tenoit  point  à  ignorant.  Aussi  n'estoit-il,  mais  se  perce- 
voit  bien  et  se  doutoit  de  son  ingratitude,  car  il  en  avoit 
vu  beaucoup  de  beaux  exemples,  et  fit  encore  depuis  en 
plus  grand  nombre,  là  où  honneur,  devoir  et  cognois- 
sance  et  toute  noble  condition  furent  rompues  et  cassées 
et  mises  en  oubly,  et  dont  je  garde  le  recorder  jusques  à 
son  lieu  et  point.  Mais  puisque  entré  suis  en  ces  termes  et 
que  la  vérité  me  constraint  de  les  proférer,  tels  que  les 
œuvres  et  les  effets  se  sont  trouvés  es  personnes,  et  aussi 
que  d'une  matière  si  grande  et  de  qui  tant  sont  dépen- 
dentes,  il  en  convient  parler  à  l'ouvert,  soit  en  bien,  soit 
en  mal,  pour  les  grans  intérests  que  plusieurs  y  ont,  sou- 
verainement le  duc  et  ceux  de  sa  maison  et  pays,  il  con- 
vient doncques  narrer  aussi  les  causes  et  raisons  par 
lesquelles  ce  prince,  nouveau  roy,  pouvoit  estre  si  variable 
et  si  eslongé  de  ses  promesses.  Car  posé  que  principale- 
ment il  semble  que  à  luy  doivent  estre  imputées  les  fautes. 

sy  y  peut-il  avoir  des  causes  aussi  qui  aucunement  l'ex- 
cusent et  par  lesquelles  il  en  doit  porter  moins  de  charge  ; 
dont,  entre  toutes  les  autres,  l'une  sy  est  souveraine  :  c'est 
que  ceux  d'entour  de  luy,  aucuns  et  beaucoup,  pour  bien 
que  oncques reçussent  en  l'hostel  de  Bourg'ong'ne,  ne  pour 
amour,  ne  gratuité  qu'on  leur  sçust  faire ,  ne  fut  oncques 
que  le  cœur  ne  leur  demorast  faint  et  froit  couvertement 
et  à  remors  envers  leurs  bienfaiteurs.  Et  avecques  ce 
estoient  gens ,  aucuns  en  y  avoit,  non  de  tel  pois  et  los 
comme  il  séoit  d'avoir  emprès  luy  à  un  fils  de  roy.  Et 
avoit  esté  ce  point  mesme  vuydé  de  dures  difficultés  et 
argus  que  le  roy  son  père  avoit  pris  à  l'encontre  de  luy. 
Par  quoy,  quand  gens,  non  de  grand  nourechon  et  loyale 
se  trouvent  en  haute  autorité  emprès  un  prince,  n'est  de 
merveilles  si  le  prince  aussi  qui  les  croit  et  autorise, 
ensieut  et  se  ployé  à  leurs  mœurs,  jà-soit-ce  que  à  un  roy 
ne  siet  de  ployer  à  mœurs  corrompues ,  qui  mesme  doibt 
estre  voye  et  adresse  d'autrui  perfection.  Et  par  ainsi  le 
mouvement,  comme  je  croy  bien,  soit  bon  ou  mauvais, 
meut  de  la  racine  du  prince  ;  mais  l'un  et  l'autre  se  peut 
entre-corrompre ,  et  est  retourné  en  ploy  contraire  par 
vertu  ou  vice  de  la  famille. 

Or  n'estoit  encore  venu  le  duc  de  Bourgongne  devers  le 
roy,  qui  de  jour  en  jour  et  l'un  après  l'autre  le  liastoit,  et 
ne  désiroit  riens  autre  que  l'avoir  emprès  luy  afin  de 
s'abrégiei  par  deçà  et  de  s'en  aller  vers  Reims,  car  par 
grand  désir  se  monstra  cbaut  pour  estre  sacré  et  porter 
couronne.  Sy  y  vint  et  arriva  le  duc  par  un  mardi  matin  ; 
et  descendu  à  piet,  le  va  saluer  humblement  et  faire  deux 
contraires  personnages,  l'un  de  condoléance  du  trespas 
du  roy  son  père,  dont  nature  luy  devoit  causer  aucun 
regret,  l'autre  de  conjoyssement  de  la  très-haute  et  très- 

glorieuse  fortune  qui  estoit  resplendie  en  luy  par  luy  con- 
tribuer sceptre  et  couronne.  Sy  le  reçut  le  roy  et  Lien- 
viengna  familièrement  en  sa  manière  accoustumée  ;  et  sur 
les  deux  points  allégués  coula  assez  légèrement  la  response 
de  l'un  ;  car  nefut  oncques  si  joyeux  que  de  la  mort  [du  roy 
son  père.]  Donc,  de  l'autre,  il  fait  bon  à  penser  que  très 
et  très  il  se  délitoit  en  sa  riche  adventure ,  car  il  avoit  ce 
que  tout  son  vivant  avoit  convoité,  et  pour  quoy  il  avoit 
prié  Dieu  par  intercessions  et  manières  estranges.  Tou- 
tesvoies,  et  non  obstant  que  le  roy  défunt  avoit  donné 
des  vexations  et  de  hautaineté  beaucoup  à  ce  duc  de 
Bourgongne,  et  s'estoit  monstre  froit  et  lent  en  amour 
envers  luy,  tant  par  conseil  estrange  que  par  povreté 
de  condition ,  toutesvoies  luy ,  ce  noble  duc ,  voyant  soy 
estre  parti  de  la  royale  maison  en  degré  prochain  et 
soy  avoir  pris  titre  et  splendeur  de  la  couronne  et  estre 
obligé  par  nature  et  par  loy  d'honneur  de  condoloir  son 
sang,  son  seigneur,  son  chief,  l'un  prince  et  l'autre  hu- 
main en  toutes  ses  œuvres,  et  non  obstant  injures  et  ma- 
nasses  passées,  beaucoup  condolut  sa  mort  et  plaignit  son 
décès  ;  et  n'estoit  yssu  que  de  germain  à  luy ,  et  en  fist 
douleur  plus  véritable  que  le  fils ,  qui  toutesvoies  y  estoit 
peu  tenu'  ;  mais  nature  en  luy  se  conseilloit  à  raison,  et 
raison  humaine  le  conduisy  à  componction  droiturière. 
Sy  arriva  le  duc  devers  le  roy,  vestu  en  deuil,  et  toutes  ses 
gens  semblablement ,  entre  lesquels  nul  si  hardy  que 
autrement  se  fust  monstre,  ne  en  vestures,  ne  en  pare- 
ment de  chevaux,  fust  armé  ou  non,  jà-soit-ce  que  ceux 
de  l'autre  costé  ne  faisoient  pas  ainsi,  ne  le  roy  mesme, 
jusques  au  jour  du  service,  là  où  les  estats  et  les  cérémo- 

'  Voi/.  a  ce  sujet  Basin,  t.  I",  p.  311. 

nies  se  gardoient  à  l'appertenir ,  voir  au  plaisir  du  roy 
au  moins,  qui  en  pouvoit  faire  à  son  décret.  Le  duc 
apporta  de  l'argent  beaucoup  en  ceste  ville  d'Avesnes, 
et  en  fist  offre  au  roy  par  cent  milliers,  voir  jusques 
h  trois  ou  quatre  cent  mille  [écus],  si  besoin  luy  faisoit, 
disant  que  de  riens  ne  se  donnast  seing,  car  il  avoit  assez 
pour  luy,  non  pas  que  ce  il  le  dist  par  arrogance,  ne  par 
vantise  à  un  roy  de  France,  mais  par  une  ardente  amour 
véritable,  qui,  dans  sa  povreté  et  petit  avoir,  en  estime  en- 
vers le  sien,  vouloit  conforter  sa  hautesse.  Du  prendre  tou- 
tes voies  ou  du  non  prendre,  je  ne  fus  informé  à  plein  ;  et 
pour  tant  je  ne  sçay  que  escrire,  sinon  que  j'entendy  que 
finances  venoient  aucunes  devers  luy,  mais  non  pas  en  tel 
nombre  qu'on  pourroit  penser,  par  quoy  est  apparent  plus 
du  secours  pris  que  du  laissié;  carjà  en  avoit  pris  beau- 
coup et  longuement.  Donc  maintenant,  quand  la  chose 
estoit  venue  à  sa  fin  prétendue  et  que  nécessité  requéroit 
ayde,  ne  se  devoit  aussi  feindre  ne  que  les  autres  fois;  car 
n'avoit  riens  le  duc  que  prest  ne  luy  fust  ouvert  comme  à 
luy  propre'. 

CHAPITRE  III. 


Conuïieiit,  le  duc  venu  devers  le  roy,  vinrent  à  luy  plusieurs  princes 

et  barons. 


Le  duc  doncques  venu  maintenant  devers  le  roy,  vin- 
rent plusieurs  princes  et  barons  de  France  devers  ce  nou- 

'  Chastellain  oublie  d'ajouter  que  le  duc  demanda  des  subsides  aux 
états  de  ses  provinces  des  Pays-Bas  pour  les  frais  de  ce  voyage. 
{Inv.  des  arch.  gdn.  du  royaume^  t.  III,  p.  99.) 

vel  roy ,  là  où  moult  faisoit  bon  voir  le  duc  de  Bourbon  ' , 
son  neveu,  qui  sus  toute  rien  terrienne  avoit  convoitié  de 
le  voir  et  d'estre  venu  devers  luy,  passé  a  long  temps  et 
grans  ans,  si  n'eust   esté   par   peur   du   roy  mort  qui 
en  eust  esté  tout  indigné  à  l'encontre  de  luy  et  en  per- 
pétuelle  suspection.    Donc  maintenant,   quand  se  pou- 
voit  trouver  sans  peur  et  sans  danger,  là  où  il  désiroit 
à  estre,  oncques  ne  se  trouva  tant  aise,  ni  si  à  sa  paix. 
Et  de  fait,  tout  ce  que  maintenant  avoit  de  solas,  de  joye 
et  de  réfection,  c'estoit  la  vue,  la  hantise  et  la  fréquenta- 
tion de  son  oncle,  que  plus  cbérissoit  et  prisoit  que  père, 
ne  mère,  ne  femme,  ne  frère.  Et  à  moy-me.sme  m'en  dist 
bien  autant   ce  bon  noble  prince  bourbonnois,  donc  ose 
bien  affermer  la  vérité  de  son  courrage.  Sy  avoit  avecques 
luy  ses  quatre  frères,  beaux  princes,  dont  les  trois  toutes- 
voies  estoient  de  l'hostel  et  de  la  nourriture  du  duc',  et  le 
seigneur  de  Beaujeu%  de  la  nourriture  du  duc  d'Orléans. 
Le  roy  envoya  l'évesque  de  Paris,  ensemble  ceux  du  par- 
lement, faire  les  honneurs  et  les  révérences  à  son  oncle 
pareillement  comme  à  luy  ;  et  luy-mesme  leur  remonstra 
et  tesmoingna  que  c'estoit  son,  père,  son  sauveur  en  terre, 
son  salut,  sa  protection,  la  potenté  de  son  infortune  pas- 
sée et  le  bras  dextre  et  véritable  de  toute  sa  gloire  et 
puissance  à  venir,  et  que  à  luy  seul  après  Dieu  il  estoit 
tenu  de  sa  vie  et  de  sa  félicité.  Sy  allèrent  devers  le  duc 
lesdits  de  l'université  et  du  parlement ,  non  pas  que  de 
eux-mesmes  ils  ne  fussent  conseillés  et  conclus  de  le  faire 

'  Jean  II,  duc  de  Bourbon.  Sa  mère,  Agnès  de  Bourgogne,  était  sœur 
du  duc  Philippe. 

-  Charles,  depuis  duc  de  Bourbon,  Louis,  évoque  de  Liège,  et  Jac- 
ques, qui  fut  chevalier  de  la  Toison  d'or. 

'  Pierre  de  Bourbon,  seigneur  ds  Beaujeu.  Il  épousa  Anne  de  France, 
fille  aîuée  de  Louis  XL 

ainsi,  car  appertenoit  bien,  et  le  savoient  assez,  mais 
encore  d'abondant,  le  roy,  afin  de  mettre  partie  de  i'iion- 
neur  devers  luy,  leur  commanda  aussi  de  le  faire.  Et 
comme  I0  roy  l'avoit  ordonné  ainsi,  eux  aussi  le  mirent 
en  termes  afin  d'en  donner  au  roy  ce  qu'il  y  pouvoit  avoir 
de  mérite,  et  la  gloire  au  duc  à  qui  ils  venoient  transmis'. 
Dirent  bien  toutesvoies  que  sans  commandement  y  fussent, 
et  que  toute  l'honneur  et  révérence  luy  estoient  dus,  et 
que  tant  avoit  usé  de  bonté,  d'amour  et  de  charité  en  leur 
nouvel  roy  et  prince,  que  jamais,  ne  de  corps,  ne  de 
langue,  ne  par  opération ,  ne  pourroient  assoufîr  à  luy 
rétribuer  les  louenges  et  les  coUaudations  qu'il  y  avoit 
desservies.  Et  parans  leurs  orations  de  sentences  et  de 
haut  savoureux  langage  servant  au  cas,  l'extoUèrent  jus- 
ques  au  ciel,  et  lui  attribuoient  les  louenges  et  les  gloires 
plus  que  de  mortel  homme.  Dont  sagement  toutesvoies  et 
tout  humblement  se  désarma  quand  ce  vint  à  respondre  ; 
et  remerciant  l'évesque  de  Pîiris,  au  nom  de  l'université, 
de  sa  bonne  amour  et  faveur  envers  luy ,  se  paroffrit  à 
faire  toute  amour  et  plaisir  aussi  à  ladite  université  et  à  ses 
suppôts.  Dont  à  ceux  du  parlement,  après  avoir  fait  leur 
proposition  appropriée  à  part,  il  respondy  tant  seulement, 
et  encore  à  bouche  non  gaires  riant  :  «  Or,  bien  grand 
«  merchis!  »  Et  ayant  dit  le  mot,  tourna  le  visage  et  s'en 
alla;  car  ne  les  avoit  gaires  en  grâce,  et  le  leur  désiroit 
bien  à  monstrer  aussi  ;  et  de  très-long  temps  luy  avoient 
fait  et  contendu  à  faire  des  rudesses  et  des  injures,  non 
portables  à  un  tel  prince  comme  luy,  et  dont,  par  plu- 
-sieurs  fois,  après  s'en  estre  dolu  au  roy  défunt,  leur  fist 
bien  assavoir  que  une  fois  il  s'en  vengeroit  à  eux  et  leur 

'  Transmis,  trasmis,  tramis,  envoyés. 

feroit  bien  sentir  leur  tort  et  leur  malig'nité  envers  luy 
volontaire.  Sy  leur  monstra  pour  commencement  ce  que 
le  cœur  lui  en  disoit,  non  pas  qu'il  les  haïst,  ne  les  voulsist 
blâmer  par  hautaineté  pour  avoir  fait  justice  aucune 
contre  luy  ou  contre  ses  subgets,  mais  pour  leur  volenté 
toute  perverse  et  formée  contre  luy  en  hayne  et  envie, 
comme  il  apparut  tous  les  jours  et  en  leurs  œuvres  et 
exploits  sauvages,  lesquelles  il  porta  à  bien  dur. 


CHAPITRE  IV. 

Comment  le  roy  Loys  fist  le  service  duroy  Charles  défunt,  son  père. 

Or  advint  le  jour  du  service  que  le  roy  se  présenta  en 
l'église  pour  faire  le  deuil  de  son  père.  83'-  fut  le  troisième 
d'aoust.  Le  roy  porta  le  manteau  noir  et  le  chaperon  à 
l'usage  accoustumé;  et  en  venant  à  l'église  avoit  emprès 
luy  à  sa  main  dextre  le  seigneur  de  Montauban  vestu  de 
noir  sans  deuil,  et  à  sa  senestre  le  seigneur  de  Cressor, 
vestu  pareillement;  et  avoit  le  seigneur  de  Lau,  pour  lors 
son  mignon',  qui  lui  souslevoit  son  manteau,  vestu  de 
noir  aussi  comme  les  autres.  Après  le  roy  vint  le  duc  de 
Bourgongne  accompagné  du  seigneur  de  Croy,  comte  de 
Porcien.  Ettost  après  sieuvy  le  comte  deCharolois,  accom- 
pagné du  seigneur  d'Imbercourt  ;  puis  le  comte  d'Estampes  ; 
puis  Philippe  de  Savoy e,  frère  à  la  royne  ;  puis  deux  frères 
au  duc  de  Bourbon,  neveux  du  duc,  le  frère  du  comte  d'Ar- 

•  Antoine  de  Castelnau,  seigneur  du  Lau.  Louis  XI  le  créa,  en  146Î, 
sénéchal  de  Guyenne.  Basin  blâme  sa  cruauté  (barbara  feritas  atque 
immanitas). 

magnac  et. . .  ' ,  l'un  et  l'autre  jeusnes.  Ces  huit-icy  portèrent 
le  deuil  pour  le  roy  mort.  Et  fîst  le  service  l'archevesque 
de  Bourges  qui  là  estoit  venu  conjoyr  le  nouveau  roy.  La 
chapelle  où  estoit  desoubs  la  représentation  du  corps,  por- 
toit  de  cierges  environ  quatre  ou  cinq  cens;  et  gisoit  sur 
ladite  représentation  un  très-riche  drap  d'or  cramoisy, 
dont  le  tissu  estoit  tout  d'or  ;  et  parmy  l'église,  sans  les 
cierges  qui  sont  assis  de  coustume  tout  à  l'entour  du 
chœur  et  de  la  nef,  avoit  cent  torches  enveloppées  cha- 
cune de  trois  aunes  de  drap  noir  et  armoy  ées  des  armes  de 
France  ;  et  furent  les  portans  tous  vestus  de  noir,  et  en  y 
avoit  cinquante  autres  aussi  que  autres  gens  portoient, 
non,  vestus  de  noir;  mais  furent  sallariés  d'argent.  Donc, 
après  trois  cens  messes  chantées  par  celui  jour,  fut  donné 
aux  povres  cent  francs  de  monnoye  en  blancs  doubles  et 
distribués  en  aumosnes. 


CHAPITRE  V. 

Comment  le  roy  Loys  se  party  d'Avesnes  pour  tirer  vers  Laon  et  de  là 
à  Saint-Tliierry. 

Le  service  fait,  doncques  ne  voulut  oncques  plus  arres- 
ter  le  roy  en  Avesnes,  mais  frioit  et  ardoit  de  tirer  avant. 
Or  avoit  le  duc  de  Bourgongne  rompu  son  armée  à  l'ap- 
pétit du  roy,  et  retenu  tant  seulement  pour  venir  avec- 
ques  luy  les  nobles  de  son  hostel ,  qui  montoient  environ 
en  nombre  de  quatre  à  cinq  cents  lances  ,  et  dont  une 
grant  partie  estoient  grands  et  nobles  barons,  puissans  de 
luy  faire  honneur  et  mener  grand  fait,  comme  le  cas  le 

'  Le  huitième  nom  manque. 

requéroit  bien  à  celle  heure.  Sy  party  le  roy  d'Avesnes  et 
prist  son  cliemin  devers  Laon  ;  et  le  duc,  après  l'avoir 
convoyé,  retourna  arrière  audit  Avesnes ,  et  le  lendemain 
au  matin  prist  son  cliemin  devers  Saint-Quentin,  là  où  il 
séjourna  par  aucuns  jours,  et  jusques  au  point  propre- 
ment que  le  roy  et  luy  avoient  conclu  de  eux  trouver  en- 
semble. 

-  Or  estoit  parti  le  roy,  des  pays  du  duc,  sans  avoir  pris 
congié,  ni  dit  adieu  à  la  comtesse  de  Cliarolois  là  où  il 
estoit  passé  joingnant  ',  et  sy  avoit  laissé  derrière  la  royne 
sa  femme.  Sy  n'avoit  ladite  royne  ni  haquenées ,  ni  ap- 
prestement  pour  aller  par  pays,  ni  pour  sieuvir  son  mary. 
Par  quoy  le  roy  lui  ordonna  d'emprunter  les  liaquenées  de 
la  comtesse,  pareillement  et  les  chariots.  Sy  le  fîst  de 
grand  cœur  ladite  comtesse,  non  obstant  que  la  chose  lui 
sembloit  assez  estrange,  que  un  tel  noble  roy  et  qui  tant 
avoit  reçu  d'honneur  et  de  service  en  la  maison  et  tant 
promis  le  recongnoistre  quand  l'heure  viendroit,  se  partist 
sans  dire  oncques  mot,  Toutesvoies ,  non  obstant  tout  et 
qu'elle  estoit  bien  joyeuse  du  prest,  sy  eust-elle  bien 
voulu  donner  les  haquenées  en  don,  si  on  leseust  requises; 
et  de  fait  envoya  les  haquenées  à  la  royne  par  un  sien  es- 
cuyer  d'escuerie  nommé  Corneille  de  la  Barre ,  ensemble 
les  chariots  et  les  chartons.  Et  party  la  Toyne  du  pays, 
tout  ainsi  que  avoit  fait  son  mar^^,  sans  dire  mot  ni  à  duc, 
ni  à  comtesse;  et  alla  à  pied  avec  elle  toujours  ledit  Cor- 
neille pour  reconduire  les  haquenées  au  retour,  lorsque  la 
royne  seroit  au  lieu  de  son  désir. 

Or  viens  à  rapprochement  de  Eeims.  Le  roy  tendoit  fort 
à  y  estre  pour  estre  sacré  ;  et  s'alla  loger  à  Saint-Thierri- 

•  Joingnant,  tout  près. 

lez-Reims  en  surattendant  son  oncle  qui  vistement  s'ap- 
procha; et  venu  devers  luy,  ordonna  faire  son  entrée  en 
Reims  un  jour  devant,  afin  de  luy  préparer  la  voye  et  d'en 
voir  la  disposition.  Sy  le  fit  ainsi  le  duc  ;  et  y  entra  par 
un  jeudy  après  disner  treizième  d'aoust'.  Donc,  pour  ce 
que  l'heure  d'alors  requéroit  plus  de  magnificence  et  plus 
de  singularité  que  les  autres  fois,  pour  ce  en  convient-il 
narrer  un  peu  les  manières  qui  estoient  riches  et  belles. 
Premièrement  les  sommiers  qui  entroient  devant,  estoient 
en  nombre  quarante-deux,  tous  couverts  de  velours  figuré 
pendant  près  de  terre  et  armoyé  des  armes  du  duc,  assis  de 
brodures  avecques  multitude  de  campanettes  d'argent  qui 
moult  donnoient  de  bruit  et  de  retentissement  par  où  ils 
passoient  et  au  peuple  grand  solas  au  cœur.  Lesquels 
sommiers  passés,  sieuvyrent  après  cent  et  quarante  cha- 
riots chargés  de  diverses  besongnes  et  nécessités,  portant 
tous  bannerolles  des  armes  du  duc,  et  plusieurs  couverts 
tout  du  long  et  du  lez  de  samit  noir,  entre  lesquels  en  y 
avoit  vingt-quatre  chargés  de  vins  de  Beaune  et  de  Ger- 
molles^  et  autres  de  vaisselle  d'or  et  d'argent  grand  nom- 
bre, comme  assez  fut  congnu  depuis,  et  autres  de  baghes 
et  de  richesses  et  d'or  monnoyé,  comme  il  faisoit  bien 
besoing  au  lieu  où  ils  alloient.  Et  sieuvoient  lesdits  cha- 
riots, quatre  cents  moutons  gras  et  vingt-quatre  grosses 
bestes  à  corne  pour  la  cuisine  de  Testât. 

Ces  choses  passées  et  pour  venir  à  l'entrée  des  seigneurs, 
vint  pour  le  premier  entrant  le  bastard  de  Bourgongne, 
accompagné  de  baux  et  de  nobles  hommes,  plusieurs 
armés  gentiment  et  richement  couverts  de  divers  draps  de 


moles. 


13  août  1461. 

Germoles,  près  Mâcon?  Un  des  hérauts  du  duc  s'appelait  :  Ger- 

&oje  et  d'autres  richesses,  dont  la  compagnie  fut  estimée 
à  cinq  cents  chevaux  ou  environ.  Après  le  bastard,  avec- 
ques  une  petite  pose  entre  deux,  entra  le  riche  duc  de 
Bourg-ongne  à  trois  cents  archers  devant  luy  hien  habillés 
et  garnis  de  ce  que  à  eux  appartenoit.  Et  n'avoit  ledit  duc 
avec  luy  riens  que  les  nobles  de  son  hostel,  sans  nul  var- 
let,  ne  bagage,  réservé  tant  seulement  les  trois  cents  ar- 
chers ;   et  estoit    l'estime  de    ces  nobles   avecques  leur 

duc' ou  environ,  qui  tous  chevau- 

choient  armés  et  housses,  et  couverts  de  velours  et  de  drap 
d'or  et  d'argent  et  d'orfèvries,  diversement  à  leurs  divers 
appétits  chascun  et  à  leurs  plaisirs,  et  le  duc  en  estât  sem- 
blable selon  son  appertenement,  et  qui  n'empiroit  point  la 
compagnie  des  autres ,  ains  estoit  merveille  de  son  estât. 
Et  (chose  non  oncques  vue  pareille),  avoit  quinze  pages 
derrière  luy,  desquels  il  fait  à  ymaginer  assez,  si  les  au- 
tres barons  et  vassaux  estoient  en  riche  point  avecques 
leurs  pages,  que  ceux-icy  aussi  le  debvoient  bien  estre 
plus  et  de  plus  grand  réputation.  Et  certes,  par  ce  que  on 
m'en  rapporta  et  que  j'en  vis  par  escript%  c'estoit  une 
chose  admirable  et  non  vue  gaire  pareille  en  ce  royaume. 
Après  le  duc,  vint  et  entra  le  comte  de  Charolois  son 
fils,  qui  pareillement  avecques  sa  noble  compagnie ,  che- 
valiers et  escuiers,  tira  les  cœurs  et  les  yeux  en  admiration 
de  son  riche  arroy,  là  où  drap  d'or  et  d'orfèvrie,  velours 
et  brodures  se  monstroient  espandus.  Et  avoit  yceluy 
comte  dix  pages  et  six-viogt  archers  habillés  et  en  point 
à  l'advenant  de  l'heure  et  du  cas  ;  et  estimoit-on  ceste  com- 
pagnie trois  cents  chevaux. 

'  Lacune  dans  les  manuscrits. 

-  Voi/ez  la  relation  publiée  par  M.  Gachard,  Documents  inédits,  II, 
p.  162. 

Après  luy  entra  le  comte  de  Nevers ,  atout  sa  noble 
compagnie  aussi,  qui  autant  iBst  selon  son  possible  que  les 
autres  et  en  telle  qualité  et  manière.  Pareillement  fist  son 
frère  le  comte  d'Estampes  qui  avoit  grand  foison  de  no- 
blesse avecques  luy,  et  gens  de  grand  bruit,  et  dont  les 
grandesses  et  jDuissances  là  monstrées  requirent  autant  de 
gloire  et  de  titre  comme  les  autres ,  en  l'advenant  chascun 
de  son  estât  ;  et  avoient  ces  deux  frères  en  leur  compa- 
gnie cinq  cents  chevaux  ou  là  entour.  Et  derrenièrement, 
pour  faire  queue ,  entrèrent  messire  Adolphe  de  Clèves, 
luy  et  son  estât;  et  fut  moult  richement  habillé,  et  tout 
selon  la  condition  et  manière  des  autres,  réservé  la  singu- 
larité de  chacun.  Et  après  luy  sieuvirent  multitude  de 
grands  barons  riches  et  puissans,  et  dont  la  pompe  n'estoit 
rien  moindre  que  des  autres,  ains  toute  tirant  au  plus  près 
de  l'extrême  et  de  faire  admirer  gens,  car  estoient  riches 
et  puissans  et  gens  de  grand  nom,  comme  messire  Jehan 
de  Croy,  le  seigneur  de  Créqui,  messire  Philippe  de  Croy, 
grand  bailli  de  Haynnau,  le  seigneur  de  Haubourdin 
(celuy  qui  se  nommoit  le  bastard  de  Saint-Pol),  et  plu- 
sieurs autres,  qui  tous  ensemble  pouvoient  avoir  quatre 
cents  chevaux.  Et  à  tant  se  passa  l'entrée  de  ce  jour,  jus- 
qu'à lendemain  qui  fut  la  veille  de  Nostre-Dame,  que 
arrière  il  convenoit  faire  de  plus  belle ,  avecques  l'entrée 
du  roy,  là  où  tout  chacun  alla  au  devant  dudit  roy  pour  le 
mener  en  Reims,  et  renouvella  de  couverture  et  de  nouvel 
habillement ,  plus  riche  encore  que  le  jour  devant,  mais 
n'y  alla  que  le  duc  tant  seulement  avecques  ses  nobles, 
sans  pages  et  sans  rien. 

CHAPITRE  VI. 


Comment  après  que  ceux  de  Reims  eurent  présenté  les  clefs  au  roy  à 
Saint-Thierry,  semblablement  firent  au  duc  comme  au  roy. 


Mais  il  convient  conter  maintenant  comment  le  duc 
avoit  esté  reçu.  Un  jour  ou  deux  devant  ceste  entrée,  ceux 
de  Re.As,  avecques  leur  archevesque  et  les  plus  notables 
du  collège  et  de  la  ville,  [s'estant  rendus]  devers  le  roy  à 
Saint-Thierri,  luy  estoient  venus  faire  la  révérence  et  la 
conjoyssance  de  sa  venue,  et  après  leur  proposition  faite, 
luy  présenter  les  clefs  de  la  cité  comme  son  appertenir, 
là  où  le  roy,  les  merchiant  de  leur  bonne  amour  envers 
luy,  leur  commanda  par  exprès  que  lesdites  clefs  ils  por- 
tassent à  son  oncle  le  duc ,  et  que  à  l'heure  de  son  entrée 
ils  allassent  au  devant  de  luy,  luy  faire  toute  telle  honneur 
et  révérence  comme  à  luy  propre,  et  que  d'abondant  ils  luy 
présentassent  et  baillassent  lesdites  clefs  en  sa  main,  pour 
en  faire  et  disposer  à  son  plaisir.  Car  leur  contoit  que  son 
royaume  il  le  tenoit  de  luy  et  de  sa  vertu,  et  que  c'estoitson 
père  et  son  salut,  et  lequel  il  ne  pouvoit  jamais  récompenser 
assez  par  bien  faire,  ni  par  lui  faire  honneur,  ni  monstrer 
bon  devoir;  par  quoy  maintenant,  en  ceste  première  entrée 
et  en  cestui  premier  abordement  à  la  couronne,  il  le  vouloit 
avoir  ainsi  fait.  Sy  le  conçut  bien  l'archevesque,  ensemble 
et  les  autres  notables  avecqaes  luy,  et  promirent  d'obéir 
voulentiers  au  roy,  et  l'en  louèrent  moult.  Par  quoy  eux 
retournés  à  Reims  ce  jeudy,  quand  perçurent  ce  duc  appro- 
cher, se  mirent  ensemble  tout  le  collège  des  chanoines, 
avecques  leur  chef  l'archevesque  de  Reims.  Pareillement 

tous  les  notables  bourgeois  et  officiers  de  la  cité  allèrent 
au  devant  de  luy  dehors  les  portes,  là  où  tous  eux  ruans  à 
genoux  devant  luy  le  bienviengnèrent  humblement.  Et  prist 
la  parole  ledit  archevesque  disant  :  «  Domine ,  in  mHiite 
«  tua  Imtahitur  rex.  »  Et  commenclia  à  déduire  la  sen- 
tence de  cestui  mot  hautement  et  glorieusement  à  l'hon- 
neur de  luy;  et  en  grosses  substancieuses  paroles  et  de 
plain  estomac  prisa  et  coUauda  ses  vertus,  ses  bontés,  ses 
preud'hommies  et   léaultés  par  dessus  tous  régnans,   et 
qu'en  luy  gisoit  reposté  et  en  conserve  l'honneur  et^i  salut 
de  ce  royaume,  et  que  le  trésor  du  royaume  sur  qui  tout 
s'attendoit  et  vivoit  en  espoir,  estoit  sauvé  par  luy  et  gardé 
de   périr,   lorsque  fortune  longuement  l'avoit  mené  en 
branle  pour  le  perdre.  Donc,  avec  fin  de  paroles  et  pour 
lui  monstrer  par  fait  ce  que  les  bouches  proféroient,  lui 
baillèrent  les  clefs  comme  de  sa  propre  serve  et  très-hum- 
ble cité,  et  par  voulenté  expresse  du  roy.  Lors  respondy 
le  duc  :   «  Je  vous  merchy  humblement ,  vous ,  monsei- 
«  gneur  de  Reims,  et  les  autres,  des  honneurs  que  me 
«  faites  outre  mon  appertenir,  et  en  remerchiray  monsei- 
«  gneur  de  par  vous.  Et  quant  aux  clefs ,  elles  sont  en 
«  bonnes  mains  ;  gardez-les  à  l'honneur  et  salut  du  roy 
«  et  à  l'utilité  de  la  ville,  comme  avez  appris,  car  vous  ne 
«  pourriez  mieux.  »  Sy  estoit  à  celle  heure  l'évesque  de 
Tournay  près  du  duc;  car  il  y  estoit  appelé  pour  cause 
que  l'on  savoit  bien  que  l'archevesque  et  les  autres  le 
viendroient  conjoyr  et  qu'il  y  faudroit  aucune  response. 
Sy  commenclia  ledit  évesque  de  Tournay  à  dire  par  forme 
de  remerchiement  :  «  Hœc  est  Mes  piam  fecit  Dominus  ; 
«  exnîtemus  etlœtemurin  ea.  »  Et  déduisant  ses  paroles 
sur  l'entendement  de  son  thème,  adjousta  disant  :  «  Le 
«  Sauveur  du  monde,  Jésu-Crist,    voyageant  par  terre 

«  voulut  descendre  par  son  humilité  en  la  maison  à 
«  Zachée,  un  petit  corselet'  et  de  petit  estât,  jà-soit-ce 
«  que  il  fust  riche  et  puissant  ;  et  délaissa  les  autres  ha- 
«  bitations  des  princes  et  des  roys,  là  où  sa  descente  eust 
«  esté  très-agréable,  s'il  luy  eust  plu.  Pareillement  le  roy 
«  d'aujourd'huy,  à  l'heure  de  son  voyager  et  vaucrer 
«  soubs  fortune ,  il  luy  a  plu  descendre  en  la  maison  de 
«  son  serviteur  et  parent  monseigneur  le  duc  de  Bour- 
«  gongne  ;  en  quoy  faisant  il  a  tout  honnoré  et  fait  res- 
«  plendir  sa  personne.  Sy  luy  a  fait,  et  comme  raison  veut, 
<■(  toute  honneur  et  service,  toute  humble  et  joyeuse  ad- 
«  ministration,  comme  qui  plus  grand  ne  pou  voit  rece- 
«  voir,  ce  savoit  bien,  ne  personne  à  qui  il  fust  plus  tenu. 
«  Et  partant,  d'autant  que  ledit  roy  alors  s'est  plus  humi- 
«  lié  endevers  son  serviteur  humble  par  luy  monstrer  cet 
«  honneur,  d'autant  a  esté  tenu  mon  très-redoubté  sei- 
«  gneur  de  luy  monstrer  amiable,  tout  joyeux  et  humble 
«  service,  tant  qu'il  luy  a  plu  d'y  estre,  quand  en  divers 
«  lieux  par  terre  il  eust  bien  trouvé  de  plus  grands  et 
«  puissans  là  où  on  l'eust  mieux  reçu  et  plus  à  son  apper- 
«  tenir.  Mais  mon  dit  très-redouté  seigneur  en  a  fait  à  son 
<'  pouvoir,  non  pas  à  son  devoir  et  comme  il  fust  duisant' 
«  à  la  hautesse  de  son  estât.  »  Sy  fut  ceste  response  im- 
putée à  grand  los  au  proférant,  et  recueillie  comme  fruc- 
tueuse et  plaine  de  saveur  aux  proposans  et  à  tout  le 
monde,  et  par  espécial  au  duc,  qui  sentoit  ces^e  response 
estre  toute  semblable  et  de  mesme  avecques  son  cœur. 
Car,  pour  un  prince  de  tel  pouvoir  comme  il  estoit  et  à 
qui  Dieu  avoit  tant  contribué  de  gloire  et  d'honneur  en  son 


'  Un  petit  corselet,  un  petit  personnage. 
*  Duisanta,  qui  convient  à. 

temps,  n'avoit  plus  liumUe  en  la  terre  de  luy ',  ne  qui 
mieux  recongnoissoit  son  appertenir  et  ce  que  recongnois- 
tre  devoit.  Donc,  s'il  se  liumilioit  en  telle  honneur  à  luy 
faite  et  par  commandement  du  roy,  n'est  de  merveilles 
quand  l'honneur  fut,  et  est  de  tel  extrême  poix  que  nul  au 
monde  ne  pouvoit  estre  plus  grand  au  lieu  où  ce  se  fist. 
Et  n'est  trouvé  par  escrit,  ne  oy  qu'oncques  [il  y  eust] 
prince  subjet  du  royaume,  tant  fust  grand,  ne  couronné, 
ne  autre,  ne  tant  fust  roy  de  France  obligé  à  luy  et  favora- 
ble, qui  reçust  l'honneur,  ne  la  gloire  que  les  subjets  des 
villes  et  cités  du  roy ,  les  prélats  et  les  collèges  venissent 
au  devant  de  luy,  luy  faire  les  honneurs  et  les  révérences 
et  apporter  les  clefs  comme  du  sien  propre  et  en  ses  propres 
pays.  Par  quoy,  comme  le  cas  est  plus  singulier  et  de  mer- 
veilleux effet  à  l'entendre,  tant  plus  requiert  la  gloire 
d'iceluy  estre  captée  par  un  humble  recongnoistre,  et  que 
ledit  duc  s'acquitta  bien  et  ne  s'en  extoUa  oncques  d'une 
seule  pensée  vaine. 

CHAPITRE  VIL 


Comment  le  duc  se  party  de  Reims  pour  aller  au  devant  du  roy  qui 
faisoit  son  entrée. 


Moult  y  avoit  grant  peuple  en  Reims ,  et  tant  de  sei- 
gneurs et  ^e  nobles  hommes  pour  estre  au  sacre  du  roy 
que  à  dur  s'en  feroit  le  conte,  dont  maintenant,  quand  le 
duc  deBourgongne  y  avoit  pris  entrée,  merveilleuse  chose 
estoit  d'en  voir  la  presse.  Le  duc  se  reposa  celle  nuj^t  en 


'  Le  mot  de  est  sans  cesse  employé  au  xv  siècle  pour  que  après  un 
comparatif. 

Eeims,  et  fist  grand  chière;  et  le  lendemain,  qui  estoit 
vendredy  vigile  de  Nostre-Dame  en  my-aoust,  sachant 
que  le  roy  vouloit  faire  son  entrée  en  Eeims  à  tel  jour,  re- 
monta à  cheval  arrière  atout  ce  que  avoit  de  princes  et 
de  nobles  avecques  luy.  Et  tous,  armés  les  aucuns,  autres 
en  palletos,  mignottement  attintés  sur  la  guerre,  avoient 
leurs  chevaux  couverts  plus  richement  encore  que  le  jour 
devant,  et  pleins  de  pompes  et  de  beubans  non  oncques 
vues  telles  ailleurs.  Environ  trois  heures  après  midy, 
vuidèrent  de  ladite  ville  et  s'allèrent  mettre  comme  en  ba- 
taille enmy  les  champs  pour  en  voir  l'arroy.  Sy  estoit 
chose  merveilleuse  et  non  racontable  de  la  beauté  qui  là  se 
monstroit  en  cas  de  richesse,  et  des  personnes  dont  le  con- 
tenement  estoit  fier  ;  car  n'y  avoit  homme  qui  ne  fust  de 
grand  lieu  et  estât ,  et  puissant  pour  soustenir  un  grant 
fait  au  besoin  ;  par  quoy  compagnons  et  povres  gentils- 
hommes n'y  pouvoient  estre  meslés  enmy  les  champs 
avecques  gens  de  telle  estoffe.  Donc,  se  contint  longue- 
ment le  duc  de  Bourgongne  avecques  sa  compagnie, 
surattendant  la  venue  du  roy  qui  estoit  à  Saint-Thierry, 
là  où.  estoient  tirés  devers  luy  tous  les  seigneurs  et  prin- 
ces du  sang  qui  estoient  venus  de  France,  comme  le  duc 
de  Bourbon,  le  comte  d'Angoulesme,  le  comte  de  Dunois, 
Philippe  de  Savoye,  le  comte  de  Vendosme  et  plusieurs 
autres  grans  barons,  qui  tous  l'attendoient  à  Saint-Thierry 
pour  l'accompagner  et  mener  en  Reims.  Sy  monta  le  roy 
à  chief  de  pièce  '  assez  tard  à  cheval,  mais  moult  faisoit  le 
jour  bel  et  cler.  Et  mouvant  de  Saint-Thierry  vinrent 
tous  en  noble  et  bel  arroy,  et  paire  à  paire ,  et  commencè- 
rent à  entrer  en  Reims,  là  où  de  peuple  avoit  tant  et  par 

*  A  chief  de  pièce,  enfin. 


52  CHRONIQUE 

rues  et  par  fenestres  qu'il  passoit  nombre;  et  en  dura  la 
chevaucliie  grande  heure  et  demie,  premier  que  tout  fust 
passé.  Sj  ne  me  veul  asservir  à  conter  distinctement  les 
personnes  et  les  manières  de  leur  faire,  car  ne  me  semble 
bel  en  histoire  de  soy  tenir  longuement  en  tels  contes 
multiplyés  par  tant  de  divers  noms,  et  dont  les  diverses 
qualités  et  manières  tournent  toutes  à  une  fin  :  c'est  en 
soy  monstrer  bel  et  richement,  et  estre  bien  en  point  là 
où  les  puissans  ont  l'avantage  sur  les  moins  riches,  et  les 
plus  baux  en  vouloir,  sur  ceux  qui  sont  tenans  et  n'y 
acomptent.  Donc,  et  pour  ce  que  le  bruit  et  tout  effet  de  ce 
couronnement  dépendoit  et  se  mouvoit  du  duc  de  Bour- 
gongne,  comme  ayant  mené  le  roy  jusques  là,  pour  ceste 
cause  aussi  tout  ce  qu'il  y  avoit  de  gloire,  de  bruit  et  de 
riche  appareil  en  ceste  entrée  et  du  surplus  de  la  feste, 
tout  ce  tant  seulement  mouvoit  et  dépendoit  de  la  maison 
du  duc  pour  la  plus  singulière  part'.  Par  qnoj,  et  pour 
ce  que  les  pompes  et  richesses  y  furent  extrêmes,  et  les 
personnes  en  très-grand  nombre,  et  que  aussi,  par  mettre 
l'un  en  costé  et  laisser  l'autre ,  je  méprenderoie  envers 
le  laissé,  partant  j'en  laisse  le  réciter  et  le  descripre  plus 
avant  sur  une  forme  de  gloire  commune  à  tous  :  c'est 
qu'oncques,  ce  me  dirent  jeunes  et  vieux,  ne  par  livres, 
ne  par  records,  en  la  circuition  du  monde  ne  fut  vue,  ne 
ouye  magnificence  semblable,  ne  de  tel  monstre.  Et  moy 
ce  mesme  je  l'affirme;  car  je  y  fus  et  vis  tous  les  nobles  et 
les  bruyans  ^  de  l'hostel  du  roy.  Sy  y  firent  bien  selon  le 
temps,  mais  en  petit  nombre,  et  tout  de  blanc  et  de  rouge. 


•  Chastellain  a  composé  .sur  ces  événements,  qui  semblaient  annon- 
cer une  longue  harmonie  entre  le  roi  et  le  duc,  un  traité  que  je  repro- 
duirai d'après  un  ms.  do  Florence. 

*  Les  bruyans  Ihruit,  renommée),  les  hommes  les  plus  fameux. 

les  couleurs  du  roy,  drap  de  soye  seulement.  Entre  les- 
quels y  avoit  un  nommé  Poncet  d'Érime,  gentil  escuier 
et  homme  de  grand  bruit,  lequel  tout  armé,  sans  faillir 
pièce,  ne  boucle,  et  le  plus  bel  armé  qui  se  soubaidast, 
vint  saluer  le  duc  enmy  les  champs  à  bannière  close, 
monté  à  l'advantage  pour  soy  monstrer,  son  cheval  à 
grosses  rondes  campannes  d'argent ,  couvert  de  cœuvre- 
chief  de  plaisance,  à  quatre  pages  après  luy  à  semblables 
campannes  qui  firent  grand  noise.  Donc,  pour  ce  que  ces- 
tuy  se  mist  en  façon  différente  à  tous  les  autres,  je  luy 
baille  son  compte  à  par  luy ,  aussi  pour  la  singularité  du 
cas;  car  certes  en  la  manière  oii  il  le  prist,  il  le  faisoit 
beau  voir.  Le  roy  aussi,  par  affection  que  prist  en  luy,  osta 
au  seigneur  d'Orval  ses  cent  lances  que  avoit  d'ordon- 
nance et  les  donna  à  cestui  Poncet,  qui  mesme  estoit  de  la 
compagnie  dudit  d'Orval,  ce  que  ledit  Poncet  refusa;  et 
luy  sembloit  qu'en  les  prendre  il  y  auroit  charge,  car  il 
tenoit  l'autre  pour  son  capitaine  et  maistre,  trop  plus 
digne  de  Testât  et  meilleur  que  luy  ;  car  voirement  estoit 
celuy  d'Orval  un  gentil  capitaine  de  France  et  des  plus  à 
prisier  ;  mais  estoit  terrible  et  redoubtable  à  passer  or- 
donnance, car  féroit  de  l'espée  mortellement.  Ne  servoit 
audit  Poncet  toutesvoies  point  le  refus,  mais,  constraint, 
il  luy  fallut  prendre  les  cent  lances,  et  les  conduisit  hon- 
norablement  depuis.  Cestui  Poncet  avoit  esté  page  du  roy 
Charles  trespassé  et  estoit  d'un  troncq  dont  la  famé  avoit 
esté  claire  longuement;  et  estoit  celuy  qui,  en  unesjous- 
tes  qui  se  fi.rent  à  Bordeaux,  défigura  au  visage  Chariot 
Blosset,  un  autre  bien  gentil  escuier,  et  en  fut  en  péril  de 
mort  longtemps,  dont  luy  (ledit  Poncet)  prit  un  tel  déplai- 
sir et  annoy  en  cœur,  car  l'aimoit  comme  frère,  que  à  peine 
Itiy-mesme  ne  s'en  desconfortoit  comme  pour  mort  pren- 

TOM.    IV.  4 

dre.  Dont  il  en  fut  loué  depuis  de  maint  haut  homme, 
comme  de  noble  courage,  jà-soit-ce  que  ce  fust  par  incon- 
vénient. 

CHAPITRE  VIII. 

Comment,  après  l'entrée  du  roy,  ledit  seigneur  se  disposa  de  sa 
conscience. 

Finablement,  après  longue  traite  de  temps  et  que  jà  il 
estoit  sept  heures  de  nuit,  le  roy,  à  trompes  et  clairons  et 
à  multitude  de  torches,  entra  à  Reims',  son  cheval  couvert 
de  drap  d'or,  et  luy  vestu  de  satin  rouge  et  blanc,  pareil 
à  ses  gens ,  une  amuchette  de  velours  cramoysi  en 
teste;  et  alloit  couvert  dessoubs  un  palle^  que  quatre 
hommes  portoient,  le  grand  escuier  devant  luy  atout  l'es- 
pée  en  escarpe,  tout  armé  au  blanc,  réservé  la  teste,  et 
prochainement  après  luy,  le  duc  de  Bourgongne  à  tous  ses 
pages  et  à  grand  multitude  d'archers  allans  à  pied  à  deux 
lez  de  luy  atout  leurs  gouges  %  là  où  le  séant  à  cheval 
donnoit  une  présentation  pour  estre  regardé,  car  si  beau 
personnage  n'avoit  en  la  terre,  ne  de  tel  monstre*,  ne  qui 
mieux  portast  image  de  roy,  ne  de  haut  empereur  mesme. 
Et  les  hommes  estrangers  et  femmes  et  François  mesmes 
qui  oncques  ne  l'a  voient  vu  eux-mesmes,  jugèrent  de  sa 
personne,  et  par  où  le  roy  passoit,  le  crioient  communé- 
ment et  dirent  tout  haut  que  le  roy  mesme  le  pouvoit  oyr, 
et  en  effet  le  oyoit  et  entendoit.  Et  en  cet  estât  s'en  vin- 

*  Voy.  une  relation  de  l'entrée  de  Louis  XI  à  Reims  dans  le  ms.  do 
la  Bibl.  imp.  de  Paris,  5139,  f"  238. 

^  Pallc,  dais. 

'  Gouges,  arme  en  forme  de  serpe,  en  latin  goia. 

*  De  tel  monstre,  de  si  grande  apparence,  d'un  si  bel  extérieur. 

rent  jusques  devant  Nostre-Dame,  là  où  le  roy  descendy 
et  alla  faire  son  oraison;  et  puis,  ce  fait,  s'alla  retraire  au 
palais  joing-naut  là  où  il  estoit  logé,  et  chacun  pareille- 
ment au  lieu  où  il  devoit  retraire,  réservé  que  le  duc  de 
Bourgongne  ensemble  et  les  autres  princes  demourèrent 
devers  luy  longuement,  et  par  espécial  le  duc,  pour  cause 
du  jour  ensuivant,  et  comme  celuy  qui  pour  l'heure 
d'alors  encore  estoit  le  tout  et  le  fondement  de  son  fait,  et 
par  qui  ad  vis  et  conseil  il  vivoit  et  ouvroit.  La  nuit  étoit 
jà  parfonde  et  venue  avant.  Sy  prirent  congé  les  uns  et 
les  autres  ;  et  le  roy  demoumnt  en  son  privé ,  à  mynuit 
vuyda  de  sa  chambre,  et  à  privée  maisnie  vint  en  l'église 
de  Nostre-Dame  ouyr  matines,  là  où  son  oratoire  luy  estoit 
appresté  pour  le  jour,  tel  qu'il  y  séoit;  et  là  faisant  ses 
pryères  et  ses  dévotions  toute  celle  nuit,  se  confessa  et  se 
communia.  Et  fut  belle  chose  à  voir,  me  dist-l'on,  des 
signes  extériores  qu'on  veoit  en  luy.  Donc,  venues  les  cinq 
heures  du  matin,  se  retrahy  arrière  en  sa  chambre,  pre- 
nant un  peu  de  repos  jusques  à  huit  heures.  Et  à  celle 
heure  se  vint  arrière  rendre  en  aucun  petit  nombre  de 
gens  dedens  l'église ,  là  où  presse  avoit  grande  et  danger 
pour  entrer.  Le  duc  de  Bourgongne,  pour  celle  fois,  n'es- 
toit  pas  avecques  luy.  N'en  estoient  le  duc  de  Bourbon,  ie 
comte  de  Charolois,  le  duc  de  Clèves,  ne  plusieurs  autres 
princes  et  pairs  ;  mais  estoient  en  leurs  hostels  trèstous,  où 
ils  s'habilloient  et  mettoient  en  point  pour  venir  en  leur 
dû  au  saint  sacre.  Desquels  tout  premier  y  vint  et  party 
de  son  hostelle  duc  de  Bourgongne,  et  multitude  de  grands 
princes  et  barons,  tant  richement  en  point  que  merveilles 
seroit  à  dire;  car  n'y  avoit  nul  qui  ne  fust  pour  regar- 
der et  pour  y  mettre  admiration.  Le  duc  de  Clèves  y  fut, 
non  comme  pair  ,  mais  comme  duc,  donnant  parement  à 

son  oncle.  Et  à  la  solennité  du  jour  porta  chapeau  de  duc 
en  teste,  à  toute  une  longue  robe  de  drap  d'or  traînant  h 
terre.  Y  avoit  le  comte  de  Cliarolois  à  une  robe  de  drap 
d'or  aussi  traînant  à  terre.  Pareillement  messire  Adolphe 
de  Clèves,  le  comte  d'Estampes,  le  bastard  de  Bourgon- 
gne,  le  seigneur  de  Croy ,  le  mareschal  de  Bourgongne, 
messire  Philippe  de  Hornes,  le  seigneur  de  Berghes,  le 
seigneur  de  Gruthuse,  le  comte  de  Bocquan,  le  seigneur 
de  Wavrin,  le  seigneur  de  Chimay,  le  seigneur  de  Lannoy, 
le  seigneur  de  Rôubais,  messire  Simon  de  Lalaing,  le  bas- 
tard  de  Saint-Pol,  messire  Philippe  Pot  et  plusieurs  au- 
tres, tous  en  habillemens  de  drap  d'or,  d'orfèvrerie  ou  de 
velours-  sur  velours,  non  toutesvoies  à  couvertes  de  che- 
vaux, mais  enharnassés  de  soye  et  de  brodure,  et  d'orfè- 
vrerie par  différence  et  par  envy  l'un  de  l'autre,  jusques  h 
avoir  les  selles  ferrées  d'or.  Tels  y  en  avoit  leurs  housses 
de  velours  brodées ,  et  en  lieu  de  grosses  resnes  de  leurs 
brides,  avoient  grosses  lourdes  chaînes  d'or.  Tant  pour 
en  faire  long"  compte,  plus  tourneroit  ou  pourroit  estre 
interprété  à  outrage  que  autrement,  vu  que  on  est  plus 
prest  à  mal  dire  que  bien,  et  principalement  sur  ceste 
maison  de  Bourgongne,  là  où  cecy  se  faisoit,  dont  tout 
le  temps  que  j'ay  vescu   et  devant  mon  naistre,  pour 
quelque  œuvre  qui  se  fist,  bonne,  ne  haute,  ne  honnora- 
ble ,  François  de  l'alitre  costé   non  ont  fait  conte ,   ne 
mise,  ne  pris,  ne  los,  ains  le  rebours.  Donc  par  ce  et  par 
autres  choses  maintes  vues  à  l'œil,  j'ay  dit  maintesfois  à 
par  moy  que  j'ay  esté  né  en  un  mauvais  eage  et  en  un 
temps  plein  de  mauvaises  affaires  et  pires  que  ne  fut  onc- 
ques  du  temps  de  nos  pères,  dont  les  exemples  viendront 
chy-après  plus  à  plein,  qui  me  seront  cause  d'en  parler, 
non  par  reproche  toutesvoies  de  nuUuy,  mais  par  une 

manière  de  plainte  faite  à  Dieu ,  que  autrement  il  ne  va 
et  n'est  pu  aller  de  mon  temps. 

CHAPITRE  IX. 

Comment  le  roy  fut  sacré  et  des  mystères  qui  y  furent  faits. 

Le  duc  de  Bourgongne  qui  estoit  en  habit  royal,  tel 
qu'il  y  séoit,  moult  riche  et  moult  bel,  comme  doyen  des 
pairs,  atout  le  chapeau  d'or  en  teste,  large  plus  d'une 
palme  et  le  plus  riche  que  on  vit  oncques,  fait  de  grosses 
et  resplendissantes  pierres ,  descendy  devant  le  portail  de 
Nostre-Dame,  là  où  le  roy  estoit  dedens,  et  illecques  avec 
sa  noble  baronnie,  princes,  ducs,  comtes.  Sy  se  y  contint 
par  aucun  temps  tout  en  pied,  premier  que  pussent  entrer, 
pour  cause  de  la  grand  presse  qui  estoit  tant  dedens  l'église 
comme  dehors.  Sy  survint  prestement  là  aussi  le  comte  de 
Nevers,  vestu  de  son  habit  fourré  d'hermine  comme  par 
conte,  et  atout  le  chapeau  tel  que  lui  duisoit,  qui  pareille- 
ment vint  hastant  après  son  oncle  ;  mais  n'estoit  venu  assez 
à  heure  pour  l'accompagner.  Or  n'estoit  encore  apportée  la 
sainte  ampoule,  à  l'heure  que  le  duc  se  tenoit  emprès  devant 
l'église  ;  mais  prestement  fut  apportée  à  grande  solennité  et 
à  son  de  trompettes,  accompagnée  de  plusieurs  prélats  et 
nobles  barons  qui  estoient  transmis  de  par  le  roy  et  le  duc. 
Et  apporta  ladite  sainte  ampoule  l'abbé  de  Saint-Remy  révé- 
ramment  entre  ses  deux  mains  et  dessoubs  un  palle,  tout 
à  cheval.  Et  descendant  devant  le  portail  oii  estoit  le  duc, 
furent  ouverts  les  huis  du  portail  ;  et  entra  dedens  la  sainte 
ampoule,  ensemble  le  duc  et  tous  les  siens.  Or  le  roy  sa- 
chant la  sainte  ampoule  estre  venue,  mouvant  du  chœur  oii 
il  estoit  d'emprès  le  g'rand  autel,  vint  à  haste  au-devant 

d'elle,  droitement  à  son  entrée;  et  là  révéramment  se  rua 
à  deux  genoux  en  terre  et  l'aoura  à  mains  jointes  ;  puis  le 
prit  l'évesque  de  Laon  par  la  main  et  le  leva  sus,  et  pas- 
sèrent outre  ceux  qui  portoient  la  sainte  ampoule  jusques 
au  grand  autel,  là  où  la  posèrent.  Et  le  roy  sieuvant  de 
près  avec  ses  pairs  et  approchant  ledit  grand  autel,  trois 
fois  lors  se  rua.  à  genoux  devant  le  saint  vaisselet.  Donc 
la  tierce  fois  l'évesque  de  Laon  arrière  le  reprit  par  la 
main  et  le  fîst  lever,  et  luj  bailla  à  baiser  l'ampoule 
sainte.  Donc  le  roy,  arrière  mu  de  dévotion,  longuement 
se  contint  à  genoux,  faisant  oraison  très-dévote  par  sem- 
blant, et  arrestéement  regardoit  ladite  sainte  ampoule. 
Mais  prestement  s'approcbèrent  de  luy  les  prélats  pairs 
et  princes  pairs  ;  et  l'adextroient  les  uns  de  çà  et  les  autres 
en  leur  rang  dû,  là  où  après  l'avoir  mené  entre  closes 
courtines  ',  le  duc  deBourgongne  avecque  son  neveu  le  duc 
de  Bourbon,  le  comte  de  Nevers,  le  comte  d'Ang'oulesme, 
le  comte  de  Dunois  et  autres  le  despouillèrent  tout  nu 
jusques  au  dessoubs  la  ceinture,  et  en  cest  estât  le  menèrent 
jusques  au  front  de  l'autel,  là  où  se  tenoient  les  pairs  pré- 
lats, en  rang  et  en  ordre  dû,  avecque  multitude  d'autres 
estoffés  de  crosses  et  de  mitres  et  d'habillemens  espirituels 
et  moult  riches.  Et  là  venu,  ledit  roy  tout  nu  se  rua  à 
genoux  très-humblement  devant  l'autel ,  et  l'archevesque 
de  Reims,  levant  la  sainte  ampoule,  la  bailla  à  tenir  à 
l'évesque  de  Laon,  et  puis  après  en  avoir  tiré  ce  qu'il  be- 
songnoit  et  mis  sur  une  platine  d'or,  en  oignit  le  roy  au 
front,  sur  les  deux  yeux,  sur  la  bouche,  sur  la  boudiné  \ 
sur  le  ploy  de  ses  deux  bras,  sur  les  deux  espaules  et  au 
long  des  reins  en  croix.  Et  ce  fait,  la  sainte  ampoule  fut 

'  Courtines,  rideaux,  tentures. 
'  Boudiné,  nombril. 

remise  sur  l'autel  par  les  mains  de  l'archevesque,  qui 
arrière  soy  tournant  devers  le  roy,  le  leva  avecque  les 
autres  princes  et  prélats;  et  le  revestirent  de  chemise 
blanche,  de  pourpoint  de  surcotte  et  de  royal  habit  d'azur, 
et  luy  chaussèrent  unes  chausses  sur  les  siennes,  toutes 
propres  au  mistère,  et  lesquelles  le  duc  de  Bourgongne  et 
le  duc  de  Bourbon  et  le  comte  d'Angoulesme  luy  montèrent 
et  attachèrent  à  son  pourpoint.  Et  le  revestirent  après 
lesdits  preslats  et  nobles  princes  de  tous  ses  vestemeus  et 
habits  royaux  semés  de  fleurs  de  lis  d'or;  et  lesdits  pré- 
lats et  princes  le  menèrent  en  cest  estât  par  la  main  rêvé- 
ramment  jusques  à  son  royal  chayère  qui  estoit  de  vingt- 
sept  degrés  de  haut;  et  là  assis  en  gloire  et  en  majesté,  se 
retirèrent  un  peu  arrière  lesdits  prélats  et  princes,  réservé 
seulement  le  duc  de  Bourgongne,  premier  pair,  lequel  luy 
assist  en  teste  son  bonnet,  et  puis  prist  la  couronne  pré- 
cieuse et  riche,  et  la  levant  en  haut  à  deux  mains  afin 
que  tout  chacun  la  vist,  la  soustint  un  peu  longuement 
au-dessus  la  teste  du  roy  ;  et  puis  après  ce  fait,  la  luy  assit 
bien  doucement  au  chief ,  criant  à  haute  voix  :  «  Vive  le 
«  roy!  Montjoye  Saint-Denis!  »  dont  tout  le  monde,  à 
l'enhort  de  son  cri,  cria  après  lui  les  mesmes  mots  et  «Noël!» 
et  sonnèrent  cloches,  trompettes  et  clarons  par  un  tel 
estonnement  que  toutes  oreilles  en  estoient  sourdes  ^ 

'  On  lit  dans  une  relation  manuscrite  : 

«  Incontinent  ledit  monseigneur  de  Bourg-ongne,  seul  et  à  par  lui, 
«  tenoit  à  deux  mains  en  hault  dessus  le  çhief  dudit  roy  la  très-noble 
«  couronne  de  fin  or  et  de  pierres  précieuses,  qui  fu  au  bon  roy  Loj's, 
«  et  l'asist  ledit  monseigneur  le  ducq,  seul  à  deux  mains,  sur  le  noble 
«  chief  dudit  roy,  puis  dist  et  cria  ledit  monseigneur  de  Bourgongne 
«  en  haulte  voix  :  «  Vive  le  roy,  Monjoye  et  saint  Denis  !  »  [Archives 
générales  du  royaume,  n»  793.) 

2  Le  couronnement  de  saint  Louis  coûta  4,333  livres,  celui  de  Phi- 
lippe le  Hardi,  12,931  livres,  celui  de  Philippe  le  Bel,  20,700  livres. 
J'ignore  ce  que  coûta  celui  de  Louis  XL 

CHAPITRE  X. 

Comment,  après  que  le  roy  fut  sacré,  il  se  retira  à  son  disner,  et  du 
présent  que  luy  flst  le  duc. 


Moult  y  avoit  de  hauts  et  singulières  mistères  à  l'en- 
tour  de  ce  roy,  dont  les  cérémonies  sont  de  légier  à  com- 
prendre, à  qui  entend  que  c'est  d'un  roy  de  France  et  de 
sa  dignité,  et  lesquelles  toutes  se  conduisoient  et  se  fai- 
soient  touchant  le  temporel  par  le  duc  de  Bourgong-ne, 
doyen  des  pairs,  comme  de  le  mener  à  l'offrande  et  de  le 
faire  chevalier,  de  luy  oster  et  remettre  la  couronne,  à 
l'heure  de  lever  Dieu,  et  puis  de  le  descendre  en  bas  et 
ramener  devant  le  grand  autel,  là  où  il  fit  bien  trois  cents 
chevaliers  de  divers  royaumes  et  pays,  aucuns  des  princes 
et  des  grans  barons ,  jeunes  et  vieux  et  de  toute  sorte, 
entre  lesquels  estoient  deux  frères  au  duc  de  Bourbon,  le 
fils  aisné  du  comte  de  Saint-Pol,  le  fils  du  comte  de  Pain- 
tèvre,  le  fils  du  comte  de  Wytembergue,  les  deux  fils  au 
seigneur  de  Croy,  le  fils  du  seigneur  d'Antoing,  le  fils  au 
marquis  de  Salusse,  et  plusieurs  autres  grans  nobles 
hommes  et  de  grand  pris,  dont  le  nombre  donroit  annuy, 
et  confusion  le  long  compte.  Sy  les  trespasse  comme  non 
nécessaires  de  y  estremis.  Leroy  enfin  s'en  tanna  ;  par  quoy 
il  se  retrahy  vers  son  palais,  car  jà  estoit  haute  nonne.  Sy 
le  menèrent  glorieusement  les  prélats  et  princes  jusques 
en  sa  chambre,  là  où  il  se  tint  en  sa  quoyté'  jusques  à 
my-heure  après  midy,  avecques  le  duc  de  Bourgongne, 
son  oncle,  et  avecques  celuy  de  Bourbon  et  d'Angoulesme, 

*  Quoyté,  repos. 

et  plusieurs  autres  qui  alloient  et  venoient  pour  certaines 
affaires.  Donc,  à  chief  de  ceste  espace  de  temps,  pour 
cause  que  le  roy  ce  jour  devoit  tenir  table  royale,  le  roy 
partit  de  sa  chambre  atout  royal  habit  et  couronne  en  teste, 
le  grand  escuyer  devant  luy,  atout  son  espée,  semée  de 
fleurs  de  lis,  et  prenant  le  bout  de  la  salle  à  la  bonne 
main  dextre  et  les  princes  pairs  à  sa  senestre,  là  où  le  duc 
de  Bourgongne  luy  estoit  le  plus  prochain.  Et  disna  atout 
la  couronne  en  chief;  mais  pour  cause  qu'elle  estoit  un 
peu  large  et  que  ne  tenoit  close  sur  son  bonnet,  fut  mise 
sur  la  table  emprès  luy  par  une  espace  de  temps,  pour 
son  aise,  en  disnant.  Tout  au  long  de  son  disuer  parla  à 
messire  Philippe  Pot,  soy  tenant  derrière  luy  ;  et  y  eut 
longues  et  diverses  devises  entre  eux  deux.  Et  alors  le  roy 
disnant  et  accompagné  ainsi  que  avez  oy,  vinrent  aucuns 
députés  de  par  le  duc  de  Bourgongne  là  assis,  qui  appor- 
tèrent deux  grandes  nefs,  l'une  grande  à  merveilles  et 
l'autre  moindre,  laquelle  estoit  de  fin  or  et  garnie  de  riches 
pierres.  Apportoient  aussi  deux  riches  drageoirs,  l'un  plus 
grand  que  Tautre,  et  dont  l'un  estoit  de  fin  or  aussi  garni 
de  pierres  à  tout  lez,  bas  et  haut.  Et  avoitune  ymage  de 
pucelle  par  dessus,  en  façon  d'un  dieu  d'amour  qui  tenoit 
un  dart  entre  ses  mains  et  avoit  chappel  d'or  en  teste 
garny  de  riches  et  grosses  pierres  ;  et  avecques  ce,  moult 
d'autre  vaisselle  d'or  et  d'argent,  en  pots,  en  coupes,  en 
flaquons  et  grosses  tasses,  en  pris  et  en  estime  bien  mille 
escus.  En  fist  faire  présent  au  roy,  et  lui  donna  tout  pour 
son  joyeux  couronnement.  Donc,  et  yeux  et  entendement 
de  tous  les  voyans,  prélats,  princes  et  barons,  furent  sur- 
pris et  entrepris  d'admiration ,  et  comme  tout  effrontés  et 
esbahys  de  la  grandeur  du  cas  se  continrent  faisans  sans 
parole  ;  car  n'avoient  vu  cas  semblable  oncques,  ne  de  telle 

réputation.  Et  voirement,  si  dire  il  se  souffre,  le  roy  à 
toute  ces  te  solemnelle  célébration  n'avoit  ne  parement  de 
vaisselle,  ne  d'autre  cliose,  sinon  de  ce  que  son  oncle,  le 
duc  de  Bourg'ongne,  luj  bailla  et  délivra,  lequel  toutes- 
voies  n'en  monstroit  moins,  là  oii  besoing  lui  fist  pour  lui- 
mesme.  Mais  le  bon  duc  qui  veoit  le  jour  de  la  gloire  et 
de  la  joye  que  plus  a  voit  désiré  au  monde,  comme  de  soy 
trouver  paisiblement  à  la  coronation  d'un  roy  de  France, 
son  chief ,  se  délita  en  luy  ouvrir  le  trésor  et  l'amour  de 
son  cœur  et  en  luy  monstrer  honneur  et  libéralité  profonde 
de  tout  ce  que  Dieu  luy  avoit  envoyé  et  preste,  pensant 
jamais  le  pouvoir  mieux  employer,  ne  jamais  soy  trouver 
en  lieu  où  le  mieux  le  pust  faire,  jà-soit-ce  que  la  rétribu- 
tion ne  luy  en  sera  telle  comme  son  mérite,  dont  je  me  ré- 
serve à  parler  jusques  à  autre  heure. 

CHAPITRE  XI. 

Comment  le  duc  se  party  de  Reims  pour  venir  faire  hoipmae'e  au  roy. 

Je  ne  sçauroie  que  conter  mais  de  ceste  feste,  qui  ne 
fust  superflu  et  qui  sans  escrire  se  doit  et  peut  ymaginer 
sans  en  faire  narration  ;  car  ce  que  les  vieilles  ordonnances 
et  royaux  statuts  portent,  ce  se  peut  trouver  es  registres 
divers  qui  tousjours  s'entretiennent  et  s'en  vont  d'un 
train  ';  et  ce  qui  gist  en  franc  arbitrage  des  hommes  de 
faire  honneurs  et  cérémonies  et  de  monstrer  pompes  et 
jolivetés,  ce  se  peut  et  doit  passer  au  moins  que  l'on  peut 
de  paroles,  pour  cause  que  le  narrer  est  ennuyeux  et  que 

'  Labbo  a  publié,  d'après  un  registre  de  la  chambre  des  comptes, 
le  cérémonial  du  sacre  des  rois  de  France. 

chacun  peut  comprendre  en  soy  que  les  vanités  et  pompes 
de  ce  monde  sont  sans  fons  et  sans  rive,  à  qui  a  pouvoir 
de  les  monstrer  :  par  quoy,  et  moy  aussi  je  les  trespasse 
soubs  une  glorification  générale,  c'est  que  le  duc  de  Bour- 
gongne  avecques  les  siens  fit  lors  ce  que  oncques  en 
royaume  n  avoit  esté  montré  jusques  à  ce  jour,  au  moins 
dont  livre,  ne  escript  fasse  mention  ;  et  sy  n'estoit-ce  que 
commencement  de  besongne  emprès  ce  que  s'en  ensieut 
après. 

Le  roy  party  dudit  Reims,  à  basse  vespre,  le  mesme 
jour  que  avoit  esté  sacré,  et  s'en  ralla  à  Saint-Tbierry,  à 
giste.  Le  dimence  et  le  lundi,  le  duc  demoura  à  Reims  de 
séjour;  et  là  festoya  tout  le  sang  royal,  ses  parens  et 
neveux,  en  soy  monstrant  humain  sur  tous  autres,  et 
leur  fist  chière  meilleure  que  n'avoient  vu  oncques.  Mais 
le  lundi  après  la  messe,  s'en  |alla  audit  Saint-Thierry  oii 
estoit  le  roy,  pour  cause  de  luy  faire  hommage  ;  car  jà- 
soit-ce  que  ne  fust  pressé  de  le  faire ,  luy  de  sa  bonté  et 
d'ardeur  qu'il  avoit  pour  estre  exemple  à  tous  autres  et 
pour  luy  monstrer  léal  et  ouvert  cœur  envers  luy,  s'en 
hasta  le  plus  que  pouvoit,  pensant  le  gagner  et  vaincre 
et  l'obliger  envers  luy  par  tout  bien  faire,  posé  ores 
qu'il  eust  bien  différé  s'il  eust  voulu  son  hommage  et 
soubs  belle  couleur;  mais  ne  voulut  oncques,  et  ne  pensa 
point  que  jamais  il  pust  avoir  remords  en  cœur  de  s'en 
estre  hasté,  ne  que  le  roy  se  pust  changer,  ne  desvoyer 
de  vraye  amistié  et  recognoissance  de  toutes  choses  pas- 
sées, qui  honnoré  l' avoit  et  servi  et  assisté  de  toute  léaulté 
et  honneur,  telle  que  père  pourroit  faire  au  fils,  et  fils  au 
père,  si  meilleur  non;  car  il  y  avoit  mis  son  cœur  et  son 
vouloir  et  trop  plus  avant,  si  plus  eust  fait  besoing . 
Or  s'en  vint  le  duc  de  Bourgongne  à  Saint-Thierry,  la 

OÙ  il  arresta  assez  bonne  espace,  premier  que  venist  à 
faire  son  hommage.  Et  de  fait,  à  cliief  de  certain  temps» 
le  roj,  accompagné  de  plusieurs  grans  princes  et  prélats, 
et  le  duc  pareillement  accompagné  de  son  fils  le  comte  de 
Charolois,  du  duc  de  Clèves,  du  comte  de  Nevers  et  d'Es- 
tampes, de  ses  neveux  de  Bourbon,  de  messire  Adolf  de 
Clèves,  de  messire  Jacques  de  Luxembourg,  du  seigneur 
de  Croy  et  de  ses  enfans,  du  marescal  de  Bourgongne  et 
d'autres  grans  barons  en  grand  multitude,  se  trouvèrent 
ensemble  en  une  salle,  là  où,  après  les  honneurs  faites, 
avecques  un  peu  de  devise,  l'évesque  de  Tournay  com- 
mença à  faire  une  proposition  en  latin,  signifiant  et  don- 
nant à  entendre  la  cause  de  l'advénement  de  son  maistre  le 
duc  de  Bourgongne ,  laquelle  il  ouvrit  bien  et  sérieuse- 
ment, et  fina  à  l'honneur  et  au  gré  des  oyans.  Le  roy  sur 
ce  appella  aucuns  de  son  conseil  pour  faire  respouse  ;  et 
fut  donnée  la  commission  de  respondre  au  comte  de 
Dunois,  bastard  d'Orléans,  lequel  respondy  en  françois 
substantieusement  et  assez  court. 

CHAPITRE  Xn. 

Comment  vinrent  nouvelles  à  Saint-Thierry  de  la  venue  du  duc 
de  Sombresset  cuidant  trouver  le  roy  Charles  encore  en  vie. 

En  ces  intervalles  et  pendant  le  terme  que  le  roy  Loys 
estoit  ainsi  à  Reims,  à  Saint-Thierry  et  là  en  entour,  vin- 
rent nouvelles  en  court  moult  estranges  et  bien  dignes 
d'admiration  pour  cas  de  fortune.  Car  estoit  vray  que, 
pendant  la  très-malheurée  et  confuse  fortune  qui  longue- 
ment avoit  couru  sus  au  roy  Henry  d'Angleterre  '  ITdiol 

'  Henri  VI.  ChastcUain  l'appelle  tour  à  tour  Vidint  et  le  sifnpk. 

et  aux  siens,  et  que  jà  luy  et  tous  ses  adhérens  se  trou- 
voient  expuls ,  vaincus  et  déshiretés  misérablement  dudit 
royaume  d'Angleterre,  le  duc  de  Sombresset,  chef  de  la 
partie  du  roy  Henry,  cuidant  recouvrer  et  amender  sa 
fortune  par  la  main  du  roy  de  France,  comme  oncle  de  la 
roy  ne,  et  lequel  tousjours  avoit  favorisé  avecques  elle  à 
rencontre  des  autres  comme  Warwic  et  les  siens,  secrète- 
ment s'estoit  mis  en  mer,  et  soubs  sauf-conduit  d'un  che- 
valier baron  d'Angleterre,  obtenu  du  roy  des  Francs,  le 
roy  Charles,  [s'estoit]  délibéré  à  venir  en  France  descognu, 
jusques  à  l'heure  que  temps  seroit  de  soy  faire  cognoistre. 
Comme  proposa,  ainsi  le  fist.  Et  se  mist  en  mer,  non  sa- 
chant rien  eucore  de  la  mort  du  roy  Charles,  mais  espé- 
rant le  trouver  sain  et  en  vie  à  son  grand  heur  et  profit  ; 
car  voirement  estoit  tout  ce  que  luy  et  son  party  avoient 
d'attente  et  d'espoir  pour  prévaloir  une  fois  sur  leur  partie 
adverse,  laquelle  favorisoit  le  duc  de  Bourgongne.  Or 
passa  la  mer  cestui  duc  anglois,  et  vint  prendre  havre  en 
la  cherche  d'Eu'.  Car  n'osoit  venir,  nerepairier  en  pays  du 
duc  de  Bourgongne,  doubtant  son  empeschement ,  et 
lequel,  par  là  "  devant,  luy  avoit  refusé  sauf-conduit.  Or 
vint  arriver  à  Eu  en  la  ville  pour  soy  aisier  ;  et  là  cognu, 
fut  aisé  le  plus  qu'on  pouvoit.  Mais  prestement  envoyèrent 
devers  le  roy,  à  Reims,  capitaines  et  officiers  de  la  ville 
pour  sçavoir  quelle  chose  il  en  estoit  bon  de  faire,  noti- 
fiant au  roy  ce  qu'ils  entendoient  de  son  cas,  et  comment  il 
estoit  venu  soubs  sauf-conduit  d'un  chevalier,  faintement, 
comme  pour  non  estre  cognu.  Sy  en  fut  faite  response 
devers  le  roy  :  «  Que  nul  sauf-conduit,  soubs  quel  titre 
a  que  soit  fait,  ne  peut  interpréter  prince,  s'il  n'y  est 

'  En  la  cherche  d'Eu,  près  d'Eu. 

«  nommé,  ne  homme  de  plus  grand  estât  que  celuy  sur 
«  qui  il  est  causé  ;  et  semUeroit  la  cliose  autrement  fausse 
«  et  abusatoire,  laquelle  chose  ne  se  doit  souffrir,  ne 
«  observer  en  un  sauf-conduit.  »  Sy  fut  jugé  et  ordonné 
que  le  duc  de  Sombresset  demoureroit  prisonnier  en  la 
main  du  roy,  et  que  la  prise  en  estoit  juste  etléale,  et  ne 
devoit  avoir  accès  en  ce  royaume,  sinon  à  son  grief  et 
péril.  Et  pour  tant  ceux  qui  le  tenoient  en  bonne  garde  à 
Eu,  ouyrent  ces  nouvelles  et  le  firent  prisonnier  du  roy, 
et  luy  dirent  ce  qu'en  avoient  de  charge,  qui  moult  s'en 
trouva  troublé ,  et  non  sans  cause,  car  veoit  à  tout  la  for- 
tune luy  contrairier,  et  toutes  impugnatiohs  douloureuses 
luy  courir  sus  et  livrer  assaut,  mesmes  après  avoir  perdu 
pays,  propre  héritage,  parens  et  amys  morts,  son  roy  dé- 
chassié  par  force  et  misère  et  povreté,  estre  vaincu  en  ba- 
taille deux  fois,  trois  fois,  et  non  avoir  maison  pour  s'en 
retraire  en  tout  le  royaume  anglois  sinon  sur  mort  ';  et 
maintenant  lors,  au  seul  refuge  que  savoit  au  monde  sur 
quoy  il  se  fioit,  il  s'estoit  mu  pour  venir  vers  luy,  et  le  trouva 
mort.  Et  luy  sembloit  bien  que  fortune  luy  estoit  toute 
autrement  felle  et  parverse,  et  que  ce  qu'elle  avoit  com- 
mencé jusques  à  là,  elle  vouloit  bien  bouter  outre  jusques 
à  la  fin  et  le  mener  toute  confuse.  Et  vrayement  la  cause  y 
estoit  bien  ;  et  en  estoit  le  cas  bien  desconfortable  pour  un 
tel  prince,  qui  estoit  un  très-grand  seigneur  et  un  des 
beaux  jeusnes  chevaliers  qui  fussent  au  royaume  anglois. 
De  ceste  prise  et  maie  adventure  fut  durement  troublé  le 
comte  de  Charolois,  lequel  de  tout  son  cœur  et  pouvoir 
portoit  et  favorisoit  ce  duc  de  Sombresset,  et  contraire 
encore  de  son  père  qui  peu  l'aymoit  ;  et  bien  y  avoit  cause, 

'   C'est-à-dire  ;  sous  peine  de  mort. 

car  de  tout  son  pouvoir  il  avoit  contendu,  et  de  long  temps, 
à  luy  faire  grief  et  playe,  à  son  honneur  et  en  sa  personne 
s'il  eust  pu;  et  estoit  le  seul  qui,  joint  avecques  la  royne, 
conduisoit  le  fait  du  roy  Henry  en  contraire  de  Warwyc, 
et  lequel  à  l'enhort  des  François,  qui  avoient  entendement 
et  conspiration  secrète  ensemble  en  contraire  de  ce  duc  de 
Bourgongne,  s'il  eust  pu  et  que  fortune  luy  fust  tournée 
bonne,  il  eust  procuré  meschief  et  dommage  à  sa  maison, 
et  eust  mu  guerre  à  l'encontre  de  luy  à  l'un  des  lez  avec- 
ques les  Anglois ,  et  h  l'autre  fussent  venus  les  François 
ruer  de  leur  costé  aussi  pour  entièrement  le  défaire,  et  ce 
à  la  cause  du  dauphin  maintenant  roy,  lequel  il  tint  en  sa 
maison  contre  le  gré  du  père.  Sy  en  estoit  la  conclusion 
prise  ainsi,  et  n'y  failloit  mais,  fors  que  fortune  eust 
envoyé  le  plus  bel  à  la  royne  angloise  et  à  ce  duc  de 
Sombresset,  car  alors  infailliblement  ils  eussent  mis  à 
effet  leurs  propos;  mais  en  vain  proposèrent,  et  fortune 
en  disposa  tout  à  rebours.  Donc,  posé  le  cas  qui  semble 
estre  pitoyable  en  soy,  comme  de  voir  un  roy  couronné, 
débouté  et  expuls  misérablement  par  ses  mesmes  parens 
et  par  ses  subgets  et  vassaux ,  destitué  de  couronne , 
privé  de  seignourie  et  d'hommage ,  descoguu  et  dé- 
jecté  des  siens,  comme  non  l'avoir  oncques  vu,  ne  co- 
gnu  ;  toutesvoies,  considérées  les  malices  qui  se  forgeoient 
ettraitoient  soubs  la  main  de  la  royne,  ne  de  ses  adjoints, 
pour  venir  férir  sur  le  duc  de  Bourgongne  sans  titre  et 
sans  cause  sinon  de  hayne  volontaire,  il  sembleroit  que 
ce  qui  autrement  en  est  advenu,  a  esté  par  jugement 
de  Dieu,  lequel  a  voulu  conserver  ce  bon  prince  bour- 
gongnon  plein  et  entier  en  foy ,  et  véritable  et  preud'- 
homme  en  toutes  ses  œuvres ,  et  lequel ,  soubs  la  con- 
fidence que  avoit  en   Dieu   cognoissant   son   cœur,   ne 

craiguoit  malice,  ne  conspiration  d'homme,  sans  bien  s'en 
oser  défendre. 

CHAPITRE  XIII. 

Comment  le  comte  de  Cliarolois  s'efforça  à  faire  faveur  à  ce  duc  de 
Sombresset. 

Le  comte  de  Charolois  et  le  duc  de  Sombresset  estoient 
parens  ensemble  comme  par  ci-devant  est  assez  déclaré  '; 
et  opinoit-on  qu'entre  eux  deux  avoit  ou  pouvoit  avoir  au- 
cune secrète  confédération  autre  encore  que  celle  qui 
mouvoit  du  sang,  car  avoient  esté  ensemble  autrefois  à 
Ardre  comme  avez  oy  en  mon  livre  cinquiesme",  par  quoj, 
quand  maintenant  ce  duc  anglois  se  trouva  arresté  par 
deçà,  tout  son  espoir  gisoit  en  ce  comte  de  Charolois,  son 
cousin.  Et  de  fait,  le  comte  de  Charolois  s'employa  devers 
le  roy  de  toute  sa  force  pour  le  délivrer,  et  en  fist  singu- 
lières instances  et  pryères.  N'en  eut  point  toutesvoies  ne 
refus,  ne  octroy  si  tost,  car  le  cas  estoit  de  grand  poix  et 
de  grande  conséquence,  souverainement  pour  cause  du 
duc  de  Bourgongne,  en  qui  mains'  le  roy  estoit  encore,  et 
auquel  le  roy  estoit  plus  tenu  de  complaire  que  à  son  fils  ; 
car  savoit  bien  que  c'estoit  le  prince  de  delà  la  mer,  lequel, 
s'il  eust  eu  puissance,  qui  plus  luy   eust  voulu  porter 

'  La  duchesse  de'Bourgogne,  mère  du  comte  de  Charolais,  était  fille 
do  Jean,  roi  de  Portugal,  et  de  Philippe  de  Lancastre,  sœur  consan- 
guine de  Jean  do  Beaufort,  comte  de  Sommerset. 

"  Le  livre  V  est  perdu.  Sur  l'entrevue  du  comte  de  Charolais  et  du 
duc  de  Sommerset,  qui  eut  lieu  le  12  août  1400,  vovez  Jacques  Duclcrcq. 
On  lit  dans  les  comptes  de  cette  année  que  «  ce  jour  ot  ung  plat  do 
«  viande  de  coennc  à  cause  du  disner  que  donna  mondit  seigneur  do 
u  Cliarolois  au  duc  de  Somerset.  » 

•*  11)1  qui  mains,  dans  les  mains  duquel. 

dommage  et  honte.  Et  po.ur  tant,  combien  que  le  comte  de 
Charolois  le  pourchassast  pour  l'avoir  sien,  le  roy  mesme 
y  avoit  son  intérest,  comme  ennemy  du  royaume.  Sy  ne  le 
voulut  encore  accorder  à  nul,  et  le  tint  prisonnier  jusques 
le  duc  de  Bourgongne  fust  party  de  Paris  ;  et  alors  le 
manda  venir  devers  luy  à  Tours ,  et  fut  très-privé  et  fa- 
milier depuis  avecques  le  roy  ;  et  s'entrevirent  les  deux 
cousins,  le  comte  de  Charolois  et  luy,  comme  se  dira  cy- 
après  en  son  lieu. 

CHAPITRE  XIV. 

Comment  le  roy  délibéra  d'envoyer  lances  sur   les  Liégeois  pour 
contrevenge  de  ce  qu'ils  le  cuidèrent  livrer  au  roy  son  père. 

Or  a  esté  dit  par  ci-devant  '  comment  voix  courut  et 
famé  que  les  Liégeois,  du  vivant  du  roy  Charles,  avoient 
fait  compact  avecques  ledit  roy  de  prendre  et  luy  livrer 
son  fils  le  dauphin  en  ses  mains,  avecques  plusieurs  autres 
articles  bien  grands ,  contraires  et  minatoires  sur  le  duc 
de  Bourgongne.  Comme  vray  est,  ils  avoient  alliances 
avecques  ledit  roy,  et  y  avoit  grand  entendement  entre 
luy  et  eux.  Pour  ceste  cause,  lesdits  Liégeois,  en  aucun 
nombre,  sachans  que  le  dauphin  avoit  esté  adverty  de 
cestui  cas  à  l'heure  que  le  savoient  retourner  de  Ais  ^  en 
Allemagne,  là  où  il  estoit  allé  pèlerin,  vinrent  devers  luy 
pour  eux  excuser  de  ceste  charge.  Donc  toutesvoies,  com- 
ment qu'il  en  fust  du  cas,  ou  vray  ou  non,  le  dauphin  n'y 
acouta  gaires,  et  les  laissa  pour  tels  qu'ils  estoient  alors 

'  Ce  passage  de  la  chronique  de  Chastellain  n'a  pas  été  retrouvé. 

2  Aix-la-Chapelle.  Louis  XI  fit  depuis  des  dons  considérables  à 
l'église  d'Aix-la-Chapelle,  où  l'on  conservait  des  reliques  de  Charle- 
magne,  qu'il  avait  en  grande  vénération. 

pour  celle  heure.  Mais  maintenant,  quand  fortune  luy  a 
cliano-é  son  heur  et  que  les  choses  passées  luy  churent  en 
mémoire  comme  fresches,  prestement  luy  souvint  de  ces 
Liégeois.  Et  pensant  leur  rendre  payement  du  service 
offert  à  son  père  en  son  grief,  délibéra  aussi  de  leur  en 
rendre  la  courtoisie  et  de  leur  faire  sentir  que  maintenant 
il  estoit  roy  et  non  plus  dauphin  leur  voisin  à  Genappe, 
lequel  ils  menaçoient  de  prendre.  Et  maintenant  en  effet, 
à  ce  partement  de  Reims,  il  ordonna  six  cents  lances  pour 
aller  au  pays  de  Liège  pour  y  faire  guerre  et  pour  y  faire 
tous  les  maux  et  dommages  que  pourroient.  Sy  prirent  le 
chemin  là  envers,  les  capitaines,  et  y  tinrent  gens  d'armes 
à  grand  effort  :  Joachim  Rohault,  le  seigneur  de  Cressol, 
Poucet  de  Rivière,  Flocquet  et  autres  plusieurs  gens  de 
grand  fait,  cuidans  faire  monts  et  vaux  audit  pays.  Et  les 
communes  adverties  de  leur  venue  se  commencèrent  à 
mouvoir  et  à  rumorer  ensemble,  retrayrent  leurs  biens  de 
plat  pays  et  se  fortifièrent  en  leurs  bonnes  villes.  Les  uns 
en  avoient  peur,  les  autres  menaçoient  la  bataille  et  ju- 
roient  saint  Lambert  et  le  sang  que  Dieu  spita',  que  ils 
combatroient  les  François  et  le  roy  mesmes,  s'il  y  venoit, 
et  ne  leur  chailloit  du  roy  au  fort,  ne  du  dauphin,  mais 
que  le  duc  de  Bourgong'ne  leur  voisin  ne  s'en  meslast  ;  car 
avecques  lui  ne  vouloient  que  paix  et  point  d'estrif.  Aussy, 
au  dire  vray,  le  duc  ne  semesloiten  rien  en  ceste  question. 
Sy  en  furent  tant  plus  asseurés.  Mais  la  querelle  en  estoit 
seule  au  roy  ;  et  au  roy  seul  et  à  par  luy  en  laissoit  con- 
venir le  duc  son  oncle.  Or  s'avisèrent  les  notables  du  pays 
et  les  nobles  avecques  les  bonnes  villes  d'envoyer  envers 
le  roy  pour  savoir  à  quelle  querelle  et  titre  il  les  vouloit 

'  Ces  deux  manières  do  jurer  étaient  sans  doute  propres  aux  Lié- 
geois. 

traveillier;  dont,  et  s'il  y  avoit  cause  juste  et  légitime  de 
leur  mouvoir  guerre,  ils  voudroient  réparer  leurs  offenses 
et  remitiger  son  ire;  car  ne  leur  estoit  séant  d'avoir 
guerre  contre  luy,  ains  leur  duisoit  paix  et  amour  avec- 
ques  sa  grâce,  comme  autrefois  avoient  eu  avecques  son 
père  et  à  tous  ses  devanciers.  Et  le  firent  ainsi  ;  et  parti- 
rent en  telle  ambassade  pour  aller  vers  luy,  là  où  je  les 
laisse  jusques  à  estre  en  Paris,  là  où  le  compte  s'en  par- 
fera, avecques  autre  matière,  car  là  s'en  fist  l'appointe- 
ment. 

CHAPITRE  XV. 

Comment  le  roy  parti  de  Reims  et  alla  pour  se  tirer  à  Paris. 

J'ai  mis  ces  deux  cas  içy  non  pas  tant  par  manière  d'in- 
cidence et  d'estraugeté  de  matière,  comme  pour  satisfaire 
à  la  nature  de  choses  lesquelles  je  désire  estre  entendues 
des  lisans.  Car  en  l'un  cas  et  en  l'autre  a  du  couvert  mis- 
tère  beaucoup  et  dont  la  substance  est  digne  d'estre  par- 
fondée  et  plus  encore  convenable  d'estre  entendue.  Sy 
m'en  acquitteray,  si  Dieu  plaist,  à  l'heure  quant  j'en  rele- 
veray  le  parler.  Et  maintenant  m'en  retourne  à  Reims  et  à 
Saint-Thierri,  vous  disant  que  le  roy  s'en  alla  le  lundi 
vers  Saint-Marcou  faire  ses  devoirs,  comme  font  par  cous- 
tume  les  roys  nouvellement  sacrés.  Et  de  là,  quérant  ses 
gistes  par  les  lieux  plus  logeables ,  prist  son  chemin  vers 
Meaux  en  Brie,  auquel  lieu  il  avoit  ordonné  à  son  oncle 
d'estre  le  vendredi  après  au  plus  tard.  Lequel  oncle,  après 
avoir  pris  congé  à  luy  à  Saint-Thierri,  s'en  retourna  à 
Reims  conjoyr  et  festoyer  les  princes  ses  parens,  dont  l'as- 
semblée faisoit  bel  voir  avecques  lui,  tant  en  devises  que  à 

table.  Sy  ne  party  le  duc  de  Bourgongne  de  Eeims  ju.s- 
ques  à  mardy  sur  l'heure  du  disiier,  là  où  ceux  du  chapitre 
sachant  son  partement  vinrent  devers  Iny  pour  lui  dire 
adieu  et  l'attendant  jusques  après  sa  messe,  qui  estoit 
housse  et  esperonné  et  l'espée  au  costé.  Sy  se  mirent  à 
genoux,  et  firent  une  belle  et  solennelle  proposition  devant 
luy  par  la  bouche  de  maistre  Jehan,  chanoine  de  Reims, 
qui  tellement  le  déduisoit  et  furnissoit  de  termes  que  si 
l'honneur  et  salut,  non  de  France,  mais  du  monde,  eust 
dépendu  de  luy  et  que  riens  en  terre  n'eust  esté  louable, 
ne  de  chierté  digne  que  sa  personne;  sy  le  glorifioit-il 
assez,  et  avecques  ce  luy  exhiba,  de  par  le  chapitre,  révé- 
rence et  services.  Et  tant  en  fist  d'un  amour  radical  et  par 
l'aveu  des  assistans,  ses  maistres,  que  plus  il  me  semble 
gloire  à  luy  de  m'en  taire  et  de  non  en  relever  les  mots 
que  de  les  ramener  à  compte.  Car  le  réciter  en  pourroit 
estre  occasion  d'envie  à  l 'encontre  de  luy  et  de  le  mettre 
en  despris ,  et  moy  j'en  pourroye  sembler  estre  flatteur  et 
tout  affecté  souffleur  partial  de  sa  renommée,  laquelle 
chose  je  fuys  ;  mais  si  riens  y  a  ou  avoit  de  louenge,  il  vint 
du  proposant,  non  de  moy.  Donc,  si  sa  proposition  avoye 
mis  icy ,  le  contenu  seroit  prouvé  du  fait,  non  de  ma  pa- 
role.   Mais  ce  bon  humble  duc ,   pour   gloire,   ne  pour 
louenge  qu'il  se  vist  attribuer,  ne  s'en  esleva  oncques, 
ains  les  imputa  à  Dieu  et  à  leurs  propres  bontés  ;  et  comme 
sage  et  honteux  de  tel  exhaussement,  s'en  désarma  gran- 
dement à  son  bel,  avecques  offres  et  remerciemens  apper- 
tenans  au  cas.  Et  ce  fait,  monta  à  cheval  et  s'en  alla  vers 
Chasteau-Thierri  pour  tirer  droit  vers  Meaux ,  accompa- 
gné tant  seulement  des  nobles  de  son  hostel,  et  de  ceux 
de  son  sang,  le  duc  de  Olèves  et  les  autres. 

CHAPITRE   XVT. 

Comment  ceux  de  Paris  préparèrent  leurs  rues  de  personnages  et 
hystoires. 

En  ceste  ville  de  Meaux,  le  roy  séjourna  par  aucuns 
jours.  Sj  fîst  le  duc  avecques  luy.  Et  pendant  ce  temps 
s'apprestèrent  Parisiens  pour  recevoir  le  roy,  et  firent  un 
grand  appareil.  Firent  sur  le  pont  l'huys  de  la  porte  où 
devoit  entrer,  [et  là  emprès]  une  grande  barge  toate  ar- 
gentée à  deux  chasteaux  devant  et  derrière,  là  où  il  y 
avoit  des  personnages,  et  au  milieu  de  la  nef  estoient  les 
trois  estais  de  France  par  figure.  En  la  hunne  y  avoit  un 
petit  enfant  vestu  d'habit  royal,  portant  sceptre  et  cou- 
ronne ;  et  estoit  ladite  hunne  faite  en  forme  d'une  fleur  de 
lis  d'or.  Au  dessus  d'iceluy  enfant  tout  au  plus  haut  avoit 
deux  anges  qui  tenoient  la  couronne  deseur  le  chief  dudit 
enfant;  et  entre  la  porte  et  la  nef  avoit  un  drap  vermeil 
pour  donner  face  à  la  barge  argentée.  Et  estoit  ce  fait  en 
signifiance  des  arm^  de  Paris.  Firent  aussi  une  fontaine 
bien  richement  ouvrée  dont  yssoient  cincq  manières  de 
diverses  liqueurs.  Au  jour  de  l'entrée  firent  des  autres 
mystères  et  notables  et  beaux,  comme  de  la  remembrance 
de  la  passion  de  Nostre-Seigneur.  A  la  porte,  des  peintres 
firent  sur  les  six  lettres  du  mot  de  France  les  personnages 
qui  s'y  entendent.  Aux  Saints-Innocens  firent  le  personnage 
de  saint  Eustasse  chassant  le  cerf.  A  la  porte  du  Chastellet 
firent  une  grande  fleur  de  lis  haute  de  quatre  hommes, 
avecques  la  prise  de  la  bastille  de  Dieppe.  Et  sur  le  pont 
du  Chambge  firent  le  baptisement  du  roy  Clovis  avecques 
le  mistère  de  la  sainte  ampoule,  venant  du  ciel,  semblable- 

ment  et  de  la  mutation  des  armes  des  fleurs  de  lis.  Sy 
plut  aussy  au  roy  que  le  duc  son  oncle  fist  son  entrée  à 
Paris  premier  que  luy,  et  allast  voir  et  ouyr  le  contenne- 
ment  des  Parisiens,  et  puis  que  revenist  au  devant  de  luy 
le  jour  que  feroit  son  entrée  pour  tout  bon,  qui  estoit  or- 
donné et  pris  pour  le  derrenier  d'aoust  atout  cliascun.  Et 
le  fist  ainsi  le  duc  de  Bourg'ongne  ;  et  s'en  alla  à  Paris  où 
n'avoit  esté,  passé  vingt-neuf  ans,  et  fist  son  entrée,  non 
en  pompes,  ne  en  manière  excessive,  mais  tout  simplement 
et  en  grand  multitude  de  nobles  princes  et  barons,  tous  de 
son  sang  et  de  sa  maison.  Pour  lequel  duc  voir  entrer, 
avoit  telles  presses  par  rue  et  tant  de  monde  aux  fenes- 
tres,  seigneurs,  dames  et  damoiselles,  que  à  paine  en 
seroit  à  faire  le  nombre.  N'osoient  toutesvoies  crier 
«  Noël  !  »  ,  car  leur  avoit  esté  défendu  expressément ,  jà- 
soit-ce  que  à  dur  s'en  tinrent  plusieurs,  et  à  aucuns  en 
eschappa  le  ton.  Mais  ce  que  n'osoient  desgorgier  par 
cryer  «  Noël  !  »,  ce monstroient-ils  par  multitude  de  béné- 
dictions autres  qui  autretant  valoient,  et  par  monstrer 
cœur  ouvert  et  espanny  de  joye  ;  car  de  tout  le  monde  fut 
conjoy  d'un  affect  courage.  Et  en  cest  estât  s'en  alla  loger 
au  quartier  des  halles  en  son  hostel  d'Artois,  jà-soit-ce 
que  à  tout  temps  le  roy  l'avoit  voulu  faire  loger  en  l'hos- 
tel  à  Saint-Pol  qui  est  le  logis  royal.  Mais  oncques  ne  s'y 
voulut  assentir  le  duc,  disant  que  à  luy  n'appertenoit  point 
si  grand  honneur  ;  et  en  outre  ne  voulut  laisser,  ce  disoit, 
riiostel  et  lieu  où  tous  ses  devanciers  comtes  avoient 
appris  de  loger,  car  par  ce  faire  il  desconforteroit  une 
multitude  de  monde  qui  avoient  une  ancienne  faveur  en- 
vers luy  et  une  dilection  cordiale.  Donc,  pour  leur  satis- 
faire en  leur  longue  attente  que  avoient  eue  sur  luy,  les 
vouloit  aller  visiter  et  prendre  son  repaire  avecques  eux  ; 

car  savoit  bien  que  jà  long  temps  avoit,  du  temps  de  l'au- 
tre roy,  ils  avoient  beaucoup  souffert  de  repreuves  et  de 
laidaiges'  à  sa  cause,  et  avoient  esté  tenus  suspects  et 
escharnés"  de  tous  les  habitans  des  autres  quartiers,  jus- 
ques  que  mesmes  les  bourgeoisies  de  tous  les  quartiers  de 
la  ville,  quand  se  trouvèrent  d'aventure  avecques  ceux  du 
quartier  des  halles,  leur  dirent  :  «  Eh!  comment!  tel  et 
«  tel ,  vous  puez  les  harengs  !  »  comme  s'ils  vouloient 
dire  :  «Vous  puez  entre  nous; vous  estes  bonrguinottes,  et 
«  sy  en  avez  une  belle  attente.  »  Et  ce  disoient  par  une 
desrision,  comme  si  jamais  ne  dussent  estre  esjoys  de  ce 
que  espéroient;  aussi  n'y  avoit-il  point  d'apparence.  Et 
avecques  ce,  à  celle  heure  d'alors,  estoit  le  nom  de  Bour- 
gongne  tellement  descrié,  tellement  abieuty  et  condamné 
en  Paris  entre  ceux  qui  se  vouloient  couvrir  soubs  aucune 
gratuité  dépendant  du  roy,  que  homme,  ne  femme  à  paine 
en  osoient  parler,  ne  faire  aucune  estime,  et  tout  pour 
complaire  au  roy  en  celle  povre  passion,  lequel  mesme  le 
désiroit  ainsy  l'avoir  fait. 

CHAPITRE  XVII. 

Comment  le  roy  s'ordonna  pour  faire  son  entrée  à  Paris. 

Le  roi  s'estoit  venu  rendre  en  une  petite  placette  nom- 
mée les  Porcherons  d'emprès  Paris,  appartenant  à  messire 
Jehan  Bureau,  chevalier  et  trésorier  de  France  du  temps 
de  l'autre  roy.  Et  vint  le  jour  que  maintenant  le  roy  devoit 
faire  son  entrée,  qui  estoit  par  un  lundy,  derrenier  jour 
d'aoust  l'an  LXI.  Sy  [se]  ordonnèrent  et  mirent  en  point 

'  Laidaiges,  htidanges,  injures.  Voi/.  t.  P"",  p.  51. 
^  Sscharnés,  escharnis,  insultés.  Voi/.  t.  II,  p.  13. 

ceux  de  la  part  du  roy,  pour  le  mener  glorieusement  en  In 
ville  de  Paris  ;  et  ceux  de  Paris  à  l'autre  lez  s'efforçoient  à 
faire  et  monstrer  ce  qu'en  eux  estoit  pour  le  solempniser  et 
hienviégner.  Et  d'abondant  entre  les  mystères  préparés  de 
long-ue  main,  tendirent  toutes  les  rues  de  riches  draps,  de 
tapisseries  et  d'autres  jolivetés  moult  belles,  à  tous  les 
deux  lezj  Et  tant  seulement  la  rue  du  Change  avoient 
couverte  à  ciel  par  desseure  et  bien  ornée  en  tous  endroits. 
Sy  vint  l'heure  que  le  duc  de  Bourgongne  voulut  partir 
de  la  ville  pour  aller  au  devant  du  roy  et  pour  luy  faire 
honneur  à  son  entrée,  de  luy  et  de  ses  nobles  vassaux.  Et 
en  eiïet,  se  disposant  à  ce,  monta  ensonhostel  d'Artois;  et 
là  se  fist  l'assemblée  de  tous  ceux  qui  le  dévoient  accompa- 
gner, est  assavoir  :  de  son  fils  le  conte  de  Charolois,  du  duc 
deClèves,  son  neveu,  du  comte  de  Nevers,  du  comte  d'Es- 
tampes, de  messire  Adolf  de  Clèves,  du  bastard  de  Bour- 
g'ongne,  du  jeusne  messire  Jacques  de  Bourbon,  du  jeusne 
messire  Jehan  de  Luxembourg,  du  comte  de  Wyrtemberg, 
du  seigneur  de  Croy  et  de  ses  deux  enfans,  du  mareschal 
de  Bourgongne,  de  messire  Philippe  de  Hornes,  de  mes- 
sire Symon  de  Lalaing,  du  seigneur  de  Chimay,  du  bas- 
tard  de  Saint-Paul,  du  seigneur  de  Quiévraing,  bailli  de 
Haynau,  du  seigneur  de  Eoye,  de  messire  Philippe  Pot, 
du  seigneur  de  Crièvecœur,  du  seigneur  de  Wavrin,  du 
seigneur  de  Robaix,  du  seigneur  de  Beauchamp  et  de 
moult  d'autres,  en  tel  nombre  que  l'un  parmi  l'autre, 
princes  et  barons  se  trouvèrent  là  ensemble  deux  cents 
quarante-trois  chevaux  couverts  de  drap  d'or,  d'orfèvrie  et 
de  velours  et  de  brodure,  et  les  moindres  de  damas  et  de 
satins,  dont  le  nombre  estoit  petit,  sans  encore  les  riches- 
ses et  les  habillemens  de  leurs  corps  et  de  leurs  pages , 
dont  oncques  en  ce  royaume  françois  n'avoit  esté  vu,  ne 

Oiiy  cas  pareil,  ne  qui  y  prist  comparaison.  Et  en  cest 
estât,  sans  faire  autre  narration  de  leur  joliveté,  le  duc 
party  de  son  liostel  et  dressa  son  chemin  vers  la  porte 
Saint-Denis,  parmy  celle  grand  rue,  là  où  de  peuple  avoit 
tant  haut  et  bas,  et  des  dames  aux  fenestres  que  le  nom- 
bre en  fut  inestimable,  et  s'esblouissoient  les  yeux  des 
dames  et  des  regardans  sur  les  richesses  et  beauté  de  ceste 
compagnie.  Et  tant  en  furent  esmerveilliés  et  espris  de 
joye ,  que  à  peine  les  bouches  ne  leur  souifroient  à  vuy- 
dier  par  paroles  ce  que  les  yeux  leur  faisoient  comprendre 
superflues  et  d'admiration  dignes. 

Le  duc  de  Bourgongne  portoit  une  plume  à  son  cha- 
peau, de  pris  non  extimable  ;  et  estoit  garnie  ycelle  de 
neuf  gros  balais,  cincq  gros  diamans,  trois  des  plus  gros- 
ses perles  de  la  terre  et  claires  à  l'advenant ,  de  soixante- 
deux  autres  perles  de  sorte  et  de  grand  pris  ;  et  au  chanfrain 
de  son  cheval  y  avoit  pareillement  neuf  gros  balais  autres, 
entresemés  de  perles  sans  nombre.  Et  en  la  salade  portée 
après,  estoit  assis  un  riche  balais  de  Flandres,  l'outrepas' 
de  chrestienneté.  Et,  ce  dit-on,  les  autres  montures  qui  le 
sieuvoyent,  avecquesles  couvertures  d'orfèvreries,  ne  sont 
à  réciter  en  fait  de  richesse  et  de  grand  pris,  car  les  bou- 
ches n'y  suffiroient  à  le  mettre  en  compte,  et  les  oyans 
restiveroient  en  la  créance,  qui  ne  l'auroient  vu.  Par  quoy 
sous  ceste  générale  manière  de  parler,  je  couvre  et  com- 
prens  la  pompe  et  richesse  de  tous  les  autres  qui  en  en- 
sieuvant  le  chef  d'eux  tous,  leur  duc,  estoit  haute  et 
grande  par  extrême.  Mais  tant  en  trouve  par  vray  record 
qu'oncques  en  nul  lieu  jusques  à  celle  heure  tant  de  drap 
d'or  ne  vola  par  rue  pour  un  jour,  ne  n'avoit  esté  coupé  à 

'  L'ouirepas,  la,  merveillQ. 

cy seaux ,  ne  tant  de  riche  brodure,  ne  d'orfèvrie  mise  en 
œuvre  que  pour  celle  fois,  ne  tant  de  velours  cramoisy  et 
de  toutes  couleurs  mis  en  employ,  ne  en  revestement  de 
chair  debestes.  Entre  lesquels  jolys  et  richement  en  point 
par  outrepas  après  le  duc,  c'estoit  le  comte  son  fils,  le  duc 
de  Clèves,  le  comte  d'Estampes,  le  bastard  de  Bourg-on- 
gne,  le  seigneur  de  Croy,  le  comte  de  Bocquem  et  le  sei- 
gneur de  Grutuse.  Dont,  de  tous  les  autres  que  je  laisse 
derrière  eux,  gaires  n'y  avoit  qui  n'eussent  trois  chevaux 
couverts,  etn'eny  avoit  nul  qui  n'eust  pour  la  plus  grande 
partie  couverture  de  drap  d'or  ou  d'orfèvrerie  ou  de  riche 
brodure,  qui  autretant  valoit,  et  n'estoit  velours  plein  que 
sieute  de  parement,  au  plus  grand  nombre. 

Je  me  suis  arresté  un  peu  sur  ces  pompes  et  hautaines 
manières  de  faire;  et  semble  que  j'en  veulle  lever  la  chose 
bien  haut  phis  par  faveur,  pourroit-ondire,  que  parùéces- 
sité,  vu  que  telles  choses  se  seulent  et  doivent  trespasser 
légièrement  et  estre  mises  soubs  un  court  et  général  par- 
ler, entendu  encore  que  jà,  icy  devant,  ay  fait  mention 
semblable  de  pareil  cas  au  sacre  du  roy  à  Reims,  et  que 
partant  je  m'en  pusse  bien  passer  ichy  à  peu  de  renou- 
vellement sans  y  rentrer  de  rechef.  Mais  soubs  correction 
des  lisans,  ce  n'ay  fait ,  ne  ne  fais  sans  cause,  et  par  la- 
quelle il  ne  me  doit  estre  imputé  [ne]  à  vanité,  ne  à  faveur, 
ains  à  los  et  à  bon  fruit.  Car  ayant  compris  en  moy  et 
considéré  ceste  très-noble  maison  de  France  avoir  branlé 
si  longuement  soubs  variable  fortune,  avoir  tant  porté  et 
soustenu  des  adversités  dures  et  des  tribulations,  tant  es 
royaux  chefs  principaux  comme  es  membres  qui  en  dépeu- 
doient,  et  que  plusieurs  des  rois  d'ychy  devant,  à  l'entrée 
de  leur  régner,  ont  trouvé  fortune  austère  et  marastre, 
leur  royaume  saisi  des  ennemis,  les  princes  d'iceluy  mis 

en  division,  et  obscurcy  tout,  et  désemparé  leur  trosne  et 
leur  gloire  par  violence,  dont  chief-exemple  et  miroir  de 
tous  autres  a  esté  le  roy  Charles  derrenier  mort,  certes  et 
maintenant  quand  par  contraire  de  tous  autres,  depuis 
cinq  mois'  en  çàj'ay  vu  entrer  en  règne  et  recevoir  cou- 
ronne et  sceptre  à  ce  roy  Loys,  en  toute  haute  prospérité 
de  fortune ,  en  toute  haute  tranquillité  et  conjonction  de 
cœurs,  en  un  vouloir  et  toute  vive  et  entière  possession  de 
son  royaume,  en  main  forte  sur  ses  ennemis  expuls,  après 
mesmes  avoir  esté  le  hersai  ou  hutte  de  fortune,  et  saillant 
de  mendicité  en  plénitude  de  souhait ,  sans  terme  entre 
deux,  et  le  voy  entrer  roy  en  France  le  plus  aspiré  des 
faveurs  du  ciel,  ce  semble,  qui  oncques  y  mist  pieds,  et 
le  plus  en  tranquillité  et  en  paix ,  non  merveilles  si  en 
conjoyssant  et  collaudant  ceste  entrée,  me  traveille,  en 
commencement  de  règue,  de  la  mettre  en  mémoire  par 
expression  singulière. 

CHAPITRE  XVIII. 

Comment  les  seigneurs  de  France  vinrent  faire  leur  entrée  à  Paris. 

Le  duc  de  Bourgongne  doncques  avecques  les  siens  se 
vint  joindre  avecques  le  roy  aux  Porcherons,  là  où  ceux 
de  sa  part  estoient  richement  en  point  pour  le  nombre 
qu'ils  avoient,  environ  trente-deux  chevaux  couverts,  que 
les  uns,  que  les  autres,  compris  encore  le  comte  de  Saint- 
Pol  qui  le  plus  qu'il  pouvoit  se  contint  neutre  entre  le  roy 
et  le  duc.  Et  estoit  en  très-riche  et  pompeux  arroy;  mais 

*  L'édition  de  M.  Buchon  porte  cinq  ans,  mais  il  faut  lire  cinq  mois. 
Yoy,  plus  loin  le  chapitre  XXXV. 

pour  celle  heure  ne  se  sentoit  pas  encore  bien  en  ferme 
gPcice  envers  le  duc  son  prince,  et  du  costé  du  roy  ne  se 
sentoit  point  tellement  appuyé  aussi  que  le  déclarer  estre 
tout  à  luy  ne  luy  sembloit  point  utile.  Le  duc  de  Bourbon 
estoit  de  ceste  compagnie  du  roy  richement  en  point  de 
son  corps  et  de  son  cheval  couvert  de  drap  d'or,  chargé  de 
carapannes,  et  les  sonnettes  de  cestui  dorées. 

Le  comte  de  Saint-Pol,  que  j'ay  nommé,  y  avoit  cinq 
chevaux  couverts  bien  richement ,  deux  desdits  chevaux 
couverts  de  drap  d'or  fourrés  d'hermines  et  de  martres,  et 
trois  d'orfèvrerie.  Y  avoit  aussi  le  comte  de  Harcourt,  aussi 
bien  en  point;  le  seigneur  de  Montauban,  amiral  de  France, 
pareillement  le  mareschalde  France,  à  un  seul  cheval  cou- 
vert pour  son  corps,  assez  riche  ;  le  comte  de  Dunois  bien 
en  point  pour  son  corps  moyennement  ;  pareillement,  le 
seigneur  de  la  Tour,  housse  de  drap  d'or  cramois}^;  le 
comte  de  la  Marche,  à  une  houssière  toute  pleine  semée 
de  grosses  pommes  d'or  ;  Philippe  de  Savoye ,  frère  à  la 
royne,  bien  en  point  pour  son  corps;  le  seigneur  de  Craon, 
vestu  de  drap  d'or  et  housse  de  velours  cramoisy  et  semé 
de  campannes  d'or  et  d'argent,  richement  brodé  desoubs 
de  brodure;  messire  Jehan  Bureau,  housse  aussi  de  ve- 
lours cramoisy,  semé  de  campannes  d'or  et  d'argent;  mes- 
sire Jacques  de  Lucembourg-,  hou.ssé  aussi  de  drap  d'or  à 
deux  chevaux  de  sieute  couverts;  Charles  d'Armagnac, 
moyennement  en  point  avecques  les  autres;  Gaston  de 
Lyon,  qui  avoit  une  riche  houssière  bien  belle,  et  son  frère 
tout  armé  au  blanc,  qui  se  nommoit  le  vice-comte;  le  sei- 
gneur de  Beaudisner,  bien  housse  et  bien  richement  avec- 
ques trois  ou  quatre  autres  qui  bien  se  monstroient.  Donc, 
])our  final  compte  de  ceste  compagnie  du  roy,  six  gentils- 
liommos  de  la  chambre  du  roy  est  oient  tous  d'une  parure, 

housses  tous  de  velours  bleu,  semé  plein  de  fleurs  de  lis 
d'or.  Y  avoitdes  autres  comtes  et  grands  seigneurs  en  ceste 
compagnie,  toutesvoies,  qui  point  ne  se  monstroient  jolys, 
mais  chevauchoient  en  leur  simple  estât  accoustumé, 
comme  le  comte  d'Eu,  le  comte  de  Montpensier,  le  comte 
de  Paintèvre,  le  comte  de  Vendosme,  car  portoit  le  deuil, 
et  le  marquis  de  Saluce,  avecques  aucuns  autres  dont  il  ne 
fait  besoing  des  noms.  Donc,  quand  ce  vint  que  la  compa- 
gnie du  duc  de  Bourgongme  se  vint  joindre  avecques  celle 
du  roy,  aux  Porcberons,  à  voir  tout  ensemble,  oncques  je 
croy,  de  grand  temps  du  monde  ne  fut  vue  telle  chose,  ne 
telle  richesse,  qui  sembloit  mieux  estre  songe  que  vérité 
réale,  mesmes  [de  la]  grande  et  extrême  richesse  et  arroy 
des  Bourguignons,  et  du  nombre  d'iceux  en  telle  multi- 
tude dont  la  terre  sembloit  pleine. 

CHAPITRE  XIX. 

Comment  le  roy   fist  son  entrée  en  Paris  et  quelle  ordonnance  il 
avoit  en  sa  compagnie'. 

En  cest  assemblement  ne  comparu  pas  le  duc  d'Orléans  ; 
sy  n'en  fay  nulle  mention.  Mais  pour  abréger  la  matière 
de  l'entrée  du  roy,  à  Saint-Ladre',  se  commença  à  tenir 
l'ordre  et  l'arréglement  d'aller;  et  furent  mis  au  front 
d'entrée  les  archers  du  comte  d'Estampes,  avecques  leur  ca- 
pitaine qui  les  menoit  ;  après,  les  archers  du  comte  de  Charo- 
lois  avecques  leur  capitaine;  et  tiercement,  les  archers  du 

'  La  bibliotltèque  de  sir  Thomas  Pbilipps  à  Middle-Hill  renferme 
une  relation  de  l'entrée  de  Louis  XI  à  Paris.  Il  s'en  trouve  une  autre 
dans  le  ms.  de  la  Bibl.  imp.  de  Paris,  5739,  f»  247. 

^  A  Saint-Ladre,  Saint-Lazare. 

duc  de  Bourgongne,  cent  en  nombre  tous  d'une  livrée  et  Lien 
en  point,  que  messire  Jelian ,  bastard  de  Renty ,  menoit 
comme  leur  capitaine.  Et  furent  ordonnés  deux  nobles  che- 
valiers et  bien  en  point,  messire  Philippe  de  Crèvecœur  et  le 
seigneur  de  Humbercourt,  de  chevaucher  entre  les  archers 
du  duc  de  Bourgong-ne  et  du  comte  son  fils,  et  ainsi  le 
firent.  Mais  lesdits  archers  passés,  prestement  sieuvyrent, 
deux  à  deux  ou  trois  à  trois,  plusieurs  nobles  hommes,  tant 
de  France  que  de  Bourgongne,  et  bien  richement  arroyés, 
qui  firent  dessévrement  des  archers  du  roy  et  du  duc'. 
Et  yceux  passés,  qui  estoient  en  grand  nombre,  sieuvoient 
ceux  qui  estoient  de  la  garde  du  roy,  en  nombre  de  cent  à 
quatre-vingt,  bien  en  point  selon  leurs  estats,  tous  armés 
de  brigandines  atout  l'arc  et  la  trousse,  et  salades  en  teste 
bien  garnies. 

Après  la  garde,  sieuvirent  trompettes  et  clarons  sans 
sonner,  hérauts,  poursuivans  etroys  d'armes.  Et  en  sieute, 
en  approchant  le  roy,  sieuvoit  la  multitude  des  princes  et 
des  hauts  barons  par  ordre,  chacun  selon  la  sorte  que  dé- 
siroit  pour  deviser^  entre  lesquels  ne  faut  mettre  autre 
distinction,  fors  que  à  peine  le  moindre  d'eux  sembloit 
estre  un  empereur.  En  ceste  chevauchie  alloit  le  ma- 
rescal  de  Bourgongne  entre  le  marescal  de  France  et 
l'amiral,  comme  par  ancien  dû  et  appartenir.  Et  si  les 
deux  mareschaux  y  eussent  esté  en  personne,  sy  eust-il 
obtenu  celuy  mesme  ordre  et  lieu  comme  le  tiers  avec- 
ques  eux  par  égal  en  dignité  et  estât ,  dont  plus  n'en 
a,  ne  peut  avoir  en  tout  le  royaume.  Et  luy  en  eschut 
si  bien  tantost  après,  que,  assez  contredisans  les  ma- 
rescanx  de  France  pour  ce  que  leur   sembloit  cas  nou- 

'  C'est-à-dire  :  qui  séparèrent  les  archers  du  roi  et  ceux  du  duc. 
''■  Chacun  se  plaçant  près  do  celui  avec  lequel  il  aimait  à  deviser. 

vel,  il  fit  jugement  en  Paris  comme  mareschal  entre  deux 
François  qui  se  débattoient  d'un  Anglois  pour  l'avoir  pri- 
sonnier; et  fut  tenue  la  sentence  ajuste  et  à  bonne,  sans 
appel  et  sans  refuge  à  autres,  voulsissent  les  autres  mares- 
chaux  ou  non.  Vint  maintenant  rapprochement  du  roy, 
devant  qui  sonnoient  quatre  trompettes  ;  et  y  ceux  passés , 
sieuvyrent  deux  escuyers,  dont  l'un  portoit  un  mantiel 
ordonné  pour  le  roy,  et  l'autre  un  chapeau  de  bièvre 
fourré  d'hermines.  Sieuvoit  ces  deux,  Gargasalle',  tenant 
le  lieu  du  grand  escuyer,  et  portant  la  royale  espée  en 
escharpe.  Et  après  luy,  et  tout  le  plus  prochain  du  roy 
par  devant,  estoit  Joachim  Eoault  portant  l'armet  royal, 
couronné  et  timbré  de  fleurs  de  lys  d'or  bien  riches.  Et 
prochainement,  entre  le  roy  et  ledit  Joachim,  avoit  un 
coursier  mené  en  main,  tout  couvert  de  fleurs  de  lys 
d'or  comme  les  armes  de  France  et  semées  ;  là  où  preste- 
ment sieuvy  le  roy,  couvert  d'un  pale  que  portoient  syx 
Parisiens  vestus  de  satin  cramoysy.  Et  estoit  le  roy  vestu 
d'une  robe  de  damas  blanche ,  chargée  de  fringes  de  fil 
d'or  au  desoubs  de  la  ceinture,  monté  sur  une  haquenée 
blanche  haussée  de  damas  blanc  à  fringes  de  mesme  ;  et  à 
l'environ  de  luy  tout  à  l'entour,  alloient  de  pied  ceux  de  la 
petite  garde,  embastonnés  de  leurs  bouges^  et  autres  bas- 
tons  deffensables  ^  Et  prestement  et  prochain  du  roy  à  la 
queue,  sieuvy  le  duc  de  Bourgongne  atout  ses  pages  en 

>  Guillaume  do  Trousseauville,  sei^eur  de  Garguesalle,  avait  été 
l'un  des  principaux  conseillers  de  Louis  XI,  alors  que,  dans  sa  retraite 
en  Dauphiné,  il  formait  des  complots  contre  son  père.  [Voy.  Duclos 
ITist.  de  Louis  XI,  t.  II,  p.  142.)  Il  devint  plus  tard  grand  écuyer  et 
baiUi  de  Troyes.  Comme  capitaine  de  Chinon,  il  fut  remplacé  par  Phi- 
lippe de  Commines. 

=  Vouges?  Voij.  t.  III,  p.  436. 

3  Louis  XI  craignait  les  Parisiens,  qui  ne  lui  avaient  jamais  été 
très-favorables.  Voi/.  plus  haut,  p.  74. 

son  riche  arroy.  Pareillement  fist  le  duc  de  Bourbon  à  la 
senestre  ma,in  du  duc,  qui  pareillement  a  voit  ses  pages 
derrière  luy",  et  nuls  autres,  sinon  le  comte  de  Cliarolois, 
lequel,  pour  la  presse  et  boutterie  de  la  foule  des  grands 
seigneurs  sieuvans  sans  ordre  et  sans  règle,  se  contint 
tout  par  derrière,  sans  quérir  ordre,  ne  rang.  Et  tant  y 
avoit  de  tumulte  et  de  presse  de  peuple  parmy  ces  rues  là 
où  ceste  fin  vint,  que  nul  n'y  savoit  mettre  devise  qui  fust 
séant  deseure.  Sy  ne  faut  ignorer  toutesvoies  que  les  pro- 
cessions y  vinrent  à  toutes  cérémonies  et  révérences  con- 
grues, sinon  ceux  de  l'Université  et  du  collège  de  Nostre- 
Dame,  auxquels  le  roy  avoit  mandé  de  l'attendre  à 
Nostre-Dame  là  où  il  descendroit.  Et  en  effet  descendy, 
luy  venu  jusques-là,  et  y  alla  faire  son  oraison  ;  et  le  bien- 
viégnèrent  ceux  de  l'université  avecques  ceux  du  collège 
assez  brief  ;  et  luy  remonté  à  cheval,  s'en  alla  descendre 
au  palais,  là  où  estoit  appresté  le  souper  pour  luy  et  pour 
les  princes  ses  pairs  et  barons,  qui  tous  y  eurent  cham- 
bres et  logis  pour  celle  nuyt,  voire  les  hauts  et  grands 
princes'. 

'  M.  de  la  Fons-Mélicocq  a  publié  en  1861,  dans  le  Messager  des 
sciences  historiques,  de  Gand,  une  relation  fort  intéressante  de  l'entrée 
de  Louis  XI  à  Paris,  empruntée  à  un  manuscrit  de  la  bibliothèque  dô 
Lille.  Cinq  femmes,  vêtues  richement  comme  des  reines  et  portant 
chacune  sur  le  bras  l'une  des  cinq  letti-es  dont  se  compose  le  nom  de 
la  ville  de  Paris,  représentaient  Paix,  Amour,  Raison,  Joie  et  Sûreté. 
L'Université  ne  vint  pas  au-devant  du  roi,  «  dont  il  sambla  à  pluiseur.s 
«  grant  mervelle.  »  Parmi  ceux  qui  étalaient  le  plus  grand  luxe  dans 
le  cortège,  on  remarquait  les  seigneurs  de  la  Roche,  de  Baucignies. 
de  Croy,  de  Renty,  de  Luxembourg,  de  Haubourdin,  de  Lalaing,  de 
Dixmude,  de  Crèvecœur,  de  la  Gruthuse,  de  Borssele,  et  un  bourgeois 
de  Bruges,  nommé  Pierre  Mctteneye.  Louis  XI,  vêtu  de  damas  blanc, 
à  Ijoutons  d'or  ornés  do  balais,  chevauchait  sous  un  dais  que  portaient 
six  échevius.  Lorsque  ce  brillant  cortège  traversa  le  quartier  des 
Halles,  on  entendit  un  boucher  sécrier  :  «  0  franc  et  noble  duc  de 
«  Bourgogne,  soyez  le  bienvenu  dans  la  ville  de  Paris  :  il  y  a  long- 

CHAPITRE  XX. 

Comment  l'assiette  fut  ordonnée  des  princes  à  la  table  de  marbre. 

Le  roy  ainsi  descendu  s'alla  retraire  en  sa  chambre. 
Pareillement  firent  le  duc  de  Bourgongne  et  les  autres, 
surattendans  le  souper  qui  se  liastoit  fort.  La  salle  du 
palais  estoit  mise  en  point  ricliement  et  le  plus  qu'on  pou- 
voit  ;  et  estoit  le  souper  ordonné  à  faire  sur  la  table  de 
marbre  qui  estoit  couverte  à  l'appertenir,  en  laquelle 
n'avoit  esté  tenue  feste  depuis  le  temps  du  roy  Charles  le 
Quint,  que  l'empereur  et  son  fils  le  roy  des  Romains,  et  le 
roy  Charles  au  milieu  d'eux,  y  disnèrent  ensemble,  et 
servirent  le  duc  de  Berry,  le  duc  de  Bourgongne  et  le  duc 
de  Bourbon  en  habit  royal,  qui  moult  fut  riche  chère,  et 
dont  semblable  n'a  esté  vue  de  long  temps  par  avant,  ne 
depuis,  comme  je  me  rapporte  à  ce  que  on  en  trouve  par 
escript'.  Toutesvoies,  à  ceste  heure  et  selon  le  cas,  y  avoit 
haute  et  grande  magnificence  monstrée  en  ceste  salle  du 
palais.  Et  avoit  un  riche  ciel  couvrant  le  dessus  de  la 
table  au  milieu,  où  devoit  seoir  le  roy,  comme  raison  le 
donnoit.  Et  sans  faire  mention  des  autres  tables,  y  avoit 
un  moult  riche  dressoir  fait  à  plusieurs  degrés  montans, 
dont  les  estoremens  estoient  beaux  et  de  merveilleux  pris; 
mais  estoient  tous  armoyés  des  armes  du  duc  de  Bour- 
gongne.  Et  pense  que  ce  fut  la  mesme  vaisselle  que  le 
duc  avoit  présentée  et  donnée  au  roy  à  son  sacre  à  Reims, 

«  temps  que  vous  n'y  êtes  venu,  quoique  vous  y  fussiez  fort  désiré.  » 
(Jacques  Duclercq,  IV,  33.) 

'  Yoy.  le  récit  de  Christine  do  Pisan  et  celui  des  Chroniques  de  Saint- 
Denis. 

Toa.  IV.  G 


80  CHRONIQUE 

hormis  troiri  licornes,  qui  estoient  la  mise  que  le  duc  avoit 
prestée  et  dont  la  moindre  avoit  cinq  pieds  de  haut.  Or 
vint  l'heure  de  souper.  Et  y  avoit  lors  un  grand  conseil 
entre  les  hérauts  et  roys  d'armes,  pour  ordonner  de  l'as- 
siette des  princes  et  barons  qui  là  dévoient  souper.  Et  sur- 
vint le  roy  pendant  cest  avisement,  et  fist  cesser  tout 
l'estrif,  car  ne  vouloit  mettre  ordre  qu'entre  ceux  de  son 
sang  qui  dévoient  seoir  à  la  table.  Et  luy  soy  asseyant, 
tout  premier  fist  venir  le  duc  d'Orléans  à  sa  main  senestre 
et  le  duc  de  Bourgongne  à  sa  main  destre;  le  comte  de 
Charolois  prochain  du  duc  d'Orléans,  et  le  duc  de  Bour- 
bon prochain  le  duc  de  Bourgongne  ;  le  comte  d'Estampes 
sieuvant  le  comte  de  Charolois,  et  le  comte  d'Angoulesme 
sieuvantle  duc  de  Bourbon  ;  le  comte  d'Eu  emprès  le  comte 
d'Estampes,  et  le  comte  de  Nevers  emprès  le  comte  d'An- 
g'oulesme;  le  comte  de  Paintèvre  emprès  le  comte  d'Eu,  et 
le  comte  de  Montpensier  emprès  le  comte  de  Nevers. 
C'estoit  icy  l'ordre  de  l'assiette  des  princes  emprès  le  roy, 
bien  prise,  ce  sembleroit,  et  bien  ordonnée,  dont  les  chiefs 
de  la  table  estoient  :  le  roy,  le  duc  d'Orléans  et  le  duc  do 
Bourgongne  et  le  duc  de  Bourbon.  Le  comte  de  Laval 
servy  le  roy  d'échanson;  Philippe  de  Savoye,  frère  de  la 
royne,  comme  pannetier,  et  le  comte  de  la  Marche,  d'es- 
cuyer  tranchant.  Le  seigneur  de  Croy  servy  de  g'rand- 
maistre  d'hostel  du  roy  ;  et  le  menoit  par  les  bras,  en  allant 
devant  les  mets,  le  comte  de  Dunois..Lemarescal  de  France, 
le  marescal  de  Bourgongne,  l'amiral  de  France  et  le  sei- 
gneur d'Auxy  comme  maistre  des  arbalestriers,  allèrent 
devant  la  viande  du  roy  comme  principaux  du  parement. 
Le  duc  de  Clèves  n'estoit  point  assis  à  ce  souper  avecques 
le  roy,  jà-soit-ce  qu'il  y  avoit  esté  ordonné,  mais  tint 
compagnie  à  un  grant  tas  de  dames  qui  estoient  du  cpsté 

Je  la  table  du  roy  en  une  chambrette,  là  où  elles  regar- 
doient  les  estats.  Et  estoit  le  duc  de  Clèves,  homme  du 
monde  le  plus  propre  pour  les  entretenir  ;  car  estoit  haut 
et  beau  langagier,  et  belle  personne  entre  mille,  qui  moult 
refait  un  grand  prince  ' . 

CHAPITRE  XXI. 

Comment  on  fit  divers  présens  aux  princes  estaus  ù  la  table. 

Je  ne  parle  des  mets,  ne  des  viandes,  ne  des  autres  ba- 
rons et  seigneurs  qui  là  estoient  assis ,  car  tout  y  estoit 
plein  et  tellement  servy  que  de  défaute  n'y  avoit  point, 
ains  toute  plénitude  et  abondance ,  comme  raison  donne 
bien  à  croire  à  tout  bon  entendement.  Mais  au  milieu  du 
souper  furent  faits  et  présentés  divers  entremets  au  roy  et 
aux  princes  de  sa  table,  qui  moult  estoient  beaux  et  somp- 
tueux, et  de  belle  invention  composés.  Au  roy  fut  présenté 
un  cerf-volant,  au  duc  d'Orléans  un  blanc  cigne,  au  duc  de 
Bourgongne  un  lyon,  au  comte  de  Charolois  un  pélican, 
au  duc  de  Bourbon  un  paon,  au  comte  d'Eu  un  fénix,  au 
comte  d'Estampes  une  licorne,  au  comte  de  Vendosme  un 
sanglier,  et  au  duc  de  Clèves  un  tigre  ;  et  chacun  entre- 
met armoyé  des  armes  à  qui  il  servoit.  Hérauts  et  roy  s 
d'armes  y  crièrent  largesse  hautement;  et  leur  fut  fait  don 
de  deux  cents  francs.  Et  après  les  tables  ostées,  vinrent 
les  dames  que  le  duc  de  Clèves  menoit ,  et  vinrent 
faire  les  révérences  au  roy,  qui  bénignement  les  reçut. 
Et  prestement  après  commencèrent  les  danses,  là  où  cha- 

'  Jean  I",  dit  le  Belliqueux,  duc  de  Clèves,  né  en  1448,  mort  en  1481. 
Il  a  signé  Hanneliin  de  Clèves,  sur  plusieurs  manuscrits  de  la  biblio- 
thèque de  Bourgogne. 

cun  s'acquitta  selon  l'affection  qu'il  avait  au  mestier.  Et  se 
boutèrent  seigneurs  et  barons  entre  les  dames,  qui  déme- 
nèrent la  feste  jusque  la  minuyt  et  jusques  à  tant  que  le 
roy  se  retrahy  pour  aller  couclier,  lequel  au  lendemain  à 
sa  messe  fist  délivrer  et  donner  grâce  à  tous  les  prison- 
niers de  la  ville.  Et  disnant  encore  celuy  jour  au  palais, 
le  soir  se  retraliy  en  l'hostel  des  Tournelles,  où  il  avoit 
clioisy  sa  demeure'.  Et  au  partir  ramentevoit  encore  à 
son  oncle  le  duc   de   Bourg'ongne ,  qu'il  s'en  allast  loger 
h  Saint-Pol,   à  l'hostel  des   roys  ses  devanciers;   mais 
oncques  ledit  de  Bourgongne  ne  s'y  voulut  assentir ,  et  ne 
l'eust  fait  pour  or,  ne   pour  autre  richesse.  Merveilles 
seroit  à  dire  de  la  noblesse  qui  estoit  en  Paris  à  ceste  fois 
et  de  la  grande  seigneurie,  dont,  en  mémoire  d'homme,  ne 
chéoit  lors  d'avoir   oncques  vu,  ne  ouy  de  telle  parler. 
Car  tout  y   estoit  ce  qu'il  y  avoit   d'eslite  et  de  bon  eu 
France,  tant  fust  de  lointain  lieu ,  d'Auvergne,  de  Bour- 
gongne, du  Dauj)hiné,  de  Languedoc,  de  Guienne,  de 
Fois,  de  Lymosin,  de  Berry,  de  Poitou,  d'Anjou,  de  Tou- 
raine,  de  Bretagne,  de  Normandie,  de  Picardie  et  de  Flan- 
dres, et  de  beaucoup  des  lieux  affins,  comme  de  Lorraine 
et  d'Allemagne  et  de  diverses  contrées.  Dont,  posé  ores 
que  aucuns  des  princes  de  France  se  absentoient  d'icy  et 
ne  veoieut  point  l'heure  propre  pour  eux  pour  y  estre  en 
personne,  comme  le  roy  de  Cécille,  le  duc  de  Bretagne, 
le  comte  du  Maine,  oncle  du  roy,  et  le  comte  de  Fois, 
toutesvoies  toute  la  fleur  de  leurs  hostels  et  pays  y  estoient 
venus  maintenant,  les  uns  en  couvert  pour  en  veoir  le 
triomphe,   les  autres  comme  envoyés  de  leurs  maistres 

'  Louis  XI  qui,  dès  les  premiers  jours  de  son  règne,  renonçait  au 
palais  des  rois  ses  aïeux,  devait  plus  tard  s'abstenir  aussi  de  partager 
leur  s(''pulture  à  Saint-Denis. 

pour  apprendre  et  enquérir,  et  les  autres  de  leurs  propres 
volontés  mesmes,  comme  pour  despendre  du  leur  et  eux 
trouver  en  l'assemblée.  Donc,  en  la  cause  pour  quoy  ces 
nobles  gens  de  tous  lieux  se  trou  voient  maintenant  icy  par 
une  multitude  et  passant  comme  usage  commun  de  tous 
temps,  certes,  il  convient  entendre  que  c'estoit  pour  plu- 
sieurs diverses  causes  et  raisons,  dont  l'une  sy  estoit  que 
celuy  qui  estoit  maintenant  roy,  d'honneur  avoit  esté  lon- 
guement eslongié  et  perdu  de  leurs  yeux;  et  posé  que 
avoit  esté  indigne  et  non  au  gré  de  son  père  par  long 
temps,  dont  les  disputations  sont  difficiles  pour  quoy, 
toutesvoies  sy  le  savoient-ils  bien  et  le  tenoient  pour  leur 
vray  héritier  de  la  couronne.  Donc,  quand  plus  en  avoit 
esté  eslongé  et  en  danger  de  y  parvenir  en  la  bouche  des 
parlans,  tant  plus  en  avoient  admiration  ceux  qui  en 
avoient  vu  les  difficultés  dangereuses.  Entre  lesquels  en 
pouvoit  avoir  beaucoup  qui  favorisoient  à  luy  et  qui  s'at- 
tendoient  de  grand  bien  avoir  par  sa  montance,  comme  en 
toutes  marches  et  provinces  avoit  gens  exquis  retenus  à 
luy  ;  autres  qui  par  admiration  de  son  adventure  vinrent 
venir  voir  le  mistère  que  Dieu  en  ouvrit,  que  d'un  fils  en 
telle  contrariété  avecques  son  père,  et  que  tous  les  sages 
et  grans  du  monde  n'y  savoient  bouter  fil  pour  mettre  les 
deux  en  accord,  et  dont  tant  de  paroles  avoient  esté  dictées 
et  prononcées  en  contraire  de  tout  bien  espérer  du  fils  et 
des  siens,  que  maintenant,  contre  toutes  opinions  d'homme 
et  malgré  tous  ses  traversans,  il  estoit  parvenu  paisible 
et  parattaint  à  la  poignie  de  la  couronne,  et  en  telle  gloire 
et  triomphe  songeant  sur  son  lit  qu'oncques  à  peines,  de- 
puis Clovis  le  premier  chrestien ,  les  rois  ses  devanciers, 
tous  en  vertu  et  labeur  de  leur  corps,  en  commencement, 
ne  en  yssue,  n'y  ont  point  trouvé  telle  fortune,  ne  si  amie. 

Donc,  et  pour  la  nouvelleté  du  cas  qui  est  désiré  à  voir, 
les  nobles  gens  aussi,  tant  plus  ont  esté  de  vertus  et  de 
grant  cœur,  tant  plus  ont  eu  désir  d'eux  trouver  en  ce  lieu. 
Une  autre  raison  y  avoit  encore  bien  apparente  et  la  plus  : 
ce  fust  qui  estoit  que  ce  roy  Loys,  nouvel  couronné 
maintenant  à  Reims,  estoit  mu  et  promu  à  la  couronne  par 
les  mains  du  duc  de  Bourgongne,  dont  le  nom  avoit  esté 
durement  indigne  du  vivant  de  l'autre.  Sy  pensoient  bien 
maintenant,  que  le  duc  de  Bourgongne  dont  la  famé 
estoit  si  haute  et  si  grande  par  toute  terre  et  qui  tant 
avoit  gloire  et  renommée  de  puissance  et  de  richesses,  en 
menant  le  roy  en  France,  là  oii  de  long  temps  n'avoit 
esté,  il  y  viendroit  à  magnificence  et  triomphe,  comme 
celuy  qui  avoit  les  gens  et  les  biens  pour  le  faire.  Par 
quoy,  et  eux  aussi,  vingt  mille  nobles  hommes,  qui  onc- 
ques  ne  l'avoient  vu,  ne  cognu  fors  que  par  renommée,  se 
sont  avancé  d'y  venir  tant  plus  tost,  afin  de  voir  le  per- 
sonnage avecques  les  autres  manières  de  faire  et  de  vivre. 
Car,  comme  sont  de  plus  haute  renommée  et  de  grant 
bruit  les  princes,  tant  plus  en  croissent  les  désirs  envers 
eux  à  ceux  qui  en  reçoivent  la  famé  et  les  recomman- 
dations. 

CHAPITRE  XXII. 

Comment  le  roy  de  Cécille  avoit  cause  de  non  so}-  trouver  à  Paris. 

Que  diray-je  de  ceste  venue  à  Paris,  ne  que  pourray-je 
compter  au  vray  en  quoy  toutes  diverses  nations  se  con- 
tentent, sans  me  mesprendre  de  partialité  ou  de  faveur? 
Certes,  si  je  vcul  tout  escripre  et  comprendre  ce  que  à 
cest«  entrée  a  esté  fait  et  dit,  j'embrasse  ce  que  pourray 

mal  astreindre;  et  si  je  me  décline  à  faire  un  long  haut 
compte  seulement  à  un  lez,  je  méjuge  moy-mesme  et  fais 
tort  à  autruy.  Et  pour  tant  sans  estre  bourguignon,  ne 
françois,  mais  véritable  attribueur  à  cbacun  de  ce  qui 
luy  est  dû,  par  un  indifférent  général  à  tout  le  trosne 
françois,  certes,  je  puis  affirmer  et  dire  que  ledit  trosne 
réal  ne  reçut  tant  de  gloire ,  ne  telle  magnificence  depuis 
saint  Loys  mort,  comme  en  présent ,  ne  telle  glorieuse 
convention  ne  se  seroit  faite  en  Paris  depuis  Charles  le 
Grand,  s'il  eust  plu  à  Dieu  que  le  roy  de  Cécille  Régnier 
et  son  frère  le  comte  du  Maine,  le  duc  de  Bretagne  et  le 
comte  de  Foix  s'y  fussent  trouvés  avecques  les  autres; 
car  alors  tout  y  eust  esté  ce  de  quoy  le  trosne  françois 
pourroit  prendre  parement  et  resplendeur.  Entre  lesquels, 
ledit  roy  de  Cécille  fait  à  excuser  pour  cause  de  doule- 
reux  grief  et  dommage  que  pris  avoit  son  fils,  le  duc  de 
Calabre,  à  l'encontre  des  Génois.  Pour  laquelle  recouvrer, 
il  lui  duisoit  bien  y  entendre  devant  tout  autre  chose  dili- 
gemment, non  obstant  que  il  fait  à  douter  que,  posé 
ores  que  ce  meschief  ne  fust  advenu  cy-devant  audit  roy 
de  Cécille ,  sy  ne  se  fust  trouvé,  sinon  à  dur,  en  Paris  en 
ceste  congrégation,  pour  cause  de  la  royne  d'Angleterre, 
sa  fille,  expulse  de  son  royaume  et  deshéritée  avecques  son 
mary,  dont  ladite  royne  mettoit  et  avoit  mis  le  fardeau  sur 
les  espaules  du  duc  de  Bourgongne,  maintenant  que  à  sa 
cause  et  par  son  souffrir  et  dissimuler,  les  ennemis  d'elle 
avoient  les  bras  au-dessus,  et  elle  en  estoit  destruite  et 
déboutée.  Donc,  comme  il  est  vraysemblable  que  le  père 
doit  condoloir  le  mésadvenir  de  son  enfant  et  prendre  haïr 
en  un  tel  misérable  cas,  dont  pareil  n'a  eu  en  la  terre 
piéça,  fust  ledit  roy  bien  informé  ou  mal,  certes,  fait  à 
croire  que  ceste  cause  luy  pouvoit  donner  cœur  froid  h 

rencontre  de   son  cousin,  lequel  toutesvoies   sa  fille  la 
royne  d'Angleterre  avoit  liay   mortellement  et  de   tout 
temps,  sans  que  encore  ledit  duc  ne  lui  meffesist  oncques 
riens.  Donc,  et  si  après  luy  avoir  pourchassé  honte  et  dom- 
mao-e,  ruyne  et  dissention  là  où  elle  a  pu ,  [elle]  encore 
estant  en  estât,  et  que  fortune  l'a  voulu  humilier  depuis 
sans  qu'il  y  ait  preste  main,  ne  bouté  à  sa  charrette,  sy 
n'en  doit  pas  retourner  pour  tant  le  reproche  sur  luy 
qui  n'a  coulpe  de  son  infortune.  Et  si  les  autres  qui  luy 
ont  présenté  le  service   et  amour,  ont  prévalu   contre 
elle  en  leur  querelle,  ce  ne  luy  doit  estre  imputé  aussi 
à  charge,  entendu  que,  comme  loy  nulle  ne  constraint 
à  aymer,  ne  à  vouloir  hien  à  son  ennemy ,  s'il  ne  veut , 
par   contraire  aussi  toute   loy  divine   et  humaine  juge 
à  devoir   aymer   et  chérir  celuy  ou    celle  qui  ayme  et 
honnore.  Et  par  ainsi,  posé  que  le  roy  Régnier  pou  voit 
avoir  des  rancunes  en  son  cœur  à  cause  de  sa  fille  et  du 
roy  anglois,  dont  la  querelle  ne  compétoit  en  rien  au  duc 
de  Bourgongne,  sinon  par  inconvénient',  toutesvoies  à  en 
parler  en  vraye  équité ,  ledit  roy  ne  pouvoit  avoir  nulle 
juste  querelle  encontre  luy,  quand  la  mesprison,  mesmesà 
la  cause  de  sa  perdition,  mouvoit  et  estoit  mue  de  sa  fille.  Et 
par  cestemesme  cause,  ilsembleroit,  avec  plusieurs  autres, 
que  le  comte  du  Maine  ne  s'est  point  apparu,  sauve  toutes- 
voies  que  on  le  disoit  eàtre  en  la  maie  grâce  du  roy,  qui 
seul  devoit  et  pouvoit  estre  cause  de  son  absentement. 
Pareillement  disoit-on  du  duc  de  Bretagne  et  du  comte 
de  Fois. 

•  Sinon  par  inconvénient,  d'une  manière  indirecte. 

CHAPITRE  XXIII. 

Comment  le  duc  logea  en  son  hostel  d'Artois  à  Paris. 

Le  roy  logea  aux  Tournelles,  et  là  tint  son  estât,  mais 
non  gaire  grand;  car  dès  son  partement  d'Avesnes,  avoit-il 
dit  que  de  la  première  année  de  son  règne,  il  ne  croistroit, 
ne  cliangeroit  son  estât  autre  que  tel  que  l'avoit  tenu  à 
Genappes,  avecques  les  mesmes  personnes  à  tel  nombre 
et  à  tels  gages.  Sy  n'en  sauroye  autre  chose  conter  main- 
tenant, fors  ce  qui  s'en  peut  comprendre,  et  selon  le  cas 
auquel  il  pouvoit  estre.  Mais  le  duc  de  Bourgongne,  en  son 
liostel  d'Artois,  tint  un  estât  magnifique,  maison  ouverte 
à  tous  venans,  festiemens  joyeux  et  vins  sans  refus  ',  et 
dont  la  manière  de  faire  et  recevoir  gens  par  les  maistres 
d'hostel,  trois  chevaliers,  et  parles  commis  à  cela  commis, 
donroit  plustost  envie  à  aucuns  que  plaisir  en  mon  conte. 
Sy  m'en  passe  à  léger,  comme  qui  ne  voudroit  grandir 
une  si  petite  chose,  là  oii  j'ay  tant  de  hautes  et  pesans 
matières  à  traiter,  et  qui  plus  requièrent  déclaration  que 
ne  fait  ceste.  Toutesvoies  ce  non  obstant,  sy  convient-il 
dire  qu'oncques  de  mémoire  d'homme  on  ne  vit  maison  de 
prince  en  France ,  ne  ailleurs ,  plus  richement  mise  en 
point,  ne  si  parée  de  chambres  et  de  riches  tapisseries 
comme  ceste  d'Artois,  là  où  le  peuple  de  Paris,  de  toute 
condition,  dames  et  damoiselles,  depuis  le  matin  jusqu'au 

•  Le  ms.  11023  de  la  bibliothèque  de  Bourgogne  renferme  une  bal- 
lade offerte  à  Paris  au  duc  de  Bourgogne  «  par  un  gentilhomme  du 
«  pays  de  France,  qui  avoit  esté  autrefois  son  page.  »  J'ignore  quel  est 
ce  gentilhomme  qui  avait  recours  aux  formes  poétiques  pour  solliciter 
une  pension. 

soir,  vinrent  et  allèrent  en  telle  multitude  comme  si  ce 
fust  une  procession,  non  pour  un  jour,  ne  pour  deux, 
mais  incessamment  jour  sur  jour,  tant  que  le  duc  demeura 
à  Paris.  Entre  lesquelles  ricliesses  y  avoit  deux  choses 
qui  publiquement  se  monstroient  et  dont  on  ne  se  pour- 
roit  ravoir  et  saouler.  L'une  sy  estoit  la  tapisserie  de 
Gédéon',  la  plus  riche  de  la  terre  pour  ce  temps  et  celle 
qui  toutes  les  autres  du  monde  jusques  à  ce  jour  passe  et 
surmonte,  tant  en  richesses  comme  d'ouvrage,  et  si  grande 
que  à  peine  salle  du  monde  nulle  ne  la  joeut  comprendre 
toute  pour  y  estre  tendue.  Y  avoit  encore  une  autre  chose 
admirable  à  regarder  et  non  oncques  vue,  ne  conçue  ipa- 
reille.  C'estoit  un  pavillon  en  manière  de  tente,  que  le 
duc  avoit  fait  tendre  en  une  court  sous  le  clair  ciel,  là  où 
tout  le  monde  pouvoit  venir.  Et  estoit  ycelui  pavillon  si 
riche  et  si  somptueux  en  estoffes  et  en  ouvrages  qui  le 
faisoient  resplendir,  que  j'ayme  mieux  la  beauté  de  lu}^ 
et  sa  richesse  non  descripre  que  d'en  faire  mention  ;  car  il 
sembleroit  que  tousjours  me  voudroye  arrester  plus  vo- 
lontiers sur  les  besongnes  de  ce  duc  que  sur  les  autres, 
mais  sauve  le  gré  d'un  chacun,  non  feroye.  Mais  si  entre 
cent  hommes  d'un  seul  se  font  cent  hautes  et  g'iorieuses 
besongnes,  d'un  seul  aussi  il  eschiet  à  faire  de  ce  dont 
appcrtient,  autant  de  baux  et  glorieux  contes;  et  me 
semble  povreté  à  ceux  qui  disent  :  «  Tel  et  tel  escript  en 
«  faveur  d'un  tel,  et  le  collaude  et  blasonne.  »  Mais  sous 
correction  de  ceux  qui  ainsi  parlent ,  ou  ils  sont  mal  in- 
formés des  besongnes  et  les  ont  mal  enquis,  ou  ils  ignorent 
la  condition  de  l'hystoriographe ,  quelle  elle  est  et  doit 
pstrc  envers  les  choses  qui  h  Juy  se  présentent.  Donc,  ot 

'    l'oi/.  t.  III,  p.  91. 

pour  contenter  et  chacun  assagir  de  cecy,  je  fais  de- 
mande :  «  N'est  l'hystoriographe  (et  doit  estre  vray  déla- 
«  teur  des  choses),  taiseur,  s'il  luy  plaist,  des  cas  hon- 
«  teux,  non  nécessaires  à  estre  révélés ,  et  prononcheur 
«  de  toutes  hautes  glorieuses  hesongnes  en  chacune  per- 
«  sonne,  pour  lui  donner  renommée?  »  Doncques,  et 
comme  il  est  possible  que  entre  cent  hommes  en  un  assem- 
blement,  un  par  dessus  tous  resplende  et  reluist ,  un  se 
monstre  et  magnifie  par  ses  vertus  et  opérations,  un 
seul  fait  choses  singulières  et  hautes,  et  obtient  la  famé 
et  la  voix  et  l'affection  des  cœurs,  ne  doit  l'hystoriographe 
ce  mettre  par  un  singulier  compte,  quant  par  jugement 
universel,  il  a  esté  escrié  tel,  et  le  cas  mesme  en  soy  a 
esté  trouvé  véritable?  Responde  icy  qui  voudra  et  dise 
que  non,  pour  savoir  si  sa  propre  raison  bien  examinée 
ne  le  desjugera  après,  et  l'accusera  de  son  tort.  Ouy  voir! 
Et  qui  est  le  preud'homme  greffyer,  qui  d'un  homme 
non  clerc  voudra  faire  partir  rais  de  soleil  par  son  lan- 
gage, et  qui  de  ce  que  oncques  ne  fut  en  effet,  par  sa 
fiction  menteresse  voudra  former  légende  créable?  Moult 
certes  seroit  pervers  celuy.  Et  pareillement,  qui  est  qui 
en  équité  chemine,  qui  par  envie  ou  par  non-chaloir  d'au- 
cun grand,  voudra  celer  et  ombroyer  ce  qui  vole  par  l'air 
et  par  tous  les  élémens  magnifestement  clair  et  plein  de 
gloire  ?  Si  escripvaius  labeurent  pour  relenquir  au  monde 
la  mémoire  des  choses  passées ,  et  que  les  mauvaises  se 
peuvent  taire  par  courtoisie ,  et  les  bonnes  divulguer  par 
mérite,  quand  doncques  les  grandes  et  les  claires  se  voient 
en  appert  et  se  monstrent,  et  que  les  personnes  sont  à 
priser  dont  elles  procèdent,  certes,  si  le  nombre  en  est 
grand,  il  en  convient  tant  plus  faire  de  distinction;  et  s'il 
n'y  a  que  un  seul  sur  qui  tout  tourne ,  sur  un  seul  aussi 


96  CHRONIQUE 

(loncques  convient-il  faire  sa  pose  et  son  arrest,  non  par 
faveur,  non  par  flatterie,  ne  par  imprudence,  mais  par 
vérité  droiturière  qui  constraint  le  preud'homme  d'avoir 
l'œil  h  ce  qui  vray  est,  et  laquelle  veut  estre  maintenue 
entre  Dieu  et  les  hommes,  et  non  celer  par  crémeur,  ne 
pour  doute ,  ne  pour  nul  à  qui  pust  tourner  à  deuil,  sou- 
verainement quand  elle  touche  à  loyale  déservie  renom- 
mée. Donc,  le  prononceur  qui  la  publie,  fait  service  à 
Dieu  par  magnifier  ses  créatures,  èsquelles  il  a  ouvré  de 
ses  vertus. 

En  ce  pavillon-icy  avoit  chambre  et  garde-robe,  ora- 
toire et  chapelle,  plusieurs  fenestres  cloans  et  ouvrans,  à 
une  longue  entrée  devant,  faite  en  manière  d'un  bole- 
vercq,  dont,  avecques  la  richesse  qui  y  estoit,  sy  en  estoit 
la  manière  si  nouvelle,  que  nul  ne  s'en  pouvoit  ravoir.  Ce 
pavillon-cy  estoit  tout  de  velours  noir  brodé  par  art  et  par 
goust  si  excellent  que  de  tel  n'est  faite  mémoire  ailleurs. 

CHAPITRE  XXIV. 

Comment  le  roy  fut  occupé  à  donner  les  offices. 

Sy  m'en  passe  atant,  et  viens  au  roy  qui  fort  estoit  em- 
besogné  maintenant  en  donner  et  renouveler  les  offices  ;  et 
luy  donnoient  les  demandans  tant  de  travail,  que  à  peine 
ce  lui  estoit  chose  tolérable.  A  aucuns  il  donnoit,  aux  au- 
tres il  refusoit  ;  les  uns  payoit  par  fait ,  les  autres  par 
paroles;  aux  uns  il  tolloit  ',  aux  autres  il  mettoit  en  mains. 
Plusieurs,  du  temps  qu'il  avoit  esté  dauphin,  avoient  ob- 
t(Miu  des  promesses  de  luy  par  simple  parole  et  en  espé- 

'  //  tolloil,  il  ôtait. 

roient  de  grands  biens,  lesquels  venans  à  luy  maintenant, 
les  recueilloit   à  froide  cbière.  Et  autres  y  avoit,   qui 
a, voient  cédules  signées  de  divers  offices,  auxquels  main- 
tenant il  différa  le  don  et  s'en  desgarpit  le  mieux  que 
pouvoit.  Aussi,  au  vray  dire,  moult  en  y  avoit  des  pays 
du  duc,  qui  estoient  g-ens  importuns,  gens  fols  et  hardis, 
demandans  sans  discrétion,  et  lesquels  aucuns,  pour  au- 
cune privante  que  avoient  eue,  chassant  ou  volant  avecques 
luy  en  Brabant  et  ailleurs,  autres,  sous  le  titre  que  avoit 
esté  nourry  par  deçà  emprès  eux,  pensoient  devoir  obte- 
nir tous  les  offices  du  royaume.  De  quoy  toutesvoies  leur 
bon  maistre  et  prince  le  duc,  ne  se  mesloit  que  un  peu,  ne 
n'eust  daigné  ;  mais  à  baud  '  demandeur,  hardy  estoit  dis- 
senteur. Sy  en  vint  un  entre  les  autres,  homme  de  bon 
estât  et  qui  autresfois  avoit  esté  familier  de  luy,  et  dit  : 
«  Sire,  la  chose  est  telle  comme  m'avez  dit  autresfois: 
«  que  si  Dieu  vous  souffrist  jamais  parvenir  à  la  cou- 
«  ronne,  vous  feriez  telle  chose  et  telle.  Sire,  maintenant 
«  vous  y  estes  parvenu;  sy  vous  supplie  que  vous  me 
«  soyez  pour  recommandé  maintenant,  car  je  repose  sur 
«  l'espoir  de  vos  mots.  »  —  «  Certes,  ce  dit  lors  le  roy, 
«  mon  ami,  je  ne  suis  plus  dauphin  et  alors  je  l'estois, 
«  mais  maintenant  je  suis  roy.  »  Donc,  l'autre  qui  entendy 
bien  que  ce  vouloit  dire,  s'en  tint  à  tant  et  en  fist  la  con- 
clusion à  par  luy.   Véritablement  toutesvoies,  plusieurs 
imprudens  et  sans  vergongne  et  qui  n'avoient  ne  fruit, 
ne  mérite  en  eux,  par  quoy  il  les  pust  promouvoir,  le  tra- 
villèrent  beaucoup,   et   ne    regardoient   point  s'ils   luy 
avoient  fait  aucun  service  par  quoy  il  pust  estre  leur 
attenu.  Dont,  je   les  réputoye   et  répute  encore  moins 

'  Band,  audacieux. 

dignes  de  provision  ;  car  provision  ne  se  doit  faire  que  à 
ceux  Cjui  ont  méry  par  peine  et  labeur,  et  par  aucunes 
gratuités  qui  peuvent  obliger  les  cœurs  des  princes.  Car 
là  où  la  considération  n'est  es  princes,  qui  vaut  et  qui  ne 
vaut,  et  qui  a  méry  et  qui  non,  certes  là  est  leur  contri- 
bution injustement  faite,  et  est  leur  libéralité  tournée  en 
vice,  qui  desrobe  et  destourne  le  loyer  du  aux  dignes  et 
méritans.  Et  cestui  noble  prince,  nouvel  roy,  tant  avoit 
souffert  povreté  par  long  temps ,  et  tant  avoit  de  povres 
nobles  et  vaillans  hommes  qui  s'attendoient  sur  luy  et 
avoient  porté  longue  et  destroite  souffrance  en  sa  que- 
relle, certes  gens  importuns  dévoient  bien  penser  que, 
par  droit  d'honneur  et  de  noble  sang,  il  de  voit  plus  estre 
tenu  à  tels  que  à  eux,  qui  mesmes  avoient  grand  maistre 
et  puissant  pour  leur  faire  [du]  bien,  et  avecques  ce  estoient 
riches  de  par  eux-mesmes. 

Cecy  ne  dis  tant  seulement  fors  pour  les  importuns  et 
gens  non  discrets,  et  qui  honte  font  à  leur  nation.  Car 
demander  sans  déserte  précédente  vient  de  présomption 
folle;  et  rien  demander  sans  en  voir  juste  cause,  ce  vient 
de  sens  et  de  hautesse  de  cœur.  Je  ne  dis  point  qu'il  n'en 
y  avoit  beaucoup  à  l'entour  du  duc,  et  de  biens  grans,  à 
qui  le  roy  estoit  bien  attenu,  et  qui  moult  luy  avoient 
fait  de  services  en  jDlusieurs  endroits ,  comme  le  mares- 
chal  de  Bourgongne,  qui  l'avoit  mené,  en  sa  seule  con- 
duite et  asseurance,  depuis  la  haute  Bourgongne  jusques 
en  Brabant,  là  où  les  gens  du  roy  le  chevauchoient  à 
grand  effort.  Celuy  avoit  bien  méry  d'aucun  bienfait  et 
d'un  reconguoistre.  Pareillement,  messire  Jehan  de  Croy 
et  messire  Simon  de  Lalaing,  qui  tant  avoient  fait  voya- 
ges pour  luy,  devoit  aussi  bien  avoir  pour  recommandés, 
et  plusieurs  autres  que  je  laisse  pour  abrég'er.  Mais  tant  y 

avoit  de  bien  en  leurs  cas  que  de  eux-mesmes  ils  estoient 
riches  et  piiissans,  et  s'en  passoient  de  légier.  Donc,  si  le 
deuil  leur  estoit  d'estre  mis  en  oubly,  ce  ne  leur  vint  de 
non  avoir  de  luy  nuls  dons ,  mais  d'estre  mescongnus  et 
mis  en  nonclialloir  après  tant  de  hauts  et  dangereux  ser- 
vices à  luy  faits.  Donc,  ce  ne  sont  pas  tels  gens  que  je  re- 
preuve par  mes  escripts,  mais  ce  sont  les  desvergondés, 
cœurs  imprudens  et  vicieux  qui  ne  regardent  h  leur  devoir, 
ne  à  leur  appertenir,  et  font  honte  à  eux  et  à  qui  les  nour- 
rist.  Et  en  escrips  volentiers,  afin  que  tous  nobles,  c}^- 
après,  poisent  et  balancent  leur  honneur,  apprennent  à 
demander  et  à  taire,  apprennent  premier  à  valoir  que  à 
demander,  premier  à  déservir  que  à  obtenir.  Et  en  ce  fai- 
sant, ils  se  feront  sages  et  dignes  qu'on  les  regarde,  et 
regardés  et  congnus  quels  ils  sont,  ils  seront  dignes  qu'on 
les  reçoive  en  leur  pétition  humble. 

CHAPITRE  XXV. 


Comment  lo  roy  renouvela  le  parlement  et  constitua  son  oncle  pour 
avoir  advis  sur  la  réformation  d'iceluv. 


A  ce  nouvel  advénement  du  roy,  falloit-il  renouveler 
aussi  le  parlement,  et  constitua  le  roy,  son  oncle  le  duc 
de  Bourgongne,  pour  avoir  avis  sur  la  réformation  d'ice- 
luy,  comme  qui  du  tout  luy  en  bailla  la  charge.  Et  jà-soit- 
ce  que  point  ne  la  quésist,  ne  demandait,  et  que  peu  aussi 
il  s'assurast  en  celle  autorité,  je  croy  bien  que  aucuns  il 
réputoit  dignes  d'y  estre  admis  et  leur  donna  voix.  Mais 
depuis  que  jours  multiplioient  l'un  sur  l'autre  et  que  di- 
verses gens  par  diverses  enhorts  font  varyerles  princes  et 

muer  propos  de  bien,  de  vingt-quatre  qu'il  avoit  promus 
en  courage  '  pour  estre  assis  au  banc,  oncques  un  seul  n'y 
entra  en  siège;  et  se  monstroit  là  un  commencement 
tout  nouvel  et  estrange,  au  regard  des  cboses  passées.  Le 
duc  toutesvoies  en  dissimula  sagement  et  n'en  fit  semblant 
autre  que  de  prince  constant.  Le  roy  y  mist  gens  à  son 
plaisir ,  comme  faire  le  pouvoit ,  et  y  constitua  premier 
président-maistre  ,  Pierre  de  Lyon.  Et  celuy  qui  soloit 
estre  le  premier  maistre,  nommé  Yve  de  Scepeaux,  il  le 
mist  au  second  degré.  Moult  fit  de  nouvelletés  ce  roy  à  son 
premier  venir,  et  tout  de  sa  teste ,  sans  avis  de  conseil. 
Et  ne  faisoit  que  soubtillier  jour  et  nuyt  diverses  pen- 
sées, lesquelles,  comme  les  avoit  conçues,  les  vouloit  main- 
tenir à  effet,  destitua  l'un  et  constitua  l'autre,  et  par 
espécial  ceux  qui  avoient  servi  son  père,  au  moins  la  plus 
part  :  à  yceux  estoit  dur.  Il  prist  indignation  contre  ceux 
de  Saint-Denis  et  par  courroux  tira  hors  des  mains  l'au- 
torité de  cîironiquer  ;  et  [la]  mist  en  la  main  d'un  religieux 
de  Clugny,  lequel  il  manda  venir  devers  luy,  appelé 
maistre  Jehan  ^  


'  C'est-à-dire  :  qu'il  avait  l'intention  d'élever  à  ces  fonctions. 

2  Jean  Castel,  abbé  de  Saint-Maur.  Voyez  à  ce  sujet  une  excellente 
dissertation  de  M.  Quicherat,  Bibl.  de  l'école  des  chartes,  t.  II,  p.  461. 
En  1465,  Castel  adressa  au  sire  de  Gaucourt  un  Dicté  fait  en  ryme  et 
sens  de  sinonimes  opposites,  pour  lui  demander  une  abbaye.  Il  entre- 
tenait aussi  des  relations  avec  Cbastellain  :  voi/ez  le  ms.  2366  (ancien 
8053)  de  la  Bibl.  imp.  do  Paris.  Molinet  appelle  Castel  «  le  grand  chro- 
niqueur de  France.  «  Il  était  mort  depuis  six  ans  lorsque,  en  1482, 
l-ouis  XI  se  fit  apporter  les  clironiques  qu'il  avait  rédigées.  Louis  XI 
craignait  le  jugement  de  la  postérité. 

'  Il  y  a  ici  dans  les  manuscrits  une  lacune  de  quelques  lignes. 

un  des  seigneurs  du  parlement  du  vivant  de  l'autre 
roy,  lequel,  pour  un  procès  devant  lesdits  seigneurs,  luy 
qui  estoit  pour  l'éveschié,  avoit.  esté  accusé  d'avoir  pris 
argent  à  toutes  les  deux  parties,  en  grand  confusion  de  la 
court.  Pour  cause  d'un  tel  mésus,  on  lui  avoit  defiendu  la 
chambre  jusques  il  en  seroit  purgé.  Cestui  maistre  Jehan 
en  enchéy  en  procès  devant  les  seigneurs  du  parlement, 
ses  compagnons;  et  en  estoient  jà  faites  beaucoup  d'es- 
criptures,  lesquelles  le  roy,  oyant  parler  du  cas,  fist  toutes 
apporter  en  sa  chambre  sans  qu'oncques  on  en  sçust  rien. 
Toutesvoies  cestui  maistre  Jehan  vint  devers  le  roy  et  à 
son  command,  et  fist  les  révérences;  et  le  roy  lors  luy 
commença  à  demander  :  «  N'estes-voiis  pas  un  tel  »  ?  et 
l'autre  dit  :  «  Ouy,  sire.  —  Et  n'estes-vous  pas  celuy,  dit  le 
roy,  qui  avez  un  tel  procès  pour  telle  cause  et  telle?  — 
Eh  ouy,  sire  !  dit  l'autre.  —  Et  comment  vous  en  pen- 
sez-vous cheoir?  ce  dit  le  roy  arrière;  estes-Vous  bien 
reconforté  de  ce  qui  en  peut  ensieuvir?  —  Par  ma  foy, 
dit  lors  yceluy,  je  me  reconforte  bien  en  Dieu  et  en  mon 
bon  droit.  —  Et  l'appointement,  n'en  voudriez- vous 
point?  dit  le  roy.  —  Sire,  dit  l'autre,  je  ne  veul  rien 
que  justice  et  sentence.  —  Et  qui  vous  voudroit  faire 
grâce,  dit  le  roy,  ne  la  prendriez-vous?  —  Sire,  dit 
l'autre,  je  désire  bien  estre  en  vostre grâce  sans  laquelle 
je  ne  puis  vivre.  Mais  en  cecy,  je  ne  vous  requiers  pour 
grâce  nulle.  —  Comment  déa!  dit  le  roy  lors;  vecy 
vostre  procès  et  vostre  accusation  en  ce  sac  que  j'ay 
devers  moy,  et  en  refusez-vous  ma  grâce  et  que  j'abo- 
Ksse  tout? —  Sire,  ce  dist  l'autre  alors,  je  requiers  tous- 
jours  vivre  en  vostre  grâce  comme  j'ay  dit,  et  seroye 
mal  autrement  ;  mais  au  regard  du  procès  de  quoy  me 
«  parlez,  sy  ne  demande  grâce  nulle,  fors  que  justice.  — 

«  Déa!  vecy  forte  chose!  ce  dit  le  roy  lors.  Vous  voulez 
«  justice  et  ne  voulez  point  que  je  vous  fasse  grâce.  — 
«  Sire,  dit  lors,  de  grâce  ne  m'est  point  mestier  en  ce  cas, 
«  ne  jour  que  je  vive,  ne  la  vous  demanderay.  »  Et  le  roy 
alors,  veant  sa  constance  et  grand  asseurement  de  parler, 
le  regarda  par  manière  d'admiration ,  et  contenant  sa 
parole  un  peu  au  premier  mot,  lu}^  dit;  «  Je  vous  fay 
«  cliancelier  de  France;  soyez  preud'homme.  »  Sy  furent 
esmervilliés  tous  estans  et  voyans,  luy-mesme  plus  que 
tous  les  autres,  qui  toutes  voies  en  remercia  liumMement 
le  roy  avecques  soy  disant  indigne  de  l'honneur  ;  et  fist  le 
roy  alors  esvanoyr  et  perdre  tous  les  escrits  du  procès, 
afin  que  jamais  n'en  fust  mémoire,  et  dé  vola  le  bruit  par 
tout  le  royaume,  comme  d'un  cas  nouveau  et  estrange 
entre  tous  autres  ' . 

CHAPITRE  XXVI. 


Comment  un  cas  advint  en  Avesnes  bien  dangereux,  qui  pouvoit  estre 
matière  de  grand  trouble  au  pays. 


Pendant  ce  temps  et  que  le  roy  estoit  encore  nouvelle- 
ment à  Paris,  advint  un  cas  au  pays  de  Hainnau,  bien 
dangereux ,  et  lequel  pouvoit  estre  matière  de  grands 
troubles.  Doncques,  pour  le  réciter,  il  vous  doit  bien  sou- 
venir, car  en  ay  parlé  icy  devant,  que  le  roy,  au  partir 
de  Reims,  a  voit  envoyé  six  cents  lances  au  pays  de  Liège, 
pour  faire  guerre  au  pays;  et  estoient  jà  venus  avant  sur 

'  Pierre  (et  non  Jean)  de  Morvilliers,  conseiller  au  parlement,  avait 
été  poursuivi  pour  péculat  sous  le  règne  de  Charles  YII.  Il  était  fils  de 
Philippe  de  Morvilliers,  premier  président  du  parlement,  que  Jean  de 
Troyes  (éd.  Buclion,  p..  653)  appell-e  «  le  plus  eruel  tyran  que  homme 
u  oustoncques  vu  h  Paris.  » 

les  marches  et  frontières  dudit  Liège,  logeans  et  séjour- 
nans  tout  à  l'entour,  à  leur  plus  bel  et  meilleur,  là  oii  ils 
le  savoient.  Sy  advint  que  aucuns  de  ceste  compagnie  se 
vinrent  loger  entour  Avesnes-le-Comte,  au  pays  de  Hay- 
nau.  Et  là  séjournans  par  aucuns  jours,  aucuns  d'eux, 
par  un  jour  de  marché,  trois  ou  quatre  vinrent  en  la 
ville  pour  eux  esbattre  et  pour  acheter  à  l'adventure  au- 
cune chose  à  eux  nécessaire.  Sy  vinrent  et  passèrent 
parmi  le  marché ,  portant  couteaux  loiigs  et  bastons 
défendus  au  pays.  Et  survus  des  sergens  du  bailli,  vin- 
rent à  eux  lesdits  sergens  et  leur  dirent  :  «  Messires,  nous 
«  voyons  bien  que  vous  estes  gens  estranges  et  gens  de 
«  guerre  d'icy  entour  logés  ;  mais,  ne  vous  desplaise,  il 
a  est  défendu  en  ceste  ville  et  par  tout  le  pays  de  Hay- 
«  nau,  que  nul,  de  quelque  estât  qu'il  soit,  doit  ou  pust 
".<  porter  tels  bastons.  Donc ,  pour  ce  que  vous  estes 
«  estrangers  et  que  ne  savez  peut-estre  ceste  ordonnance, 
«  nous  venons  devers  vous,  non  pour  vous  calengier', 
«  mais  pour  vous  pryer  qu'en  révérence  de  justice, 
«  veuillez  mettre  vos  bastons  jus  courtoisement ,  car 
«  autrement  vous  n'y  pourriez  estre  soufferts.  Mais,  vos 
«  bastons  mis  jus,  vous  pourrez  aller  partout  à  vostre 
«  plaisir.  »  Lors  à  ces  mots,  les  compagnons,  qui  estoient 
jeunes  et  de  léger  esprit,  commencèrent  à  respondre  assez 
rigoreusement  ;  et  pensans  que  riens  ne  les  pouvoit  es- 
pouventer  pour  ce  que  au  roy  estoient  et  de  ses  gens 
d'armes,  sy  dirent  :  «  Nous  n'avons  que  faire  de  vos  man- 
«  démens ,  ne  de  vos  ordonnances.  Nous  sommes  au  roy 
«  et  pouvons  porter  ce  que  nous  voulons  ;  et  quant  à  vous, 
«  nous  ne  metterons  jà  jus  nos  bastons.  Quérez  vos  gens 

>  Calengier,  citer  en  justice. 

«  ailleurs,  ce  ne  sommes-nous  point.  —  Déa  !  dirent  les 
&  sergens  alors,  seigneurs,  nous  voulons  bien  que  vous 
«  soyez  au  roy  et  n'y  contredisons  point,  mais  le  com- 
«  mandement  que  monseigneur  de  Bourgongne  a  fait  en 
«  ses  pays ,  il  le  convient  bien  observer.  —  Qu'avons 
«  à  faire,  ce  dirent  lors,  de  monseigneur  de  Bourgongne? 
«  Nous  ne  acomptons,  à  luy,  ne  à  vous,  deux  castaignes  '. 
«  — Messires,  dirent  les  sergens,  c'est  mal  courtoisement 
«  parlé  de  monseigneur  de  Bourgongne,  qui  est  si  grand 
«  prince,  et  tant  est  serviteur  et.  bon  envers  le  roy,  Mes- 
«  sires,  on  vous  prie  que  doucement  et  amoureusement 
«  veuillez  mettre  jus  vos  bastons,  ou,  sans  nulle  faute, 
«  vous  les  metterez  jus  par  main  forte;  et  ne  serez  jà  souf- 
«  ferts  aller  atout  parmy  la  ville.  »  Et  de  fait,  eux  persé- 
vérans  en  leur  orgueil,  furent  desbastonnés  par  vertu  de 
justice;  et  s'en  esleva  murmure  et  tumulte  entre  les  gens. 
Quand  donc  ces  compagnons  se  trouvèrent  ainsi  traités  et 
desbastonnés  par  rigueur  et  par  leur  propre  démérir,  s'en 
allèrent  férant  battant  vers  leur  capitaine,  es  champs  où 
ils  estoient  logés  ;  et  là  venus,  luy  allèrent  faire  une  grand 
plainte  de  ceux  d'Avesnes  et  lui  contèrent  le  cas  à  leur 
bel  et  non  à  la  vérité.  Par  quoy  ledit  capitaine,  esmu  d'ire 
et  de  félonnie,  fit  monter  à  cheval  un  nombre  de  gens 
fiers  et  hardis  ;  et  tendant  à  la  vengeance  de  ce  cas,  leur 
commanda  d'aller  en  Avesnes,  ribon-ribaine",  atout  leurs 
dagues  et  espées,  fièrement,  sans  fleschir  devant  hommes, 
et  aller  devant  justice  demander  pour  quoy  et  comment  les 
sergens  et  autres  oificyers  avoient  empris  sur  les  gens  du 
roy,  en  les  voulant  submettre  à  leur  loy  et  ordonnance,  ce 

'  C'est-ù-dire  :  «  Nous  ne  donnerions  ni  de  lui,  ni  de  vous  deux 
«  châtaignes.  » 
^  Ribon-ribaine,  bon  gré,  mal  gré;  quoi  qu'il  arrive. 

que  point  ne  dévoient;  donc  et  si  lesdits  d'Avesnes  vou- 
loient  tenir  leur  point  roide,  que  hardiement  après  ils 
monstrassent  à  qui  ils  estoient.  Et  sur  ces  paroles  les  com- 
pagnons partirent  en  bon  nombre  et  vinrent  en  Avesnes, 
et  mettant  leurs  chevaux  en  hostellerie,  s'en  vinrent  tout 
droit  à  la  maison  de  la  ville,  là  où  trouvèrent  bailli, 
escbevins,  et  tous  ceux  de  la  loy  assemblés.  Et  en  effet, 
commencèrent  à  lever  plusieurs  hautes  paroles  et  fières 
peu  à  leur  honneur,  et  moins  encore  à  l'honneur  du  roy 
qui  de  cecy  ne  savoit  rien.  Et  comme  orgueil  meslé 
avecques  hayr  est  cause  d'injurieux  parlers  et  de  mau- 
vaises entreprises,  cestes  gens-cy,  cuidans  que  les  gens 
des  pays  du  duc  dussent  estre  souples  et  mois  et  espou- 
ventés  pour  leur  mauvaistié,  ainsi  que  sont  ceux  des  pays 
où  ils  avoieut  appris  à  vivre,  povres  gens  serfs  et  crain- 
tifs, commencèrent  à  injuryer  la  loi  et  user  de  mauvais- 
tié, disans  :  que  bon  gré  ou  malgré  eux,  eux  trèstous 
porteroient  et  feroient  ce  qu'ils  voudroient,  et  n'acomp- 
toient  au  duc  de  Bourgongne,  ne  à  ses  officyers  un  navet, 
et  que  le  roy  estoit  leur  maistre,  et  n'avoient  à  obéyr  qu'à 
luy.  Sur  quoy  et  jà-soit-il  que  par  bel  longuement  ceux  de 
ladite  loy  firent  responses  froides  et  sages,  toutes  voies  les 
autres,  persévérans  en  leur  orgueil  et  mauvaistié  et  non 
quérans  que  le  hutin,  mirent  tout  en  tel  trouble  que  pelle- 
mesle  commencèrent  à  férir  l'un  sur  l'autre  et  à  tuer  et 
navrer.  Et  ne  vit-on  oncques  tel  effort,  ne  telle  esclandre, 
en  une  bonne  ville,  faite  sur  justice  de  prince.  Sy  en  de- 
vint la-  meslée  si  grande,  et  fut  justice  tellement  assistée 
du  peuple  qui  tout  y  aftuioit ,  que  des  estrangers  en  eut 
tué  quatre  ou  cinq,  tous  tantost  morts  sur  la  place,  cinq 
ou  six  pris;  et  les  autres,  voyans  le  meschief  tourner  sur 
eux,  s'enfuirent  à  force  de  chevaux  devers  leur  capitaine, 

lequel  cuidant  avoir  saucliy  '  son  courroux,  par  ven- 
geance, accrut  son  deuil  par  cent  double,  et  le  malheur 
des  autres  ses  compagnons. 

CHAPITRE  XXVII. 


De  la  commotion  qui  fut  faite  à  Avesnes  par  les  gens  du  roy  portans 
bastons  par  la  ville. 


Geste  chose  fut  tantost  annoncée  au  duc  de  Bourgongne 
estant  en  Paris,  car  envoyèrent  bailly  et  eschevins  pres- 
tement devers  messire  Jehan  de  Croy  et   le   bailly  de 
Hainnau  son  fils,  comme  pour  avoir  advis  et  conseil  sur 
ce  qui  estoit  advenu  et  pour  en  advertir  le  prince  à  qui  le 
cas  touchoit.  Pareillement  aussi  les  autres,  doubtans  que 
affaire  ne  leur  en  advenist,  envoyèrent  devers  le  roy  pour 
mettre  barre  aux  complaignans  et  rompre  leur  fait  par 
les  prévenir.  Sy  fut  tantost  adverti  le  duc  de  Bourgongne 
de  ceste  hautaine  fierté  en  sa  ville,  qui  fort  la  prist  à 
aigre,  et  à  bien  dur  en  dissimula;  et  eust  bien  voulu 
avoir  esté  au  pays,  pour  en  sauchir  son  courroux.  Car 
moult  fort  le  prist  à  dur  et  tellement  que  à  son  coucher, 
celuy-mesme  soir  qu'il  en  avoit  la  teste  pleine,  aucuns  le 
voyans  pensif,  lui  demandèrent,  disans  :   «  Monseigneur, 
«  comment  vous  est-il  de  Paris?  comment  vous  y  plaist-il? 
«  —  Je  ne  sçay,  dist  lors  le  duc.  Il  m'y  plaist  si  bien  que 
«  j'en  voudroye  estre  dehors.  —  Voir?  ce  dist  un  autre. 
«  Alors,  je  le  pense  bien,  vous  voudriez  estre  à  Brifxelles. 
«  —  Sy  ce  n'estoit  k  Bruxelles,  dist  le  duc,  sy  seroye-je 
«  ailleurs.  —  Monseigneur,  ce  dit  l'autre,  où  voudriez-vous 

'  Sauchy,  assouvi. 

«  estre  mieux?  —  Je  voudroye  estre,  ce  dist  lors,  en  Hay- 
«  nau.  —  En  Haynau?  dist  l'autre;  monseigneur,  ce  se- 
«  roit  doncques à  Valenchiennes  pourchasser?  Ce  seroit-il 
«  à  Mons  et  là  entour?  —  On  m'a  dist  que  les  gens 
«  du  roy  viennent  faire  les  hautaines  en  mon  pays  de 
«  Haynau,  mais  si  j'y  estoye,  je  les  en  garderoye  bien  et 
«  le  leur  feroye  comparer  chier.  »  Sy  cognurent  bien  ceux 
qui  l'araisonnèrent,  qu'il  avoit  le  cœur  esmu  en  ceste  be- 
sogne, et  non  sans  cause,  car  c'estoit  de  g'rand  outrage  et 
de  mauvaise  interprétation.  Le  lendemain,  le  duc  alla 
devers  le  roy,  là  où  ainsi  que  se  trouva  en  ses  devises 
avecques  le  roy,  luy  alla  conter  ce  que  advenu  estoit  de  ses 
gens,  et  comment  ils  avoient  commis  un  tel  outrage  en  une 
de  ses  villes,  luy  priant  qu'il  en  voulsist  faire  à  l'apperte- 
nir  du  cas,  justice  et  réparement;  car  n'estoit  point  accou- 
tumé de  souffrir  telles  choses  en  ses  pays,  ne  qu'oncques 
nuls  le  fussent  venus  fouler  en  ses  seignouries  sans  eu 
porter  punition,  et  pour  tant  luy  prioit,  comme  qui  riens 
n'en  vouloit  faire  sans  luy,  qu'il  en  voulsist  faire  ce  qu'il  y 
appertenoit,  ou  luy  donner  et  souffrir  ce  qu'il  en  feroit  luy- 
mesme,  car  n'estoit  d'avis  nullement  [de]  laisser  la  chose 
en  cest  estât.  Sy  livra  le  roy  escout  à  cecy  et  luy  dit  : 
«  Beaux  oncle,  je  vous  ois  bien ,  et  cognois  bien  que  vous 
«  estes  fort  informé  sur  les  facteurs,  qui  sont  à  moy.  Mais, 
«  beau  sire,  je  vous  prie,  enquérez-vous  bien  de  la  chose 
«  et  comment  la  matière  s'est  engendrée.  Ne  croyez  point 
«  de  léger,  car  les  rapports  sont  aucune  fois  périlleux  et 
«  fort  dangereux  à  y  mettre  créance.  Beaux  sire,  beaux 
«  oncle,  pensez-y  bien,  je  vous  eu  prie,  et  vous  reposez 
«  dessus.  »  Et  alors  pensant  le  .duc  là  où  le  roy  vouloit 
férir,  respondy  :  «  De  grand  courage,  monseigneur.  Je 
«  ne  fis  oncques  rapport  qui  ne  fust  véritable ,  et  aime- 

«  roye  mieux  estre  mort  que  faire  autrement ,  et  de  ce  je 
«  n'amire  homme'.  »  Et  à  telles  paroles,  rongeant  son 
frein,  prist  congé  du  roy,  non  bien  content',  et  retourna 
en  son  hostel.  Auquel  luy  venu,  là  branloit  fort  son  parte- 
ment  de  Paris  pour  retourner  au  pays.  Mais  le  roy,  soy 
avisant  la  nuytée  et  cognoissant  le  grand  cœur  de  son 
oncle,  au  lendemain  luy  revenu  devers  luy,  lui  commença 
à  dire  :  «  Beaux  oncle,  je  cognois  bien  que  hier  au  soir 
«  vous  n'estiez  pas  bien  content  de  la  response  que  vous 
«  donnoye  touchant  le  fait  d'Avesnes  nouvellement  ad- 
«  venu;  et  sçay  bien  que  l'avez  à  cœur ,  et  non  merveille, 
«  Beau  sire,  je  vous  prie,  faites  en  tout  vostre  plaisir  et  à 
«  vostre  disposition;  car  je  m'y  accorde  avecques  vous. 
«  Et  vous  dis  bien  que,  s'ils  estoient  en  la  plus  belle  et 
•<  meilleure  place  de  ce  royaume  et  à  moy  appartenant, 
«  premier  que  n'en  eussiez  vengeance  telle  que  vous  vou- 
«  driez,  je  la  vous  abandonroye  à  abattre  et  démolir  sur 
«  leurs  corps  jusques  aux  fondemens,  et  moy,  au  besoin, 
«  vous  y  ayderoye,  premier  que  ne  les  eussiez.  Et  pour 
«  tant  je  vous  en  mets  le  cas  en  vos  mains  et  n'y  quiers 
«  riens  cognoistre.  »  Et  le  duc  lors,  adoucy  par  cestes  paroles 
plus  que  n'estoit  devant ,  en  merchia  le  roy  et  en  dissi- 
mula au  mieux  qu'il  put,  soubs  intention  toutesvoies  tous- 
jours  de  y  remédyer  et  besongner  par  manière  conve- 
nable, comme  au  cas  séoit,  et  par  si  bonne  voye  que  nul 
autre  après  ne  venroit  plus  attempter  de  faire  cas  sem- 
blable, que  ce  ne  fust  à  son  grand  péril  et  grief.  Mais 
enfin  toutesvoies,  après  les  avoir  tenus  en  prison  l'espace 
bien  de  quatre  mois,  pour  l'honneur  et  révérence  du  roy 
il  les  lit  délivrer,  vie  sauve,  et  s'en  allèrent. 

'  Je  n'atfiire  homme,  je  no  fais  attention  à  pcrsonno. 

CHAPITRE  XXVIII. 


Des  dons  et  aumosnes  que  fist  le  duc  en  Paris ,  et  comment  la 
duchesse  d'Alençon  vint  devers  luy. 

En  Paris  maintenant  le  duo  de  Bourgongne  gagna  les 
cœurs  des  François;  et  souverainement  tant  s'affectèrent 
Parisiens,  que  son  estre  et  son  personnage  leur  estoit  vie 
et  toute  consolation  à  le  voir,  et  ne  prenoient  refuge,  ne 
recours  nulle  part  que  devers  luy  et  en  sa  maison.  Toutes 
les  povres  nobles  femmes  de  France,  déshéritées  par  for- 
tunes de  guerre  et  d'autres  accidens,  vinrent  devers  luy  à 
refuge  et  à  secours ,  dont  oncques  nulle  n'en  fist  retour 
despourvue.  Toutes  gens  d'église,  moisnesetnonnains,  dont 
les  églises  et  habitations  estoient  démolies  [ou]  tournées 
à  ruyne  et  povreté  par  guerre  ,  de  l'un  bout  du  royaume 
jusqu'à  l'autre,  vinrent  devers  luy  requérir  l'aumosne. 
Dont  à  une  seule  personne  ne  fut  oncques  fait  refus,  mais 
chacun  conjoy  de  main  large.  Toutes  églises  et  paroches 
de  Paris,  sans  multitude  d'autres  povres,  les  hospitaux  et 
les  maisons  de  Dieu,  les  ordres  mendyans  et  tout  ce  qui 
est  semblable,  tous  emportèrent  et  reçurent  don  ou  en  ar- 
gent ou  en  réfection,  ou  en  joyaux  ou  en  verrières,  et  en 
toutes  autres  manières  en  quoi  on  peut  servir  Dieu  et  grand 
mérite  acquérir.  Et  tellement  en  fist  et  tant,  que,  chevau- 
chant parmy  les  rues  çà  et  là,  les  cœurs  et  les  bouches 
crioient  sur  luy  par  telle  multitude  qu'il  sembloit  que  toute 
la  faveur  humaine  devoit  contourner  seule  en  sa  per- 
sonne laquelle  ils  enveloppoient  de  cent  mille  bénédictions, 
espoir  salutaires. 

La  duchesse  d'Alençon,  une  moult  noble  vaillant  dame, 
sœur  au  comte  d'Armagnac,  vint  là  devers  luv  en  son 

hostel  d'Artois,  qui  révéramment  alla  au-devant  d'elle 
jusques  au  dehors  de  la  salle,  et  humblement  envers  elle  la  „ 
reçut  de  bonne  mode.  Ladite  dame  se  sentoit  fort  atténue 
à  luy.  Donc,  pour  le  remercier  de  l'amour  trouvée  en 
luy,  le  vint  bienveguier  en  Paris,  car  aussi  au  temps  de 
la  fortune  du  duc  d'Alençon  son  mary,  il  avoit  esté  celuy 
qui  plus  s'estoit  mis  en  peine  envers  le  roy  mort  pour  le 
conforter  et  aj^dier,  et  qui  plus  en  avoit  pris  douleur  au 
cœur  s'il  eust  pu  mettre  remède,  honneur  sauve.  Et  de 
ce  s'estoit  bien  acquitté  assez  le  duc  d'Alençon  et  sem- 
blablement  ceste  dame  sa  femme. 

Le  comte  d'Armagnac  aussi,  remis  en  ses  terres  et  pos- 
sessions, vint  en  son  hostel  d'Artois  devers'luy ,  qui  oncques 
ne  s'estoient  entrevus  ;  et  luy  fist  le  duc  une  bonne  chière 
et  humaine.  Mais  y  eut  un  accident  par  lequel  ledit 
d'Armagnac  se  contint  assez  royde  envers  '  le  duc  ,  lequel 
il  convient  conter  afin  d'y  mettre  l'excuse  si  elle  y  peut 
jestre.  Il  est  vray  que  le  comte  d'Armagnac  avoit  singulière 
cognoissance  à  un  gentilhomme  de  l'hostel  du  mareschal 
de  Bourgongne,  nommé  Falleran',  et  avoit  cestuy  Falle- 
ran  autrefois,  par  l'ordonnance  dudit  mareschal,  conduit 
ce  comte  d'Armagnac  depuis  les  pays  du  duc  jusques  en 
Italie,  à  l'heure  quand  échappé  de  Paris  vint  devers  le  dau- 
phin à  Genappe  et  de  là  s'en  alla  à  Rome  pour  estre 
absous  de  sa  sœur,  comme  est  ailleurs  conté  plus  au  long'. 
Sy  manda  cestui  d'Armagnac  ledit  Falleran  à  venir  devers 
luy  ;  et  luy  venu ,  luy  pria  qu'il  luy  voulsist  drechier  la 
voye  pour  aller  voir  le  duc  de  Bourgongne,  lequel  moult 
désiroit  à  voir,  et  en  avoit  autrefois  dit  tous  les  biens  du. 

'  On  trouve  dans  l'hôtel  du  duc  de  Bourgogne,  parmi  les  écuyers, 
Ktionne  et  Gauthier  de  Falerans. 
*  Dans  le  livre  V  qui  est  perdu. 

monde  audit  Falleran.  Et  ledit  Falleran  qui  cognoissoit 
les  heures  et  les  conditions  dudit  duc  et  que  toutes  heures 
du  jour  n'estoient  point  propres  à  parler  à  luy,  sinon 
par  grands  moyens,  respondit  au  comte  :  «  Monseigneur, 
«  je  iray  volontiers  devers  monseigneur  savoir  quelle 
«  heure  il  y  fait  ;  il  vient  tard  à  la  messe ,  il  demeure 
«  longuement  en  son  oratoire.  Mais  dès  le  plus  tost  que 
«  je  pourray  parler  ou  faire  parler,  je  sçauray  quelle 
«  heure  il  voudra  prendre  pour  vous  trouver  ensemble. 
«  Et  pour  tant  demorez  icy,  s'il  vous  plaist,  en  attendant 
«  mon  retour.  Je  reviendray  devers  une  heure  ou  ainsi 
a  devers  vous  et  vous  diray  toutes  nouvelles.  —  C'est 
«  bien  dit,  ce  dist  l'autre.  Or  allez  et  je  vous  attendrayicy.» 
Or  advint  que  ce  Falleran  n'alla  pas  si  tost  vers  le  duc, 
pour  cause  que  l'heure  ne  lui  sembloit  point  propre  pour 
parler  à  luy,  et  que  l'heure  passeroit  et  il  feroit  bien  son 
message.  Et  ne  pensoit  autrement,  fors  que  le  comte  d'Ar- 
magnac le  devoit  attendre  au  bas  de  la  court.  Sy  advint 
que  le  comte  d'Armagnac  n'attendit  point  Falleran  ;  mais, 
premier  que  un  quart  d'heure  passa,  monta  à  cheval  et 
s'en  vint  en  l'hostel  d'Artois  descendre,  monta  en  la  salle 
et  commença  à  regarder  là  et  quérir  après  Falleran,  pen- 
sant que  jà  eust  fait  son  devoir  devers  le  duc  qui  encore 
n'y  estoit  entré.  Or  s'attendoit-il  du  tout  sur  luy  et  ne 
quist  autre  moyen,  par  quoy  longuement  là  vaucrant  et 
soy  promenant,  chauffa  la  cire',  ce  lui  sembloit;  et  y  prist 
argu,  pensant  que  le  duc  sçust  bien  que  là  il  se  prome- 
noit  et  le  fist  attendre  par  l'espace  de  demie-heure.  Lequel 
duc  ne  savoit  certes,  ne  que  de  sa  mort^;  et  si  sçu  l'eust, 

'  Chauffer  la  cire,  perdre  son  temps  à  attendre,  être  le  jouet  de  quel- 
qu'un. 
^  Ne  que  de  sa  mort,  pas  plus  qu'il  ne  connaissait  l'heure  de  sa  mort. 

ne  l'eust  fait  pour  rien;  car  plus  courtois  de  luy  n'avoit 
au  monde,  ne  plus  humble  envers  liant  sang.  Quand 
doncques  on  le  vit  ainsi  promener  si  longuement  et  que  l'on 
veoit  bien  que  sans  cause  ne  se  tenoit  point  là,  qui  mesme 
estoit  un  grand  prince  et  puissant,  aucuns  s'abordèrent  h 
luy,  auxquels  il  descouvrit  la  cause  de  son  venir  là  et 
comment  il  attendoit  tousjours  response  de  Falleran.  Sy 
se  trouvèrent  esvergondés  cestes  gens  ;  et  s'en  allèrent  de 
tire  devers  le  duc  de  Bourgongne,  et  lui  dirent  comment 
le  comte  d'Armagnac  s'estoit  promené  par  une  longue 
espace  sur  l'attente  de  Falleran.  Sy  en  devint  le  duc  esmu 
en  cœur  de  la  faute  qui  se  pouvoit  noter  ;  et  prestement 
fîst  allumer  torches  et  venir  devers  luy  aucuns  seigneurs , 
et  envoya  au-devant  dudit  comte,  qui  encore  ne  pensoit 
autre  chose,  fors  que  le  duc  se  fust  ainsi  grandy  devers 
luy  par  le  faire  attendre  et  chauffer  la  cire.  Sy  avança  et 
s'en  vint  devers  le  duc ,  là  où  le  duc  ne  se  grandit  point 
comme  il  pensoit,  mais  vint  au-devant  de  luy.  Et  le  comte, 
enflé  peut-estre  en  cœur,  se  grandy  envers  le  duc.  Car, 
comme  on  me  recorda,  de  tous  les  princes  de  France,  ce 
fut  celuy  qui  plus  se  contint  roide  et  moins  lui  fist  d'hon- 
neur. A  quoy  toutesvoies  le  duc  ne  visa  que  un  peu,  mais 
ses  gens  le  notèrent  assez.  Finablement,  le  duc  lui  fist 
honneur  et  chière  bonne ,  et  prirent  vin  et  espices  en- 
semble, et  puis  départirent  chacun,  sauve  sa  querelle. 
Mais  plus  gagne  celuy  qui  honnore  autrui  en  soy  humi- 
liant soubs  son  moindre,  que  qui  pour  non  honorer  son 
meilleur ,  soy-mesme  blasme  et  ravale,  selon  le  proverbe 
ancien  disant  :  «  Que  l'honneur  n'est  pas  en  celuy  qu'on 
«  honnore ,  mais  en  celuy  qui  l'honneur  fait  et  mons- 
«  tre.  » 
Moult  estoit  noble  et  grand  chose  de  voir  par  chacun 

jour  ce  duc  de  Bourgongne  aller  par  rues  seoir  à  tables  et 
en  banquets  avec  ses  neveux  le  duc  de  Bourbon,  le  duc  de 
Clèves,  le  comte  de  Nevers,  le  comte  d'Estampes,  messire 
Adolf  de   Clèves,   l'archevesque   de  Lyon,  l'évesque  de 
Liège  et  les  autres  g'rands  barons  qui  faisoient  resplendir 
Paris  de  richesses  et  d'estat.  Car  avecques  ce,  [il  faut  no- 
ter] tous  autres  princes  et  barons,  qui  en  Paris  estoient  sou- 
vent et  qui  fréquentoient  ceste  maison,  comme  le  duc  d'Or- 
léans, le  comte  de  la  Marche,  le  comte  de  Dunois,  le  comte 
de  Vendosme,  le  seigneur  d'Orval,  le  cadet  d'Alebreth, 
tous  en  faveur  et  par  moyen  l'un  de  l'autre,  par  espécial 
du  duc  de  Bourbon  qui  la  seigneurie  du  costé  de  là  avoit 
tout  à  sa  main.  Sy  estoit  merveilles  à  oyr  parler,  à  part 
telle  fois,  les  nobles  et  sages  grans  barons  plusieurs  qui 
oncques  n'avoient  vu  ce  duc  que  maintenant,  sinon  par 
renommée.  Et  disoient  que  aprièmes  veoient  et  cognois- 
soient  quel  chose  c'estoit  de  luy  et  de  son  grand  fait,  car, 
avecques  ce  que  sa  puissance  sentoient  grande,  sy  veoient- 
ils  aussi  sa  personne  reluire  en  multitude  de  dons  de  Dieu, 
que  autretant  réputoient  que  le  pouvoir.  Par  quoy,  en  fai- 
sant leurs  devises  de  luy  et  voyant  ses  œuvres  et  sa  con- 
duite, dirent  à  bouche  ouverte  :  «  Hà  !  veez-cy  où  repose 
<i  l'honneur  de  France  !  Vecy  où  gist  abscond  tout  le  pré- 
ce  cieux  et  le  chier  des  fleurs  de  lis,  la  force  plus  redoutable 
«  de  ce  royaume,  et  en  qui  plus  se  doit  quérir  et  espérer 
«  salut  pour  sens  et  gravité  de  conduite  !  Non  merveille 
«  si  le  roy  mort  a  pesé  à  la  balance  de  hiy  mouvoir  estrif 
«  et  d'avoir  contenu  son  courroux  en  boiste  par  longue 
«  délayance;  car  nous  voyons  en  luy  tant  que,  si  l'autre 
«  l'eust  vu  comme  nous  de  vif  œil,  il  en  eust  fait  la  répu- 
«  tation  grande  comme  nous.  Doncques,  c'est  pitié  qu'onc- 
«  ques  son  heur  n'a  esté  si  bon  que  de  l'avoir  vu;  car 

«  Jointes  ses  vertus  aucunes  que  avoit,  aveeques  les  mœurs 
X  de  cestui  duc,  et  vrays  amys  comme  dévoient,  le  re- 
«  manant  du  monde  n'estoit  riens  en  leurs  deux  mains.  » 
Telles  et  semblables  raisons  maintes  dirent  l'un  à  l'autre 
les  François,  voire  les  sages  et  les  entendans.  Entre  les- 
quels aussi  en  y  avoit  des  autres,  de  léger  cœur  et  plein 
de  vanités,  qui  n'y  accontoient  non  plus  que  s'il  n'eust  esté 
né,  et  ploy oient  plustost  envers  l'ancien  venin  qu'envers 
vérité  et  sain  jugement,  comme  jamais  le  monde  ne  sera 
autre,  ne  oncques  ne  fut.  Le  seigneur  de  Lolieac,  mares- 
chal  de  France  maintenant  déposé  ' ,  un  moult  noble  clie- 
valier  et  vaillant.  Dieu  sait  les  belles  et  les  nobles  paroles 
qui  de  luy  vinrent  touchant  ce  prince,  lequel  le  roy  avoit 
débouté  par  son  plaisir,  qui  toutesvoies  estoit  une  perle  de 
chevalier  entre  mille.  Pareillement,  le  comte  de  Laval 
en  fist  grand  feste  aussi  et  lui  presta  son  affection  toute, 
aveeques  nombre  d'autres  si  graus  et  si  plantureux  que 
de  la  plupart  du  royaume  de  deçà  Loyre  et  de  beaucoup  de 
là,  en  un  besoin  il  en  eust  eu  les  cœurs  et  les  services,  et 
non  légèrement  prests  à  luy  mouvoir  g-uerre,  quand  for- 
tune l'eust  donné,  ainsi  que,  grâces  à  Dieu,  oncques  n'est 
advenu. 

CHAPITRE  XXIX. 

Comment  on  commençoit  à  cognoistre  les  conditions  du  roy  Loys 
et  ;i  quelle  fin  il  tendoit. 

Le  roy  avoit  fréquentation  de  ses  barons  et  princes 
entour  de  luy  par  devoir,  et  chacun  comme  sollicitant  son 
privé  fait  ;  et  le  duc  à  l'autre  [part]  les  avoit  par  récréation 

•  Le  maréchal  de  Loheac  fut  déposé  aussitôt  après  l'avènement  de 
Louis  XI  ;  il  ne  fut  rétabli  dans  sa  charge  qu'en  1465. 

et  amour,  etmesmes  faisoient  de  luy  plusieurs  leur  pilier 
envers  le  roy,  comme  pensant  que  luj  seul  pouvoit  tout 
envers  luy.  Mais  ce  temps  se  changea;  et  le  perçut  pres- 
tement le  duc,  et  par  ainsi,  comme  il  vit  ce  changement, 
se  contint  et  tira  sus  la  bride  selon  le  cas.  Car,  à  dire 
vray  et  selon  ce  que  j'en  ai  trouvé,  tant  par  ses  œuvres 
que  par  record  des  notables,  le  roy,  prestement  luy  venu 
à  Paris,  descouvry  et  monstra  mœurs  nouvelles,  chang-ea 
condition  et  propos,  et  en  beaucoup  de  cas  se  monstra 
autre  que  plusieurs  n'eussent  pensé.  Sy  en  convenoit  faire 
son  profit  au  mieux  qu'on  pouvoit,  et  prendre  tout  en  gré. 
Le  duc  toutesvoies  tousjours  se  contint  humble  et  sage, 
constant  et  souffrant  ;  et  les  choses  lesquelles  il  ne  pouvoit 
amender,  ne  muer,  il  les  passoit  en  faire  bonnes  chières 
avec  sa  nièce  la  duchesse  d'Orléans,  laquelle  tous  les  jours 
voyoit,  ou  luy  allant  vers  elle  ou  elle  venant  devers  luy  ; 
et  là  se  faisoient  les  festiemens  et  les  grands  chières 
èsquelles  portoit  part  tout  ce  qui  estoit  de  bel  et  de  bon  en 
Paris  de  seignourie. 

Le  roy  désiroit  fort  à  traire  envers  luy  le  comte  de  Cha- 
rolois  ;  et  à  ceste  cause  donna  singulière  privante  et  entrée 
à  un  nommé  Guillaume  de  Bische,  qui  estoit  un  des  sin- 
guliers du  monde,  auquel  le  comte  son  maistre  donnoit 
plus  de  crédence ,  mais  beaucoup  en  contraire  du  gré  du 
duc'.  Car  ne  l'aymoit  point,  et  encore  moins  le  prisoit, 
pour  ce  que  le  sentoit  homme  de  grand  péril  pour  estre 
emprès  son  fils  ;  mais  pour  sa  propre  paix  et  complaire  à 
son  fils,  il  lui  en  convint  souffrir,  et  sy  en  dissimula.  Ce 

*  Voy.  t.  III,  p.  294.  Comparez  Commines,  éd.  de  M"«  Dupont,  I, 
p.  94;  II,  pp.  82,  96;  III,  pp.  200,  229.  Charles  de  Melun  écrivait  en 
1463  au  comte  de  Charolais  :  «  Monseig'neur,  advisez,  vous  et  vostre 
«  Bische,  sans  y  appeler  autre.  » 

Guillaume  monta  en  telle  autorité  avecques  le  roy  que 
merveilles  seroit  à  dire.  Et  avoient  sergens  et  huissiers 
d'armes  et  tous  autres  de  la  chambre,  exprès  comman- 
dement du  roy  que,  à  toute  heure,  fust  nuyt,  fust  jour, 
fust  le  roy  couché  ou  endormy,  on  lui  ouvrist  la  chambre 
sans  contredit  ;  et  ainsi  en  fut  fait  à  plusieurs  fois.  Le  roy 
et  lu}''  allèrent  bras  à  bras  par  nuyt,  telle  fois  estoit,  parmy 
la  ville  de  Paris  visiter  dames  et  damoiselles.  Car  ledit 
Guillaume  avoit  la  congnoissance  de  toutes  celles,  du 
temps  encore  de  l'autre  roy,  que  ledit  Guillaume  demeura 
à  Paris  à  cause  de  l'indignation  que  le  duc  avoit  vers  luy, 
dont  le  duc  de  Clèves  et  messire  Philippe  Pot  lui  procu- 
rèrent sa  paix,  qui  depuis  mal  le  recongnut,  ce  dirent 
aucuns. 

Le  roy  en  ce  temps-icy  recommença  à  devenir  amou- 
reux ,  et  soubs  les  addresses  dudit  Guillaume  qui  savoit 
les  lieux,  secrètement  servit  amours.  Dont  je  me  tais  à 
tant,  et  viens  au  duc  de  Bourbon  auquel  le  roy  osta  le 
gouvernement  de  Guienne,  non  obstant  que  c'estoit  celuy 
seul  du  monde  qui  mieux  y  avoit  servi  le  roy  mort,  et 
qui  en  grand  sôing  et  labeur  de  corps  vaillamment  l'a- 
voit  gardé  à  l'encontre  des  ennemis,  depuis  la  seconde 
reprise  de  Bordeaux.  Sy  s'en  courouça  amèrement  le  duc 
de  Bourbon,  et  arraisonnant  le  roy  pour  ceste  cause,  luy 
dist  :  «  Monseigneur,  vous  m'avez  esté  le  gouvernement 
«  de  Guienne  que  monseigneur  mort,  vostre  père,  me 
«  donna,  et  en  lequel  je  me  suis  tellement  porté  que  nul 
«  blasme  n'en  est  devers  moy,  ne  dommage  à  la  cou- 
«  ronne.  J'ai  bien  et  léalement  servi  jusques  icy ,  et  suis 
«  vostre  parent  ;  et  plut  à  monseigneur  vostre  père  moy 
«  donner  sa  fille.  Moy,  ne  les  miens  n'avons  desservi  vers 
«  vous  que  nous  dussiez  désapointier,  et  me  semble  que 

«  nostre  amistié  et  service  vous  est  bien  séant,  et  que 
«  nous  sommes  bien  pour  vous  servir.  Si  vous  nous  voulez 
«  tenir  tels  termes  de  rudesse  et  nous  estre  ainsi  dur, 
«  vous  nous  donrez  petite  occasion  de  vous  aymer  et  en- 
«  core  moins  de  servir.  Monseigneur,  pensez  sur  ce  que 
«  vous  je  dis  et  sentez  si  je  vous  dis  vray.  »  Et  alors  le 
roy  qui  l'avoit  souffert  parler  tout  à  son  ayse  et  d'une 
balayne ,  lui  dit  :  «  Déa!  beau-frère,  qui  vous  ot',  il 
«  sembleroit  que  vous  quérez  la  noise  ;  mais  quand  à  là 
«  viendroit,  on  en  feroit  le  mieux  qu'on  pourroit.  »  —  «  Mon- 
«  seigneur,  je  ne  la  quiers  point,  dit  celuy  de  Bourbon  ; 
«  mais  ce  que  je  vous  dis  est  vray.  Et  vous  dis  encore 
«  une  autre  fois  que  vous  y  pensiez  sus;  et  je  vous  donne 
«  an  et  jour  d'y  penser.  »  Ces  paroles  furent  hautement 
eslevées  et  mises  en  diverses  interprétations,  plus  en  fa- 
veur du  duc  de  Bourbon  que  autrement,  pour  cause  que 
c'estoit  un  gentil  prince,  certes,  et  un  vaillant  chevalier, 
et  des  plus  apparans  du  royaume  et  pour  mener  un  grand 
fait".  Sy  donnoient  grand  tort  au  roy  plusieurs  des  barons  ; 
et  le  blâmoient  couvertement  de  désapointi'er  un  tel  sei- 
gneur pour  y  mettre  à  l'adventure  un  mendre  et  moins 
digne.  Et  de  fait  le  cas  luy  devoit  bien  cuire,  vu  que  luy 
et  sa  maison  pouvoient  bien  servir  le  roy,  et  mieux,  que 
gaire  nul  autre.  Sy  se  party  du  roy  tout  gros  de  cœur  et 
laissa  le  roy  penser  en  ses  paroles,  tout  reconforté  en  ce 
qui  s'y  pouvoit  entendre. 

'  Qîii  vous  ot,  à  vous  entendre. 

2  Voyez  l'éloge  que  Chastellfiin  fait  du  duc  de  Bourbon ,  t.   II , 
p.  165. 

CHAPITRE  XXX. 


Comment  George  repreuve  avoir  fait  le  proèmede  ce  vi' volume  d'autre 
nature  que  ne  trouve  par  l'ingratitude  do  ce  roy  Loys. 

J'avoye  espoir  grand  au  commencement  de  ce  sixiesme 
volume,  lorsque  j'ay  commencé  à  traiter  de  ce  nouvel  roy 
Loys,  que  mes  matières  désormais  seroient  joyeuses  et  de 
fruit,  et  que  plusieurs  apparences  et  belles  paroles  du 
temps  passé  sortiroient  à  leurs  effets  et  conclusions  hono- 
rables. Mais  quand  j'oy  rutiller  les  voix,  des  hommes  au- 
tour de  mes  oreilles  comme  mouches  estornissans,  et  que 
les  records  à  moy  faits  portent  plus  de  murmure  et  do- 
léance  que  autrement,  j'ay  peur  qu'il  ne  me  faille  rebou- 
ter ma  plume  arrière  en  encre  de  mélancolie,  et  que  ce 
que  j'ay  pris  pour  matière  d'espoir  et  de  salut  par  cy- 
devant,  je  ne  le  contourne  constraint  en  toute  contraire 
diifidence.  Car  où  je  voys  que  les  hautes  et  glorieuses  œu- 
vres ne  rendent  fruit,  que  honneurs  et  léaultés  j^arfondes 
ne  gagnent  rétributions,  que  promesses  et  hautes  paroles 
deiïaillent  en  leur  efficace,  cœurs  se  changent,  se  renou- 
vellent mœurs,  se  soubtillent  voyes  estranges ,  s'oublient 
bienfaits ,  et  se  tourne  feinte  simulation  longuement  por- 
tée, au  vray  et  vif  descouvrement  de  sa  nature,  à  fierté,  à 
envye,  à  descongnoissance  et  ingratitude ,  quel  doncques 
doit  estre  l'espoir  en  quoy  me  pourray  fonder,  ne  quel  sera 
le  fondement  désormais  sur  quoy  pourray  faire  joyeux 
édiffice,  quand  en  front  me  viennent  férir  les  choses 
mesmes  qui  me  desconfortent  et  desquelles  je  crains  autres 
pouvoir  ensievir,  plus  grandes  et  plus  desplaisantes  ? 
Certes,  comme  plus  m'aura  esté  joye  mon  espérer  en  non- 

velle  fortune,  tant  pliis  me  sera  douleur  et  playe,  quand, 
2)ar  l'expérience  des  choses,  je  me  viendray  à  désespérance; 
et  me  tourneront  lors  mes  ris  en  souspirs,  mes  attentes  en 
défiemens,  et  mes  fols  cuidiers  en  pajemens  de  mesme, 
comme  raison  veut  que  :  «  Qui  follement  cuide  et  espère, 
«  follement  trouve.  » 

Or  convient  faire  retour  aux  Liégeois,  dont  les  ambas- 
sadeurs maintenant  et  les  députés  de  par  le  pays  sont 
venus  à  Paris,  et  là  pourchassent  à  savoir  la  cause  de  l'in- 
dignation que  le  roy  avoit  encontre  eux,  ensemble  et  pour 
parvenir  à  sa  grâce  et  clémence  "pour  réparer,  si  riens 
avoient  meffait,  pour  excuser  aussi,  si  à  eux  aucunes 
charges  estoient  données ,  et  finablement  pour  eux  mettre 
et  Submettre  en  sa  garde  et  protection  comme  avecques 
le  roy  mort,  et  pour  lui  offrir  service  et  assistance  toute 
ferme  et  entière.  Auxquelles  choses  quérurent  les  moyens 
à  l'expédient  du  cas  et  de  leur  intention  ;  et  les  reçut  le 
roy  ses  adjoing's  et  ses  allyés,  avecques  promesses  de  les 
garder  et  deffendre  contre  tous  et  envers  tous  et  en  la 
mesme  manière  comme  son  père  les  avoit  reçus  et  tenus 
sans  quelconque  réserve.  Laquelle  chose  sembloit  estre 
moult  estrange  et  de  mauvais  espoir  à  beaucoup  de  gens; 
et  au  duc  de  Bourgong-ne  estoit  une  grand  note  de  mau- 
vaise interprétation,  qui  tant 'toutesvoies  lui  avoit  fait 
d'honneur  et  de  service.  Semblablement  la  chose  ainsi 
faite  tourjja  à  grand  desplaisir  au  duc  de  Bourbon  et  à  ses 
frères,  à  cause  de  l'un  d'iceux  qui  estoit  évesque  de  Liège, 
et  ne  se  pouvoit  bonnement  chevir  des  Liégeois  ses  subjets, 
ainsi  qu'il  l'eust  bien  voulu,  Sy  s'en  pensoit  ledit  de  Bour- 
bon venger  sur  y  ceux  en  faveur  de  son  frère,  dont  main- 
tenant, quand  le  roy  les  avoit  pris  en  sa  main,  estoit 
rompue  la  mauvaiseté  ;  mais  pour  tant  ne  s'en  laissèrent- 

ils  point  à  douloir  et  à  plaindre  et  de  le  porter  à  bien  dur, 
posé  que  souffrir  leur  en  convenoit  pour  celle  heure  '. 

CHAPITRE  XXXI. 

Comment  nostre  Saint-Fèi-e  envoya  son  légat  Tévesquc  d'Arras  à  Paris 
pour  le  voyage  de  Turquie. 

Les  faits  du  monde  sont  merveilleux  :  les  uns  rendent 
fruit  et  espoir,  et  les  autres,  désolation,  icy  édifient  et  là  dé- 
molissent, et  là  les  uns  renouent  à  un  bout,  à  l'autre  par  un 
contraire  ils  deffont  et  désemparent.  Exemple  icy  àReims^ 

'  Les  archives  du  royaume  possèdent  un  document  fort  intéressant 
sur  cette  querelle  de  Louis  XI  avec  les  Liégeois.  L'évêque  do  Liège 
s'était  plaint  de  ce  que  le  roi  avait  envoyé,  du  côté  de  Rliétel,  sis  à  sept 
mille  combattants  sous  les  ordres  de  Mouy,  de  Klocquetet  de  Rouault. 
Les  Liégeois  envoyèrent  au  roi  des  ambassadeurs  :  «  Et  viennent 
encore  journellement  et  par  très-grant  obéissance  et  parfaite  humi- 
litet  par  devers  ledit  roy  et  ceulx  de  son  très-noble  et  discret  con- 
seil, afin  de  par  eulx  avoir  et  obtenir  ung  bon,  honourable,  pour- 
fitable  et  gracieux  traictet  et  appointement,  tellement  et  si  bien 
qu'ils  puissent  estre  et  demorer  à  tousjours  mais  en  la  très-noble  et 
très-puissante  grasce  et  bonvoellance  dudit  roy...  Ledit  roy  ne  les 
voelt  nullement,  par  quelque  voye,  ne  aultre  moyen  que  soit,  plus 
avant  veoir,  entendre,  escouter,  ne  oyr  en  nulles  de  leurs  requestes, 
jà-soit-ce  que  monseigneur  le  duc  de  Bourgogne  prie  et  supplie  nuit 
et  jour  moult  débonuairenient  et  ail'ectucusement  audit  roy  nostre 
seigneur  pour,  au  nom  et  en  la  faveur  de  ceulx  et  ladicte  ville,  chitet 
et  pays  de  Liège...  »  Il  fallait,  ajoutait-on  :  »  Que  tout  premier  et  de- 
vant, ledit  roy  nostre  seigneur  ait  du  tout  à  son  très-noble  plaisir, 
volentet  et  plain  voUoir  et  que  de  fait  lui  soient  livrés  et  amenés  au- 
cune personnes  particulières  (de  la  ville  et  pav^s  de"Liége)  pour 
d'iceulx  faire  et  user  à  son  très-noble  plaisir,  bonne  discrétion  et 
plaine  voulentet  comme  ses  subjets,  savoir,  messire  Jean  la  Ruoée, 
maistre  Gilles  de  Metz,  maistre  Gilles  de  Huy,  Jehan  de  Sommaing, 
Mailhierbe,  maistre  des  moines,  etc.  [sic].  »  Louis  XI  s'apaisa  toute- 
fois. Il  oublia  ses  griefs  et  prit  sous  sa  protection  les  villes  de  Liège  et 
de  Bouillon  (Mss.  Dupuy,  à  la  bibl.  imp.  de  Paris,  vol.  CLYII).  Voy. 
au.ssi  Basin,  t.  II,  p.  29. 

2  Sur  les  troubles  de  Reims,  voi/.  Basin,  t,  II,  p.  39. 

là  où  légierté  et  commotion  du  peuple,  sans  avis  et  par 
faute  de  provision  prise  à  temps,  a  esté  commencement 
d'un  grand  esclandre  en  ce  royaume,  et  cause  de  mort  à 
plusieurs  povres  créatures  qui  perdues  se  sont,  ne  sça- 
vent  comment,  sinon  que  povreté  de  sens  et  faute  de  bon 
avis  les  a  menés  à  confuse  fin.  Mais  comme  icy  l'on  pou- 
voit  avoir  matière  maintenant  de  desplaisir,  au  couron- 
nement d'un  nouvel  roy,  et  sepouvoit  traire  aussi  en  Paris, 
le  roy  séjournant  là  avecques  son  bel  oncle,  matière  vint  à 
l'autre  lez  de  grand  consolation  et  de  félicité,  quand  nostre 
Saint-Père  le  pape  Plus  envoya  là,  par  manière  et  en  puis- 
sance de  légat,  l'évesque  d'Arras'  pour  la  réintégration  de 
l'Eglise  de  Dieu  moult  foible  et  basse,  ensemble  pour  le 
fait  du  voyage  sur  les  infidèles,  les  ennemis  de  Dieu,  dont 
il  avoit  tant  presché  et  fait  solliciter  autresfois  le  roy 
Charles  son  père  défunt.  Et  sachant  ledit  nostre  Saint- 
Père  ledit  roy  Charles  jà  estre  trespassé,  et  son  fils  Loys 
de  présent  estre  en  sasuccession  de  la  couronne,  prestement 
envoya  vers  luy  et  devers  le  duc  de  Bourgongne,  pour 
solliciter  ledit  voyage  ensemble  et  pour  restorer  à  l'Eglise, 
ce  que  si  longuement  luy  avoit  détenu  son  père  par  puis- 
sance, la  pragmatique  sanction.  En  quoy  ledit  roy  pré- 
sent certes  s'employa  bien  et  léalement  depuis,  et  la  mist 
hors  de  ses  mains,  comme  cy-après  se  dira  en  son  lieu.  Et 
reçut  le  roy  moult  révéramment  ledit  évesque  ayant  puis- 
sance de  légat  par  tous  les  royaumes  de  France,  d'An- 
gleterre, d'Escoce,  et  les  terres  et  seignouries  du  duc  de 
Bourgongne  et  de  tous  les  princes  de  France  :  pareillement 
fist  le  duc  de  Bourgongne. 

En  ces  mesmes  jours  vinrent  à  Paris  aussi  ceux  de 

'  Jean  Geoffrey  ou  Geoffroy,  depuis  cardinal  et  évêque  d'Alby. 

Thionville,  en  toute  humilité  et  révérence ,  eux  rendre  à 
la  mercy  du  duc  de  Bourgongne,  luy  priant  mercy  de 
leur  longue  rébellion  et  des  foraines  voyes  que  avoient 
tenues;  et  lui  apportèrent  les  clefs,  luy  promettant  vraye 
et  entière  obéissance,  comme  à  leur  seigneur,  tel  qu'il  se 
voudroit  nommer.  Car  eux  voyans  et  considérans  la  mort 
du  roy  qui  estoit  le  nourrisseur  de  leur  querelle  et  sur  qui 
se  fondoient,  et  que  maintenant  n'avoient  nul  recours,  ne 
confort  à  nul,  congnurent  bien  que  l'estrif  contre  le  duc 
de  Bourgongne  leur  estoit  importable  et  impossible  à 
maintenir,  quiconque  les  voudroit  encore  aydier  et  sous- 
tenir,  si  ne  fust  le  roy  de  France  seul.  Dont  ils  savoient 
bien  maintenant  et  entendoient  que  cestui-cy  qui  de  pré- 
sent l'estoit,  n'en  feroit  jamais  sa  cause.  Et  partant  pensè- 
rent à  prévenir  l'indignation  de  ce  duc,  comme  sages;  et 
se  vinrent  [mettre]  en  sa  mercy.  Lequel  leur  promist  de 
venir  visiter  son  pays  de  Luxembourg  au  partir  de  là, 
pour  recevoir  de  nouvel  les  obéissances  et  hommages  des 
rebelles  et  pour  mettre  tout  en  bon  ploy,  comme  il  fist  et 
comme  vous  orez,  quand  il  sera  lieu. 

CHAPITRE  XXXIL 

Comment  le  roy  vouloit  que  le  duc  ne  tint  les  trêves  et  convenances 
qu'il  avoit  avecques  les  Anglois. 

Le  roy,  comme  j'ai  dit,  qui  estoit  ingénieux  et  actif  en 
plusieurs  choses  et  que  la  vivité  de  son  engin  faisoit  fan- 
tasier  maintes  besongnes,  peiit-estre  non  toutes  utiles, 
posé  qu'il  les  ymaginast  telles,  un  jour  s'avisa,  ne  sçay  de 
quel  conseil  mu,  demander  à  son  bel  oncle,  comment  que 
fust,  ne  quelles  convenances  qu'il  eust  eu  avecques  luy 

sur  le  fait  des  Anglois,  sy  ne  vouloit-il  point  qu'il  tenist 
trêves  avecques  eux ,  ne  quelconques  abstinences ,  mais 
vouloit  qu'il  les  rompist  et  annulast  ;  car  luy  de  soy  n'en 
vouloit  tenir  nulles  avecques  eux.  Sy  fut  rapporté  cecy  au 
duc,  et  de  mot  à  autre  conté,  comme  le  roy  luy  mandoit. 
Mais  le  duc,  non  content  de  ce,  le  prist  à  très-aigre  et 
respondy  aux  envoyés  devers  luy  :  «  Déa!  je  voy  bien 
«  comment  il  va.  On  quiert  jàà  moy  rompre  mon  voyage. 
«  Or  bien!  d'icy  à  deux  ou  trois  jours  je  feray  response 
«  au  roy  sur  cecy  et  m'aviseray  dessus.  »  Et  plus  mot  ne 
dit,  touchant  ce  ;  mais  monstra  bien  par  semblant  que  le 
cœur  lui  enfloit  de  despit  et  qu'il  n'avoit  gaire  talent  de 
ce  faire,  car  il  lui  touclioit  trop  près  à  l'iionneur  et  au 
salut  de  ses  pays.  Aussy  ne  l'eust  fait,  ne  voulu  faire  pour 
gagner  aussi  bon  que  un  royaume,  entendu  que  ce  qu'il 
en  avoit  fait,  passé  a  long's  ans,  il  avoit  fait  si  gravement 
et  par  telle  délibération  que  nul  ne  luy  en  put  oncques 
donner  blasme.  Mesmes  et  de  tout  le  temps  du  roy  Charles 
trespassé,  sy  les  tint-il  fermes  et  estables,  non  obstant  que 
moult  le  porta  envis  ledit  roy  et  murmuroit  à  l'encontre  ; 
mais  le  duc,  par  plusieurs  notables  ambassades  et  par  di- 
verses fois,  sur  cest  article  fist  faire  tant  de  belles  re- 
monstrances  au  roy  et  à  son  conseil  que  tousjours  il  y 
persévéra,  que  envis,  que  volontiers,  en  son  entier.  Sy 
lui  cuisoit  tant  plus  maintenant,  à  l'entrée  de  ce  nouvel 
roy,  quant  on  lui  quéroit  à  luy  faire  ceste  nouvelleté  et 
de  faire  chose  contre  son  honneur  et  contre  son  bien,  qui 
en  ceste  mesme  matère  tousjours  avoit  obtenu  et  vaincu 
en  sa  querelle  du  temps  du  père  mort,  qui  n'estoit  point 
moins  à  craindre  que  cestu}'',  non  pas  que  de  cecy  il  faille 
entendre  que  le  duc  fust  Anglois,  ne  de  leur  faveur,  mais 
vray  et  léal  François  ;  mais  faut  entendre  que  ce  luy  mou- 

voit  d'une  raison  causée  en  nécessité  publique  touchant 
ses  pays  qui  ne  peuvent  l'un  sans  l'autre ,  et  qui  de  tout 
temps  ancien  ont  eu  habitude  l'un  avecques  l'autre  en 
toutes  manières  de  faire  et  de  vivre,  non  obstant  toutes- 
voies  qu'en  continuant  ces  trêves  avecques  les  Anglois, 
sy  ne  comprist  le  duc,  ne  voulut  oncques  comprendre  de- 
dens,  nuls  de  ses  subjets  de  la  couronne,  et  qu'ils  pussent 
demorer  francs  pour  aller  servir  le  roy  à  l'eucontre  des- 
dits Anglois  quand  besoin  seroit,  comme  en  eftet  ils 
firent  et  avoient  fait  en  la  conqueste  de  Guienne  et  de 
Normandie,  là  où  Picars  en  multitude,  mesmes  aucuns 
de  l'hostel  du  duc,  de  son  gré  et  consentement,  estoient 
allés  au  service  du  roy;  et  y  firent  parler  d'eux,  comme 
la  famé  attribuée  au  comte  de  Saint-Pol  et  au  seigneur  de 
Saveuse,  donne  assez  preuve  de  ce  qui  en  fut  ailleurs. 


CHAPITRE  XXXIII. 

Comment  le  duc  cuida  partir  hastivement  de  Paris  par  courroux  pour 
la  rompture  de  ralliance  que  le  roy  désiroit  faire. 


Pour  ce  que  j'ay  dit  en  la  personne  du  duc,  là  où  il 
fist  sa  response  aux  gens  du  roy,  qu'il  veoit  bien,  ce 
disoit,  qu'on  quéroit  à  luy  faire  rompre  son  voyage,  con- 
vient-il entendre  quelle  chose  il  entendoit  par  ce  voyage 
et  par  ceste  rompture  ;  car  icy  gist  le  droit  secret  et  la 
racine  pour  quoy  la  rompture  des  trêves  qu'on  quéroit  à 
lui  faire  faire,  luy  cuisoit  en  cœur.  Sy  faut  entendre  que 
ce  duc-cy,  et  comme  ailleurs  et  par  maintes  fois  ay  parlé, 
sur  tous  les  désirs  que  avoit  au  monde,  seul  un  luy  restoit 
que  désiroit  accomplir   et  soy  y  employer ,  si  Dieu  luy 

vouloit  ottro^^er  sa  grâce  et  loisibleté  d'y  pouvoir  enten- 
dre. C'estoit  d'aller  en  voyagea  l'encontre des  infidèles,  les 
ennemis  de  Dieu,  exposer  là  son  corps,  employer  les 
vertus  de  ses  nobles  subjets,  acquérir  mérite  et  fruit  à  son 
âme  et  procurer  garant  au  chrestien  peuple  et  salut  au 
monde ,  comme  de  cecy  sont  pleins  tous  mes  livres,  et 
que  dès  le  commencement  de  son  régner,  il  avoit  persé- 
véré en  ce  vouloir,  envoyé  visiter  les  ports  et  passages  de 
Syrie  par  ses  propres  navires  et  circuir  toute  la  mer  de 
Levant,  soy  offrant  aux  princes  de  delà  pour  les  assister, 
au  pape  pareillement  quatre  ou  cinq  fois  sans  y  varier , 
et  mesmes  en  son  grand  avancié  eage,  soy  transportant 
mesmes  jusques  sur  la  Dunoe,  à  l'intention  de  l'empereur, 
pour  aller  combattre  le  Turc,  dont  frais  et  missions  mer- 
veilleuses, voyages  et  légations  se  firent  depuis  en  Behai- 
gne,  en  Poulaine,  en  Hongrie,  à  Rome  et  ailleurs  par 
plusieurs  de  ses  chevaliers  et  prélats,  quérant  tousjours  à 
faire  ce  qu'avoit  bien  encommencé  et  en  cœur  :  ce  que  jà 
fait  eust  piècba ,  ne  fussent  les  tribulations  et  rumeurs 
qui  tousjours  s'entref  éroient  et  se  nourrissoient  entre  le  roy 
Charles  et  luy,  à  cause  du  dauphin  son  fils,  par  lesquels,  et 
à  bonne  cause,  il  ne  se  pouvoit,  ne  vouloit  absenter  de  ses 
pays.  Donc  maintenant,  quand  s'estoit  vu  allégé  de  ce 
fardeau  que  porter  souloit  du  temps  de  l'autre  roy  mort, 
et  que  présentement  il  espéroit  avoir  un  roy  de  qui  se 
pouvoit  fier  de  sa  personne  et  de  ses  pays  et  de  Testât 
de  son  seul  fils,  son  héritier,  et  que  soy  sentoit  en  bonnes 
seures  trêves  aussi  et  paisibles  avecques  les  Anglois,  et 
certain  du  roy  comme  de  luy-mesme,  sicomme  il  pensoit, 
certes  délibéra  et  conclut  de  mettre  à  effet  maintenant 
son  long  viel  désir,  avecques  ce  que  tout  notoire  est  que 
les  princes  d'Orient   dont   cy-dessus  est  faite  mention, 

avoient  leurs  ambassadeurs  envoyé  encore  devers  luy  eu 
Paris.  Pour  ceste  mesme  cause,  et  par  vertu  des  quels 
venus  de  si  longtains  pays  et  de  si  disperses  régions,  le 
cœur  luy  eu  estoit  encore  plus  en  grand  ardeur  et  en  plus 
résolu  propos.  Donc  maintenant,  à  l'heure  que  il  perçut 
qu'on  luy  vouloit  donner  ceste  traverse  par  luy  faire  rom- 
pre ses  trêves  et  le  bouter  à  guerre  avecques  les  Anglois, 
jugea  bien  et  vrayment  que  ce  n'estoit  que  pour  luy  faire 
rompre  son  voyage.  Ce  savoit  bien  le  roy,  que  jamais  ne 
se  bougeroit  son  oncle  de  ses  pays  pour  nulle  part  aller, 
tant  qu'il  [nej  se  sentist  seur  et  de  France  et  d'Angleterre 
dont  il  estoit  au  milieu  ;  et  par  ainsi,  ceste  diiRculté  que  je 
vous  ay  ouverte,  estoit  la  cause  de  la  response  faite  dessus 
et  du  maltalent  que  le  duc  y  prist.  Et  de  fait  tant  le  prist 
aigre  ledit  duc,  que  tout  s'appresta  ce  qui  à  luy  appartenoit 
pour  partir  de  Paris  en  subit  ;  et  ne  tint  que  sur  le  teur 
d'une  main  que  ainsi  n'en  fust  fait,  si  le  roy  ne  l'eust 
hastivement  rappaisé  et  amolly  par  pryères.  Dont  de  la 
rumeur,  toute  la  ville  de  Paris  et  toute  la  seignourie  se 
trou  voit  esmue. 


CHAPITRE  XXXIV. 


La  raison  pourquoy  le  roy  désiroit  faire  rompre  l'aliance  de  ce  duc 
aux  Anglois. 


Pourroient  demander  aucuns  maintenant,  quelle  chose 
pouvoit  mouvoir  le  roy  de  faire  rompre  h  ce  duc  de  Bour- 
gongne  son  voyage,  lequel  il  avoit  tant  en  cœur,  pour  ce 
que  ledit  duc,  par  la  response  qu'il  avoit  jà  faite,  notoit 
que  c'estoit  le  seul  point  et  la  seule  fin  où  le  roy  vouloit 

venir.  Donc,  pour  respondre  aux  demandans,  il  faut  en- 
tendre que  ce  roy-ycy  avoit  plusieurs  regards.  Et  comme 
j'ay  dit  que  devenu  estoit  tout  nouvel  homme  envers  le 
temps  passé,  et  tout  d'autres  mœurs  et  semblans  que  ne 
s'estoit  monstre  envers  son  oncle  le  duc,  luy  estant  dau- 
phin, prenoit  maintenant  diverses  imaginations,  et  comme 
si  tout  oublieux  fust  de  ceux  qui  bien  luy  avoient  fait,  ne 
faisoit  que  soubtillier  en  choses  touchant  son  privé  plaisir 
et  avis,  sans  regarder  à  conséquence  quelle  que  fust.  Et 
fait  à  ymaginer  que  son  premier  regard  estoit  que  ce  duc 
de  Bourgongne,  lequel  il  cognoissoit  en  puissance  et  en 
courage,  estoit  fort  durement  appuyé  des  Anglois,  et  que, 
avecques  la  puissance  qu'il  avoit  de  luy-mesme,  il  estoit 
avecques  lesdits  Anglois  pour  non  craindre,  ne  ployer  de- 
vant nulluy  ;  car  avoit  le  nouvel  roy  Édouart  pour  luy  et 
toute  sa  couronne ,  dont  luy,  comme  roy  de  France,  se 
tenoit  à  plus  foible  et  à  moindre  en  régnation  telle  qu'il  la 
désiroit.  Car,  comme  humble  et  doux  il  s'estoit  fait  et  plein 
de  dissimulation,  au  temps  de  sa  fortune  estroite,  main- 
tenant, quand  se  trouva  en  possesse  de  la  couronne, 
monstra  ses  longues  couvertes  mœurs  estre  tout  autres  ;  et 
n'auroit  riens  voulu  voir,  ne  savoir  emprès  luy  fort,  ne 
puissant,  ne  hautement  régnant,  que  luy  seul  mesme.  Et 
le  duc,  par  la  main  de  qui  il  estoit  parvenu  à  la  couronne, 
entretenu  et  servi  par  l'espace  de  cinq  ans,  quand  se 
trouva  bras  à  deseure,  contendoit-il  à  rompre  et  à  dimi- 
nuer couvertement,  s'il  eust  pu,  comme  il  a  monstre  en 
deux  choses  :  l'une  par  les  Liégeois  pris  en  sa  main  envers 
tous  et  contre  tous,  l'autre  par  les  trêves  qu'il  luy  a  voulu 
faire  rompre  pour  le  bouter  en  guerre  avecques  ceux  dont 
il  estoit  plus  fort  et  plus  à  craindre.  Et  de  fait,  non  ob- 
stant  que  de  la  puissance  de  ce  duc  de  Bourgongne  et  de 

sa  haute  régnation,  le  roy  se  fist  aidier  longuement  au 
temps  de  son  adversité  et  que  alors  ycelle  il  looit  et  magni- 
fîoit,  mesme  à  l'encontre  de  son  père,  propre  au  besoin, 
quand  ce  vint  maintenant  à  avoir  couronne  en  teste,  sa 
puissance  lui  cuisoit  et  lui  donnoit  annuy  ;  et  à  envis  por- 
toit  et  sentoit  ce  que  autre  fois  il  avoit  tenu  pour  son  plus 
grand  heur  et  refuge.  Avoit  aussi  un  autre  regard,  lequel 
se  peut  traire  d'aucunes  paroles  que  devoit  avoir  dit  le  roy, 
luy  non  estant  encore  sacré,  touchant  le  voyage  de  ce 
duc,  lequel  il  savoit  hien  que  moult  l'avoit  en  cœur.  Et 
estvray,  comme  rapporté  me  fut,  que  devisant  à  aucuns, 
il  dit  :  «  Or  est  hien  heureux,  heaux  oncle,  de  ma  bonne 
«  adventure  d'aujourd'hui,  qui  suy  devenu  roy;  il  alon- 
«  g'uement  désiré  à  aller  à  l'encontre  des  infidèles,  si  for- 
et tune  luy  eust  voulu  souffrir.  Il  est  jà  viel  et  cassé,  et 
«  lui  siet  hien  le  repos  mieux  qu'à  moy.  Il  demourra  par 
«  dechà ,  et  le  feray  gouverneur  du  roj^aume  ;  et  moy  je 
«  m'en  iray  faire  moy-mesme  ce  qu'il  a  eu  longuement  en 
«  propos.  »  Et  en  effet,  les  paroles  furent  dites  telles;  et 
furent  ses  intentions  telles,  et  aucques  près  fussent  les 
faits  semblables  à  ses  paroles  d'alors ,  si  desmu  n'en  fust 
par  ses  conditions  variables.  Doncques,  par  cestes  paroles 
récitées,  il  sembleroit  ou  que  le  roy  eust  voulu  avoir  l'hon- 
neur mesme  de  faire  ce  voyage,  comme  il  pouvoit  et  de- 
voit, ou  qu'il  eust  eu  deuil  et  envie  que,  avecques  la 
gloire  que  jà  avoit  acquise  son  oncle,  la  plus  clère  des 
régnans,  ceste-ycy  encore  se  fust  adjoustée  avecques  l'au- 
tre pour  un  doublement  de  loenge.  Donc,  pour  non  le 
souffrir  paratteindre  à  si  haut,  s'avisoit  de  luy  préparer 
ce  par  quoy  s'en  feroit  la  rompture  :  c'estoit  de  le  bouter 
en  guerre  avecques  ceux-là  où  il  avoit  pris  amitié,  et  par 
lesquels,  quant  à  la  guerre  seroit  venu,  il  seroit  plus  foi- 

ble  et  moins  royde  pour  pouvoir  tenir  contre  luy  quand 
ce  viendroit  à  l'estraindre. 

CHAPITRE  XXXV. 

Comment  l'acteur  s'excuse  de  porter  faveur  à  l'un  plus  qu'à  l'autre  , 
mais  vérité  ensuit. 

Il  semtleroit  que  je  formasse  mes  argumens  pour  vou- 
loir mordre  les  mœurs  et  conditions  du  roy,  comme  si  le 
voulsisse  blasmer,  ce  que  Dieu  ne  voelle  !  et  que,  par  dé- 
primer ses  œuvres  et  propos,  je  querroye  à  eslever  la  gloire 
de  ce  duc  jusques  au  ciel ,  [ce]  que  d'autre  costé  je  ne 
voudroye  faire,  sinon  en  tant  que  vérité  me  constraindroit 
à  faire  ce  qui  seroit  de  devoir  et  d'équité.  Mais  si  je  veux 
regarder  aux  mérites  d'un  et  d'autres,  et  moy  assagir  et 
fonder  sur  la  renommée  commune  des  choses  qui  se  voyent 
et  trouvent  par  expérience,  et  de  quoy  les  hommes  loin 
et  près,  et  tous  en  général  commun  accord,  font  bruit  et 
famé  au  moins  jusques  au  jour  de  cest  escript,  en  le  cinc- 
quiesme  mois  de  sa  régnation',  je  ne  voy  et  ne  trouve 
chose  en  quoy  je  le  puisse  grandir  en  los,  sinon  en  une 
seule  :  qu'il  a  mis  jus  et  remis  à  l'Eglise  la  pragmatique 
sanction  que  son  père  avoit  tenue.  Mais  en  toutes  autres 
choses,  à  qui  que  elles  touchassent,  ne  au  duc  de  Bour- 
gongne,  ne  autre,  je  ne  suis  expert  encore  que  homme 
s'en  soit  loué,  ne  petit,  ne  grand,  mais  multitude  et  en 
grand  nombre  s'en  sont  dolus  et  plaints,  auxquels  mesmes 
il  estoit  tenu  d'honneur  et  de  devoir.  Par  quoy,  quand  de 
nuUuy  ne  luy  a  chalu  maintenant  ou  si  bien  fust  ou  mal 

'  Chastellain  écrivait  donc  ceci  au  mois  de  décembre  14G2. 

avecques  luy  ou  s'il  en  pouvoit  dire  mal  ou  bien,  non  mer- 
veilles, si  au  duc  de  Bourgongne  aussi,  qui  lu}'  avoit  esté 
père  et  serviteur  si  grand,  il  se  monstroit  de  condition  sem- 
blable comme  envers  les  autres  mesmes,  [ce]  qui  est  chose 
de  grand  note.  Aux  serviteurs  de  son  père  et  par  lesquels 
le  père  avoit  prospéré  et  fiory,  il  estoit  dur  et  estrange, 
et  ne  tenoit  nul  compte  d'eux;  mais  une  bonne  œuvre  fist 
cependant,  car  il  fist  la  paix  du  comte  de  Saint-Pol  et  du 
seigneur  de  Croy ,  entre  lesquels  avoit  esté  longue  rumeur 
envieillie  et  non  rapaisable  par  nul  sens,  comme  assez  est 
déclaré  en  mon  autre  livre  devant  cestui',  et  la  cause 
pour  quoy  et  comment.  Et  est  vray  que  dès  Reims,  là  où 
il  fut  couronné,  il  avoit  ouvert  ceste  matière  aux  deux 
parties,  et  mesme  au  comte  de  Charolois,  qui  estoit  fort 
et  tout  outre  de  la  partie  du  comte  de  Saint-Pol,  en  avoit- 
il  prié  et  parlé  qu'il  en  souffrist  faire  la  paix,  tendant 
toutesvoies  à  venir  à  la  paix  fînablement  toute  entière  du 
comte  de  Cliarolois  envers  le  seigneur  de  Croy,  lequel  il 
héoit  durement.  Donc  le  comte,  non  visant  que  à  bien  et 
non  empesclier  bonne  œuvre,  respondy  au  roy,  qu'il  estoit 
bien  content  que  la  paix  se  fist  entre  eux  deux,  et  que 
pour  sa  privée  querelle,  ne  quelconque  action  qu'il  pou- 
voit avoir  à  l'encontre  dudit  de  Croy,  il  ne  luy  estoit  be- 
soin que  autre  luy  voulsist  mal  à  sa  cause,  mais  désiroit 
bien  que  la  paix  s'en  fist.  Doncques  ce  qu'à  Reims  fut  com- 
mencé, à  Paris  fut  parfait  et  mis  à  exécution.  Et  vint  un 
jour  le  comte  de  Saint-Pol,  comme  sentant  ceste  chose  ap- 
prochier,  devers  le  comte  de  Cliarolois  luy  demander  son 
plaisir  sur  cecy  et  son  bon  avis,  comme  qui  par  luy  vou- 
loit  faire  ou  laissier,  là  où  le  comte  lui  respondy  :  «  Beau 

'  J'ai  déjà  fait  remarquer  que  le  livre  V  était  perdu. 

«  cousin,  je  ne  vous  veul  point  empeschier  à  faire  paix 
«  avecques  le  seigneur  de  Croy,  ne  avecques  nul  autre, 
«  ains  le  vous  prise  et  loe  de  le  faire,  car  vous  le  devez 
«  faire  puisqu'il  plaist  au  roy  ;  et  ferez  bien.  Et  tant  qu'il 
«  touche  à  ma  querelle  que  j'ay  contre  luy,  je  n'en  ferai, 
«  ne  plus  avant ,  ne  plus  arrière ,  et  afin  que  ne  mettez 
«  doubte  en  ce  que  je  vous  dis,  je  vous  conseille  que  vous 
yi  ne  faites  point  tant  seulement  paix  de  bouche,  mais  que 
«  de  cœur  et  de  vouloir  vous  vous  y  adonniez  tout  outre 
«  et  accomplissiez  par  œuvre  ce  que  vous  monstrerez  par 
«  parole.  »  A  tant  se  party  ledit  duc  du  comte  de  Saint- 
Pol,  et  d'aventure  se  trouva  un  jour  après  en  une  cham- 
bre, là  où  le  ro}'  avoit  fait  convenir  une  multitude  de 
seigneurs  et  de  gens  de  conseil,  et  luy-mesme  y  estoit  en 
personne.  Et  de  fait  y  fut  le  seigneur  de  Croy  aussi, 
comme  un  des  appelés  pour  estre  en  ce  conseil,  et  preste- 
ment le  roy,  voyant  les  deux  parties  estre  là  en  un  assam- 
blement,  dont,  ne  l'un,  ne  l'autre  ne  savoit  de  son  compa- 
gnon, ne  de  ce  que  le  roy  avoit  en  cœur,  prist  l'un  par  la 
main  droite  et  l'autre  par  la  main  senestre  ;  et  soy  boutant 
au  milieu,  prist  les  deux  mains  et  les  fist  joindre  ensemble, 
voulsissent  ou  non  ;  et  leurs  mains  ainsi  jointes,  au  dur 
et  au  regret  de  chacun,  qui  toutesvoies  n'osoient  rebel- 
ler, les  mena  en  une  chambre  droitement  à  l'entrée,  où 
nulluy  n'avoit  dedans.  Et  eux  boutés  là  dedans  entre  eux 
deux  sans  plus,  prist  l'huys  par  la  main  et  le  tira  à  luy, 
disant  :  «  Or  vous  tenez  là  dedans,  et  faites  paix  et  guerre 
a  ainsi  que  vous  voulez;  et  débattez  vos  causes  et  vos 
«  questions  chacun  à  vostre  bel,  et  vous  donnez  des 
«  poignies',  si  vous  voulez,  mais  de  là  jamais  ne  partirez 

'  Poignies,  coups. 

«  que  je  ne  vous  en  voye  saillir  bons  amis  et  en  bon  ac- 
«  cord.  »  Et  avecques  le  mot  ferma  l'iiuis  et  s'en  alla,  et 
ordonna  à  deux  escuyers  de  garder  l'huis  et  de  non  le 
souffrir  ouvrir  jusques  à  tant  que  paix  et  amour  senti- 
roient  entre  les  enclos,  qui  se  trouvèrent  esbabis  tous 
deux;  mais  veoient  bien  que  faire  leur  convenoit  de  néces- 
sité vertu ,  et  que  roide  rigueur  et  felleté  vielle  il  convenoit 
amollir  et  vaincre  maintenant  par  sens  et  par  humilité 
contrainte  :  dont  celuy  qui  s'y  employa  le  plustost,  c'estoit 
le  plus  à  loer  et  le  plus  vertueux  en  nature.  Enfin  toutes- 
voies  ils  en  partirent  contens  l'un  de  l'autre  et  bras  à  bras 
comme  deux  frères,  rians  et  faisans  leurs  sornets  du  roy 
qui  ainsi  les  avoit  appointiés  ;  et  le  roy  s'en  farçoit  et 
rioit,  comme  de  les  avoir  accordés  ainsi  par  si  fait  mis- 
tère. 

CHAPITRE  XXXVI. 


Comment  le  seigneur  de  Croy  procura  au  comte  de  Saint-Pol 
la  bénivolence  et  la  grâce  de  son  maistre. 


Cestui  maltalent  avoit  duré  par  l'espace  bien  de  dix  ans 
entre  le  comte  de  Saint-Pol  et  le  seigneur  de  Croy,  dont, 
à  cause  de  l'estrif  et  d'aucunes  dépendances  qui  en  nais- 
soient,  le  duc  mesme  avoit  fort  contre  cœur  ledit  de  Saint- 
Pol,  et  le  héoit  durement  pour  cause  de  son  orgueil  en- 
vers luy  contre  raison,  comme  autrefois  luy  avoit  fait  dire 
et  remonstrer  fellement  à  Nivelle,  là  où  il  vint  à  sauf- 
conduit  devers  luy  avecques  aucuns  du  parlement  pour 
parer  sa  cause,  et  comme  tout  au  long  a  esté  récité  en 
son  lieu',  là  où  le  temps  l'a  requis,  en  l'autre  livre  devant 

•   Voy.  Duclercq,  éd.  lluchon,  p.  103. 


DE  CÏIASTELLAIN.  i35 

cestui.  Or,  maintenant,  quand  l'accord  a  esté  fait  entre  le 
seigneur  de  Croy  et  luy,  et  que  ledit  de  Croy  désiroit  bien 
pareillement  que  ledit  de  Saint-Pol  bien  pust  estre  avec- 
ques  son  maistre  le  duc,  pour  tant  plus  noer  et  confermer 
leur  amour  durable,  certes  ledit  de  Croy  procura  pour 
celuy  de  Saint-Pol  grâce  et  amour  envers  son  maistre  ;  et 
luy  fist  oublier  et  laisser  toutes  vielles  rancunes  passées, 
et  luy  eslargir  sa  faveur,  bonne  cbière  et  aimables  de- 
vises, jusques  en  brief  jour  après  baigner  avecques  luy  en 
une  mesme  cuve.  Sy  en  estoient  joyeux  beaucoup  de  gens 
de  bien,  quand  virent  que  le  duc  l'avoit  repris  en  grâce, 
et  que  ledit  de  Croy  et  luy  estoient  pacifiés  ensemble  et 
resjoins  en  amour;  car  la  question  y  avoit  esté  mal  séant 
et  n'avoit  donné  guères  de  fruit,  ne  à  l'un,  ne  à  l'autre, 
mais  dommage  beaucoup  et  péril  et  desparement  à  la 
maison  de  Bourgongne,  là  où  ledit  de  Saint-Pol,  quand  il 
y  estoit,  estoit  un  bel  parement  de  seigneur  et  qui  avoit 
pouvoir  de  servir  et  de  faire  grand  fait;  car  estoit  puis- 
sant de  terres  et  seigneuries  plus  que  nul  de  France,  ré- 
servé les  royaux  et  lesbaults  princes,  estoit  belle  personne, 
fort  et  radde,  moult  à  redoubter,  avoit  sens  grand  et  aguë 
parole  et  mondanité,  cointe  habillement,  grand  sieute  de 
nobles,  vaillans  par  outre-passe;  mais  oncques  en  toutes 
cestes  grâces  et  hauts  biens  que  Dieu  luy  donna,  ne  ac- 
quist  ne  grâce,  ne  faveur,  ne  autorité,  ne  montance  en 
lieu  où  se  trouvast  oncques,  ains  reboutement  et  mesvo- 
lance,  mesme  et  du  roy,  là  où  il  s'estoit  trait  et  allié  avec- 
ques  le  comte  du  Maine  pour  soy  grandir  à  l'encontre  du 
duc,  qui  toutesvoies  estoit  son  seigneur  naturel  et  souve- 
rain :  oncques  n'y  trouva  bien,  ne  gouvernement,  ne  en- 
tretenance,  fors  que  avisement  de  paroles  sans  effet,  pour 
le  nourrir  en  vain  espoir  non  déclinant  envers  Bourgon- 

gne.  Et  par  ainsi,  non  bien  de  Bourgongne  et  non  for- 
tifié de  France,  vesquit  longs  ans  neutre,  sans  savoir 
desquels  il  se  vouloit  tenir;  car  craignoit  l'une  partie 
et  l'autre,  et  sy  savoit  bien  que  de  nulle  des  deux,  il 
n'estoit  bien  ferme,  jà- soit-ce  que,  quand  se  fust 
tout  décliné  envers  France,  sy  estoit-il  deffait  et  destruit 
du  costé  de  Bourgongne,  comme  qui  avoit  tout  son  bel 
desoubs  le  duc.  Sy  furent  aucuns  qui  vouloient  scrutiuer 
le  fait  de  ce  comte  de  Saint- Pol  et  jug'er  les  causes  pour 
quoy  autrement  ne  se  trouva  advancié  nulle  part,  qui  tant 
estoit  bel  chevalier,  tant  de  haut  et  grand  hostel,  tant 
riche  et  puissant,  et  tant  homme  de  grand  mise  en  tout, 
certes  qui  dirent  que  rien  n'estoit  cause  de  cecy  que  son 
péché ,  souverainement  orgueil  et  luxure ,  car  il  estoit 
orgueilleux  oultre-bord  et  à  l'encontre  de  ses  meilleurs,  et 
estoit  le  plus  extrêmement  dissolu  sur  femmes  par  multi- 
tude que  nul  à  peine  son  pareil.  Et  vouloit-on  dire  que, 
par  ces  deux  causes.  Dieu  le  vouloit  humilier  et  non  souf- 
frir prospérer  si  avant  que  sa  personne  valoit  bien,  si  au- 
trement se  fust  conduite. 

CHAPITRE  XXXVII. 

Des  joustes  que  fit  le  comte  de  Charolois  à  Paris,  luy  sixiesme. 

Le  temps  coula  tousjours  avant,  et  avoit  duré  jà  le 
séjour  du  roy  en  Paris  près  d'un  mois  ou  environ,  que 
tousjours  se  devoit  faire  une  jouste  que  le  comte  de  Cha- 
rolois avoit  fait  crier  luy  sixiesme,  qui  de  jour  à  autre 
furent  remises  par  l'empeschement  que  le  roy  y  mettoit. 
Finablement  toutesvoies  vint  le  jour  que  furent  tenues  et 
faites  devant  la  Bastille  de   Saint -Anthoine,  à  doubles 

rans,  là  où  de  monde  avoit  tant  que  ce  seroit  chose  dure 
à  le  nombrer  et  à  le  mettre  par  extime.  Dont  les  hourds 
qui  y  estoient  faits,  estoient  si  pleins  de  dames  et  de  da- 
moiselles  que  de  mémoire  d'homme  n'avoit  esté  vu  tel 
assemblement  en  Paris.  Là  comparut  en  moult  riche  arroy 
le  comte  de  Charolois,  lui  sixiesme,  est  assavoir  :  messire 
Adolf  de  Clèves,  le  hastard  de  Bourgongne,  messire  Phi- 
lippe de  Crièvecœur,  le  seigneur  de  Morcourt,  tous  d'une 
parure  riche  outre -mesure.  Et  s'y  monstra  moult  bien 
ledit  comte,  car  c'estoit  l'un  des  raddes  jousteurs  de  son 
temps  et  des  bien  asséans  son  coup'.  Mais  entre  les  au- 
tres laboara  pour  avoir  prix  messire  Adolf  de  Clèves,  car 
où  que  fust  celuy  sur  rangs,  armé  et  lance  en  poing,  ne 
se  trouva  oncques  en  place  que,  s'il  affectoit  à  avoir  prix, 
qu'il  ne  l'emportast  devant  tous  les  autres.  Et  disoit-on  de 
luy,  qu'en  bien  huit-vingt  joustes  qu'il  avoit  esté  en  son 
temps,  il  avoit  emporté  bien  le  prix  de  cent.  De  dehors 
vinrent  bien  jusques  à  trente  heaumes,  chevaliers  et  es- 
cuyers  de  grand  port  et  moult  richement  habillés  et  fort  en 
pointtrèstou3,lesunsderhostel  du  roy,  les  autres  de  l'hostel 
du  duc  et  autres  d'autres  lieux,  comme  neutres  entre  les 
deux.  Messire  Jehan  de  Lorraine  y  estoit  moult  richement 
en  point,  et  se  travailla  fort  et  y  acquist  grant  bruit. 
Pareillement  fit  un  Savoyen ,  nommé  François  Royer . 
Pareillement  fit  le  bastard  de  Bourgongne. 


•  Voyez  le  portrait  que  Wielant,  dans  ses  Antiquités  de  Flandre, 
trace  de  Charles  le  Hardi.  Comparez  Jacques  Duclercq,  V,  5,  et  Olivier 
de  la  Marche,  I,  22. 

CHAPITRE  XXXVIII 

Comment  la  duchesse  d'Orléans  vint  vers  le  duc  son  oncle 
pour  le  mener  aux  joustes. 

Or  n'estoit  encore  arrivé  le  duc  de  Bourgongne,  ne  le 
due  d'Orléans;  et  estoit  venue  la  duchesse  d'Orléans,  sa 
nièce,  le  quérir  à  son  liostel  d'Artois.  Mais  le  duc,  parce 
que  son  cheval  n'estoit  encore  amené,  ne  pou  voit  si  tost 
monter  comme  eust  bien  voulu  :  sy  lui  tardoit  trop.  Enfin, 
voyant  sa  nièce  à  cheval  qui  l'attendoit,  soudainement 
sans  mot  dire  s'escueillit  et  monta  derrière  sa  nièce  ;  et 
commencèrent  à  trotter  parmy  les  rues,  en  grant  joye  de 
tous  les  voyans  qui  alloient  disant  :  <t  Et  velà  un  humain 
«  prince!  velà  un  seigneur  dont  un  monde  seroit  estoré 
«  de  l'avoir  tel!  Que  benoît  soit-il,  et  tous  ceux  qui  l'ai- 
«  ment!  Et  que  n'est  tel  nostre  roy,  et  ainsi  humain,  qui 
tt  ne  se  veste  que  d'une  povre  robe  grise  mal  chainte  et 
«  mal  fachonnée  atout  un  meschant  chapelet,  et  ne  hait 
«  riens  que  joye.  »  Tels  et  semblables  mots  alloit  disant  le 
commun  peuple  de  Paris  par  là  où  passoit  le  duc  de  Bour- 
gongne,  monté  derrière  sa  nièce  ;  et  n'y  avoit  autre  bruit 
parles  rues  que  de  son  fait  qui  donnoit  joye  à  tous.   Sy 
vinrent  ainsi  jusques  sur  les  rancs,  là  où  lehourt  estoit 
préparé  pour  le  duc  d'Orléans  et  luy,  ensemble  la  duchesse 
sa  nièce  ;  et  là  descendans  montèrent  sur  ledit  hourt  pour 
voir  les  jousteurs,  qui  durement  travaillèrent  pour  acqué- 
rir los.  Or  n'y  estoit  point  le  roy,  et  n'y  avoit  voulu  venir 
au  descouvert  ;  mais  s'estoit  muchié  '  en  une  fenestre  der- 
rière aucunes  dames  de  Paris  pour  non  estre  congnu,  mais 

'  Muchié,  caché. 

avoit  la  pleine  vue  des  joustes  tout  à  son  aise.  Toutesvoies 
ne  se  savoittant  muchier,  ne  feindre  que  plusieurs  ne  se 
perchussent  bien  qu'il  j  estoit  et  qu'il  ne  jugeast  des  coups 
avecques  les  autres. 

Quand  doncques  ces  joustes  avoient  duré  jà  une  bonne 
espace,  survint  tout  derrenier  un  jeusne  chevalier  de  Bra- 
bant  '  que  le  roy  avoit  amené  du  pays  et  retenu  à  luy, 
nommé  messire  Frédéric  de  Witem'.  Et  estoit  yceluy 
chevalier  housse  et  couvert,  homme  et  cheval,  tout  de 
peaux  de  chevreulx  armés  de  bois,  et  monté  à  l'advantage 
pour  acquérir  bruit.  Sy  vint  rifïlant  parmy  les  jousteurs 
et  fîst  merveilles  de  bien  employer  son  bois.  Et  tant  avoit 
bon  cheval  et  luy  bon  vouloir  que  tantost  n'estoit,  ne 
bruit,  ne  criée,  que  de  son  fait;  et  ne  dura  riens  devant 
luy,  sauve  toutesvoies  que  messire  Adolf  de  Clèves  avec- 
ques plusieurs  autres  firent  moult  bon  debvoir.  Mais  tou- 
chant le  prix  et  l'honneur  du  jour,  certes,  par  jug-ement 
des  dames  et  des  seigneurs,  il  fut  donné  et  jugé  appertenir 
audit  chevalier  messire  Frédéric  ;  et  de  fait  fut  apportée  la 
lance  d'or  garnie  de  trois  diamants  assis  en  pointe  en  ma- 
nière de  rocliet.  Et  à  tant  je  me  passe  des  joustes  qui 
furent  faites  à  Paris,  dont  maint  an  avoit  passé  que  nulles 
telles  ne  s'y  firent  et  à  peine  oncques,  touchant  richesses 
d'habillemens  et  de  ce  qui  ensievy  après  :  c'estoit  le  ban- 
quet que  le  duc  avoit  fait  appointier  en  son  hostel  d'Ar- 
tois, et  fait  semondre  toutes  les  dames  de  Paris,  ensemble 
aussi  toute  la  seignourie  de  France  à  portes  ouvertes  et 

'  Des  pays  d'Oiitre-Meuse,  dit  Olivier  de  la  Marche. 

*  Frédéric  de  Witthem,  maréchal  Iiéréditaire  de  Limbourg',  fils  de 
Jean  de  Witthem  et  de  Marguerite  de  Pallant.  Il  descendait  de  Jean  de 
Witthem,  fils  illég-itime  de  Jean  II,  duc  do  Brabant.  Frédéric  de  Wit- 
them vendit  en  1  '166  le  domaine  de  ses  anc(?tres  à  son  oncle  Tbierri  do 
Pallant. 

tables  abandonnées  à  tout  le  monde.  Et  en  effet  avoit  fait 
appointier  cent  plats  de  viande  d'ordinaire  avecques  les 
sieutes,  et  si  estoffés  et  garnis  que  nuls  oncques  ne 
furent  meilleurs,  ne  plus  riches,  ne  mieux  assoufîis,  ne 
plus  hautement  servis.  A  ces  joustes  jousta  un  noble  es- 
cuyer,  vice-comte  de  Meaux  et  frère  au  seigneur  de  Cres- 
sol;  mais  pour  ce  que  de  ce  faire  n  avoit  demandé  cong'é 
au  roy,  le  roy  le  priva  de  tous  les  offices  de  son  estât  et 
le  mist  hors  de  sa  maison,  en  murmures  de  plusieurs. 

CHAPITRE  XXXIX. 

Du  banquet  que  flt  le  duc  à  tous  les  seigneurs  et  dames  de  Paris. 

Les  joustes  faites  doncques ,  dames  et  damoiselles  se 
tirèrent  vers  l'hostel  d'Artois.  Pareillement  tous  les  sei- 
gneurs du  sang  et  les  grands  barons  de  France  se  rendi- 
rent tous  à  ce  banquet,  là  où  la  multitude  estoit  telle  que 
merveille  seroit  à  conter.  Et  n'y  avoit  riens  que  faute  de 
lieu  pour  seoir.  Sy  estoient  toutesvoies  toutes  les  salles  et 
toutes  les  chambres  pleines,  là  où  on  pouvoit  asseoir  gens. 
Le  duc  d'Orléans  avoit  sa  chambre  à  par  luy,  et  son  buffet 
richement  paré  de  grosse  vaisselle,  et  sur  la  table  toutes 
les  appartenances  que  à  un  roy  souffiroient  ;  mais  le  duc 
de  Bourgongne  tint  la  grand  salle  avecques  la  duchesse 
d'Orléans  et  les  autres  dames,  ensemble  avecques  ses  ne- 
veux,^ ducs  et  comtes,  et  les  autres  princes  de  France  en 
grand  nombre,  tous  assis  à  une  table  là  où  l'honneur  du 
monde  se  pouvoit  voir,  et  la  gloire  de  noblesse  humaine 
estre  perçue  en  un  assamblement  de  souper,  s'il  eust  plu 
au  roy  d'y  estre  avecques  les  aiitrcs,  ainsi  que  le  duc  luy 

avoit  prié  et  comme  il  avoit  eu  espoir  qu'il  y  seroit,  mais 
n'y  fut  point;  ains  luy  avecques  Guillaume  de  Bische 
s'estoit  allé  esbattre  autre  part  en  la  ville,  ce  disoit-on,  en 
secret  avecques  aucunes  dames.  Dont  plus  avant  n'en  fay 
mention.  Mais  s'il  eust  plu  au  roy  d'y  estre  venu,  l'on  me 
dist  pour  vray  que  lors  le  duc  eust  renouvelé  droit  là  les 
vœux  autrefois  faits  à  Lille  pour  tant  plus  tost  secourir  à 
la  clirestienté  à  l'encontre  des  ennemis  de  Dieu,  là  où  il 
avoit  le  cœur,  devant  toute  rien  autre.  Laquelle  chose,  si 
ainsi  fust  advenue  et  qu'il  y  eust  pu  traire  le  roy  et  les 
François,  l'avancement  se  fust  tantost  trouvé  en  ceste  be- 
songne,  et  légière  exécution.  Or  n'y  fut-il  point;  et  par 
ainsi  demora  tout  en  son  viel  ploy. 

A  ce  banquet  furent  les  ducs  d'Orléans,  de  Bourbon  et 
de  Clèves,  les  comtes  de  Charolois,  d'Angoulesme ,  de 
Nevers,  d'Estampes,  de  Montpensier,  de  Laval,  de  la 
Marche,  de  Vendosme,  de  Harcourt,  de  Tancarville,  de 
Saint-Pol  et  de  Dunois,  messire  Adolf  de  Clèves,  Philippe 
de  Savoye,  tous  les  frères  du  duc  de  Bourbon,  deux  éves- 
ques  et  deux  chevaliers,  messire  Jacques  de  Luxembourg' 
et  le  seigneur  de  Fiennes,  sans  multitude  d'autres  barons 
et  grans  seigneurs  en  si  grand  nombre,  et  pareillement  de 
dames,  que  annuy  seroit  de  les  compter;  car  tout  y  estoit 
reçu  et  bien  venu,  qui  se  vouloit  présenter  à  estre  servi. 
Dont  plusieurs  de  diverses  marches  y  vinrent,  non  point 
pour  souper,  mais  pour  voir  Testât  et  la  magnificence  du 
cas,  en  quoy  se  contentèrent  plus  qu'en  la  viande.  Sy 
n'en  veul  plus  rien  dire,  touchant  grandesse  d'une  chose 
non  faite  depuis  longtemps  pareille,  fors  que  le  duc  avoit 
fait  faire,  enmy  la  grand  salle  d'Artois,  un  dressoir  fait 
en  manière  d'un  chasteau  rond,  à  douze  degrés  de  haut, 
plein  de  vaisselle  dorée  en  pots  et  en  flascons  de  diverses 

façons,  montans,  comme  on  me  recordoit,  jusques  à  six 
mille  marcs  d'argent  doré,  sans  celle  qui  estoit  au  plus 
haut  de  fin  or  cliargé  de  riches  pierres  de  merveilleux 
prix,  et  sans  quatre  licornes  qui  là  estoient  assises  à  quatre 
quarrés,  dont  la  moindre  avoit  cinq  pieds  de  haut.  Et  me 
dit-l'on  lors  par  vray  record,  car  moy  n'y  estoie  point, 
que  de  vie  d'homme  n'avoit  esté  vu ,  ne  ymaginé  telle 
extrémité  de  richesse  en  un  drechoir,  qui  à  tous  lez  et  par 
devant  et  par  derrière  se  pouvoit  regarder  et  approchier 
de  tous  yeux,  qui  tant  s'y  amusèrent  que  ne  s'en  pouvoient 
retraire.  Sy  y  avoit-il  toutesvoies   deux  autres   buffets 
chargés  de  vaisselle  blanche  pour  servir  la  salle  en  géné- 
ral ,  dont  l'extime  fut  faite  grande  et  merveilleuse.  Et 
sembloit  alors  à  multitude  de  François  qui  oncques  n'a- 
voient  vu  le  duc  de  Bourgongne,  que  c'estoit  une  chose 
admirable  du  fait  de  ce  duc  de  Bourgongne,  et  que  voire- 
ment  c'estoit  bien  le  duc  sans  pareil  et  sans  compagnon, 
et  que  l'on  de  voit  redoubter  en  fait  de  puissance,  et  bien 
honnorer  et  louer  sur  tous  en  œuvre  glorieuse  et  magnifi- 
que. Et  certes,  comme  recordé  me  fut,  si  la  richesse  y  es- 
toit  grande  et  la  mise  non  espargnée,  sy  ne  fut  oncques 
chose  si  très-bien  entreseignée,  ne  si  bien  conduite  par 
ceux  qui  en  avoient  la  charge  comme  ceste  fut,  là  où  trois 
maistres   d'hostel,   notables  chevaliers  trèstous,  messire 
Jehan,  bastard  de  Renty,  messire  Michau  de  Changy  et 
messire  Jehan  de  Kestergate,  amman  de  Bruxelles,  acqui- 
rent l'appertenir  da  los  comme  souverains  conduiscurs. 
Et  en  effet  fut  la  chose  tellement  conduite  et  si  plentu- 
reusement   que,  par   l'abondance  de  viande   qui  restoit 
superflue,  le  lendemain  au  matin  furent  donnés  quarante 
plats  de  viande  aux  povres  de  Dieu  parmy  la  ville;    car 
tant  y  avoit  de  demoraut  qu'on  n'en  savoit  que  faire. 

CHAPITRE  XL. 

Comment  le  seig'neur  de  Créquy  revint  devers  le  duc,  retournant  de 
devers  le  roy  d'Aragon,  auquel  il  avoit  porté  l'ordre. 

Je  pourroye  mener  en  conte  plusieurs  vanités  touchant 
paroles  et  affections  de  courages  d'Hommes  et  de  femmes, 
qui  de  ce  banquet  que  ce  duc  fit ,  avecques  les  joustes  et 
plusieurs  autres  choses  grandes,  tinrent  leurs  comptes  et 
festivités  en  Paris ,  comme  d'un  monde  venu  tout  nouvel 
en  leur  eag-e,  et  dont  oncques  n'avoient  vu  tel,  comme  il  est 
tout  clair  que  femmes  souverainement  se  délitent  en  hau- 
tes choses  nouvelles  et  joyeuses ,  et  mesmes  les  hommes 
qui  longuement  ont  vescu  en  estroite  fortune,  quand  telles 
sollennités  leur  surviennent,  s'y  resveillent.  Mais  pour  ce 
qu'en  réciter  telles  etsamblables  choses  vaines  de  nul  fruit, 
je  pourroye  estre  noté  de  faveur,  comme  veullant  par  trop 
grandir  les  choses  de  ce  duc,  je  m'en  tais  et  passe  outre; 
et,  le  remauant,  je  le  laisse  en  la  récordation  des  parlans, 
en  quoy  les  dames  parisiennes  vaudront  bien  un  tesmoi- 
gnage,  voire  celles  de  ce  temps. 

Envers  ce  temps-cy  et  un  peu  devant  que  ces  joustes 
se  fissent ,  arriva  à  Paris  le  seigneur  de  Créquy  devers 
le  duc  son  maistre,  retournant  devers  le  roy  d'Arragon, 
frère  au  roy  Alphonse  mort,  auquel,  à  l'instance  mesme 
et  grand  requeste  dudit  roy,  il  avoit  porté,  avecques  Toi- 
son-d'Or',  parla  délibération  du  plein  chapitre  des  frères, 
le  collier  de  l'ordre  de  la  Toison,  et  lequel  ledit  roy  reçut 
en  grand  honneur  et  en  grand  embellissement  de  sa  for- 

'  On  voit  en  effet  par  les  procès-verbaux  de  l'ordre  que  le  seigneur  de 
Créquy  et  Lefebvre-Saint-Remy  furent  chargés  d'aller  remettre  le  col- 
lier de  l'ordre  au  roi  Jean  d'Aragon.  (Reiffenberg,  p.  40.) 

tune,  soy  répiitant  heureux  d'estre  eslu  frère  d'une  si 
haute  et  noble  compagnie,  la  plus  exquise  de  la  terre. 
Dont  ledit  de  Créquy ,  avecques  Toison-d'Or ,  fist  le  re- 
cord notablement  à  son  maistre,  avecques  mille  recora- 
mendations  grandes  dudit  roy  à  luy,  ensemble  tous  les 
grands  offremens  qui  faire  se  pouvoient,  ne  dire  de  grand 
prince  à  autre,  là  où  on  désireroit  alliance  et  amour.  Donc 
sitost  après  quand  Toison-d'Or  estoit  retourné  d'Arragon, 
prestement  fut  renvoyé  en  Gueldres ,  pour  porter  au 
jeusne  duc  de  Gueldres,  retourné  nouvellement  du  Saint- 
Sépulchre,  le  collier  aussi  de  l'ordre ,  ensemble  le  man- 
teau et  les  autres  estoffemens  qui  y  appartiennent.  Et  par 
ainsi  furent  employés  les  six  colliers  donnés  en  la  feste 
tenue  à  Saint-Omer,  en  la  saison  devant,  par  l'ordonnance 
du  chapitre. 

CHAPITRE  XLI. 

Comment  le  roy  et  le  duc  cliacim  cherclioit  à  soy  retirer  pour  leurs 
affaires,  et  des  paroles  que  le  roy  tint  du  duc  de  Cièves.' 

Or  commençoit-on  fort  à  parler  du  partement  de  Paris , 
et  avoit  le  roy  forment  affection  vers  le  pays  de  la  Loire, 
et  le  duc  vers  son  pays  de  Brabant  et  de  Haynau,  avec- 
ques ce  aussi  que  les  affaires  de  l'un  et  de  l'autre  se  dqn- 
noient  ainsi,  nonobstant  que  si  le  duc  eust  pu  trouver 
telle  amorce  au  roy,  qui  au  présent  commençoit  à  régner, 
il  ne  se  fust  point  sitost  tanné  de  luy.  Mais  desjà  on  luy 
avoit  monstre  tant  de  mauvais  exemples  que  l'affection 
luy  devoit  estre  petite  d'y  faire  long  séjour,  pareillement 
à  tous  ceux  de  sa  maison  ;  car  n'y  avoit  nul  à  qui  le  cœur 
en  dist  bien  et  qui  se  louast  gaire  du  roy,  sinon  des  vaines 

promesses  et  des  paroles  vydes  sans  nul  effet,  et  par  les- 
quelles grands  et  petits  le  jugèrent  descongnu  et  tout 
feint  homme  et  estrange  le  plus  des  autres.  Mesmes  le  duc 
qui  cuidoit  estre  celuy  du  monde  pour  qui  plus  feroit,  par 
mérite  de  service  à  luy  fait,  s'en  trouva  le  plus  bastard  et 
le  plus  eslongié  de  cœur  qui  fust  en  tout  le  sang',  et  telle- 
ment que  à  moy-mesme  il  me  dit  et  me  certifia,  que  de 
toutes  les  requestes  qu'oncques  luy  avoit  faites  à  Reims  et 
ù,  Paris,  oncques  une  seule  luy  avoit  accordée,  et  encore 
luy  avoit  dit  le  roy  qu'il  estoit  constraint  de  la  non  dénier. 
Par  quoy  le  duc  aussi  lui  respondy  tout  de  mesme  :  «  Eh  ! 
«  monseigneur,  je  vous  merchie  ;  doncques  aussi  par 
«  constrainte  vous  ne  eussiez  rien  fait,  et  grand  merchy  !  » 
Et  par  ainsi  doncques  en  diverses  manières  et  qualités,  il 
acquist  plusieurs  froidesses  de  courage  envers  luy  et 
peu  d'amour,  et  beaucoup  de  réprobations  en  son  nouvel 
venir,  de  mesmes ,  de  ses  povres  subjets ,  qui  cuidoient 
avoir  trouvé  Dieu  par  les  pieds  quand  l'avoient  à  nouvel 
roy  et  que  dussent  estre  soulagés  des  grandes  tailles  et  im- 
positions que  le  roy  son  père  avoit  mis  sur  eux;  [et]  main- 
tenant, quand  virent  qu'à  la  requeste  du  duc  de  Bour- 
gongne,  en  qui  gisoit  tout  leur  espoir,  ne  les  avoit  voulu 
mettre  jus,  commencèrent  à  regretter  arrière  le  roy  mort 
et  souhaidier  sa  vie,  eux  réputans  encore  plus  heureux  du 
mort  que  du  vif';  car  avoit  refusé,  comme  vous  ay  dit,  au 

•  En  tout  le  sang,  dans  toute  la  maison  royale  de  France. 

*  La  France,  selon  Thomas  Basin,  saluait  de  ses  vœux  l'avènement 
de  Louis  XI,  parce  qu'elle  aimait  à  croire  qu'ayant  longtemps  vécu 
au  milieu  des  grandes  communes  de  Flandre  et  de  Brabant,  il  déve- 
lopperait dans  son  royaume  les  mêmes  institutions  et  la  môme  prospé- 
rité.» Il  avait,  remarque  l'évêque  de  Lisieux,  été,  en  quelque  sorte,  élevé 
M  et  nourri  dans  les  États  si  florissants  du  duc  de  Bourgogne,  comme 
"  à  récoîe  du  gouvernement  le  plus  sage  et  de  toutes  les  vertus  héroï- 
«  ques.   On   espérait  qu'à  l'aspect  de  la  déplorable  misère  de  son. 

duc  de  Bourgong'iie,  à  ramodyer  les  tailles  et  impositions 
qui  avoient  couru,  et  semblablement  de  pardonner  à  tous 
ses  raesvolans,  de  traitier  bien  et  avoir  en  sa  grâce  les 
serviteurs  de  son  père,  de  laisser  les  princes  de  son  sang 
en  leurs  pensions  et  anciens  droits,  semblablement  les 
hauts  et  grans  barons  du  royaume.  Et  puis  touchant  son 
privé  fait,  il  avoit  pris  les  Liégeois  en  sa  garde,  si  bien 
contre  luy  que  contre  autre,  comme  avoit  fait  son  père, 
qui  estoit  cas  de  g-rand  note  ;  luy  avoit  voulu  faire  rompre 
les  trêves  qu'il  avoit  avec  les  Anglois  pour  le  bouter  en 

«  royaume  ,  il  rappellerait  à  sa  pensée  les  richesses,  l'opulence  et  la 
«  prospérité  qu'on  admire  dans  les  célèbres  cités  de  la  Flandre.  S'il  y 
«  eût  eu  en  lui  quelque  émulation,  fondée  sur  la  vertu,  quelque  amour 
«  de  la  patrie,  quelque  désir  de  gloire,  ou  du  moins  quelque  sentiment 
«  de  pitié  pour  ses  peuples  et  de  respect  pour  Dieu,  il  se  fût  efforcé, 
«  avec  le  zèle  d'un  esprit  généreux,  d'introduire  dans  ses  États  des 
«  règles  de  gouvernement  dont  il  avait  pu  apprécier  la  légitime  auto- 
ci  rite,  confirmée  par  une  longue  expérience.  »  Thomas  Basin  le  dit 
lui-même  au  roi  dèsle  lendemain  de  la  cérémonie  du  sacre,  et  Louis  XI, 
accueillant  ses  remontrances  avec  une  approbation  aussi  empressée 
que  peu  sincère,  avoua  qu'en  effet,  dans  les  États  du  duc  de  Bour- 
gogne, lœil  était  ébloui  de  cette  éclatante  prospérité;  que  ce  n'était 
qu'une  suite  non  interrompue  de  villes  et  de  bourgs  aussi  remarquables 
par  le  nombre  de  leurs  habitants  que  par  la  beauté  de  leurs  édifices  ; 
que,  dans  les  campagnes,  on  ne  voyait  que  de  verdoyants  pâturages 
ou  des  champs  fertiles  couverts  de  moissons  ;  que  partout  les  vête- 
ments annonçaient  l'aisance,  et  les  figures  le  bonheur  et  la  joie;  que 
c'était  bien  là  le  caractère  de  la  liberté  opposé  ù  celui  de  la  servitude. 
Louis  XI  ajouta  :  «  J'ai  pu,  pendant  cinq  années,  admirer  ces  nobles 
«*  cités,  où  tout  retrace  le  bonheur  et  la  liberté.  Je  veux  que  la  France 
«  recouvre  aussi  ses  privilèges  et  son  ancienne  splendeur.  »  Rien  ne 
devait  justifier  ces' promesses.  —  D'après  la  chronique  manuscrite  de 
La  Haye,  le  duc  Philippe  exhorta  lui-même  Louis  XI  à  diminuer  les 
charges  qui  pesaient  sur  ses  sujets  :  «  Après  qu'il  ot  rechut  son  sacre 
«  à  Reins,  ains  qu'il  vidast  de  l'église,  le  bon  duc  Philippe  lui  requit 
«  que  en  recongnoissance  que  le  haut  honneur  où  il  estoit  venu  paisi- 
«  blcmcnt  et  sans  contredit,  lui  vcnoit  de  la  bonté  de  Dieu,  il  voulust 
«  modérer  et  alléger  le  peuple  des  grandes  charges  qu'ils  avoient  (U 
«  charges  et  d'impositions;  eu  qu'il  fit,  mais  peu  dura  le  don.  »  Com- 
parez ce  récita  celui  de  Chastellain. 

guerre  et  eu  tribulations;  l'avoit  quis  chastonner  par 
diverses  autres  manières,  comme  son  père  l'avoit  quis 
autrefois  ,  et  par  lesquelles  il  et  les  siens,  ils  y  mirent  un 
povre  espoir;  avoit  outre  ce  interposé  en  orgueil  et  en  mal 
beaucoup  de  hauts  et  grans  faits  du  duc,  faits  pour  celuy 
temps  en  Paris,  en  l'honneur  de  luy;  toutesvoies  avoit 
hongnié  sur  le  duc  de  Clèves ,  un  bel  prince  entre  mille, 
qu'il  estoit  plein  d'orgueil  et  de  bobans.  A  son  frère  mes- 
sire  Adolf  de  Clèves  son  compère,  il  défailli  de  promesse 
et  de  cognoissance  [et]  à  tous  autres  des  marches  du  duc 
de  Bourgongne,  grans  et  moindres,  réservé  seulement  au 
comte  de  Charolois,  au  seigneur  de  Croy,  au  bastard  de 
Bourgongne  et  à  Guillaume  de  Bische  (à  iceux  il  complut 
et  leur  favorisa  à  cautelle),  et  à  tout  le  ramanant  il  tint 
bride  roide.  Dont  la  pluspart  de  ceux  ne  firent  guaire 
grand  pois  de  sa  manière  de  faire ,  mais  dirent  bien  que 
autant  en  avoient-ils  bien  congnu  et  doublé  en  luy  dès  la 
première  heure,  quand  vint  au  pays  devers  le  duc. 

Le  duc  de  Clèves  savoit  très-bien  que  le  roy  avoit  hon- 
gnié sur  luy  et  qu'il  l'avoit  réprouvé  d'orgueil  et  de  bobans, 
pensant  qu'il  ne  vousist  battre  le  chien  devant  le  lyon,  et 
le  mesme  noter  sur  son  oncle  le  duc.  Dont  il  advint  ainsi, 
que  le  duc  de  Clèves,  qui  estoit  riche  prince  et  puissant  et 
de  riens  subjet  à  la  couronne  (et  avecques  ce  que  il  estoit 
bel  chevalier,  sy  estoit-il  sire  aussi  de  grand  cœur  et  avoit 
un  sens  à  l'advenant  pour  bien  conduire  ce  qui  estoit  à 
faire),  un  jour  se  trouva  en  une  assemblée,  là  où  avoit  au- 
cuns de  la  chambre  du  roy,  et  lesquels  il  veoit  que  c'es- 
toient  gens  pour  luy  rapporter  ce  qu'ils  luy  orroient  dire  ; 
et  en  effet,  par  petites  entrées  qu'il  fist  pour  cheoir  en  lan- 
gage, commença  à  dire  ainsi  :  «  Je  ne  sçay  que  peut 
«  mouvoir  le  roy  de  soy  mesler  d'un  si  povre  chevalier 

«  que  je  suis,  autrement  que  de  son  serviteur  et  parent 
a  qui  le  voudroye  servir.  L'on  m'a  dit  qu'il  m'a  blasmé  de 
«  mon  orgueil  et  de  mes  pompes  ,  mais  je  veul  bien  qu'il 
«  sache  que  de  mon  orgueil,  tel  qu'il  est,  et  de  tout  mon 
'K  avoir,  je  servirai  monseigneur  mon  oncle  et  mon  mais- 
ce  tre  envers  tous  et  contre  tous  qui  ores  sont  en  vie,  et  le 
«  prende  pour  orgueil  qui  voudra,  et  s'en  appaise  qui 
«  pourra  ;  car  ainsi  le  feray .  »  Et  cecy  dit  le  duc  de  Clèves, 
tout  à  cause  et  afin  que  ceux  qui  là  estoient,  luy  en  fissent 
rapport;  et  estoit  bien  aise  d'avoir  trouvé  lieu  là  où  il  s'en 
pust  désenfler  pour  faire  payement  de  mesme.  Sy  advint 
ainsi,  que  le  duc  de  Clèves  ayant  reçu  nouvelles  de  ses 
marches,  que  un  sien  oncle,  puissant  seigneur  et  moult 
ancien,  estoit  allé  de  vie  à  trespas,  et  duquel  il  estoit  héri- 
tier prochain,  sy  voulut  partir  de  Paris.  Et  de  fait  prist 
congé  à  son  oncle  pour  s'en  venir  devers  le  pays  de  Clèves, 
qui  volontiers  s'y  assentoit.  Et  pour  soy  mettre  en  devoir 
vers  le  roy,  voulut  prendre  congé  à  luy  aussi,  premier 
que  partir,  comme  raison  luy  enseigmoit  de  faire.  Sy  vint 
un  soir  à  l'hostel  du  roy ,  en  espoir  de  pouvoir  avoir  ap- 
proche à  luy  et  luy  dire  adieu  ;  et  fit  signifier  au  roy  sa 
venue  droit-là  et  la  cause  de  son  accès,  qui  de  long  temps 
après  ne  par  demander,  ne  par  buschier  ',  ne  put  trouver 
âme  qui  lui  donnast  espoir  d'entrer  en  la  chambre,  jà-soit- 
il  que  plusieurs  de  petit  estât,  gens  de  toute  sorte,  il  en 
vist  saillir  et  entrer.  Et  luy  se  promenoit  tousjours  en  la 
salle  par  l'espace  d'une  grande  heure,  non  bien  à  sa  paix, 
mais  esmu  en  cœur.  Dont  enfin  toutesvoies,  quand  ne  se 
perçut  de  nul  abrègement  fors  de  luy  faire  chauffer  la 
cire,  trouva  un  nommé  le  seigneur  de  Villers,  gentil  che- 

'  Bnschicr,  frnpper  ;i  la  porte. 

valier  breton  et  moult  g'racieux  homme ,  auquel  il  dit  : 
«  Monseigneur  de  Villers ,  j'ay  cy  esté  et  attendu  plus 
«  d'une  grande  heure,  piétiant  en  ceste  salle;  et  ay  fait 
«  dire  au  roy  mon  affaire  et  mon  partement  par  plusieurs 
«  entrans  devers  luy.  Je  ji'ay  oncques  pu  avoir  entrée 
«  devers  luy.  Je  vous  prie  qu'il  vous  plaise  me  recom- 
«  mander  humblement  à  la  bonne  g'râce  du  roy,  et  luy 
«  dire  que  j'estoye  venu  icy  pour  prendre  congé  à  luy.  Je 
«  ne  luy  demande  rien  et  n'ay  voulu  demander,  ^ors  tant 
«  seulement  sa  grâce  et  que  je  le  serviray  s'il  luy  plaist. 
«  A  Dieu  vous  commande.  »  Et  à  tant  se  party  le  duc  de 
Clèves,  et  plus  ne  quist  le  roy,  ne  pour  congé  prendre,  ne 
pour  autre  chose. 

CHAPITRE  XLII. 


Comment  le  roy  vint  vers  le  duc  en  sa  maison  d'Artois,  où  il  fît 
convenir  tous  les  estats  de  Paris. 


De  tels  et  si  faits  hongnis  '  fut  grand  murmure  en  Paris 
entre  hommes  et  femmes  ;  et  y  avoit  de  divers  langages 
espars,  dont  les  uns  les  prenoient  à  leur  avantage  et  les 
autres  à  leur  dommage.  Et  comme  le  terme  estoit  jà  venu 
sur  son  partement,  et  que,  en  une  telle  convention  que 
avoit  esté  là,  il  séoit  bien  que  toutes  choses  se  vydassent 
par  douceur,  le  roy  qui  avoit  esté  adverty  de  ces  hongnis 
et  que  la  charge  luy  estoit  donnée  de  s'estre  mal  porté 
envers  le  duc  son  oncle,  par  quoy  il  luy  sembloit  avoir 
hongnis  entre  eux  deux  et  maltalent ,  et  que  prochaine- 
ment leur  partement  se  de  voit  faire  de  l'un  et  de  l'autre, 
le  roy  s'avisa  de  vouloir  faire  cesser  toutes  ces  murmures 

'  Hongnis,  hongis,  reproches,  mauvais  traitements. 

et  de  donner  à  cognoistre  au  peuple,  que  la  chose  estoit 
tout  autrement  qu'ils  ne  cuidoient.  Et  en  effet,  un  jour 
dont  il  vouloit  partir  l'autre  après,  le  roy  monta  à  cheval, 
disant  :  «  Je  monstrerai  à  ceux  qui  murmurent  mainte- 
«  nant,  si  beaux  oncle  et  moy  sommes  en  courroux,  luy 
«  mal  de  moy,  ou  moy  mal  de  luy  ;  car  je  m'en  iray 
«  devers  luy  en  son  hostel  d'Artois.  »  Et  montant  à  che- 
val en  effet,  s'en  alla  de  plein  erre  jusques  aux  Innocents, 
là  où  le  duc  vint  hastivement  au-devant  de  luy,  car  avoit 
entendu  que  le  roy  estoit  mu  pour  venir  là  envers  ;  sy  s'es- 
toit  avancé  pour  venir  au-devant  de  luy  et  pour  l'honnorer 
comme  il  de  voit.  Et  là  s'entrecontrèrent ,  et  alla  le  duc 
avec  luy  jusques  en  son  hostel  d'Artois,  devisans  ensamhle 
jusques  au  descendre.  Et  descendu,  entra  le  roy  en  la 
chambre  de  son  oncle,  et  luy  avecques  le  roy,  là  où  ils 
eurent  longues  devises.  Sy  estoient  venus  là  par  mand  du 
roy  aucuns  du  conseil  du  roy  et  des  plus  grands  de  la 
ville,  tant  aussi  de  l'église  comme  de  l'université;  et  eux 
là  tous  assamblés,  en  la  face  de  son  oncle,  leur  va  dire  : 
(I  Vous  ceux  de  l'église  et  de  l'université,  et  vous  qui  avez 
Cl  la  gouvernance  de  ceste  ville  de  Paris  et  estes  mes  sub- 
«  jets  et  mes  suppôts,  vez-cy  beaux  oncle,   le  seul  du 
«  monde  à  qui  plus  suis  tenus  et  de  qui  je  tiens  ma  vie 
«  et  ma  couronne  et  tout  le  bien  que  j'ay.  Il  est  sur  son 
«  partement  pour  aller  en  son  pays,  et  moy  sur  le  mien 
«  pour  aller  en  Touraine.  Je  vous  prie  et  commande  que 
«  veuilliez  faire  procession  générale  en  laquelle  vous  priez 
«  et  fassiez  pryer  pour  luy  et  pour  moy  et  pour  le  salut 
<(  de  ce  royaume,  qui  en  grant  part  gist  en  sa  main.  C'est 
«  mon  père  et  mon  resort',  et  qui  m'a  sauvé  tel  que  je 

'  Resort,  protection,  refuge. 

«  suis.  En  toutes  vos  oraisons  que   pourrez  faire  pour 

^<  moy ,  je  le  vous  recommande  comme  moy  par  un  exprès , 

«  et  veul  qu'en  toute  église  et  sermons  le  fassiez  pronon- 

«  chier  ainsi;  car  vous  n'en  pourrez  tant  faire  que  n'y 

«  soyez  plus  tenus  à  ma  cause,  et  moy  plus  que  vous 

«  tous.  » 

CHAPITRE  XLIII. 

Des  humbles  remerciments  que  fit  le  duc  des  belles  paroles  et  offres 
que  le  roy  luy  disoit. 

Quand  ces  paroles  furent  dites,  le  duc,  qui  n'estoit  point 
arrogant  comme  ve  aillant  à  luy  attribuer  tel  los,  ains  et 
plustost  soy  réputant  indigne  de  telle  honneur,  posé  encore 
qu'il  y  pust  avoir  cause ,  sagement  s'excusa  de  telle 
louenge.  Et  voyant  la  grandeur  du  cas,  que  coste  à  coste 
le  roy  le  vouloit  faire  nommer  avecques  luy  en  toutes 
orations  et  recommandes,  humblement  remercia  le  roy, 
soy  réputant  indigne  de  tout,  disant  :  que  quoy  qu'il 
avoit  fait  au  temps  passé,  ne  présentement,  ily  estoit  tenu , 
et  estoit  peu  de  chose  envers  l'appertenir  de  sa  hautesse , 
mais  luy  desplaisoit  bien  que  mieux  n'avoit  pu  faire  et 
que  son  bon  vouloir  ne  pouvoit  tourner  à  si  grant  fruit  à 
luy  et  à  sa  couronne,  comme  il  avoit  bon  désir,  et  que 
pour  tant  il  luy  plust  prendre  en  gré  l'humble  service  qu'il 
luy  avoit  fait  et  voulu  faire,  en  toute  parfonde  léaulté  et 
vray  courage.  Sur  quoy  le  roy,  qui  bel  langagier  estoit 
et  de  subtil  sens,  se  recouvra  de  belles  paroles,  luy  remet- 
tant en  face  tousjours  comme  il  estoit  tenu  à  luy  et  non 
à  autre,  et  que  pour  tant  ne  le  pourroit  jamais  assez  hon- 
norer,  ne  guerdonner,  ne  remercier;  mais  luy  pria  qu'il 
voulsist  prendre  en  gré  son  bon  vouloir  envers  luy  et 

son  souvenir  perpétuel,  et  le  corps  et  la  chevance  et  son 
royaume  estoit  tout  à  luy,  car  de  luy  aussi  bien  il  tenoit 
tout. 

Sy  estoient  les  mots  beaux  d'un  costé  et  d'autre  ;  mais 
de  la  part  du  roy,  par  l'expérience  des  choses  passées  que 
les  sages  notèrent,  et  de  celles  aussi  qui  depuis  ad  vinrent, 
il  y  sembloit  avoir  plus  de  vuydeur  que  d'effet,  et  que  ce 
n'estoit  que  benoîte  eau  de  court  jetée  d'un  asperges  de 
plate  langue.  Toutesvoies,  le  lendemain  après,  et  que  le 
jour  fut  ordonné  de  faire  procession  générale  comme  lo 
roy  l'avoit  chargé,  furent  attachés  les  briefvets  au  palais, 
devant  Nostre-Dame  et  devant  les   portes  de  toutes  les 
églises  et  collèges  de  Paris,  faisant  mention  expresse  et 
toute  égale  du  roy  et  de  monseigneur  de  Bourgongne 
nommément,  et  sans  autre  :  que  tout  le  monde  convenist 
à  la  procession  qui  se  devoit  faire  pour  eux  deux,  afin  que 
Dieu,  regardant  le  salut  de  ce  royaume,  les  voulsist  entre- 
tenir en  amour  et  en  bonne  union  ensamble,  et  les  sauver 
tous  deux  de  péril  par  la  multitude  de  leurs  dévotes  ora- 
tions.  Et  certes  comme  il  fut  ordonné,  ainsi  fut-il  fait.  Et 
se  fit  la  plus  belle  et  solennelle  congrégation  de  peuple  et 
des  gens  d'église  qui  avoit  esté  vue,  passé  a  longs  ans. 
Plaise  à  Dieu  que  ce  leur  ait  esté  à  louenge  et  gloire,  et 
tourné  aux  déprians  à  salut  ! 

Donc  le  lendemain  après  que  le  roy  avoit  esté  en  l'hostel 
d'Artois  devers  son  oncle,  le  roy  party  de  Paris,  par  un 
quartier  vers  le  logis.  Et  le  convoya  le  duc  avecques 
toute  sa  chevalerie,  lequel,  après  avoir  congé  pris,  par 
commandement  du  roy  qui  ne  le  voulut  souffrir  allci* 
avant,  retourna  en  Paris;  et  de  là  en  avant  disposa  de  son 
retour  aussi  devers  ses  marches,  là  où  il  estoit  désiré 
beaucoup.  Donc,  quand  ce  vint  au  jour  de  son  partement. 

ceux  de  la  ville  de  Paris,  les  grands  et  les  notables,  ceux 
de  la  loy  et  qui  avoient  en  main  l'administration  publique 
de  par  le  roy  vinrent  devers  luy,  luy  faire  présentation  de 
la  ville,  la  mettant  en  sa  main ,  en  sa  commandise  et  en 
son  obéyssance  et  service,  toute,  tellement  et  par  égal 
comme  au  roy  sans  quelconque  différence.  Donc,  posé  ore 
que  le  roy  leur  avoit  commandé  de  le  faire  ainsy,  sy  le 
faisoient-ils  de  propre  naturelle  affection  que  avoient 
envers  luy  et  vouloient  maintenir  durable ,  comme  au 
prince  de  la  terre  après  le  roy  à  qui  plus  se  sentoient  tenus 
et  que  plus  volentiers  serviroient.  Doncques,  quand  Pari- 
siens avoient  fait  ceste  offre  et  que  le  duc  les  avoit  remer- 
cié ainsy  qu'il  appertenoit,  vinrent  ceux  de  l'université 
faire  une  proposition  devant  luy  en  françois,  en  laquelle, 
par  les  gloires  et  exaltations  qu'ils  luy  donnoient  et  par  les 
causations  multiformes  des  louenges  que  le  proposant  luy 
jugeoit  appertenir,  son  cœur  qui  si  vertueux  estoit,  comme 
je  l'ai  cuidé,  se  devoit  plustost  esvergonder  que  esjoyr; 
car,  posé  que  amour  [le]  leur  fist  dire  et  tenir  en  termes  et 
que  expérience  de  ses  mérites  leur  estoit  vray  fondement 
et  les  tirast  à  ce  faire,  la  grandeur  de  ses  vertus  luy  devoit 
conseiller  à  fuir  l'extrémité  de  la  gloire,  par  peur  en 
soy-mesme  de  non  le  valoir;  car  souveraine  perfection 
en  liomme  de  vertu,  sy  est  non  cuidier  estre  digne  de  los. 
Quand  donc  le  los  y  vient  haut  et  la  vertu  y  est  grande, 
la  réputation  qu'on  fait  de  soy-mesme  est  petite.  Sy  ne 
faut  pas  que  liomme  enquière  cy-après  pour  savoir  quel 
los,  ne  quels  titres  ce  proposant  de  par  l'université  donna 
à  ce  duc  de  Bourgongne,  ne  quelles  allégations,  ne  preuves 
il  ramenoit  en  compte  pour  venir  à  sa  conclusion  ;  car  par 
les  mettre  ycy,  il  sembleroit  que  ce  se  fit  pour  tousjours 
le  solemniser  et  grandir  comme  l'aigle  du  monde.  Mais 

sans  ce  que  je  mesme  récite  leurs  mots,  ils  les  baillèrent 
si  hauts  et  si  glorieux  et  si  prouvés  et  fondés  en  mérites 
précédentes,  ce  disoient,  qu'à  mortel  homme  plus,  ne  tant 
à  peine,  ne  s'en  est  fait,  ne  dit  en  Paris  depuis  que  l'uni- 
versité y  est  assise,  ne  en  Rome  depuis  que  César  y  obtint 
le  premier  empire. 

Donc  cy-aprèsen  temps  advenir,  lorsque  soubs  la  mercy 
du  Créateur,  je  gyray  en  terre  pourry,  et  seront  mes 
livres  en  diverses  mains  et  nations  multipliyés,  dont  plu- 
sieurs à  l'adventure  pourront  avoir  envie  envers  la  famé  et 
maison  de  ce  duc  longuement  mort  aussi,  ou  à  dur  porte- 
ront et  voudront  croire  la  gloire  de  cest  homme,  imputans 
à  moy  seul  la  faveur   et   l'exaltation  flatteresse  cy  et 
ailleurs,  quand  à  ce  venra,  je  supplie  doncques  à  tous 
nés  et  à  naistre  que  de  ce  ne  me  donnent  charge,  ne  accu- 
sement,  mais  se  prennent  au  roy  mesme  de  présent,  le  roy 
Loys,  qui  ainsi  l'a  fait  glorifier,  mesme  à  son  couronn-e- 
ment,  par  œuvre  et  par  fait;  s'en  prennent  aux  hauts  pré- 
lats du  royaume  et  des  collèges  qui  ainsi  de  propre  instruc- 
tion d'àme  l'ont  fait  et  voulu  faire  en  sa  conjoyssance; 
s'en  prennent  à  ceux  du  parlement  et  de  l'université,  qui 
est  le  fondement  de  la  foy  chrestienne,  et  qui  riens  ne  dé- 
crète, ne  ne  fait  sans  cause  et  sans  gravité,  et  qui  riens  ne 
fait  fruste,  ne  en  vain.  Or  se  prennent  à  eux  ;  et  vienne  ou 
vivant  ou  mort  qui  les  redarguë  de  non  due  œuvre.  S'en 
prennent  aussi  à  tous  les  saints  pères  de  Rome  depuis  le 
pape  Martin  jusques  à  Plus,  et  à  tous  les  collèges  des  car- 
dinaux et  autres  princes  et  rois  de  la  terre,  qui  tous  l'ont 
honnoré,  grandy  et  famé  sur  les  vivans  hommes,  et  donné 
gloire  et  exaltation  plus  par  merveilles  que  par  possible  à 
croire.  Et  si  tels  sont  dignes  qu'on  adjouste  foy  à  leurs 
faits,  on  me  descharge  doncques  de  faveur  notée  et  de 

partiale  œuvre,  qui  autretant  eust  fait  et  feroye  du  soudan, 
si  en  luy  estoient  les  mérites  ;  car  ce  ne  m'est  point  tant 
de  luy,  ne  de  sa  gloire,  qu'il  ne  me  soit  trop  plus  de  mon 
honneur  propre  et  de  mon  âme,  qui  pend  en  voir  dire  lici- 
tement ou  par  contrainte'. 

CHAPITRE  XLIV. 

Comment  le  capitaine  de  la  Bastille  vint  offrir  la  place  au  duc  par 
commandement  du  roy. 

Le  duc  doncques,  après  tous  offres  à  luy  faits,  ensamble 
et  les  hautes  révérences  de  tous  les  membres  de  Paris,  se 
partit  de  la  ville,  à  grand  regret  des  dames  et  de  toutes 
gens  notables,  souverainement  au  quartier  des  halles,  là 
où  il  fut  plaint  et  pleuré  durement,  et  non  merveilles,  car 
c'estoit  tout  leur  honneur  et  leur  réfection.  Sy  le  convoya 
le  comte  de  Charolois  son  fils  jusques  à  Saint-Denis,  et  puis 
s'en  retourna  à  Paris  arrière;  car  de  là  s'en  devoit  aller  en 
Bourgongne  où  jamais  n'avoit  esté  puis  qu'il  y  estoit  né  et 
porté  dehors,  lorsque  encore  n'avoit  que  un  an.  Sy  advint 
que,  ainsi  que  le  duc  estoit  jà  à  cheval  et  s'en  alloit  son 
chemin ,  le  capitaine  de  la  Bastille  ^  s'en  vint ,  hastant 
après  luy  à  force  de  cheval,  car  n'avoit  cuidié  son  parte- 
ment  si  soudain  ;  et  lui  vint  dire  :  «  Monseigneur,  le  roy 
«  m'a  commandé  que  je  vous  mette  en  main  la  Bastille , 
«  et  qae  je  vous  en  fasse  seigneur  et  maistre  comme  sa 
«  personne,  et  qu'à  tous  vos  mandemens  et  commande- 
«  mens  je  la  vous  ouvre,  baille  et  délivre,  et  vous  y  boute 
«  dedens  et  fort  et  foible ,  et  vous  y  soye  obéyssant  et  ser- 

'  Je  ne  sais  si  cette  phrase  est  complète. 
2  C'était  le  sire  de  la  Barde. 

«  vant,  et  à  tous  ceux  de  vos  gens  qu'il  vous  playra  moy 
«  commander  et  ordonner.  Et  pour  tant,  monseigneur, 
«  je  m'acquitte  envers  vous  de  la  charge  que  monseigneur 
«  m'en  a  donnée ,  et  vous  supplie  humblement  qu'il  vous 
«  plaise  l'avoir  pour  agréable.  Et  moy  de  ma  part  je  m'y 
«  paroffre  à  l'accomplir  léalment  comme  je  doy,  et  que 
«  avecques  ce,  il  vous  plaise  prendre  en  gré  mon  humble 
«  service.  »  Sy  respondy  le  duc  alors  :  «  Le  roy  m'a  fait 
«  tant  d'honneurs  et  non  séans  à  moy,  que  ne  le  sçay  com- 
«  ment  remercier  assez.  Dieu  luy  veulle  rendre  ce  que  je 
«  ne  puis  de  moy  ;  et  de  cecy  et  d'autres  choses  je  le  re- 
«  mercie  et  remerciray.  La  Bastille  est  en  bonne  main  : 
«  gardez-la  bien ,  et  en  l'honneur  et  profit  de  celuy  pour 
«  qui  je  la  voudroye  garder  mesme-,  si  je  la  tenoye.  Et 
«  vous,  je  vous  remercie  de  vostre  bon  acquit.  Si  vous 
«  avez  à  faire  de  moy,  je  vous  feray  plaisir  de  bon  cœur.» 
Et  à  tant  prist  congé  le  capitaine  et  retourna  à  Paris;  et 
le  duc  s'en  alla  à  Saint-Denis  là  où  il  se  tint  deux  nuits  ;  et 
premier  qu'il  s'en  partist,  fist  délivrer  l'ambassade  d'Orient 
qui  avoit  esté  quatre  mois  avecques  luy  et  en  ses  pays  à  ses 
despens. 

CHAPITRE  XLV. 

Comment  le  duc  se  party  de  Paris  et  comment  il  fut  festoyé 
à  Beaurevoir  par  le  comte  de  Saint-Pol. 

En  Testât  et  manière  que  avez  oy,  s'en  est  party  le  duc 
de  Bourgongne  de  Paris,  en  telle  grâce  et  faveur  et  en  tel 
regret  de  peuple  que,  de  mémoire  d'homme,  il  n'est  trouvé 
que  oncques  prince  en  vydast  si  bien  voulu,  ne  de  qui  on 
fist  tant  de  glorieux  comptes  comme  de  ses  faits  après  son 

eslonge.  Or,  ainsi  que  devoit  passer  pays,  le  comte  de 
Saint-Pol  qui  estoit  rentré  en  grâce ,  délibéra  de  le  fes- 
toyer en  sa  maison  de  Beaurevoir.  Et  en  effet  le  reçut  et 
le  festoya  hautement,  comme  bien  le  savoit  faire,  car  il 
estoit  moult  puissant  seigneur  et  riche.  Doncques  de  là 
passant  par  Cambray,  s'en  vint  à  Valenciennes ,  là  où 
avoit  mis  jour  au  légat  du  pape,  évesque  d'Arras,  sembla- 
blement  à  l'ambassade  d'Angleterre  du  roy  Edouard,  qui  y 
arriva  par  un  mardy,  huitiesme  d'octobre,  lorsque  le 
duc  y  estoit  arrivé  devant.  Et  furent  chefs  de  ceste  ambas- 
sade, un  chevalier  de  l'ordre  de  la  Gerretière,  nommé  mes- 
sire  Jehan  Wenneloc  '  et  un  autre  nommé  messire  Jehan 
Clais',  portant  le  nouvel  collier  du  roy,  la  rose  blanche  et 
le  soleil,  et  un  seigneur  d'église  du  pays  de  Bourdelois, 
nommé  l'archidiacre  de  Bordeaux ,  notable  homme  et  bon 
clerc,  qui  tous  ensemble  pouvoient  estre  au  nombre  de 
cinquante  chevaux  ou  environ.  Et  eux  approchant  la  ville 
de  Valenciennes,  envoya  le  duc  au  devant  de  eux  l'évesque 
de  Tournay  avec  ceux  du  conseil.  Envoya  aussi  grand  part 
de  sa  baronnie  et  des  nobles  de  son  hostel  pour  les  bienviè- 
gnier.  Et  tous  ensemble  les  menèrent  descendre  en  leur 
logis,  là  où  ils  furent  aisiés  et  complus  de  tout  ce  qu'il 
estoit  possible  de  faire  et  de  penser,  et  tout  aux  despens  et 
provision  du  duc  jusques  un  denier  près,  d'autant  qu'ils  y 
estoient.  Donc  la  première  nuyt  passée,  le  lendemain,  qui 
estoit  un  merquedy,  au  vespre  ,  le  duc  les  manda  quérir 
notablement  pour  venir  devers  luy  en  une  salette,là  où  il 
avoit  emprès  luy  le  comte  d'Estampes,  le  comte  de  Saint- 

*  Jean  Wenloc,  capitaine  de  Calais  dès  1455.  Tué  en  1471  à  la  bataille 
de  Tewksbury.  Il  est  cité  à  plusieurs  reprises  dans  les  mémoires  do 
C'ommines. 

=  John  Clej'. 

Pol,  l'arche vesque  de  Lyon,  l'évesque  de  Liège,  messire 
Adolf  de  Clèves,  messire  Jacques  de  Bourbon,  le  seigneur 
de  Croy,  le  maresclial  de  Bourgongne  et  multitude  d'au- 
tres nobles  et  hauts  barons  que  je  trespasse  pour  brief.  Et 
là  venans  lesdits  ambassadeurs  mirent  genoux  à  terre  et 
présentèrent  leurs  lettres,   lesquelles   vues   dirent  leur 
créance ,  dont  la  plus  générale  et  celle  qui  se  faisoit  en 
public ,  sy  estoit  :  que  le  roy  d'Angleterre  présentement 
régnant  les  envoyoit  vers  luy,  après  estre  venu  à  chief  de 
ses  affaires,  pour  le  remercier  de  tout  son  cœur,  des  vrayes 
et  entières  faveurs  que  luy  et  les  siens  avoient  trouvé  en 
luy  au  temps  de  la  lutte  dont  il  estoit  maintenant  à  bras 
desseure.  Donc,  et  pour  plus  conserver  et  confermer  telle 
faveur  encommencée ,  qui  tant  luy  avoit  donné  fruit,  et 
pour  tant  plus  estre  conjoints  en  amour  ferme  l'un  avec- 
ques  l'autre ,  le  roy  Edouard  les  envoyoit  devers  luy  luy 
rendre  grâce  en  un  endroit  de  ce  qui  estoit  passé,  et  prier 
et  requérir  pour  le  futur  temps  que  l'amour  y  pust  de- 
mourer  estable  et  ferme  entre  eux  deux,  comme  qui  plus 
en  estoit  désirant  que  de  nulle  rien  du  monde,  faisant  dire 
outre  ce  et  remonstrer  audit  duc  :  que  de  sa  main  et  nulle 
autre,  après  Dieu,  il  tenoit  et  possessoit  la  couronne  d'An- 
gleterre, et  n'en  devoit  grâce,  ne  recognoissance  à  mor- 
tel homme  qu'à  luy  seul ,  dont  il  requéroit  et  avoit  requis 
à  Dieu  pour  vie  et  espasse  de  le  recognoistre  envers  luy  '. 
Cecy,  à  tant  que  j'en  appris  lors,  fut  la  générale  sub- 
stance du  premier  soir  que  proposèrent  devant  le  duc, 
sauve  que  luy  dirent  bien ,  que  aucunes  choses  leur  avoit 
chargé  leur  roy  de  dire  en  privé  et  à  part  audit  duc ,  de 
quoy,  quand  il  lui  plairoit,  fust  à  luy,  fust  à  ses  commis, 

'   Yoy.  le  discours  des  ambassadeurs  anglais  dans  Jean  de  Wavrin, 
6a.  de  M'i-^  Dupont,  II,  p.  311. 

en  secret  ils  feroient  volentiers  ouverture.  Et  à  tant  se 
levèrent.  Et  les  reçut  le  duc  moult  hautement  et  de  grand 
cœur,  et  les  fist  conjoyr  de  tout  ce  que  Ton  pouvoit  aviser 
par  devises ,  et  prirent  vins  et  espices.  Et  après  avoir  eu 
devises  longue  espasse  avecques  un  et  avecques  autre  de 
toutes  choses  diverses,  prirent  congé,  et  furent  menés  en 
leurs  hostels,  jusques  le  lendemain,  que  ceux  du  privé 
conseil  du  duc,  l'évesquede  Tournay,  le  seigneur  de  Croy, 
le  mareschal  de  Bourgongne,  le  seigneur  de  Créqui,  le 
Lastard  de  Saint-Pol  et  aucuns  autres  allèrent  devers  eux 
pour  oyr  ce  que  plus  avant  voudroient  dire  en  secret,  par 
charge  de  leur  maistre.  Et  là  venus,  convinrent  en  cham- 
bre close,  là  où  par  belles  et  maintes  raisons  alléguées,  et 
pour  venir  par  persuasions  à  leurs  fins  parentendues , 
commencèrent  à  cheoir  en  l'estroit  d'alliance  pour  le  roy 
leur  maistre ,  remonstrant ,  le  temps  en  quel  il  sourdoit, 
son  eage,  la  recommendation  de  sa  personne,  sa  puis- 
sance et  seignourie ,  et  puis  la  grant  et  ardente  affection 
qu'il  avoit  envers  la  maison  de  Bourgongne  pour  y  estre 
allyé,  et  finablement  par  regards  que  ledit  roy  leur  maistre 
estoit  jeusne  et  à  marier,  et  ledit  duc  avoit  une  nièce  en 
sa  maison,  belle  damoiselle  et  de  sa  nourriture,  et  que 
comme  nulle  amour  ne  pourroit  estre  plus  entérinée  que 
par  alliance  de  mariag-e,  ledit  roy  d'Angleterre  désiroit 
qu'il  voulsist  entendre  au  mariage  de  la  damoiselle  de 
Bourbon  sa  nièce  avecques  luy,  comme  qui  estoit  d'eage  et 
de  maison  toute  convenable  à  sa  hauteur ,  et  en  ce  faisant 
ledit  duc  acquerroit  pour  luy  et  pour  les  siens  amour  qui 
jamais  ne  seroit  enfreinte  de  leur  vivant,  et  par  quoy 
grand  joye  et  grand  paix  se  pourroit  ensievir  aux  deux 
parties.  Et  en  effet  proposèrent  ceste  matière  de  si  bonne 
façon  que  l'honneur  en  demoura  envers  eux  de  bien  causer 

leur  demande,  et  non  moins  à  ceux  de  la  part  du  duc  en 
respondre  sag-ement,  là  où  gisoit  tout  le  difficile  du  cas  ; 
car  estoit  chose  de  grand  poix,  et  souverainement  pour  le 
duc  de  Bourgongne  qui  en  ceste  matière-icy  devoit  avoir 
cent  yeux  ouverts  pour  regarder  à  toutes  circonstances 
qui  y  estoient  à  l'entour.  Doncques  toutesvoies  une  seule 
finablement  pouvoit  clore  toutes  les  autres ,  c'estoit  que 
chacun  en  son  ombre  se  renforce  volentiers  et  grandist  à 
rencontre  d'un  autre  non  bien  propre,  ou  temporise  avec 
les  autres  qui  luy  peuvent  faire  service  et  amour,  posé 
que  tenu  n'y  soit.  Et  par  ainsi  l'alliance  du  roy  d'Angle- 
terre Edouard  requise  au  duc  de  Bourgongne  n'estoit  que 
raisonnable  et  bien  causée,  qui  plus  utile  ne  pouvoit  qué- 
rir pour  celle  heure;  et  au  duc  de  Bourgongne  elle  n'es- 
toit  que  raisonnable  aussi  d'y  entendre,  pour  cause  qu'en 
l'acquest  d'un  roy  d'Angleterre ,  sien  par  alliance  et  par 
autres  faveurs,  il  y  chéoit  un  grand  profit  et  renforcement, 
tant  qu'à  luy  qu'à  ses  pays  ;  et  seroit  une  sa  nièce  (dont 
il  en  avoit  plusieurs  et  hautement  logées  aussi),  mariée  à 
un  des  plus  puissans  roys  de  la  terre,  dont  rien  que  bien 
n'en  pourroit  advenir  au  lignage. 

CHAPITRE  XLVI. 


Comment  George  met  les  difficultés  qui  pouvoient  veuir 
de  ceste  alliance  d'Angleterre. 


•  A  l'autre  lez,  il  y  pouvoit  aussi  avoir  une  note  de  grand 
difficulté,  en  ce  que  ce  roy  Edouard,  du  sang  d'York, 
estoit  parvenu  à  la  couronne  par  violence,  et  en  avoit 
débouté  l'héritier  proxisme  du  sang  de  Lancastre,  le  roy 
Henri  le  Simple,  en  quoy  il  y  avoit  des  apparences  beau- 
coup et  des  conjectures,  que  tribulations  et  guerroiemens, 

aussi  quérimonies  grandes,  en  pourroient  sourdre  en 
temps  advenir,  et  que  la  chose  ne  demoreroit  en  cest 
estât  ;  car  ledit  Henri  avoit  un  hoir  masle  nommé  Édouart 
aussi,  lequel  attraieroit  à  luy  tout  le  sang  d'Anjou  et  le 
roy  de  France  mesme,  à  cause  de  sa  mère  qui  fille  estoit 
au  roy  de  Cécille.  Par  quoy,  qui  maintenant  auroit  pris 
alliance  avecques  le  roy  Édouart  régnant,  par  mariage  de 
nièce  ou  de  fille,  auroit  acquis  question  et  querelle  dont 
mal  pourroit  vuidier,  sinon  par  guerre,  qui  est  à  fuir  à 
tout  sage  prince,  si  n'est  que  nécessité  publique  le  con- 
straigne.  Et  par  ainsi  et  jà-soit-il  que  ce  roy  Édouart,  en 
la  vertu  du  comte  de  Warwic,  régnoit  maintenant  en  la 
haute  roue  de  fortune,  et  que  la  possession  estoit  à  luy  de  la 
couronne,  toutesvoies,  par  considération  que  les  choses  de 
fortune  sont  instables  et  les  voit-on  naturellement  d'in- 
certaine durée,  sy  chéoit  à  y  mettre  des  doutes  beaucoup 
et  des  dissimulations  beaucoup,  premier  que  s'adjoindre  à 
luy  par  alliance  de  mariage,  quand,  par  non  y  estre  ad- 
joint, on  seroit  quitte  et  sans  avoir  des  noises  qui  en 
pourroient  ensievir.  En  quoy  toutesvoies,  si  péril  y  pou- 
voit  estre  noté  pour  la  régnation  violente,  sy  pou  voient 
aussi  bien  espérer  salut  et  acquest  pour  la  possession  vic- 
torieuse ,  de  laquelle  ce  duc  de  Bourgongne  tyreroit  fruit 
tant  qu'il  vivroit  et  se  rasseureroit  de  force  à  l'encontre  de 
tous  vivans  par  telle  conjonction.  Sy  est  vérité  certes  que, 
selon  le  cas  maintenant  advenu,  en  tout  le  monde  le  roy 
Édouart  ne  pouvoit  mieux  quérir  alliance  plus  propre  à 
luy,  ne  mieux  seure  que  ceste,  considéré  encore  une  seule 
raison  qui  passe  les  autres  :  c'estoit  que  par  ceste  alliance, 
s'il  y  parvenoit,  il  espéroit  à  rompre  une  grande  potenté  ' 

'  Potenté,  soutien,  appui. 

que  pour  le  temps  advenir  avoit  Henry  son  adversaire  au 
comte  de  Charolois,  lequel,  en  la  faveur  du  duc  de  Som- 
breset  son  cousin  issu  de  germain,  portoit  la  querelle 
dudit  Henri  expuls.  Et  par  ainsi,  quand  il  auroit  obtenu 
la  sœur  de  la  comtesse  de  Cliarolois,  mesme  cousine  ger- 
maine audit  comte,  espéroit  et  luy  sembloit  bien,  que  aus- 
sitost  devrpit-il  alors  porter  sa  querelle  en  faveur  de  sa 
cousine  germaine  et  belle-sœur,  comme  au  roy  Henri 
expuls  en  faveur  de  son  cousin  de  Sombreset  non  aj)pa- 
rent  de  ressourdre  '.  Et  certes  ce  point-cy  devoit  estre  d'un 
grand  regard  audit  roy  Édouart  et  au  comte  de  Warwic 
qui  tout  demènoit  ceste  œuvre,  quand  pour  gagner  le 
comte  de  Cbarolois,  futur  successeur  des  seignouries  de 
son  père,  on  fortraioit  aux  autres  de  partie  adverse  le  plus 
bel  de  leur  espoir,  car  merveilleusement  estoit  affecté  à 
eux  et  fellement  esmu  à  l'encontre  des  régnans;  par  quoy, 
qui  ne  romproit,  premier  qu'il  venist  à  seignourie  et  à 
pouvoir  par  régnation  ouvrer  de  propre  teste ,  il  seroit 
apparant  de  pouvoir  mouvoir  une  fois,  ce  sembloit,  un 
grand  effort  en  son  contraire,  et  pour  luy  donner  beau- 
coup de  répugne. 

CHAPITRE  XLVH. 


Comment  le  légat  vint  faire  sa  proposition  en  Valenciennes 
devant  le  duc  et  ceux  d'Angleterre. 


Or  estoit  le  légat  du  pape  venu  h  Valenciennes  aussi 
devers  le  duc  de  Bourgongne,  pour  là  venir  devers  luy  et 
pour  le  solliciter  tousjours  sur  le  fait  de  Turquie,  en- 
semble pour  mettre  jus  la  pragmatique  sanction  que  le 

'  liessourdi-e,  se  relever. 

roy  tenoit  en  sa  main,  et  pour  laquelle  ledit  légat  estoit 
premièrement  arrivé  devers  ledit  roy  à  Paris,  le  duc  estant 
encore  là.  Mais  à  cause  que  sa  légation  duroit  par  tous 
les  royaumes  de  France,  d'Angleterre,  d'Escoce  et  toutes 
les  seignouries  du  duc  de  Bourgongne  et  que  maintenant 
le  duc  attendoit  l'ambassade  d'Angleterre  en  la  ville  de 
Valenciennes,  ledit  légat,  constraint  principalement  en  la 
labeur  de  faire  mettre  jus  la  pragmatique  sanction,  et 
pensant  à  satisfaire  à  ce  qu'avoit  de  charge  en  Angleterre  à 
l'heure  de  présent,  par  proposer  devant  l'ambassade  du  roy 
anglois,  vint  un  soir  à  heure  de  vespre  faire  une  notable 
proposition  devant  le  duc  ensemble  et  devant  ladite  am- 
bassade angloise,  là  où  en  latin  allégua  la  désolation  de 
l'Eglise  de  Dieu  et  la  diminution  du  chrestien  peuple  et  la 
présomption  des  infidèles;  et  ouvrit  sur  ce  les  Saintes 
Escriptures  divines,  bailla  ammonitions  diverses,  produi- 
sit exemples,  confuta  guerres  et  batailles  entre  les  chres- 
tiens,  persuada  paix,  autorisa  les  royaumes  de  France  et 
d'Angleterre,  les  pays  du  duc,  magnifia  leurs  puissances, 
glorifia  leurs  vertus,  renouvela  leurs  louenges  acquises 
d'ancien  temps,  leurs  propres  personnes,  leurs  prospérités 
et  fortunes;  et  tendant  à  fin  conclusive,  jà-soit-ce  que  le 
duc  fust  tout  certain,  vouloit  persuader  et  monstrer  qu'en 
la  main  de  ces  trois  gisoit  l'effet  et  tout  le  fait  pour  défen- 
dre la  chrestienté,  à  l'encontre  de  ses  ennemis  nouveaux 
essors,  et  que  partant  ils  se  raaintenissent  en  paix  ensam- 
ble,  sans  lever  questions  privées,  afin  de  tant  mieux  pou- 
voir entendre  au  service  de  Dieu  qui  maintenant  requéroit 
a3'de.  Et  y  nota  fort  le  roy  d'Angleterre,  afin  de  l'y  traire 
et  mener  comme  un  des  principaux  du  monde;  et  désiroit 
fort  à  l'imprimer  au  cœur  des  ambassadeurs  qui,  pour 
ouyr  sa  proposition,  estoient  venus  d'Angleterre,  comme 

ceux  que  l'on  quéroit  au  nom  du  roy  leur  maistre.  Donc, 
pour  ce  que  ils  représentoient  la  personne  de  leur  maistre, 
le  roy  anglois,  le  duc  leur  fist  dire  qu'ils  fissent  leur  res- 
ponse  devant  et  premiers  que  luy,  car  à  eux  on  parloit 
comme  à  luy.  Sy  parlèrent  ensemble  les  trois  ambassa- 
deurs et  se  levèrent,  et  à  cliief  de  petite  espace,  l'archi- 
diacre, devant  luy  se  mettant  à  genoux,  prist  congé  et 
demanda  audit  duc  grâce  de  parler  et  de  respondre  sur  la 
proposition  dudit  légat,  en  tant  qu'il  en  pouvoit  toucher 
à  la  part  du  roy  d'Angleterre  leur  maistre.  Sy  luy  com- 
manda à  lever  et  luy  donna  voix  de  parler,  lors  où  ledit 
archidiacre  commença  à  dire  eu  françois  notablement  : 
que  ceste  manière  estoit  haute  et  de  grand  poix,  et  n'a- 
voient  point  en  charge  d'y  faire  nulle  response,  car  n'avoit 
esté  adverti  le  roy  leur  maistre  de  la  venue  de  ce  légat,  ne 
de  sa  proposition  adressée  audit  roy  d'Angleterre ,  par 
quoy  dévoient  estre  tant  mieux  excusés  de  response  ren- 
dre, et  souverainement  d'un  si  grand  cas;  mais  ils  avoient 
bien  ouy  l'exhortation  que  nostre  Saint-Père  avoit  fait 
faire  par  son  légat  aux  princes  chrestiens  et  mesmement 
au  roy  d'Angleterre  comme  un  des  principaux  ;  et  à  l'aide 
de  Dieu,  eux  retournés  devers  luy,  ils  en  feroient  un  tel 
record  que  la  sainte  et  bonne  admonition  de  nostre  Saint- 
Père  ne  demoureroit  point  derrière  par  leur  faute,  disant 
outre  que  leur  roy  estoit  un  prince  vrai  chrestien,  et  espé- 
roient  bien,  quand  il  seroit  adverti  des  bonnes  volontés  et 
affections  des  autres  princes,  souverainement  du  roy  de 
France  et  du  duc  de  Bourgongne,  que  par  luy  ne  demou- 
reroit nulle  bonne  œuvre  derrière,  ains  s'y  emploieroit  de 
corps  et  de  pouvoir  libéralement  et  de  grand  cœur.  Et  à 
tant  se  turent  et  donnèrent  lieu  de  parler  à  l'évesque  de 
Tournay,  qui  pareillement  avoit  parlé  à  part  avecqucs  le 

duc  et  le  seigneur  de  Croy,  pour  sçavoir  quelle  chose  il  lui 

plairoit  à  faire  respondre  sur  la  proposition  faite.  Lequel 

évesque  de  Tournay,  soy  excusant  de  respondre  en  tels 

hauts  et  glorieux  termes  comme  avoit  parlé  le  proposant, 

fonda  sa  response  en  disant  en  françois  :  «  Très-révérend 

«  père  en  Dieu  et  très-honoré  seigneur,  mon  très-redouhté 

«  monseigneur  le  duc  icy  présent  m'a  commandé  et  fait 

«  dire  comment  il,  jà-soit-ce  que  peu  il  entende  latin,  sy 

«  a-il  bien  livré  ascout  et  soigneuse  entente  à  vostre  pro- 

«  position,  dont  il  m'a  commandé  à  résumer  ici  les  parties 

«  au  plus  près  de  mon  povre  et  rude  entendement.  » 

Et  de  fait,  en  résuma  aucuns  [points]  principaux,  pour 
tant  mieux  venir  à  sa  response,  lesquels  je  trespasse,  et  dit 
alors  :  «  Il  est  assez  apparu  jà  longtemps  le  haut  et  bon 
«  vouloir  que  mon  très-redoubté  seigneur  a  eu  en  ceste 
^<  matière,  et  que  non  ayant  oncques  mis  délay  en  ycelle, 
«  d'autant  que  Dieu  luy  avoit  preste  de  pouvoir,  n'y  a  pas 
«  voulu  espargner  son  corps,  sans  soy  estre  offert  en  per- 
«  sonne  et  à  son  grand  péril.  Mon  très-redoubté  seigneur, 
«  il  est  celuy-mesme  et  tout  tel  qu'il  a  esté  de  tous  temps. 
«  Il  n'est,  ne  ne  veut  estre  mouveur  de  guerres  envers 
«  nuUuy,  si  n'est  en  son  corps  défendre.  Il  quiert  la  paix 
«  et  union  des  princes  chrestiens,  et  la  désire  sur  toute 
«  rien  autre.  Il  convoite  le  service  de  Dieu  et  l'exaltation 
«  de  sa  foy.  Il  affecte  fort  à  soy  y  employer  et  que  Dieu 
«  luy  donne  la  g-râce  d'y  pouvoir  estre.  Il  en  a  autrefois 
«  incité  l'empereur  et  quis  les  voyes  diverses  pour  l'y 
«  traire.  Pareillement  a-il  fait  le  roy  Charles  nouvelle- 
«  ment  défunt  ;  semblablement,  le  roy  d'Arag-on  Alphonse, 
«  le  roy  d'Angleterre  et  les  princes  de  l'empire,  lesquels, 
«  quand  il  plaira  à  Dieu  que  ceux  qui  à  présent  vivent,  se 
«  voudront  disposer  à  y  entendre,  eux  mettre  sus  et  en 

«  emprendre  l'œuvre,  luj,  qui  oncques  ne  s'en  est  trouvé 
«  lent,  ne  en  faute,  jà-soit-ce  que  ce  soit  un  des  plus 
«  loing'tains  de  la  clirestienté,  ne  se  trouvera,  quand  il 
«  en  sera  besoin,  en  nulle  faute,  ne  recule.  Ains,  si  son 
«  corps  ne  pouvoit  porter  alors  le  traveil  par  aucun  acci- 
«  dent  (que  Dieu  ne  veuUe  l),sj  s'y  employera-il  tellement 
«  et  d'avoir  et  de  gens,  que  Dieu,  espoir,  ne  homme  ne 
«  lui  en  donront  blasme.  Car  n'a  autre  espoir,  ne  trésor 
a  en  ce  monde,  ne  chose  qui  tant  lui  soit  en  cœur,  que  de 
«  pouvoir  faire  service  à  Dieu  en  quoy  il  pust  espérer 
«  salut.  » 

Et  à  tant  fina  sa  raison  l'évesque  de  Tournay;  et  le 
légat  remercia  moult  révéramment  le  duc,  lequel  estoit 
assis  en  banc  au  dessus  de  luy.  Et  alors  se  levèrent;  et 
furent  apportés  vin  et  espices,  et  y  tint -on  longues 
joyeuses  devises,  jusques  à  retraire  chacun,  là  où  il  de- 
voit,  et  que  le  duc  aussi  se  retrahy  pour  aller  souper. 

CHAPITRE  XLVIII. 

Comment  le  duc  reçut  les  Ang'lois  très-hautement  en  la  ville 
de  Valenciennes  et  des  dons  qu'il  leur  fit. 

Moult  furent  joyeux  et  firent  grand  feste  les  Anglois  de 
la  bonne  réception  que  leur  fit  le  duc  de  Bourgongne  en 
sa  ville  de  Valenciennes,  là  où  tous  les  jours  furent  visités 
degrans  barons  de  l'hostel  du  duc  et  des  gens  du  conseil  '. 

'  Vers  l'époque  où  le  duc  de  Bourgogne  recevait  les  ambassadeurs 
d'Edouard  l'V,  il  signa  un  acte  de  rémission  (7  avril  1161  v.  st.) 
en  faveur  d'un  bourgeois  de  Beveren,  près  d'Audenarde,  qui  avait 
blessé  quelqu'un  avec  un  pot  de  bière  dans  un  cabaret.  Ce  bourgeois, 
qui  se  nommait  Jean  de  Werbecque,  se  retira  h  Tournay.  Qui  se  fût 
douté  alors  qu'un  fils  de  Jean  de  Werbecque,  le  petit  Pierre  ou  Pc- 
tcrkin,  se  présenterait  un  jour  aux  Anglais  sous  les  auspices  do  la 
veuve  de  Charles  le  Hardi,  comme  le  fils  et  l'héritier  d'Edouard  IV? 

Donc,  sur  la  fin  de  leur  despesche,  le  duc  mesme  les  vou- 
lut festoyer,  et  de  fait  fît  appointier  le  banquet  moult 
riche,  et  les  deux  chevaliers  fit  seoir  à  sa  table,  l'un  à  sa 
dextre,  l'autre  à  sa  senestre  main,  avecques  plusieurs  au- 
tres grans  princes  et  barons  qui  tous  y  séirent,  et  luy  au 
milieu ,  et  là  où  la  cliière  fut  faite  telle  et  si  joyeuse  à  leur 
cause  qu'onques,  par  leur  propre  confession,  ne  se  trou- 
vèrent si  hautement  festoyés,  et  tellement  que,  quand  se 
trouvoient  à  part,  devisans  de  ce  prince,  ne  pouvoient 
saouler  leur  affection  d'en  parler  et  d'en  dire  les  biens 
qu'oncques  n'avoient  vu  en  autre  personne,  plaignans, 
par  manière  de  parler,  que  si  tost  pouvoit  estre  mortel,  et 
que  le  monde  n'estoit  estoré  d'un  semblable  qui  tenist  ré- 
gnation  sur  tout'.  Sy  ne  diray-je  plus  de  leur  despesche, 
pour  cause  que  ailleurs  qu'icy  et  en  autre  ambassade  plus 
grande  sera  ceste  matière  relevée.  Mais  le  duc,  après  toutes 
honneurs  et  bonnes  chières  faites,  et  les  avoir  deffrayé  de 
toutes  choses,  encore  leur  envoya  à  l'hostel  vaissel  d'ar- 
gent en  prix  de  cent  marcs  ou  environ,  par  portion  à  dé- 
partir à  chacun  selon  son  estât.  Dont  encore  plus  entrepris 
que  devant  de  vergongne,  ne  sçurent  comment  assez  eux 
acquitter  pour  grâces  et  louenges  luy  rendre,  Sy  advint 
que,  ce  propre  soir,  le  duc  mesme  party  de  sa  ville  pour 
aller  vers  Luxembourg.  Donc  les  ambassadeurs,  le  veul- 
lant  remercier  de  nouvel,  non  obstant  que  le  congé  estoit 
pris,  montèrent  à  cheval  et  le  convoyèrent,  et  là  luy  ren- 
dirent grâces  de  ses  dons,  qui  à  peu  de  mots  leur  en  rompy 
le  parler,  et  fuyoit  les  remerchiemens  de  si  peu  de  chose. 
Et  à  tant  partirent  de  luy  et  retournèrent  à  Valenciennes, 
là  où  le  duc  arrière  avoit  fait  appointier  les  bains  pour 

'  On  souhaitait  à  Philippe  ce  qu'il  désirait  lui-même  :   l'empire 
universel. 

TOM.     IV.  11 

eux  et  pour  quiconque  avoient  de  famille,  voire  bains 
estorés  de  tout  ce  qu'il  faut  au  mestier  de  Vénus,  à  pren- 
dre par  clioix  et  par  élection  ce  que  on  désiroit  mieux,  et 
tout  aux  frais  du  duc.  Dont  l'yssue,  pour  ce  qu'elle  estoit 
en  compaignon  et  commune  à  tous,  leur  fist  dire  cent 
mille  biens  de  la  maison  et  de  la  manière  du  faire.  Et  à 
tant  partirent  de  Valenciennes ,  et  s'en  retournèrent  à 
Calais,  et  de  là  en  Angleterre,  où  je  les  laisse  jusques  à 
l'autre  retour  que  firent  vers  le  duc  pour  besongnier  plus 
avant. 

CHAPITRE  XLIX. 

Comment  le  duc  s'en  alla  au  pays  de  Luxembourg  en  la  ville 
qui  s'appelle  Yewys.  - 

Il  a  esté  conté  par  cy-devant  '  comment  ceux  de  Thion- 
ville  et  aucuns  rebelles  du  pays  de  Luxembourg ,  dont 
avoit  esté  chief  et  capitaine  le  damoiseau  de  Rodemac, 
s'estoient  venus  rendre  à  la  merci  du  duc  de  Bourgongne 
à  Paris,  quand  s'estoient  perçus  de  la  mort  du  roy  Charles 
qui  les  soloit  porter,  et  dont  les  longs  démenemens  et  con- 
tentions entre  luy  et  le  duc  sont  récités  à  plein  et  en  divers 
lieux  en  mon  autre  livre  précédent  ^  ;  et  avoie  dit  que  le 
duc  alors  fist  response  :  que,  luy  party  de  Paris,  les  iroit 
visiter  temprement,  afin  de  les  réduire  de  leur  rébellion 
longuement  tenue  et  d'en  recevoir  en  grâce  les  fourfais, 
dont  toute  la  généralité  présentement  estoit  en  repen- 
tauce.  Sy  est  vray  maintenant  que  le  duc  ayant  despes- 
chié  le  légat  de  nostre  Saint-Père,  ensemble  l'ambassade 
d'Angleterre,  prist  son  chemin  tout  droit  vers  le  pays  de 

'   Voyez  ci-dessus,  p.  122. 
*   Voyez  tome  III,  p.  393. 

Luxembourg  ;  et  s'en  alla  à  Yewys ,  là  où  avoit  fait  con- 
venir tous  les  nobles  du  pays  à  certain  jour,  avecques 
ceux  des  bonnes  villes  et  les  prélats.  Et,  luy  là  venu,  en 
pleine  congrégation  de  tous  eux  assis  en  sièges  parés, 
leur  fîst  dire  par  la  bouche  d'un  maistre  Jehan  l'Orfèvre  ', 
président  du  ipajs  et  son  maistre  des  requestes,  comment 
leur  prince  et  seigneur  estoit  venu  là  pour  trois  causes  : 
la  première  pour  reconsoler  et  resjouyr  ceux  qui  léalement 
et  constamment  l'avoient  servy  et  obéy  ;  la  seconde,  pour 
réduire  à  luy  et  prendre  à  mercy  ceux  qui  luy  avoient 
esté  rebelles  ;  la  tierce  pour  unir  et  incorporer  avecques 
luy  ceux  qui,  dissimulans,  avoient  esté  neutres.  Donc, 
pour  ce  que  longtemps  avoit  qu'il  ne  les  avoit  vus,  ne  eux 
luy,  et  que  longues  tribulations  et  menaces  avoit  portées  à 
cause  de  les  vouloir  garder  et  gouverner  paisibles  envers 
tous  autres,  il  s'estoit  venu  monstrer  par  devers  eux,  comme 
leur  prince  et  seigneur,  vainqueur  en  sa  cause,  et  pour  les 
conjoyr  et  festoyer  de  sa  présence'.  Donc,  après  que  ledit 
président  avoit  fait  sa  relation  au  nom  de  son  maistre,  du 
costé  des  trois  estas  du  pays  qui  tous  se  ruèrent  à  genoux, 
prist  l'un  la  parole  et  commença  à  faire  ses  persuasions 
envers  le  duc  en  termes  les  plus  humbles  du  monde,  pour 
le  traire  à  mercy  et  miséricorde  envers  eux,  souveraine- 
ment les  meffais,  et  alléguant  qu'en  tout  temps  passé  il 
avoit  esté  coustumier  de  la  monstrer,  et  que  c'estoit  une 
de  ses  principales  bontés  et  des  dons  que  Dieu  avoit  mis 
en  luy.  Prioit  aussi  au  nom  de  tous  délinquans  qu'il  les 
voulsist  recevoir  en  miséricorde,  et  qu'envers  eux  il  ne  se 


»  Voyez  tome  III,  p.  427. 

2  Ici  commence  un  texte  emprunté  au  manuscrit  du  château  de 
Belœil,  qui  comble  une  lacune  de  plusieurs  chapitres,  déjà  signalée 
par  M.  Buchon. 

meffist  plus  qu'envers  autres,  dont  oncques  il  n'avoit  esté 
rattaint  de  mespris.  Sy  fit  respondre  le  duc  et  mesmes 
respondit  de  bouche  qu'il  estoit  venu  là  pour  conjoyr  ses 
amis  et  recevoir  à  merchy  ses  ennemis,  et  pour  leur  estre 
bon  prince  et  seigneur  à  tous  ensemble,  quand  se  voul- 
droient  unir  en  une  léale  amour  et  obéissance. 

Lors  ou  prestement  après  et  tout  premier  s'avança  le 
damoiseau  de  Rodemac,  chief  de  eux  trèstous,  etmonstrant 
signe  de  repentance  de  ses  rébellions  passées,  vint  prier 
mercy  au  duc  de  Bourgongne,.et  fit  bommag'e  et  serment 
solempnel  à  luy  à  genoux,  le  baisa  en  la  bouche,  le  re- 
cognut  pour  son  seul  seigneur,  promist  de  le  servir  léale- 
ment  envers  tous  et  contre  tous,  disant  outre  qu'onques 
n'avoit  esté  si  rebelle  contre  luy  que  maintenant  il  ne  se 
monstreroit  dix  fois  meilleur  et  plus  léal,  pt  luy  fit  le  duc 
bonne  chière  depuis,  et  bien  humaine.  Sy  vinrent  depuis 
tous  les  nobles  hommes  du  pays,  barons,  chevaliers  et 
escuiers  en  grant  merveilleux  nombre,  qui  tous  renouvel- 
lèrent  leur  hommage  et  serment  à  ce  duc  de  Bourgongne, 
et  le  reçurent  pour  seigneur  gaigier,  promirent  de  le  ser- 
vir et  obéyr  envers  tous  et  contre  tous,  nés  et  à  naistre; 
le  vouldrent  et  requirent  de  le  recevoir   pour  seigneur 
héritier,  mais  oncques  ne  le  voulut,  et  tellement  le  reçu- 
rent en  grâce  et  en  dilection  que  ne  savoient  quel  hon- 
neur, ne  quelle  révérence  luy  faire,  ne  présenter,  pour 
acquérir  son  amour,  et  n'en  pouvoient  retraire  leurs  yeux 
pour  le  regarder.  Le  duc  establit  les  officiers  en  Thionville 
et  ailleurs,  là  où  il  faisoit  besoing,  pourvit  en  tous  les 
affaires  et  utilités  du  pays,  les  mist  en  la  gouverne  et 
conduite  du  seigneur  de  Croy,  les  traita  en  toute  douceur 
et,  après  avoir  reçu  leurs  séellés  et  sermens  publiques,  les 
commanda  à  Dieu  et  s'en  retourna  vers  le  Chastel-en-Por- 

cien,  là  où  le  seigneur  de  Croy  le  festoia  par  trois  jours 
entiers  le  plus  hautement  qu'oncques  prince  fust  en  mai- 
son de  son  serviteur,  et  tellement  qu'au  partir  il  demeura 
des  biens  et  des  vivres  si  grant  plenté,  dont  il  avoit  fait 
provision  pour  le  recevoir,  que  merveilles  seroit  à  dire.  Et 
disoit-l'on  que  en  poullailles  seulement  il  en  restoit  bien 
en  vie  xviii%  sans  les  autres  provisions,  dont  il  y  en  avoit 
sans  nombre. 

CHAPITRE  L. 

Du  cas  estrange  qui  advint  d'un  gentilhomme,  maistre  d'hostel 
de  monseigneur  de  Croy,  au  partement  du  duc. 

Au  partir  de  ceste  maison  du  seigneur  de  Croy,  advint 
un  terrible  et  merveilleux  cas,  car  y  avoit  un  gentilhomme 
nommé  Anthoine  de  la  Barre,  maistre  d'hostel  de  liens,  et 
marié  à  une  belle  gentil  femme  de  l'hostel,  lequel,  par  au- 
cunes frénésies  qui  lui  prirent  par  trois  ou  quatre  jours 
routiers',  demanda  à  sa  femme,  si  d'aventure  il  estoitmort, 
si  elle  ne  se  remarieroit  point.  Sur  quoy  la  demoiselle, 
ignorant  quelle  chose  il  estoit  de  respondre  sur  telle  ques- 
tion, luy  demanda  que  ce  vouloit  dire,  ne  d'où  luy  mou- 
voit  à  faire  telle  demande,  car  n'estoit  de  nul  fruit.  Sy 
advint,  ainsi  que  le  duc  estoit  parti  de  liens,  que  par  un 
matin,  au  saillir  du  lit  et  lorsque  se  trouva  seul,  prist  un 
couteau  et  en  commença  à  férir  en  son  estomac,  et  voyant 
que  de  prime  face  le  couteau  ne  vouloit  entrer  assez 
avant,  l'assist  de  la  pointe  sur  la  forcelle  et  le  gros  de  la 
manche,  alla  bouter  contre  un  banc  pour  le  bouter  au 
parfond,  là  où  son  aventure  estoit  telle  que  la  pointe  se 

•  Trois  ou  quatre  jours  routiers,  trois  ou  quatre  jours  de  suite. 

rebroussa  et  n'alla  point  dedens  jusqu'à  la  mort,  lorsque 
prestement  un  vallet  survint  qui  le  trouva  comme  mort, 
et,  tout  effrayé  du  cas,  s'enfuy  criant  parmy  la  court  pour 
espo venter  tout  le  monde,  tellement  que  la  dame  de  Croy, 
sa  femme,  et  tout  le  monde  y  vinrent,  et  le  trouvèrent  en 
cest  estât,  là  où  le  cri  estoit  grand  et  espoventable  à  oyr, 
et  non  merveilles,  et  souverainement  de  sa  femme,  qui 
fille  estoit  à  un  noble  escuier  de  grand  los,  Philippe  de 
Brigny,  du  pays  de  Pontieu,  Sy  fut  mené  un  grant  des- 
confort liens,  pour  vilain  cas,  et  n'en  savoit-on  comment 
porter  la  honte  après  si  grant  joye  démenée.  Toutesvoies 
fut  mis  en  seing  et  pansé  en  espoir  que  vie  y  pust  estre 
recouvrée,  jà-soit-ce  que  si  n'eust  esté  pour  l'âme,  la  mort 
y  estoit  plus  désirable  beaucoup,  selon  le  cas  advenu,  que 
la  vie  ;  ne  mourut  point  toutesvoies  et  revint  sus,  mais 
fut  expuls  de  l'hostel  et  alionty  à  tousjours.  Cecy  advint 
entre  la  Saint-Martin  et  la  Toussaint,  à  Chastel-en-Por- 
cien  ;  et  comme  ceste  maie  aventure  estoit  advenue  là,  le 
propre  jour  de  la  Toussaint,  sept  ou  liuit  jours  après, 
advint  le  pareil  cas  en  Valenciennes,  par  un  matin  que 
un  grant  ribault  cliavattier  ' ,  de  l'eage  de  soixante  ans  et 
plus,  et  assez  riche  selon  luy,  soy  levant  de  son  lit  d'em- 
près  sa  femme  qui  dormoit,  s'alla  pendre  et  estrangler  de 
sa  chambre  à  une  corde  que  avoit  préparée  le  soir  couver- 
tement,  et  tant  se  pendit  bas  que  les  jambes  luy  traînoient 
à  terre,  et  ne  fut  vue  oncques  si  horrible,  ne  si  laide  créa- 
ture difforme  qu'estoit  ce  vilain  trouvé  pendu,  et  tellement 
qu'en  le  traînant  aux  champs,  les  gens  avoient  hide  de 
le  regarder.  Sy  disoit-on  de  luy  toutesvoies  que  le  jour 
devant,  qui  estoit  veille  de  la  Toussaint ,  il  s'estoit  con- 

•  Chavattier,  savetier. 

fessé,  mais  ce  fit-il  par  conseil  de  l'ennemy  qui  en  ce 
l'abusa  pour  luy  donner  un  fol  espoir  de  salut  d'âme  en 
sa  confession,  dont  le  corps  il  conseilloit  à  soy  occire  par 
désespérance. 

Sur  ce  temps- cy  mourut  le  prince  de  Navarre,  fils  au 
nouvel  roy  d'Arragon,  frère  d'Alphonse,  qui,  par  longs 
ans  a,voit  tenu  question  à  l'encontre  de  son  père,  et  n'y 
avoit-on  pu  trouver  moyen  jamais,  par  quel  l'union  y 
demorast  ferme.  Sy  en  estoient  advenus  plusieurs  maux 
et  tribulations  entre  eux,  dont  Dieu  maintenant  avoit  fait 
la  fin  par  mort  du  désobéissant,  et  devoit  succéder  par 
droit  à  la  couronne  de  Navarre  [qui]  movoit  de  femme , 
mère  audit  prince  et  de  la  contesse  de  Fois ,  jà-soit-ce 
que  le  roy,  qui  maintenant  se  disoit  d'Arragon,  mainte- 
noit  tousjours  la  couronne  de  Navarre  pour  luy  tant  que 
vivroit,  qui  estoit  la  cause  de  la  question  entre  le  prince 
son  fils  et  luy. 

CHAPITRE  LI. 


Comment  le  duc,  venu  à  Valenciennes,  mena  l'évesque  de  Tournay 
en  possession  de  son  bénéfice  en  icelle  ville. 


Du  Chastel-en-Porcien,  le  duc  retourna  arrière  en  Va- 
lenciennes, là  où  avoit  laissé  son  conseil,  pour  visiter  le 
procès  qui  estoit  entre  monseigneur  Guillaume  Rollin, 
fils  du  chancelier  de  Bourgongne,  et  monseigneur  Joffroy 
de  Toisy,  celuy  qui  avoit  fait  tant  de  beaux  voyages  par  la 
mer  du  Levant  pour  le  duc  son  maistre,  atout  son  navire, 
entre  lesquels  deux  chevaliers  pendoit  une  estrange  et  mer- 
veilleuse question,  et  de  dure  attente  à  qui  que  ce  fust  en  la 
sentence  rendre,  et  avoit  jà  duré  par  l'espace  de  quatre  ou 

cincq  ans,  par  quoy  le  duc  maintenant  finablement  dési- 
roit  qu'on  en  fist  une  fin  et  que  justice  eust  son  cours  pour 
chacun  ;  sy  en  furent  empescliiés  tous  les  grans,  jà-soit-ce 
qu'encore  de  Valenciennes  il  falloit  remettre  arrière  ceste 
traînée  jusques  à  Bruxelles.  Mais  le  duc,  désirant  à  met- 
tre l'évesque  de  Tournay  en  possession  de  son  bénéfice 
que  le  roy  Charles  défunt  luy  avoit  voué,  comme  pour 
principale  cause  de  son  affaire  à  celle  heure,  revint  à  Va- 
lenciennes, et,  le  xxiir  de  novembre,  le  mena  en  Tour- 
nay en  la  plus  grand  gloire  qu'oncques  prélat  y  entra, 
car  le  duc  se  monstra  riche  et  en  grant  appareil.  Sy  firent 
tous  ceux  qui  avec  luy  furent,  et  l'évesque,  en  tant  qu'il 
touchoit  despens  et  frais,  se  acquita  grandement  pour 
recevoir  son  maistre  et  pour  donner  joye  à  ceux  de  la 
ville,  dont  la  pluspart  toutesvoies,  et  tout  le  chapitre,  luy 
a  voient  esté  contraires,  pour  favoriser  à  l'archevesque  de 
Lyon,  sur  lesquels  et  sur  roy  et  sur  tous  autres  le  duc 
avoit  vaincu  et  obtenu,  et  tant  plus  aussi  avoit  en  cœur 
de  soy  monstrer  entre  eux  qui  avoient  esté  ses  contra- 
rians,  et  sur  lesquels  jamais  n'avoit  failli  encore  de  préob- 
tenir maistrie. 

CHAPITRE  LU. 

Comment  le  roy,  ayant  pris  l'eslonge  du  duc,  commença  à  songer  fort 
sur  les  choses  privées  qui  à  luy  appartenoient. 

Le  roy,  pour  ce  temps-cy,  estoit  nouvellement  arrivé  au 
pays  de  Touraine,  là  où  son  cœur  luy  estoit  tout  rendu 
et  y  avoit  ficliié  son  affection  ;  car  proprement  ce  avoit 
esté  le  lieu  de  sa  nourriture  et  de  son  père  et  de  sa  mère, 
qui  tous,  pour  les  guerres  et  tribulations  en  l'isle  de  France, 
anciennement  s'y  estoient  retrais  comme  en  leur  plus  fort. 

Sy  est  vray  que  le  roy,  estant  passé  la  rivière  de  Loire  et 
ayant  pris  l'eslonge  du  duc  de  Bourgongne,  commença  à 
songier  fort  sur  les  choses  privées  qui  à  luy  appartenoient 
et  lesquelles  gisoient  eu  son  seul  secret  et  vouloir,  comme 
du  fait  de  la  royne  sa  mère,  du  fait  du  conte  du  Maine, 
son  oncle,  du  fait  du  duc  de  Bretagne,  du  fait  du  duc 
d'Alençon,  qui  oncques  ne  s'estoit  monstre  encore  à  Paris, 
du  fait  du  conte  d'Armagnac  et  de  plusieurs  autres,  dont 
envers  les  aucuns  il  usa  de  grâce,  et  envers  les  autres  de 
rigueur.  Au  duc  d'Alençon,  son  parrain,  il  révoqua  la  sen- 
tence donnée  par  son  père  et  par  les  pairs  de  France ,  le 
rétablit  en  sa  bonne  famé  et  renommée,  le  remit  en  ses 
dig'nités  et  prééminences  eues  paravant,  luy  rendit  ses 
terres  et  seigneuries,  excepté  aucunes  lesquelles  il  réser- 
voit  à  luy  pour  cause  que  c'estoient  places  frontières,  et  le 
remist  en  toutes  franchises  et  libertés,  comme  avoit  esté 
dès  oncques.  Au  comte  d'Armagnac  pareillement  fit-il  resti- 
tution de  tout  le  sien  et  [de  ce]  que  son  père  luy  avoit  tollu 
par  confiscation,  le  tint  emprèsluy,  grandement  autorisé, 
fît  le  mariage  de  luy  et  de  la  fille  du  comte  du  Maine, 
deffit  l'alliance  qui  estoit  approchiée  du  comte  de  la  Marche 
et  de  la  nièce  du  duc  de  Bourgongne,  fille  au  duc  Charles 
de  Bourbon,  damoiselle  Catherine,  une  des  belles  filles  de 
France,  et  ymaginoit-on  alors  que  ce  il  fit  pour  distraire 
ledit  comte  de  l'amour  et  faveur  de  la  maison  de  Bour- 
gongne, car  l'y  voyoit-on  fort  enclin.  Sy  eu  fut  le  comte 
durement  desplaisant,  mais  souffrir  luy  en  convenoit.  Le 
comte  du  Maine  différa  par  aucun  temps  à  venir  devers  le 
roy,  et  n'avoit  pas  ledit  comte,  qui  oncle  estoit  du  roy  et 
sage  prince,  beaucoup  agréable  les  manières  du  faire  de 
son  neveu,  car  lui  sembloient  estranges  et  mal  prouffi- 
tables,  tant  à  luy  qu'à  autruy,  car  de  prime  face  il  sem- 

bloit  que  de  nul  ne  tenist  compte,  et  qu'il  ne  tendoit  qu'à 
desplaire  à  cliacun  et  de  luy  estre  dur ,  et  que  de  toutes 
choses  vouloit  faire  à  sa  teste;  et  jà-soit-ce  que  ledit  du 
Maine  n'avoit  esté  à  Paris,  sy  avoit-il  tout  sçu  et  oy  par 
rapport  ce  qui  avoit  esté  fait,  dont  entre  autres  choses, 
pour  les  termes  qu'il  tenoit  et  avoit  vu  tenir  au  duc  de 
Bourgongne,  à  qui  le  roy  estoit  tant  tenu,  il  prit  des 
exemples  en  luy  de  mauvais  goust  et  de  petit  espoir  envers 
tout  autre.  Finablement,  ledit  comte  vint  devers  luy  à 
Tours,  notablement  accompagné  de  belle  noblesse,  et  le 
reçut  le  roy  par  bonne  manière,  mais  disoit-l'on  que  ledit 
comte,  en  privé  avecques  le  roy  son  neveu,  luy  remonstra 
beaucoup  de  choses  touchant  honneur  et  prouffit,  luy  noti- 
fiant comment  il  venoit  de  la  main  du  plus  sage  de  la  terre, 
dont  il  de  voit  aussi  ensievir  les  mœurs,  ou  il  en  seroit  à 
blâmer,  car  savoitbien,  cedisoit,  [que]beaucoup  de  chosesjà 
faites  ne  luy  venoient  point  du  conseil  de  son  nourrisseur; 
car  envis  les  eust  consentues,  par  quoy,  s'il  vouloit  vivre 
et  régner,  il  luy  convenoit  prendre  une  autre  manière  de 
faire,  toute  d'autre  façon,  ou  il  se  trouveroit  seul  et  mès- 
voulu  de  chacun.  Par  tels  et  par  si  faits  langages  com- 
batti  longuement  l'oncle,  son  nepveu,  lequel  il  avoit  de 
longtemps  cognu  et  bien  sçu  quel  homme  il  estoit  et  de 
quelle  nature ,  et  partant  avoient  craint  luy  et  les  autres 
en  temps  passé  qu'il  ne  venist  à  la  couronne,  car  se  dou- 
toient  de  tout  ce  mesme  que  maintenant  voy oient  à  l'œil. 
Sy  s'avança  ce  bon  sage  prince  maintenant  de  parler  à 
luy  par  manière  de  correction,  afin  qu'il  s'avisast  tempre 
et  de  heure,  et  sembloit  à  ce  comte  du  Maine,  et  vray 
estoit,  que  puisque  fortune  l'avoit  mené  jusques  à  estrc 
roy  comme  premier  né,  il  falloit  faire  son  prouffit  le  mieux 
qu'on  pourroit  de  luy  et  de  ses  mœurs. 

CHAPITRE  LUI. 

Comment  le  roy  flst  bannir  le  grant  séneschal  de  Normandie 
et  le  comte  de  Dammartin. 

Or  y  avoit-il  deux  hommes  en  France  que  le  roy  liéoit 
sur  tous  autres ,  et  pour  lesquels,  à  Saint-Thierry-lez- 
Reims,  il  avoit  refusé  couvertement  la  requeste  que  fit  le 
duc  de  Bourgong-ne  sur  le  fait  de  pardonner  :  c'estoient 
messire  Pierre  de  Brezé,  grant  sénesclial  de  Normandie, 
et  messire  Anthoine  de  Chabannes,  comte  de  Dammartin  ', 
grans  et  léaulx  serviteurs  du  roy  Charles.  Or  maintenant 
quand  se  trouva  delà  Loire,  ne  voulut  plus  longuement 
porter  son  indignation ,  sans  la  faire  sentir  à  ces  deux ,  et 
en  effet  les  fit  bannir  à  son  de  trompe  du  royaume  de 
France,  comme  ses  ennemis  mortels,  et  par  espoir  de  les 
pouvoir  trouver  muchiés  où  que  ce  fust,  en  secret  lieu,  mit 
mille  et  cinq  cents  escus  dessus  à  tous  lez,  qui  les  pourroit 
accuser  ou  prendre  et  mettre  en  main  seure  ;  mais  en 
estoit  bien  gardé  par  long  temps  devant,  le  comte  de  Dam- 
martin, lequel,  dès  si  tost  que  le  roy  Charles  son  maistre 
fut  trespassé  et  que  sentoit  cestui  venir  en  règne,  disposa 
de  sa  seurté  et  se  despaysa,  et  mandant  à  venir  devers  luy 
les  cent  lances  que  avoit  de  charge  du  roy  son  maistre, 
les  festoya  tous  d'un  riche  disner,  et  là,  comparant  devant 
eux  en  une  robe  de  drap  d'or  traînant  à  terre,  s'assist  au 
miheu  et  les  conjoyst  d'une  grant  chière,  comme  leur 
maistre  et  capitaine,  dont,  le  disner  fait  et  que  les  avoit 
remercié  de  leur  venue  là,  luy  qui  toutes  ses  choses  avoit 
prestes,  entra  en  sa  chambre,  disant  aux  autres  que  là  l'at- 

»  Sur  les  causes  de  la  rancune  de  Louis  XI  contre  Dammartin., 
voyez  Duclos,  II,  p.  61. 

tendissent,  qui  ainsi  le  firent,  et  prestement  dévestu  de  sa 
robe  de  drap  d'or,  resaillit  dehors  en  un  paletot  de  gros 
drap  atout  un  bourdon  comme  un  pèlerin,  et  là  commença 
à  dire  :  «  Or  çà,  messieurs  et  mes  bons  enfans,  vecy 
«  Antboine  de  Cbabannes,  vostre  capitaine ,  qui  m'avez  fait 
«  beaucoup  d'amours  et  d'honneurs  longuement  par  vous 
«  estre  tenus  à  moy  ;  je  vous  mercie  de  toutes  vos  bontés, 
«  amours  et  services,  et  vous  prie  que  me  veuilliez  pardon-' 
«  ner  si  envers  vous  ay  esté  autre  que  ne  dévoie,  ne  si 
«  bon  que  je  voulsisse.  Je  fus  hier  assis  en  haute  roue  de 
«  fortune,  et  aujourd'hui  je  suy  un  povre  galant  en  l'es- 
«  tat  où  vous  me  voiez ,  inseur  de  ma  vie  et  constraint 
«  de  m'en  aller,  ne  sça}^  oii,  hors  du  monde.  Si  je  vous 
«  fis  oncques  aucun  plaisir,  prenez-le  en  'gré  :  ce  poise 
«  moy  que  n'en  ay  jdIus  fait,  et  si  n'en  ay  fait  à  mon  dû 
«  et  à  vostre  appartenir ,  pardonnez-le  maintenant,  je 
«  vous  prie,  à  mon  infortune  au  moins,  et  n'en  dites  que 
«  ce  que  vous  y  avez  trouvé,  et  adieu!  »  Vit-on  lors 
hommes  plorer  et  faire  piteux  regrets.  Mesme  ledit  comte, 
un  si  noble  chevalier,  et  qui  tant  avoit  vu  et  vescu  en  hon- 
neur, ne  se  savoit  contenir  de  plorer  et  de  muer  semblant 
par  pitié  qu'avoit  en  luy-mesme  de  sa  noble  compagnie 
toute  desconfortée  en  luy  :  prit  toutesvoies  courage 
d'homme,  et  s'en  alla  au  desçu  de  tout  le  monde,  en  la 
garde  de  Dieu  à  qui  il  se  recommanda,  et  disoit-l'on  qu'il 
s'en  alla  à  Venise ,  là  où  il  avoit  envoyé  son  trésor  et 
là  où  depuis  on  en  fist  grant  feste,  car  estoit  homme 
de  qui  on  se  pouvoit  aidier  grandement  et  servir  en  fait 
de  guerre. 

Le  séneschal  aussi,  qui  tant  estoit  sage  chevalier  et 
homme  de  grant  mise,  ne  s'attendoit  point  au  bannisse- 
ment que  premier  il  ne  raist  provision  en  son  fait,  car 

savoit  véritablement  que  le  roy  le  defferoit  de  corps  et  de 
chevance,  et  que  son  indignation  luy  feroit  sentir  par 
main  mise,  si  tenir  le  pouvoif,  comme  jà  avoit  commencé 
à  monstrer  à  Bavay  en  Haynaut  là  où,  venu  devers  luy, 
luy  cuida  monstrer  son  ire,  et  l'eustfait  touchier  au  corps 
si  n'eust  esté  le  duc  de  Bourgongne  et  le  seigneur  de 
Croy,  à  qui  requeste  il  le  délivra  pour  celle  heure,  comme 
il  a  esté  dit  devant,  Doncques  maintenant,  quand  messire 
Pierre  de  Brezé  s'estoit  despaysé,  et  que  voyoit  bien  qu'en 
son  fait  n'avoit  point  de  remède  qu'il  ne  chust  en  un  grant 
danger ,  rompit  tout  son  estât,  donna  congé  à  tous  les 
nobles  qui  le  servoient,  transmit  en  lieu  seur  aucune 
portion  de  sa  chevance,  prist  congé  à  tout  le  monde, 
dont  le  département  estoit  de  non  pareille  pité,  mesme 
et  de  sa  femme  et  de  ses  propres  enfants,  se  cela  et  em- 
bla  et  usa  d'un  courage  dont  ne  se  trouve  semblable  en 
livre  :  savoit  son  bannissement  et  les  peines  qui  estoient 
mises  sur  ceux  qui  le  celeroient,  le  prix  qui  estoit  mis  sur 
celuy  qui  l'accuseroit  ;  mais  oncques  pour  nulle  peur,  ne 
mauvaisté,  ne  se  vouloit  despayser,  ne  vuidierdu  royaume, 
disant  en  luy-mesme  et  à  ceux  qui  avecques  luy  estoient, 
que  fist  fortune  de  luy  ce  qu'elle  voudroit,  mais  jamais  ne 
vuidroit  le  royaume  pour  nulle  peur,  car  oncques  ne  fit 
chose  pour  quoy  il  en  dust  absenter,  ne  pour  quoy  le  roy 
eust  cause  de  l'en  jetter  dehors.  Sy  ne  craignoit  point 
tant  le  péril  de  son  corps,  ce  disoit,  qu'il  ne  se  réconfor- 
tast  bien  autant  en  son  innocence ,  et  qu'en  luy  n'avoit 
point  de  coulpe  par  quoy  il  dust  porter  punition,  sinon  par 
fureur  de  prince,  laquelle  il  vouloit  bien  fuir.  Et  [à  cause] 
de  ce,  pour  y  ouvrer  par  conseil,  soy  celant,  comme  j'ay  dit, 
de  sa  propre  femme,  de  tous  ses  amis  et  parens,  de  tous 
ses  serviteurs  et  privés  de  cœur,  s'en  vint  à  Nogent-le- 

Roy,  une  place  que  avoit  bastie  de  nouvel  au  pays  de 
Chartrois,  en  laquelle  avoit  un  sien  prisonnier  anglais  dès 
la  prise  de  Rouen,  nommé  maistre  Ros',  demi-frère  au 
duc  de  Sombreset  de  par  mère,  homme  de  grant  los  et  de 
pris  en  beaucoup  de  qualités,  et  luy  venu  là,  le  manda 
venir  devers  luy  et  luy  dist  :  «  Or  çà,  maistre  Ros,  vous 
a  estes  mon  prisonnier,  et  vous  ay  jà  nourry  par  l'espace 
«  de  dix  ans  à  mes  despens,  non  pas  si  bien  queje  voudroie 
«  et  à  vous  appartient,  mais  au  mieux  que  j'ay  pu.  Vous 
«  estes  du  royaume  d'Angleterre,  et  moy  du  royaume  de 
«  France,  ennemis  l'un  à  l'autre;  mon  heur  est  tel 
«  aujourd'liuy  ou  que  je  suys  banny  du  royaume,  ou  que 
«  je  le  seray  dedens  une  heure,  et  n'est  riens  de  ma  vie  qui 
«  me  tenra.  J'ay  abandonné  propre  sang,  propre  femme 
«  et  enfans  et  tout  le  monde,  fors  mon  barbier  seulement, 
«  et  à  vous  qui  estes  gentilhomme  et  mon  ennemy  à  cause 
«  de  la  nation,  je  viens  mettre  ma  vie  en  vos  mains  et  en 
«  vostre  conseil,  et  par  vous  seul  et  par  vostre  sçu  je  veux 
«  faire  et  moy  conduire  en  tout  ce  que  auray  à  faire, 
«  sauve  je  ne  veul  point  despayser,  car  je  ne  fis  oncques 
«  pour  quoy  [le]  faire  je  dusse.  «  Sy  faut  entendre  que  ce 
maistre  Ros  estoit  un  sage  seigneur,  moult  entendant  et 
profond.  Regardant  et  voyant  que  ce  noble  chevalier,  son 
maistre,  après  avoir  eu  tant  de  gloires  et  d'honneurs,  et 
tant  de  hauts  hommes,  ses  parens  et  amis  avoir  laissés, 
s'estoit  venu  rendre  en  sa  main  pour  conseil  de  sa  vie, 
certes  commença  à  larmoyer  des  yeux,  de  la  pité  qu'en 
avoit,  et  à  juger  en  luy-mesme  que  moult  luy  movoit  cecy 
d'un  merveilleux  noble  courrage,  par  quoy  de  maie  heure 
seroit,  ne  luy-mesme,  s'il  ne  luy  conseilloit  léalment  et 

'  Probableracut  Thomas  Ross  de  Ilamlakc,  décapite  le  17  mai  14G3. 
[Voijez  Wavrin,  II,  p.  235.) 


DE  CHASTELLAIN.  179 

u'usast  de  j^reudliommie  et  de  vérité  envers  luy  comme 
père  envers  enfant,  et  en  effet  sy  fit,  et  y  eut  de  pité  en 
ses  devises  de  grand  mémoire  dignes  entre  eux  deux. 
Finablement,  le  noble  chevalier  qui  patiemment  portoit  son 
adversité,  et  le  plus  à  bonne  cliière  qu'oncques  on  vit 
homme,  au  seul  sçu  de  cest  Anglois,  luy  quatrième,  s'alla 
tenir  parmi  les  forets  de  Normandie,  jour  et  nuyt,  là  où 
il  souffrit  de  mésaise  beaucoup  et  de  povreté,  et  tant  et  si 
grande  que  le  compte  en  seroit  piteux  à  oyr.  Et  la  povre 
dame  sa  femme',  qui  ne  sçavoit  que  devenu  fust,  ne  où 
allé,  toute  giste  ^  et  desconfortée,  s'en  estoit  allée  devers  le 
roy  procurer  sa  grâce  et  sa  mercy,  ramentevoir  les  hauts 
et  grans  services  que  avoit  fait  au  roy  mort,  prier  que  au 
moins  on  le  voulsist  oyr  en  ses  justifications,  et  non  le 
deschasser  du  royaume  sans  cause  et  sans  coulpe ,  là  où 
elle  trouva  des  povres  responses  beaucoup,  sobres  conte- 
nemens  et  traverses  d'hayneux  qui  la  reculoient.  Toutes- 
voies  le  roy,  dont  elle  estoit  fort  à  main,  la  traita  tousjours 
doucement  par  paroles  et  luy  demanda  une  fois,  pour  ce 
qu'elle  s'en  faisoit  si  fort  de  son  mary  si  avisé  estoit 
qu'il  le  voulsist  souffrir  venir  devant  luy,  si  elle  se  faisoit 
bien  fort  de  le  faire  venir  sans  sauf-conduit,  et  elle  res- 
pondit  que  oïl,  et  qu'elle  y  mettroit  sa  vie  encore  avec- 
ques  et  de  ses  deux  enfants,  et  que  de  ce  n'avoit  peur, 
mais  qu'il  ne  le  voulsist  traiter  qu'en  justice.  Toutesvoies 
n'y  avoit  prière  qui  y  servist,  car  avec  ce  que  le  roy  luy 
vouloit  mal  de  mort,  sy  avoient  ses  hayneux  si  grant  pou- 
voir aussi,  que  son  fait  ne  se  pouvoit  porter  bien.  Donc, 

'  Jeanne  de  Crépin,  fille  de  Guillaume  du  Bec-Crépin  et  de  Jeanne 
d'Auvricher,  maréchale  héréditaire  de  Normandie.  Sa  fille  Jeanne 
épousa,  comme  Chastellain  le  dit  quelques  lignes  plus  loin,  Jean  do 
Vendôme,  vidame  de  Chartres. 

-  Giste,  plongée  dans  l'abattement. 

qui  demandroit  de  ses  haineux,  quels  gens  ils  estoient,  ne 
de  quel  pouvoir,  ne  quelle  pouvoit  estre  la  cause  par 
quoy  le  roy  luy  vouloit  ce  mal,  je  diroie  certes  que  c'es- 
toit  Jehan  de  l'Escut,  nommé  bastard  d'Armagnac,  main- 
tenant devenu  mareschal  de  France  à  Reims ,  et  le 
seigneur  de  Montaban ,  avec  autres  plusieurs  nobles  gens 
de  moindre  estât,  qui  le  héoient  plus  pour  sa  vertu  et 
pour  son  démerir,  et  ne  savoient  pour  quoy,  sinon  par 
perverse  volenté,  pour  ce  qu'il  servoit  bien  le  roy  ;  mais  la 
cause  pour  quoy  le  roy  l'avoit  cueilly  en  haine,  c'estoit 
pour  ce  qu'on  luy  avoit  fait  entendre  que  ce  grant  sénes- 
chal  de  Normandie,  alors  que  le  roy  Charles  avoit  fait 
traire  ses  gens  d'armes  à  l'entour  du  Dauphiné  pour  l'as- 
ségier  là  dedens  et  l'enclore,  ce  séneschal  le  de  voit  avoir 
pris  de  sa  propre  main  et  livré  au  roy  son  père,  de  laquelle 
peur,  comme  en  mon  précédent  livre  il  a  esté  récité  tout 
au  long',  le  roy  maintenant,  qui  alors  estoit  dauj^hin, 
s'embla  celéement  et  se  despaysa  au  desçu  de  toutes  ses 
gens,  et  se  vint  rendre  en  Bourgongne,  et  de  là  en  la  main 
de  son  bel  oncle  au  pays  de  Brabant.  Donc,  pour  la  peur 
qu'il  conçut  lors  en  ceste  mauvaisté,  et  laquelle  oncques 
depuis  ne  luy  vuida  du  cœur,  quéroit  bien  maintenant  à  en 
payer  le  séneschal,  et  de  luy  en  rendre  la  courtoisie  comme 
de  crime  de  lèse-majesté  d'avoir  voulu  mettre  main  en 
l'héritier  de  la  couronne,  laquelle  maintenant  il  avoit  en 
teste.  Vez-en  doncques  la  cause  de  son  indignation,  et 
par  quoy  il  le  quéroit  à  chasser  hors  du  royaume,  quant 
n'avoit  pu  trouver  moyen  de  le  faire  saisir  au  corps, 
parce  qu'on  ne  le  savoit  oii  quérir,  ne  attaindre. 


Voyez  tome  III,  p.  177. 

CHAPITRE  LIV. 

Comment  le  roy  ordonna  certaine  somme  de  grans  deniers 
à  qui  pourroit  amener  le  seigneur  de  Brezé. 

Quand  doncques  ce  noble  chevalier  estoit  "banni  ainsi  à 
son  de  trompe,  et  que  grant  argent  estoit  mis  sur  celuy 
qui  l'accuseroit,  et  peine  de  mort  à  qui  le  tenroit  muchié, 
pensez  que  moult  y  notoient  grand  péril  à  ceux  qui 
l'aimoient,  et  avoient  grand  peur  de  son  mésavenir  ;  car  ne 
veoient  que  mort  en  luy,  qui  le  pourroit  attaindre.  Donc, 
si  les  amis  de  luy  avoient  peur  de  son  mescliief,  le  roy 
àpriesmes  et  ses  hayneux,  maintenant  quand  le  sentoient 
banny,  n'avoient  peur  autre  au  monde  que  de  son  eschap- 
per,  et  qu'il  ne  s'allast  rendre  en  Angleterre  pour  devenir 
ennemy  des  François,  laquelle  cliose,  si  ainsi  advenoit, 
pourroit  estre  la  destruction  du  roj^aumeet  la  recouvrance 
des  ennemis;  car  le  sentoient  plein  de  sens  et  de  vail- 
lance, et  pour  haut  entreprendre  plus  à  redouter  que  nul 
autre.  Donc,  pour  la  peur  que  le  roy  avoitde  cécy,  qu'ainsi 
n'en  advenist,  il  fist  mettre  ceste  somme  d'argent  sur 
celuy  qui  l'accuseroit  ou  prendroit  au  corps,  afin  qu'on 
fust  asseurré  de  luy,  et  que  par  courage  de  s'en  veng'er, 
ne  tirast  en  Angleterre.  Mais  le  bon  chevalier  n'avoit 
garde  de  soy  tant  mesfaire,  ne  de  souiller  ses  nobles  ver- 
tus monstrées  en  tant  de  lieux,  par  une  lâcheté  de  cœur 
prise  en  une  menace  de  fortune,  là  où  àpriesmes  l'homme 
vertueux  se  doit  esprouver  et  glorifyer  sa  famé.  Sy  orrez 
une  haute  et  glorieuse  vertu  d'homme,  et  la  plus  grande 
constance  de  chevalier,  dont  livre  fasse  mention.  Ce  che- 
valier savoit  son  ban  ;  savoit  aussi  la  somme  d'argent  qui 
estoit  mise  sur  celuy  qui  le  pourroit  prendre,  et  que  le 

roy  n'avoit  autre  peur  fors  qu'il  se  tirast  en  Angleterre  et 
devenist  l'ennemy  de  ce  royaume.  Savoit  bien  que  de  tous 
ne  pouvoit  estre  aymé,  ne  hay,  mais  la  convoitise  de  l'ar- 
gent feroit  mettre  agais  sur  luy ,  dont  il  pourroit  cheoir 
en  telles  mains  que  prestement  il  seroit  mort  sans  estre 
oy  en  sa  défense.  Savoit  bien  aussi  qu'on  le  quéroit  et 
qu'il  estoit  accusé  d'estre  en  Paris,  mais  ne  pouvoit-on 
savoir  oîi  ;  et  de  fait,  tout  de  gré  et  sciemment  s'estoit  venu 
plonger  en  Paris,  mais  si  couvertement  et  par  tel  sens  que 
le  trouver  ne  luy  donnoit  point  de  peur.  Sy  s'avisa  en  luy- 
mesme  et  avecques  Dieu  de  vouloir  imposer  fin  à  toutes 
ces  doubtes  et  à  toutes  ces  peurs  et  povretés,  h  toutes  ces 
questes  et  encbercbemens  qu'on  faisoit  sur  luy.  Et  sachant 
de  vray  que  Garguesalle  ,  le  grand  escuyer  du  roy,  avec- 
ques un  autre  gentil  chevalier  breton  nommé  le  seigneur  de 
Villers,  estoient  à  Paris  et  le  quéroient  par  commande- 
ment du  roy  tout  partout  (et  toutesvoies  n'avoit  peur  de 
leur  quérir),  luy-mesme  veullant  tout  mettre  à  l'adventure, 
manda  aux  susdits  ses  quérans  :  qu'ils  ne  le  quésissent 
plus,  et  que  tout  de  son  bon  gré  et  volenté  se  viendroit 
rendre  en  leurs  mains ,  et  que  partant  ils  allassent  mon- 
ter à  cheval  et  l'attendre  dehors  la  porte ,  où  il  leur  fit 
savoir  de  venir,  et  là  il  se  rendroit  en  leurs  mains.  Mais 
leur  mandoit  et  prioit  aussi ,  que  ils  se  fissent  si  forts  et 
si  bien  accompagnés  que  autres  que  eux  et  plus  forts  ne 
le  prenissent  en  leurs  mains  ;  car  de  cela  avoit-il  peur,  et 
non  point  d'estre  en  leurs  mains  ;  car  espéroit  véritable- 
ment salut  en  la  main  du  roy,  mais  qu'il  le  soufFrist  ouyr, 
lors  où  si  autres  le  leur  ostoient  par  force,  de  sa  vie  ne 
seroit  rien;  car  le  feroient  mourir  à  coup'  par  hayne  et  par 
vengeance,  sans  le  sçu  du  roy. 

'  A  couj),  de  suite. 

CHAPITRE  LV. 

Comment  monseigneur  de  Brezé  fut  mené  devers  le  roy  en  Paris. 

Gestes  gens-icy,  Garguesale  et  les  autres,  s'esmerveil- 
lèrent  moult  du  merveilleux  liardement  de  cest  homme  et 
de  sa  grand  asseurance,  dont  oncques  n'avoient  oy  parler 
de  pareille  ;  et  le  réputant  estre  un  chevalier  de  souve- 
rain los ,  prirent  compassion  grande  en  son  fait ,  et  se 
réputèrent  nés  à  maie  heure  d'avoir  telle  commission,  car 
ne  doubtoient  riens  que  sa  mort.  Toutesvoies  ils  montèrent 
à  cheval,  donnant  foy  à  ses  paroles,  l'allèrent  attendre  à 
la  porte  que  leur  avoit  nommée,  en  bon  compétent  nombre 
de  gens  desquels  ils  se  fioient,  pour  le  mener  seurement 
comme  il  leur  avoit  mandé.  Et  luy,  soy  abrégeant  de  venir 
aussi  devers  eux,  monta  à  cheval,  desguisé;  et  sans  que 
cognu  fust  de  personne,  s'en  vint  rendre  à  la  porte  où  les 
autres  l'attendoient ,  qui ,  passant  parmy  eux,  ne  le  co- 
gnurentetle  souffrirent  passer,  atout  une  bouge'  desoubs 
luy,  estrangement  habillé,  lors  où  luy-mesme  en  passant 
leur  dist  :  «  Veez-moy  icy.  Sieuvez-moy  :  ce  suis-je  !  gar- 
ce dez-moy  et  me  sauvez.  »  Lors  commencèrent  à  plorer 
les  autres,  et  l'adestrer,  l'un  deçà,  l'autre  là,  pour  avoir 
ses  devises,  sans  faire  semblant  de  le  mener,  ne  de  le  lyer; 
car  veoient  bien  qu'il  ne  faisoit  besoing  et  que  mesmedési- 
roit  estre  pris.  Sy  furent  leurs  devises  piteuses  d'un  costé 
et  d'autre  ;  et  luy  firent  les  menans  aussi  grand  honneur 
en  manière  de  parler  comme  oncques  eussent  fait  au  jdIus 
haut  de  sa  fortune  prospère;  lui  firent  toute  amour  et 
courtoisie;   le  reconfortoient  de  paroles,  et  là  où  eux- 

'  Bouge,  haut-de-chausses. 

mesmes  faisoient  semblant  d'aucune  pitié  envers  luy,  luy- 

mesme  les  reconfortoit  et  les  reprenoit  delascheté,  disant 

qu'il  n'avoit  point  de  peur  et  qu'il  ne  fust  point  en  leurs 

mains  s'il  eust  voulu,  mais  aymoit  mieux  mourir  que  estre 

fuy.  Et  leur  dist  :  «  Déa,  vous  m'avez  quis  à  Paris  et  fait 

«  quérir;  mais  il  vous  convenoit  brusler  la  ville  toute  de 

«  fons  en  comble,  premier  que  me  trouver  en  un  mois 

«  entier.  Faites  bonne  cliière  et  me  menez  en  la  merci  de 

«  Dieu  et  du  roy.  J'ay  bon  espoir  et  bonne  querelle;  et 

«  ayme   mieux   mourir  léal  preud'homme  qu'estre  fuy 

«  lasche  et  recrandy  de  cœur'.  » 

A  telles  paroles  et  maintes  autres  qui  le  glorifioient , 
le  menèrent  devers  le  roy ,  qui  prestement  le  fist  mettre 
au  chasteau  de  Loches,  très-estroit.  Donc,  en  peu  de  jours 
après,  le  roy  y  envoya  aucuns  députés  pour  l'oyr  parler 
et  pour  savoir  en  quoy  il  se  vouloit  défendre.  Il  parla  tel- 
lement et  si  à  sa  gloire ,  que  non  obstant  toutes  haynes 
et  indignations  et  toutes  les  grandes  menaces  qui  cou- 
roient  sur  sa  personne,  le  roy  le  fist  mettre  au  large  et  en 
bien  gracieux  lieu.  Et  voy oit-on  bien,  puis  que  celle  pre- 
mière fureur  estoit  passée,  que  le  péril  en  estoit  dehors,  jà- 
soit-ce  toutesvoies  que  tous  les  grans  hommes  de  France, 
de  peur  qu'ils  avoient  de  son  mal,  commencèrent  à  mur- 
murer sur  le  roy  et  à  dire  en  couvert  que  ciel  et  terre  de- 
vroient  cryer  contre  luy,  quand  il  se  vengeroit  par  mort 
sur  un  tel  homme  qui  estoit  un  des  vaillans  chevaliers 
des  chrestiens  et  des  plus  à  louer,  et  qui  estoit  un  pare- 
ment et  un  chief-d'œuvre  en  ce  royaume,  qui  tout  reluisoit 
de  ses  hauts  faits.  Sy  ne  se  faisoit  convention  nulle  de 
gens  d'estat,  où  que  ce  fust,  qui  ces  paroles  ne  levassent 

'  Recrandy  de  cœur.  Le  mot  lâche  qui  précède  est  à  peu  près  syno- 
nyme. 

et  semblables,  et  qui,  par  dilectionet  faveur  envers  luy,  ne 
luy  envoyassent  larmes  et  soupirs  de  compassion  mainte. 
Donc,  quel  deuil  aussi  pouvoit  démener  celle  povre  dame, 
la  séneschale  sa  femme,  ensemble  aussi  son  fils  et  sa  fille  la 
vidamesse  de  Chartres?  Certes,  il  fait  bon  à  penser,  car 
nulles  gens  plus  desconfortés  en  la  terre  que  ces  trois,  qui 
cuidoient  avoir  perdu  ce  que  possible  n'estoit  à  tout  le 
royaume  de  le  restaurer,  quand  la  mort  y  seroit  mise. 
Mais  tant  laboura  la  noble  dame,  qui  sage  estoit  et  pleine 
de  vertu,  que  le  roy  luy  promit  que  jà  n'auroit  mal  de 
mort;  mais  autre  fois  luy  avoit  fait  peur,  ce  disoit,  et 
maintenant  il  luy  en  feroit  autretant.  Et  touchant  ses 
biens,  lesquels  il  avoit  appliqués  à  luy,  tous  iceux  ainsi 
qu'ils  estoient  et  gisoient,  il  les  rendit  à  elle,  et  les  luy 
donna  par  amour  et  en  l'honneur  de  toutes  nobles  dames, 
entre  lesquelles  il  la  tenoit  pour  hautement  recommandée. 
Et  à  tant  je  coupe  le  compte  de  ce  chevalier,  jusques  cy- 
après  que  j'en  releveray  le  remanant,  là  où  l'yssue  du  cas 
me  donra  fin  de  paroles'. 

CHAPITRE  LVI. 

Comment  le  comte  de  Charolois  se  party  de  Paris  pour  tirer  à 
Saint-Claude  et  comment  il  fut  festoyé  en  chemin. 

Maintenant  loyst-il  conter  un  peu  du  comte  de  Charo- 
lois, qui  de  Paris  s'en  estoit  parti  de  son  père  pour  aller 
en  voyage  pèlerin  à  Saint-Claude.  Sy  est  vray  que,  en 
approchant  le  pays,  beaucoup  de  grans  seigneurs  et  de 
nobles  gens  du  pays  vinrent  au-devant  de  luy,  qui  depuis 

'  Je  reproduirai,  dans  un  des  volumes  de  cette  édition,  un  traité  de 
Chastellain  sur  la  captivité  du  sire  de  Brezé. 

oncques  ne  l'abandonnèrent  tant  qu'il  y  fust.  Et  luy  fut 
faite  la  plus  haute  chière  partout,  qui  oncques  fut  faite  à 
prince;  car  n'y  avoit  oncques  esté,  et  estoit  le  seigneur 
advenir,  par  quoy  le  dévoient  bien  faire.  Fut  festoyé  et 
conjoy  en  plusieurs  maisons  de  seigneurs,  pareillement 
par  les  bonnes  villes.  Dont,  sur  tous  autres,  le  prince 
d'Orenge,  en  sa  ville  de  Noseroy,  le  reçut  et  festoya  si  hau- 
tement que  merveille  seroit  h  dire,  et  luy  donna  de  beaux 
dons  au  partir.  Fit  son  voyage  à  Saint-Claude;  et  au 
retour  de  celuy,  prit  son  chemin  vers  Bourbonuois,  pour 
aller  voir  la  duchesse  de  Bourbon  sa  tante  et  sa  belle-mère 
qui  oncques  ne  l' avoit  vu.  Et  là  fut  reçu  arrière  à  la  plus 
grand  joye  et  solemnité,  qui  oncques  avoit  esté  vue  ou 
montrée  au  pays,  ne  pour  venue  de  roy,  ne  autrement.  Car 
le  duc  de  Bourbon,  son  frère  et  son  cousin  germain,  s'y 
employa  de  tout  son  pouvoir  et  savoir.  Pareillement  firent 
les  deux  duchesses,  la  vielle  et  la  jeusne,  qui  toutes  y 
tournèrent  leurs  sens  pour  le  faire  bien,  comme  pour  la 
plus  chère  chose  qu'avoient  en  terre  après  le  duc  son  père. 
Finablement,  à  chief  de  temps  et  ainsi  que  jà  avoit  lon- 
guement vaucré  par  pays,  le  roy  luy  manda  qu'en  retour- 
nant au  pays  devant  son  père,  il  repassast  par  devers  luy. 
Sy  y  alla  ledit  comte  et  prit  congé  de  Bourbonnois;  et 
dressant  son  chemin  vers  Tours,  passa  par  Bourges  en 
Berry,  là  où  ceux  de  la  ville  le  desdaignèrent  à  bienvien- 
gnier  et  n'en  tinrent  compte,  ne  que  du  plus  estrangier 
noble  homme  qui  fust  en  la  terre;  ne  luy  envoyèrent  ne 
vins,  ne  présens;  ne  luy  donnèrent  oncques  une  seule  salu- 
tation, mesme  ainsi  qu'il  alloit  par  la  ville  visiter  la 
Sainte-Chapelle  (sembloit-il  pour  luy  faire  despit),  ne  luy 
daignoient  mettre  main  au  chapeau.  Sy  leur  tenoit  cecy 
de  vieille  hayne  et  d'envie  qu'ils  ont  à  l'encontre  de  la 

maison  de  Bourgongne,  pour  le  siège  de  Bourges  que 
le  duc  Jehan  mit,  dont  ils  reçurent  perte  et  dommage. 
Sy  ne  fit  ledit  comte  semblant  toutesvoies  que  rien  luy  en 
fust,  mais  les  en  fit  bien  punir.  Car,  luy  venu  devers  le 
roy,  qui  en  avoit  oy  le  vent,  sans  que  ledit  comte  s'en 
voulsist  plaindre,  les  manda  venir  devers  luy,  en  leur 
demandant  pourquoy  ils  n'avoient  bienviengné  et  honnoré 
révéramment  son  beau-frère  le  comte  de  Charolois ,  ainsi 
que  ordonné  l'avoit  et  commandé  de  faire  à  toutes  les 
bonnes  villes  de  son  royaume.  Sur  quoy  ne  savoient  que 
respondre  au  roy,  sinon  que  mauvaise  volenté  les  tenoit 
et  de  viel  temps.  Le  roy,  les  espou ventant  de  menaces,  les 
fit  venir  pryer  mercy  à  genoux  audit  comte,  et  luy  dire  et 
offrir  que  toute  telle  punition  qu'il  luy  plairoit  leur  ordon- 
ner et  charger  par  amende,  humblement  la  porteroient , 
et  luy  prioient  pour  grâce  et  miséricorde  de  leur  rudesse. 
Donc  ledit  comte,  que  ne  quéroit  rien  en  eux  fors  leur 
amour,  et  de  chascun,  les  recueilli  bénignement,  et  leur 
dit  qu'il  estoit  bien  content  d'eux  et  que  nulle  amende  ne 
luy  séoit  à  prendre  des  subgets  du  roy,  qui  rien  ne  lui  dé- 
voient que  de  grâce.  Toutesvoies  le  roy  en  chastia  aucuns 
des  plus  grans  de  la  ville,  pour  estre  aux  autres  exemple 
en  cas  semblable. 

CHAPITRE  LVII. 

Comment  le  roy  commanda  à  faire  les  honneurs  au  comte  de 
Charolois  en  Tours.  . 

Le  roy,  sachant  la  venue  du  comte  de  Charolois,  son 
beau-frère,  moult  se  monstra  joyeux  de  sa  venue  et  fist 
cryer  à  son  de  trompette,  que  tout  chascun  en  la  ville  de 

Tours  se  cleslogeast  pour  loger  ledit  comte.  Fit  aller 
au-devant,  jusques  enmy  les  champs,  ceux  de  la  ville  les 
plus  notables  le  bienviengnier  et  faire  les  offres  de  tous 
services  et  obéyssance  ;  il  fit  aller  [aussi]  tous  les  princes 
et  seigneurs  de  sa  maison  en  très-grand  nombre.  Et  le  duc 
d'Alençon ,  qui  se  sentoit  tenu  devant  tous  autres  du 
monde,  cestui-lày  alla  de  son  franc  arbitre  et  de  noblesse 
de  cœur,  pour  l'honneur  du  père  et  de  la  maison ,  que 
autant  aymoit  que  soy~mesme.  Donc  en  l'aborder,  c'estoit 
chose  merveilleuse  et  piteuse  à  oyr  de  ce  qu'il  disoit, 
confessant  et  cognoissant  qu'à  son  père  et  à  l'ordre  de  la 
Toison  d'or  qu'il  portoit,  il  estoit  plus  tenu  qu'au  rema- 
nant du  monde,  et  jamais  il  ne  pourroit  vivre  tant  qu'il 
pourroit  suffire  à  rendre,  ne  à  remercier  le  bien  qu'il 
avoit  reçu  de  ceste  maison,  dont  il  tenoit  la  vie  et  l'hon- 
neur et  ses  biens  restitués.  Et  devisant  ensemble  entrèrent 
en  la  ville  ;  et  prestement  le  comte  s'en  alla  devers  le  roy, 
qui  moult  le  reçut  joyeusement,  car  l'aimoit  par  sem- 
blant sur  tous  les  autres  de  son  sang.  Donc  après  la  salu- 
tation faite  au  roy,  le  roy  luy  dist  :  «  Beau-frère,  vez-cy 
«  beaux  oncle  du  Maine  !  »  qui  estoit  là  un  petit  derrière 
le  roy.  Sy  s'avança  celuy  du  Maine,  et  ledit  comte  et  luy 
s'entreclinèrent  et  firent  bonne  chière  l'un  à  l'autre.  Donc 
un  autre  jour  après,  s'entrevirent  arrière  un  petit  en  une 
chasse  que  le  roy  faisoit,  et  là  où  ils  chevauchèrent,  devi- 
sant ensemble  par  aucun  temps,  jusques  à  ce  que  les 
chiens  soudainement  menèrent  une  bische  devant  eux, 
qui  les  desépara;  car  celuy  de  Charolois  se  tira  radement 
après  et  laissa  le  comte  du  Maine.  Donc  celuy  soir  mesme, 
ledit  comte  de  Charolois,  par  l'aigreur  de  luy  recourir 
après,  s'esvanouy  de  toutes  ses  gens  et  se  perdy  ;  et  ne 
savoit-on  où.  Donc,  la  nuit  venue  et  que  le  roy  se  trouva 

en  sa  chambre,  pensant  que  son  beau-frère  fust  venu 
aussi,  demanda  après  luy,  mais  oncques  ne  trouva  homme 
qui  lui  en  sçust  dire  nouvelles;  mesme  ses  propres  gens 
ne  savoient  que  fust  devenu.  De  quoy  mortellement  des- 
plaisant et  mourant  de  peur  et  d'annuy,  juroit  par  ser- 
ment solennel,  que  jamais  ne  mangeroit,  ne  prendroit 
substance  en  corps,  jusques  il  en  auroit  des  nouvelles  et 
vray  rapport.  Et  prestement  fit  monter  à  cheval  le  sei- 
gneur de  Montauban  et  autres  pour  l'aller  cherchant  et 
quérant  par  tout,  et  leur  commanda  de  jamais  retourner 
jusque  trouvé  l'eussent  et  ramené.  Sy  voulut  ainsi  l'adven- 
ture  qu'ils  le  trouvèrent  cette  nuyt,  en  une  maison  où  il 
s'estoit  retrait,  luy  et  cinq  ou  six  personnes  avecques  luy 
sans  plus,  gentilshommes  ;  et  faisoient  bonne  chière  selon 
le  cas ,  mais  ne  savoient  les  gens  de  l'hostel  quel  hoste  ils 
avoient.  Sy  firent  grand  feste  ceux  qui  le  trouvèrent ,  et 
le  Guidèrent  ramener  à  Tours;  mais  oncques  ne  purent 
pour  celle  nuyt.  Sy  envoyèrent  courant  battant  un  mes- 
sage devers  le  roy,  pour  luy  annoncer  ce  que  avoient 
trouvé  et  qu'il  n'en  fust  en  nulle  peur,  car  veoient  bien 
que  le  cas  luy  alloit  au  cœur  parfondément.  Le  matin  le 
comte  monta  à  cheval  et  s'en  revint  à  Tours,  où  pour  lors 
le  roy,  après  luy  avoir  fait  bonne  chière,  le  commist  et 
constitua  gouverneur  de  Normandie  à  trente-six  mille 
francs  de  pension'.  Donc  ledit  comte,  luy  rendant  grâces, 
prit  congé  du  roy  et  se  mit  au  retour  vers  son  père , 
car  jà  estoit  près  du  Noël.  Sy  passa  par  Nogent-le-Eoy, 
la  maison  de  messire  Pierre  de  Brezé  prisonnier;  et  y 


•  Le  18  septembre  1461,  Louis  XI  donna  aussi  au  comte  de  Charolais 
l'hôtel  de  Nesle.  D'après  Olivier  de  la  Marche,  ce  fut  Guillaume  Biche 
qui  contribua  le  plus  aux  relations  d'étroite  amitié,  qui  se  formèrent 
alors  entre  le  roi  et  le  comte  de  Charolais. 


190  CHRONIQUE 

logea  une  nuyt  à  la  requeste  et  pryère  de  la  séneschalle, 
femme  audit  prisonnier,  qui  toutesvoies  n'y  estoit  point  en 
personne  et  n'y  pouvoit  estre  à  cause  de  son  pourchas. 
Sy  trouva  ledit  comte  lyens,  maistre  Ros,  frère  au  comte 
de  Sombreset,  prisonnier,  à  qui  s'estoit  venu  conseillier 
messire  Pierre  de  Brezé  son  maistre.  Cestui  maistre  Ros,  soy 
trouvant  devant  le  comte  de  Charolois,  fît  les  contes  de 
son  maistre  :  comment  il  s'estoit  venu  rendre  en  sa  main, 
et  les  beaux  et  piteux  mots  qu'ils  eurent  ensemble.  Donc, 
pour  finablement  conclure,  le  glorifia  pour  un  des  plus 
vaillans  et  sages  cbevaliers  du  monde,  et  en  qui  plus  a  voit 
de  vertu.  Sy  en  fut  volentiers  oy  et  loué  et  prisié  de  cha- 
cun, car  on  savoit  bien  aussi  qu'il  disoit  vérité.  De  là  s'en 
vint  par  Rouen,  là  où  la  réception  fut  si  solennelle,  que 
plus  n'eust-on  sçu  faire  à  peine  pour  le  roy  ;  car  allèrent 
au-devant  de  luy  à  procession  magnifique  et  crièrent 
«Noël!  »  à  son  entrée  par  toute  la  ville.  Et  fit  délivrer  tous 
les  prisonniers  du  roy,  de  quelconque  cas  que  ce  fast.  Sy 
fit-il,  en  obéissance,  recueil  et  grande  révérence,  partout 
où  il  passoit  parmy  les  bonnes  villes  du  roy,  sans  qu'onc- 
ques  refus  lui  en  fust  fait  sinon  fors  de  ceux  de  Bourges, 
qui  bien  le  comparèrent  depuis.  Finablement  tant  firent 
d'honneurs  et  d'administrations  curieuses  ceux  de  Rouen, 
que  plus  ne  s'en  pourroit  faire,  ne  dire,  et  que  ledit  comte 
s'en  réputa  tenu  à  eux  tout  son  vivant.  Luy  donnèrent  une 
escarlate  moult  belle  et  un  gris  le  plus  fin  des  autres,  sans 
les  vins  et  autres  gratuités  qui  estoient  de  grand  coust. 
Donc,  après  les  avoir  recommandés  à  Dieu,  il  repaira  au 
pays  et  vint  tenir  sa  feste  de  Noël,  où  estoit  sa  mère  la 
duchesse ,  ensemble  la  comtesse  sa  femme,  à  Aire. 

Mais  n'est  d'oublier  maintenant  que,  pendant  le  terme 
que  le  comte  de  Charolois  s'en  estoit  allé  en  Bourgongne 

pèlerin,  et  de  là  retourné  devers  le  roy  à  Tours,  un  nommé 
maistre  Eoland  Pipe,  trésorier  de  Flandres  et  receveur 
général  des  finances  dudit  comte,  venu  toutesvoies  de 
povreté  à  grande  chevance,  un  jour,  par  mélancolie  et 
par  conseil  de  l'ennemy  qui  le  sieuvoyt  de  près,  en  sa 
maison  à  Bruges,  se  rua  en  un  puits,  la  teste  devant  ;  mais 
rescous  hastivement  d'aucuns  de  ses  prochains,  sa  femme 
et  sa  famille,  fut  sauvé  de  mort  et  mis  curieusement  '  en 
chambre,  là  où  on  mit  peine  à  le  réconforter  et  à  le  re- 
mettre en  hou  sens,  lequel  sembloit  estre  tout  saisy  de 
l'ennemy.  Par  quoy,  par  une  espace  de  temps ,  toutes 
peines  y  estoient  perdues,  car  mangeoit  et  deschiroit  ses 
mains  par  rage.  Sy  le  convint  garder  jour  et  nuyt  de  près, 
ou  autrement  se  fust  défait  et  destruit  du  tout.  L'émouve- 
ment  de  cecy  luy  vint  pour  une  nouvelle  que  son  clerc  lui 
avoit  apportée  de  Bourgongne,  que  le  comte  de  Charolois 
l'avoit  désapointié  de  son  estât  par  ce  qu'il  avoit  cognu  et 
perçu  malice  en  luy  et  peu  de  son  profit ,  avecques  ce 
aussi  que,  par  propre  industrie  et  aucun  sain  conseil,  il 
vouloit  désormais  avoir  cognoissance  de  son  fait  et  mesme 
ordonner  de  ses  deniers'.  Sy  prit  tel  deuil  ledit  maistre 
Roland  que,  en  despitant  sa  vie,  se  quéroit  à  défaire  et  à 
perdre  l'âme  et  le  corps.  Fut  toutesvoies  enfin,  par  diverses 
prédications  et  enhortances  de  prestres,  remis  en  bon  estât 
et  en  tranquillité  de  cœur,  et  tellement  que  la  pear  en 
sembloit  estre  dehors;  et  se  remettoit  en  usage  accous- 
tumé  jusque  environ  deux  mois  après  qu'il  se  trouva  à 

'  Curieiiseriient  (de  cura),  avec  soin. 

*  La  pension  de  Roland  Pipe  avait  été  supprimée  le  22  mars  1453,  à 
cause  des  frais  qu'entraînaient  les  ])réparatifs  de  la  croisade  (ms.  des 
archives  du  conseil  de  Flandre,  F.  45)  ;  mais  ceci  n'avait  en  rien  dimi- 
nué son  crédit,  et  c'est  à  des  faits  postérieurs  que  se  rapporte  le  récit 
du  chroniqueur. 

Bruxelles  devers  ledit  comte,  là  où  quand  je  m'y  trouveray 
tantost  et  cy-après,  je  vous  en  feray  la  consommation.  Et 
me  convient  entretisser  icy  deux  choses  ;  l'une  sy  est  l'en- 
trée que  fist  en  Tournay  l'abbé  de  Saint-Bertin  comme 
évesque  de  Tournay  '  ;  et  l'autre  sy  est  d'un  meurdre  fait 
à  Saint-Amand  de  deux  liermites. 

A  Saint-Amand,  entre  Tournay  et  Valenciennes,  en  la 
forest  qui  est  là  procliaine,  avoit  deux  liermites  dont  l'un, 
qui  plus  y  estoit  ancien  en  demeure  que  l'autre,  avoit  por- 
tion ordinaire  en  l'abbaye,  laquelle  on  lui  envoyoit,  ou  la 
venoit  quérir  mesme  par  fois.  Sy  en  conçut  une  dure 
envie  contre  luy  l'autre ,  et  par  suggestion  de  l'ennemy 
machina  en  sa  mort.  Or  avoit  cestui  mauvais  un  neveu 
labourier  des  champs.  Sy  vint  à  luy  et  luy  dist  que,  com- 
ment qu'il  fust ,  il  convenoit  qu'il  luy  prestast  ses  mains 
pour  mettre  à  mort  son  compagnon.  Et  le  neveu,  de  légier 
soy  y  offrant,  luy  promit  ayde.  Sy  vinrent  tous  deux  un 
matin  à  l'habitation  du  preud'homme  ;  et  là  le  saisirent  au 
corps  et  luy  estèrent  son  propre  couteau,  et  d'icelui  luy 
coupèrent  la  gorge  et  l'entraînèrent  hors  de  voye  ;  et  le 
couteau  mirent  d'emprès  luy,  pour  donner  à  cognoistre 
un  abus,  comme  si  luy-mesme  se  fust  occis,  et  à  tant  s'en 
passèrent.  Sy  advint,  quand  le  mort  ne  venoit  plus  à  sa 
portion  et  que  le  meurdrier  venoit  tenir  son  lieu  deman- 
dant les  aumosnes,  on  luy  interrogea  pourquoy  son  com- 
pagnon ne  venoit  plus  ;  et  il  respondit  qu'il  n'en  savoit  rien 
et  qu'il  pensoit  qu'il  estoit  malade,  car  encore  n'y  avoit 
point  de  soupçon  formée.  Or  est  vray  que  un  compagnon 
de  la  ville  s'estoit  allé  esbattre  parmy  la  forest,  et  d'aven- 
ture, comme  Dieu  le  voulut,  trouva  cest  hermite  meurdri 

•  Chastellain  a  déjà  raconté  l'entrée  solennelle  de  Guillaume  Pilastre 
à  Tournay.  Voi/.  ci-dessus  chapitre  LI. 

et  le  couteau  emprès  luy,  lequel  couteau  estoit  cognu  de 
plusieurs  de  l'abbaye  et  de  la  ville  là  où  il  soloit  repai- 
rier.  Sy  advint  que,  après  ceste  chose  divulguée,  qui  estoit 
piteuse,  l'hermite  portant  à  sa  ceinture  la  gaine  dudit  cou- 
tiel  vint  demander  l'ausmosne  en  l'abbaye,  et  là  sur- 
gardé, d'aucuns  luy  fut  demandé  :  «  Frère,  où  est  vostre 
«  couteau?  vous  portez  vostre  gaine  vuyde.  »  Car  faut 
entendre  que  la  gaine  du  meurdry  estoit  recognue.  Lors 
respondy  le  mauvais  homme  :  «  Ne  vous  peut  chaloir. 
«  J'ay  laissiet  mon  couteau  à  l'hostelpar  ignorance.  »  Sy 
ne  luy  fît-on  point  de  réplique  dessus,  mais  prestement 
l'un  d'eux  alla  conter  à  l'abbé  comment  cest  ermite  pape- 
lart  portoit  la  gaine  du  couteau  qui  avoit  esté  trouvé. 
Laquelle  chose  oye,  l'abbé  tantost  le  fîst  prendre  par  ses 
officiers,  mettre  en  prison  et  examiner,  lequel,  après  le 
cas  cognu,  accusa  son  neveu.  Sy  fust  prestement  pris 
aussi.  Dans  la  nuyt  que  on  les  devoit  à  lendemain  exécu- 
ter, l'hermite  se  coupala  gorge  en  la  prison  ;  et  fut  le  neveu 
pendu  à  la  justice,  et  l'autre  mauvais  homme  en  une 
fourche. 

CHAPITRE  LVIIL 

Comment  le  bastard  de  Cypre,  apostat  de  la  foy,  expulsa  de  son 
royaume  le  fils  du  duc  de  Savoye. 

Tout  ce  temps-cy  et  jà  longuement  par  avant,  depuis 
que  le  Soudan  donna  faveur  au  bastard  de  Cypre  et  que 
ycelui  bastard  avoit  pris  son  retour  au  Soudan  pour  par- 
venir à  la  couronne,  comme  par  cy-devant  a  pu  apparoir 
par  lettres  envoyées  à  la  royne,  ledit  bastard  ayant  dé- 
laissié  l'habit  de  l'église  '  guerroya  durement  Loys,  fils  du 

•  Jacques,  bâtard  de  Chypre,  quitta  l'habit  ecclésiastique  pour 
épouser  Catherine  Cornaro. 

duc  de  Savoye,  ayant  pris  à  femme  la  jeusne  royne  héri- 
tière de  Cypre,  relenquie  '  de  messire  Jehan  de  Coymbre% 
prince  d'Antioce,  empoisonné.  Et  tant  prévalu  yceluy  bas- 
tard  que,  tant  par  sens  comme  par  armes,  il  acquit  à  luy  la 
grig-neur  '  partie  du  royaume  ;  et  en  expulsa  ledit  Loys  de 
Savoye  et  sa  femme,  jusques  à  avoir  tant  seulement  une 
place.  Par  quoy  la  royne,  du  sang*  de  France  de  par  ceux  de 
Bourbon  et  conjointe  à  la  maison  de  Savoj^e,  pensant  y 
trouver  secours,  constrainte  se  mit  en  mer  pour  venir  en 
France,  là  où  en  venant  en  ce  navire,  d'un  Catelan*  mor- 
tellement hay  des  Vénitiens  ladite  royne  fut  mise  à  saque- 
man%  privée  et  despouillée  de  tout  le  sien  très-confusée- 
ment.  Mais,  elle  venue  à  Venise  et  ses  doléances  faites  du 
cas,  fut  restituée  et  remise  en  recouvrance  du  sien,  et 
puny  celuy  qui  s'estoit  méfait  en  elle.  Donc  après,  elle  prit 
son  escueir  et  s'en  vint  en  Savoye  oi^i hautement  fut  reçue; 
et  de  là  menaçoit  de  venir  voir  le  roy  de  France  et  le  duc 
de  Bourg'ongne,  sur  lesquels  deux  elle  s'attendoit  d'ayde 
et  de  secours  pour  le  recouvrement  de  son  royaume,  tout 
subject  et  respondant  à  la  loy  payenne  parce  que  le  bas- 
tard  qui  y  rég'noit  par  tyrannie,  l'avoit  impétré  et  obtenu 
en  la  vertu  du  Soudan,  en  grand  foule  de  la  loy  de  Jésus- 
Christ.  Geste  royne  de  Cypre  toutesvoies ,  posé  que  nou- 
velles couroient  qu'elle  devoit  venir  jusques  en  France , 
n'y  vint  point,  et  ne  sortit  point  de  fruit  de  son  voyage. 


'  Relenquie,  veuve. 

2  Charlotte,  fille  du  roi  Jean  III.  Elle  était  déjà  veuve  de  Jean  de 
Coïmbre  lorsqu'elle  fut  couronnée  le  5  août  1458.  Elle  épousa  en  1459 
en  secondes  noces  Louis  de  Savoie. 

'  La  grigneur ,  la  plus  jurande. 

'*  Catelan  ,  Catalan,  habitant  de  la  Catalogne. 

^  Mise  a  saqueman,  saisie,  arrêtée. 

^  Escuetl,  refuge. 

dont  me  soit  rien  apparu ,  par  quoy  n'ay  cause  de  plus  en 
escrire  pour  ceste  heure. 

CHAPITRE  LIX. 

Comment  le  roy  commença  à  faire  beaucoup  de  nouvelletés  et 
commença-1'on  à  le  cognoistre. 

Le  roy  Loys  pour  ce  temps-cy  se  tenoit  encore  en  Tou- 
raine,  là  où  tousjours  avecques  le  temps  et  de  jour  en  jour 
avisoit  soudainement  de  maintes  estrangetés  ;  et  de  sa 
propre  teste  embrassa  moult  de  choses  à  tous  lez  et  tout 
sur  un  coup,  et  desquelles  aussi  ne  vint  gaire  de  fruit,  ne 
d'effet,  sinon  qu'à  luy-mesme  donna  peine  et  à  autrui 
admiration'  sans  plus  de  ses  modes.  Envoya  ambassades 
dehors  subitement ,  conclut  menaces,  (à  tel  fut) ,  et  ma- 
nières d'indignation,  mit  sus  des  nouvelletés  volontaires, 
auclines  mal  agréables  et  de  povre  espoir,  autres  préjudi- 
ciables à  hommes  de  tous  estats,  fit  des  mariages  et  allian- 
ces telles  qu'il  les  songea,  et  de  jeusnes  enfans  si  bien  que 
de  vieux.  Il  donna  sa  fille,  née  à  Genappes,  au  fils  du  duc 
de  Calabre,  héritier  de  Lorraine,  et  fit  le  mariage  du  se- 
cond fils  de  Bourbon,  neveu  au  duc  de  Bourgongne,  à  la 
fille  du  duc  d'Orléans,  autre  nièce  dudit  duc  venue  de 
deux  sœurs.  Monstra  moult  de  ses  mœurs  ce  roy  à  son  nou- 
veau régner,  et  donna  bien  à  cognoistre  que,  si  par  longs 
ans  avant  la  mort  de  son  père,  il  avoit  esté  crému  de  plu- 
sieurs qu'il  ne  venist  à  régner,  ce  n'estoit  pas  sans  cause; 
car  dès  le  temps  de  la  Praguerie,  là  où  ses  mœurs  commen- 
çoient  à  estre  cognues  en  leur  bourgeon,  y  perçut-on  ce 
que  on  y  trouva  depuis,  jà-soit-ce  que  longuement  l'avoit 

'  Admiration,  étonnement. 

bien  sçu  dissimuler  :  c'estoit  de  plus  faire  et  user  de  pro- 
pre teste  que  par  conseil,  et  plus  par  volonté  que  par  rai- 
son :  [ce]  qui  mal  siet  à  un  prince,  non  pas  tant  seulement  à 
un  roi  le  souverain  du  monde,  mais  à  un  noble  bomme  le 
plus  povre  de  la  terre.  Avoit  encore  tout  son  estât  tout  tel 
que  soloit  mener  à  Genappes ,  et  ne  le  cbangea  de  long 
temps  après.  Menoit  povre  despense.  A  peu  de  gens,  sinon 
à  ses  mignons,  il  presta  large  main,  mais  à  moult  il  re- 
coupa et  retira  devers  luy  la  libéralité  du  père.  Il  diminua 
les  estats  en  sa  maison  ;  et  les  vestemens  de  soye  et  les 
pompes  des  nobles  bommes,  il  condamna  par  défenses;  les 
trésors  du  royaume  fit  tout  tourner  devers  luy,  et  là  où 
les  fruits  des  offices  soloient  aller  en  diverses  mains  qui 
en  vivoient,  grand  part  en  prit  devers  luy,  par  signe  et 
apparence  de  convoitise.  Il  voulut  visiter  les  marcbes  et 
confins  de  son  royaume,  avoir  cognoissance  de  tout  et  de 
tous;  et  pour  ce  faire,  se  party  de  Tours  luy  sixième,  là  où 
il  fit  cryer  à  son  de  trompe,  que  nul,  sus  peine  de  mort, 
ne  s'avançast  de  le  sieuvir.  Et  estoient  luy  et  ses  cinq 
compagnons  habillés  de  gros  drap  gris,  rudement,  eu 
manière  de  pèlerins  et  avoient  cbascun  une  grosse  rude  pa- 
ternostre  de  bois  pendue  au  col.  Et  délaissant  son  chemin 
vers  Poitiers,  alla  visiter  toute  Guieune,  tout  Bordelois 
et  toutes  les  marches  et  contrées  comprises  dedans.  Et  jà- 
soit-ce  que  la  famé  courust  qu'il  allast  ainsi  seul,  tousjours 
le  costoioit,  à  un  logis  près,  la  garde  de  son  corps,  qui  es- 
toient environ  six-vingt  hommes  combattans,  Sy  n'y  avoit 
homme  en  son  royaume,  nourry,  ne  appelé  de  ceste  com- 
pagnie, qui  oncques  le  sievist'.  Sy  passa  une  saison  en 
ceste  Visitation  faire,  qui  estoit  estrange  à  un  tel  roy,  mais 

'  C'est-à-dire  que  Louis  XI  ne  voulait  près  de  lui  que  cette  garde 
composée  de  120  hommes,  tous  étrangers. 

certes,  en  qualité  aucune,  digne  de  los  parce  qu'elle  mou- 
voit  de  vertu  et  de  vaillant  esprit,  et  qui  pouvoit  rendre 
fruit  si  la  poursieute  et  les  dépendances  eussent  esté 
toutes  de  mesmes.  Car  certainement  plus  actif  engin,  ne 
plus  esprit  soubtil  n'avoit  eu  longuement  par  avant  en 
France  que  cestui,  ne  mieux  recueillant  en  luy  toutes 
choses  par  une  légère  conception;  mais  le  vouloir  ouvrer 
tout  et  faire  de  sa  teste  et  présumer  de  son  propre  sens 
devant  autrui  conseil,  luy  fit  donner  des  notes'  en  couver- 
tes bouches ,  et  fit  engendrer  froidures  en  cœurs  de  ses 
subjets  envers  luy  et  acquérir  renommée  non  convenable 
à  son  estât  et  peu  d'amour  et  de  grâce  de  son  peuple  qui 
se  trouvoit  pis  qu'avecques  son  père,  jà-soit-il  que  le  cœur 
de  luy  estoit  noble  et  son  engin  soubtil  par  merveilles.  Mais 
la  multitude  de  son  embrassier  luy  fit  peu  estraindre  en 
la  multiformité  de  son  hastivement  conclure,  et  luy  fit  faire 
souvent  chose  estrange.  Donc,  parce  qu'en  sa  seule  teste 
portoit  la  coulpe  du  los  et  du  blasme,  les  mille  qui  y  dé- 
voient estre  participans,  s'en  pouvoient  parer  de  la  coulpe, 

CHAPITRE  LX. 

Comment  le  roy  cuida  estre  pris  par  les  Anglois  en  allant  voir  la 
situation  de  Bordeaux. 

Ce  roy  estant  à  Bordeaux,  et  ainsi  que  ses  mouvemens 
estoient  soudains ,  un  jour  délibéra  d'aller  sur  la  rivière 
au  dehors  de  la  ville,  tant  pour  apprendre  de  la  nature  du 
lieu  comme  pour  voir  la  situation  de  la  ville  par  dehors. 
Sy  se  mit  en  un  petit  batelet,  luy  cinquième  ou  sixième; 
et  s'en  alla  nageant  à  rièmes  sur  la  Gironde  bien  avant, 

*  Notes,  reproches. 

et  tellement  que  j^erçu  fut  d'une  autre  navire  adventureuse 
qui  quéroit  proie;  car  estoient  Anglois.  Sy  mirent tref  au 
vent,  et  radement  commencèrent  à  tirer  sur  luy,tendantà 
luy  couper  la  rivière  et  de  luy  défendre  le  rentrer.  Sy  s'en 
perçut  le  roy  ;  et  voyant  le  grand  péril  où  il  estoit  et  l'ai- 
gre poursuite  des  autres,  cuida  recouvrer  la  ville  à  force 
de  rièmes;  mais  voyant  ce  luy  estre  impossible,  voulut 
son  adventure  ainsi  que  comme  sur  ladite  Gironde,  au 
bord  de  la  rivière,  en  plusieurs  lieux,  y  a  infinité  de  ro- 
seaux, et  là  où  l'eau  est  basse,  y  entre-on  par  fois  par 
crêtes  '  et  par  petits  batelets ,  où  autres  gros  navires  ne 
peuvent  approcher.  Sy  se  bouta  le  roy  dedens  ces  roseaux 
et  s'y  sauva,  qui  avoit  la  main  de  ses  ennemis  si  pro- 
chaine que  pour  l'avoir  saisy  au  col,  si  là  ne  se  fust  re- 
trait de  sa  bonne  heure  ;  et  lequel  oncques  telle  peur  ne 
passa,  dont  mesme  avoit  esté  cause.  Quand  doncques  An- 
glois  vyrent  celle  proye  eschappée  et  que  l'approcher  n'y 
estoit  possible,  tournèrent  vers  la  haute  mer,  de  peur  de 
estre  poursieuvy  mesmes,  car  avoient  esté  perçus,  et  dou- 
toient  et  pouvoient  bien  estre  cognus  des  ennemis.  Mais 
point  ne  m'a  esté  chose  certaine,  ne  certifiée  aussi,  que 
lesdits  Anglois  sçussent  que  ce  fust  le  roy,  ne  qu'il  fust  en 
ce  batelet;  car  si  ainsi  estoit,  c'estoit  bien  empris  à  eux,  et 
à  l'autre  follement  besongné  de  soy  mettre  en  tel  péril, 
mais  plus  est  vraisemblable  que  ce  n'estoit  que  cas  d'aven- 
ture, considéré  qu'en  toute  Guienne  n'avoit  port  alors  où 
Anglois  se  fussent  osé  trouver,  sinon  sur  les  périls  et  for- 
tunes de  guerre  en  roberye  et  en  pillage.  Et  par  ainsi 
malement  pouvoit  estre  ceste  chose-cy  accusée,  ne  annon- 
cée auxdits    Anglois  pour  faire  emprise  dessus,  quand 

'  Crêtes,  espèce  de  petit  bateau. 

la   chose  mesme  fut  faite  en  soubdaineté ,  au  desçu  de 
chacun. 

CHAPÎTEE  LXI. 

Comment  Vénitiens  vinrent  en  ambassade  devers  le  roy  Loys. 

Après  ceste  Visitation  faite  en  Guienne,  le  roy  retournn. 
arrière  à  Tours.  Là  vinrent  vers  luy  les  nations  d'Italie, 
Vénitiens,  Genevois,  Florentins.  Et  fît  deux  chevaliers  de 
la  nation  de  Venise  à  grand  mistère  venir,  et  leur  fît 
honneur  et  grand  chère  ;  et  eux  pareillement  se  offrirent 
prompts  à  tousjours  et  prests  de  le  servir  et  ohéjr  comme 
le  souverain  roy  du  monde  et  le  plus  à  douhter,  comme 
bien  savoient  démonstrer  les  causes  et  les  circonstances. 
Vinrent  aussi  ceux  de  l'université  de  Paris  devers  luy  en 
ceste  ville  de  Tours.  Et  pour  ce  que  l'évesque  d'Arras,  en 
puissance  de  légat,  avoit  obtenu  du  roy  .que  la  pragmati- 
que sanction  retourneroit  au  siège  apostolique,  dont  nostre 
Saint-Père  en  rétribution  de  ce  luy  envoya  le  chapeau  ' , 
et  que  ladite  prag'matique  sanction  longuement  tenue 
par  le  roy  mort  tournoit  en  grand  détriment  de  l'univer- 
sité quand  elle  estoit  ostée ,  vinrent  devers  luy  supplier 
qu'en  faveur  de  sa  fille  ancienne  et  laquelle  il  avoit  jurée 
à  garder  et  à  multiplier  en  [faveur] ,  il  luy  plust  escrire 
audit  nostre  Saint-Père  pour  elle,  afin  de  l'avoir  en  sa 
grâce  et  en  sa  bonne  recommendation  ;  car  sans  ce  moult 
se  sentiroit,  ce  disoient,  affoiblie  et  diminuée  en  ses  préro- 
gatives, avecques  moult  d'autres  choses  lesquelles  re- 
monstrèrent  au  roy.  Et  lesquelles,  quant  il  les  eust  toutes 

•  Jean  Geoffroy,  évêque  d'Arras,  fut  promu  au  cardinalat  au  mois 
de  décembre  1461.  Il  devint  plus  tard  évêque  d'Albi. 

oyes,  sans  prendre  délay,  ne  conseil  d'emprunt,  respondy, 
disant  :  «  Comment,  déa!  vous  avez  joué  de  moy  et  du 
«  légat  de  nostre  Saint-Père,  qui  est  plus  grand  chose 
«  que  moy;  et  me  venez  requérir  que  j'escrive  pour 
«  vous!  Par  la  Pasque  Dieu  sainte!  je  n'en  feray  riens. 
«  Vous  estes  meschans  gens  et  de  mauvaise  vie,  et  avez 
«  vos  grosses  grasses  ribaudes  que  vous  nourrissez  emprès 
«  vous.  Allez-vous-en,  car  vous  ne  valez  point  que  je  me 
«  mesle  de  vous.  »  Et  à  tant  se  tourna  de  devers  eux  et 
les  laissa  confus,  et  autre  response  n'en  purent  traire  et 
s'en  allèrent. 

CHAPITRE  LXII. 

Comment  le  duc  Philippe  rechut  la  deuxième  fois  en  griefve  maladie. 

Le  duc  de  Bourgongne  en  ce  temps-cy  encore  estoit 
griefvement  malade'.  Geste  maladie  luy  prit  d'une  fièvre 
très-aspre,  au  commencement  de  laquelle  toutesvoies,  par 
ayde  de  médecins,  fut  mitigée  et  réduite  à  ploy  de  bon 
espoir  ;  mais  la  rechute  y  survint  qui  donna  la  menace 
de  la  mort.  Sy  voulut  Dieu  ainsi,  que  la  duchesse  y  estoit, 
son  fils  pareillement  le  comte  de  Charolois  et  le  comte  de 
Saint-Pol.  Donc,  quand  ce  vint  à  la  rechute  là  où  gisoit 
le  péril,  ledit  de  Charolois,  mu  de  bonne  nature  filiale,  se 
attendrit  moult;  et  pensant  plustot  remédyer  en  paternel 
mal  par  pryère  du  peuple  que  par  secours  de  médecin,  en- 
voya subitement  à  tous  lez  messages  dehors  à  toutes  les 

'  Le  29  janvier  1461  (v.  st.),  le  duc  de  Bourgogne  terminait  par  ces 
mots  une  lettre  adressée  à  Louis  XI  :  «  Mon  très-redoubté  seigneur,  je 
«  vous  supplie  qu'il  vous  plaise  me  pardonner  ce  que  je  n'ay  signé 
«  ces  lettres  de  ma  main,  car  sans  faulto  je  ne  puis  le  faire  bonne- 
■<  ment.  .-  Mss.  BaJuze. 

bonnes  villes  des  pays,  leur  signifjer  son  grief  afin  de 
pryer  Dieu  et  de  faire  procession  pour  luy  en  l'advance- 
ment  de  sa  garison.  Et  tellement  se  monstra  en  cecy  vray 
et  naturel  que  tout  le  monde  luy  en  donna  los.  Et  en  effet 
en  furent  faits  les  devoirs  par  telle  humilité  et  ardeur  en 
toutes  les  villes,  que  de  semblable  il  n'est  mémoire  nulle 
part  en  fait  de  pryer  et  de  fondre  en  larmes.  Car  oncques 
prince  n'avoit  esté  vu  si  aymé  de  ses  sujets,  ne  tant  sous- 
piré  en  cœur  de  le  perdre  si  tost,  qui  réputé  estoit  et  à  eux 
et  à  autrui,  le  bras  de  salut  et  de  protection  et  la  forme  et 
règle  de  l'honneur  et  preud'hommie  du  monde.  Une  entre 
toutes  les  autres  villes  des  pays,  Abbeville,  qui  est  ville 
royale,  fît  en  cet  endroit  chose  singulière,  par  quoy  elle 
requiert  aussi  un  singulier  compte  qui  moult  la  glorifye. 
Il  est  vray  que  comme  les  messagers  avoient  commande- 
ment partout  d'aller  à  toute  haste  du  monde  battans  et 
férans  et  sans  prendre  repos,  celuy  qui  venoit  vers  Abbe- 
ville, y  arriva  tout  tard  en  la  nuyt,  à  telle  heure  que  la 
moitié  du  peuple  estoit  couchée.  Faisant  toutesvoies  ses 
cris  aux  portes  pour  susciter  le  guet,  fut  faite  entrée  ;  et 
vinrent  vers  luy  les  aucuns  des  gouverneurs  et  des  princi- 
paux pour  enquérir  de  sa  haste  si  importune  et  la  cause 
de  son  venir.  Sy  leur  bailla  les  lettres  de  par  le  comte  de 
Charolois,  et  leur  dit  de  bouche  ce  qu'il  savoit  du  cas,  qui 
tous  surpris  de  ces  nouvelles  se  tirèrent  ensemble,  visitè- 
rent les  lettres  et  les  conçurent  en  douleur.  Et  preste- 
ment, d'une  ardent  amour  pitoyable  ,  envoyèrent  en  la 
grande  église  sonner  toutes  les  clocques,  par  tel  estonne- 
ment'  que  tout  le  monde  s'esveilloit  du  cas;  et  ne  savoit 
nul  que  ce  vouloit  dire,  car  c'estoit  chose  toute  extraordi- 

'  Estonnement,  bruit  assourdiss.int. 

naire  et  non  oncques  oye  plus.  Sy  se  levèrent  grans  et 
menus,  et  par  tourbes  et  multitudes  s'en  vinrent  en  ladite 
église,  pour  enquérir  de  ce  merveille.  Autres  tirèrent  par 
troupeaux  vers  les  seigneurs,  là  où  ils  les  pensoient  assem- 
blés. Et  là  venus  et  informés  de  la  cause  de  ceste  sonnerie 
et  des  lettres  envoyées ,  tournèrent  à  clameurs  et  à  cris  et 
à  battre  mains  par  compassion.  Et  concluans  tous  ensem- 
ble et  d'une  commune  voix  de  eux  mettre  en  oration  dé- 
vote toute  celle  nuyt  pour  leur  prince  gisant  en  péril,  tous 
s'en  allèrent  en  la  grande  église  de  Saint-Offran,  mirent 
jus  le  corps  saint,  firent  de  grandes  allumeries  merveil- 
leuses, firent  sonner  les  cloches  toute  nuyt,  se  continrent 
à  genoux,  joindirent  les  mains,  fondoient  larmes  par  on- 
dées, esternissoient'  leurs  corps  à  terre  tout  plat  en  grand 
nombre.  Et  non  cessèrent  de  orer  et  de  pryer,  plorer  et 
gémir  toute  nuyt  jusques  beau  jour;  et  matin  firent  leur 
procession  générale,  leur  messe  et  sermons ,  là  où  amour 
se  monstra  outre-passe  et  si  grande  que  jamais  à  dix  fois 
près  on  ne  l'y  eust  espéré  teP.  Par  quoy  il  sembleroit  que 
ce  leur  mou  voit  de  divine  inspiration,  qui  désiroit  estre 
requis  du  peujDle  pour  ce  prince,  afin  de  monstrer  ses 
vertus  en  luy  et  sa  grâce  pour  aucune  fin,  et  afin  aussi  que 
le  malade  tant  plus  se  tenist  obligé  envers  luy,  comme 
plus  se  trouvéroit  eschappé  d'un  grand  péril  par  autrui 
prière  que  la  sienne. 

'  Esiernir  (de  s(ernere),  étendre. 

*  Sur  l'affection  que  les  habitants  d'Abbeville  portaient  au  duc  de 
Bourgogne,  voi/.  t.  1",  p.  272. 


DE  CHASTELLAIN.  203 


CHAPITRE  LXIII. 


Comment  maistre  Roland  Pippe  se  rua  par  désespoir  en  un  puits 
à  Bruxelles. 

Le  duc  de  Bourgongne,  estant  encore  malade,  à  très- 
grand  dur  se  pouvoit  ressoudre  '  parce  que  jà  estoit  devenu 
ancien  et  tant  mis  au  bas  que  plus  grâce  de  Dieu,  par 
prjère  de  son  peuple,  le  tenoit  en  estre  que  pouvoir  de 
nature.  Donc,  de  tout  le  temps  que  jà  avoit  duré  sa  mala- 
die, par  l'espace  bien  de  quatre  mois,  durant  lequel  temps 
n  avoit  oncques  oy  nouvelles  du  roy,  sinon  froides  envers 
luy  et  plus  de  mélancolie  dignes  que  autrement,  comme 
cy-après  se  dira.  Sy  m'en  tais  à  tant  et  viens  à  maistre  Ro- 
land Pippe  dont  cy-devant  est  faite  mention,  qui  s'estoitrué 
en  un  puits  à  Bruges,  et  [avoit  esté]  rescous  par  sa  femme 
et  ses  serviteurs,  et  depuis  avoit  mangé  ses  mains;  et  remis 
en  bon  ploy,  mandé  à  Bruxelles  pour  venir  à  son  maistre  le 
comte  de  Charolois,  y  vint  et  y  fut  reçu,  et  gracieusement 
supporté,  pour  cause  de  l'accident  passé  ;  et  ne  cuidoit-on 
fors  qu'il  dust  estre  homme  de  bien  et  bien  sensé  comme 
autrefois.  Sy  advint  ainsi,  que  la  duchesse,  mère  du  comte, 
estoit  là  et  qu'elle  vouloit  traire  raison  des  officiers  de  son 
fils,  comme  qui  avoit  tout  son  fait  en  sa  main.  Sy  fît  dou- 
cement arraisonner  cestui  maistre  Roland  pour  une  somme 
de  deniers  due  par  luy.  Donc,  ledit  maistre  Roland,  en- 
trant en  mélancolie  et  sieuvy  de  près  de  celuy  qui  au- 
tresfois  l'avoit  tenu,  un  soir  que  gens  de  bien  l'attendoient 
à  souper,  envoya  toutes  ses  gens  arrière  de  luy  à  faux 
messages  ;  et  comme  se  sentoit  à  solitude  pour  faire  es- 

»  Ressoudre,  se  relever,  se  guérir. 

ploit,  prit  une  gibbesière  que  portoit  à  sa  ceinture  et  la 
mit  en  son  seing,  et  venu  à  un  puits,  sur  jour  faillant, 
emprès  son  logis,  se  bouta  dedens,  sa  teste  devant,  et  se 
laissa  cbeoir  au  fond  ,  là  où  prestement,  comme  je  oy  dire, 
une  femme  après  vint  pour  y  puyser  eau,  qui  dedens  le 
puits  oy  telle  et  si  horrible  noyse  que,  toute  espou ventée 
de  peur,  s'enfuy  et  s'en  alla  faire  le  conte  à  ses  voisins. 
Lesquels  y  allant  en  multitude,  et  tastans  le  fons  de  leurs 
seaux,  y  sentirent  empescbement  et  grand  encombre;  et 
fînablement,  après  diligence  qui  y  fut  mise  pour  savoir 
que  c'estoit,  maistre  Eoland  le  misérable  et  de  maie  heure 
né  fut  trouvé  et  tiré  hors.  A  voit  sa  gibbessière  en  son 
seing  et  quinze  florins  de  Eliin  dedans.  Dont  les  interpré- 
tations furent  faites  diversement ,  tant  de  la  personne 
comme  de  sa  manière  de  faire;  mais  nul  pour  l'heure 
d'alors  n'en  osa  parler  au  duc,  pour  cause  que  l'œuvre  en 
estoit  triste  et  l'accident  mélancolieux  pour  un  malade. 

CHAPITRE  LXIV. 

Comment  le  roy  envoya  en  divers  lieux  ses  ambassadeurs  ;  et 
comment  le  duc  de  Milan  lui  envoya  ambassades. 

Le  roy  en  ce  temps-icy  avoit  régné  environ  six  mois.  Donc , 
dès  le  premier  jour  qu'oncques  prit  couronne  en  teste,  ne 
cessa  en  teste  de  subtiller  et  de  mettre  avant  nouvelletés, 
comme  si  toute  la  terre  dust  cheoir  en  sa  disposition.  Et 
tant  en  embrassa  à  son  premier  entrer  en  règne,  qu'à  peine 
à  un  très-prudent  et  puissant  roy  longuement  régnant 
estoit  possible  d'en  traire  bonne  issue,  comme  de  Paris,  si 
test  que  se  sentit  couronné,  envoya  à  toutes  les  nations 
d'Italie,  aux  uns  mander  amitié,  aux  autres  menace;   et 

qiiéroit,  ce  sembloit,  à  donner  à  congnoistre  à  chacun 
comment  estoit  entré  en  règne  nouveau  roy,  et  que  toute 
nation  chrestienne  pour  tant  s'en  devoit  sentir  en  une 
manière  ou  en  autre,  comme  bien  vray  est,  mais  tels  cas 
se  doivent  faire  à  poix  et  à  mesure  et  en  temps  et  en  lieu. 
Et  comme  du  temps  que  soloit  demorer  en  son  Dauphiné  et 
en  Savoie,  et  que  encores  estoit  dauphin,  ses  gens  soloient 
avoir  communication  et  hantise  avecques  Francisque,  duc 
de  Milan  et  avecques  ses  gens,  et  que,  à  cause  de  celle 
communication,  il  s'engendra  une  amistié  envers  ledit 
duc  de  Milan,  et  luy  portoit  le  dauphin  faveur,  iceluy  de 
Milan  maintenant  voyant  son  voisin  du  temps  passé  estre 
devenu  roy,  délibéra  de  l'envoyer  conjoyr  en  son  nouvel 
règne  et  de  luy  offrir  honneur  et  service  de  son  pouvoir. 
Et  en  effet  mit  sus  une  haute  et  noble  ambassade  des  ba- 
rons de  son  pays,  et  icelle  envoya  à  Tours.  De  laquelle, 
quand  le  roy  en  fut  adverty,  envoya  au-devant  sa  chevale- 
rie avecques  plusieurs  princes  de  son  sang,  et  les  fit 
solennellement  recevoir  à  Tours,  et  par  plus  grande  céré- 
monie qu'il  ne  duisoit',  ce  disoit-on  lors.  Mais  à  penser 
fait  que  ce  faisoit-il  pour  tant  mieux  venir  à  aucune  fin 
où  il  tendoit ,  comme ,  s'il  le  pouvoit  gagner  sien ,  le  re- 
manant d'Italie  par  ce  moyen  jjloieroit  par  temps  devant 
luy.  Sy  leur  fist  le  roy  grand  chière;  et  les  festoya  et  con- 
joyt,  etenquist  moult  de  Testât  de  leur  duc,  qui  pour  ce 
temps-là  estoit  malade  et  avoit  langui  une  espace.  Le  sei- 
gneur de  Chimay,  nommé  messire  Jehan  de  Croy,  en  estoit 
venu  tout  freschement  aussi,  et  estoit  mesme  à  Tours  à 
l'heure  quand  ceste  ambassade  y  arriva,  lequel  avoit 
laissé  le  duc  de  Milan  malade.  Iceluy  de  Croy  tendoit  fort  à 

»  Qu'il  ne  duisoit,  qu'il  ne  convenait. 

retourner  vers  son  maistre  le  duc,  lequel  dès  le  parlement 
de  Paris,  l'avoit  envoyé  vers  le  duc  de  Milan  pour  avoir 
passage  et  conduite  en  ses  terres  et  parmy  ses  seigneuries 
en  l'emprise  de  son  voyage  :  lequel  s'estoit  offert  en  tout 
au  duc  de  Bourgongne  toucliant  cecy  et  plus  grand  chose  ; 
car  luy  présentoit  corps  et  biens  et  pays  et  seigneuries  et 
tout  ce  qu'avoit  au  monde,  jusqu'à  femme  et  enfans,  et 
de  le  servir  mesme  et  accompagner  en  son  voyage,  si  à 
Dieu  plaisoit  que  recouvrer  pust  sa  santé.  Et  sy  désiroit 
moult  à  retourner  ledit  de  Croy  devers  le  duc,  du  gré  et 
congé  du  roy.  Sy  party  de  Tours  et  vint  à  ^Bruxelles,  là 
où  trouva  une  autre  ambassade  du  duc  de  Milan,  chargée 
sur  la  matière  que  ledit  de  Croy  avoit  esté  devers  luy,  Sy 
fit  le  duc  hautement  recevoir  et  festoyer  les  Milannois, 
tant  pour  l'exposement  de  leur  charge  qui  estoit  agréable, 
comme  pour  ce  que  ledit  duc  de  Milan  leur  maistre  l'avoit 
desservy  en  maintes  manières  envers  luy,  par  ses  gens, 
princes  et  barons  passans  par  ses  pays,  auxquels  avoit  fait 
honneurs  et  chières  les  non  pareilles  de  la  terre.  Sy  désiroit 
bien  le  duc  de  Bourgongne  rendre  tel  pour  tel,  et  de  re- 
congnoistre  d'oii  estoit  mu  le  bénéfice  premier  de  franc 
noble  courage  ;  mais  comme  Milannois  de  leur  costé  sa- 
voient  leur  maistre  avoir  longuement  langui  et  que  cela 
leur  estoit  matière  de  mélancolie  et  d'avoir  le  cœur  pen- 
sant en  arrière,  encore  leur  vint  matière  de  tristeur  plus 
grande  ;  car  vinrent  nouvelles  que  leur  prince,  le  duc  de 
Milan ,  estoit  mort,  dont  leur  annuy  s'accrut  au  double, 
jà-soit-ce  que  n'en  fust  rien;  car  vesqui  longuement  de- 
puis et  régna  fort  et  puissant,  comme  il  apperra  par  les 
contes  qui  s'en  feront  et  qui  seront  dits,  mesme  de  nostre 
matière. 

Geste  maladie  du  duc  de  Milan  desplaisoit  fort  an  duc 

de  Bourgong-ne,  et  plus  encore  quand  les  nouvelles  cou- 
roient  de  sa  mort,  car  l'avoit  cueilly  en  amour  pour  cause 
de  ses  vertus  et  des  hauts  comptes  qu'il  en  avoit  oy.  Mais 
comme  propre  mal  touche  de  plus  près  que  d'autruy,  vint 
l'heure  subitement  et  tout  sur  un  tenant,  queceducmesme 
qui  autrui  avoit  plaint,  vint  cheoyr  en  iceluy  destroit  oi!i 
se  desconfortoit  soy-mesme  ;  car  sur  le  commencement  de 
febvrier  '  devint  si  malade  et  à  coup  qu'à  peine  estoit  es- 
poir jamais  de  soy  ressoudre.  Sy  en  vint  la  marison'  en 
court  et  la  tristeur  si  desmesurée  qu'oncques  telle  jusques 
à  ce  jour  n'y  avoit  esté  vue,  ne  ouye. 

CHAPITRE  LXV. 

Comment  le  TOy  d'Angleterre  fit  faire  processions  et  sermons 
pour  faire  déprécation  pour  le  duc  malade. 

La  nouvelle  de  ceste  maladie  et  du  péril  en  quel  g'isoit 
le  prince,  s'espandy  en  diverses  régions  par  les  marchans 
de  Bruges,  qui  ce  segnifièrent  en  Angleterre  et  en  Espa- 
gne. Donc,  ceux  de  Londres,  mesme  le  roy  Edouart,  eu 
firent  processions  générales,  sermons  et  dévotes  solemni- 
tés,  là  où  communes  pryères  furent  enjointes  à  tout  l'uni- 
versel peuple  pour  ce  prince,  comme  celuy  du  monde  à 
qui  le  royaume  d'Angleterre  estoit  plus  tenu,  ce  fut  dit  lors, 
et  de  qui  dépendoit  le  salut  et  toute  la  tranquillité  d'ice- 
luy.  Laquelle  chose  semble  estreestrange,  entre  toutes  au- 
tres choses  advenues,  que  les  ennemis  naturels  de  la  cou- 
ronne françoise  prient  et  fassent  processions  en  leur  sou- 
veraine cité,  pour  le  plus  vray  amy  d'icelle,  car  oncques 

'  Février  1462. 

=  Marison,  plainte,  chagrin. 

cas  semblable  n'est  advenu  jusqu'à  ce  jour.  Par  quoy  il 
convient  dire,  ou  que  l'émouvement  en  est  venu  de  Dieu 
qui  ainsy  l'a  voulu,  ou  son  heur  terrien  a  esté  plus  grant 
et  plus  merveillable  que  de  nul  autre.  Pareillement  en 
Paris,  le  haut  glprieux  trosne  de  France,  et  là  où,  du 
temps  du  roy  Charles  défunt,  on  n'eust  osé  nommer  le  nom 
de  luy  qu'à  dangier,  là  se  firent  admirables  clameurs  et 
pryères  pour  luy,  aussi  processions  générales,  cessations 
de  labeur,  sermons  publiques,  solempnelles  messes,  ès- 
quelles  tout  le  peuple  fut  exhorté  de  faire  ses  pryères  à 
Dieu  pour  le  salut  du  royaume  et  pour  le  vray  pilier  et 
sousteneur  de  l'honneur  de  la  couronne  de  France.  Et  tant 
y  monstrèrent  ardeur  et  affection  que,  pour  leur  propre 
roy,  tant  pust  estre  aymé,  ne  eussent  pu  faire  plus.  Ce 
sont  doncques  deux  cas  admirables  icy  et  non  oys  oncques 
paravant,  comme  de  deux  divers  royaumes  ennemis  l'un 
à  l'autre  porter  ceste  dilection  à  un  tiers,  dont  de  tous 
les  deux  il  avoit  esté  hay  ;  mais  ainsi  sçait  Dieu  muer  les 
cœurs  des  hommes,  et  tourner  là  oi^i  il  luy  plaist,  et  après 
hayne  portée  contre  déserte,  faire  monstrer  dilection  dé- 
bitoire  après  bonté  cognue.  Sy  n'est  pas  seulement  mer- 
veille de  ces  deux  royaumes  envers  lesquels  ce  prince-icy 
avoit  déservi  qu'on  en  priast,  mais  ce  qu'il  faut  à  amirer 
sur  tout,  c'est  des  Liégeois  qui  l'avoient  hay  de  mort.  Ceux- 
là,  en  leur  cité  souveraine,  en  firent  processions  comme 
les  autres,  et  en  firent  solempnelles  pryères  et  dévotions, 
comme  tous  mus  à  douleur  de  sa  perte.  Donc,  pour  ce  que 
l'interprétation  y  pouvoit  estre  douteuse,  comme  aucuns 
leur  demandèrent  dont  ce  leur  mouvoit,  ils  respondirent 
que  constrainte  leur  estoit  d'avoir  tous] ours  voysin  et  voy- 
sins,  et  que  pour  tant,  tant  que  ce  prince,  ou  autre  après 
luy,  tiendroit  les  seignouries  toutes  ensemble  comme  ces- 

tui  les  tenoit,  il  leur  estoit  nécessaire  de  vivre  avecques 
luy  et  de  temporiser.  Donc,  pour  ce  qu'ils  congnoissoient 
cestui  en  sa  haute  conduite  et  sens,  et  avoient  longue- 
ment vescu  emprès,  ils  prioient  Dieu  que  longuement  le 
leur  gardast,  car  estoient  plus  asseurs  de  ce  que  congnois- 
soient, que  de  ce  qui  estoit  à  venir.  Et  jà-soit-il,  ce  dirent 
encore,  que  murmure  eussent  maintenu  plusieurs  fois  et 
questions  contre  luy  en  apparence  de  débat,  toutesvoies 
sentoiejit  que  son  sens  et  sa  gravité  leur  avoient  esté  pro- 
fitables à  eux-mesmes  plus  que  leur  mérir ,  et  tousjours  les 
avoit  traités  en  justice,  en  quoy  certes,  et  selon  le  juge- 
ment qui  s'en  peut  traire,  ils  lui  donnèrent  un  très-clair 
titre,  et  à  eux  propre,  qui  letir  cas  recongnoissoient,  une 
louenge  de  chose  bien  faite. 

CHAPITRE  LXVI. 


De  la  douleur  que  mena  le  comte  de  Charolois  de  la  maladie 
de  son  père  le  duc. 


Moult  fut  piteuse  la  court  et  troublée  de  ceste  aventure. 
Le  comte  de  Charolois  sur  tous  les  autres  en  mena  deuil 
non  pareil.  Et  ne  seroit  à  descrire  la  pitié  qui  fut  vue  en 
luy  à  l'heure  du  destroit  ' ,  là  où  multitude  d'hommes  eus- 
sent doubté  qu'il  ne  s'en  dust  estre  passé  à  légier,  pour 
cause  de  seignourie,  et  que  aucuns  avoient  vu  autres  fois 
aucunes  rumeurs  entre  son  père  et  luy.  Dont  ils  crai- 
gnoient  que  la  rachine  n'en  dust  avoir  amorti  dilection 
naturelle  ;  mais  toutes  opinions  et  doubtes  démentoient  les 
ymaginations.  Filiale  amour  monstra  ses  vertus,  nature 

'  Du  destroit,  du  péril. 

s*acquitta  en  son  devoir,  et  raison  et  nobilité  de  léal  sang- 
s'esvertua  en  léaulté  non  jamais  oubliable.  Et  furent  les 
larmes  et  torsions  de  ses  mains,  preuves  manifestes  de 
l'amour  duquel  il  aimoit  son  engendreur  et  de  quelle  dou- 
leur il  estoit  attaint  en  sa  perdition  apparante,  là  où  la 
noble  duchesse  sa  mère  avoit  plus  affaire  à  le  rapaisier  en 
ses  pleurs  qu'au  propre  mal  de  son  mary,  gisant  près  de 
l'extrême.  0  bien  lieurées  larmes  à  toy,  noble  comte,  par 
lesquelles  tu  as  reconsolé  le  cœur  d'un  si  vray  père,  qui 
eut  l'ostension  d'icelles  devant  ses  yeux  et  fust  mort  tout 
content  de  Dieu  de  les  avoir  perçues;  car  ne  les  eust 
par  adventure  espérées  telles  en  toy,  si  mort  fust,  toy  ab- 
sent. Donc  maintenant,  quand  les  a  congnues  et  de  quel 
fons  sont  vuydées,  jamais  ne  se  deffieront  ses  entrailles  de 
ton  amour;  et  les  tiennes  natures  ne  seront  jamais  sépa- 
rées d'en  plus  près  que  la  sienne.  0  dignes  larmes,  ô 
saintes  véritables  clameurs  filiales,  qui,  au  plus  noble  et 
vertueux  fils  de  la  terre  soupçonné  de  froideur,  avez  fait 
gagner  sa  querelle  et  son  amy,  doubler  sa  gloire  et  sa 
loenge,  obtenir  divine  amour  et  sa  grâce  et  bénédiction 
du  ciel  et  de  la  terre ,  et  par  lesquelles  bonne  fortune  et 
salut  temporel  se  multiplieront  en  celuy  qui  les  a  pro- 
duites ! 

CHAPITRE  LXVII. 

Comment  le  duc  Philippe  se  remit  sur  pieds. 

Par  autres  plusieurs  fois  jadis  et  paravant  cestes  avoit 
esté  malade  grièvement  ce  duc  de  Bourgongne,  et  soub- 
dainement  surpris,  mais  oncques,  fors  à  ceste  heure,  n'y 
avoit  esté  mise  la  peur  comme  à  présent,  pour  ce  que  luy- 

mesme  la  y  mit.  Et  à  dur  et  le  plus  envis  du  monde  se 
souffroit  aydier  des  médecins  ;  car  ne  vouloit  prendre 
nulle  riens  convenable  à  soy,  et  y  convenoit  ouvrer  de 
personnages  et  de  pryères,  toutes  estranges  à  conter,  et 
là  où  une  fois  à  son  fils,  luy  suppliant  en  genoux,  res- 
pondy  :  «  Je  prens  ce  que  je  puis,  et  ce  que  je  ne  puis,  je 
«  le  laisse.  »  Sy  en  furent  les  médecins  mesmestout  per- 
plex',  car  le  veoient  de  grand  eage,  mis  durement  à  bas  et 
en  accident  de  grand  péril,  là  oii  nul,  fors  Dieu,  ne  pou- 
voit  ouvrer  plus  par  miracle  que  par  nature.  Donc,  outre 
la  peur  que  avoient,  prenoient  pitié  aussi  de  son  martire 
en  quel  il  cuidoit  passer  outre.  Et  fut  piteuse  chose  à 
oyr  là  les  regrets  que  faisoit  à  Dieu  de  sa  vie  passée,  des 
fautes  et  vices  de  son  corps  et  du  souillement  de  son  âme 
que  Dieu  avoit  créée  tant  noble,  et  que  maintenant  luy 
convenoit  rendre  avecques  si  peu  de  mérites.  Sy  invoqua 
continuellement  la  Sainte  Trinité  pour  espargne,  la  glo- 

'  On  avait  appelé  près  du  vieux  duc  de  Bourgogne  les  médecins  les 
plus  célèbres  de  cette  époque  Barthélémy  Cazal,  de  Venise,  Luc 
Alexandre,  de  Milan,  Pierre  de  Herlain,  de  Savoie,  Dominique,  de 
Genève,  et  un  chirurgien  du  royaume  d'Arménie  qui  portait  le  nom 
assez  triste  de  Jean  sans  Pitié.  Cependant  la  convalescence  de  Philippe 
fut  pénible  et  lente  ;  ses  médecins  lui  ordonnèrent  de  couper  sa  cheve- 
lure, et  il  prescrivit  à  tous  les  nobles  de  suivre  son  exemple.  Depuis 
longtemps,  le  clergé  s'élevait  contre  l'usage  de  porter  les  cheveux  si 
longs  «  qu'ils  empeschoient  le  visage  et  les  yeux,  »  usage  déshonorant 
parce  qu'il  semblait  emprunté  aux  femmes.  En  1105,  le  comte  de 
Flandre,  Robert  de  Jérusalem  ,  célébrait  les  fêtes  de  Noël  à  Saint- 
Omer,  lorsque  l'évêque  d'Amiens,  saint  Godefroi ,  annonça  qu'il  ne 
recevrait  d'offrandes  que  de  la  part  des  nobles  qui  portaient  les  che- 
veux courts  :  tous  ceux  qui  se  trouvaient  présents  saisirent  aussitôt, 
à  défaut  de  ciseaux,  leurs  glaives  et  leurs  poignards  pour  faire  tomber 
leur  longue  chevelure.  En  1462,  l'empressement  des  nobles  à  s'en  dé- 
pouiller était  plus  douteux,  et  messire  Pierre  de  Hagenbach  fut  chargé 
d'employer  la  force  afin  de  les  y  contraindre,  moins  pour  favoriser  la 
réforme  des  mœurs  que  pour  cacher  davantage  les  infirmités  d'un 
prince  presque  septuagénaire. 

rieuse  vierge  Marie  pour  son  advocate  ;  et  desprisant  la 
charog'ne  de  son  corps  pécheresse,  requit  punition  d'ice- 
luy,  en  terre,  bien  dure,  pour  espoir  de  salut  ;  et  attaint  de 
contrition  parfonde,  plora  liabondamment;  et  à  prime  les 
astans  prirent  sig*ne  et  espoir  de  g-arison,  comme  mesme 
les  naturiens  '  le  disent  ainsi  :  que  malade  riant  meurt,  et 
le  plorant  garist.  Fit  toutesvoies  ses  ordonnances  très- 
aviséement,   fut   confès  et  repentans  comme  vray   léal 
chrestien,  prit  son  Créateur  en  dévotion  et  grande  révé- 
rence. Et  en  celuy  estât  avecques  le  souverain  mire%  s'a- 
venturèrent les  médecins  d'y  adjouster  mains,  et  tellement 
y  labourèrent  que  le  ramenèrent  hors  de  fièvre,  hors  du 
péril  estroit,  et  en  espoir  et  promesse,  avecques  la  miséri- 
corde de  Dieu,  de  ressoudre ,  et  là  où  aucunes  fois  le  sei- 
gneur de  Croy  et  aucunes  fois  les  autres  ses  prochains  luy 
disoient  :«  Ha!  monseigneur,  faites  bonne  chière,  donnez- 
«  vous  bon  courage  et  bon  espoir  ;  vous  avez  tant  de  mil- 
«  lions  d'hommes  et  de  dévotes  créatures  qui  prient  pour 
«  vous,  que  impossible  est  à  peine  que  Dieu  ne  vous  ayde 
«  à  leurs  pryères.  »  Lors  et  sur  quoy  il  respondit  :  «  Hé- 
«  las  !   si  mon  allégement  et  la  grâce  que  Dieu  me  fait, 
a  ne  me  venoit  de  eux,  dont  me  venroit-elle  doncques? 
«  Si  mon  bon  peuple  m'ayme,  c'est  de  son  bien,  non  de 
«  mon  mérir,  car  je  l'ay  durement  traité  et  mal  gouverné, 
«  ce  poyse  moy  :  si  je  reviens  à  moy,  j'en  feray  mieux. 
«  Toutesvoies,  je  proteste  devant  Dieu,  qu'oncques  ne  le 
«t  travaillay  qu'il  ne  m'ayt  esté  nécessité  évidente,  et  que 
«  je  ne  l'aye  fait  pour  un  meilleur'.  » 

'  Les  naturiens,  les  physiciens,  les  médecins. 
^  Mire,  celui  qui  guérit,  celui  qui  possède  des  remèdes. 
*  Philippe  se  rendit  lui-même  dans  les  principales  villes  de  la  Flandre, 
pour  remercier  les  bourgeois  de  leurs  prières.  Il  restitua  aux  bourgeois 

CHAPITRE  LXVIII. 

De  la  mort  du  chancelier  Rolin  et  des  ordonnances  qu'il  fit. 

Un  peu  devant  que  le  duc  de  Bourgongne  devint  ainsi 
malade,  mourut  aussi  au  mois  de  janvier  mil  quatre  cent 
et  soixante  et  un ,  messire  Nicolas  Eolin ,  chevalier ,  le 
riclie  chancelier  de  Bourgongne,  qui  tant  avoit  esté  re- 
nommé sage  qu'en  France  on  ne  savoit  son  pareil,  ne  qui 
oncques  s'y  fust  fait  si  grand,  ne  de  si  haut  règne;  car 
ailleurs  en  maints  lieux  et  en  hautes  très-difficiles  matières 
est  apparu  assez  quelle  chose  c'estoit  de  luy'.  Or  advint  que 
le  duc  gisant  malade  en  son  lit  avoit  esté  en  vent  ^  un  peu 
de  ceste  mort,  et  l'avoit  feint  aucun  temps  comme  si  rien 
n'en  sçust.  Sy  demanda  à  l'évesque  de  Tournay  qui  l'es- 
toit  venu  voir,  quelle  chose  il  en  estoit,  s'il  estoit  vray  ou 
non  que  son  chancelier  fust  mort,  et  l'évesque  de  Tournay 
respondy  :  «  Monseigneur,  qui  vous  peut  mouvoir  à  cela 
«  demander?  Et  voirement,  il  est  bien  mort,  car  il  est  vie! 
«  et  cassé,  et  ne  peut  gaires  plus  vivre.  — Déa  !  ce  dit  le 
CL  duc  alors,  je  ne  demande  pas  cela,  je  demande  s'il  est 
«  mort  de  mort  et  trespassé.  —  Hà  !  monseigneur,  ce  dit 
«  l'évesque,  il  n'est  point  mort,  mais  il  a  perdu  un  lez, 
«  par  quoy  il  vaut  que  mort'.  — Vechy  mer  vieilles  !  ce  dit 
«  le  duc  alors  tout  argué,  dites-moy  à  hon  escient  s'il  est 


de  Gand  par  une  charte  du  6  mars  1461  (v.  st.)  les  privilèges  qui  avaient 
été  confisqués  après  la  bataille  de  Gavre,  Cette  charte  fut  confirmée 
par  Louis  XI. 

»  Cf.  Jacques  Duclercq,  IV,  39. 

2  En  venu.  On  dit  encore  aujourd'hui  :  avoir  vent  de  quelque  chose. 

=  C'est-à-dire  :  il  e-st  paralysé  d'un  côté  et  on  ne  peut  plus  dire 
qu'il  vit. 

TOM.     IV.  14 

«  mort.  »  Alors  l'évesque  doublant  sou  argu  et  voyant 
que  savoir  le  youloit,  lui  dit  pleinement  :  «  Sy  vrayment, 
«  monseigneur,  il  est  mort  voirement.  »  Et  alors  le  duc 
tirant  ses  bras  de  desoubs  la  couverture,  joignit  ses  mains , 
et  jetant  les  yeux  au  ciel,  dit  :  «  Or  je  prie  à  Dieu,  mon 
«  créateur  et  le  sien,  qu'il  lui  veuUe  pardonner  ses  fautes.  » 
Et  le  dit  d'une  si  grande  cliarité  que  tous  ceux  d'emprès 
luy  y  prirent  un  noble  exemple. 

Ce  chancelier-icy  requist  à  son  trespas  que  trois  jours 
et  trois  nuits  entiers  on  le  souffrist  sur  terre  sans  ense- 
velir, en  publique  vue  du  monde.  Sy  fut  ainsi  fait;  et 
après  l'esprit  rendu,  il  fut  revestu  de  chemise  blancbe,  de 
riche  pourpoint,  de  chausses,  de  nouveaux  soliers,  d'une 
robe  de  velours,  l'espée  ceinte  au  costé  et  la  dague  de 
l'autre,  les  espérons  dorés  aux  pieds,  le  chaperon  en  gorge 
et  le  chapeau  en  teste,  atout  une  enseig'ne  d'or  au  front 
du  chapeau.  Et  en  cest  estât  le  vinrent  voir  tous  ceux  qui 
vouloient;  et  dirent  aucuns  lors,  que  en  cest  estât  fut  mis 
en  terre  dedens  sa  tombe.  Ce  chancelier  mourut  très-avi- 
séement  et  en  bon  sens  et  parole  jusques  à  bien  près  de 
l'expiration  ;  et  avoit  d'emprès  luy  son  fils  le  cardinal 
d'Authun,  qui  luy  donna  toute  absolution  de  peine  et  de 
coulpe,  telle  que  le  pape,  et  l'assista  de  la  foy  vaillamment 
jusques  au  derrenier  article  du  passage,  là  où  le  laissa  en 
la  main  de  Dieu  son  père ,  lequel  en  fit  .son  plaisir  et  sa 
miséricorde  ;  et  ainsi  en  soit-il  et  de  nous  tous  !  Et  souve- 
rainement et  pour  sa  dernière  parole,  il  recommanda  à 
ses  enfans  deux  choses  :  l'une  sy  estoit  le  sceau  de  son 
maistre  et  prince  le  duc  de  Bourgongne,  lequel  par  tant 
et  si  longs  ans  avoit  gardé  et  porté  en  grand  gloire  et 
crédence,  et  vouloit  que  y  celui  luy  fust  renvoyé  et  restitué 
par  main  si  seure  et  si  certaine  que  nul  blasme  ne  luy  en 

demorast  après  sa  mort.  Donc,  pour  ce  mieux  faire,  il' 
manda  tout  le  collège  de  la  grande  église  d'Autliun  à 
venir  devant  luy ,  et  là  fist  mettre  devant  eux  le  sceau 
dessusdit  en  deux  ou  trois  doubles  custodes,  et  sceller 
ycelles  par  dehors  de  ceux  du  chapitre,  et  prendre  acte  de 
ceux  et  lettres  testifîcatoires,  comment  il  aVoit  restitué  en 
la  main  du  cardinal,  de  sa  femme  et  enfant,  et  ordonna  de 
le  renvoyer  sain  et  sauf,  et  par  si  seure  main  et  si  certaine 
qu'il  pust  retourner  et  venir  à  celuy  où  il  appartenoit,  le 
duc  de  Bourgong-ne.  Laquelle  chose  fut  faite  et  si  bien 
entretenue  que  la  g'ioire  luy  en  est  non  oubliable,  et  l'ac- 
quitfut  duement  accomply  etparfait;  car  fut  renvoyé  bien 
à  cinquante  chevaux,  et  à  main  forte ,  de  peur  des  aven- 
tures. L'autre  requeste  et  la  dernière  sy  fut  :  que  ses 
églises  et  les  fondations  que  avoit  faites  en  l'honneur  de 
Dieu,  fussent  entretenues  en  estât  et  à  grande  sollicitude. 
Et  à  tant  fina  parlant,  en  sa  maison  d'Anthunne  en  Bour- 
gongne,  l'an  1461,  le  dixième  jour  de  febvrier  :  avecques 
Dieu,  puist-il  vivre  !  Mais  à  doubter  fait  que  le  duc  y  prist 
aucun  présagissement  d'aller  après,  aussi  comme  à  grands 
hommes  il  eschiet  aucunes  fois  de  grands  signes  devant 
leur  mort,  tant  en  leur  hostel  comme  ailleurs,  et  par  César 
et  par  autres  est  apparu  assez,  par  le  record  des  hystoires. 
Aussi,  en  cestui  temps-cy  que  le  duc  gisoit  en  cest  estât, 
s'apparut  une  cornette,  droit  sur  le  front  de  sa  chambre, 
laquelle  estoit  tant  claire  et  tant  reluisante  que  c'estoit  une 
beauté;  mais  ne  rendoit  nulle  queue,  ne  çà,  ne  là,  fors 
tant  seulement  un  brandon  clair  ,  lequel  elle  boutoit  de- 
hors trop  plus  que  commun  usage  d'autres  estoiles,  et 
estoit  de  couleur  de  Vénus  quand  elle  est  en  son  exaltation, 
mais  trop  plus  grande  que  les  deux.  Se  monstroit  vers  dix 
et  onze  heures  de  nuit  et  duroit  deux  heures  sur  terre. 

Donc,  au  bout  de  quinze  jours  ou  de  douze  elle  s'esva- 

nouit. 

A  Gand  pareillement,  et  tout  en  ce  mesme  temps,  saint 
Bertoul  avoit  fait  son  fait  et  son  bruit  dedens  sa  tombe,  si 
très-borriblement  fort  et  par  diverses  longues  fois,  et  si 
hors  de  toute  coustume,  que  tout  le  monde  s'en  espouven- 
toit;  et  en.trembloit  l'église  de  Saint-Pierre,  comme  de 
mouvement  de  terre.  Sy  en  furent  faites  processions  géné- 
rales, les  plus  grandes  qui  oncques  se  firent  en  Gand;  car 
ne  savoit-on  que  penser,  ne  quelle  interprétation  en  faire, 
car  sembloit  que  la  ville  dust  fondre,  tant  estoient  ses 
coups  horribles  à  oyr. 

CHAPITRE  LXIX. 

Comment  mourut  madame  de  Ravestain,  fille  au  duc  de  Coïmbre. 

Ce  furent  doncques  deux  amorses  jà  de  mauvaise  inter- 
prétation, ce  sembloit,  pour  ce  duc  malade,  comme  de  son 
chancelier  mort  à  l'heure  proprement  que  mort  mesme  le 
venoit  menacer,  lequel  chancelier  avoit  esté  le  chief  de  son 
sens  et  de  sa  conduite,  et  de  quoy  l'honneur,  la  félicité  et 
la  gloire  que  eues  avoit  au  monde,  lui  estoient  ensieuvyes. 
Par  quoy,  comme  à  petite  occasion  et  cause,  gens  en  dan- 
ger prennent  le  desconfort  vers  eux ,  il  pouvoit  sembler 
que  si  le  duc  eust  sçu  ceste  mort,  il  s'en  fust  desconforté 
aussi  de  sa  vie,  et  encore  plus  quand  il  auroit  sçu  ceste 
très-horrible  et  très-abominable  mort  de  maistre  Rolland, 
advenue  et  faite  en  sa  maison,  joignant  l'huys  de  sa  cham- 
bre. Donc,  si  bon  sens  n'a  au  monde,  ne  si  constant,  que, 
luy  e.stant  malade,  et  sentiroit  tel  cas  advenir  en  son  plus 
près,  que  n'en  dust  muer  et  changer,  et  sans  doubte  tirer 

à  tout  empirenient.,Et  pourtant  curieusement  on  y  en- 
tend j  que  ne  de  l'un,  ne  de  l'autre  ne  pust  oyr  nouvelles, 
et  en  fit-on  défense  à  chacun  toute  estroite.  Mais  preste- 
ment arrière  un  autre  tiers  cas  vint  de  nouvel  desconfort, 
et  duquel,  si  quelque  vent  en  fust  venu  jusqu'à  luy,  ce 
luy  eust  esté  l'outrepasse  aiguillon  de  toute  amertume 
et  le  consommement  de  tout  :  c'estoit  de  la  dame  de  Ea- 
vestaing",  une  noble  princesse ,  femme  à  messire  Adolf  de 
Clèves,  laquelle,  après  avoir  langui  longuement  et  consumée 
jusques  auxpurains  os,  estoit  trespassée  de  ce  siècle,  en  ce 
mois  de  février,  à  l'heure  proprement  que  le  duc  gisoit  au 
plus  destroit  de  son  péril,  et  que  la  tristeur  estoit  si  grande 
en  court  et  entour  de  luy  pour  son  mal,  que  de  la  morte, 
digne  toutesvoies  de  plorer ,  n'estoit  loysir  d'en  faire  re- 
gret. Geste  dame  avoit  moult  charitablement  en  cœur  le 
duc  malade,  et  l'aymoit  comme  sa  sœur  ou  sa  fille,  pour  sa 
bonté;  par  quoy,  s'il  en  eust  sçu  la  séparation  de  ce  monde, 
lui-mesme  se  fust  rendu  aussi  par  douleur  à  séparation 
semblable.  Sy  convenoit,  quoy  que  advenir  pust,  que  des 
deux  autres  cas  comme  de  cestui  on  se  tust  sur  tous  autres 
par  estroite  défense.  Mesmes  son  mary  messire  Adolf,  qui 
en  mouroit  d'annuy,  convenoit  qu'il  se  feindesist  et  qu'il 
se  déportast  d'en  porter  le  deuil,  pour  mieux  faire.  De 
ceste  dame,  fille  de  feu  jadis  dom  Piettre,  fils  du  roy  de 
Porting'al,  se  peuvent  dire  tant  de  hautes  louenges  que  le 
réciter  en  doit  et  peut  estre  une  g-loire  au  féminin  sexe  et 
un  exemple  record able  à  tousjours  à  Testât  de  noblesse, 
laquelle  a  esté  honorée  et  grandie  en  ses  vertus ,  quand 
telle  princesse  et  fille  de  tel  sang,  mariée  à  prince  de  si 

'  Béatrix  de  Clèves  était  fille  de  Pierre  de  Portugal,  duc  de  Coïmbre, 
troisième  fils  du  roi  Jean  I'""  et  d'Isabelle  d'Aragon.  Elle  laissa  xm  fils  : 
Philippe  de  Clèves.  On  accusa  Coustain  de  l'avoir  empoisonnée. 

haut  estât ,  nourrie  et  habitant  en  court  où  tous  abus  se 
font  et  trouvent  et  toutes  vanités  se  maintiennent,  elle, 
vestue  de  drap  d'or  et  de  royaux  atournemens  à  luy  dui- 
sans,  et  feignant  estrela  plus  mondaine  des  autres,  livrant 
ascout  à  toutes  paroles  perdues ,  comme  maintes  font,  et 
monstrant  de  dehors  de  pareil  usages  avecques  les  lascives 
et  huiseuses,  portoit  journellement  la  haire  sur  sa  chair 
nue,  jeunoit  en  pain  et  en  eau  mainte  journée  par  fiction 
couverte,  et  son  mary  absent  couchoit  en  la  paille  de  son 
lit  mainte  nuyt,  par  une  condition  emblée  "  ;  et  comme  le 
cœur  avoit  en  abstinence  couverte  et  en  tel  chastoy  de  son 
corps,  non  moins  l' avoit  en  dévotion  contemplative  et  en 
charité  aumosnière ,  qui  feignant  vivre  en  terre  comme 
toute  terrienne,  édifioit  sa  maison  au  ciel  comme  en  affec- 
tion angélique.  0  noble  dame!  et  quelle  gloire  te  convient 
icy  ,  quand  toy  que  j'ay  cuidié  vivre  avec  les  communé- 
ment vivants,  je  te  trouve,  ta  vie  estant  faillie,  de  religion 
estroite  par  dessus  les  espéciaux!  Bien  heure  ton  mons- 
trer  serein,  benoîte  ta  fiction  simulatoire,  quand,  par  non 
vouloir  te  monstrer  meilleure  que  tes  semblables,  tu, 
outre  ycelles ,  par  fiction  emblée ,  as  obtenu  ainsi  gloire 
non  semblable  ;  et  là  où  trufferies  ^  à  tes  pareilles  sont  et 
ont  esté  vices  et  semblansdelégièreté,  à  to}^,  glorieuse  lut- 
tant chevaleresse,  ont  esté  signacle  et  bannières  de  triom- 
phe en  contendement  à  vertu.  Aucuns  disent  que,  la  nuit 
que  ceste  dame  labouroit  en  son  darrain,  que  jusques  à 
rendre  son  esprit,  se  monstroient  deux  clartés  au  deseure 
de  sa  chambre  en  forme  d'estoile ,  et  prestement ,  rendue 
l'âme ,  s'esvanouyrent.  Laquelle  chose ,  posé  que  point  ne 
fust  avouée  de  chacun,  peut  tenir  de  vérité  toutesvoies,  en 

'  Par  une  condition  emblée,  oubliant  son  rang. 
'  Trv,feries,  simulations. 

ce  que  aux  uns  il  est  permi-,  de  voir  les  divins  mistères  et 
aux  autres  non.  Et  par  ainsi,  quoy  qu'il  soit  de  la  contra- 
diction, ne  la  doubte  quiy  gist,  j'affirme  néantmoins  avoir 
oy  la  chose  estre  telle,  selon  la  relation  des  aucuns. 

CHAPITRE  LXX. 

De  la  mort  de  madame  la  comtesse  de  Saint-Pol. 

Conséquemment  au  mois  de  mars  mourut  dame  [Jehanne] 
de  Bar ,  comtesse  de  Saint-Pol  et  femme  à  Loys  de  Luxem- 
bourg", comte  de  Saint-Pol,  de  qui  devant  et  après  est  faite 
mention  mainte.  Geste  dame  estoit  moult  grande  terrienne, 
de  par  soy,  tant  en  Flandres  comme  en  Picardie'  ;  et  à 
celle  cause,  par  le  trespas  d'elle,  ledit  comte  son  mary 
perdy  le  plus  bel  de  son  possès;  car  avoit  des  enfants  jà 
venus  en  eage  d'homme,  qui  voulurent  avoir  ce  qui  leur 
estoit  eschu  de  leur  mère  et  non  le  souffrir  désormais  en  la 
main  de  leur  père,  qui  les  avoit  tenus  à  l'estroit  jusques  à 
là.  Par  quoy,  quand  le  comte  se  vit  en  celuy  danger, 
comme  de  perdre  et  abandonner  la  moitié  du  sien,  et  ses 
enfants  devenir  en  rigueur  telle  contre  luy,  mut  un  grand 
estrif  entre  le  père  et  les  enfants  et  une  controverse  toute 
formée  pour  estre  possesseur,  tellement  que  roy  et  duc  et 
moult  d'autres  grands  princes  et  barons ,  en  furent  embe- 
sognés  depuis  pour  en  faire  appointement,  qui  point  ne  se 
trouva  si  tost.  Au  bout  de  deux  ans  toutesvoies  se  concor- 
dèrent ,  et  se  tint  chacun  à  content  du  moyen  qui  y  estoit 

"  Jeanne  de  Bar,  fille  unique  de  Robert  de  Bar  et  de  Jeanne  de  Bé- 
thune,  était  comtesse  de  Marie  et  de  Soissons,  vicomtesse  de  Meaux, 
dame  d'Oisy,  de  Dunkerque,  de  Bourbourg,  de  Bornhem  et  de  Gra- 
velines. 

mis ,  duquel  point  je  le  laisse  jusques  au  lieu  que  ailleurs 
la  matière  du  temps  le  ramenra  à  mémoire  pour  plus 
grand  cause. 

Envers  ce  temps  vinrent  nouvelles  des  marclies  d'O- 
rient que  le  viellart  soudan,  qui  autresfois  avoit  escript  au 
roy  Charles  par  Jacques  Cœur  et  ses  gens,  et  envoyé  plu- 
sieurs présens  de  baume  et  autres  choses,  estoit  allé  de  vie 
à  trespas,  et  que  un  mamelu  s'estoit  eslevé  en  Soudan 
contre  un  autre  à  merveilleuse  et  dure  effusion  de  sang, 
et  prévalut  et  obtint  lieu  contre  celuy  sur  qui  commune 
opinion  couroit  que  dust  régner,  et  qui  avoit  esté  le  plus 
haut  en  autorité  emprès  le  mort;  mais  comme  ne  suis,  ne 
ne  puis  estre  capable  de  tant  de  matières,  et  que  mes  yeux 
ne  puis  ruer  partout,  là  où  la  grande  distance  et  loin- 
taineté  entre  deux,  ensemble  et  le  sobre  record  des  choses, 
me  cause  ygnorance,  me  convient  doucques  déporter  lé- 
gèrement de  cestui  soudan  et  d'autres  cas  plusieurs,  pour 
la  cause  alléguée,  et  me  rendre  aux  matières  qui  ont  esté 
près  de  moy,  et  desquelles  j'ay  eu  le  vent ,  comme  tou- 
chant le  fait  de  ce  royaume  et  du  roy  Loys  venu  en  règne 
et  du  duc  de  Bourgongne  Philippe.  Cestui  donques  est 
nostre  matière.  Et  lesquels  roy  et  duc  comprennent  avec- 
ques  eux  le  fait  d'Angleterre ,  et  les  deux  roys  qui  y  sont, 
pour  cause  que  entre  les  trois  parties  gist  une  communi- 
cation d'affaires  cottidiennes ,  dont  l'une  prend  déjjen- 
dence  de  l'autre ,  comme  maintenant  le  roy  Loys,  vers  la 
fin  de  cest  an  soixante  et  un,  envoya  le  seigneur  de  la 
Barde  en  Angleterre ,  à  intention  de  procurer  paix  entre 
le  roy  Edouart  et  le  roy  Henry,  dont  l'un  réguoit  comme 
avez  oy,  et  l'autre,  qui  estoit  cousin  germain  du  roy  Loys, 
estoit  expuls  et  en  déclin.  Sy  désiroit  à  mettre  ces  en  leur 
guerre,  tant  par  faveur  envers  son  sang-,  que  afin  que 

tout  entièrement  ne  succombast  en  expulsion ,  comme 
aussi  que  le  roy  Édouart,  qui  estoit  en  règne ,  reçust  de 
luy  amistié,  dont  après  se  sentiroit  tenu  de  le  recognoistre. 
Mais  en  ycelui  propos  le  roy  Loys  ne  profita  riens,  ne  ledit 
de  la  Barde  de  par  luy.  Iceluy  de  la  Barde  de  par  son 
maistre  requit  d'avoir  journée  assise  pour  disputer  de  la 
difficulté  qui  estoit  entre  ces  deux  rois  et  pour  mettre 
3''celle  en  une  union  et  concorde,  qui  pourroit,  et  à  laquelle 
ledit  roy  Loys  son  maistre  se  vouloit  offrir,  ce  disoit-il, 
et  y  labourer  de  bon  cœur,  afin  que,  ycelle  union  obtenue, 
et  que  comme  jà  le  temps  et  les  affaires  du  monde  deman- 
doient  apprester  entendement  ailleurs,  luy  (ledit  roy  Loys), 
ensemble  les  roy  s  d'Angleterre,  se  pussent  disposer  au  ser- 
vice de  Dieu  encontre  les  infidèles,  en  quoy  luy  et  tous 
roy  s  chrestiens  estoient  tenus.  Mais  ledit  de  la  Barde,  qui 
trouva  petite  apprestance  à  ce  que  quéroit,  et  le  cas  mal 
possible  à  conduire  pour  venir  à  union,  après  avoir  fait 
long  séjour  en  Angleterre,  se  partit  sans  grand  exploit; 
et  retenant  ce  qu'avoit  vu  et  oy,  retourna  vers  son  maistre 
qui  depuis  son  propos  de  quise  paix  mua  en  guerre  et  en 
ennemistié  publique. 

CHAPITEE   LXXL 


Comment  le  roy  défendy  que  nul  de  son  roj^aume  ne  prist  plus  sel 
aux  salines  de  Bourgonsne. 


Comme  j'ay  dit  ailleurs  et  souvent,  et  encore  me  trou- 
veray  constraint  de  dire,  ce  roy  Lo3"s  à  tout  lez  de  son 
royaume  et  à  toutes  les  circonférences  ne  cessoit  de  soub- 
tiller  nouvelletés,  liuy  d'une,  demain  d'une  autre,  et  tout, 
sembloit,  vouloit  embrascier  à  un  coup.  Comme  plusieur.-^ 

diverses  parties  çà  et  et  là  ymaginées  amouceloit  ensem- 
ble, vint  à  prendre  regard  sur  les  salines  de  Bourgongne, 
desquelles  multitude  de  terres  de  son  royaume,  confines 
dudit  pays,  se  soustentoient  et  nourrissoient  en  fait  de  sel, 
et  en  grand  préjudice,  ce  lui  sembloit,  de  sa  hauteur  et  de 
son  profit,  entendu  que  par  tout  son  royaume,  tant  qu'il 
duroit',  il  avoit  les  greniers  du  sel  siens,  et  s'en  dispensoit 
le  sel  à  son  proffit".  Par  qnoy,  luy  voyant  maintenant  que 
le  sel  de  Bourgongne  rompoit  en  toutes  les  marches  à 
l'environ  sesdits  greniers,  et  que  son  sel  n'y  avoit  cours, 
ne  vendag'e,  délibéra  à  mettre  et  imposer  défense  aux 
Bourguignons  de  non  plus  avancier  leur  sel  à  leurs  voi- 
sins, et  à  les  contraindre,  comme  mesmes  estoient  ceux  du 
royaume,  que  devroient  user  de  là  en  avant  du  sel  de  ses 
greniers,  aussi  entre  eux  comme  ailleurs.  Laquelle  chose, 
qui  estoit  cas  de  nouvelleté  très-grande,  comme  il  l'apensa, 
il  mit  à  effet  ;  et  de  fait  envoya  en  Bourgongne  authenti- 
quement  signifier  ceste  chose  et  réaiment,  et  de  fait,  faire 
expresse  défense  que  le  sel  du  pays n'eust  plus  point  de  vui- 
dance  es  mettes'  de  son  royaume,  dont  multitude  toutes- 
voies  anciennement  se  nourrissoit  et  gouvernoit.  Quand 
doncques  Bourg-ongnons  virent  et  ouyrent  ce  et  que  les 
plaintes  de  divers  lieux  et  de  bonnes  villes,  receveurs  et 
autres  qui  avoient  le  domaine  du  duc  entre  mains  qui  se 
sentoient  durement  grevés  en  cecy,  et  souverainement  les 
officiers  du  prince,  vinrent  à  Dijon  au  président  de  Bour- 
gongne et  à  ceux  de  la  chambre  des  comptes  pour  prendre 


'  C'est-à-dire  :  aussi  loin  que  s'étendait  le  royaume. 

^  Lor.sque  Louis  XI  reçut  aux  Ponts-de-Cé  le  transfuge  Philippe  do 
Commines,  il  lui  donna,  pour  lui  témoigner  la  joie  qu'il  éprouvait  do 
p;i  trahison,  le  tonlicu  du  sel  aux  Ponts-de-Cé. 

"  Mettes,  frontières. 

ad  vis  sur  ce  cas,  et  en  défendant  l'ancien  héritage  des 
princes  du  pays,  ensemble  l'honneur  et  le  droit  de  chacune 
privée  personne,  demandèrent  conseil  sur  ce  que  en  seroit 
à  faire.  Sy  fut  conclu  lors,  que  prestement  on  envoyeroit 
sig'nifier  au  duc  le  cas  de  nouvelleté  fait  en  son  pays,  et 
duquel  sa  seignourie  et  mesmes  tous  ses  subgets  recevroient 
playe  irréparable  à  jamais,  si  cela  y  avoit  cours ,  et  pour 
tant  on  luy  prieroit  de  y  pourvoir  par  manière  convenable; 
Laquelle  chose,  comme  avoit  esté  conclue,  fut  faite  et  mise 
à  effet;  et  vint-on  à  Bruxelles,  atout  la  copie  du  mandement 
royal,  remonstrer  ce  qui  avoit  esté  fait  et  exploité  au  pays, 
et  où  et  comment,  et  sur  qui  et  sur  quoy. 

CHAPITRE  LXXII. 


Comment  à  grant  difficulté  l'on  advertit  le  duc  du  fait  des  salines, 
pour  cause  de  sa  maladie. 


Comme  doncques  ceste  manière  de  faire  fut  mise  au 
conseil,  fut  ordonné  d'y  remédier  taisamment,  et  d'en  faire 
le  meilleur  sans  que  le  duc  en  fust  adverti;  car  crai- 
gnoient  que  le  courroux  du  cas  ne  luy  donnast  empire- 
ment ,  car  moult  estoit  foible  encore  et  en  piteux  point.  Et 
estoit  la  manière  du  faire  si  estrange,  ce  leur  sembloit, 
qu'il  ne  pouvoit  qu'il  ne  s'en  enfellist,  quand  oncques  le 
roy  Charles,  à  qui  beaucoup  avoit  eu  d'affaires  en  son 
temps  et  d'estroite  rigueur,  ne  le  quist  de  si  près,  ne  tant 
ne  s'efforça,  ne  ne  s'avança  de  l'entamer  par  celuy  en- 
droit ;  ou  au  moins,  s'il  s'y  estoit  essayé  par  le  faire  mettre 
avant  en  termes,  sy  n'en  estoit  ensieuvy  oncques  nul  effet 
par  quoy  il  en  venist  lésion.  Et  partant,  comme  le  duc 
avoit  plus  fait  de  service  à  ce  roy-cy,  le  roy  Loys,  à  se 

monstrer  plus  entier  envers  luy  qu'envers  l'autre,  comme 

plus,  semljloit-il  aux  gens,  se  devoit-il  fier  de  cestui  de 

toute  bonté  et  faveur,  et  que  jamais  ne  voudroit  consentir 

telle  nouvelleté  estre  mise  sus  contre  sa  seignourie,  comme 

raison  donne  que  le  bénéfice  reçu  premier  et  monstre  par 

le  bienfaisant  doit  estre  rémunéré  en  qualité  semblable  par 

reconnoissance  de  l'acceptant.  Finablement,  pour  ce  que 

le  cas  estoit  de  grand  pois  et  touchoit  trop  à  la  hauteur  et 

seigneurie  du  prince,  de  laquelle  ne  loisoit  à  eux  d'en  tenir 

la  disputation  sans  luy  et  sans  son  sçu,  conclu  fut,  comme 

dangereux  que  le  parler  en  fust  à  sa  personne  pour  cause 

de  sa  langueur,  que  dire  le  luy  convenoit  ains  tost  que 

tard,  et  que  le  taire  en  estoit  encore  pire  en  conséquence. 

Et  de  fait  luy  fut  dit  tout  et  au  long  le  cas  quel  il  estoit 

et  comment,  mais  non  pas  en  si  forte  rigueur  comme  on 

eust  bien  pu  faire,  pour  cause  de  l'esmotion.  Sy  pensa  le 

duc  un  peu  dessus,  au  moins  que  pouvoit  de  semblant 

mu,  car  y  contrestoit  de  son  propre  pouvoir,  et  enfin  dit  : 

«  Ce  sont  les  guerdons  que  j'ay  pour  bien  faire  et  d'avoir 

«  porté  celuy  qui  mesme  me  quiert  à  deffaire.  Ce  sont  jà 

«  deux  ou  trois  horions  que  le  roy  me  baille  tout  en  un 

«  an.  C'est  trop,  et  trop  tost  commencé.  A  longuement 

«  vivre  et  faire  ainsi,  le  continuer  me  donroit  annuy;  j'y 

«  remédieray,  si  je  puis;  j'en  escriray  à  mon  président  à 

«  Dijon  et  lui  ordonneray  ce  qu'il  m'en  semblera  bon.  Et 

«  pareillement  j'en  envoyeray  vers  monseigneur  le  roy  et 

«  luy  prieray  que  de  telles  rigueurs  se  déporte,  car  n'ay 

«  trouvé  qu'oncques   nuls    de  mes  devanciers ,  ducs  et 

«  comtes  de  Bourgongne,  se  soient  souffert  fouller,  ne  tort 

«  faire,  qui  ne  doy  estre,  me  semble,  de  moindre  condition 

«  des  dessusdits.  »  Et  à  tant  s'en  tut  ;  et  perçut-on  bien 

que  le  cas  luy  cuisoit  en  cœur.  Et  au  surplus,  depuis  on  en 

fît  par  bon  et  sain  advis  ;  et  fut  envoyé  pour  ceste  cause 
devers  le  roy  maistre  Jehan  Jaquelin  ' ,  seigneur  très-no- 
table et  de  grand  sens,  de  qui  cy-après  et  de  son  beson- 
gner  se  fera  le  conte  en  son  temps  et  lieu. 

CHAPITRE  LXXIII. 


Comment  le  roy  Loys  envoya  à  Bruxelles  devers  le  duc,  lui  requérant 
trois  choses. 


Il  a  esté  dit  devant  comment  le  roy  Loys  avoit  envoyé  le 
seigneur  de  la  Barde  en  Angleterre  pour  trouver  appoin- 
tement  entre  les  deux  roy  s,  soubs  couleur  d'un  voyage  à 
faire  sur  les  Turcs,  et  en  quoy,  parce  que  les  deux  parties 
estoient  directement  en  volonté  incompatible  et  en  conten- 
dement  contradictoire  l'un  sur  l'autre,  chacun  pour  ré- 
gner et  possesser,  ledit  de  la  Barde  n'y  profita  si  peu 
non',  et  s'en  revint  sans  fruit;  et  estoit  dit  lors  que  celle 
volonté  que  le  roy  Loys  avoit  lors,  tirant  à  paix,  se  mue- 
roit  temprement  en  autre  condition,  car  la  contourneroit 
à  guerre  efforcée,  comme  cy  appert,  parce  que  la  royne 
d'Angleterre,  fille  au  roy  Régnier,  son  oncle,  estoit  venue 
devers  luy'  pour  secours  à  l'encontre  d'Édouart,  qui  jà 
par  multitude  de  batailles  vaincues,  avoit  le  royaume  entre 
mains  avecques  couronne  en  teste.  Sy  luy  promit  le  roy 
secours.  Et  à  ceste  cause  fit  grand  mandement  et  ban  et 

'  Jean  Jacquelin,  licencié  en  lois,  conseiller  du  duc,  maître  des  re- 
quêtes et  gouverneur  de  la  chancellerie.  A  ce  titre,  il  reçevaitSOO  francs 
de  pension.  Le  duc  l'anoblit  en  1448,  moyennant  la  somme  de  50  livres 
tournois. 

*  Si  feu  non,  si  peu  que  rien. 

'  Marguerite  d'Anjou  arriva  le  13  juin  1462  à  Rouen  où  se  trouvait 
Louis  XL 

arrière-bau  sur  tout  son  royaume,  comme  si  grand  fait 
voulsist  emprendre  et  mettre  à  effet.  Et  disoient  les  uns, 
que  ce  faisoit  à  intention  de  descendre  en  Angleterre  ;  et 
les  autres  disoient  que  c'estoit  pour  aller  mettre  le  siège  h 
Calais  ,  laquelle  chose  consonnoit  plus  à  vérité  que  l'autre, 
parce  que  pour  ceste  mesme  matière,  le  seigneur  de 
Nantoullet,  Prigent  de  Melun',  avoit  esté  de  par  luy  à 
Bruxelles  pour  faire  requeste  au  duc  de  trois  choses  :  l'une 
que,  pour  mettre  le  siège  à  Calais,  il  voulsist  souffrir  que 
son  fils ,  le  comte  de  Charolois ,  fust  chef  de  l'armée  ;  la 
seconde ,  que  Hollande  et  Zellande  pussent  servir  de 
leurs  navires;  la  tierce,  que  son  armée  pust  passer  par 
ses  pays  en  payant  leurs  escots  et  estre  fourny  et  soustenu 
de  vivres.  Par  quoy  doncques  il  appert  mieux  que  c'estoit 
pour  mettre  le  siège  à  Calais  que  pour  descendre  en  An- 
gleterre pour  celle  première  fois.  Car  au  vray  dire ,  pen- 
dant la  division  en  Angleterre  entre  ces  deux  roys,  et  à  la 
cause  desquels  d'un  costé  et  d'autre  estoient  morts  et  péris 
presque  tous  les  grands  du  royaume  et  les  chefs  de 
guerre,  il  sembloit  que  c'estoit  droitement  l'heure  et  le 
point  des  François  pour  envahyr  ceste  ville  et  pour  la  tirer 
hors  des  mains  des  Anglois,  quand  par  l'empeschement  de 
leur  division,  le  pouvoir  n'eust  esté  en  eux  de  leur  défen- 
dre, sinon  que  tous  deux  les  roys  se  fussent  joints  en  un 
accord,  qui  estoit  cas  impossible.  Toutesvoies,  ne  le  siège 
ne  s'y  mit,  comme  il  appert,  ne  descente  ne  se  fit  aussi 
pour  ycelle  heure;  et  tout  à  cause  que  le  duc  de  Bourgon- 
gne  èstoit  en  trêves  avecques  eux  à  cause  de  ses  pays , 
lequel,  de  ce  que  avoit  scellé  et  promis,  ne  vouloit  faire 
révocation,  ne  enfrainte  pour  faveur  de  nulluy,  comme  en 

'  Charles,  dit  Prigent,  de  Melun,  seigneur  de  Nantouillet,  fils  de 
Philippe  de  Melun,  seigneur  de  la  Barde,  et  de  Jeanne  de  Nantouillet. 


DE  CHASTELLAIN.  227 

Paris  apparu  bien,  là  où  le  roy  le  cuida  faire  rompre  et 
renoncer  à  l'alliance  qu'avoit  avecques  les  Anglois,  et  le 
duc  luy  respondy  que  pour  mort,  ne  pour  vie,  ne  le  feroit, 
et  que  ses  devanciers,  qui  n'estoient  point  si  puissans  que 
luy,  l'avoient  eue  tousjours,  et  luy,  tant  qu'il  vivroit, 
pour  le  bien  de  ses  pays  l'auroit  aussi,  car  estoit  chose 
opportune.  Sy  en  furent  les  paroles  hautes  entre  le  roy  et 
luy,  comme  il  a  esté  conté  cy-devant.  Et  maintenant  en- 
core, parce  que  point  ne  se  voulut  mesler  delà  guerre  pour 
mettre  le  siège,  peut-estre  que  l'entreprise  du  roy,  tou- 
chant ce  mandement,  ne  sortissoit  point  à  effet  pour  celle 
cause  ;  mais  trop  bien  promit  [le  roy]  secours  à  la  royne 
sa  cousine  encontre  Edouart,  laquelle  avoit  promesse  du 
roy  d'Escosse,  semblablement  du  roy  de  Danemarehe, 
d'estre  servie  et  assistée  de  tout  leur  pouvoir  contre  ledit 
Édouart,  et  de  l'assaillir  de  tous  lez  quand  il  seroit  heure 
et  point,  avecque  l'ayde  des  François. 

Sy  est  vray  que  le  roy,  après  avoir  tenu  en  prison  quatre 
mois  messire  Pierre  de  Brezé  en  son  chasteau  de  Loches, 
et  que  riens  n' avoit  trouvé  sur  luy  que  toute  honneur  et 
vaillance,  quoy  que  sauchié  s'en  estoit  par  un  appétit  vin- 
dicatif, disant  qu'il  luy  feroit  peur  comme  autresfois  la  luy 
avoit  faite,  maintenant,  voyant  la  royne  sa  cousine  estre 
en  danger  et  que  secours  luy  convenoit  prester  soubs 
aucune  vaillante  main,  délibéra  d'en  donner  la  charge  à 
cestui  messire  Pierre,  mis  jà  hors  de  prison  et  reçu  en 
grâce.  Et  devant  tous  les  chevaliers  de  France  en  fait  de 
hardiesse  et  de  vaillante  emprise  le  réputa  digne  de  ces- 
tui aiiaire,  combien  que  aucuns  pouvoient  ymaginer  lors, 
pour  le  petit  nombre  de  gens  que  luy  bailla,  et  pour  le 
danger  mortellement  estroit  et  difficile  encjuel  le  mit,  qu'il 
l'envoyoit  ainsi  que  Peleus,  Jason  en  Colcos,  pour  en  estre 

quitte'.  Jà-3oit-ce  que  bien  en  prist  à  Jason  contre  le  cui- 
dier  de  son  oncle,  sy  fit-il  à  ce  chevalier  autreteP,  qui 
d'un  destroit  inopinaLle  à  rompre  et  à  passer  pour  la 
fraude  et  la  lâcheté  des  Escos,  se  tira  hors  le  plus  notable 
chevalier  et  le  plus  honoré  qui  oncques  mist  pieds  en  terre 
estrange.  Donc,  posé  ores  que  le  roy  n'eustceste  ymagina- 
tion,  comme  je  croy,  sy  avoit-il  deux  causes  grandes  par 
lesquelles  il  devoit  choisir  ce  chevalier  devant  tout  autre 
en  ceste  commission ,  dont  l'une  sy  estoit,  que  c'estoit 
celuy  de  France  devant  tous  qui  mieux  cognoissoit  les 
Anglois,  et  mieux  les  savoit  manier;  et  l'autre  sy  estoit, 
que  c'estoit  celuy  seul  du  royaume  qui  plus  a  voit  manié 
et  conduit  les  affaires  de  la  roy  ne  et  de  son  mary,  de  tout 
long  temps,  pour  et  en  faveur  du  roy  Eegnier,  son  père, 
qui  estoit  son  oncle  %  et  lequel  aimoit  de  léal  ardent  amour, 
comme  son  naturel  seigneur,  le  duc  d'Anjou.  Et  par  ainsi, 
il,  devant  tous  autres  du  monde,  estoit  plus  agréable  à 
ladite  royne  et  à  son  mary,  et  mesmes  à  tous  les  autres.  Ce 
party  n'est  toutesvoies  d'oublier,  que  le  roy,  encore  pour 
faire  tant  plus  secours  à  la  royne  sa  cousine,  ou  pour  tant 
plus  espargner  ses  deniers,  envoya  en  Liège  pryer  qu'on 
luy  voulsist  prester  cinq  cens  combatans  payés  pour  six 
semaines,  pour  aller  servir  la  royne  d'Angleterre  sa  cou- 
sine, leur  promettant,  si  tant  vouloient  faire  pour  luy,  il 
le  recognoistroit  en  temps  et  en  lieu,  et  ne  leur  faudroit 
une  autre  fois  en  leurs  affaires.  Mais  de  sa  demande  ne 
sortit  point  d'effet,  parce  que  les  Liégeois  s'excusèrent  et 

'  Et  disoit-on  qu'il  (le  roi)  l'envoioit  en  ce  voj'age  pour  ce  qu'il  ne 
l'amoit  pas,  et  aussi,  par  adventure,  afin  qu'il  y  demourast.  Wavrin, 
II,  p.  317. 

^  Sy  fit-il  autretel,  il  en  advint  de  même. 

^  L'oncle  du  roi  de  France.  Marie  d'Anjou,  mère  de  Louis  XI,  était 
sœur  du  bon  roi  René. 


DE  CHASTELLAIN.  229 

le  contentèrent  par  une  autre  voye,  peut-estre  d'arg-ent,  ou 
par  autre  don.  Et  comme  le  roy  encore  avoit  l'œil  dreschié 
en  Angleterre  et  regardoit  fort,  ce  sembloit,  à  secourir  sa 
cousine,  néanmoins  avoit  aussi  l'œil  envers  Gennes,  là  où 
les  Spinoles  tenoient  son  parti  contre  les  Frégouses,  mais 
les  moins  forts,  et  là  tendant  à  mettre  Gennes  en  sa  main 
par  le  moyen  de  ses  favorisans  à  luy.  Sy  y  envoya  le 
comte  de  Dunois,  tout  pareillement,  ce  disoit-on,  comme  le 
séneschal  en  Angleterre,  pour  en  estre  quitte.  Et  peut-on 
cela  imputer  non  tant  seulement  au  roy,  fait  bon  à  croire, 
mais  à  ceux  d'emprès  luy,  aucuns  grans  qui  ne  quéroient 
point  à  avoir  emprès  eux,  ne  entour  du  roy,  ceux  qui 
estoient  du  gouvernement  et  monde  passé  du  père,  gens 
de  grand  estoflfe  ;  mais  vouloient  avoir  leur  monde  à  leur 
tour  et  à  leur  maniance,  que  point  n'eussent  eu  par  adven- 
ture,  les  autres  estans  deçà,  combien  que  le  roy  de  luy- 
mesme  estoit  petitement  enclin  envers  nul  des  serviteurs 
de  son  père,  comme  bons,  ne  comme  grans  [qu'ils]  fussent, 
ne  utiles  pour  luy,  ains  les  avoit  tous  déboutés,  et  n'en 
recevoit  un  seul,  sinon  deux  auxquels  avoit  assis  dilection 
ferme  :  Joacliim  Eoault,  lequel  il  fît  marescbal  de  France, 
et  Prigent  de  Melun ,  le  fils  du  seigneur  de  la  Barde, 
gentil  chevalier  aussi  et  homme  de  bonne  mise. 

CHAPITRE  LXXIV. 

Comment  le  roy  Loys  fit  son  entrée  à  Rouen  ;  et  comment  il  fit  aller, 
coste  à  coste  de  luy,'messire  Pierre  de  Brezé. 

Le  roy,  pour  ce  temps,  se  tenoit  tout  quoy  en  Norman- 
die, mais  encore  n'avoit  fait  son  entrée  à  Rouen,  à  quoy 
toutesvoies  il  se  disposa  petit  après;  car,  avant  que  le  bon 

TOM.    IV.  IS 

chevalier,  messire  Pierre  de  Brezé,  allast  en  Angleterre 
avecque  la  royne,  le  roy  le  vouloit  mener  premier  avec- 
ques  luy  à  son  entrée  à  Rouen,  qui  se  faisoit  le  xii" 
d'aoust  LXP.  Et  de  fait  l'y  mena  coste  à  coste  de  luy, 
par  un  singulier  honneur  à  luy  fait  après  sa  prison. 
Dont  le  peuple  de  Rouen  fut  tant  esjouy  et  en  telle 
exultation  de  cœur  qu'à  peine  leur  estoit  plus  de  luy  que 
du  roy.  Car  onques  homme  tant  aymé  ne  se  trouva  en 
ville,  ne  en  marche  comme  cestui  en  Rouen,  tant  y  avoit 
noblement  vescu,  et  tant  s'estoient  amendés  et  mieux 
valus  de  luy  et  de  sa  gouvernance.  Donc,  parce  que  le 
veoient  saillir  hors  d'un  tel  mortel  danger,  comme  avoient 
sçu  et  vu  avoir  esté  banny  et  mis  prisonnier,  tant  leur 
estoitla  joye  maintenant  plus  grande,  quand  leroymesme, 
son  ennemy,  lui  exhiba  ceste  honneur  emprès  sa  per- 
sonne. Et  leur  sembloit  bien  que  fortune  s'estoit  bien 
muée  hautement  pour  luy  et  en  contraire  de  maint 
espoir  d'homme. 

Or  estoit  encore  la  royne  angloise  en  Normandie,  et 
sy  estoit  le  duc  de  Sombresset  aussi  semblablement  pour 
avoir  secours ,  lequel  le  roy  vouloit  advanchier .  Et  en 
effet ,  ordonna  environ  huit  cens  combattans  à  messire 
Pierre  pour  mener  avec  luy  en  confort  de  la  royne,  qui 
estoit  peu  de  chose  et  pour  faire  petit  fait,  sembloit  à 
plusieurs.  Aussi  estoit-ce ,  n'eust  esté  le  confort  qu'on 
espéroit  es  Escossois  et  aucun  au  royaume  d'Angleterre 
de  la  part  du  roy  Henry.  Toutesvoies  peu  ou  beaucoup, 
bien  payé  ou  mal  payé ,  il  convenoit  que  ce  chevalier , 
pour  non  se  monstrer  lasche  à  emprendre  dangereuse 
œuvre,  prist  ceste  charge,  et  que  atout  le  nombre  et  tels 

'  LiRcz  :  1462. 

que  pouvoit  avoir,  il  partist  et  conduisist  la  royne  à  ses 
durs  frais  et  grands  missions,  qui  plein  estoit  de  pertes 
de  par  avant  cecy,  dont  se  fust  bien  passé;  mais  son  hon- 
neur luy  touchoit  plus  de  près  que  sa  chevance,  et  comme 
luy-mesme  me  conta  à  son  retour,  le  voyage  luy  avoit 
cousté  cinquante  mil  escus.  Mais  par  ce  point  ne  sommes 
encore  venus  à  son  descendre  en  Escosse  avecque  la  royne; 
et  ne  loist  venir,  ne  faire  compte  de  l'yssue  de  delà,  quand 
mainte  adventure  et  périlleux  destroit  lui  adviendront 
entre  deux,  premier  qu'il  en  saille,  et  de  quoy  sa  famé 
devra  estre  claire  par  tout  le  siècle,  sans  que  grand  fruit 
en  tirast  par  la  fraude  et  mauvaistié  des  Escossois ,  qui 
honteusement  l'ahandonnèrent  et  s'enfuirent  au  plus  estroit 
de  son  affaire. 

CHAPITRE  LXXV. 

Comment  le  roy  Loys  envoya  menacer  le  duc  de  Milan. 

Il  est  de  fresche  mémoire  encore,  par  le  record  d'ycy 
devant',  que  le  duc  Franchisque  de  Milan  avoit  longue- 
ment langui  et  traîné  maladie,  et  de  quoy  plusieurs  de 
ses  gens  et  de  ses  familiers  se  désespéroient  du  garir,  tout 
ne  plus,  ne  moins  et  en  un  mesme  temps  comme  du  duc 
de  Bourgongne,  qui  en  ce  mesme  point  gisoit  à  Bruxelles. 

Or  est  vra}^  que  cestui  duc  de  Milan,  par  avant  son  mal, 
avoit  fait  et  donné  trêves  avecques  les  Vénityens,  qui 
anciennement  et  de  tous  temps  ont  porté  ennemitié  en- 
semble. Sy  advint  que  Vénityens  voyans  ce  duc-cy  lan- 
guir longuement  et  de  quoy  mort  se  pouvoit  ensieuvyr, 

'   Voijez  ci-dessus,  p.  20G. 

envoyèrent  devers  la  duchesse  et  devers  son  fils  aisné  le 
comte  de  Pavie,  leur  dire  que,  si  d'aventure  le  duc  de 
Milan  allast  de  vie  à  trespas  et  Dieu  fist  son  plaisir  de 
luy,  que  pour  tant  ne  se  voulsissent  esmayer  autrement 
qu'en  ce  qu'honneur  et  nature  consentent  à  estre  fait  en 
tel  cas,  car  touchant  assistance,  service,  amour  et  toute  fidé- 
lité qui  peuvent  estre  monstrées,  ne  faites  à  prince  et  à 
princesse,  et  d'argent  et  de  puissance  de  gens,  et  de  toute 
libérale  exécution  de  pouvoir,  seroient  servis  et  assistés,  et 
secourus  contre  tout  homme  ;  donnant  pleinement  à  en- 
tendre par  ce,  que  paix  et  ferme  amistié  vouloient  à  luy  et 
à  sa  maison,  ce  qui  oncques  n'avoit  esté  vu  par  telle  forme. 
Et  savoient  bien  Vénityens  que  cestui  de  Milan  n'estoit 
gaire  'bien  en  grâce  du  'roy  des  Francs,  pour  cause  que 
fort  et  ferme  tousjours  assistoit  le  roy  Ferrand  '  avecques 
nostre  Saint-Père  contre  le  duc  de  Calabre  ;  de  quoy  ledit 
roy  Loys  courroucé  luy  manda  maltalent  et  luy  signifia 
inenasces.  Mais  ledit  duc,  non  espouventé  de  paroles  et  tel 
prince  que  se  sentoit  et  de  pouvoir  et  de  savoir  et  de  pays 
et  de  situation,  respondy,  ce  dist-on,  au  message  :  que 
pour  servir  son  allié  et  son  parent,  il  ne  faisoit  chose  de 
quoy  le  roy  luy  de  voit  vouloir  mal,  ne  par  quoy  il  dust 
menacer  ;  et  au  fort,  quand  menace  y  auroit  et  maltalent 
contre  luy  pour  ceste  cause,  ne  sy  accoutoit-il  gaire  ou 
riens,  et  quand  il  voudroit  mettre  à  effet  ses  menaces  par 
luy  venir  sus,  il  se  défendroit  tellement,  ce  espéroit,  que 
envers  sa  part  n'en  tourneroit  nul  blasme  et  moins  encore 
aucun  grief. 

Envers  ce  temps,  mourut  messire  Francisque  Arragon- 


'  Ferdinand  I",  roi  de  Naples  et  de  Sicile ,  fils  illégitime  d'Al- 
lilionse  V,  roi  d'Arag'on.  Mort  en  1494. 

nois',  chevalier  en  son  temps  de  grand  nom,  sage  et  vail- 
lant, et  lequel  es  guerres  entre  François  et  Anglois,  a  fait 
beaucoup  h  recommander  pour  le  parti  que  tenoit,  car 
avoit  esté  un  des  chefs  de  guerre  de  son  temps,  longue- 
ment vivant  et  régnant  et  ayant  mis  et  mené  à  fin  mainte 
haute  besogne,  comme  il  appert  par  les  contes  qui  en  sont 
faits,  là  où  ils  duisent,  et  tellement  que  par  sa  vaillance 
il  avoit  esté  eslu  et  reçu  frère  de  l'ordre  de  la  Ghertierre, 
longuement  le  portant  ;  et  puis  le  renvoyant,  par  faute  à 
luy  faite  des  Anglois,  estoit  venu  servir  le  duc  de  Bour- 
gongne,  son  premier  maistre,  lequel,  avecque  bel  entre- 
tement  que  luy  donna,  le  fist  son  gouverneur  et  maistre 
souverain  de  son  artillerie,  en  quel  estât  il  mourut  honnoré 
chevalier,  en  l'eage  de  environ  soissante-quatre  ans,  gaire 
plus,  gaire  moins.  Et  fut  mis  en  son  oiiice  depuis,  messire 
Walèran  de  Soissons,  seigneur  de  MoreuP,  noble  et  vaillant 
chevalier  entre  tous  ceux  de  son  temps  aussi  et  bien  digne 
de  mémoire,  et  lequel,  es  guerres  du  duc  contre  le  roy 
Charles,  jadis  avoit  esté  un  des  plus  renommés  du  pays 
de  deçà,  avecques  le  seigneur  de  Roye%  son  beau-frère, 
dont  meilleur,  ne  plus  vaillant,  le  jour  qu'il  vivoit,  ne 
ceindit  espée,  et  lequel,  à  ceste  cause,  fut  eslu  en  l'ordre 
de  la  Thoyson  d'Or,  en  quelle  religion,  après  y  estre  entré 
environ  un  an  et  trois  ou  quatre  mois,  mourut  de  bella 
avisée  mort  en  sa  maison,  tout  envers  ce  mesme  temps,  à 
la  my-aoust.  Dieu  en  aye  merchy  ! 

*  François  de  Surienne,  dit  l'Aragonais,  conseiller  et  chambellan, 
maître  de  l'artillerie,  bailli  de  la  Montagne,  seigneur  de  Pisy.  Il 
mourut  le  8  avril  1462. 

-  Waleran  de  Soissons  fut  conseiller  et  chambellan  du  duc  Philippe, 
et  bailli  d'Amiens. 

'  Gui,  seigneur  de  Roye,  chevalier  de  la  Toison  d'or  en  1461.  Sa 
sœur  Marguerite  avait  épousé,  en  1426,  Waleran  de  Soissons.  Une 
autre  de  ses  sœurs  avait  épousé  Philippe  de  Ternant. 

CHAPITRE    LXXVT. 

Comment  Jehan  Coustain  engendra  ennemistié  contre  le  comte 
de  Charolois. 

Après  avoir  mené  maintes  dures  et  ventileuses  matières 
toucliant  guerres  et  machinations  encontre  ceste  maison 
de  Bourgongne,  soubs  le  régnant  en  icelle,  et  par  les- 
quelles il  semljloit  que  fortune  envieuse  de  son  haut  mon- 
ter, pratiquast  tousjours  et  produisist  moyens  pour  la 
subvertir,  comme  si  autre  bras  plus  fort  que  le  sien  l'eust 
en  conduite,  qui  lui  causoit  l'envye,  ce  que  vray  est,  car 
non  de  fortune,  comme  il  pourroit  sembler,  et  successive- 
ment luy  est  accrue  sa  gloire,  mais  de  divin  aspirement 
luy  a  esté  multiplié  son  heur,  là  où  fortune  en  ensieuvant 
saloy  s'est  assayée  tousjours  au  contraire  :  or,  comme  les 
distinctes  parties  de  cecy  ont  esté  traitées  clairement  en 
leurs  lieux,  par  quoy  moins  besoing  est  de  les  résumer  ici 
superflues,  une  maintenant,  outrepasse  des  autres,  effron- 
table  et  hideuse ,  se  vient  présenter  à  ma  plume  et  cho- 
quant impétueusement  contre  ma  main,  et  à  peine  que 
le  corps  n'a  rué  à  l'envers  par  l'inhumanité  de  son  en- 
contre, et  mesmes  jusqu'à  perdre  sens  et  entendement, 
quand  si  estrange,  si  horrible  et  si  énorme  s'est  pré- 
sentée à  ma  face  :  c'est  d'un  homme  de  basse  condition, 
que  fortune  dérisoirement  avoit  monté,  et  lequel ,  après 
estre  enyvré  de  ses  dons,  dont  n'estoit  digne,  l'a  mené  à 
fin  si  confuse  que  son  nom  n'est  digne  d'entrer  en  bouche. 
Car  d'autant  sont  pires  et  impropérables  ses  œuvres  sur 
autres  délinquans,  comme  sa  toute  pauvre  vile  condi- 
tion estoit  mal  propre  et  toute  indigne  de  son  eslèvement 

extrême,  quand  nature,  ny  grâce  n'avoient  riens  mis  en 
luy,  sinon  moqueresse  fortune,  une  aveugle  attraite,  pour 
donner  honte  et  confusion  mesmes  à  ses  eslevans.  Et  fut 
un  nommé  Jelian  Coustain",  homme  hrutal  et  de  gros  et 
rude  entendement  et  affaire,  natif  de  Bourgongne,  jeusne 
nourry  en  la  chambre  du  duc  sous  un.  nommé  Ymbert 
Coustain ,  son  oncle,  bon  vray  preud'homme,  non  moins 
pauvre  et  de  petit  lieu,  lequel  oncle  l'avoit  introduit  à  son 
pouvoir  de  ce  que  faisoit  besoing  eu  la  chambre  ;  et  l'autre 
compétamment  se  estoit  introduit  et  appliqué  pour  siévir 
sa  trace,  comme  qui  se  voyoit  en  la  voie  dressée  pour  luy 

»  Jean  Coustain  exerçait  sur  l'esprit  de  Philippe  autant  d'ascendant 
que  ses  plus  célèbres  conseillers.  Riche  de  dix  mille  florins  de  rente, 
anobli  et  créé  chevalier,  il  avait  acquis  la  seigneurie  de  Navilly  ;  puis 
il  avait  acheté  le  7  mai  1461  à  Jean  de  Vos  la  vaste  terre  de  Lovende- 
ghem.  Ses  armes  étaient  d'argent  h  trois  molettes  d'or  :  écu  de  métaux, 
tel  qu'il  convenait  à  un  noble  de  fortune.  Sa  femme  Isabeau  Mache- 
Foing  avait  paru  au  banquet  du  Faisan  avec  les  plus  illustres  dames 
de  la  cour;  leur  fils,  déjà  grand  bailli  de  Thielt,  avait  osé,  comme  nous 
l'apprend  ailleurs  Chastellain,  élever  ses  prétentions  jusqu'à  mademoi- 
selle de  Boussut,  qui  avait  refusé  Charles  de  Poitiers,  de  la  maison  des 
comtes  de  Yalentinois.  Un  autre  de  leurs  fils  avait  obtenu  la  main  d'Anne 
de  Baenst,  qui  épousa  quelques  années  plus  tard,  en  secondes  noces,  le 
bâtard  Philippe  de  Brabant.  Toute  la  famille  de  Jean  Coustain  jouis- 
sait, près  du  duc,  de  la  même  faveur;  son  oncle  Humbert  Coustain, 
sommelier  de  corps,  avait  été  anobli  comme  lui  ;  sa  sœur  Agnès  était 
l'une  des  nombreuses  maîtresses  de  Philippe.  Les  j\iache-Foing  n'é- 
taient pas  moins  puissants.  Si  Jean  Coustain  avait  combattu  à  Gavre 
aux  côtés  du  duc  de  Bourgogne,  Philippe  Mache-Foing  avait  été  l'un 
des  prisonniers  épargnés  à  la  bataille  de  Nicopoli  avec  Jean  sans  Peur. 
Dabord  simple  valet  de  chambre,  puis  garde  des  joyaux  avec  son  frère 
Monnot  Mache-Foing,  il  s'était  fait  nommer  maire  de  Dijon  et  avait 
porté  si  haut  son  opulence  et  sa  fortune  qu'il  avait  fait  bâtir  à  ses  frais 
dans  cette  ville  l'église  de  Saint-Jean.  Isabeau  Mache-Foing  (serait-ce 
la  veuve  de  Jean  Coustain?)  épousa  Olivier  de  la  Marche,  qui  nous  a 
laissé  d'intéressants  mémoires  sur  son  époque.  Je  ne  sais  s  il  faut 
rattacher  à  la  même  famille  le  peintre  Pierre  Coustain.  Pierre  Cous- 
tain était  garde  des  joyaux  et  remplissait  les  fonctions  de  valet  de 
chambre  en  l'absence  de  Jean  de  Boulogne  (État  de  la  maison  du  duc, 
janvier  1453  (v.  st.). 

toute  ouverte,  parce  que  son  oncle  estoit  viel  et  faible, 
lequel,  venu  à  son  terme,  mourut  plein  de  bon  los  en 
Arras.  Donc,  luy  qui  estoit  neveu  et  avoit  le  privé  ma- 
niement du  corps,  jà  longuement  obtenu  sous  l'oncle  et 
parquoy  maistre  et  valet  s'estoient  faits  l'un  de  l'autre,  fut 
bouté  en  l'office  et  enrichi  de  ce  qui  esclieoir  luy  pouvoit 
du  trespassé.  Assez  tost  se  maria  à  une  fille  de  court ,  à 
une  nommée  Isabel,  fille  à  un  Jeban  Mace-FoiUjde  Dijon, 
qui  estoit  assez  riche  de  prest  ' ,  et  encore  en  grand  attente 
d'un  sien  oncle  nommé  Philippe  Mace-Foin,  maire  de 
Dijon,  homme  notable,  par  lequel  mariage,  avec  l'autorité 
qu  avoit  emprèsdu  duc,  le  cœur  luy  commença  à  engrossir 
outre  mesure.  Et  avec  fierté  mal  conduite  et  venue  si  à 
coup,  estoit  rude  homme  de  corps  et  mal  agréable  en  pa- 
roles. De  quoy  toutesvoies  le  duc,  voyant  et  cognoissant 
clèrement  qu'ainsi  en  estoit,  sy  en  dispensoit-il  et  le  pas- 
soit  en  sa  bonté,  comme  en  terre  n'avoit  de  luy  plus 
begnin  et  mieux  dissimulant  avec  les  siens.  Or  estoit  con- 
voiteux  outre  règle  ce  Jehan  Coustain;  et  n'estoit  office, 
ne  bénéfice,  si  demander  le  savoit,  qui  ne  luy  fust  à  gré. 
Avoit  maistre  le  souverain  de  riches  peuples  et  pays  com- 
blés d'avoir ,  matières  à  manier  pleines  d'infini  acquest. 
Donc  luy,  qui  avoit  l'œil  à  tout  (et  tout  luy  sembloit  pos- 
sible pour  restreindre  et  pour  en  faire  son  preu"),  tant 
acquit  d'avoir  que  le  trop  (cent  fois  plus  qu'à  luy  ne  dui- 
soit),  pouvoit  estre  à  un  grand  homme  richesse,  jà-soit-ce 
que  nul  grand  chose  ne  le  pouvoit  assouffir.  Sy  devint  si 
grand  cestui  valet  et  si  élat  de  cœur'  en  la  prochaineté 


'  Usurier  ou  tout  au  moins  prêteur  à  intérêts  élevés. 

^  Faire  son  preu,  faire  son  profit. 

"  Eldt  de  rœvr  [elatns  corde),  transporté  d'orgueil. 

du  duc  son  maistre,  lequel  en  ses  vieux  jours  s'esseuloit' 
fort  en  closture,  et  venoit-on  à  luy  à  danger',  qu'à  peine 
n'y  avoit  si  grand  de  qui  il  tinst  compte,  sinon  les  nepveux 
[du  duc],  et  que  pair  à  pair  ne  se  comptast  avec  eux  sans 
révérence.  Peu  faisoit  pour  autrui  sans  profit  ;  et  n'y  avoit 
amitié,  ne  noblesse  qui  ne  fust  mise  derrière  pour  promis 
argent.  N'avoit  vertu  une  seule  en  luy,  par  quoy  il  soit  de 
mémoire,  mais  vices,  rudesses  et  descognoissemens  par  dé- 
turpation  voyable.  Estoit  luxurieux  outre-bord,  glout  en 
vin  et  viandes,  rude  et  gros  de  conscience,  indocte  et  sans 
lettres ,  irrévérend  aux  bons ,  de  nulle  vertu  tenant 
compte;  et  si  à  aucuns  portoit  amitié  ou  faveur,  sy 
n'avançoit-ilque  méchantes  personnes  de  semblable  qualité 
à  luy  et  nuls  autres.  Sa  femme  comme  luy  s'estoit  moult 
enfiérie  "  en  sa  fortune,  et  n'estoit  joliveté,  ne  richesse, 
si  convoitier  l'osoit,  qu'elle  n'en  finast  et  qu'elle  ne  le  mist 
sur  son  corps,  car  elle  avoit  le  pourquoi*;  et  avec  ce,  elle 
estoit  tant  au  gré  de  la  comtesse  de  Charolois  que  par 
faveur  y  mise,  elle  en  faisoit  sa  toute  mignonne,  et  tout  son 
privé  repos  mettoit  en  elle,  souvent  jusques  à  estre  sem- 
blables en  robes  et  en  autres  paremens,  comme  deux  sœurs. 
Laquelle  chose  n'estoit  jjoint  bien  au  gré  du  comte  son 
mary,  posé  que  par  assez  longue  espace  il  en  dissimuloit 
assez;  mais  comme  le  tousjours  et  longuement  continuer 
le  tannoit,  enfin  aussi  en  déceloit  son  courrage  et  monstra 
auques  près  que  mieux  l'eust  aimée  loin  de  la  comtesse 
que  près,  ne  si  fiable.  Car  maintenoit  aucunes  notes 
sur   elle  ,   dont    moins   la   prisoit  ;    et  luy  souveraine- 

'  S'esseuloit,  se  plaisait  à  être  seul,  s'isolait. 

2  A  danger,  difficilement. 

'  S'estoit  enfiérie,  était  devenue  fière. 

*  Chastcllain  explique  cette  phrase  quelques  lignes  plus  loin. 

ment  (le  comte)  aimoit  honneur  et  netteté  en  sa  maison 
comme  en  sa  propre  personne.  Sy  se  perçut  ceste  Isaljel- 
cy,  femme  de  fortune  comme  son  mary,  que  le  comte  de 
Charolois  jetoit  haine  sur  elle,  et  que  de  longue  main  avoit 
maschiné  de  la  mettre  dehors  et  de  la  rehouter  arrière.  Par 
quoy,  elle  arguée  et  pensant  s'en  venger  par  son  mary, 
ou  au  moins  trouver  voye  par  la  main  du  duc  que  le 
reboutement  n'auroit  point  d'effet,  s'en  dolu  h  luy  (est  à 
entendre  à  son  mary).  Lequel,  voyant  le  comte  persister 
tousjours  en  un  vouloir  contre  luy  et  sa  femme,  conçut 
unehayne  couverte  aussi  contre  luy  par  l'excitation  du  dia- 
ble. Et  portant  à  dur  cest  répudiement  de  sa  femme,  lequel 
estoit  jà  fait  par  effet,  ne  luy  en  g-arda  moindre  courrage 
que  de  mort  tost  ou  tard,  si  avenir  y  pou  voit,  avec  encore 
une  autre  cause  qu'il  y  mettoit  :  c'estoit  que,  voyant  l'in- 
dignation que  le  comte  avoit  contre  luy  et  son  maisnage, 
et  que  le  duc  estoit  durement  malade  alors  et  en  péril  de 
fîner,  doubtoit  que ,  si  ledit  comte  parvenoit  à  seignorie 
par  le  trespas  de  son  père,  luy  et  son  maisnage  seroient  tous 
rués  jus,  et  luy  osteroit-on  offices  et  bénéfices  et  le  surplus 
de  leur  outrage'.  Par  quoy,  regardant  à  tout,  aymoit 
mieux  procurer  mal  [non]  réparable  que  attendre  celle 
aventure,  et  s'esbaudy  mal  ^  de  machiner  sa  mort.  Et  répu- 
toit  moins  mal  de  faire  mourir  ce  noble  et  vaillant  prince, 
seul  haut  posteau  de  la  maison,  que  ses  enfans,  lesquels 
il  avoit  allyés  à  noble  haut  sang,  demourassent  en  attente 
de  perdre  terres  et  seigneuries  que  leur  avoit  acquises , 
qui  à  tous  lez  les  achetoit  et  avoit  moyen  [de]  les  acquerrc. 

'  Outrage  sigriifie  ici  luxe  extrême,  excès  d'orgueil. 
*  S'eslaudy  mal,  eut  la  méchante  hardiegse. 

CHAPITRE  LXXVII. 

Comment  Jelian  Coustain  se  party  de  court  pour  aller  en  Bourgongne, 
où  il  machina  poison  pour  ledit  comte. 

Comme  ceste  machination  se  couvroit  adonc  en  cœur 
feint,  et  que  pour  mettre  à  effet  le  maudit  propos,  il  be- 
songnoit  quérir  lieux  et  moyens  par  où  on  parvenist  à  la 
fin  quise,  ce  Jelian  Coustain-ici  feignit  avoir  grand  affaire 
en  Bourgongne  dont  il  estoit  :  et  obtenant  grâce  du  duc 
d'y  pouvoir  aller  et  d'entendre  à  ses  affaires  à  son  ayse, 
prit  cong'é  et  s'en  alla.  Et  y  vaqua  bien  par  l'espace  de 
quatre  ou  cinq  mois  par  manière  non  accoustumée,  et  tel- 
lement que  aucuns  en  murmuroient,  disant  :  «Cest  bomme- 
«  ici  est  subtil ,  mais  ne  se  monstre  point  bon  homme 
«  quant  aux  affaires  de  son  maistre.  Luy  estant  maladif, 
«  il  l'abandonne  si  longuement  !  Certes ,  il  y  va  à  mal 
«  engin  ;  il  le  tient  pour  mort  ;  il  entend  à  ses  besognes 
«  par  delà,  pour  faire  une  levée.  »  Et  usoit-on  de  tels 
termes  sur  luy,  et  non  sans  cause,  quand  sa  machination 
estoit  encore  pire  cent  fois  que  le  commun  cuider. 

Or  y  avoit-il  en  Bourgongne  un  gentilhomme  nommé 
Jehan  de  Vy,  bel  escuyer  et  de  grand  cœur,  mais  povre  ; 
et  maintenoit  une  femme,  ce  disoit-on ,  d'envers  Savoy e , 
famée  de  vauderie  et  de  mauvais  arts  plus  que  nulle  de  ce 
temps.  De  cestuy  escuyer  doncques  s'accointa  Jehan 
Coustain  ;  et  par  longues  foraines  attrayances ,  avec  cau- 
teleux paroffremens,  le  gagna  tout  à  luy.  Et  sembloit  à 
l'autre  qu'oncques  si  beau  jour  ne  luy  luisoit,  comme  de 
celle  accointance,  par  laquelle  il  pensoit  tout  estre  refait 
et  à  tousjours  riche.  Jehan  Coustain  doncques,  ayant  de- 

vant  luy  le  cœur  de  cest  homme  par  longues  subtiles 
menées,  enfin  s'eslargit  envers  luy  par  demande,  assavoir  : 
que  qui  voudroit  un  homme  faire  mourir  celéement,  s'il 
ne  sauroit  trouver  voye  et  manière  comment  à  ce  on  par- 
viendroit  ;  car  alléguoit  le  pays  de  Lombardie  estre  là  assez 
près,  et  autres  aucuns  lieux  aussi,  où  gens  de  subtils  arts 
repairent  d'ancienneté,  par  quoy  le  cas  luy  sembloit  plus 
abrégeable,  qui  auroit  trouvé  l'homme.  Donc,  pour  don- 
ner cœur  à  cestuy  escuyer  sur  qui  il  tendoit  pour  cause 
de  sa  ribaude,  luy  dist  que  :  qui  luy  sauroit  avancer  son 
désir,  jamais  ne  l'abandonneroit,  ni  povreté  n'auroit,  ains 
l'esleveroit  en  gloire  et  en  estât  semblable  à  luy.  Et  usoit 
de  tels  termes  et  à  telle  mesure,  comme  le  fond  de  son 
cœur  estoit  abondant  d'iniquité  outrageuse.  Comme  donc- 
ques  Jehan  de  Vy  oyt  ce,  et   soy  sentant  povre  et  non 
avancié,  pensant  acquérir  par  cest  homme  honneurs  aussi 
et  avancement,  respondit  que  voirement,  qui   voudroit 
bien  salarier  le  compagnon,  trouveroit  bien  qui  luy  avan- 
ceroit  son  désir;  mais  il  conviendroit  savoir  le  nom  de 
baptesme  d'iceluy,  ou  autrement  sort,  ne  autre  besongne  n'y 
auroient  point  d'effet.  Et  alors  Jehan  Coustain,  qui  avoît 
semé  les  pois  devant  les  coulions',  entra  plus  et  plus  en 
matière  ;  et  finablement,  après  promesses  prises  de  luy 
par  serment  et  aucune  somme  d'argent  donnée  et  autre 
grant  somme  promise,  luy  nomma  le  nom;  et  luy  dist 
que  Charles  avoit  à  nom  celuy  de  qui  il  désiroit  la  mort , 
et  partant  il  s'avançast  en  la  besongne ,  car  en  désiroit 
avoir  briefve  fin.  Ne  sçay  si  Jean  de  Vy,  à  celle  heure 
quand  il  oyt  nommer  le  nom,  fit  plus  avant  enqueste  sur 


'  Semer  les  pois  dci:ant  les  coulions,  expression  proverbiale.  Semer 
dos  pois  devant  les  pij^^eons,  c'est  les  tenter,  les  attirer  dans  un  piège. 

la  condition  de  la  personne;  mais  tout  notoire  est  qu'enfin 
il  sçut  tout,  qui  et  quel  estoit,  et  de  quel  poix.  Visant 
toutesvoies  à  la  convoitise,  libéral  s'y  accorda  et  promit 
d'y  labourer  de  tout  son  engin.  Donc  partant  avec  la  pro- 
messe, prit  chemin  vers  son  amie,  de  laquelle,  après  luy 
avoir  descouvert  le  cas,  il  tira  et  obtint  son  demander;  et 
obtenu,  retourna  prest  devers  Jehan  Coustain,  au  lieu  où 
la  convention  estoit  de  leur  assemblement.  Et  venu  devers 
luy,  luy  conta  son  exploit,  qui  estoit  en  ensieuvant  son 
désir.  De  laquelle  chose  Jean  Coustain  bienvièg*nant  fort 
iceluy,  fut  grandement  aise  et  refortifîa  les  promesses 
faites  à  l'escuyer  par  redoublance  nouvelle ,  et  dont  l'effet 
depuis  ne  se  trouva  que  vent. 

Or  s'en  va  Jehan  Coustain  en  la  laisse  de  l'ennemi',  tout 
joyeux  et  friant  en  l'ardeur  de  son  désir  pour  le  mettre  à 
effet  ains  tost  que  tard,  [et]  feint  d'avoir  tout  fait  en  Bour- 
gongne  ce  pour  quoy  estoit  venu.  Aussi  avoit-il  à  sa  maie 
heure  !  Sy  se  mit  à  grandes  journées  pour  le  retour;  et 
venu  à  Bruxelles  trouva  honneurs  et  chières  accoustumées 
envers  son  maistre  et  ailleurs,  comme  d'un  expert  preu- 
d'homme.  Mais  non  voyant  l'heure  de  son  besongnier 
encore,  se  contint  en  son  entreprendre  jusques  il  verroit 
lieu  et  temps  convenable  au  cas,  pour  non  ouvrer  à  faute. 

Or  estoit  le  comte  mesme  à  Bruxelles  en  celuy  temps, 
et  s'y  tenoit  tout  quoy,  pour  cause  que  le  duc  son  père 
n'estoit  point  bien  en  ferme  santé;  et  se  tiroit  Jehan 
Coustain  souvent  près  dudit  comte,  sous  feint  semblant, 
comme  qui  de  longue  main  tendoit  venir  à  ses  fins  par 
une  privée  confidence;  car  disoit-on  lors  que  desjà  avoit 
approchié  son  cas  et  si  bien  espié  le  point,  que,  par  pre- 

*  De  l'ennemi^  du  démon. 

âomptiou  outrageuse ,  le  comte  estant  comme  seul  de  ses 
gens  en  une  g-arde-robe  du  duc,  ledit  Coustain  luy  donna 
à  boire  sans  faire  essay,  disant  par  manière  de  farcfe  :  que 
aussi  bien  le  fils  se  pouvoit  fier  de  luy  comme  le  père  n'y 
avoit  jamais  mis  doubte.  Sur  quoy,  le  comte  non  visant 
que  en  bien,  prit  le  vin  en  riant  et  but.  Mais  ledit  Cous- 
tain n' avoit  appresté  à  celle  heure  son  sort  ;  ains  fit  cecy 
pour  une  entrée  d'assay  pour  autre  occasion  semblable 
une  autre  fois  de  faire  le  pareil  à  bon  escient.  A  quoy 
toutesvoies  Dieu  pourvit,  comme  vous  orrez. 

CHAPITRE  LXXVIII. 

Comment  Jehan  de  Vy  vint  de  Bourgongne  en  court  où ,  pour  la 
gravité  que  luy  tint  Jehan  Coustain,  il  descouvrit  la  trahison. 

Or  est  vray  que  Jehan  de  Vy,  à  cause  des  promesses  que 
luy  avoit  faites  Jehan  Coustain ,  ensemble  aussi  à  cause 
d'aucunes  lettres  que  ledit  Coustain  luy  avoit  escrites  et 
données  autresfois,  grandement  déclaratives  de  ce  malheu- 
reux cas  et  durement  accusatoires  dudit  Coustain,  déli- 
béra de  venir  es  marches  d'en  bas  devers  Jehan  Coustain, 
afin  d'estre  là  près  de  luy,  et  pour  soy  ramentevoir  en  la 
promesse  faite.  Lequel  venu  à  Bruxelles  et  trouvant  là 
son  dit  Jehan  Coustain ,  le  trouva,  ce  luy  sembloit,  estre 
un  tout  nouvel  homme  ;  car  n'estoit  plus  en  Bourgongne 
privé  à  privé,  mais  le  trouvoit  en  sa  gloire  et  en  son  estât, 
fier  et  plein  d'orgueil,  sans  à  peine  le  vouloir  cognoistre. 
Se  contint  toutesvoies  ledit  de  Vy  doucement ,  sur  espoir 
tousjours  que  quelque  bonne  heure  feroit  recognoistre  à 
Coustain  son  bon  service,  et  que  de  luy  auroit  mémoire. 
Mais  plus  y  attendoit,  plus  y  perdoit  temps;   car  ledit 

Coustain  ne  luy  bailloit  chacune  fois  que  vaines  paroles 

sans  fruit,  et  telles  fois  hautains  parlers  despiteux  pour  le 

chasser  arrière.  Donc  avint  un  jour  que  celuy  de  Vy,  enflé 

de  cœur  et  plein  de  yre  encontre  Jehan  Coustain,  le  vit 

passer  parmi  les  bailles  devant  la  court,  et  luy  tenant  un 

autre  gentilhomme  par  le  bras ,  nommé  Pierre  de  Hac- 

quembac,  honneste  homme  et  de  beau  recueil  entre  cent 

autres'.  Donc  celuy  de  Vy,  voyant  l'autre  comme  j'ai  dit, 

dit  à  Pierre  :  «  Voyez-vous  bien,  ce  dit,  ce  ribaud  vilain, 

«  Jehan  Coustain,  là  où  il  passe  plein  d'orgueil  et  de 

«  descognoissement?  Par  la    mort!  bien   je   veul  que 

«  vous  sachiez,  et  tout  le  monde  avecques,  qu'en  moy  est 

«  bien  de  le  déshonorer  et  de  le  faire  le  plus  courroucié 

«  qu'oncques  homme  fust,  car  git  sa  vie  et  sa  mort  en 

«  ma  main,  et  de  le  faire  descendre  aussi  bas  qu'oncques 

tt  il  est  monté  haut.  »  Et  Pierre  alors,  oyant  ces  mots,  se 

contint  tout  quoy  et  tout  esmerveillé  de  telle  présomption 

descouverte  sur  un  tel  homme,  varia  de  le  tenir  à  gausse  et  à 

fol  outrage  de  coquart  et  de  mettre  tel  avant-terme,  disant  : 

«  Jehan  de  Vy,  que  dites-vous?  comment  estes-vous  si  fol 

«  de  dire  telles  choses,  qui  en  riens  n'en  seriez  à  croire  ! 

tt  Quel  mal  pourriez-vous  faire  à  Jehan  Coustain?  vous 

«  n'estes  pas  homme,  par  Dieu!  pour  le  grever,  ne  tels 

«  cent  que  vous.  Cessez-vous  de  tels  mots,  je  vous  prie, 

«  car  tel  le  pourroit  oyr  qui  vous  en  donneroit  à  souffrir. 

«  —  Je  renye  ce,  dit  l'autre.  Ne  me  chaut  qui  l'oye  ou  qui 

«  luy  rapporte.  C'est  un  mauvais  faux  traître  et  non  digne 

«  qu'il  marche  sur  terre.  Et  s'il  ne  m'apaise  et  contente, 

«  et  de  brief,  je  le  feray  mourir  de  maie  et  honteuse  mort; 

'  Pierre  de  Hagenbach,  chevalier,  conseiller  et  maître  d'hôtel  de 
Charles  le  Hardi,  grand  bailli  de  Ferrette.  Décapité  en  1474  par  les 
Alsaciens  et  les  Suisses. 

«  et  ne  l'en  pourroit  sauver  tout  ce  qu'il  a  de  vaillant, 
«  ne  d'amis.  Et  voudroie  bien,  Pierre ,  pour  ce  que  avez 
«  g-rant  privante  avecques  luy,  que  le  mesme  que  je  vous 
«  dis,  lui  disiez,  que,  par  faute  à  moy  faite,  telle  comme 
«  il  scet,  je  ne  le  laisserai  point  ainsi  couler;  qu'il  s'avise  de 
«  non  entrer  en  danger,  dont  après  jamais  ne  le  pourra 
«  sauver  homme.  Sy  vous  prie,  tant  pour  son  bien  comme 
«  pour  mon  appaisement  propre,  que  l'en  veuilliez  avertir 
«  de  par  moy,  afin  que,  si  maintenant  il  est  bors  de  voye 
«  envers  moy,  il  se  réduise  à  son  dû  pour  éviter  son  dom- 
«  mage.  »  Lors  respondit  Pierre  :  «  Et  par  Saint- Jehan! 
«  ce  dit-il,  puisque  vous  le  voulez,  et  aussi  puisque  ainsi 
«  va,  je  luy  diray,  et  tout  à  la  lettre:  tourne  après  où  il 
«  pourra  !  Mais  si  je  puis,  sans  riens  vouloir  savoir  du 
«  cas,  je  vous  appointeray  et  vous  feray  parler  ensemble. 
«  —  Je  le  voudroie  bien,  ce  dit  l'autre  ;  et  le  devroit  bien 
«  vouloir  ainsi.  » 

A  tant  se  party  Pierre  de  luy  et  le  laissa  ;  et  quéroit  lieu 
et  temps  pour  parler  à  Coustain,  et  luy  dit  ce  qu'avoit  oy 
de  luy  et  pris  en  charge  de  luy  dire.  Lequel  Coustain, 
voyant  le  cas  estre  venu  là,  mais  non  descouvert  qu'à  son 
amy,  et  encore  en  trouble,  luy  respondit:  que  ce  n'estoit 
que  fatras  et  frivoles,  et  que  l'autre  n'estoit  que  un 
folastre  à  qui  ne  falloit  point  donner  d'arrest ,  mais  par- 
leroit  à  luy  et  en  feroit  bien.  Et  de  fait,  à  l'instance  dudit 
Pierre,  luy  parla,  et  le  contenta,  comme  les  autres  fois,  de 
paroles  sans  effet;  et  prit  jour,  dedens  lequel  il  luy  feroit 
raison,  sur  lequel  ledit  de  Vy  s'attendit  encore  et  y  reposa 
une  espace. 

Or  vint  le  jour  pris  et  passa.  Et  comme  devant  n'avoit 
riens  trouvé  que  tromperie  et  dérision,  pareillement  ne 
fit-il  à  ceste  fois  dernière.  Dont  plein  de  yre  et  de  fureur. 

vint  arrière  à  Pierre,  disant  que  tout  n  estoit  riens,  et  que 
le  ribaud  traître,  desléal  à  Dieu  et  au  monde,  estoit  le  plus 
faux  menteur  des  vivans,  et  finablement  n'attendroit  plus, 
qu'il  ne  le  gastast  d'honneur  et  de  chevance.  De  quoy 
Pierre  courroucé  arrière  reparla  audit  Coustain  en  luy 
blasmant  sa  faute.  Mais  ledit  Coustain,  non  veuillant  en 
tenir  long  propos,  rompit  les  mots  de  Pierre,  et  luy  pria 
sur  toute  amitié  perpétuelle,  qu'il  le  voulsist  tuer  ou  faire 
tuer  en  couvert  afin  que  l'on  en  fust  quitte  :  car  c'estoit, 
ce  dit,  un  mauvais  ribaud  félon  à  qui  n'avoit  [à]  perdre 
de  le  faire  mourir.  Mais  Pierre,  sage  et  non  léger  à  ce 
faire,  en  différa  l'œuvre,  disant  :  qu'en  ce  n'auroit  point 
de  raison ,  mais  si  faire  le  vouloit,  au  fort  quérust  autre 
qui  ce  fist,  car  le  gentilhomme  ne  luy  avoit  riens  mes- 
fait.  Et  à  tant  le  laissa.  Or  y  avoit-il  un  chevalier  à  court 
nommé  Tristan  de  Toulongeon,  très-gentil  chevalier  et  de 
vif  esprit,  et  lequel  ce  Jehan  de  Vy-icy  quéroit  sur  tous 
autres  à  luy  descouvrir  son  cas ,  tant  pour  en  traire  bon 
avis  et  conseil ,  comme  pour  soy  défardeler  de  la  charge 
qui  luy  pesoit  sur  le  cœur  cent  meules  de  moulin.  Car , 
posé  que  à  Pierre  eust  descouvert  que  la  vie  de  Coustain  et 
son  honneur  lui  gisoient  en  sa  main,  ne  luy  avoit  dit  pour- 
tant le  pourquo}^,  ne  à  quelle  cause.  Donc,  soy  perche- 
vant  clairement  que  Coustain  estoit  faussaire  envers  luy  et 
menteur,  et  que  mené  l'avoit  à  consentir  et  à  mener  œuvre 
mauvaise  et  estre  trompé,  se  commença  à  repentir.  Et 
quit,  comme  j'ay  dit,  messire  Tristan  par  diverses  fois 
pour  y  avoir  devises,  tant  qu'enfin  le  chevalier  luy  dit  : 
«  Jehan  de  Vy,  y  a  bonne  pièce  que  vous  me  pressez 
«  d'avoir  devises  avecques  moy  à  vostre  loisir  et  en  lieu 
«  privé;  et  m'en  donnez  assez  à  entendre  que  grande  est 
«  la  matière  de  vostre  secret.  Maintenant  doncques,  pour 

TOM.    IV.  16 

«  vous  complaire  et  que  taut  vous  en  est  la  faim,  si  vous 
«  voulez  riens  dire,  je  me  dispose  à  vous  vouloir  oyr, 
«  sauve  que  je  vous  dis,  si  besoing  ne  vous  fait  de  me 
«  dire  votre  secret,  gardez-le  vous-mesme;  et  si  vous  l'avez 
«  dit  à  autruy  que  à  moy,  et  que  d'aventure  révélation 
«  s'en  fasse  par  autre,  je  n'en  veux  point  porter  de  coulpe. 
«  —  Déa  !  ce  dit  Jehan  de  Vy  ;  alors,  monseigneur,  soyez 
«  certain  qu'oncques  à  homme  n'en  parlay,  par  quoy  j'en 
«  craigne  le  révéler;  mais  à  vous  le  veul  dire,  pour  avoir 
«  avis  si  le  révéler  y  siet,  ou  le  soy  en  taire,  —  Et  bien  ! 
«  ce  dit  le  chevalier  lors,  j'en  suis  content.  »  Lors  Jehan 
de  Vy  alla  conter  de  point  en  article  le  premier  aborde- 
ment  de  Jehan  Coustain  à  luy  et  le  long  démener  d'entre 
eux  deux,  qui  estoit  terrible.  Mais  messire  Tristan  qui 
avoit  subtilité,  en  oyant  l'entrée  de  ceste  matière,  espou- 
vantable  à  un  bon  cœur,  luy  coupa  ses  mots  et  luy  de- 
manda :  «  Jehan  de  Vy,  puisque  vous  avez  tant  de  fiance 
«  en  moy,  que  d'un  si  haut  cas  vous  descouvrir,   et  en 
«  requérez  mon  avis  et  conseil ,  ne  voudriez-vous  point 
«  qu'il  y  eust  un  deuxiesme  qui  en  fut  l'escoutant,  pour 
«  ce  que  le  conseil  de  deux  en  grande  matière  est  plus 
«  sain  et  de  poix  que  d'un  ?  —  Saint-Jehan  !  ce  dit  Jehan 
«  de  Vy,  j'en  suis  content,  mais  que  ce  soit  homme  qui 
«  vous  soit  fiable.  —  Oy  voirement,  ce  dit  le  chevalier,  il 
«  m'est  certes  fiable.  »  Et  avec  ce  mot,  il  vit  passer  là 
emprès  Pierre  de  Hacquembac ,  auquel  il  s'estoit  abordé 
premier,  et  l'appela;  et  celuy  y  vint;  et  venu  là,  le  che- 
valier luy  va  dire  :  «  Pierre,  vez-ci  Jehan  de  Vy  qui  nous 
«  veut  dire  je  ne  sais  quoy  de  grand.  Beau  sire,  allons- 
«  nous-enen  nostre  chambre,  et  là  nous  deviserons  mieux 
«  à  nostre  ayse  que  icy.  »  Sy  y  allèrent,  et  eux  venus  là, 
se  y  fermèrent  h  l'estroit;  et  Jehan  de  Vy,  du  commence- 

ment  jusques  à  la  fin,  leur  va  conter  le  démener  de  Jehan 
Coustain  et  de  luy,  jusqu'au  point  dernier  de  la  trayson. 
Dont  eux,  faisans  mille  croix  par  esbaliissement,  se  trou- 
vèrent tous  effrontés  de  hyde  et  de  cas  abominable.  Donc 
ledit  de  Vy,  pour  mieux  les  asseurer  du  vray  du  cas  et  don- 
ner preuve  à  son  dire ,  tira  du  sein  plusieurs  lettres 
escriptes  et  signées  de  la  main  dudit  Coustain,  faisant 
claire  narration  du  cas,  comme  il  l'avoit  dit;  et  icelles 
leur  bailla  à  lire  et  à  visiter,  pour  savoir  si  vray  il  avoit 
dit  ou  non.  Lesquelles  vues,  encore  se  trouvèrent  plus 
esbahis  que  devant;  carn'eussent  pensé  que  cœur  d'homme 
du  monde,  qui  eust  esté  eslevé  ainsi  comme  ce  Jehan 
Coustain  emprès  le  duc,  pust  estre  en  telle  et  si  horrible 
trayson  comme  ceste.  Mais,  puisque  jusque-là  estoient 
venus,  désiroient  bien  à  prendre  une  conclusion  avecques 
luy,  déterminative  d'aucun  bon  fruit  ;  et  de  fait  parla 
lors  le  chevalier  et  dit  :  «  Jehan,  vous  nous  avez  conté 
«  icy  cas  espouvantable  et  de  quoy  les  cheveux  me  dres- 
«  sent  de  hyde.  Ensemble  aussi  vous  nous  avez  monstre 
«  les  lettres  du  traistre,  par  quoy  vous  en  faites  mieux  à 
«  croire.  Or,  faut  bien  que  cecy  vous  nous  ayez  conté  et 
«  révélé  pour  aucune  fin  :  l'une  peut-estre,  qui  est  de 
«  vous  parer  et  de  vous  conseiller  avecques  nous  en  ceste 
«  besongne;  et  l'autre  peut-estre  sera  que  vous  désirez  que 
«-<  ceste  besongne  ne  voise  plus  avant  et  qu'elle  soit  rom- 
«  pue.  Quant  au  parer,  nous  ne  le  pouvons.  Mais  selon 
«  l'innocence  que  vous  y  avez,  avec  bon  vouloir  d'en 
«  empescher  l'œuvre,  se  trouvera  vostre  parement  à  part 
«  soy.  Et  quant  à  rompre  le  meschief,  ce  ne  se  peut 
«  faire,  sinon  par  avertir  celuy  à  qui  pend  ce  péril,  le 
«  povre  comte,  dont  le  pareil  cas,  ne  se  pitoyable  n'avint 
G  oncques  en  chrestienté,  que  si  ce  se  faisoit.  0  trayson 

«  abominable!  ô  malédiction  infernale,  congrééeen  cœur 
«  de  vilain  dont  l'ayr  put  de  la  vie  '  !  »  Ce  disoient,  et 
•puis,  descendans  au  point,  demandèrent  :   «  Çà,  Jehan  ! 
«  qu'en  dites-vous?  Vous  estes  ferme  et  bien  résolu,  ce  nous 
«  semble,  en  vostre  propos;  et  voulez-vous  bien  que  cecy 
«  nous  referons  au  comte  en  le  paravisant  de  sa  mort? — 
«  Oy  vraiment,  ce  dit  l'autre;  et  vous  en  prie.  »  Donc 
ce  dit  le  chevalier  :  «  Vu  que  vous  estes  en  ce  vouloir  (et 
«  faites  bien  et  saintement),  ne  nous  vous  voudriez  point 
«  escrire  de  vostre  main  ce  cas,  ainsi  que  le  nous  avez 
«  conté,  pour  ce  que  le  démené  est  long,  et  la  mémoire  ne 
«  nous  est  point  si  vive  que  de  le  savoir  raconter  à  l'ap- 
«  partenir,  par  l'avoir  une  seule  fois  oy.  —  Saint- Jehan  ! 
«  ce  dit  Jehan  de  Vy,  j'en  suis  content.  Je  le  feray  volen- 
«  tiers  ;  mais  je  n'aurai  point  fait  si  tost.  —  De  par  Dieu  ! 
«  ce  dit  messire  Tristan ,  faites  à  vostre  ayse.  »  Lors  lui 
fit  bailler  encre  et  papier.  Et  luy  donnant  loysir  de  beson- 
gner,  et  à  l'autre  [lez],  non  puissance  de   vuyder  de  là 
jusques  il  auroit  tout  mis  par  escript,  entendu  aussi  que  les 
lettres  de  la  trahison,  le  chevalier  les  avoit  détenues  et  non 
voulu  rendre,  comme  sage,  part  et  s'en  va  de  la  chambre,  di- 
sant :  «  Eh  !  Jehan  !  escripvez  ;  car  d'icy  jamais  ne  partirez, 
«  tant  que  tout  sera  mis  par  escript  de  vostre  main,  ce 
«  que  nous  avez  conté  à  Pierre  de  Hacquembac  et  à  moy. 
«  Et  faites  bonne  chière,  car  je  vous  tiendrai  bien  ayse. 
«  —  De  par  Dieu!  ce  dit  Jehan  de  Vy,  je  n'en  fais  point 
«  de  poix,  ni  ne  recule.  »  A  tant  partirent  et  fermèrent 
l'huys;  et  la  clef  prirent  devers  eux,  jusques  au  retour  de- 
vers luy,  que  tout  trouvèrent  escrit  et  signé  de  sa  main  : 
dont,  tout  joyeux,  le  mirent  en  sa  franchise.  Lors  l'es- 

'  Dont  l'ayr  put  de  la  vie,  dont  l'existence  empoisonne  l'air. 

crivant  demanda  à  messire  Tristan  quel  espoir  il  avoit  tou- 
chant le  cas,  et  si  beaucouiD  y  pouvoit  avoir  offensé,  ne  si 
la  bonté  de  l'avertissement  ne  surmonteroit  point  la  ma- 
lice du  long-  celer  et  du  consentement  qu'il  y  avoit  mis. 
Sur  quoy  le  chevalier  respondit  :  «  Jean  de  Vy,  si  vous 
«  n'y  avez  autre  coulpe  que  ainsi  que  vous  avez  conté,  j'ai 
«  bien  tel  espoir  en  monseigneur  le  comte  que  sa  grâce 
«  vous  sera  plus  preste  que  sa  rigueur.  Mais  nul  n'en 
«  peut  mieux  juger,  ne  vous  asseurer  que  vous-mesme. 
«  —  Je  n'y  ay  autre  coulpe ,  ce  dit  Jehan  de  Vy,  que  ce 
«  qu'avez  oy.  — Et  bien,  ce  dit  l'autre,  tant  vaut  mieux.» 
Mais  ne  disoit  point  vray  le  confessant,  et  se  décevoit  soy- 
mesme,  comme  Diea  le  vouloit  ainsi. 

CHAPITRE  LXXIX. 

Comment  messire  Tristan  et  messire  Pierre  advertirent  le  comte  de 
la  conspiration. 

Messire  Tristan  doncques  qui  deux  peurs  avoit:  l'une 
que  Jehan  Coustain  ne  pust  estre  esventé  de  ceste  affaire 
pour  doubte  qu'il  ne  s'enfuist  ;  l'autre  (qui  estoit  la  j)lus 
grande),  c'estoit  que  par  terme,  ne  heure  celer  cestui  cas, 
ledict  Coustain  en  pust  mettre  à  effet  son  propos  par 
faute  d'advertence  au  comte,  sy  se  vouloit  avancer,  ains 
tost  que  tard ,  et  prévenir  au  meschief ,  et  vinrent  luy  et 
Pierre,  d'un  commun  accord  devers  le  comte,  et  luy  dirent  : 
«  Monseigneur,  nous  avons  à  parler  à  vous  de  très-grosse 
«  matière ,  et  de  la  plus  griefve  qui  oucques  vous  vint  au 
«  devant,  ne  qui  à  peine  jamais  vous  y  pourra  avenir, 
«  qui  soit  plus  d'importance  à  vostre  corps  et  à  la  vie  ; 
«  par  quoi ,  avisez  de  vostre  grâce  de  nous  donner  lieu 

chevalier,  messire  Pierre  de  Brezé,  allast  eu  Angleterre 
avecque  la  royne,  le  roy  le  vouloit  mener  premier  avec- 
qnes  liiy  à  son  entrée  à  Rouen,  qui  se  faisoit  le  xii'' 
d'aoust  LXI'.  Et  de  fait  l'y  mena  coste  à  coste  de  luy, 
par  un  singulier  honneur  à  luy  fait  après  sa  prison. 
Dont  le  peuple  de  Rouen  fut  tant  esjouy  et  en  telle 
exultation  de  cœur  qu'à  peine  leur  estoit  plus  de  luy  que 
du  roy.  Car  onques  homme  tant  aymé  ne  se  trouva  en 
ville,  ne  en  marche  comme  cestui  en  Rouen,  tant  y  avoit 
noblement  vescu,  et  tant  s'estoient  amendés  et  mieux 
valus  de  luy  et  de  sa  gouvernance.  Donc,  parce  que  le 
veoient  saillir  hors  d'un  tel  mortel  danger,  comme  avoient 
sçu  et  vu  avoir  esté  banny  et  mis  prisonnier,  tant  leur 
estoitla  joye  maintenant  plus  grande,  quand  leroy  mesme, 
son  ennemy,  lui  exhiba  ceste  honneur  emprès  sa  per- 
sonne. Et  leur  sembloit  bien  que  fortune  s'estoit  bien 
muée  hautement  pour  luy  et  en  contraire  de  maint 
espoir  d'homme. 

Or  estoit  encore  la  royne  angloise  en  Normandie,  et 
sy  estoit  le  duc  de  Sombresset  aussi  semblablement  pour 
avoir  secours ,  lequel  le  roy  vouloit  advanchier .  Et  en 
effet ,  ordonna  environ  huit  cens  combattans  à  messire 
Pierre  pour  mener  avec  luy  en  confort  de  la  royne,  qui 
estoit  peu  de  chose  et  pour  faire  petit  fait,  sembloit  h 
plusieurs.  Aussi  estoit-ce ,  n'eust  esté  le  confort  qu'on 
espéroit  es  Escossois  et  aucun  au  royaume  d'Angleterre 
de  la  part  du  roy  Henry.  Toutesvoies  peu  ou  beaucoup, 
bien  payé  ou  mal  payé ,  il  convenoit  que  ce  chevalier , 
pour  non  se  monstrer  lasche  à  cmprendre  dangereuse 
œuvre,  prist  ceste  charge,  et  que  atout  le  nombre  et  tels 

que  pouvoit  avoir,  il  partist  et  conduisist  la  royne  à  ses 
durs  frais  et  grands  missions,  qui  plein  estoit  de  pertes 
de  par  avant  cecy,  dont  se  fust  bien  passé;  mais  son  hon- 
neur luy  touchoit  plus  de  près  que  sa  chevance,  et  comme 
luy-mesme  me  conta  à  son  retour,  le  voyage  luy  avoit 
cousté  cinquante  mil  escus.  Mais  par  ce  point  ne  sommes 
encore  venus  à  son  descendre  en  Escosse  avecque  la  royne  ; 
et  ne  loist  venir,  ne  faire  compte  de  l'yssue  de  delà,  quand 
mainte  adventure  et  périlleux  destroit  lui  adviendront 
entre  deux,  premier  qu'il  en  saille,  et  de  quoy  sa  famé 
devra  estre  claire  par  tout  le  siècle,  sans  que  grand  fruit 
en  tirast  par  la  fraude  et  mauvaistié  des  Escossois ,  qui 
honteusement  l'abandonnèrent  et  s'enfuirent  au  plus  estroit 
de  son  affaire. 

CHAPITRE  LXXV. 

Comment  le  roy  Loys  envoya  menacer  le  duc  de  Milan. 

Il  est  de  fresche  mémoire  encore,  par  le  record  d'ycy 
devant',  que  le  duc  Franchisque  de  Milan  avoit  longue- 
ment langui  et  traîné  maladie,  et  de  quoy  plusieurs  de 
ses  gens  et  de  ses  familiers  se  désespéroient  du  garir,  tout 
ne  plus,  ne  moins  et  en  un  mesme  temps  comme  du  due 
de  Bourgongne,  qui  en  ce  mesme  point  gisoit  à  Bruxelles. 

Or  est  vray  que  cestui  duc  de  Milan,  par  avant  son  mal, 
avoit  fait  et  donné  trêves  avecques  les  Vénityens,  qui 
anciennement  et  de  tous  temps  ont  porté  ennemitié  en- 
semble. Sy  advint  que  Vénityens  voyans  ce  duc-cy  lan- 
guir longuement  et  de  quoy  mort  se  pouvoit  eusieuvyr, 

'   Voyez  ci-dessus,  p.  206. 

eux  tous  avecques  luy,  luy  signifier  le  cas  et  luy  deman- 
der son  advis  sur  le  tout.  Or  estoit  la  matière  si  haute 
que  nul  ne  se  devoit  ingérer  d'en  faire  conclusion,  sans 
luy  qui  estoit  père  et  luy  fils,  entre  lesquels  deux  natures 
devoit  asseoir  le  jugement,  et  nul  autre. 

Vint  doncques  devant  le  duc  son  père,  le  fils,  accom- 
pagné d'aucuns  chevaliers  de  l'ordre  :  c'est  assavoir  du 
seigneur  de  Croy  et  de  son  frère  messire  Jehan,  du 
bastard  de  Bourgongne ,  du  seigneur  de  Créqui ,  du  sei- 
gneur d'Auxi,  du  seigneur  Adolf  de  Clèves  et  de  messire 
Symon  de  Lalaing.  Et  là  venus  en  lieu  à  part  avec  le 
duc,  le  comte  qui  avoit  la  matière  du  doloir  en  cœur,  se 
mit  à  genoux  et  dit  :  «  Monseigneur,  vous  n'avez  que  un 
«  seul  fils  vostre  héritier  qui  celuy  suis;  mais,  si  vostre 
«  sens  ne  pourvoit  en  mon  aventure,  vous  estes  prochain 
«  de  perdre  vostre  fils,  et  de  non  estre  plus  père.  —  Com- 
«  ment  doncques?  dit  le  duc,  que  veullent  dire  ces  mots? 
«  —  Monseigneur,  ce  dit  le  comte,  les  mots  sont  tels  :  je 
«  suis  menacé  de  mort  et  sur  le  point  d'y  encheoir  ;  et  en 
«  est  la  conclusion  prise  et  délibérée  par  final  effet.  Par- 
«  tant,  je  qui  n'ay  refuge  qu'à  vous  d'un  tel  cas,  qui  estes 
«  mon  engendreur,  vous  viens  descouvrir  la  chose  soubs 
«  attente  de  vostre  advis,  quelle  chose  il  m'en  est  de  faire  ; 
v<  car  espoir  m'est  et  non  doubte  que  celle  triste  fortune  à 
«  moy  advenue  ne  vous  dust  estre  cause  de  mélancolye , 
«  non  jamais  oublyable.  »  Et  parla  si  posément  et  de  sens 
tranquille  et  asseuré  ce  jeusne  comte  que  les  astans  mesmes 
et  le  père  s'en  donnèrent  merveilles,  la  matière  considérée. 
Et  alors  le  duc,  qui  lors  la  gravité  de  son  gendre'  vouloit 
collauder  par  prudence  de  vieillart,  respondit  doucement 

'  Le  mot  :  gendre  est  ici  employa  pour  :  Jils. 

et  dit  :  «  Charles,  il  a  plu  à  Dieu  à  moy  vous  laisser  seul 
«  fils.  Donc,  s'il  luy  plaisoit  arrière  à  moy  oster  celuy,  que 
«  y  serviroit  mon  murmurer  à  rencontre,  qui  ne  l'ay  que 
«  de  sa  grâce,  quoyque  le  deuil  ne  me  seroit  moindre 
«  que  tel  que  de  nature  le  père  le  doit  à  son  enfant?  Mais  si 
«  vostre  mort  gisoit  en  macliination  d'homme,  et  que  je  le 
«  pusse  savoir  pour  y  prévenir,  pensez,  y  mettroie  remède 
«  par  toute  condition  convenable  et  à  l'appartenir  du  cas. 
«  Qui  vous  a  informé  de  cecy,  Charles,  ni  dont  vous  procé- 
«  dent  ces  nouvelles?  Avez-vous  aucune  certaineté  du  cas, 
«  ne  vraie  attainte  de  personne  coupable,  par  quoy  vous 
«  soyez  sainement  fondé  en  vostre  doloir?  Le  cas  est 
«  grand,  tant  de  nostre  part,  vous  et  moy,  que  de  la  part 
«  des  conspirans,  car  ne  peut  que  meschief  n'en  sourde. 
«  —  Monseigneur,  ce  dit  le  comte  alors,  j'ai  vraye  at- 
«  tainte  du  cas  et  des  personnes ,  si  vivement  qu'à  tout 
«  le  monde  pourra  apparoir  l'iniquité,  et  à  vous,  monsei- 
«  gneur,  devant  tous  autres.  Et  est  emprès  vous  Jehan 
«  Coustain  que  vous  avez  eslevé,  celuy  qui  en  ma  mort 
«  laheure  et  qui  est  souverain  acteur  du  cas  et  de  ma 
«  perdition.  Par  quoy ,  monseigneur  ,  il  ne  me  loyst 
«  prendre  nulle  punition  sur  vos  gens  ;  mais  à  vous,  mon- 
«  seigneur,  je  supplie  pour  avis  et  pour  en  avoir  expédi- 
«  tion  par  vous,  qui  y  sera  séante.  Tout  et  afin  que  mieux 
«  vous  appère  du  vray,  veez-ci  ces  seigneurs  présents , 
«  tels  et  tels,  qui  ont  vu  et  oy  le  démené  de  ceste  œuvre, 
«  et  le  record  qui  en  est  fait  par  nobles  chevaliers  et 
«  escuyers,  vos  propres  serviteurs,  avec  lettres  propres 
«  de  Jehan  Coustain,  de  sa  main  escriptes  et  signées, 
«  toutes  déclaratives  de  sa  mauvaistié.  r>  Et  alors,  atout 
le  mot,  tira  avant  les  lettres  et  les  bailla  au  duc,  qui  tout 
confus  et  esbahi  se  vit  d'un  tel  cas,  jusques  à  peine  ne 

savoir  respondre;  car  abhominoit  le  cas,  abhominoit  la 
personne  et  abhominoit  sa  nourriture  et  privante  donnée 
si  prochaine  à  si  mauvais  homme.  Non  vueillant  toutes- 
voies  précisément  encore  respondre  au  principal,  demanda 
qui  estoient  les  rapporteurs  de  ceste  œuvre  et  qui  de  ce 
l'avoient  adverti.  Il  luy  fut  dit  et  respondu  :  que  l'un  estoit 
messire  Tristan  de  Thoulongeon,  et  l'autre  Pierre  de  Hac- 
quembac.  Sy  en  rongea  le  duc  son  frein  et  le  prit  à 
aigre,  non  pas  que  courrouchié  fust  du  descuevrement , 
mais  que  venus  n'estoient  devers  luy,  premiers  que  devers 
son  fils,  pour  luy  en  donner  l'advertence  première,  car 
estoient  à  luy  de  son  serment,  ce  disoit ,  par  quoy  il  devoit 
précéder  au  fils  aussi,  en  acquitant  leur  devoir.  Et  avoit 
le  duc  une  raison  ;  c'estoit  que,  si  l'advertence  fust  venue 
à  luy  primitive,  il  eust  peut-estre  esteint  l'emprendre  du 
mauvais  vallet,  sans  donner  plaie,  ni  esclandre  en  sa 
maison,  dont  dès  oncques  l'avoit  préservée.  Et  pour  tant, 
voyant  icelle  maintenant  estre  laidement  entamée,  et  mal 
y  pouvoir  remédier  sans  meschief ,  se  courrouça  à  ren- 
contre des  rapporteurs  et  y  jeta  indignation  toute  for- 
mée. Veuillant  toutesvoies  satisfaire  à  son  fils,  lui  dit  : 
que  punition  voirement  y  séoit  bien,  et  que  certainement 
il  luy  en  feroit  raison  et  justice;  mais  pour  ce  que  nuyt 
estoit  jà  toute  parfonde,  pour  sa  propre  paix  luy  prioit 
que  différer  voulsist  jusques  au  matin  de  mettre  main  au 
facteur,  et  que  le  jour  venu,  il  en  rendroit  bon  compte , 
et  estoit  bien  content  qu'il  fust  saisy  au  corps  et  mis  en 
lieu  seur,  et  que  luy-mesme ,  envers  qui  l'offense  avoit 
esté  pourjettée,  en  fist  aussi  la  punition  de  propre  arbitre 
et  à  l'advenant  de  la  cause. 

Sy  s'en  tint  le  comte  à  content  et  ne  voulut  plus  avant 
attédier    son   père ,  qui    dit  bien  que    moult    estoit   en 

annuy  pour  cause  du  meschief .  Et  demoura  cestuy  secret 
toute  la  nuyt  entr  eux  les  présens,  forment  couvert,  avec- 
ques  esbahissement  tout  extresme  de  la  trayson  du  vilain 
homme.  Sy  se  retira  le  comte  avecques  les  siens;  et  le  duc 
pareillement  se  contint  en  sa  solitude,  tout  entrepris  de 
griefve  pensée.  Or  estoit-il  le  plus  tolérant  prince  des 
vivans,  et  en  savoir  dissimuler  son  annuy,  n'avoit  son 
pareil.  Savoit  et  avoit  clairement  cognu  le  mauvais 
liomme  estre  abhominable  envers  père  et  fils;  mais  tou- 
tesvoies,  pour  luy  donner  encore  espargne  jusques  au  jour 
lors  oti  il  auroit  assez  de  l'annuy  et  de  honte,  différa  de 
riens  luy  en  dire.  Et  de  fait,  tant  pour  un  que  pour  autre, 
en  dissimula  celle  nuyt,  voire  en  petit  repos.  Et  le  comte 
néanmoins,  qui  avoit  l'œil  tousjours  sur  l'homme,  ordonna 
au  seigneur  d'Auxi,  ensemble  et  à  messire  Philippe  de 
Crèvecœur ,  d'y  avoir  l'œil  en  nombre  d'archers  de  son 
corps;  et  au  matin,  et  par  l'agrément  du  duc,  le  menas- 
sent à  Rippelmonde,  auquel  lieu  luy  en  rendissent  bon 
compte  sur  leur  propre  vie  ;  et  là  luy-mesme  yroit  parler 
à  luy,  pour  savoir  plus  avant  de  la  besongne. 

CHAPITRE  LXXX. 

Comment  messire  Tristan  et  son  compagnon  encheurent  en 
l'indignation  du  duc  pour  l'advertissement  fait. 

Or  estoit  le  duc  durement  indigné  à  l'encontre  de  mes- 
sire Tristan  et  son  compagnon,  pour  cause  de  l'advertis- 
sement fait  à  son  fils,  premier  que  à  luy.  Sy  escheit  au  duc 
d'en  parler  assez  roidement  audit  messire  Tristan,  disant 
que,  vu  et  considéré  que  nourry  l'avoit  enfant  jusques  à 
ceste  heure  et  estoit  à  luy  par  foy  et  serment  et  à  tous 

bienfaits,  ildevoit  estre  venu  devers  luy  pour  tel  cas  avant 
tout  autre.  Donc,  parce  que  autrement  en  avoit  fait,  il  en 
avoit  fait  moins  duement  et  en  mauvais  acquit  envers 
luy.  Sur  quoy  messire  Tristan,  qui  estoit  gentil  chevalier 
et  tien  en  raison,  le  genoul  en  terre,  respondit  :  «  Mon 
«  très-redoubté  et  souverain  seigneur,  je  vous  tiens  et 
«  reconnois  pour  tel  que  je  vous  dois,  et  comme  à  vostre 
«  liautesse  appartient;  et  je  n'ay  rien  fait  queje  nel'aye 
«  fait  en  titre  de  bien  et  en  espoir  de  prévenir  à  un 
«  grand  mal,  lequel,  parce  que  le  sentoye  si  prochain 
«  d'avenir  et  de  si  subit  danger  recelé,  je  me  suis  hasté, 
«  tout  esfronté  de  la  hyde,  d'aller  vers  celuy  sur  qui  la 
«  roit  '  estoit  tendue,  de  peur  que  celuy  ignorant  noble 
«  prince,  monseigneur  vostre  fils,  ne  cheist  innocente- 
«  ment  et  soubs  confidence  du  traître  aux  lacs  de  la 
«  mort,  dont  vous-mesme,  en  la  tardiveté  ou  longue  dé- 
«  libération  de  moy,  eussiez  pu  porter  l'amertume  du 
«  meschief  à  ma  honte  et  maie  heure,  et  de  quoy  jamais 
a  ne  dévoie  estre  dig'ne  de  vos  yeux,  à  qui  ne  me  duyt 
«  respondre  qu'en  humilité.  Si  autre  que  vous,  mon  très- 
ce  redoubté  seigneur,  quel  qu'il  fust,  réservés  messei- 
«  gneurs  de  vostre  sang-,  me  vouloit  charger  qu'en  ce  cas- 
«  icy  ou  en  autre  oncques  je  fisse  riens  contre  honneur, 
a  ne  qui  me  pust  estre  imputé  à  faute,  je  suis  gentil- 
le homme,  et  de  tel  lieu  comme  avez  congnu  mes  pères 
«  et  devanciers,  qui  vous  et  les  vostres  ont  servi  ;  et  j'en 
«  responderoie  tellement  comme  il  appartient  au  cas  et 
«  que  mon  honneur,  esjîère,  n'en  demorroit  point  en 
«  foule  \  Et  croyez,  monseigneur,  certainement  que  j'ai 
«  bien  le  cœur  du  mesme  à  mon  parler,  si  meilleur  non. 

•  Roit,  filet. 

'  Enfouie,  blessé,  atteint. 

«  —  Saint  Jehan  !  dit  le  duc  lors,  si  vous  ne  l'aviez,  sy 
«  en  vaudriez  -  vous  moins ,  car  un  gentilhomme  doit 
«  mieux  aymer  son  honneur  que  sa  vie.  Vos  ancestres 
«  m'ont  léalement  servy,  et  sont  morts  vaillants  et  honno- 
«  rés  chevaliers  en  mon  service.  Sy  dois  tant  plus  avoir 
«  fiance  en  vous;  et  tant  plus  me  doit  cuire,  quand  vous 
.  «  avez  fait  contre  mon  gré.  —  Monseigneur,  dit  le  che- 
«  valier  lors,  si  Dieu  mesme  et  vous  l'avez  pris  mal  en 
«  gré ,  sy  juré-je  sur  ce  que  je  dois  à  vous  deux,  que  je 
«  l'ai  fait  en  titre  de  bien  et  pour  éviter  le  mal.  Et,  mon- 
te seigneur,  qui  bien  fait  et  en  intention  de  faire  bonne 
«  œuvre,  ne  doit  redonder  en  mal  en  celuy  qui  la  pro- 
«  cure.  Monseigneur,  je  me  recommande  en  vostre  béni- 
«  gnité  et  à  vostre  noble  vertueux  courage,  dont  pleine 
«  est  la  terre.  Mais  combien  que  dur  me  soit  vostre  cour- 
te roux  et  le  plus  de  tous  mes  annuys,  toutesvoies  l'aimé-je 
«  mieux  porter,  et  m'est  plus  facile,  que  le  meurdre  de 
«  monseigneur  vostre  fils,  qui,  ne  doutez,  vous  fust  cause 
«  de  courroux  contre  fortune,  et  de  quoy  cent  mille  hom- 
«  mes  avecques  vous  mourroient  en  douleur.  Or  suis-je 
«  seul  qui  porte  vostre  courroux  tournant  sur  moy.  Mais 
«  ce  bien  en  vient ,  que  la  cause  de  vostre  courroux  plus 
«  grande  est  dehors,  si  Dieu  plaist,  et  de  quoy  le  monde 
«  doit  faire  joye.  Monseigneur,  je  ne  cuide  avoir  mesfait 
«  en  riens,  par  quoy  ne  m'est  besoing  aussi  de  vous  prier 
«  mercy;  mais  je  vous  supplie  qu'il  vous  plaise  estre 
«  content  de  moy.  »  Et  alors  le  duc,  voj^ant  le  bon  courage 
du  chevalier,  respondit  enfin  :  «  Et  puisque  vous  m'en 
«  requérez,  tant  suis-je  content  de  vous.  »  Mais  de  Pierre 
de  Hacquembac  ne  fut  jamais  content  depuis,  au  moins 
de  longue  pièce. 

CHAPITRE  LXXXI. 

Comment  Jehan  Coustain  fut  mené  à  Ripplemonde. 

Or  vint  le  dimanche  matin,  que  Jehan  Coustain  devoit 
estre  amené  à  Ripplemonde  par  l'agréement  du  duc  ;  et 
s'estoit  le  duc  allé  eshattre  bien  matin  en  son  parc  à 
Bruxelles ,  pour  eslong-er  le  dit  Jehan  et  pour  donner 
lieu  à  ceux  qui  le  dévoient  emmener;  car  mesme  le  duc 
luy  avoit  dit  qu'il  fust  prest  pour  s'en  aller  avêcques  le 
seigneur  d'Auxi.  Sy  s'alla  housser  et  commanda  à  son 
barbier  de  soy  apprester  aussi,  là  où  il  le  menroit.  Sy 
estoit  ledit  Jehan  en  doute  de  maie  mesure  ;  et  s'estoit 
bien  perçu  que  sur  luy  avoit  grand  guet  toute  la  nuyt 
passée  et  mesme  à  celle  heure  encore.  Sy  prit  un  arc 
et  des  flesches  et  fit  semblant  d'ignorer  tout  ;  et  s'en  alla 
au  parc  avec  son  maistre,  tyrant  aux  daims,  et  tous- 
jours  le  syevy,  et  avoient  l'œil  sur  luy  le  bastard  de 
Bourgongne  et  aucuns  autres  qui  oncques  n'en  perdirent 
la  vue.  Sy  luy  redit  enfin  le  duc  qu'il  s'alast  housser  et 
oyr  messe,  et  qu'après  il  alast  avec  le  seigneur  d'Auxi.  Sy 
se  alla  housser,  et  commanda  à  son  barbier  de  soy  ap- 
prester aussi  pour  aller  tant  seulement  eux  deux  à  l'esbat; 
et  le  seigneur  d'Auxi,  qui  savoit  ce  que  devoit  faire,  s'ap- 
presta  semblablement,  et  avoit  devers  luy  tous  les  archers 
de  corps  du  comte  son  maistre,  et  ne  faisoient  qu'attendre 
la  venue  dudit  Coustain,  lequel,  à  tout  son  grand  fardeau 
qui  luy  pesoit,  se  passa  légièrement  de  la  messe;  et  soy 
mettant  devant  l'huys  de  sa  chambre,  faisant  du  bon 
compagnon  ,  requéroit  un  chascun  pour  venir  disner 
avêcques  luy,  qui  onques  ne  trouva  âme  qui  ne  le  fuyst. 

Enfin  toLitesvoies  prit  un  pauvre  vallet  clerg-ant,  nommé 
Poncelet,  qui  luy  tint  les  autres  fois  compagmie,  car  espoir 
ne  savoit  rien  de  son  cas.  Donc,  le  disner  fait,  et  que  le 
duc  estoit  à  sa  messe ,  Coustain  monta  contre-mont , 
cuidant  venir  en  l'oratoire  devers  le  duc,  comme  il  avoit 
appris  auparavant.  Sy  bûcha,  et  ne  luy  respondit  âme , 
car  avoit  défendu  le  duc  que  nul  ne  luy  ouvrist.  Enfin 
toutesvoies  un  clerc  de  chapelle,  par  son  importuné 
buchier,  ouvrit  l'huys  un  peu.  Et  luy  violentement  et 
comme  sans  honte  et  révérence ,  entra  dedens ,  enflé 
comme  un  sanglier  devant  les  chiens,  et  disant  irrévé- 
ramment  au  duc  :  «  Veez-moy  ici:  que  voulez-vous  que 
«  je  face?  Oùyrai-je?  —  Je  vous  ay  dit,  dit  le  duc  lors, 
«  que  vous  en  allez  avec  le  seigneur  d'Auxi,  là  où  il  vous 
«  mènera!  — Voire!  ce  dit  Coustain,  lors  est-ce  tout? 
«  Qu'est-ce  que  j'aurai  de  mon  service?  Par  la  mort!  digne 
«  beau  sire,  j'ai  bien  employé  mon  temps.  Il  me  vaudroit 
«  mieux  avoir  servi  un  porchier.  »  Et  atout  le  mot, 
despitement  et  plein  de  félonie,  sans  ployer  genoux,  ne 
sans  dire  un  mot  courtois,  part  de  l'oratoire  et  tire  l'huys 
après  luy  si  rudement  qu'oncques  n'avoit  esté  vu  fait 
pareil.  Bien  entendu  toutesvoies  que  le  duc,  sur  son  si 
vilain  parler  dernier,  lui  respondit  froidement  :  «  Jehan, 
«  Jehan!  je  t'ay  nourri  trop  gras.  »  Et  disoit  vray;  car 
oncques  chair  de  vilain  si  grassement  nourrie  ne  fut  en 
tel  honneur  outre  son  mérir.  Sy  escheit  que  le  seigneur 
de  Croy  et  son  frère,  messire  Jehan,  estoient  pour  celle 
heure  en  l'oratoire,  lors  où  ce  Jehan  se  maintint  ainsi,  qui 
de  son  vilain  dire  et  mésuser  envers  un  tel  duc  avoient 
hyde  et  fréeur  de  l'oyr,  disans  qu'oncques  pire  nourreçon 
n'avoit  esté  vue,  ne  si  vilaine.  Jehan  Coustain  doncques, 
atout  son  barbier  tant  seulement,  monté  et  appresté,  entra 

en  la  maison  du  seigneur  d'Auxi ,  au  milieu  d'une  belle 
place  qui  là  estoit ,  et  laquelle  trouva  pleine  d'archers  de 
corps  montés  et  habillés  en  leur  dû.  Lesquels,  comme  les 
survyt,  parla  à  haute  voix,  disant:  «  Que  faites-vous  ici, 
«  ribaudaille?  allez -vous  boire  en  taverne?  où  voulez- 
«  vous  aller?  »  Et  tournant  son  lang-age  vers  le  seigneur 
d'Auxi  :  «  Or  cà  !  longuet  !  ne  serez-vous  prest  meshuy  ?  » 
Et  faisoit  ainsi  à  courage  feint,  comme  si  rien  luy  fust 
de  son  danger,  combien  que  à  imaginer  fait,  comme  j'en- 
tendis, que  le  duc  luy  avoit  dit  aucunement  le  cas.  Mais 
le  méchant  se  fyoit  tant  de  son  maistre,  qu'à  peine  doub- 
toit-il  son  meschief  et  qu'enfin  n'en  vydast  sain  et  sauf  ; 
car  estoit  puissant  et  si  aveuglé  en  sa  fortune  que  nulle 
rien  ne  pouvoit  l'espouvanter,  ce  luy  sembloit. 

CHAPITRE  LXXXII. 

Comment  chascun  murmuroit  celéement  de  la  prise  de  ce  Jehan 
Coustain,  et  comment  il  fut  mené  à  Ripplemonde. 

Bruxelles  à  ceste  heure  estoit  pleine  de  murmure;  et  ne 
faisoient  nobles  gens  et  autres  que  suceller'  ensemble,  et 
tenir  devises  de  cestuy  accident  ;  et  n'y  avoit  homme  qui  si 
esbahi  ne  se  trouvast  comme  si  cornes  eust  eu  en  la  teste, 
quand,  par  une  nuyt  entre  deux  jours,  la  fortune  d'un  si 
grandhomme  estoit  changée  et  muée  en  confuse  détentionde 
main  mise  pour  crime  de  lèse-majesté  divine  et  humaine, 
et  de  quoy  son  exaltation  par  avant  eue,  estoit  maintenant 
déprimée  en  la  bouche  des  hommes,  comme  du  plus  mau- 
vais du  monde.  Or  l'amenoient  le  seigneur  d'Auxi  et  mes- 

'  Suceller,  chucliotev.  On  lit  dans  le  manuscrit  d'Arras  :  Oreiller, 
parler  à  l'oreille. 

sire  Philippe  de  Crèvecœur ,  au  milieu  d'eux  deux ,  sans 
liens  et  sans  riens ,  parmy  la  ville  de  Bruxelles  avecques 
les  archers  de  corps  à  tous  devant  eux.  Et  eux  venus  hors 
la  porte  au  milieu  des  champs ,  fut  commandé  lors  aux 
archers  de  non  aller  avant  ;  et  les  deux  chevaliers  menèrent 
tandis  Jehan  Coustain  à  part,  et  tira  lors  celuy  d'Auxi 
hors  de  son  sein  une  lettre,  laquelle  il  hailla  à  lire  au 
dit  Jehan.  Dont  luy  qui  la  cognoissoit,  car  l'avoit  escripte, 
devint  tout  mort  en  la  lisant ,  et  perçut  lors  que  son  cas 
estoittout  atteint.  Sy  lui  dirent  les  chevaliers  :  «  Or  cà! 
«  Jehan  !  vous  voyez  ce  qui  est  ;  il  nous  convient  faire  ce 
«  qui  nous  est  commandé.  Il  faut  que  nous  vous  menions 
«  prisonnier.  »  Et  alors  firent  descendre  aucuns  archers, 
et  luy  firent  oster  les  espérons  et  le  lyèrent  très-hien  de 
cordes  ;  et  en  cest  estât  le  menèrent  au  chasteau  de  Rip- 
plemonde,  auquel,  soigneusement  gardé  par  les  cheva- 
liers qui  n'en  bougèrent,  le  lendemain  y  vint  mesme  le 
comte  de  Charolois,  avecques  luy  le  seigneur  de  Croy,  le 
bastard  de  Bourgongne  et  l'évesque  de  Tournay,  pour  l'in- 
terroger au  vif.  Et  de  fait,  sans  gehayne  et  sans  riens, 
confessa  tout  son  cas  et  son  mauvais  emprendre;  mais 
n'en  cuidoit  mourir  pourtant.  Et  fut  pris  aussi  et  mis  au 
mesme  lieu  Jehan  de  Vy,  l'accuseur,  sans  savoir  l'un  de 
l'autre;  et  pareillement  fut  examiné  celuy  aussi,  et  ge- 
hainé  jusques  à  soy  accuser  en  crime  digne  de  mort.  Or 
avoit  le  comte  une  peur  en  luy,  si  d'aventure  il  différoit 
longuement  à  faire  justice  de  ce  mauvais  homme,  que  par 
aucuns  moyens  venus  du  duc  son  père,  qui  estoit  tardif  à 
extresme  rigueur,  ce  Jehan-icy  trouvast  sauveté  et  éva- 
sion. Or  désiroit  fort  le  comte  à  prévenir  à  ce  et  à  en 
mettre  le  danger  dehors.  Et  de  fait,  par  le  conseil  de 
ceux  qu'il  avoit  amenés  avec  luy,  estoit  condescendu  en 

TOW.     IV.  *' 

sa  mort,  ains  tost  que  tard.  Et  de  fait  le  fit  confesser  par 
un  maistre  Enguerrand,  son  confesseur,  docteur  jacopin, 
lequel  l'advertit  de  son  salut,  en  luy  disant  en  brief  que 
mourir  luy  convenoit,  ce  que  ne  vouloit  croire.  Et  estriva* 
longuement  contre  luy,  comme  si  espoir  eust,  en  qui  que 
fust,  de  son  eschapper.  Enfin  toutesvoies  tant  le  luy  dit 
aigrement  et  tranchamment,  que  son  présomptueux  pen- 
ser se  matist.  Et  se  confessa  une  fois,  deux  fois,  trois  fois 
par  poses,  et  par  l'incitation  du  bon  confesseur  qui  qué- 
roit  son  salut,  avec  vive  atteinte  peut-estre  de  son  mau- 
vais secret.  Sy  advint  que,  entre  autres  choses  et  pour  le 
derrain  du  fond ,  il  voulsist  dire  et  révéler  au  comte  au- 
cunes choses,  lesquelles  il  désiroit  moult  qu'il  les  sçust 
après  sa  mort  ;  et  estoient  choses  comme  l'on  disoit  bien 
abominables  et  parhorribles  en  l'oye  du  confesseur,  mais 
iceluy  (ledit  confesseur)  entendant  au  salut  du  confessant 
et  pareillement  à  l'utilité  d'en  advertir  le  comte  tempre 
et  d'heure,  luy  dit  :  «  Jehan,  mon  amy!  vous  estes  main- 
«  tenant  en  vostre  derrain ,  là  oii  ne  devez  avoir  regard  à 
X  nulle  riens  terrienne,  fors  à  Dieu  et  à  vostre  âme.  Et 
«  cognoissant  que  par  nuls  riens   vous    ne  pouvez  plus 
«  sauver  icelle  que  par  vérité  dire  et  recognoistre  vos 
«  péchiés,  je  vous  enjoins  doncques,  pour  toute  pénitence, 
«  que  lesmesmes  mots  que  vous  me  dites,  vous  les  exposiez 
«  à  monseigneur  le  comte  en  secret;  car  moy  qui  suis  un 
«  povre  mendiant,  ne  sauroie  tels  mots  mettre  avant,  ne 
«  en  seroie  à  croire.  Et  pour  tant,  si  vous  voulez  sauver 
«  vostre  âme  et  obéir  à  vostre  pénitence  en  ce  monde, 
«  faites  ce  que  je  vous  ordonne.  —  Voire!   dit  Jehan 
«  Coustain,  et  comment  le  luy  diroie-je?  hélas!  Il  ne  vou- 

'  Estriva,  résista. 

«  droit  point  parler  à  moy.  —  Sy  fera,  ce  dit  le  confes- 
«  seiir;  j'espère  de  vous  y  faire  parler.  »  Sy  alla  devers 
le  comte,  et  lui  conta  non  pas  sa  confession,  mais  la  né- 
cessité salutaire  qui  gisoit  en  parler  à  luy.  Sy  y  alla  le 
comte,  et  descend!  en  une  terrace  de  piastre,  là  ou  Jehan 
Coustain  estoit  jà  tout  nud  en  sa  chemise,  comme  en  la 
main  du  bourreau.  Et  là  ledit  Jehan  parla  au  comte  à 
part,  et  luy  dit  ce  qu'avoit  dit  au  confesseur.  Donc  le 
comte,  en  oyant  parler  le  pécheur,  mua  couleur  souvent 
et  fit  continuellement  le  signe  de  la  croix  devant  luy, 
par  admiration  de  ce  que  luy  disoit  '  ;  et  toute  plein  de 
hyde  se  retray  devers  ses  gens  en  une  chambre,  de 
laquelle  par  une  treille  il  vit  exécuter  le  traistre,  lequel  en 
la  main  du  bourreau  et  à  l'heure  qu'on  luy  avoit  bandé  les 
yeux,  tourna  à  parler  à  Dieu  en  sa  grosse  naturelle  langue 
bourguinotte,  la  plus  grosse  et  rude  qu'oncques  on  l'avoit 
oy,  formant  ses  mots  en  sa  grosse  primitive  nature,  et 
disoit  bien  qu'oncques  si  grand  pécheur  ne  fut  comme  luy. 
Finablement,  il  tourna  en  regret  sur  sa  femme  et  enfans, 
là  où  maistre  Enguerrandl'incrépa  arrière,  disant:  «Com- 
«  ment  déa  !  Jehan  !  vous  m'aviez  promis  qu'à  nulle  riens 
«  terrienne  vous  ne  viseriez ,  fors  seulement  à  Dieu  prier 


»  Ab  ejus  confessions  processit  initium  guerrarum  inter  regem 
novum  et  ducem  Burgundise.  Mg.  de  Roya,  p.  95.  —  Le  grand  bâtard 
de  Bourgogne  reçut,  dit-on,  en  Portugal,  une  lettre  du  duc  de  Calabre, 
relative  aux  complots  dirigés  contre  son  père,  qui  put  seule  convaincre 
le  duc  Philippe  du  crime  de  Coustain.  Ce  passage  de  Gilles  de  Roye 
est  fort  obscur.  D'après  Adrien  de  But,  le  comte  de  Charolais  accusait 
le  comte  d'Estampes  et  Jean  de  Croy  d'être  les  complices  de  Coustain. 
Jean  Coustain  était  ce  valet  de  chambre  du  duc,  que  Louis  XI  avait, 
dès  les  premiers  jours  de  son  règne,  créé  capitaine  du  château  de 
Vincennes.  Ce  fut  à  Paris  que  son  complice,  Gilles  Courbet,  chanoine 
dArras,  trouva  un  refuge.  Un  Coustain  fut  secrétaire  de  Louis  XI. 
(Bibl.  imp.  de  Paris,  suppl.  fr.  445.) 

«  mercy.  Voulez-vous  changer  vostre  bon  propos?  Mon  ami , 
«  tournez  tout  vostre  cœur  à  Dieu  ;  et  ne  vous  chaille  du 
«  surplus.  Rendez  à  Dieu  vostre  âme  et  vostre  cœur;  car 
«  il  est  icj  qui  vous  attent.  —  Eh  bien!  beau  père,  ce 
«  dit,  je  me  rends  doncques  du  tout  à  sa  miséricorde  ;  et 
«  vous-mesme  priez  Dieu  pour  moy.  »  Et  prestement  la 
teste  lui  vola  jus  avec  le  mot,  et  fîna.  Et  tout  à  coup, 
Jehan  de  Vy,  qui  estoit  prisonnier  à  par  luy  en  la  mesme 
place,  fut  envoyé  quérir  pour  le  mener  à  la  mort.  Lequel, 
quand  vit  le  confesseur  qui  de  cela  l'advertit ,  durement 
estriva  à  l'encontre,  disant  :  «  Comment  déa  !  j'ay  accusé 
«  la  trayson,  et  sauvé  de  mort  monseigneur  de  Charolois, 
«  et  me  veut-on  faire  mourir!  Oii  est  oncques  trouvé  ce 
«  droit,  ne  où  est  cœur  d'homme  qui  pourroit  consentir  à 
«  ce?  Je  ne  crerai,  tant  que  je  vive,  que  ce  tort  me  doit 
«  estre  fait  par  monseigneur ,  ne  par  autre.  —  Déa  !  ce 
«  dit-on  lors,  l'estriver  n'y  vaut  riens;  vous  estes  mort  et 
«  condempné,  et  est  mort  vostre  auteur  Jehan  Coustain, 
«  et  en  deux  pièces.  Par  ainsi  avisez  à  vostre  âme,  car 
«  venir  vous  y  faut.  —  Saint-Jehan  !  non  feray,  ce  dit 
«  lors  Jehan  de  Vy,  Si  je  ne  vois  le  corps  de  Jehan  Cous- 
«  tain  au  point  où  vous  dites,  jà  ne  croiray  que  mort  soit, 
«  ne  que  je  doye  mourir  ;  mais  vous  me  voulez  espouven- 
«  ter  peut-estre,  pour  autres  fins.  —  Jehan!  l'espouvan- 
«  tement  n'y  est  autre  que  tout  à  certes  pour  vous.  Venez 
«  et  vous  verrez  ce  que  vous  quérez.  »  Sy  alla  sans  re- 
tourner, et  se  confessa  ;  et  fina  par  l'espée  comme  l'autre. 
Dont  dommage  fut  et  pitié  qu'onques  naquirent  de  mère 
en  ce  monde,  par  espécial  l'un,  pour  les  conséquences  qui 
enensiévyrent.  Ce  Jehan  Coustain  estoit  vilain  serf  de  toute 
ancienneté  au  prieur  de  Saint-Jehan  de  Losne  en  Bour- 
gongne,  lequel  fortune  depuis  mena  tant  haut,  que  nul. 

tant  fust  grand,  n'admiroit,  car  tant  estoit  puissant  d'ar- 
gent et  de  chevance,  tant  en  crédence  et  en  autorité  avec- 
ques  son  maistre,  que  tous  genoux  luy  ployoient  et  toutes 
faces  lui  monstroient  révérences,  jà-soit-ce  que  sa  per- 
sonne n'estoit  belle,  ne  révérende,  ne  n'avoit  mœurs  en 
luy,  ni  parole  par  quoy  homme  y  prist  grâce  ;  ains  estoit 
rude  en  ses  mots  et  rébarbatif  en  son  parler ,  despit  aux 
moindres ,  fier  envers  ses  meilleurs ,  convoiteux  outre- 
mesure, rapineux  à  tous  lez,  giout  et  friant  de  bouche, 
excessif  en  vif;  aimoit  vilains  et  meschans  gens,  et  de 
nul  ne  tenoit  compte,  sinon  de  ceux-là  où  pouvoit  avoir 
acquest  ;  luxurieux  estoit  ;  moult  avoit  face  bouffie^  yeux 
comme  bœuf,  boutans  dehors,  court  col,  parole  drue  et  lé- 
gière,  corps  rondelet  et  courtes  jambes'.  Et  entre  les  autres 
de  son  temps,  c'estoit  celuy  où  moins  sembloit  avoir  dévo- 
tion ;  car  disoit-on  qu'à  peine  le  vist-on  jamais  oyr  dévote- 
ment messe,  ne  aumosne  charitable  faire,  qui  toutesvoies 
avoit  trop  le  pourquoi.  Donc,  pour  fin  toute  qui  se  peut  dire 
de  luy,  estoit  tout  descognu  et  ingrat  envers  Dieu  et  le 
monde,  en  semblant;  et  bien  parut  par  les  œuvres,  qui  le 
menèrent  à  fin  du  mesme. 

CHAPITRE  LXXXIII. 

Comment,  après  l'exécution  dudit  Coustain,  plusieurs  larcins  furent 
trouvés  en  ses  coffres. 

Quand  ceste  exécution  fut  faite,  le  comte  retourna  à 
Bruxelles  devers  son  père,  qui  dolent  fut  du  cas  advenu 

'  Sous  une  figure  grotesque  dessinée  au  premier  feuillet  du  manus- 
crit n"  21521  de  la  bibliothèque  de  Bourgogne,  une  main  du  xv«  siècle 
a  écrit  :  Cotistains.  C'est  la  caricature  de  cet  odieux  personnage. 

et  assez  en  regret  de  son  valet  de  cliambre  perdu ,  car 
l'aimoit,  tant  pour  la  longue  nourriture  de  luy,  comme 
pour  la  privauté  qu'il  luy  avoit  donnée  envers  sa  per- 
sonne. Car  faut  entendre  que  le  duc,  tout  ce  que  nourri 
avoit,  estoit  de  sa  bonne  cordiale  amour,  et  tant  plus  et 
plus  y  avoit  privauté.  La  mauvaiseté  du  cas  toutesvoies 
lui  fit  abominer  l'homme  et  l'ignorer.  Sy  confisqua  tout 
devers  luy  ce  qu'avoit  et  le  mit  à  sa  table.  Et  furent 
aucuns  qui  conseillèrent  au  comte  de  demander  au  père 
la  confiscation,  qui  montoit  à  un  gros  avoir  :  mais  le 
comte  respondit  que  jamais  ne  le  demanderoit,  et  ne  luy 
en  cbailloit,  car  ne  vouloit  nuls  biens  d'un  traistre.  Sy 
en  furent  camus  les  conseillans,  mais  autres  y  Guidèrent 
ruer,  qui  y  faillirent,  car  le  duc  les  tint  devers  luy.  Sy 
furent  tous  visités  les  coffres  et  scellés,  et  mis  le  tout  par 
inventaire  ce  qui  y  estoit.  Entre  autres  choses,  comme  me 
fut  dit,  fut  trouvé  un  plat  d'or,  garni  de  riches  pierreries, 
en  un  de  ses  coffres,  lequel  au  g-rand  banquet  que  fit  le 
duc  à  Paris,  fut  abscons  et  esters,  ce  disoit-on.  Et  le 
tenoit-on  à  perdu,  et  l' avoit  ce  Jehan  Coustain  subtile- 
ment celé  et  emblé  soubs  l'ombre  de  sa  crédence,  pensant 
que  jamais  ne  luy  devoit  estre  imputé,  comme  ne  fut,  luy 
vivant;  ains  l'imputoit-on  à  larrecin  fait  en  une  telle 
multitude,  du  costé  des  François ,  et  n'en  estoit  plus  mé- 
moire, jà-soit-il  que  de  moult  grand  prisfust'.  Donc,  main- 
tenant, quand  le  duc  le  trouva,  perçut  bien  que  point 
n'avoit  esté  si  léal  comme  l'avoit  tenu;  et  jugea  bien  en 
luy-mesme  que,  là  où  une  si  grande  mauvaiseté  se  cou- 
vroit  comme  trayson  ,  se  pouvoit  bien  couvrir  aussi  le 
vice  de  larcin  et  autres   maléfices.  Et  prestement  avec 

*  D'autres  vols  se  reproduisirent  au  mois  de  décembre  1465:  on 
enleva  à  la  duchesse  des  bijoux  d'une  valeur  de  12,000  daaldcrs  d'or. 

ceste  attainte  luy  alla  souvenir,  et  coûta  comment,  passé 
an  et  jour,  il  avoit  perdu  cinq  mille  escus  viels  en  un 
sachet,  de  quoy  jamais  n'avoit  voulu  faire  mention  de 
peur  d'avoir  le  tort  devers  luy  par  soupçon  non  juste, 
combien  que  nul  n'en  portoit  la  clef  que  ledit  Jelian, 
lequel,  pour  la  multitude  d'autres  deniers  et  bagues,  qu'il 
avoit  en  sa  main  et  qu'on  ne  l'avoit  jamais  rattaint  des- 
léal,  ne  l'osa  imputer  à  luy;  ains  l'imputa  à  luy  propre, 
comme  le  pouvoir  avoir  mesme  alloué  '  et  l'avoir  après 
oublié,  jà-soit-ce  qu'au  vray  savoir,  le  contraire  tout  argué 
et  conclu ,  fut  jugé  et  imputé  très-desléal  et  mauvais 
homme  périlleux.  Et  fut  dommage  avoir  esté  si  près  d'un 
tel  prince,  ni  en  telle  crédence\ 

CHAPITEE  LXXXIV. 

Comment,  après  la  mort  dudit  Coustain,  il  fut  trouvé  avoir  robe  son 
seigneur  et  maistre. 

Jehan  Coustain ,  après  sa  mort,  fut  rattaint  de  larcin  devers 
son  maistre,  et  de  multitude  de  bouches  accusé  depuis  de 
plusieurs  meschancetés  faites  dont,  luy  vivant  et  en  règne, 
on  ne  s'estoit  osé  doloir.  Et  venoient  les  uns  et  les  autres 
à  qui  le  duc  autrefois  avoit  fait  des  dons  et  fait  délivrer 
par  la  main  dudit  Jehan,  qui  de  cent  escus  n'en  avoit  fait 
délivrer  que  soixante,  ou  autres  moindres  sommes,  laquelle 
toutesvoies  il  comptoit  entière,  et  rapinoit  ainsi  à  tous  lez, 
jusques  à  estre  devenu  riche  par  excès,  et  jusques  à  ache- 

'  Alloué,  donné. 

2  On  lit  dans  le  manuscrit  de  Belœil  :  «  Et  par  ainsi  le  duc  le  tint  et 
«  jug-ea  à  un  très-malvais  garchon  et  dont  le  péril  avoit  esté  grant 
«  pour  luy  de  l'avoir  tenu  si  près  de  luy  et  en  telle  crédeuce.  » 

ter  terres  des  barons  et  allyer  ses  enfans  en  sang  sem- 
blable. Car  avoit  allyé  un  seul  fils  qu'avoit,  à  une  fillette 
du  seigneur  de  Boussu,  un  baron  de  Haynaut,  dont  la 
femme  estoit  fille  du  seigneur  de  Lalaing.  Et  par  ainsy, 
il  avoit  attrait  à  luy  le  plus  haut  sang  de  Hainaut;  car 
pour  ce  temps,  Boussu  et  Lalaing  estoient  en  bonne  esti- 
mation entre  tous  les  autres  pour  cause  que  les  personnes 
valoient  autant  que  les  meilleures  de  ce  temps  pour  le 
quartier'.  Toutevoies,  quand  ceux  de  Lalaing  et  de  Boussu 
virent  cet  accident,  et  que  Coustain  estoit  mort  infâme, 
vinrent  par  commun  accord  vers  le  duc  luy  dire  que,  posé 
que  l'alliance  de  leur  fillette  avoit  esté  accordée  audit 
Coustain  pour  son  fils,  eux  venus  en  eage,  considéré 
toutesvoies  quels  ils  estoient  et  de  quel  sang,  et  comment 
ledit  Coustain  estoit  fine  bonteusement  et  n'estoit  que  un 
valet  de  cbambre,  ils  tenoient  l'alliance  à  nulle;  et  de  fait, 
ce  quoncques  en  avoit  esté  dit  et  promis,  ils  le  révoquoient 
et  l'annulloient.  Et  de  ce  luy  requirent  et  prièrent  son 
adveu,  qui  volentiers  s'y  consentit,  et  en  mit  le  droit  de- 
vers eux,  jà-soit-ce  que  la  veufve,  qui  moult  pouvoit 
envers  le  duc%  s'en  momra  durement  indignée  envers  les 
autres,  qui  moult  par  avant  leur  avoit  fait  des  services,  à 
cause  de  l'alliance.  Mais  elle  en  fit  comme  folle,  car  n'es- 
toit  de  nulle  valeur  pour  eux,  sinon  par  aveugle  fortune 
qui  maintenant  estoit  tournée.  Ceste  veufve-icy,  qui  estoit 
fille  à  un  bourgeois  de  Dijon,  avoit   apporté  avec  elle, 


*  On  lit  dans  le  manuscrit  de  Belœil  :  «  Il  avoit  attrait  à  luy  le  plus 
«  haut  sang  de  Hainaut  et  l'aliance  dont  plus  se  pooit  porter  grand  ; 
«  car  estoient  les  deux  maisons  de  Boussu  et  de  Lalaing  à  celle  heure 
«  bien  exaltées  et  recommandées  entre  toutes  autres  pour  cause  des 
«  personnes  qui  valoient  autant  que  les  meilleures.  » 

-  Comparez  ce  que  Chastellain  a  dit  ci-dessus,  pp.  237  et  238. 

quand  Jehan  Coustain  la  prit  (et  le  monstra  monter  à  dix. 
mille  francs),  son  vaillant  de  par  elle.  Donc,  parce  que  le 
duc,  en  commune  voix,  sembloit  tout  vouloir  confisquer 
ce  qui  estoit  délaissé  de  Coustain ,  vint  au  duc  et  luy  pria 
que  le  sien  au  moins  demorast  franc  ;  car,  posé  que  son 
mari  avoit  délinqué,  au  moins  elle  disoit  que  n'en  pouvoit 
mais  et  ne  le  devoit  comparer.  Sur  quoy  le  duc,  qui  tous- 
jours  estoit  courtois  aux  dames,  fit  response  et  luy  pro- 
mit de  luy  g-arder  son  droit  et  de  faire  d'elle  aussi  plus, 
tellement  que  n'auroit  cause  de  s'en  plaindre,  comme  il  fit 
en  l'abrégié  ;  car  la  laissa  riche  de  cinquante  mille  escus, 
qu'en  un ,  qu'en  autre.  Et  pour  finale  issue  de  ceste  ma- 
tière, afin  que  jamais  ne  fust  plus  mémoire  des  enfans,  le 
duc  les  jugea  par  sentence  :  que  le  fils  seroit  moine  en 
Affligem  emprès  Alost,  et  la  fille  jacobinesse  en  une  reli- 
gion emprès  Bruges,  dont  la  sentence  fut  accomplie  et 
mise  à  effet. 

CHAPITRE  LXXXV. 

Comment  l'arcbevesque  de  Lyon,  neveu  du  duc,  devint  abbé  de 
Saint- Vast  d'Arras. 

L'archevesque  de  Lyon,  neveu  au  duc  de  Bourgongne, 
celuy  qui  estoit  postulé  au  chapitre  de  Tournay  pour  estre 
évesque,  maintenant  par  le  trespas  de  l'abbé  de  Saint- 
Vast  d'Arras,  homme  de  grand  gouvernement  et  de  grand 
eage,  fut  agréé  du  chapitre  et  couvent  à  estre  pasteur  de 
ladite  église  et  à  tenir  la  croce  en  commande,  sauf  que  le 
plaisir  de  nostre  Saint-Père  puis  s'y  assentist.  Et  ce  firent 
ceux  du  couvent  en  faveur  du  duc  qui  les  en  avoit  requis. 
Sy  envoyaleditarchevesquede  L^^on,  sous  l'intercession  de 

son  oncle  le  duc,  devers  nostre  Saint-Père  i^our  dispense 
et  grâce,  lequel,-  en  faveur  du  duc  et  pour  les  bonnes  re- 
commandations faites  dudit  archevesque,  s'y  consenti,  et 
lui  envoya  ses  bulles  despêcbées.  Et  y  entra  ledit  arche - 
vesque  solemnellement  et  en  prit  le  possès,  et  gracieuse- 
ment s'y  conduisit  depuis  sans  aucune  note. 

CHAPITRE  LXXXVI. 

Comment  le  roy  Loys  fît  publier  que  nuls  de  ses  subgets  ne 
communicassent  avec  les  Ang-lois,  sur  peine  de  mort. 

Moult  se  firent  de  choses  et  s'entreprirent  en  ce  temps-ci 
de  diverses  pièces  et  propos  ;  et  se  donna  le  roy  grand 
soin,  ce  sembloit,  des  affaires  de  son  royaume  pour  en 
tout  pourvoir  et  disposer  à  sa  guise,  estudiant  en  paix  et 
en  guerre  comment  il  useroit  avec  ses  voisins,  et  souve- 
rainement visoit  au  profit,  comment  argent  pourroit  traire 
de  ses  subjets,  qui  toutesvoies  ne  menoit  point  d'estat ,  ni 
ne  portoit  nulles  grandes  charges  nulle  part,  moins 
qu'oncques  nuls  de  ses  devanciers  rois.  De  guerre  n'avoit 
à  nulluy,  fors  tant  seulement  que  luy-mesme  s'en  bailla 
au  roy  Edouart,  auquel  il  fit  crier  et  publier  à  son  de 
trompe  par  tout  son  royaume  inimitié  mortelle ,  et  que 
nuls,  sur  peine  de  mort,  de  ceux  de  son  royaume  commu- 
nicassent ,  ne  en  marchandise ,  ne  autrement  avec  les 
Anglois  du  parti  dudit  Édouart',  et  de  quoy  toutesvoies 
lesdits  Anglois  depuis  et  assez  tost  s'en  vengèrent  et  en 
portèrent  grand  dommage  en  son  royaume  ;  car  vinrent 
descendre  en  l'isle  de  Reis^  à  puissance,  et  icelle  toute 

'   Voyez  Jean  do  Wavrin,  édit.  do  M"<=  Dupont,  t.  III,  pièces  justif., 
p.  168. 
=  L'île  de-  Ré. 

pillèrent  et  roLèrent ,  par  despit  que  le.  roy  avoit  deffendu 
que  nul  ne  leur  livrast  ne  vins,  ne  vivres,  ne.  marchan- 
dises pour  argent.  Sy  les  prirent  et  emportèrent  sans 
cousts  à  ceste  fois  ;  et  remontans  en  mer,  bien  à  six-vingt 
voiles  et  douze  mille  combattans,  vaucrèrent'  long'ue- 
ment  çàetlàentourles  ports  de  Normandie  et  de  Guyenne, 
pour  aviser  s'il  n'y  pouvoit  avoir  nulle  part  profit,  ou  au 
moins  pour  donner  fréeur  aux  François.  Et  cognoissant 
que  point  ne  dormoient  et  qu'en  eux  avoit  force  et  barde- 
ment  pour  leur  donner  à  penser,  [riens  ne  firent] .  Toutevoies 
François  se  tinrent  sur  leurs  gardes,  et  fit  le  roy  garder 
tous  les  ports  de  Normandie  et  Guyenne  ;  car  avoit  encore 
son  armée  preste,  dont  nul  ne  savoit  de  son  emprise  quelle 
chose  en  vouloit  faire,  sinon,  comme  j'ai  dit,  que  voix 
couroit  que  descendre  vouloit  à  tout  à  faire'  en  Angle- 
terre. Et  le  roy  Édouart  savoit  de  ce,  et  pensant  qu'ainsi 
en  fut  délibéré,  pour  mesme  en  prendre  l'honneur  devers 
luy,  manda  au  roy  luy  dire  et  signifier  :  que  point  ne  fai- 
soit  besoin  de  tant  soy  traveillier  comme  de  le  venir  qué- 
rir si  loin,  car  luy-mesme  le  viendroit  visiter  en  scfti  propre 
royaume  et  en  prendroit  la  peine  pour  eux  deux.  Sy  en  rit 
le  roy  Loys ,  et  dit  qu'il  fust  le  très-bien  venu ,  et  quand 
ce  seroit,  il  seroit  reçu  aux  us  et  coustumes.  Sy  en  prisa 
moult  le  courage  du  jeusne  roy  Édouart,  mais  disoit  bien 
que  le  fait  ne  biy  seroit  point  si  léger  que  la  parole. 

En  ceste  mesme  saison  et  tout  en  un  tenant,  fut  dit  que 
le  roy  fit  annoblir  par  cryée  tous  ceux  qui  voudroient 
marchander  en  son  royaume,  et  leur  accorda  privilège  de 
noble  homme  ;  et  pareillement  octroya  et  donna  grâce  à 

•  Vaucrèrent,  croisèrent,  errèrent  çà  et  là. 

*  Ce  passage  paraît  avoir  été  incorrectement  reproduit  par  les  co- 
pistes. 

tous  nobles  de  user  de  marchandise,  sans  préjudice  de 
leur  nom  et  de  leur  estât.  Et  ce  fit,  ce  semble,  à  cause  de 
plus  g-rand  gain  et  d'acquest  de  deniers,  à  quoy  tant  veil- 
loit  curieusement  que  mémoire  n'estoit  de  jamais  sem- 
blable de  devant  luy,  ne  qui  tant  visast  à  en  faire  amas, 
sans  qu'on  perçust  à  quelle  fin,  ne  pourquoy ,  sinon  que 
son  convoite  estoit  là  assis.  Ne  donnoit  riens,  despendoit 
encore  moins,  prenoit  à  tous  lez  ou  par  imposts  nouvels 
ou  par  retranchements  sur  offices;  et  à  tous  ceux  qui 
vivoient  et  manoient  sous  luy  fit  sentir  sa  main  redon- 
dante et  à  peu  sa  douceur.  En  lieu  où  réparast,  ne  tenoit 
demeure ,  et  peu  se  louoit-on  de  son  séjourner,  ne  de  ses 
gens  ;  l'eslonge  estoit  plus  désirée  que  son  approcher ,  et 
peu  y  avoit  d'amour ,  ne  de  douceur  en  sa  hantise ,  mais 
des  peurs  beaucoup  et  des  doutes,  pour  ceux  qui  avoient 
des  biens  et  qui  avoient  esté  officiers  ou  estoient,  de  perdre 
ce  qu'ils  avoient.  Y  avoit  grand  servitude  à  estre  entour 
ses  gens ,  et  à  les  recevoir  petit  acquest  et  grand  labeur 
mal  payé,  et  mal  recognu  son  hoste,  et  multitude  de  chiens 
couchans  et  oiseaux  gastans  les  lits  et  les  honnestes  mes- 
nages  des  bonnes  gens,  sans  en  oser  rien  dire;  et  sembloit 
que  chiennerie  estoit  des  logis.  En  ce  temps-cy  le  souve- 
rain honneur,  et  l'ensonniement '  de  royale  court,  estoit 
que  court  devoit  estre  plus  parée  de  chiens  pour  déduit 
que  d'hommes  pour  vertu.  En  exemple  de  ce  et  comme  le 
roy  avoit  toute  son  affection  là  assise,  fit  défense  partout 
que  nul  si  hardi,  mesme  en  ses  propres  terres,  chassast,  ni 
au  gros,  ni  au  menu,  sans  sa  grâce  et  congé,  sur  peine 
de  punition  corporelle.  Donc,  pour  ceste  cause  et  pour 
autres  et  telles  manières  de  faire  non  jamais  vues,  il  fit 

'  L'ensonniement,  l'occupation. 

les  cœurs  froids  contre  luy ,  et  acquit  peu  de  grâce  de 
ses  subgets  nobles  et  non  nobles,  et  moins  aussi  des 
princes  de  son  sang*,  auxquels  tous  il  donna  une  res- 
trainte. 

Envers  ce  temps-ci,  qui  estoit  en  aoust,  le  comte  de 
Cbarolois  s'en  estoit  retourné  en  Hollande,  pour  avoir 
response  de  ce  qu'autrefois  avoit  demandé  pour  et  au  nom 
de  son  père,  touchant  une  nouvelle  ayde.  Lequel  venu  à 
La  Haye,  les  estats  vinrent  devers  luy,  et  lui  accordèrent 
quarante  mille  livres  d'or  '  à  payer  en  deux  ans.  Duquel  offre 
et  accord  le  comte  se  tint  content,  et  le  nonça  à  son  père 
à  Bruxelles,  et  luy  se  tint  esbattant  au  pays  une  espace, 
tout  plein  d'annuy  et  d'abomination  encore  de  ce  Jehan 
Coustain  et  de  son  cas,  qui  luy  faisoit  fuyr  la  court  de  son 
père. 

CHAPITRE  LXXXVn. 

Comment  le  roy  entra  solemnellement  en  Rouen,  et  comment  il  parla 
au  seigneur  de  Chimay  estant  venu  vers  luy. 

Or  vint  le  jour  xir  d'aoust  que  le  roy  devoit  entrer  en 
Rouen;  et  de  fait  y  entra,  bien  solemnellement  reçu, 
comme  à  ymaginer  fait  d'une  telle  ville  et  de  tel  peuple. 
Et  menant  ses  princes  et  barons  avec  luy,  et  tout  son 
estât,  y  mena  aussi  Pierre  de  Brezé  qui  nagaires  en  avoit 
esté  gouverneur,  et  duquel,  comme  j'ai  dit  cy-devant,  le 
peuple  auques  près  fit  aussi  grand  feste  de  le  voir  sain  et 
sauf,  comme  du  roy" 

'  On  lit  dans  le  manuscrit  de  Belœil  :  «  Soixante  mille  lions  d'or.  » 
2  Lacune.  Il  faut  suppléer  au  moins  une  phrase  oii  Chastellain  disait 
que  le  sire  de  Croy  se  trouvait  alors  en  Normandie. 

Car  l'avoit  envoyé  le  duc  là  devers 

liiy  sur  les  matières  que  le  seigneur  de  Nantoulet,  mes- 
sire  Prégent  de  Melun,  avoit  esté  devers  luy  à  Bruxelles. 
Par  quoy,  comme  le  roy  n'estoit  pas  conclu  encQre  de  des- 
pescher  ce  chevalier  [le  seigneur  de  Croy],  et  que  vouloit 
aller  visiter  Normandie,  tout  du  long  fît  demeurer  ledit  de 
Croy  à  Caen  jusques  à  son  retour,  et  luy  s'en  alla  au  Mont 
Saint-Michel  faire  là  son  pèlerinage.  Au  retour  de  là,  qui 
fut  assez  brief,  le  roy  vint  à  Bayeux,  et  là  délivra  ledit  de 
Chimay'  sur  ce  pour  quoy  estoit  venu  :  c'estoit  sur  le  fait 
du  siège  de  Calais.  Et  dit -on  qu'assez  gracieusement 
cuida  contenter  le  chevalier  et  le  renvoyer  en  feinte. 
Mais  luy,  sage  personnage  et  diligent  ^  en  ce  qu'il  avoit 
de  charge ,  luy  dit  doucement  :  «  Comment  déa  !  sire , 
«  vous  me  dites  une  chose  et  vous  me  celez  le  plus  fort. 
«  Voix  court  et  dit-on  que  vous  voulez  faire  descendre 
«  huit  mille  chevaux  en  Picardie  et  en  Boulenois  es  pays 
«  du  duc,  pour  aller  rompre  une  dicque  devant  Calais,  et 
«  donner  vos  gens  loger  sur  les  terres  de  monseigneur  le 
«  duc.  Cuydez-vous  que  monseigneur  le  souffre?  Il  ne  le 
«  souffrira  pour  mourir.  »  Et  le  roy  respondy  :  «  Pour- 
«  quoy  ne  le  souffrira-il?  N'aurai-je  pouvoir  de  faire  pas- 
ce  ser  vivres  et  mes  gens  parmi  mon  royaume  ?  —  Déa  ! 
«  sire,  ce  dit  lors  le  chevalier,  vous  avez  du  pouvoir 
«  assez,  mais  il  siet  à  faire  toutes  choses  par  raison. 
«  Monseigneur,  ne  ses  pays  ne  sont  pas  de  la  condition 
-X  des  autres.  Son  peuple  n'a  pas  appris  d'estre  foulé,  et  luy 


'  Jean  de  Croy  avait  acheté  au  sire  de  Moreuil  le  comté  do  Chimny. 
^  On  lit  dans  le  manuscrit  de  Beloeil  :  «  Sage  chevalier  et  aigre.  » 

«  ne  le  pourroit  porter  aussi  ;  mais  espère  que  vous  en 
«  saurez  bien  faire  et  ferez  mieux  qu'on  ne  suppose.  » 

A  tant  en  cessa  l'arguer,  et  ne  sortit  à  nul  effet  ce  de 
quoy  avoit  esté  bruyt.  Et  s'avisa  le  roy  de  surséder  la 
chose  et  de  ployer  ses  gens  d'armes  en  autre  affaire 
ailleurs  ;  car  en  envoya  une  part  au  roy  d'Aragon ,  des- 
sous le  seigneur  d'Orval,  l'aisné  fils  d'Albret,  l'un  des 
vaillans  capitaines  de  France,  pour  servir  ledit  roy  contre 
les  Catelans,  ceux  de  Barselonne  et  autres,  ses  subjets  re- 
belles, là  où  depuis  François  trouvèrent  dur  passage  et 
grief  affaire,  et  y  perdirent  moult  de  gens  et  de  vaillans 
hommes;  et  entre  les  autres,  après  avoir  pris  Perpignan, 
ce  seigneur  d'Orval  mesme  y  mourut  du  flux  de  ventre, 
dont  ce  fut  dommag'e ,  car  en  France  n'avoit  plus  gentil 
capitaine  que  luy,  ne  plus  digne  de  mener  grands  gens'. 

Le  roy,  pendant  que  messire  Jehan  de  Croy  estoit 
encore  devers  luy,  fit  deux  choses  nouvelles.  L'une  sy 
estoit  :  il  vit  d'aventure  entrer  en  sa  chambre  un  gentil 
escuier  gendarme  qui  avoit  en  charge  seize  ou  vingt 
lances  sous  un  autre  capitaine;  sy  fut  tel  le  cas,  que  cet 
escuyer,  qui  net  estoit  et  curieux  de  son  habiller,  estoit 
vestu  d'un  pourpoint  de  veloux  et  bien  en  point  mieux 
que  autres.  Sy  demanda  à  aucuns  d'emprès  luy,  à  qui 
estoit  celuy,  ne  qui  il  estoit.  Et  luy  fut  dist:  «  Sire,  il  est 
«  à  vous  ;  et  est  un  gentilhomme  d'armes  vaillant  et  de 
«  bonne  façon,  et  a  charge  de  gens  sous  luy.  —  A  moy  ! 
«  ce  dit  le  roy.  Par  la  Pasque-Dieu  !  à  moy  n'est  pas.  Je 
«  le  désavoue,  et  à  moy  ne  sera  jamais.  Comment  déa!  il 
«  est  vestu  de  soie;  il  est  plus  joly  que  moy.  »  Disant  ces 


'  Arnaud  d'Albret,  seigneur  d'Orval,  lieutenant-général  de  Louis  XI 
dans  le  Roussillon.  Il  mourut  en  1463. 


270  CHRONIQUE  DE  CHASTELLÂIN. 

mots,  il  appela  le  mareschal  de  France,  et  luy  dit  et  com- 
manda, sur  tant  qu'il  le  doiibtoit,  que  cestuy  il  le  cassast 
de  ses  gages  et  le  mist  hors  de  son  ordonnance,  car  ne 
vouloit  nuls  tels  pompeux'  auprès  de  luy.  Et  convint  au 
mareschal  obéir  ;  et  ainsi  le  fit,  mais  à  grand  regret. 

L'autre  chose  nouvelle  que  fit  encore  le  roy,  ce  fut  que 
à  un  povre  gentilhomme  normand  qui  avoit  chassé  et 
pris  un  lièvre  ou  deux  en  sa  propre  terre,  contraire  de  sa 
deffense,  il  luy  fit  coupper  une  oreille.  Laquelle  chose 
semhloit  dure  à  beaucoup  de  gens  et  cas  pitoyable,  qui  en 
eust  osé  parler.  Et  de  fait  beaucoup  de  murmures  s'en 
firent,  et  de  cela  et  de  plusieurs  autres  estranges  ma- 
nières. 

Les  Anglois  encore  vers  la  fin  d'aoust  et  entrant  sep- 
tembre descendirent  en  Bretagne  en  l'isle  de  Dressenay  ^  ; 
composèrent  les  habitans  en  huit  cens  queues  de  vin,  et 
firent  moult  de  maux;  et  puis  au  partir,  boutèrent  tout 
en  feu  et  en  flamme.  Et  ce  firent  en  revenge  de  ce  que 
les  Bretons,  du  temps  du  roy  Charles,  avoient  fait  le  pa- 
reil en  Angleterre'  sous  messire  Pierre  de  Brezé,  comme  a 
esté  conté  en  son  lieu*. 


'  On  lit  dans  le  manuscrit  de  Belœil  :  «  Nulles  telles  pouppées.  » 

2  J'ignore  quelle  est  cette  île  de  Dressenay. 

=*  Voyez  t.  III,  p.  347. 

*  Il  y  a  ici  dans  les  mss.  de  Paris  et  de  Belœil  une  lacune  considé- 
rable qui  embrasse  la  fin  de  l'année  1462  et  les  premiers  mois  de 
l'année  1463. 


LIVRE  VI. 


SECONDE  PARTIE 


CHAPITRE   PREMIER. 

Comment  le  président  de  Bourgongne  fut  envoyé  au  parlement  pour 
le  fait  du  sel,  de  par  le  duc  ;  et  de  la  royne  d'Angleterre  qui  descendit 
à  l'Escluse. 

Or  convient  faire  un  conte  maintenant  du  président  de 
Bourg'ongne,  à  qui  le  roy  en  ceste  mesme  saison  fit  faire 
un  estrange  tour  sous  exploit  de  justice.  Sy  est  vray 
que  de  ce  président,  nommé  messire  Gérard  de  Plaine  ' , 
homme  très-notable  et  plein  de  vertu,  le  roy  Charles  s'es- 
toit  aucunement  dolu,  comme  d'avoir  esté  tel  fois  aigre  et 
moult  précis  en  gardant  les  droits  et  jurisdictions  de  son 
maistre,  contraires  des  siens.  Par  quoy  ledit  roy  Charles, 
le  voulant  traire  en  cause,  s'en  dolut  à  son  parlement,  afin 
d'en  avoir  décision  du  droit  et  du  tort.  Mais,  luy  surpris 
de  mort,  demoura  la  chose  achoppée  ^  jusqu'à  maintenant 

'  Gérard  de  Plaine,  président  du  parlement  et  chef  du  conseil  en 
Bourgogne,  aux  gages  de  cinq  cents  livres. 
-  Achojypée,  en  suspens. 

TOxH.    IV.  18 

que  ceste  mesme  matière  fut  relevée,  à  cause  de  la  nou- 
velleté  du  sel  que  le  roy  Loys  vouloit  imposer  en  Bour- 
gong-ne,  là  où  cestui  président  arrière  se  monstra  homme 
résistant  ;  et  par  sens  et  par  vertu  se  monstra  homme  vale- 
reux  pour  la  hauteur  de  son  maistre.  Sy  voulut  le  duc  qu'il 
alast  en  parlement ,  et  quelle  chose  on  luy  voudroit  im- 
puter, fust  de  viel  ou  de  nouvel,  que  là  venu  il  attendist 
à  son  sens  de  respondre,  comme  pour  maistre  et  serviteur, 
car  en  vouloit  la  fin.  Sy  y  alla  ledit  président,  homme 
bien  amodéré  et  doux-parlier.  Et  venu  en  parlement,  se 
présenta  à  oyr  toute  accusation ,  si  aucune  on  vouloit 
faire  contre  luy.  Et  pour  respondre  sur  tous  les  points, 
quatre  ou  cinq  fois  se  présenta  en  la  chambre,  usant  tous- 
jours  d'un  mesme  terme  pour  voir  et  oyr  son  accuseur,  ou 
pour  avoir  mesme  audience  de  parler  par  octroy  de  la 
chambre,  'ce  qu'oncques  ne  put  obtenir,  ne  en  l'un,  ne 
en  l'autre;  mesme  sembloit  qu'on  s'en  truffast.  Donc  le 
notable  homme,  tout  esmerveillé  du  cas  qui  [se]  vuydoit 
hors  de  toute  règle ,  annuyé  et  argué  en  luy-mesme,  prit 
le  congé  à  soy-mesme  et  partit  de  Paris  à  intention  de 
retourner  en  Bourg'ongne. 

Après  ceste  honteuse  retraite  que  firent  les  Escots  de- 
vant Rel  ' ,  et  de  quoy  les  François  qui  estoient  là  main- 
tenant en  querelle  du  roy  Henry  et  de  la  royne,  se  trou- 
vèrent confus,  et  que  avecques  lascheté  et  fraude  desdits 
Escots  envers  eux,  tout  autre  terrien  confort  leur  défail- 
loit,  sinon  par  quérir  sauveté  en  autre  royaume  et  terri- 
toire par  fuite,  la  royne,  en  espoir  de  bien  faire,  et  autant 
par  nécessité  contrainte,  comme  par  délibéré  avis,  soy 
avisant  comment  fille  estoit  d'un  roy  de  Cécile,  nièce  d'un 

'  Peut-être  Ryle  dans  le  Northumberland,  ou  plutôt  Holy-Island. 
Voyez  Jean  de  Wavrin  (éd.  de  M"«  Dupont),  t.  II,  p.  320. 

roy  de  France,  et  son  mari  neveu,  là  où  sang  et  naturelle 
amour  ne  luy  pourroient  faillir  au  fort  de  luy  donner  sa 
vie,  délibéra  de  passer  la  mer.  Et  sachant  son  mari  le 
roy  Henry  estre  compétamment  en  lieu  assez  seur  pour 
un  espace  de  temps,  prit  son  fils  Édouart ,  nommé  prince 
de  Galles  ;  et  entrant  en  mer,  sous  l'avis  et  consentement 
du  vaillant  chevalier,  messire  Pierre  de  Brezé,  conduiseur 
de  sa  querelle ,  le  mena  avecques  elle ,  non  à  intention 
principale  seulement  de  venir  descendre  en  France  de- 
vers ses  parens  et  amis ,  ains  de  venir  descendre  délibé- 
ramment  en  terres  et  pays  du  duc  de  Bourgong-ne,  au 
premier  port  et  havre  le  plus  recouvrable.  Sy  l'amena 
tranquillité  de  vent  auprès  de  l'Escluse,  atout  le  nombre 
de  gens  qu'avoit  avec  elle,  qui  n'estoit  point  grand,  sur 
la  fin  de  juillet,  là  où  venue  au  port,  donna  admiration  à 
tous  cœurs,  pour  cause  qu'à  tout  le  monde  estoit  cognu  et 
sçu  qu'elle  avoit  esté  mortelle  ennemie  au  duc  du  temps 
de  sa  prospérité,  et  la  seule  en  Angleterre  la  plus  con- 
traire et  en  fait  et  en  courage.  Sy  en  tint-on  diverses  mur- 
mures contre  elle,  en  multitude  de  bouches,  et  sauvages 
interprétations  plusieurs  sur  la  nature  de  son  infortune. 
Car  y  descendoit  povre  et  seule ,  de  biens  disetteuse  et 
toute  désolée;  n'avoit  ne  credence,  ne  argent,  ne  meu- 
bles, ne  joyaux  pour  engaiger.  Avoit  son  fils,  ne  son  royal 
habit,  ne  estât;  et  sa  personne  sans  décoration  apparte- 
nant à  royne.  Vestoit  son  seul  corps  d'une  seule  robbette, 
dont  n'avoit  point  de  change.  Avoit  sept  femmes  sans  plus 
pour  compagnie,  et  dont  le  parement  estoit  du  mesme  de 
leur  maistresse,  jadis  une  des  pompeuses  du  monde,  et 
maintenant  la  plus  povre  ;  et  finablement  n'avoit  autre 
furnissement,  ne  de  quoy  avoir  du  pain  à  manger,  sinon 
de  la  bourse  de  son  chevalier,  messire  Pierre  de  Brezé, 

et  de  son  sens ,  qui  mesme  estoit  en  povreté  extresme  ; 
car  avoit  tout  frayé  et  despendu  en  la  servant  et  en  main- 
tenant la  guerre  contre  les  ennemis,  jusques  à  en  non 
avoir  puissance  de  soy,  ne  autrui  ayder,  non  obstant  que 
du  sien,  comme  il  m'a  dit,  y  avoit  bien  despendu  cin- 
quante mille  escus'. 

Sy  fut  chose  piteuse  à  voir,  certes,  ceste  haute  prin- 
cesse si  desbarettée  et  mise  dessous  un  si  estroit  danger, 
mourant  de  faim  et  de  mésaise,  venir  contrainte  soy 
rendre  en  la  mercy  de  celuy  du  monde  dont  famé  couroit, 
ce  savoit ,  que  plus  de  voit  estre  animé  contre  elle  et  luy 
estre  dur.  Toutes  voies,  espérant  obtenir  grâce  envers  luy 
par  excuses,  et  que  son  noble  et  haut  courage ,  par  na- 
ture de  son  estât,  se  pourroit  commovoir  en  pitié  envers 
elle  en  sa  basse  fortune ,  ne  différoit  et  ne  craignoit  soy 
rendre  en  sa  main,  qui  des  accusations  faites  contre  elle 
par  les  ennemis  se  espéroit  à  parer  devant  luy  ou  d'en 
attendre  punition  à  son  ordonnance.  Et  alors  ,  sur  cest 
titre,  envoya  devers  luy  un  chevalier,  nommé  messire 
Jehan  Carbonnel ,   luy  signifier  sa  descente  et  instam- 
ment pryer  avecques  ce,  que  signifier  luy  voulsist  lieu  et 
place  où  venir  pourroit  pour  parler  à  luy,  qui  estoit  la  fin 
souveraine  de  ses  désirs  et  la  cause  de  son  descendre  en 
ses  ports.  Sy  est  vray  que  jà  longtemps  par  avant  avoit 
obtenu  dudit  duc  sauf-conduit  -pour  passer  par  ses  pays, 
et  avoit  de  longue  main  proposé  son  descendre  en  ses 
terres.  Sy  n'y  faillit  point,  comme  il  appert;  mais  y  vint 
humble  et  domptée,  pleine  de  povreté,  qui  menasser  soloit 
par  son  orgueil.  Le  refug-e  maintenant  de  son  salut,  le 
duc  à  ceste  heure  estoit  en  pèlerinage  à  Boulongne.  Et 

'  Voi/ez  plus  haut,  p.  231. 

comme  la  diicesse  de  Bourbon  sa  sœur  estoit  venue  avec- 
ques  luy,  par  quoy  logis  y  avoit  estroit,  et  que  luy- 
mesmë  avoit  accident  de  maladie,  ne  craindi  point  soy 
traveillier  pour  une  telle  princesse  de  venir  vers  luy.  Et 
non  faisant  grand  compte  de  la  Visitation,  ne  de  la  vue 
d'elle,  gracieusement  assez  se  para  envers  le  message, 
disant  :  que  n'appartenoit  de  faire  ainsi ,  et  que  en  effet 
ne  le  voudroit  souffrir,  pour  riens  nulle ,  ains  })lustost 
yroit  mesme  envers  elle ,  ne  fust  l'accident  de  son  mal , 
mais  prestement  il  y  envoyeroit  un  chevalier  pour  la  bien- 
viègnier  et  pour  faire  les  excusations  envers  elle  selon  le 
cas,  avecques  autres  plusieurs  choses  expédientes  et  con- 
venables. Et  visant  ceste  mesme  charge  mettre  en  main 
propre,  y  transmit  messire  Philippe  Pot',  chevalier  de 
son  ordre,  tout  digne  à  ce,  lequel  ayant  trouvé  à  Bruges 
messire  Pierre  de  Brezé,  s'en  allèrent  ensemble  à  l'Escluse 
oii  estoit  la  royne.  Et  là  venu,  le  chevalier  du  duc  fit 
honneur  à  la  royne  et  luy  dit  ce  qu'il  avoit  en  charge  : 
c'estoit  que  le  duc  son  maistre  se  recommandoit  par  moult 
de  fois  en  sa  bonne  grâce,  priant  que  en  mal  elle  ne  voul- 
sist  prendre  que  luy-mesme  n'estoit  venu  devers  elle  pour 
la  visiter,  car  avoit  des  grands  affaires  là  où  il  estoit,  et 
auxquels  il  luy  convenoit  entendre,  sans  eslongement  du 
lieu,  considéré  que  là  emprès  luy  et  par  l'ordonnance  du 
roy,  il  avoit  la  convention  des  François  et  Anglois,  pour 
paix  ou  trêves  générales  entre  eux,  par  quoy  possible  ne 
luy  estoit  de  bonnement  en  eslonger;  avecques  ce  aussi, 
il  estoit  jà  sur  un  pèlerinage  à  Nostre-Dame  de  Boulon- 
gne.  Donc  il  pryoit  que  son  excuse  luy  plust  avoir  pour 
agréable  ;  mais  de  tout  ce  qu'il  la  pourroit  servir,  ne  hon- 

'  Philippe  Pot,  seigneur  de  la  Roche-Nolay,  chevalier  de  la  Toison 
d'or. 

iiourer,  ne  faire  complaire  en  ses  pays,  volontiers  et  de  bon 
cœur  il  s'y  paroffroit  et  s'y  voudroit  employer.  Et  au  re- 
gard de  ce  qu'elle  luy  avoit  signifié  et  requis,  d'avoir  lieu 
où  elle  piist  devenir  devers  luy,  il  luy  pria  que  de  ce  il  luy 
plust  [se]  déporter  ;  car  il  y  avoit  long  cliemin  et  pénible 
entre  deux,  et  le  lieu  où  il  estoit,  estoit  prochain  de  Calais, 
par  quoy  y  pouroit  clieoir  danger  de  là  traire  sa  personne, 
tant  pour  les  Anglois  qui  estoient  venus  à  Saint-Omer  en 
grand  multitude,  comme  de  ceux  mesmes  de  Calais;  et 
pour  tant,  elle  qui  avoit  des  fortunes  plus  que  portables, 
devoit  fuyr  d'en  attendre  toutes  les  dernières  et  finales , 
qui  sont  en  danger  de  corps. 

Quand  la  royne  eut  oy  parler  le  chevalier,  lequel  en  la 

personne  de  son  maistre  remercia  courtoisement  de  ses 

beaux  mots  et  de  l'aifection  y  contenue,  et  sentit  que  le  duc 

s'excusoit  sur  le  souffrir  venir  devers  luy  et  de  luy  assigner 

lieu,  [elle]  respondit  et  dit  :  «  Seigneur  de  La  Roche,  au 

«  partir  du  lieu  de  la  douleur  où  j'ay  laissé  monseig'neur 

«  mon  mary,  icelluy  me  chargea  qu'en  postposant  toute 

«  rien  terrienne,  fust  de  dureté  ou  de  bonheur,  je  ne 

«  laissasse  point  que  je  ne  venisse  devers  beau  cousin  de 

«  Bourgongne,  pour  parer  mon  seigneur  mon  mary  et 

«  moy  devers  luy  par  excuses  sur  multitude  de  rapports 

«  à  luy  faits  de  nous  par  nos  ennemis.  Par  quoy,  en  obéis- 

«  sant  à  celuy  commandement ,  et  que  moy-mesme  l'ay 

«  ainsi  empris  et  me  suis  venue  descendre  en  ses  pays , 

«  à  cause  non  autre  de  l'ayde  de  Dieu,  j'y  yray  et  le  cher- 

«  cheray;  et  soit  péril  ou  non  pour  moy,  je  m'en  mettray 

«  en  tout  devoir.    Sique  vous  estes  chevalier  et  estes  de 

«  son  ordre,  sy  vous  conjure  sur  vostre  chevalerie  que 

«  vous  devez  à  toutes  dames  desconfortées  reconforter  à 

fe  vostre  pouvoir,  que  me  disiez  et  conseilliez  ce  qui  m'en 

«  est  à  faire,  ne  quels  points  j'y  ay  à  tenir.  »  Quand  le 
chevalier  oyt  ceste  conjuraison ,  qui  pou  voit  et  de  voit 
estre  cause  de  le  faire  parler  à  l'aventure  plus  que  n'avoit 
en  charge,  sagement  s'excusa  et  dit  :  «  Madame,  je  vous 
«  ay  dit  ce  que  j'ay  en  charge  et  pourquoi  monseigneur 
«  m'a  envoyé  vers  vous.  Au  regard  de  vous  conseiller  en 
«  ce  qui  passe  ma  charge  et  en  quoy  mon  seigneur  ne 
«  m'a  point  donné  d'avis  pour  y  respondre,  je  ne  m'y 
«  oseroie  avancer.  Voirement  suis-je  chevalier  et  de  son 
«  ordre  indigne  ;  et  me  voudroye  acquitter  en  mon  devoir 
«  envers  vous  et  toutes  autres,  du  cas  qui  ne  compéteroit 
«  que  à  ma  privée  personne  ;  mais  d'une  si  haute  matière 
«  et  qui  m'est  donnée  en  précis  termes,  je  n'oseroye  trans- 
«  gresser  la  commission.  »  Lors  respondit  et  dit  :  «  Sire 
«  de  La  Roche,  vous  avez  fait  et  exposé  vostre  charge 
«  honorablement ,  et  ne  vous  en  peut  nul  reprendre  ;  mais 
«  je  vous  ai  aussi  respondu  sur  icelle  la  charge  que  j'ay 
«  de  monseigneur  mon  mary  et  la  délibération  que  j'en 
«  ay  en  moi-mesme.  Que  vous  vaut  doncques  répliquer, 
«  ne  fuyr  de  me  conseiller,  pour  peur  de  passer  vostre 
«  charge,  quand  la  charge  mesme  que  j'ay  prise  et  em- 
«  prise  à  faire,  je  la  mettray  à  effet,  si  mort  ne  m'y  grève? 
«  Car  véritablement  croyez ,  et  fust  beau  cousin  devant 
«  moy  jusqu'au  bout  du  monde,  sy  le  syeuvray-je  plustost 
«  à  pied,  en  mendiant  pain,  que  je  ne  le  cherche  et  trouve. 
«  Où  doncques  ceste  conclusion  est  prise  en  moy ,  et  la- 
«  quelle  beau  cousin  vostre  maistre  ignore,  quel  los  vous 
«  peut  estre  doncques  de  moy  dénier  conseil,  quand  je 
«  mettray  à  effet  mon  propos  sans  conseil  de  âme?  » 
Quand  doncques  le  chevalier  vit  le  constant  courrage  de 
l'infortunée  princesse,  ensemble  la  fermeté  de  sa  parole, 
respondit  disant  :  «  Déa  !  madame ,  puisque  ceste  conclu- 

«  sion  est  si  formement  prise  en  vous  que  nulle  riens  ne 
c  la  vous  peut  faire  changer,  et  qu'en  délibération  si 
«  estroite  me  demandez  conseil  comment  mieux  pourrez 
«  faire,  je  vous  conseille  doncques  :  que  le  plus  simple- 
«  ment  que  pourrez,  tirez  devers  luy,  afin  que  de  vous 
«  tant  moins  soit  de  nouvelles,  jà-soit-ce  que  je  sçay  bien 
«  que  si  cela  il  savoit ,  il  en  seroit  vergong'neux  et  ne  le 
«  voudroit  souffrir,  mais  viendroit  devers  vous.  Donc- 
«  ques,  puisque  force  vous  est,  et  le  plaisir  tel,  de  le  faire, 
«  vueille-il  ou  non ,  force  luy  est  bien  de  le  porter  et  à 
«  moy  de  non  le  vous  rompre.  » 

CHAPITRE  II. 

Comment  la  royne  vint  devers  le  duc  Philippe  à  Saint-Pol. 

A  tant  et  en  tel  estrif  fut  la  conclusion  prise  entre  la 
royne  et  le  chevalier  du  duc  de  venir  devers  luy,  qui  jà 
estoit  party  de  Hesdin  et  estoit  venu  à  Nostre-Dame  de 
Boulongne  en  pèlerinage,  avecques  sa  sœur  la  duchesse 
de  Bourbon.  Sy  passe  les  privées  devises  que  la  royne  eut 
avecques  ledit  chevalier,  ensemble  les  festoys  qu'elle  luy 
fit  à  son  pouvoir,  et  reviens  arrière  au  point  là  où  il  est 
retourné  devers  son  maistre  à  Boulongne,  auquel  il  conta 
ce  que  trouvé  avoit  en  la  royne  angloise  et  le  propos  non 
remuable  qu'elle  avait  de  venir  vers  luy.  Laquelle  chose, 
quand  le  duc  conçut  son  vouloir  et  qu'en  luy  n'estoit  de 
le  luy  rompre  pour  nulle  voie,  s'y  agréa  assez  et  dit  :  que, 
puisqu'ensy  estoit,  il  la  verroit  et  recevroit  bénignement, 
comme  au  cas  duisoit,  et  en  feroit  son  profit.  Mais  pour  ce 
que  le  pays  par  où  elle  venoit,  estoit  plein  de  dangers 
pour  elle,  et  que  desjà  il  avoit  entendu  que  les  Anglois  de 

Calais  tendoient  sur  elle  et  taschoient  à  la  prendre  et  à  la 
ruer  jus  en  venant  devers  luy,  envoya  battant  férant 
devers  elle,  luy  signifier  qu'en  la  première  bonne  ville  où 
elle  se  trouveroit  après  ses  nouvelles  reçues ,  elle  se  tenist 
là,  et  luy,  aussi  tost  que  pourroit,  en  toute  diligence  vien- 
droit  vers  elle,  sans  plus  prendre  de  travail.  Sy  le  fit 
ainsi  la  royne  angdoise ,  et  se  tint  par  l'avertissement  du 
duc  dedans  Saint-Pol,  jusques  à  son  venir ,  qui  estoit  par 
un  mercredi  pénultiesme  d'aoust*.  Et  estoit  venue  là  celle 
noble  princesse  depuis  Bruges,  en  un  cbariot  de  village 
couvert  desseure  de  toile  et  attelé  à  quatre  jumens, 
comme  une  povre  dame  qui  va  à  remblée\  Avoit  sans 
plus  trois  femmes  avec  elle,  messire  Pierre  de  Brezé  et 
aucuns  autres  en  petit  nombre,  sans  mener  bruit.  Avoit 
parlé  au  comte  de  Cbarolois  à  Bruges,  lequel  luy  avoit 
preste  cinq  cens  escus,  desquels  elle  estoit  venue  jusque 
là.  Estoit  chose  moult  piteuse  et  desconfortable,  de  voir 
sa  haute  royale  magnificence  de  jadis,  estre  venue  à  telle 
décadence  et  rabaissement.  Avoit  laissé  son  fils  le  prince 
de  Galles  en  Bruges,  partie  par  nécessité  et  disette  de  non 
le  pouvoir  furnir ,  partie  par  non  vouloir  mettre  en 
aventure  le  poix  de  sa  personne.  Et  non  sachant  que  faire, 
ne  que  dire  jusques  à  ce  qu'elle  auroit  parlé  au  duc  (soy 
indigne  se  disoit),  laissa  toute  sa  povre  famille'  à  Bruges, 
se  mit  en  femme  de  village*  et  en  estât  de  chamberière  pour 

•  Mercredi  31  août  1463. 

2  A  Vemblée,  sans  ôtre  connue. 

■''  Sa  povre  famille,  ses  pauvres  serviteurs. 

*  Le  manuscrit  de  Paris  porte  :  «  En  femme  de  petit  estre.  »  Une  mi- 
niature, reproduite  dans  les  Œuvres  du  roi  René,  qui  représente  une 
reine  conduite  en  chariot  (il  suffit  de  renoncer  à  y  voir  une  composi- 
tion allégorique)  nous  figure  assez  exactement  le  rustique  équipage 
de  Marguerite  d'Anjou.  René  d'Anjou  pensait-il  à  sa  fille  en  traçant 
ce  tableau?  Voyez  rédition  de  M.  de  Quatrebarbes,  t.  IV,  p.  30. 

venir  en  sa  queste.  Et  tant  fit  qu'elle  vint  à  Bétliune,  là  où, 
elle  estant  couchée,  les  Anglois  la  pourjettèrent  environ 
de  deux  cens  chevaux,  pensans  de  la  prendre  ains  que  de 
venir  à  Boulongne  ;  mais  elle  vint  saine  et  sauve  à  Saint- 
Pol,  là  oii  le  duc  vint  devers  elle,  et  luy  manda  de  non  en 
bouger,  comme  en  effet  elle  fit  ;  car  luy-mesme  en  rompit 
le  passer -outre  et  la  vint  voir  en  grosse  et  honneste 
cliière, 

CHAPITRE  III. 

Comment  le  duc  envoya  devant  en  la  chambre  de  la  ro3'ne  aucuns 
seigneurs  pour  l'entretenir,  et  comment  le  duc  y  vint  après. 

Le  duc  doncques  entré  en  Saint-Pol ,  vint  descendre 
d'une  traite  où  estoit  la  royne,  laquelle  estoit  jà  venue  à 
toute  haste  descendre  en  bas  ;  et  vint  au  devant  de  luy 
jusques  près  en  pleine  rue ,  là  où  s'entrebaisèrent.  Et  fit 
le  duc  ses  honneurs  à  deux  fois ,  par  reg'ard  qu'il 
avoit  sur  la  royne ,  pour  voir  comment  elle  se  maintien- 
droit  envers  luy.  Donc,  quand  il  perçut  son  humilité, 
et  qu'elle  s'inclina  tant  et  tant  que  luy ,  il  la  seconde 
fois  se  inclina  bien  bas  comme  près  de  terre,  là  où  elle  le 
contretint  des  bras,  luy  disant  que  tels  honneurs  ne  luy 
duisoient  point,  et  louoit  Dieu  que  tant  l'avoit  espargnée, 
et  donné  tant  d'heur  que  de  l'avoir  trouvé  ;  car  estoit  le 
seul  prince  chrestien  que  plus  et  de  long  temps,  ce  disoit, 
avoit  désiré  à  voir.  Sy  ne  tinrent  gaires  de  langag'es,  et 
ne  monta  le  duc  plus  avant;  car  prit  congé  et  la  laissa 
pour  soy  aller  deshouser.  Et  la  royne  moult  joyeuse  de 
ceste  venue  remonta  en  sa  chambre.  Quand  doncques  le 
duc  eut  repris  halaine  un  peu  en  sa  chambre,  et  que  vit 

estre  chose  séante  d'aller  conjoyr  la  royne  sa  survenue, 
envoya  le  seigneur  de  Quiévrain,  messire  Philippe ,  fils 
de  messire  Jehan  de  Croy ,  devers  elle ,  pour  la  tenir  en 
devises  et  la  faire  tenir  en  sa  chambre  sans  descendre  à 
l'heure  quand  il  viendroit,  car  y  vouloit  aller  à  peu  de 
gens.  Sy  y  alla  le  jeusne  chevalier,  qui  moult  bien  savoit 
faire  son  personnage,  et  le  reçut  bénignement  la  royne  et 
le  baisa,  Sy  ne  demeura  riens  que  le  duc  n'y  vint,  sans 
que  on  s'en  doutast,  à  bien  peu  de  gens.  Donc  la  royne, 
oyant  la  voix  de  son  venir,  prestement  s'esforça  de  soy 
avancier,  mais  ne  put  marcher  trois  pas  que  le  duc  ne  la 
surprist,  là  où  arrière  les  secondes  honneurs  se  firent  par 
une  joyeuse  mode.  Et  parlans  amyablement  se  trayrent 
devers  un  lit,  en  un  renc  '  à  part  là  où  la  royne  commença 
à  dire  moult  sagement  :  «  Beau  cousin,  jà-soit-il  que  je 
«  sçay  bien,  et  de  pièça,  que  vous   avez  esté  durement 
«  informé  à  l'encontre  de  monseigneur  mon  mary  le  roy 
«  et  moy,  et  que  luy  et  moy  doyens  avoir  esté  vos  grans 
«  et  mortels  ennemis,  pourchassans  vostre  honte  et  dom- 
«  mage  de  tous  nos  efforts,  et  de  quoy  vous,  beau  cousin, 
«  ymaginant  que  ainsi  soit  et  ayst  esté,  vous  pouvez  et 
«  devez  avoir  cause  de  nous  non  vouloir  nul  bien,  et  non 
«  de  merveilles,  toutesvoies,  monseigneur  mon  mary  le 
«  roy  et  moy  pareillement,  sachans  notre  innocence  en  ce 
«  cas,  et  accusés  devers  vous  mensongèrement  et  à  tort, 
«  nous,  devant  toute  chose  autre,   désirons  à  parer  de 
«  ceste    charge.    Et   à  ceste   cause,   monseigneur  mon 
«  mary  le  roy  m'a  envoyée  par  deçà  la  mer  pour  venir 
«  devers  vous,  afin  de  l'excuser  et  justifier  en  ce  que  l'on 
v:  a  pu  mettre  sur  luy  à  tort.  Et  m'a  commandé  et  ordonné 

'  Renc,  cabinet. 

«  de  jamais  cesser  d'errer  pour  aller  jiisques  au  bout  du' 
«  monde ,  et  mesme  à  pied ,  que  je  ne  vous  trouve.  Or 
«  vous  ai-je  trouvé,  Dieu  merci  et  la  vostre'  !  et  suis  cy 
«  en  vostre  mercy,  en  vostre  pays  et  seigneurie,  povre 
«  déboutée  royne  en  Testât  de  chamberière,  qui  ne  quiers 
«  riens,  fors  qu'il  vous  plaise  m'oyr  parler,  pour  et  au 
«  nom  de  monseigneur  mon  mary,  povre  roy  et  moy  à 
«  l'advenant^  qui,  quand  je  seroye  en  la  haute  roue  de 
«  fortune,  comme  je  fus  oncques  plus,  et  comme  de  ce 
«  temps-là  il  a  esté  autrefois  délibéré ,  sy  fussé-je  venue 
«  faire  ce  mesme  personnage  devers  vous  comme  orrez; 
«  ou  au  moins  eust  envoyé  monseigneur  mon  mary  devers 
«  vous,  prince  aucun  de  son  sang  pour  soy  parer  envers 
«  vous  de  toutes  charges.  Sy  vous  prie  que  beau  cousin 
«  le  séneschal  puisse  dire  le  surplus,  et  à  vous  plaise  de 
«  l'oyr.  »  Lors  respondit  le  duc  et  dit  :  «  Madame,  c'est 
«  bien  peu  de  chose  de  ceci.  Ne  faut  pas  qu'en  soyez  en 
«  soin,  car  je  ne  m'arreste  point'  à  tout  ce  que  j'oys.  On 
«  rapporte  et  dit-on  moult  de  choses  ;  mais  paroles  s'en 
«  vont  et  viennent,  et  quant  à  moy  j'en  laisse  beaucoup 
«  couler.  Mais  quand  ainsy  seroit,  je  sçay  bien  ce  qu'on 
«  m'a  voulu  faire  croire:  sy  n'ay-je  fait  chose  par  quoy  le 
«  roy  vostre  mary  et  vous  doyez  avoir  eu  cause  de  m'estre 
«  ennemis.  Mais  laissons  cela,  vous  prie,  et  tournons  en 
«  autre  matière ,  car  aux  dames  on  ne  doit  parler  que  de 
«  joye.  » 


'  Dieu  merci  et  la  vostre  1  grâce  à  Dieu  et  à  vous. 
^  Povre  roy  et  moy  a  l'advenant,  moi-même  non  moins  pauvre  que 
le  roi. 
^  On  lit  dans  le  manuscrit  de  Beloeil  :  «  Je  ne  m'aburte  pas.  » 

CHAPITRE  IV. 


Comment  le  séneschal  parla  pour  et  au  nom  de  la  royne  au 
duc  Philippe. 

Oeste  première  devise  ainsy  faite,  la  royne,  tournant 
l'œil  vers  son  chevalier  le  séneschal,  luy  dit  que  parler 
voulsist  pour  elle  et  parfaire  ce  que  mieux  sauroit  faire 
que  luy,  Sy  se  mit  le  séneschal  à  genoux  ;  et  comme 
coustumier  de  beau  parler,  mieux  que  homme  de  France 
en  estât  de  chevalier,  commença  à  dire  :  «  Mon  très- 
«  redoubté  seigneur,  jà-soit-il  que  peu  coustumier  soye  de 
«  vray  dire,  et,  qu'en  manière  d'un  mondain  parler,  mes 
«  propres  amis  mesmes  ne  me  croient  pas  tousjours,  toutes- 
«  voies  présentement,  contraire  de  mon  usage,  me  voy  et 
«  treuve  contraint  de  dire  vray  et  de  vous  dire,  combien 
«  qu'envis,  celle  vérité  que  j'ai  conçue  et  acceptée  en 
«  charge.  Mon  très-redoubté  seigneur,  veci  que  la  royne 
«  d'Angleterre ,  transmise  devers  vous  de  par  le  roy  son 
«  mary,  est  libéralement  venue,  mesme  de  propre  cou- 
«  rage ,  pour  soy  parer  et  excuser  envers  vous  de  multi- 
«  tude  de  rapports  à  vous  faits,  tous  tendans  à  une  fin  de 
«  dure  inimitié  envers  vostre  seigneurie  plus  que  d'autre 
«  vivant,  et  par  lesquels  rapports,  comme  la  royne  ici  en 
«  présent ,  ensemble  son  mary,  ont  pu  concevoir  et  en- 
«  tendre,  vous  avez  pu  avoir  cœur  indigné  contre  eux, 
«  et  non  bon ,  comme  non  merveilles  ;  car  s'ainsi  estoit 
«  comme  l'on  vous  a  fait  à  croire,  ce  vous  seroit  matière 
«  de  juste  inimitié  devoir  former  et  avoir  formée  contre 
«  eux,  et  de  quoy  s'en  donneroient  le  tort.  Mon  très- 
ce  redoubté  seigneur,  le  roy  d'Angleterre  et  la  royne  cy- 


290  CHRONIQUE 

«  présente  vous  réputent  entre  tous  les  princes  chres- 
«  tiens  un  de  singulière  recommandation  ;  et  ensieuvant 
«  la  généralité  des  hommes  et  les  voix  qui  volent  par  les 
«  régions,  vous  recommandent  le  plus  souverain  en  gloire 
«  et  en  terrien  honneur  des  princes  vivans,  et  là  où  plus 
«  reposent  et  reluysent  glorieux  faits,  vertus,  bontés  et 
«  clarté  de  renommée,  jusques  mesmes  à  la  rondeur  de  la 
«  terre  estre  pleine  par  singularité  de  vostre  famé,  là 
«  où  roy,  aujourd'hui,  ne  de  long  temps,  ne  devant  vous, 
a  tant  ayt  labouré,  ne  tant  ayt  eu  de  bonheur,  et  avance- 
«  ment  ne  a  sçu  parattaindre.  Par  quoy,  quand  vous  estes 
«  le  prince  en  terre  de  vostre  estât  qui  n'avez  pareil ,  et 
«  que  vraysemblable  est  que  ce  mesme  soit  en  vous  par 
«  quoy  les  bouches  vous  eslèvent  et  préfèrent,  et  que 
«  mesme  vivans  livres  et  recors  en  sont  pleins  et  les  ont 
«  vus ,  ne  me  puis  défier  doncques,  qu'en  ensieuvant  le 
«  titre  de  vos  vieilles  mœurs,  ne  les  doyez  desployer 
«  aujourd'huy  semblables  à  vostre  nature,  qui  envers  amis 
«  et  ennemis  avez  grâce  et  fait  d'avoir  esté  piteux  et 
«  tyrable  à  clémence,  à  oyr  constamment  excusation,  à 
«  vérité  sentir  et  entendre,  et  après  innocence  sentue  en 
«  cœur  perplex,  de  révoquer  vostre  indignation  et  de  lamuer 
«  en  amour  et  digne  affection,  ne  doyez  aussi  maintenant 
«  envers  vostre  prochain  sang  vous  monstrer  tel,  et  qui  estes 
«  un  des  hauts  du  monde,  et  dessoubs  Dieu  et  dessoubs  for- 
te tune'plus  aspiré  de  faveur ,  avoir  compassion  et  regard 
«  en  envers  vos  consamblables  venus  à  décadence,  là  où 
«  vertu  et  hautesse  de  cœur,  par  nature  de  Testât,  vous 
«  doivent  mener  triste.  0  doncques,  mon  redoubté  sei- 
a  gneur,  qui  voyez  la  royne  ici  présente ,  vostre  si  pro- 
ie chaine  en  sang  comme  chacun  sait,  avoir  esté  l'une 
«  des  plus  hautes  princesses  du  monde  et  des  plus  puis- 

«  santés,  et  estre  tournée  maintenant  par  tyrannie,  par 
«  cruauté,   par  desléauté  d'homme   et  par  perverse  va- 
«  riable  fortune  non  jamais  oye  telle,  en  misérable  po- 
«  vreté,  en  expulsion   de  son  trône  et  en  toute  confuse 
«  subversion  de  son  estât,  certes,  a  espoir  icelle,  et  ne 
«  s'en  peut  défier  aussi,  et  moi  aussi  peu,  que  ne  doyez 
«  par  compassion  la  regarder  ;  et  posé  qu'à  vous  riens  ne 
«  impute  de  son  infortune,  et  ne  contend  à  vous  traire  en 
«  sa  querelle,  que  ne  doiez  vouloir  au  moins  son  bien,  son 
«  honneur  et  son  ressoudre  devant  ses  ennemis  forfaiteurs, 
«  qui  riens  ne  vous  sont,  fors  d'autant  comme  ils  ont 
«  sentu  et  sentent  que  de  vostre  part  leur  est  venu  leur 
«  prévaloir  sur  icelle,  qui  autrement  ne  vous  sont  riens 
«  de  sang,  ne  d'obligation,  sinon  que,  en  vous  informant 
«  sur  ceste  noble  royne  et  son  mary  pour  vous  indigner 
«  contre  eux,  vous  ont  fait  eslouger  de  charité  naturelle, 
«  là  où  vous  la  deviez,  pour  leur  prester  faveur  non  des- 
«  servie,   par   adulation  cauteleuse.    Mon  très-redoubté 
«  seigneur,  bien  sçavent  et  de  long  temps  le  roy  et  la 
«  royne  présente  ,  que  divers    mauvais   langages  vous 
«  ont  recordé  d'iceux,   et  que   maints  pesans  fardeaux 
«  leur  ont  esté  mis  sur  le  dos  touchant  vostre  seigneurie, 
«  et  dont  mesmes  ceux  qui  ce  vous  ont  fait  accroire  et 
«  sur  lesquels  on  se  veut  rapporter,  sçavent  bien  que  le 
«  tort  en  est  devers  eux  ;  et  ne  sauroient  mettre  avant, 
x(  ne  maintenir  estre  vray,  comme  :  que  le  roy  Henry 
«  et  la  royne  présente  doivent  avoir   quis  ou  proposé 
«  de  vous  courir   sus,  avecques  les  François,  et  que'à 
«  ceste  cause  les  François  maintenans  leur  parti,  con- 
«  traire  du  duc  d'Yorck ,  doivent  avoir  tendu  tousjours 
«  pour  déprimer  l'autre ,  laquelle  chose  n'appert.  Ains, 
«  si    François  sont  venus  en  leur  ayde,   ou    [ont  esté] 

«  requis  en  faveur,  ce  n'ont  fait  fors  en  droite,  juste  et 
«  léale  querelle  et  titre  raisonnable,  comme  qui  au  roy 
«  d'Angleterre  Henry  et  à  sa  femme  présente  doivent, 
«  selon  Dieu  et  raison,  selon  droit  d'honneur  et  de  nature, 
«  porter  faveur,  là  où  ledit  roy  Henry  est  neveu  au  roy 
«  Charles  derrenier  mort,  fils  de  sa  sœur,  et  la  royne  pré- 
ce  sente,  nièce  de  la  royne  de  France  vivant  aujourd'hui, 
«  fille  de  son  frère',  mariée  mesmes  et  donnée  espouse  par 
«  le  roy  Charles,  que  Dieu  ayt  !  et  livrée  en  sa  maison 
«  au  roy  Henry  de  présent,  maintenu  lors  encore  vray 
«  héritier  de  la  couronne  angloise,  possesseur  paisible  du 
«  royaume  sans  contradiction.  Donc  depuis,  en  ressource 
«  et  en  la  continuance  de  la  rébellion  contre  luy  de  ceux 
«  de  son  sang,  et  à  cause  de  non  souffrables,  ne  tolé- 
«  râbles  entreprises  faites  par  iceux  contre  leur  vray  et 
«  naturel  seigneur  souverain,  le  roy  susdit  et  la  royne, 
«  non  merveilles,  ont  quis  et  requis  confort  à  ceux  où 
«  espoir  leur  a  donné  à  entendre  que  deffendre  on  les 
«  devoit  d'oppression.  Donc,  si  François  y  ont  voulu 
«  vaquer,  ils  ont  fait  leur  devoir  comme  tenus  par  sang, 
«  et  si  les  oppressés  ont  quis  leur  assistance  de  leur  main, 
«  ce  leur  a  fait  contrainte  de  leur  dure  affaire.  Mais  pour 
«  tant  n'argue  point  que  ceste  quésition  ne  se  faisoit  au 
«  contraire  de  vous,  qui  au  débat  essours  contre  le  roy 
«  Henry  n'aviez  coulpe,ne  cause.  Bien  est  vray  et  clère- 
«  ment  connu  dudit  roy  et  de  la  royne  présente ,  et  bien 
«  l'ont  pu  avoir  dit  :  que  s'il  vous  eust  plu  autant  favori- 
ce  ser  avec  eux  comme  avec  le  party  contraire,  il  leur  en 
«  fust  de  mieux,  et  ne  fussent  pas  venus  à  ceste  fin.  » 

•  Henri  VI  (^tait  fils  de  Catherine  de  France,  sœur  do  Charles  VII  ; 
Marguerite  était  nièce  de  la  reine  Marie  d'Anjou,  qui  vivait  encore 
en  1463. 


DE  CHASTELLAIN.  293 


CHAPITRE  V. 


Comment  le  duc,  après  la  remonstrance  faite  par  messire  Pierre  de 
Brezé  au  nom  de  la  rojne,  d'un  joyeux  œil  rompit  le  propos  et  mit 
avant  devises  amiables. 


Le  duc,  après  les  paroles  du  chevalier,  se  despescha 
légèrement  de  y  respondre,  car  n'accoutoit  aux  argumens, 
ne  aux  répliques  qui  s'en  pouvoient  faire  que  bien  peu, 
car  se  voyoit  du  tout  au-dessus;  mais  d'un  joyeux  œil 
rompit  tout,  et  mit  avant  termes  et  devises  amiables  pour 
resconforter  sa  survenue,  et  de  laquelle,  fust  telle  comme 
elle  disoit  ou  non,  sy  en  avoit-il  pitié,  et  luy  desplaisoit 
son  ennuy.  Or  avoit  fait  le  duc  et  donné  le  banquet  bien 
ricliement ,   et  avoit  avec  luy  amené ,   sans  plus ,  ceux 
lesquels  il  sentoit  j^ropres  j^our  donner  le  festoy  à  telle 
dame,  comme  messire  Adolf  de  Clèves,  messire  Jacques  de 
Bourbon,  le  comte  de  Bryenne ,  le  seigneur  de  la  Roche, 
messire  Philippe  de  Croy,  messire  Tristan  de  Toulongeon, 
le  seigneur  de  Moreul  et  plusieurs  autres  ;  lesquels  tous 
soupèrent  au  banquet  avec  la  royne  et  le  duc ,  là  où  pour 
chef  de  tout  le  festoy  pour  hommes,  estoit  le  séneschal, 
qui  moult  dit  de  joyeusetés  et  fit  dresser  vers  luy  tous 
regards  parce  que  tout  son  dire  lui  séoit  bien  sur  tous 
autres.  Et  avecques  ce  que  son  parler  estoit  plaisant,  sy 
portoit-il  grâce,  qui  en  son  faire  estoit  encore  plus  recom- 
mandable ,  et  que  de  tel  sens  à  tous  endroits  on  n'avoit 
vu  gaires  sortir  de  plus  grand  effet  ;  car,  comme  j'ai  dit 
ailleurs,  gaires  nul  en  son  temps,  à  mettre  le  tout  pour  le 
tout,  n'a  esté  trouvé  pareil  de  luy.  Moult  acquit  de  g'râce 
celuy  soir,  et  souverainement  pour  cause  de  la  royue  ; 

lequel  fait  il  avoit  hautement  conduit  en  contraire  fortune, 
et  y  avoit  monstre  vertu  de  haut  homme,  avec  grosse 
mission  à  luy  mal  tolérable',  dont  toutesvoies  il  ne  faisoit 
nul  regret,  sinon  que  laissé  avoit  environ  vingt  gentils- 
hommes de  ses  gens  prisonniers,  auxquels  ne  pouvoit 
mettre  remède  pour  celle  heure.  La  royne  fit  cliière  moult 
bonne  et  joyeuse  ;  et  se  traveilloit  le  duc  de  luy  complaire 
en  tout  son  pouvoir.  Devisoient  ensemble  de  plusieurs 
choses,  monstrans  semblant  de  bonne  amitié ,  comme 
frères  et  sœurs  ;  et  disoit-on  lors,  que  comme  l'y  mage  du 
duc  entre  toutes  autres  gens  se  monstroit  seigneurieuse 
pour  homme,  où  qu'oncques  se  trouvast,  pareillement 
l'ymage  de  la  royne  avec  son  maintenir  se  monstra  pour 
femme  un  des  beaux  personnages  du  monde  représentant 
dame.  Et  en  effet  moult  estoit  belle  dame  et  entière  pour 
lors  et  digne  de  haut  regard,  non  obstant  que  povre  et 
austère  fortune  luy  pouvoit  estre  cause  assez  de  luy 
amoindrir  ses  manières  èsquelles  toutesvoies  oncques  ne 
varia  ;  ains  venue  avecques  trois  femmes,  en  un  chariot 
passager  %  se  comporta  et  monstra  telle  comme  quand 
soloit  tenir  le  sceptre  à  Londres  en  main  redoutée',  réservé 
qu'en  honneur  et  devoir ,  selon  le  lieu  où  elle  estoit,  elle 
se  monstra  humble  et  toute  pleine  de  sçavoir,  et  telle 
envers  le  duc  son  cousin ,  comme  elle  eust  esté  emprès  le 
plus  grand  de  la  terre,  car  le  préféroit  avant  tous  autres. 

•  Voyez  ci-dessus,  p.  227. 

^  En  un  chariot  passager,  en  un  chariot  de  voj'age.  On  lit  dans  le 
manuscrit  de  Belœil  :  «  En  un  chariot  de  jumens.  » 

^  Jean  de  Wavrin  (I,  p.  262)  reproche  à  Marguerite  d'Anjou  d'avoir 
été  subtile  et  malicietise.  Son  témoignage  n'était  peut-être  pas  impartial. 

CHAPITRE  VI. 

Comment  la  royne  d'Ang-leterre  so  présentoit  par  deçà  en  toute  humilité, 
là  où  auparavant  elle  s'estoit  maintenue  la  plus  fîère  qui  vesquist. 

Moult  sembloit  estre  chose  estrang'e  et  digne  d'admira- 
tion que  la  venue  de  ceste  royne-icy  devers  le  duc  en  telle 
humilité  et  contrainte,  qui  jusques  à  ores  avoit  porté  le 
renom  d'avoir  esté  la  plus  fière  envers  luy  et  la  plus  felle 
qui  vesquist,  et  de  qui  les  haines,  comme  soit  qu'elle  s'en 
estoit  excusée,  estoientplus  apparues  et  prouvées,  combien 
que  le  duc  lors,  par  pitié  de  noble  haut  courage  les  laissa 
couler  sans  en  faire  poix.  Sy  en  faisoient  les  unes  bouches 
et  les  autres  diverses  interprétations ,  disans  aucuns  : 
que  moult  estoit  chose  esmerveillable  et  quasi  de  Dieu 
dressée,  que  non  pas  tant  seulement  ceste  royne,  mais 
tous  autres  du  monde  ennemis  à  ce  prince,  Dieu  les  luy 
envoya  humiliés  en  ses  mains.  Et  en  avoit-on  vu  tant 
d'expériences  avant  ceste,  que  tout  œil  se  pouvoit  esmer- 
veiller  de  l'aventure  et  de  sa  glorieuse  fortune.  Autres 
disoient  que  c'estoit  péché  de  son  grand  orgueil  passé  qui 
l'amenoit  à  ceste  nécessité,  par  recognoissance  de  son  tort 
qu'elle  avoit  eu  contre  luy.  Autres  disoient  que  c'estoit 
un  vrai  jugement  de  Dieu,  suspendu  longuement  depuis 
la  mort  du  roy  Richart,  lequel  piteusement  et  en  grand 
dueil  avoit  esté  privé  de  sa  couronne,  et  confusément  mis 
à  mort  par  son  propre  sang,  dont  Dieu,  maintenant,  sur 
le  troisième  hoir,  envoya  la  vengeance  du  délit,  en  le 
souffrant  despouillé  de  la  couronne  mal  acquise ,  et  estre 
expuls  misérablement  et  à  toute  povreté ,  sans  avoir  pied 
de  terre  sien,  et  de  quoy  ceste  roy  ne-ici,  cause  et  esmou- 

veresse  de  tout  par  les  parties  qu'elle  avoit  prises  du  ré- 
gnant de  son  mary,  portoit  la  punition  démérie.  Donc, 
parce  qu'elle  voyoit  maintenant  et  sentoit  la  congrégation 
des  deux  rois  de  France  et  d'Angleterre  estre  à  Saint- 
Omer  pour  faire  trêves  entre  les  deux  royaumes,  doutant 
ce  pouvoir  tourner  en  son  grief  préjudice,  venoit  à  mercy 
maintenant  à  ce  duc  qui  cause  estoit  et  mouvement  de 
ceste  convention,  et  avoit  les  deux  roys  et  leur  royaume 
en  sa  main  pour  les  mettre  en  concorde,  là  oii  de  Henry 
le  débouté,  ne  de  sa  querelle  ne  seroit  faite  mention,  ce 
pensoit,  sinon  par  ramentevance  d'elle,  qui  mesme  s'y 
estoit  venue  offrir  en  confiance  de  sang  et  de  prochaine 
parente  de  luy,  comme  au  derrain  refuge.  Et  certes  vray 
fut  ;  car  au  monde  n'avoit  recours  nul  que  cestuy ,  ni  en 
son  père  le  roy  de  Cécile  qui  riens  n'y  pouvoit,  ni  en  son 
cousin  germain  le  roy  de  France ,  de  qui  le  roy  Édouart 
ne  tenoit  compte,  ne  en  son  oncle  aussi  le  comte  du  Maine 
qui  trop  y  estoit  foible,  ne  en  quelconque  autre  de  royal 
sang  françois ,  parce  que  fortune  alors  estoit  toute  muée 
et  devenue  autre  que  ne  soloit  estre  du  temps  du  roy 
Charles,  en  qui  se  soloit  fier  d'ayde  et  de  confort  par  son 
haut  sens  et  régner  ;  dont  seulement,  comme  exemple  et 
preuve,  estoit  remès'  ce  bon  chevalier  messire  Pierre  de 
Brezé,  grand  séneschal,  de  qui  tout  le  surplus  des  Fran- 
çois avoit  tiré  service  léal  et  chevalereux  exploit  jusques 
à  non  en  pouvoir  plus,  et  lequel  maintenant,  avec  le  nouvel 
roy  Loys  régnant ,  n'avoit  ne  autorité ,  ne  pouvoir  ;  ains 
comme  si  l'on  l'eust  voulu  perdre,  ainsi  que  Jason  fut  envoyé 
en  Colcos,  fut  envoyé  avecques  ceste  royne  en  Ang'leterre 
combattre  là  sa  querelle,  lorsque  Henry  expuls  vivement 

'  Remès,  resté. 

de  son  royaume  vivoit  mendis  '  et  par  emprunt  en  Escosse, 
certes  là  où  cestuy  chevalier  tellement  se  porta  et  tant  y 
monstra  de  sa  vertu,  que,  au  contraire  de  ceux  qui  qué- 
roient  peut-estre  son  mal  et  son  perdre,  il  multiplia  et 
accrut  sa  gloire  et  refortifî^  sa  fortune.  Et  n'avoit  point 
tenu  en  son  haut  vouloir  que  son  maistre  le  roy  Henry, 
lequel  il  servoit,  ne  fust  ressours  en  honneur  ;  mais  là  où 
les  disposemens  célestes  contredisent  aux  labeurs  ter- 
riennes et  humains  exploits ,  là  se  monstrent  vertus  et 
hauts  courages  pour  nient,  ce  luy  semhloit,  et  ne  s'en  peut 
traire  efficace. 

CHAPITRE  VU. 

Comment  la  royne  avoit  espoir,  par  la  prière  du  duc,  que  son  affaire  - 
seroit  favorisée. 

Estoit  venue  doncques  ceste  royne-ici,  comme  j'ai  dit, 
à  son  dernier  refuge,  le  duc  de  Bourgongne,  après  avoir 
assayé  sa  fortune  en  tous  endroits  d'armes,  de  sièges  et  de 
batailles  en  la  main  du  séneschal,  et  tout  en  vain.  Par 
quoy  non  ayant  mais  espoir  en  vaincre  par  force,  jugea 
pouvoir  estre  possible  de  soy  relever  par  pryères,  et  non 
en  autre  main  que  par  celle  du  duc  son  cousin,  lequel 
sentoit  estre  la  cremeur  de  France  et  d'Angleterre ,  et  en 
qui  seul  les  deux  faveurs  tournoient  leur  révérence, 
comme  de  qui  nul  des  deux  roys  n'avoit  honte  de  confesser 
et  de  le  dire  publiquement  :  que  leur  couronne,  leur 
régner  et  leur  estât  tenoient  de  luy,  et  que  de  leur  pros- 
périté et  victoire  ne  fust  riens,  sinon  sous  son  ombre. 

'  Mendis,  mendiant. 

Par  quoy ,  quand  elle  vit  que  les  plus  haux  et  les  plus 
puissans  roys  de  la  terre ,  et  non  pas  tant  seulement  eux 
deux,  mais  quasi  toute  clirestienneté  estoit  en  ceste  reco- 
gnoissance,  jugea  bien  estre  convenable  qu'elle,  povre, 
misérable  royne,  sa  parente,  y  pouvoit  et  de  voit  venir  à 
secours  devant  tous  vivans,  quand  nul  n'avoit  en  la  terre 
pour  celle  heure,  qui  en  son  dur  et  malheureux  mésavenir 
luy  pouvoit  donner  consolation  d'aucune  bonne  attente, 
si  luy  seul  non.  Et  par  ainsi,  comme  diverses  gens  en 
faisoient  leurs  interprétations ,  y  avoit  eu  diverses  causes 
aussi  en  ceste  sa  venue  devers  le  duc,  par  longues  médita- 
tions digérées,  et  desquelles  le  bon  duc  nulle  n'accepta  en 
vanité ,  ne  en  élation  de  cœur,  mais  en  simple  charitable 
regard  à  noblesse  et  à  toute  entière  intention  de  bien  faire 
pour  l'honneur  de  Dieu,  à  qui,  non  à  soy  propre,  ne  à  son 
mérir,  il  imputoit  l'honneur  de  ceste  besogne,  et  de  mainte 
autre,  comme  qui  ce  sçay  et  puis  affirmer  de  luy  :  que  là 
où  en  ses  haux  et  vieux  jours  tous  les  grands  honneurs 
du  monde  sur  luy  se  surfondoient,  certes  comme  plus  luy 
en  survenoient  et  surcroissoient  de  jour  en  autre,  comme 
plus  en  fuyoit  la  gloire  et  le  louer  des  hommes,  et  plus  se 
réputoit  humble  et  moins  digne  d'en  avoir  grâce. 

CHAPITRE  VIII. 

Comment  le  duc  prit  congé  d'elle  et  s'en  alla  à  Saint-Omer,  luy 
promettant  d'avoir  son  cas  pour  recommandé. 

Tant  seulement  une  nuyt  demora  le  duc  à  Saint-Pol 
emprès  la  royne  angloise  ;  et  le  lendemain ,  par  un  ven- 
dredi matin,  fit  venir  la  duchesse  de  Bourbon  sa  sœur 
devers  elle,  prit  moult  humblement  congé  à  icelle  royne 

en  liiy  offrant  son  pouvoir,  luy  promit  d'avoir  ses  affaires 
pour  recommandées  et  de  non  souffrir  jamais,  en  tant  qu'il 
pourroit,  qu'aucunes  choses  fussent  faites  à  Saint-Omer 
en  son  préjudice.  Mais,  comme  le  roy  françois  mesme  y 
avoit  ses  ambasadeurs  et  ses  gens,  desquels  elle  se  devoit 
fier,  ce  disoit,  comme  qui  tenus  estoient  à  elle,  ne  voulut 
pas  prendre  toute  la  charge  sur  luy,  de  peur  des  aventures 
et  des  conclusions  qui  là  seroient  prises,  ne  sçavoit  quelles. 
Contenta  moult  hautement  ladite  royne  et  luy  mit  le  cœur 
en  paix  et  en  repos  plus  qu'oncques  n'a  voit  eu,  [et  elle] 
plora  de  joye  et  de  pitié  à  luy  dire  adieu  et  bénissoit 
l'heure  quand  oncques  s'estoit  traveillée  de  venir  vers  luy, 
et  disoit  que  jamais  si  bon  exploit  n'avoit  fait  depuis  sa 
fortune  muée.  Le  duc  monta  à  cheval  et  s'en  alla.  Et  pres- 
tement luy  party  et  qu'environ  pouvoit  estre  près  d'une 
lieue  loing,  vint  un  chevalier  vers  elle,  et  luy  porta  deu:^ 
mille  escus  '  d'or  avec  un  riche  diamant,  que  le  duc  luy 
fit  pryer  qu'elle  le  i^rist  en  gré.  Et  estoit  le  diamant  de 
grant  coust.  A  ses  trois  damoiselles  fit  donner  à  chacune 
cent  couronnes  d'or,  aussi  cinq  cens  escus  d'or  au  grand 
séneschal,  et  deux  cens  autres  escus  à  un  chevalier  qui 
estoit  avec  luy,  son  parent,  nommé  messire  Jehan  Car- 
bonneP.  Et  fit  faire  tous  ces  personnages  après  son  par- 
tement,  pour  fuyr  les  remercimens  des  uns  et  des  autres, 
de  quoy  ne  quéroit  la  gloire. 

Vint  doncques  la  duchesse  de  Bourbon  devers  elle  à 
Saint-Pol,  là  où  arrière  eut  un  nouvel  rassemblement, 
moitié  de  ris,  moitié  de  pleurs.  Se  conjoyrent  amiable- 
ment  ensemble  comme  deux  sœurs,  là  où  la  royne  conta 
de  ses  aventures  à  la  duchesse  qui  moult  y  prit  de  pitié, 

'  Le  manuscrit  de  Belœil  porte  :  «  Deux  mille  couronnes.  » 
'  La  mère  de  Pierre  de  Brezé  se  nommait  Clémence  Carbonnel. 

et  desquelles  nulles  semblables  ailleurs  ne  sont  trouvée» 
en  livres,  tant  en  cas  de  povreté  et  de  misérable  estroite 
faim  comme  de  danger  et  de  péril  de  mort  par  maintes  fois 
entre  les  mains  de  ses  ennemis ,  disant  que  trouvée  s'es- 
toit,  l'espace  de  cinq  jours  durant,  que  son  mary  le  roy, 
son  fils  et  elle  n'avoient  pour  eux  trois  que  un  barenc,  et, 
non  pas  du  pain  pour  nourriture  d'un  jour;  et  que  j^ar  un 
jour  solempnel,  s'estoit  trouvée  à  la  messe,  non  ayant 
vaillant  un  noir  denier  pour  offrir  ;  par  quoy  mendique  et 
disetteuse,  pria  à  un  archer  escot  de  luy  prester  aucune 
cbose,  qui  demy  à  dur  et  à  regret  luy  tira  un  gros  d'Es- 
cosse  de  sa  bourse  et  le  luy  presta.  Conta  aussi  comment, 
à  sa  derraine  malheurée  desconfiture  où  elle  fut  prise  et 
saisie,  elle  fut  robée  et- despouilliée  de  tout  son  vaillant, 
de  ses  royaux  joyaux  et  liabits  ,  de  ses  grosses  vasselles, 
et  des  trésors  lesquels  cuidoit  aller  sauver  en  Escoce  ;  et 
lesquelles  choses  toutes  prises,  qui  riens  ne  lui  estdient  au 
regard  du  surplus,  fut  prise  mesme  et  saisie  au  corps, 
vilainement  arraisonnée  et  tensée,  courrue  sus  à  espéè 
traite,  prise  par  l'atour  du  chief  pour  luy  trancher  le  col, 
menacée  de  divers  tourmens  et  de  crudélités,  là  où  elle, 
ruée  à  genoux  et  les  mains  jointes,  gémissant  et  plorant, 
prya  que,  pour  honneur  de  divine  pitié  et  humaine ,  en 
l'honneur  de  toute  noblesse ,  souverainement  de  féminine 
nature,  la  voulsissent  prendre  à  mercy,  et  qu'en  prenant 
compassion  de  son  povre  malheuré  corps,  voulsissent  re- 
cognoistre  au  moins,  comme  malheureuse  qu'elle  estoit  là 
entre  leurs  mains,  que  toutesvoies  estoit  fille  de  roy,  et 
autrefois  eux-mesmes  l'avoient  recognue  et  tenue  pour 
leur  royne  ;  par  quoy,  si  maintenant  leurs  mains  se  souil- 
loient  en  son  sang,  la  cruauté  en  demoreroit  empreinte  en 
la  mémoire  des  hommes  par  tous  siècles.  Et  disant  ces 

paroles,  tousjoursplouroit  si  fondamment,  qu'il  n'y  avoit 
ne  ciel,  ne  terre  qui  n'en  dust  prendre  pitié,  avec  ce  que 
persévéramment  escrioit  sur  la  miséricorde  de  Dieu,  dont 
les  cieux  conçurent  la  clameur  ;  car  prestement  et  comme 
par  envoi  de  Dieu ,  commença  un  tel  discord  et  desroy 
entre  ceux  qui  l'avoient  prise  et  desconfite,  pour  cause  du 
butin  et  du  gagnage  de  sa  despouille,  que  furieusement 
tuaus  l'un  l'autre ,  comme  gens  enragés ,  n'entendoient 
plus  à  la  très-douloureuse  desconfortée  royne  leur  prin- 
cesse, mais  l'abandonnèrent,  et  fuyans  l'un  ci,  l'autre  là, 
par  impétueuse  fureur,  pour  occir  et  estre  occis,  afin  d'em- 
prendre  et  ravir  leur  proie  à  part,  l'un  d'un  costé,  l'autre 
de  l'autre,  dont  il  en  ensuivy  mainte  mort.  Par  quoy, 
quand  ceste  povre  royne  vit  ce,  et  qu'il  luy  sembloit  bien 
que  c'estoit  un  droit  divin  envoy  pour  elle,  parla  piteuse- 
ment à  un  escuier  qu'elle  vit  là ,  et  luy  prya  qu'en  l'hon- 
neur de  la  passion  de  Nostre-Sauveur  Jésus -Clirist  il  prist 
pitié  d'elle ,  et  de  luy  aider  qu'elle  pust  estre  sauvée.  Sy 
la  regarda  l'escuyer ,  et  Dieu  luy  fit  concevoir  une  pitié 
envers  elle ,  par  laquelle  il  luy  dist  :  «  Madame  ,  montez 
«  derrière  moy,  et  monseigneur  le  prince  devant,  et  je 
«  vous  sauveray  ou  je  y  mourray,  combien  que  la  mort 
«  m'y  est  plus  apparente  que  autrement.  »  Sy  monta  la 
royne  et  son  fils.  Et  donna  Dieu  tel  amusement  à  tous  les 
autres  que  nul  d'eux  oncques  ne  perçust  leur  partement , 
ou  s'ils  le  perçurent,  sy  ne  leur  en  estoit-il  riens,  pour 
entendre  à  leurs  propres  vies. 

Or  y  avoit-il  une  forest  prochaine  du  lieu  où  cecy 
avint.  Sy  ne  désira  la  royne,  fors  estre  en  icelle  pour  estre 
hors  de  la  vue  des  autres.  Sy  y  tira  tout  droit  l'escuier, 
non  pas  sans  peur.  Et  tant  fit  qu'en  la  forest  entrèrent 
sans  encombre ,  là  où  n' avoit  arbre  toutesvoies ,  qui  ne 

semblast  à  la  royne  que  ce  ne  fust  un  homme  à  espée 
traite  et  qui  ne  luy  escriast  :  «  A  la  mort  !  »  Car  avoit  la 
cervelle  et  toutes  les  veines  du  corps  pleines  de  crudelles 
menaces  et  impressions  qui  luy  représentoient  mort,  dont 
jamais  ne  cuidoit  eschapper.  Avoit  toutesvoies  tousjours 
un  regard  sur  son  fils  plus  que  sur  elle  ;  et  disoit  que  au 
fort,  de  luy  ne  pouvoit  clialoir  si  elle  mouroit  ou  non; 
mais  de  son  fils,  réputoit  la  pitié  trop  grande,  si  perdition 
en  estoit  faite  ;  car  estoit  le  vray  hoir  de  la  couronne,  et 
par  qui  vie  une  fois,  elle  avoit  espoir,  tout  retourneroit  à 
sa'  droiture.  Sy  avoit  tant  grande  et  extrême  peur  de  cest 
enfant  que ,  non  chaillant  de  sa  vie  propre  à  sauver ,  ne 
quéroit  que  la  sauveté  de  son  fils;  car  ne  pensoit  jamais 
vuyder  de  ceste  forest  sans  estre  rattainte  arrière  de  ses 
ennemis,  là  où  en  la  mort  de  tous  les  deux,  et  de  l'escuier 
avecq,  n'y  avoit  point  d'espargne. 

CHAPITRE  IX. 


Comment  la  royne  et  son  fils,  passant  par  cette  forest,  trouva  uu 
brigand,  et  delà  pitoyable  complainte  qu'elle  fit. 


Or  y  avoit  en  celle  forest  coustumier  repaire  de  brigans, 
et  dont  la  famé  par  pays  portoit  d'estre  impitéahles  meur- 
driers  couppt-gorges.  Sy  advint,  et  comme  Dieu  voulut 
peut-estre  pour  tant  plus  faire  mystérieuse  l'infortune  de 
ceste  royne,  qu'ainsi  que  toute  se  tourmentoit  en  sa  do- 
loreuse  adversité  et  se  lamentoit  à  l'escuier  de  son  annuy, 
survint  un  hrigant  hydeux  et  horrible  en  l'aspect,  prest 
et  adonné  à  faire  tout  mal.  Et  mu  comme  voyant  proj^e  h 
soy  rassaisier,  ce  luy  sembloit,  en  ce  que  avoit  de  cous- 
tume,  approcha  à  la  royne  à  intention  de  y  mettre  main, 

et  pensant  la  calengier  et  ce  qu  elle  portoit ,  ne  varia  en 
en  faire  comme  des  autres,  mais  après  prise  obtenue. 
Comme  doncques  ceste  noble  royne  vit  ce ,  et  ne  pensoit 
fors  qu'à  mort  tousjours  ,  de  quel  lez  que  venir  pourroit, 
fust  du  costé  des  ennemis  dont  elle  estoit  eschappée ,  fiist 
du  costé  des  brigans  dont  maintenant  veoit  l'évident 
exemple ,  angoisses  à  tous  lez  à  double  mort  la  surpri- 
rent; et  voyant  que  du  péril  ne  pourroit  évader,  sinon  par 
grâce  de  Dieu  mesme ,  appela  à  venir  devers  elle  le  bri- 
gant,  et  le  prévint  en  parole;  etmonstrantque  d'elle  ne  luy 
estoit  riens ,  mourust  ou  non ,  envers  seule  amour  mater- 
nelle tourna  ses  yeux  vers  luy,  en  disant  ces  paroles  : 
«  0  homme  né  de  bonne  heure,  si  tu,  après  tant  de  maux 
«  que  tu  peux  avoir  faits,  te  convertir  puisses  à  faire  un 
«  bien  dont  par  tous  siècles  sera  mémoire  !  Tu  es ,  comme 
«  je  suppose,  ennemy  à  tous  passans,  et  de  nulluy  amé, 
«  doubté  et  cremu  comme  la  mort ,  car  tu  la  ]3ortes  es 
«  mains,  et  ne  sçus  jusques  aujourd'hui,  ne  n'as  gousté 
«  oncques  que  c'est  de  compassion,  ne  de  pitié,  sinon  que 
«  le  sang  chrestien  que  tu  as  fait  randir  sur  terre,  t'a  pu 
«  commovoir  l'humanité  plus  que  de  beste  mue.  Or  a  esté 
<i  autresfois  ton  usag-e  de  quérir  ce  en  quoy  tu  penses  exer- 
ce cer  ta  cruauté ,  et  de  mettre  tes  espies  et  aguets  pour 
«  saisir  es  mains  les  humains  corps.  Et  moy  ores,  non 
«  pourgettée,  ni  circuite  de  tes  las,  te  vay  appelant  mes- 
«  mes  et  priant  que  tu  viengnes  vers  moy,  comme  si  lasse 
«  fusse  et  ennuyée  désormais  de  vivre,  et  non  ayant  heure 
«  d'eschapper  tes  cruelles  mains.  Et  certes,  bien  le  .dois 
«  penser  estre  tel ,  qui  mesmes  à  ceste  intention  te  fais 
«  approche,  sauve  merci  que  je  demande.  Donc,  pour  ce 
«  que  tu  n'en  fus  oncques  coustumier ,  et  que  ton  cœur 
«  est  cruel,  et  qu'oncques  telle  prise  ne  te  chut  es  mains, 

«  je ,  pour  vaincre  ton  ancien  usage  et  le  faire  tourner 
à  pitié,  te  viens  ruer  entre  tes  mains,  la  misérable 
et  doloreuse  royne  d'Angleterre,  ta  princesse,  la  plus 
avieutie  '  de  fortune  qui  oncques  régnast ,  et  la  plus 
percée  d'amers  aguillons  de  mort,  dont  jamais  fust  lu 
en  livres.  0  homme  ,  si  tu  as  aucune  cognoissance  du 
nom  de  Dieu,  ne  si  ton  humanité  a  conçu  aucune  chose 
de  sa  Passion,  nostre  salut,  sy  te  prenne  pitié  doncques, 
en  l'honneur  d'icelle ,  de  ma  misère  ;  et  qui  ne  refuse 
au  fort  ta  cruauté  estre  monstrée  en  moy,  sauve  au 
moins  et  espargne  de  mort  ce  jouvencel,  le  fruit  de  mon 
ventre,  la  géniture  et  seul  unique  fils  de  ton  roy,  futur 
vray  hoir,  si  Dieu  plaist,  du  royaume  dont  tu  es  suppos  ; 
sauve-le  et  luy  baille  garant  entre  tes  bras.  C'est  ton  roy 
à  venir,  et  celuy  dont  les  cieux  capteront  la  bonté  à 
luy  faite  et  te  la  mettront  au  front  devant  Dieu,  là  où 
de  mille  ans  peut-estre,  non  dès  le  commencement  du 
monde,  ne  fut  jamais  monstrée  si  glorieuse  œuvre, 
quand  tu ,  le  cruel  des  cruels ,  en  l'espargne  et  sauveté 
d'un  seul  enfant,  auras  sauvé  cent  mille  milliers  de  vies 
par  pitié  non  apprise.  0!  et  comme  heureuse  ta  crudélité 
alors ,  qui  tirée  à  compassion  effacera  toutes  inhuma- 
nités passées,  et  comme  bienheuré  Testât  du  brigant, 
quand  capable  d'une  royne  d'Angleterre  et  de  son  fils 
pour  pouvoir  occire,  aura  esté  fait  salutaire  refuge  de 
leurs  vies,  contre  condition  non  à  croire  oncque  soie  "  ! 
0  homme  !  gagne  Dieu  aujourd'hui  en  ta  part,  pour 
délaisser  une  triste  mère  ;  et  en  donnant  vie  à  la  mou- 
rante ,  sauve  aussi  de  mort  en  autrui  mains  l'innocent 

'  Avieutie,  alientie,  maltraitée. 

-  Contre  condition  non  a  croire  oncque  soie,  bien  que  l'on  ne  pût  s'at- 
tendre à  trouver  cette  générosité  chez  lui. 

«  royal  sang  que  je  te  livre,  non  à  intention  que  tu  le  me 
«  relivres,  mais  qu'en  tes  mains  homicides  tu  l'absconses 
«  et  couvres  contre  tous  autres.  Certes,  si  tu  sçais  prendre 
«  bien ,  moult  est  digne  aujourd'hui  et  heureux  ton  in- 
«  digne  estât,  lequel  crému  à  peine  de  la  vermine  du  bois, 
«  est  requis  ores  pour  manteau  de  salut  à  un  des  grands 
«  de  la  terre,  et  à  qui  sera  grant  heur,  mesmement  grâce 
«  et  glorieuse  aventure,  de  son  cachier  et  muchier  désor- 
«  mais  avecques  toy  en  ces  bois  et  buissons,  de  son  em- 
«  bleret  celer  es  fueillages  de  la  forest,  de  manger  glands 
«  et  racines  au  besoing  avecques  les  porcs,  et  de  voir  et 
«  apprendre  tes  cruelles  inhumanités,  si  ainsy  avient, 
«  comme  ton  disciple,  et  là  où  le  coucher  en  froide  terre, 
«  moullié  et  mal  mis,  en  dur  et  aigre  repos,  vivre  comme 
«  beste  non  comme  homme,  attendant  perdition  d'âme  et  de 
«  corps,  certes  ce  luy  sera  arrière  comme  chambre  de  royal 
«  atour  ;  ce  luy  sera  lit  de  jocondité  et  de  solas  ;  ce  luy  sera 
a  compagnie  et  adestrance  de  baronnie;  et  réputera  plus 
«  richesse,  en  celle  povreté,  avoir  vie  sauve ,  qu'en  splen- 
«  deur  et  possession  de  couronne  non  agouster  les  varia- 
«  bilitésde  fortune.  0  homme,  je  te  fais  aujourd'hui  le 
«  ventre  de  mon  enfant;  je  te  constitue  sein  et  tettin  qui 
«  l'a  nourry;  je  te  fais  père  et  mère  de  mon  portage.  Et 
«  je,  qui  en  dusse  estre  sauveresse  devant  les  lyons,  je  te 
«  le  mets  en  main  meurdrière  des  chrestiens.  Fay,  je  te 
«  supplie ,  mon  requérir  ;  sauve  mon  fils  et  le  me  garde , 
«  lequel,  si  Dieu  luy  vouloit  envoyer  l'heure  de  son  res- 
«  sourdre,  te  pourroit  remérir  hautement  cestuy  service , 
«  dont  oncques  jamais  si  estrange ,  ne  si  haut  mystère 
«  n'escheyt  en  main  de  tel  homme  comme  toi.  » 

CHAPITRE   X. 


Comment  le  brig-ant,  voyant  le  deseonforté  semblant  de  la  royne, 
amolli  de  compassion,  commença  à  plorer  avec  elle. 


A  tels  mots,  ou  aiiques  près  en  substance,  la  povre 
royne  arraisonna  le  brigant,  lequel,  voyant  ses  larmes  et 
son  desconforté  semblant,  ensemble  et  qu'elle  estoit  royne 
du  pays,  prit  une  amère  pitié  en  luy;  et  suscité  du  Saint- 
Esprit  qui  l'amolist  en  cœur,  prit  mesmes  à  plorer  avec- 
ques  elle  et  de  soy  ruer  à  ses  pieds,  disant  :  qu'ains  mour- 
roit  de  mille  morts  et  d'autant  de  tourmens,  premier  qu'il 
abandonnast  le  noble  fils  et  ne  le  menast  au  port  de  salut, 
maugré  tous  hommes.  Et  priant  mercy  à  la  royne  de  ses 
meffaits,  comme  si  elle  portast  sceptre  en  Londres,  voua  à 
Dieu  et  à  elle  de  non  jamais  rentrer  en  celuy  estât  et 
d'amender  sa  vie  en  observation  de  miséricorde.  Sy  prit 
le  fils  assez  en  haste ,  car  peur  tousjours  chassoit  la  royne 
que  ne  fust  rattainte,  par  quoy  ne  quéroit  riens  que  d'estre 
quitte  de  l'enfant  et  de  le  mettre  en  la  main  de  Dieu 
pour  le  conduire.  D'elle-mesme  ne  faisoit  poix,  mais  le  fils 
seulement  luy  sufEsoit  d'absconser',  non  sa  propre  per- 
sonne; ainsy  baisant  son  fils  plorant  et  gémissant,  le 
laissa  entre  les  mains  du  brigant,  qui  noblement  en  fit 
son  devoir  depuis.  Et  la  royne,  tirant  pays  en  la  garde  de 
Dieu  derrière  l'escuier,  sur  adressement  d'œil,  tendoit 
vers  une  marche  estrange,  où  trouver  pensoit  son  mary  le 
roy.  Auquel  parvenue  par  longs  annuyeux  traveils ,  luy 
conta  les  aventures  telles  que  avez  oyes,  et  telles  auques 
près.  Et  eu  semblable  forme  les  conta  aussi  à  la  duchesse 

'  Absconser  (de  absconderé],  caclier. 

de  Bourbon  sa  cousine,  pour  iuy  faire  feste  de  son  malheur. 
Laquelle  y  prit  grand  pitié ,  et  disoit  :  que  certes ,  sans 
oncques  avoir  passé  l'estroit  de  la  mort,  fortune  oncques  de 
si  haute  princesse  comme  elle,  n'avoit  esté  de  plus  dure 
affaire,  et  qu'à  cause  de  ce,  si  Dieu  ne  la  relevoit  en  lu}^ 
changeant  son  malheur,  elle  devroit  estre  mise  au  livre  des 
nobles  femmes  malheureuses,  l'outre-passe  de  toutes'.  Et 
à  bien  l'entendre,  disoit  vray.  Car  n'a  esté  vu  jamais,  ne 
ouy  que  un  tel  prince  et  une  telle  princesse  chrestienne, 
sans  avoir  esté  de  vie  énorme",  par  quoy  provocassent 
Dieu  contre  eux ,  et  sans  estre  entrés  en  possession  de  leur 
royaume  par  tyrannie  et  forfait,  aient  esté  si  despitement 
choulés'  aux  pieds  de  fortune,  que  eux,  estans  roy  et 
royne  de  nature,  vrais  hoirs  et  antiques  possesseurs,  n'aient 
conservé  pied  de  terre  qui  leur  soit  maison  pour  eux  re- 
traire, sinon  d'emprunt,  denier  noir,  ni  blanc  pour  entre- 
tènement  de  leur  vie,  et  non  obstant  toute  expulsion  dehors 
de  leur  propre ,  avecques  confusion  de  plusieurs  cruelles 
batailles  dépressives,  non  avoir  demeuré  emprès  eux  ne 
foy,  ne  loyauté  de  vassal,  ne  serment,  ne  hommag-e,  ne 
quelquonque  révérence,  ne  fidélité  de  service  ;  et  puis,  qui 
plus  est,  ceste  povre  royne  avoir  esté  sur  le  pas  de  la  mort, 
confuse  entre  les  mains  de  ses  serdaux*,  fuyr  seule  par  les 
champs  comme  une  misérable  meschante ,  estre  cons- 
trainte,  par  avis  d'un  mieux  faire,  de  mettre  et  laisser  son 
fils  en  la  main  d'un  brigant  meurdrier,  lui  requérir  sau- 
vement  de  sa  vie,  et  qui  au  regret  l'eust  mis  par  avant  en 

'  Chastellain  se  souvint  de  cette  parole  de  la  duchesse  de  Bourbon, 
eu  écrivant,  en  l'honneur  de  Marguerite  d'Anjou,  un  traité  qui  sera 
compris  dans  cette  édition. 

-  Énorme,  infâme,  chargée  de  crimes  et  de  méfaits. 

*  Chaulés,  foulés. 

•*  Serdaux,  serfs.  Ou  lit  -.féodaux,  dans  le  ms.  d'Arras. 

garde  du  plus  grand  de  son  sang,  l'a  commis  maintenant 
en  une  main  desfiable,  toute  riche  de  l'aventure'  !  Certes, 
ne  sçay  comment  ores  en  ce  présent  cestuy  cas  peut  son- 
ner aux  escoutans;  mais  aux  voians  lors,  il  sembloit  estre 
esmerveillable  et  le  plus  en  toute  condition  qui  gaires 
fust  oncques. 

Or  entendez  icy,  vous  les  hommes;  mirez-vous  icy, 
vous  les  princes  et  les  rois,  qui  au  temps  de  vos  prospé- 
rités que  n'assavourez,  avez  les  cœurs  en  haut  orgueil, 
vivez  tous  fichés  en  vanités  et  en  temporelles  gloires,  tous 
adonnés  à  vos  désirs  et  sensuels  appétits  à  peu  de  reg'ard 
dont  tout  vient  et  dont  tout  vous  procède,  et  présumez 
estre  comme  à  demy  divins  en  terre,  et  estes  hommes, 
et  souvent  moins  que  hommes  ;  car  raison  vous  est 
esteinte,  et  estes  lanternes  sans  clarté,  ténèbres  mesmes, 
qui  dussiez  estre  luminaires  rayans,  exemple'  de  bien 
faire  et  de  tout  honneur,  là  où  aujourd'hui  en  plusieurs, 
hélas!  se  trouve  le  rebours.  0!  cognoissez  par  cestuy 
exemple  allégué  dessus,  comme  moult  povre  misérable 
la  chose  est  de  vostre  vanité,  de  vostre  eslèvement  et 
exaltation  transitoire,  que  fortune  mesme,  quoique  par 
temps  vous  flatte,  tient  à  dérision,  et  n'accoute  à. vos  pou- 
voirs, ne  à  vos  fiertés,  ne  à  vostre  gloire,  ne  à  vos  hauts 
proposemens  et  entreprendres ,  ains  là  où  glorieux  et  di- 
vins vous  vous  réputez  par  orgueil  et  présumption,  vous 
fait  souvent  sentir  vostre  humanité  estre  bestiale,  et  re- 
cognoistre  en  un  servil  tout  confus  humilié  estât,  quelle 
estoit  la  dignité  de  Testât  perdu  par  faute  de  recognois- 
sance.  0  !  n'eutendez-vous  que  non  pour  vous,  mais  pour 
autrui,  vous  devez  régner?  et  que  la  dignité  qui  resplend 

'   Toute  riche  de  l'aventure,  heureuse  de  ce  hasard. 

en  vous  et  vous  est  commise ,  en  autrui  doit  transférer 
son  effet?  Donc,  si  vous  estes  en  faute,  en.qui  pensez-vous 
en  tourner  la  chargée,  sinon  en  vos  fronts?  Que  n'en 
fussiez  de  meilleure  heure  bergers  que  roys  si  faits  '  ! 
Saiil  fut  roy  par  divine  vocation,  et  extrait  de  commun 
peuple,  fut  eslevé  en  commandement  sur  les  princes  des 
lignages  ;  ne  maintint  pas  toutesvoies  la  voye  à  luy  en- 
jointe, destourna  ses  yeux  en  aveuglement,  perdit  grâce 
et  divine  amour,  et  en  fin  vydant  d'espoir  de  salut,  se  pro- 
cura fin  de  mesme,  qui  estoit  dampnable. 

CHAPITRE  XI. 

Comment  la  royne  se  partit  de  Saint-Pol  et  vint  à  Bruges. 

Moult  firent  grand  chière  les  deux  dames  à  Saint-Pol  ; 
et  furent  faits  de  grans  festoyemens  aux  despens  du  duc," 
tant  que  là  se  trouvèrent  ensemble.  Or  se  vouloit  partir  la- 
dite royne  dudit  Saint-Pol,  et  après  avoir  vu  ce  qu'elle 
alloit  quérant  (c'estoit  le  duc),  s'en  vouloit  retourner  à 
Bruges,  là  où  elle  avoit  laissé  son  fils  et  le  remanant  de 
ses  gens.  Sy  prit  congé  de  la  duchesse  de  Bourbon  et  de 
tous  autres;  et  par  un  samedi  bien  matin,  à  cinq  heures, 
m"  de  septembre  ^ ,  partit  de  ladite  ville  accompagnée 
du  seigneur  de  Moreul ,  de  messire  François ,  fils  du 
marquis  de  Ferrare ,  de  messire  Morelet  de  Renty  et  de 
messire  Guillaume  de  Saulx,  avec  plusieurs  des  archers 
du  duc  qui  la  conduisirent,  et  auxquels  le  duc  avoit  donné 
charge  de  la  mener  saine  et  sauve  et  defi^endre  encontre 

•  Mieux  eût  valu  que  de  tels  rois  n'eussent  été  que  bergers! 

*  Samedi  3  septembre  1463. 

TOM.    IV.  20 

tout  homme  jusques  au  deliors  de  tous  ses  pays,  par  où 
mieux  luy  plairoit  vuider.  Car  le  duc  craignoit  fort  (et 
luy  a  voit  esté  dit  pour  certain),  que  les  Anglois  avoient 
tendu  à  venir  sur  elle  à  Saint-Pol.  Sy  doubtoit  que  arrière 
n'en  fissent  autretant,  et  qu'en  effet  ne  travaillassent  à  la 
prendre  et  finablement  de  la  faire  mourir.  Sy  y  avoit 
pourvu  et  la  vouloit  garantir  en  ses  pays,  comme  raison 
le  donnoit.  Et  certes  n'eust  esté  la  provision  de  sa  main  et 
qu'il  en  faisoit  comme  son  propre  fait,  ceux  de  Calais 
eussent  tendu  dessus,  et  l'eussent  non  prise,  mais  tuée, 
pour  faire  fin  de  la  querelle,  et  plustost  encore  de  l'enfant 
que  de  la  mère,  si  le  pouvoir  y  eust  esté  leur. 

Or  vint  à  Bruges  ladite  royne,  en  la  conduite  des  gens 
du  duc,  saine  et  sauve,  là  où  arrière  honneur  et  réception 
lui  furent  faites  très-grandes,  de  par  l'ordonnance  du  duc; 
et  luy  furent  donnés  les  vins  et  les  présens  de  la  ville  avec 
toutes  offres  d'amour  et  de  gratuité  qui  estoient  possibles. 
De  quoy  elle  remercia  les  offrans  en  disant  :  que  tant  luy 
avoit  fait  d'honneur  et  de  bien  leur  prince,  le  duc  son  cou- 
sin, qu'à  peine  espéroit-elle  jamais  d'avoir  le  pouvoir  de 
l'en  remercier  au  condigne.  Disant  encore  :  qu'entendue 
l'indignation  qu'elle  avoit  doubté  estre  en  luy  envers  elle, 
avoit  eu  peur  que  jamais  l'eust  daigné  regarder,  dont 
maintenant  tout  en  contraire  l' avoit  trouvé  le  meilleur  des 
bons  et  le  plus  humble  et  de  meilleur  sens  que  savoit  en 
terre.  Sy  en  plaisoit  moult  le  record  à  ceux  de  Bruges  ; 
et  louoient  Dieu  qu'en  bouche  d'une  telle  royne  et  dont 
autrefois  avoit  couru  voix  de  inimitié,  la  gloire  et  la  ma- 
gnificence de  leur  prince  fussent  aussi  hautement  ramen- 
tues  et  mémorées.  Le  comte  de  Charolois  vint  pour  celuy 
temps  en  Bruges,  en  partie  pour  honorer  en  la  ville  au 
lieu  de  son  père  ladite  royne,  laquelle  il  savoit  estre  douée 

de  haut  sens  et  de  cognoissance,  et  qui  d'estat  et  d'ap- 
pertenir  savoit  ce  qui  s'en  devoit  savoir,  comme  une  des 
princesses  du  monde  g-rande  entre  les  autres  et  qui  autant 
en  avoit  vu.  Sy  sembloit  audit  comte,  avec  l'affection 
qu'il  portoit  à  son  mary  et  à  elle,  que  bien  feroit  de  luy 
tenir  compagnie  aussi  à  Bruges,  tant  qu'elle  y  seroit.  Et 
comme  son  père  le  duc  avoit  monstre  sa  noblesse  envers 
elle  et  de  quoy  il  couroit  grand  famé,  luy  par  semblable, 
en  ensyeuvant  vertu  paternelle,  se  devoit  conclure  aussi  à 
luy  faire  tous  honneurs  et  devoirs  possibles  pour  la  con- 
jouir,  souverainement  en  celle  fameuse  ville  de  Bruges 
dont  toutes  nations  font  mémoire.  Sy  escheyt  ainsy  pour 
celuy  temps,  que  le  bastard  de  Bourgongne  aussy  y  estoit, 
et  se  tenoit  en  une  abbaye  de  Saint-Andrieu  '  lez  Bruges  ; 
messire  Philippe  de  Crèvecœur%  chevalier,  en  une  autre 
maison  prochaine;  messire  Pierre  Wast%  chevalier,  aussy 
en  une  autre,  en  attente  de  faire  armes  au  mois  d'octobre 
prochain,  encontre  tous  chevaliers  de  tous  royaumes 
chrestiens,  semons  et  advertis  de  ce  pour  tout  ledit  mois, 
là  où  nul  ne  comparut.  Tous  ces  trois-ci  se  tinrent  logés 
emprès  ledit  Bruges,  alors  que  ladite  royne  y  estoit  et  que 
le  comte  de  Charolois  y  estoit  aussy  pour  la  festoyer.  Sy 
en  estoit  la  compagnie  d'estime  et  de  plus  grand  bruit^ 
pour  ce  que  ledit  bastard  estoit  homme  de  grand  monstre*. 

•  L'abbaye  de  Saint-André,  à  2  kilomètres  au  sud  de  Bruges. 

-  Philippe  de  Crèvecœur,  seigneur  de  Cordes  et  de  Lannoy,  fils  de 
Jacques  de  Crèvecœur,  et  de  Marguerite  de  la  Trémouille.  Après  la  mort 
de  Charles  le  Hardi,  il  embrassa  le  parti  de  Louis  XI,  et  nous  trouvons 
son  nom  effacé  des  escroes  de  l'hôtel  de  Marie  de  Bourgogne,  à  la^ate 
du  n  juillet  1477.  On  le  citait  parmi  les  plus  habiles  hommes  de  guerre 
de  son  temps.  Son  épitaphe  figure  dans  les  Bits  et  faits  de  Molinet. 

=  Pierre  Vasque  de  Saavedra. 

^  De  grant  monstre,  de  grande  apparence,  aimant  à  étaler  un  grand 
1  axe. 

Sy  furent  faits  plusieurs  banquets,  souppers  et  semonces 
en  divers  lieux,  et  tous  en  la  contemplation  dudit  comte 
et  en  l'amour  de  la  royne,  là  où  entre  autres  en  j  eut  un, 
là  où  la  royne,  à  prendre  l'eau  pour  seoir  à  table,  appela 
le  comte  pour  venir  laver  avec  elle.  Lequel  sachant  son 
devoir  et  ensuivant  les  pas  de  son  père  qui  estoient  en 
toute  révérence  et  honneur  envers  toutes  couronnes,  plei- 
nement refusa,  et  non  soy  vueillant  tant  avancer,   ne 
pouvoit  mener  ladite  royne  à  ce  faire.  Par  quoy,  coste  à 
coste  de  luy  toutesvoies  et  bien  légièrement  prit  l'eau  à 
par  elle,  moult  regardant  au  savoir  de  son  cousin.  Sy  fut 
prestement  portée  l'eau  au  prince  de  Galles,  pour  laver , 
lequel  arrière  ne  voulut  laver,  sinon  que  son  cousin  le 
comte  y  fust  en  semblable  honneur  comme  luy,  lavant 
et  essuyant.   Par  quoy,  tout  jeusne  comme  il  estoit  et 
bien  enseigné,  tira  ledit  comte  à  laver  avec  luy  et  tout 
ensemble,  à  quoi  iceluy  prince  y  restiva  de  tout  son  effort, 
et  disoit  que   jà   ne   laveroit,  son  honneur  sauve.    Par 
quoy  le  jeusne  prince  et  la  royne  encore  qui  y  mettoit 
son  décret,  juroient  que  jà  n'y  laveroit  sans  luy,  et  que 
tels  honneurs  ne  se  dévoient  faire  de  luy  à  eux,  souve- 
rainement en  dedans  les  seigneuries  de  son  père  et  à  si 
infortunées  et  misérables  personnes  comme  ils  estoient. 
Mais  plus  arrestoient  en  ce  propos  mère  et  enfant,  plus 
perdoient  temps  tous  les  deux  ;  et  ne  pouvoient  traire  le 
comte  à  faire  laver  avec  le  prince,  pour  non  seoir  à 
table  ;   car   recognoissoit,  et  le  savoit  bien  dire  devant 
et  après,   comme  expuls  et  infortuné  qu'il  le  trouvast, 
sy   estoit-il    fils  d'un   roy  d'Angleterre ,   un    des  grans 
princes  du  monde,  et  que  luy,  fils  de  maison  ducale, 
n'estoit  de  si  digne  vocation  qu'un  roy  ;  et  combien  que 
son  père  le  duc  estoit  du  plus  gros  renom  des  chrestiens. 


DE  CHASTELLAIN.  313 

sy  n'avoit-il  titre  de  roy,  et  cognoissoit  ledit  comte  ce'. 
Et  comme  qui  l'avoit  tiré  des  veines  de  son  père  qui 
estoit  plein  d'honneur,   vouloit   recognoistre  son  estât 
aussi   emprès   son  plus  grand,    afin  de  non  commettre 
faute ,  jà-soit-il  que  plusieurs  controverses  y  eust  celuy 
soir  à  ceste  cause  entre  les  nobles,  qui  de  ce  se  débattirent, 
disant  les  uns  que  bien  avoit  fait  le  comte  et  à  son  hon- 
neur ;  autres,  que  plus  qu'à  son  devoir  et  que  là  où  la 
royne  d'Angleterre  mère  estoit  présente  et  hors  de  son 
royaume,  et  estre  venue  par  sauf-conduit  et  par  nécessité 
es  pays  du  duc,  et  ledit  duc,  ne  son  fils  riens  tenir  de  eux, 
ledit  comte  se  pouvoit  bien  passer  àe  luy  porter  tant 
d'honneur  et  de  non  prendre  l'eau  avecq  luy,  considéré 
mesmes  à  qui  il  estoit  fils,  ne  de  quel  prince  et  de  quel 
possession  et  héritage  il  estoit  exspect  et  attendant;   et 
posé  que  fust  non  fils  de  roy,  ni  héritier  de  couronne',  sy 
estoit-il  seul  et  unique  héritier  de  multitude  de  terres 
dont  plusieurs  valent  royaumes.  Et  ainsy  y  eut  grand 
et  long  estrif^  en  ceste  matière,  en  quoy  le  bon  comte 
toutesvoies  avoit  bien  et  noblement  ouvré.  Sy  en  vinrent 
les  nouvelles  en  court  à  Hesdin,  où  estoit  le  duc  ;  et  là  où 
entre  autres  son  plaisir  fut  en  demander  mon  opinion  de 
ceste  matière,  lors  mise  en  question  devant  deux  cheva- 
liers contraires  encecy',  l'un  nommé  messire  Philippe 

'  On  lit  dans  le  manuscrit  de  Belœil  :  «  Sy  estoit  fils  d'un  roi  d'En- 
«  gleterre  et  luy  emprès  le  fils  d'un  roy  n'estoit  que  fils  d'un  duc  qui 
«  n'est  pas  si  digne  que  un  roy,  et  lequel  posé  que  fust  un  des  plus 
«  grans  prmces  chrestiens  et  de  plus  grant  renom,  sy  n'avoit-il  point 
«  titre  toutefois  de  roy  ;  par  quoy  son  degré  n'estoit  point  si  haut,  et 
<■  ledit  comte  recognoissant  ce,  etc.  » 

^  Estrif,  discussion. 

'  On  lit  dans  le  manuscrit  de  Belœil  :  «  Et  là  où  moy  entre-estant 
<■  et  pour  en  avoir  mon  opinion,  ceste  manière  de  faire  fut  mise  en 
«  question  devant  moy  par  deux  chevaliers,  etc.  » 

Pot,  seigneur  de  la  Roche,  disant  que  le  comte  avoit 
fait  son  devoir;  l'autre,  messire  Philippe  de  Croy,  sei- 
gneur de  Quieuvrain ,  disant  que  non ,  et  qu'à  moins  s'en 
pouvoit  bien  passer.  Dont  toutesvoies ,  après  long  déme- 
ner, la  plus  saine  opinion  s'arresta  avecques  le  seigneur 
de  La  Roche  et  moy  avecques  luy  disant  que  non  re- 
gardans  à  fortune  bonne,  ne  maie,  ne  à  estre  hors  du  sien, 
ne  dedans,  la  dignité  royale  emporte  hautesse  sur  estât 
ducal ,  et  comme  plus  est  un  homme  grand  eu  fortune , 
comme  plus  se  doit  humilier  envers  devoir.  Celuy  qui  se 
humilie  devant  son  plus  grand,  celuy  accroist  et  multi- 
plie son  honneur  envers  soy-mesme ,  et  de  quoy  la  bonté 
mesme  luy  resplend  et  redonde  en  face. 

CHAPITRE  XII. 

Comment  le  duc  Philippe  fit  prendre  le  secrétaire  de  Hollande,  nommé 
maistre  Antlioine  Michel,  qui  estoitau  comte  de  Charolois. 

Pendant  que  ceste  *royne  estoit  à  Bruges,  et  le  comte 
de  Charolois  emprès ,  et  que  le  duc  se  tenoit  à  Hesdin , 
attendant  le  roy  qui  là  de  voit  venir,  avoit  division  et 
discord  entre  ledit  duc  et  son  fils,  à  cause  de  plusieurs 
difficiles  matières  dont  dessus  a  esté  faite  mention,  dès 
le  pas  de  messire  Philippe  de  Lalaing  fait  à  Bruges',  et 
souverainement  pour  un  cas  nouvellement  advenu  :  c'es- 

'  Le  pas  d'armes  tenu  par  Philippe  de  Lalaing,  sous  le  nom  de 
Chevalier  du  Perron  avait  eu  lieu  à  Bruges,  au  mois  de  mai  1463.  Ce 
fut  peu  après  qu'un  médecin  (il  s'appelait  Jean  Bruyère)  confessa  qu'il 
avait  été  chargé  par  le  comte  d'Étampes,  â!envoûter  le  comte  de  Cha- 
rolais,  au  moyen  de  certaines  images  de  cire  qui  devaient  communi- 
quer au  jeune  prince  une  langueur  dont  il  ne  se  relèverait  pas.  Les 
chapitres  où  Chastellain  racontait  cette  joute  et  ses  intrigues  sont 
IKjrdus. 

toit  que  le  duc  avoit  fait  prendre  un  sien  secrétaire 
constitué  en  son  pays  de  Hollande  conseiller,  nommé 
maistre  Anthoine  Michel ,  lequel,  parce  que  onluy  im- 
putoit  que  aucunement  avoit  suggestionné  le  peuple  et 
les  bonnes  villes  de  Hollande  trop  en  avantage  et  faveur 
dudit  comte,  le  duc  l'a  voit  fait  saisir  au  corps,  comme 
non  content  de  ce ,  pensant  que  le  comte  son  fils ,  lequel 
il  sentoit  assez  maistrieux  et  roide  en  opinion,  ne  pust, 
par  ceste  manière  de  faire,  tant  et  tant  plus  devenir  dur 
et  restif  enfin  contre  luy,  comme  seigneur  du  pays;  par 
quoy  vueillant  prévenir  et  soy  prendre  à  celuy  qui  en  avoit 
esté  cause,  tendoit  à  le  mettre  en  prison,  par  chastoy 
seulement  ,  non  par  pugnition  corporelle ,  là  où  ledit 
comte,  comme  on  disoitlors  et  ainsi  fut  rapporté  à  court, 
fit  rescourre  ledit  maistre  Antlioine  hors  des  mains  des 
gens  de  son  père,  ses  archers  et  autres,  et  prestement  le 
fit  mener  en  lieu  sauf,  hors  de  la  puissance  et  seignourie 
de  son  père,  lequel,  adverty  du  cas,  très-mal  s'en  tint  à 
content.  Et  si  jamais  avoit  eu  cœur,  ne  rumeur  contre  luy, 
fellement  esmu  maintenant,  le  prit  à  dix  doubles,  et 
ne  s'en  pou  voit  réduire.  Et  tant  s'anima  et  envenima 
contre  luy,  qu'à  peine  il  n'en  perdist  la  nature  de  père 
pour  enhayr  son  fils  à  mort  s'il  l'eust  tenu,  pour  cause 
du  déshonneur  à  luy  fait  par  celuy-mesme  qui,  en  cas 
pareil,  l'eust  dû  défendre,  ce  luy  sembloit.  Sy  en  y  avoit 
des  grandes  murmures  en  court,  avecques  pluiseurs  au- 
tres, et  en  y  avoit  de  grandes  touchant  le  comte  d'Es- 
tampes, comme  avez  oy.  Par  quoy  et  à  quelle  cause 
ledit  père  et  le  comte  estoient  non  bien  unis;  et  en  es- 
toient  toutes  conditions  d'hommes  en  grand  soin  et  per- 
plexité, pour  cause  de  meschief,  et  ne .  savoient  cui  don- 
ner le  tout  tort,  ni  le  tout  droit,  sinon  partye  à  l'un,  partye 

à  l'autre,  mais  griefve  et  mortelle  playe,  ce  disoient,  à 
tous  les  deux  en  jDOUvoit  sourdre.  Dont  ceux  qui  cause  en 
estoient  et  nourriçon,  l'on  disoit  estre  de  maie  lieure  nés. 
Estoient  évidemment  notés  et  cognus  ceux  qui  ce  fai- 
soient,  et  par  qui  moyens  et  partiaux  affaires,  ces  divi- 
sions et  rumeurs  se  maintenoient  entre  les  deux ,  comme 
par  ci-devant  et  plus  encore  ci-après  se  dira  qui  et  quels 
furent  ceux ,  dont  la  playe  après  avoir  esté  curée  et  ban- 
dée maintefois  par  cuidier,  si  jamais  mal  en  yst  '  en  fin, 
sy  sera-ce  à  celle  cause  et  de  ceste  racine,  et  dont  ce  seroit 
pitié  si  jamais  pouvoit  tourner  à  effet,  ne  que  mère  en 
portast  les  fruits  en  son  ventre. 

CHAPITRE  XIII. 

Comment  la  royne  remonstra  gracieusement  au  comte  de  Charolois 
de  ce  qu'il  avoit  discord  à  son  père. 

Le  séneschal  qui  pour  lors  estoit  là  avecques  la  royne, 
et  lequel  avoit  pleine  la  teste  de  la  division  passée  d'entre 
le  roy  mort  et  son  fils  et  des  fins  et  opérations  d'icelle, 
voyant  maintenant  icelle  estre  toute  esvigorée  et  envieil- 
lie  en  ceste  maison  et  sur  le  bord  quasi  de  grand  mal 
avenir,  moult  luy  en  prit  pitié  ;  et  recognoissant  com- 
ment le  comte  de  Cliarolois  avoit  esté  son  singulier 
et  souverain  intercesseur  au  temps  de  sa  captivité  à 
Loclies ,  et  doubtant  que  un  si  haut  et  si  noble  cou- 
rage de  prince  ne  fust  cause  de  son  propre  mal  par 
mauvais  conseil ,  vint  devers  luy  et  luy  dit  :  «  Déa  ! 
«  monseigneur,  pardonnez-moy.  Sauve  tout  honneur  et 

'  Sn  yst  (du  verbe  :  issir),  en  sort^  en  résulte. 

«  révérence  à  vous  dues,  il  convient  que  je  vous  tance 
«  un  petit,  et  que,  sous  vostre  humble  et  bénigne  sup- 
«  portance,  je  vous  remonstre  ce  qu'en  vous  me  desplaist; 
«  c'est  que  vous ,  non  d'accord  avecques  monseigneur 
«  vostre  père,  ne  regardez  et  ne  prévoyez  les  amères  et 
«  doloreuses  fins  qui  pourront  issir  de  vostre  estât  en 
«  cestuy  manière  de  vivre ,  qui  tant  avez  eu  d'exemples 
«  par  livres  et  par  vifs  records,  que  discord  entre  père 
«  et  fils  est  une  chose  que  Dieu  hayt  moult  et  que  na- 
«  ture  et  humaine  raison  condamnent  et  déturpent  grief- 
«  vement  ;  car  est  de  mauvais  exemple  au  monde  et 
«  nécessairement  de  triste  yssue  où  elle  persévère.  Mon- 
«  seigneur,  de  parler  m'en  loist  un  peu,  s'il  vous  plaisoit 
«  le  pouvoir  prendre  en  gré,  parce  que,  moy  expert  de 
«  la  division  qui  a  esté  longuement  entre  le  roy  mort  et 
«  son  fils,  j'en  sçay  assez  les  grans  maux  et  les  griefs 
«  avenus  à  ceste  cause,  sans  encore  les  conséquences 
«  toutes  dernières,  qui  en  pouvoient  ensieuvir,  tristes 
«  toutes  et  amères ,  et  dont  il  n'a  tenu  qu'au  tour  d'une 
«  main  que  ne  soient  advenues  ,  comme  vous-mesme 
«  savez,  par  seule  mort  du  roy.  Laquelle  si  encore  ne 
«  fust,  vous  et  nous  refussions'  en  guerre  plus  que 
«  oncques  mais,  et  en  toute  ruyne  et  mortel  exploit  l'un 
«  sur  l'autre.  Donc,  si  le  roy  maintenant  de  nouvel  ré- 
«  gnant  a  gagné  sa  querelle,  comme  il  luy  peut  sem- 
«  bler,  ne  sçay  pourtant  si  Dieu  est  content  de  luy,  des 
«  termes  qu'il  a  tenus  envers  son  père ,  contre  devoir  de 
<i  nature ,  là  oi^i  Dieu  espreuve  les  cœurs  et  les  paie  sou- 
«  vent  du  mesme  de  leur  mérir.  Le  roy,  monseigneur,  et 
«  son  fils  furent  tout  en  ce  mesme  point  de  discorde  où 

'  Refussions,  serions  de  nouveau. 

«  je  vous  voy  ores ,  et  de  nne  mesrae  et  toute  semblable 
«  matière  çà  et  là  a  esté  cause  de  meschief  en  une  maison 
«  et  en  l'autre.  Car,  si  le  roy  se  plaignoit  de  l'absence  de 
«  son  fils  et  de  son  persévérer  en  froideur  desnaturée, 
«  le  duc  se  complaint  de  vostre  absence  aussi ,  doubtant 
«  comme  l'autre  le  persévérer  en  icelle.  Le  roy  estoit  mal 
«  content  de  ceux  qui  conduisoient  son  fils,  non  ydoines 
«  à  ce,  ce  disoit;  monseigneur  vostre  père  aussy  se  mes- 
«  contente  de  cas  semblable  et  vous  impute  le  mesme. 
«  Le  roy  avoit  emprès  luy  plusieurs  que  son  fils  ne  vou- 
«  loit  aimer  '  ;  et  le  duc  a  emprès  luy  aucuns  autres 
«  aussy  auxquels  vostre  amour  ne  se  peut  traire,  et  dont 
«  vous,  vous  dites  avoir  bonne  cause  et  comme  je  sup- 
«  pose  qu'ainsi  soit.  Or  çà  !  tant  qu'est  du  costé  de  nous 
«  autres ,  le  péril  en  est  deliors ,  car  l'une  des  parties  est 
«  faillie,  dont  l'autre  en  est  au  desseur.  Mais  ainsi  n'est 
«  pas  ici ,  et  seroit  dommage  ;  car  les  parties,  vous  deux, 
«  vivez  et  régnez,  par  quoy  les  périls  qui  de  delà  ont  esté 
«  précouppés  par  mort,  par  deçà  se  pourront  continuer 
«  et  traire  à  leurs  fias ,  par  malheuréement  vivre ,  dont 
^i  certes  ce  seroit  dommage.  Et  plaindroie  durement  le  voir 
<t  avenir,  ne  qu'en  si  noble  et  glorieuse  maison  comme 
«  iceste  et  que  monseigneur  vostre  père  a  tant  grandie, 
«  sur  la  fin  de  ses  jours  venist  inconvénient  meschief, 
«  souverainement  par  vous  son  seul  unique  fils,  qui  de 
«  ce  l'en  devriez  destordre.  Monseigneur,  il  vous  plaise 
«  entendre  que  les  maisons  et  les  règnes  pardurent  en 
«  estât  tant  que  l'on  les  gouverne  par  sens  "  ;  et  tant  y 
«  dure  le  sens  et  le  bon  gouvernement  comme  on  perçoit 

'  On  lit  dans  le  manuscrit  d'Arras  :  «  Qui  conduisoient  le  roy.  » 
^  Voi/ez  l'important  traité  que  Chastellain  a  intitulé  :  Avertissement 
au  duc  Charles. 

«  que  l'on  y  pourvoit  aux  inconvéniens  qui  sont  cause  de 
«  ruyne.  Or,  monseigneur,  à  qui  duyt-il  pourvoir  icy  au 
u  meschief ,  si  à  vous  non?  A  qui  du  meschief  mesme  et 
«  du  mésavenir?  Quand  il  y  sera,  vous-mesme  porterez 
«  la  playe;  et  pareillement  maugré  vous,  en  porterez  la 
«  perte  en  vostre  personne,  dont  sciemment  vous  aurez 
«  procuré  le  dommage.  Comme  doncques  sciemment  nulle 
«  personne,  et  tout  de  gré,  ne  de  vouloir,  ne  se  doit 
«  procurer  mal,  ne  soy  donner  foulle,  ne  enlaidissement, 
«  comment  vous,  qui  estes  un  si  haut  noble  prince,  tant 
«  garni  de  sens  et  de  vertu  comme  l'on  dit,  pourriez-vous 
«  consentir,  ne  vous  condescendre  à  ce  que  les  moindres 
«  de  la  terre  et  mesmement  toutes  conditions  d'hommes 
«  craignent  et  fuyent,  qui  estes  celuy  en  qui  les  yeux  de 
«  multitude  de  pays  et  d'hommes,  après  vostre  glorieux 
«  père,  ont  fichié  leur  attente  et  espoir?  Par  quoy,  si 
«  maintenant  vous  voyent  desvoyer  et  prendre  chemin 
«  de  désobéissance  envers  vostre  père,  doubteront  peut- 
«  estre,  et  non  sans  cause,  l'issue  en  devoir  estre  mau- 
«  vaise,  et  que  Dieu  ne  s'en  courrouce  vers  vous,  et  que 
«  vostre  dit  père  mesme  n'en  pust  faire  chose  qui  vous 
«  tourneroit  à  grand  grief  et  à  eux-mesmes,  comme 
«  entre  tous  les  vivans  je  le  tiendrois  l'homme  de  plus 
«  grand  courrage  et  pour  plus  tost  faire  un  estrange  coup 
«  par  courroux.  Sy  ne  pensez  et  ne  croyez  autrement 
«  fors  que  tous  ennemis  de  ceste  maison  sont  bien  ayses 
«  et  bien  joyeux  de  vostre  débat,  et  ne  voudroient  point 
«  qu'amour,  ne  union  y  eust  plus  grande;  car  par  la 
«  division  espèrent  de  voir  ce  que,  long  temps  a,  ils  dé- 
«  sirent  :  c'est  de  vous  voir  amoindrir  et  fondre  comme 
«  neige  au  soleil,  quand  par  nul  sens,  ne  engin,  ne  par 
«  force,  ne  autrement  ne  vous  ont  sçu  ployer  jusques  à 

«  ce  jour.  Dont  tel  vit  et  règne,  et  vous  fait  chière  et 
vous  flatte  et  vous  oint  de  parolles,  mais  luy  desplaist 
que  si  bien  vous  est  ;  et  par  souvenance  de  vostre  for- 
tune et  roidesse  en  temps  passé,  qui  luy  cuisent,  vou- 
droit  vos  ongles  vous  avoir  couppés  jusques  au  sang- 
et  reployé  la  corne  de  vostre  pouvoir  en  confusion 
basse.  Et  moy-mesme,  si  j'estois  de  celle  secte,  je  le 
voudrois,  et  pour  moy  me  venger  de  vous,  je  ne  sou- 
liaiderois  autre  chose  entre  vous  deux  que  ce  débat.  0 
noble  seigneur,  pensez  à  vous-mesme  et  vous  mirez 
par  autrui  !  Recongnoissez  cui  fils  vous  estes ,  ne  quel 
haut  et  glorieux  homme  vous  avez  à  père ,  lequel  non 
ployé  oncques,  ne  vaincu  par  les  haulx  puissans  rois 
de  la  terre,  à  envis  se  doit  ployer,  ne  souffrir  vaincre 
de  son  propre  enfant,  sur  lequel,  quand  fortune  luy 
auroit  donné  d'estre  foullé  de  tout  le  monde,  sur  luy 
seul,  ce  luy  semble,  nature  le  doit  faire  demorer  pré- 
cepteur. Le  duc  est  un  prince  de  haut  courrage,  et  se 
fait  mauvais  jouer  à  luy.  Il  est  à  avoir  par  beau  et 
par  humilité  ;  et  pris  par  le  bon  bout,  c'est  le  meilleur 
des  bons.  Il  vous  ayme  de  vraie  amour;  et  par  vertu 
d'excessif  amour,  il  se  boute  en  aigre  excessif  cour- 
roux. Noble  seigneur ,  mettez  Dieu  de  vostre  part 
et  sain  entendre.  A  la  loy  de  nature  et  d'équité  donnez 
acquiescence  ;  retournez  à  amour  paternelle  par  le 
sentier  d'obéissance  filiale  '  ;  rendez-vous  à  luy  :  ce  vous 
sera  plus  d'honneur  que  luy  non  rendu  oncques  se 
rende  à  vous  à  sa  foulle.  Vostre  querelle,  comme 
grande,  ne  comme  juste  qu'elle  soit,  c'est  la  propre 
sienne.  De  la  vostre,  où  il  vous  touche,  il  vous  en  fera 

'  Rétribuez   à  amour  paternelle  obéissance  filiale  (manuscrit  de 
Belœil). 

«  raison,  comme  pour  son  fils.  De  vostre  tort  aussy  mettez- 
«  vous  en  luy,  et  le  réparez  en  sa  bonté;  car  il  est  plus 
«  près  à  vous  aymer  et  vous  tenir  chier,  que  vous,  de 
«  requérir  sa  grâce ,  ne  d'invoquer  son  amour.  » 

CHAPITRE  XIV. 

Comment  le  comte  s'excuse  au  sénéchal  de  froideur  ou  de  félonnie 
devers  son  père,  ne  estre  hors  du  chemin  de  nature  et  de  crémeur. 

«  Séneschal,  ce  dit  le  comte  alors,  bien  m'est  agréable 
«  vostre  dire;  et  par  vostre  remonstrer  j'ai  bien  espoir  que 
«  voudriez  mon  bien,  et  vous  mercye  de  ce  que  j'y  con- 
te çois.  Mais  là  où  vous  pensez  qu'amour  faille  de  mon 
«  co.sté  envers  monseigneur,  ne  que  froideur  ou  félonnie 
«  me  fourtraient  du  chemin  de  nature  par  désobéissance, 
«  certes  je  m'y  oppose  ;  et  ne  vouldroie  estre  en  celuy  train 
«  pour  un  monde  d'or ,  car  j'en  seroie  à  blâmer  devant 
«  Dieu  et  les  hommes.  Mais  les  termes  que  longtemps  on 
«  m'a  tenu  en  court,  sous  le  plaisir  de  monseigneur,  avec- 
«  ques  maintes  choses  que  j'y  voy,  non  bien  à  souffrir, 
«  m'ont  fait  quérir  l'eslonge  d'icelle  pour  ma  propre  paix , 
«  quand  moy  estant  là,  aussi  bien  n'y  suis  et  n'y  sers  fors 
«  que  un  ciffre  donnant  ombre  et  encombre,  là  où  si 
«  d'aventure  proffit  vient  ou  aucun  grand  bien ,  il  chiet 
«  en  la  grippe'  de  deux  ou  trois,  et  de  moy  n'est  cognois- 
«  sance.  Les  trois  mettent  main  et  ongle  en  tout;  et  sans 
«  que  riens  ne  leur  eschappe ,  ne  se  peuvent  de  rien 
«  assoufir.  Je  leur  suis  de  petit  poix  et  comme  de  nul,  et 
«  moy  j'en  porte  la  patience  au  mieux'  que  je  puis.  Leur 

•  En  la  charge  (ms.  d'Arras). 
■  Au  plus  bel  (ms.  de  Eelœil). 

«  graiidesse,  qui  ne  leur  vient  point  d'boyrie,  toutesvoies 
«  convient  bien  que  je  porte,  et  que  je  fasse  mon  prou  de 
«  mafortune  jusques  au  bout'.  Monseigneur  est  tout  bon 
«  et  trop  bon  pour  eux  ;  mais  me  doubte  que  sa  bonté  trop 
«  entière  ne  luy  contourne  en  dommage  en  fin,  comme  j'en 
«  vois  les  approcbes  et  les  exemples  plusieurs ,  là  oii  on 
«  l'endort  et  enyvre  en  souppes  en  miel  dont  le  déboire  sera 
«  amer,  et  eij  luy  peignant  la  teste  et  dodeminant  de  douce 
«  main,  on  luy  couppe  les  cbeveux  en  forcélant  et  luy 
«  désempare-on  le  cbief.  0  !  et  tout  ce  fait-on  finable- 
«  ment  pour  complaire  à  autrui  et  soy  avancer,  et  pour 
«  me  faire  plus  foible  en  boirie  quand  ce  viendroit  à  res- 
«  pondre  contre  autrui  orgueil.  Certes,  si  monseigneur 
«  eust  conseil  tel  aujourd'hui  rendant  %  comme  il  avoit 
;!  jadis  conquérant,  eust  autant  pesé  et  difficulté  ores  le 
«  bastivement  rendre,  comme  il  estima  l'acquest  de  grand 
«  prix  à  l'beure  de  son  acquerre.  Au  fort,  c'est  l'acquest 
«  de  ses  bras  sur  autrui  main  ;  sy  le  peut  bien  restituer 
«  par  franchise  et  en  avoir  eu  la  gloire;  mais  en  mercy  à 
«  eux  qui  l'ont  là  bouté  et  par  qui  conseil  il  poise  si  peu 
«  ce  qui  est  de  si  grand  conséquence.  Or  n'est  point  cecy 
«  seulement  matière  de  mon  argu,  vu  que  ce  n'est  que  cas 
«  nouvel  et  que  tant  en  a  de  vieux  que  ce  m'est  ennuy 
«  de  redoubler  les  uns  sur  les  autres ,  sur  lesquels  mon- 
«  seigneur  fait  fondement  contre  moy  et  desquels,  posé  que 
«  monseigneur  peut  avoir  couleur  de  droit  assez  en  au- 
«  cunes,  en  aucunes  aussi  en  reste  la  plus  clère  part 
'■i  mienne,  sauve  l'honneur  paternelle  ;  mais  ne  veut  mon- 
«  seig'neur  entendre  si  avant  mon  droit  comme  il  fait 
'.  au  parement  d'autrui  querelle  qui  est  mal  nette.  Beau 

'  Jusqu'au  bout  de  son  terme  (ms.  de  Belœil). 

-  Allusion  à  la  restitution  des  villes  de  la  Somme. 

«  sire  sénesclial,  qui  est  celuy  au  monde,  fils  de  prince, 
«  voire  povre  gentilhomme  en  la  maison  de  son  père,  qui 
«  après  avoir  autant  atteint  au  vray  son  parent  ou  sub- 
«  gect,  avoir  empris  en  sa  personne  par  sorceries,  par 
«  sacrifices  et  invocations  de  l'ennemi  pour  mort  et  autres 
«  mauvaises  fins,  ne  fust  venu  en  faire  ses  doléances 
«  audit  son  père  pour  en  avoir  justice,  et  que  là  où  ledit 
«  son  père  neluy  en  feroit  raison,  ains  le  rebouteroit  par 
«  dures  paroles  et  tançons  de  ce  mettre  avant,  qui  n'en  fîst 
«  après  son  tout  extrême  pouvoir  pour  non  en  demorer 
«  en  la  bourde?  Cecy  bien  l'entendez:  depuis  Jean  Cous- 
«  tain  mort,  m'est  retourné  nouvelle  contraire,  et  qui  l'ay 
«  atteint  et  trouvé  et  les  personnes  et  les  dyableries 
«  tyrantes  sur  moy,  ne  puis  avoir  esté  cru  du  vray  fait, 
«  ne  qu'on  m'en  réparast  l'offense.  En  quoy  toutesvoies 
«  paternelle  amour  se  doit  entendre  grever  comme  le  fils, 
«  quand  le  fils  ne  peut  avoir  mal  par  telle  voye ,  que  le 
«  père  mesme  n'en  reçoive  l'injure.  Dolu  m'en  suis  assez 
«  à  monseigneur;  mais  luy,  par  une  pitié  consanguine 
«  et  par  désir  de  couvrir  l'esclandre  de  sa  maison  et  de 
«  ses  parens,  a  prétendu  à  vouloir  parer  en  leur  détes- 
«  table  pécbé  ceux  qui  ont  prétendu  à  moy  desfaire  et  à 
«  luy  oster  moy,  son  héritier.  Donc,  parce  que  j'en  ay 
«  demandé  justice  à  celuy  qui  est  prince  de  justice  et  qui 
«  en  tel  crime  de  lèse-majesté  en  sa  propre  personne  ne 
«  devroit  espargner  moy  son  enfant,  j'en  ay  souffert  rebout 
«  emprès  luy;  et  a  fallu  que  j'en  aye  dissimulé  la  mau- 
«  vaistié  et  que  je  la  porte  à  son  plaisir,  comme  chose 
«  nulle.  Sy  est  le  cas  toutesvoies  digne  de  punition ,  et 
«  ne  fust  que  pour  le  délit  commis  à  l'encontre  de  Dieu , 
«  par  adhérence  à  l'ennemi  d'enfer,  laquelle  chose  tant 
«  plus  pue  et  plus  est  abominable,  comme  elle  est  perpé- 

«  trée  de  haut  homme  où  vraye  entière  foy  chrestienne 
«  doit  avoir  fons'.  Si  doncques  un  prince  de  justice  ne  fait 
«  justice  de  ceux-mesmes  qui  justice  devroient  maintenir, 
«  et  les  espargne  pour  leur  grandeur ,  que  pourront  dire 
«  les  petites  gens  doncques?  sinon  que  la  justice  des 
«  princes  est  forchue%  aigre  et  pointue  sur  les  uns,  et  point 
«  sur  les  autres.  N'ay-je  devers  moy  les  bouts  de  cire  bap- 
«  tisés  dyaboliquement  et  pleins  d'abominables  mystères 
«  contre  moy  et  autres,  et  de  quoy  ne  moy,  ne  homme,  ne 
«  se  doit  taire  pour  vergongne,  ne  honte  de  nulluy ,  quand 
«  les  acteurs ,  non  ayant  honte ,  ne  crémeur  devant  Dieu 
«  de  si  vilaine  œuvre ,  ne  sont  dignes  qu'on  les  espargne 
«  en  ce  de  quoy  mesmes  n'ont  eu  honte?  Or  vive  le  nom 
«  du  roy  Charles,  lequel,  ne  pour  sang,  ne  pour  compé- 
«  rage,  ne  pour  service  de  propre  corps,  ne  de  parens, 
«  ne  délaissa  à  faire  roide  justice  sur  le  duc  d'Alençon, 
«  et  de  punir  par  publique  sentence  diffamatoire  ce  que 
«  emprisavoit  contre  public  salut  en  conspiration!  Certes, 
«  moult  en  fut  l'œuvre  glorieuse  pour  luy  et  tant  plus 
«  digne  de  recommandation  comme  en  luypouvoit  plus 
«  avoir  de  cause  et  de  duits**  regards  pour  le  traire  à 
«  pitié  et  de  non  faire  ainsi.  Mais  vueillant  exemplier  les 
«  petits  et  soy  monstrer  vray  juge ,  se  prit  aux  grands 
«  de  sontrosne,  non  visant  au  scandale*.  Si  doncques  ces- 
«  tuy  cas  icy  infère  rumeur  entre  monseigneur  et  moy  et 
«  de  laquelle  la  cause  est  telle  comme  vous  oez,  n'est  pas 
«  pourtant  fondée  nostre  difficulté  dernière  qui  est  toute 


'  Il  faut  entendre  tout  ceci  du  comte  d'Étampes. 

-  Forchîie,  a  deux  pointes  comme  une  fourche. 

'  Duits,  juste-s,  convenables.  On  lit  dans  le  manuscrit  do  Belœil  : 

Divers  regards.  » 

*  Foye«  tome  III,  p.  466. 

«  autre  ;  car  mo}'  envoyé  en  son  pays  de  Hollande ,  mon 
«  pénultiesme  voyage,  pour  y  requérir  là  renouvellement 
«  d'aydes ,  lors  escrivit  ledit  monseigneur  à  ceux  de  son 
«  dit  pays  et  leur  requit  qu'en  aveu  de  la  conqueste 
«  qu'il  avoit  faite  jadis  dudit  pays  sur  Jacqueline  de  Ba- 
«  vière,  sa  cousine  germaine,  comme  prochain  héritier, 
«  ils  voulussent  en  son  plein  vivant  jurer  et  confermerla 
a  succession  dudit  pays  à  moy,  son  seul  unique  fils,  et  en 
«  faisant  ce,  ils  (c'est  assavoir  les  bonnes  villes,  suhjets 
«  et  nobles  du  pays)  luy  feroient  singulier  plaisir ,  et  en 
«  seroient  toutes  difficultés,  questions  et  desbats  pour  le 
«  temps  avenir  vuy dés  et  [mis]  dehors  par  celle  manière, 
«  De  laquelle  chose,  moy  venu  en  Hollande,  et  en  ensuivant 
«  le  mand  et  prière  de  monseigneur,  ensemble  et  l'ordou- 
«  nance  à  moy  donnée  par  bouche  et  par  lettres  desquelles 
«  je  fis  record  aux  estats  du  pays,  [ceux-ci]  révéramment 
«  et  de  grand  cœur  m'accordèrent  ma  pétition.  Et  trouvay 
«  en  eux,  pour  l'amour  et  l'honneur  qu'avoient  à  monsei- 
«  gneur,  une  merveilleuse  faveur  et  inclination ,  aussy 
«  envers  moy  son  fils,  pour  jamais  non  désirer  autre.  Sy 
«  est  advenu  que  depuis ,  et  moy  estant  par  deçà  la  mer, 
«  lesdits  des  estats  et  bonnes  villes,  pour  mieux  intériner 
«  le  désir  de  monseigneur  en  ce  que  leur  avoit  requis , 
«  ont  signé  et  scellé  leurs  promesses  à  moy  faites  ;  et  cui- 
«  dans  m'avoir  fait  un  singulier  plaisir,  m'ont  envoyé 
«  leurs  scellés  et  contrats  sur  ce  faits ,  pour  appreuve  de 
«  la  chose.  De  quoy  monseigneur,  ne  sçay  de  cuy  conseil 
«  mu ,  quand  l'a  sçu ,  a  fait  une  nouvelle  interprétation , 
«  comme  si  la  procuration  de  ces  lettres  fust  venue  de 
«  moy,  et  que  moy  en  vertu  d'icelles,  comme  l'on  pourroit 
«  imaginer,  je  me  voudroie  ou  pourroye  sourdre,  en  son 
«..plein  vivant,  maistre  et  seigneur  dudit  pays,   et  en 

«  corne  d'orgueil  et  de  restiveté  contre  luy  et  d'autres 
«  mes  contraires.  Donc,  parce  que  le  pourchas  de  ces  let- 
'(  très  semble  estre  à  imputer  à  aucuns-icy  dudit  pays, 
«  qu'ils  s'y  seroient  employés  en  ma  faveur,  on  en  a 
«  donné  charge  à  maistre  Antoine  Michel,  secrétaire;  et 
«  après  le  cas  venu  à  cognoissance,  monseigneur  l'a  en- 
ce  voyé  prendre  par  ses  archers,  des  mains  desquels,  moy 
«  estant  par  deçà,  et  sachant  sa  prise  sans  cause  de  délit 
«  en  cestuy  endroit,  je  l'ay  fait  rescourre.  Dont  monsei- 
«  gneur,  toutes  autres  matières  de  courroux  mises  arrière, 
«  s'est  nouvellement  recourroucié  sur  moy  plus  qu'onc- 
«  ques;  et  n'est  riens  nulle  que  je  puisse  faire  d'excuse, 
«  ne  de  repairement  en  cestuy  cas ,  qui  en  pust  faire  ma 
«  paix ,  non  obstant  que  par  deux  et  trois  fois ,  tant  à 
«  Nostre-DamedeBoulongnecommeà Hesdin,j'ayenvoyé 
«  mes  explorateurs  devers  luy,  nobles  hommes  et  clercs  ; 
«  et  par  lesquels,  pour  le  contenter  desdites  lettres  et  pour 
«  le  mettre  hors  de  toute  suspicion ,  je  lu^^  ay  envoyé  les- 
«  dites  lettres  en  renonçant  à  icelles,  et  pour  en  faire 
«  son  plaisir;  et  du  surplus  j'ay  offert  d'en  faire  telle 
«  amende  comme  à  son  noble  ordonner  semblera  bon. 
«  Mais  oncques  mes  dites  gens  envoyés  pour  celle  cause 
«  n'en  ont  pu  traire  que  dures  paroles  et  de  petit  espoir 
«  pour  moy,  par  quoy  me  tiens  arrière  de  luy,  en  atten- 
«  dant  sou  bon  plaisir,  et  que  son  courroux  pourra  estre 
«  apaisé.  On  m'a  longuement  menacé  qu'on  me  rompe- 
«  roit  mon  estât  et  ma  pension  ;  et  a  dit  le  seigneur  de 
«  Croy,  passé  a  an,  qu'ainsi  en  adviendroit.  Pour  quoy  je 
«  n'en  attends  que  l'heure  aussi,  et  que  l'on  me  fera  du  pis 
«  que  l'on  pourra.  Toutesvoies  sy  demourray  tousjours 
«  le  fils  de  monseigneur,  et  luy,  mon  père,  et  ne  feray 
«  chose ,  pour  ceste  cause ,  ne  pour  autre ,  envers  luy, 

«  pour  quoy  plus  ou  moins  j'en  fasse  à  blasmer.  Mais  es- 

«  poir,  quand  il  luy  plaira  et  quant  il  m'aura  esté  dur 

«  long'uement  en  portant  autruy,  il  se  ravisera  de  reco- 

«  gnoistre  ma  patience  que  je  porteray  humblement  en 

'<  son  honneur.  » 

CHAPITRE   XV. 


Comment  le  séneschal  de  Normandie  répliqua  sagement  au  comte  de 

Charolois. 


«  Monseigneur,  ce  dit  lors  le  séneschal,  vostre  fait  est 
«  tel  et  si  grand,  et  sont  de  tel  poix  les  personnes  de  vous 
«  deux,  qu'à  grand  peine  je  me  ingère  de  parler  de  vos 
«  matières  ;  et  souverainement  parce  que  à  tcloj  il  ne  dnyt 
«  point  de  tant  m'avancier,  pour  cause  que  je  vous  suis 
«  estrange  et  non  ^^doine  pour  estre  cru  envers  vous. 
«  Toutesfois,  puisque  tant  me  suis  enhardi,  et  que  vostre 
«  bonté  a  daigné  prendre  en  gré  mon  parler  et  y  former 
«  response  dessus,  encore  me  iiera3'-je  de  continuer  outre 
«.  ce  que  j'en  ay  en  cœur,  par  désir  que  j'ay  que  ceste 
«  matière  vienne  à  bonne  fin  et  que  monseigneur  vostre 
«  père  se  contente  de  vous  recouvrer  sa  grâce  et  son 
«  amour,  et  obteniez  vostre  querelle.  Monseigneur,  je  con- 
«  cède  bien  que  pouvez  avoir  des  causes  assez  qui  vous 
«  esmeuvent  à  l'encontre  d'aucunes  personnes  privées,  et 
«  lesquelles  ne  vous  sont  point  à  gré.  Et  parce  que  mon- 
«  seigneur  vostre  père ,  qui  voudroit  à  son  pouvoir 
«  nourrir  paix  en  sa  maison,  semble  aucunement  les  por- 
«  ter,  vous  prenez  cela  en  vostre  contraire  et  en  argu , 
«  lequel,  comme  je  croy,  le  fait  pour  vostre  propre  bien 
«  et  pour  maintenir  sa  maison  unie.  Et  ne  me  peut  sem- 

«  bler  que  luy,  prince  de  tel  vertu  comme  l'on  scet,  pust 
«  jamais,  ne  voulsist  porter  homme,  quel  qu'il  fust, 
«  contre  vous  son  enfant,  sinon  en  tant  que  là  où  il  pour- 
«  roit  venir  au  remède  qu'esclandre  n'advenist  en  sa 
a  maison,  ne  sur  proïsme,  ne  sur  autre,  et  mettroit  peine 
«  à  l'esteindre  pour  le  bien  des  parties.  Or  sont  les  Croy 
«  ses  serviteurs  de  long  ancien  temps,  et  ont  porté  froid 
0  et  chaud  avec  luy.  Par  quoy,  sous  long  service,  ils  sont 
«  parvenus  à  haut  rétribuer,  dont  l'honneur  est  à  deux 
<i  lez  :  en  l'un  endroit  d'avoir  servi  maistre  de  haut  affaire, 
«  et  en  l'autre  d'avoir  esté  gens  de  rétribution  dignes. 
«  Par  quoy,  s'ils  sont  grans  et  haut  montés,  cela  ne  vous 
«  peut  tourner  à  foulle;  ains  leur  doit  donner  une  obli- 
«  , 'cation  envers  vous  [de]  en  temps  le  recognoistre,  comme 
«  j'espoire  que  sy  font  eux;  ou  s'ils  y  faillent,  ils  en  font 
«  moins  que  bien.  Mais  dure  chose  m'est  à  croire,  si  ce 
a  n'est  que  trop  follement  se  descognoissent ,  qu'à  vous 
«  leur  futur  seigneur,  le  fils  de  celuy  du  monde  à  qui  ils 
«  sont  seuls  tenus,  ils  voulsissent  ou  osassent  j)rendre 
«  pointe  par  estrif,  ne  orgueil.  Quand  cela  seroit,  le  ciel 
«  et  la  terre  devroient  crier  et  murmurer  contre  eux,  et 
«  provoquer  fortune  et  les  dieux  de  là-sus  à  ruyne  et  sub- 
«  version  de  leur  estât.  Car  si  la  présomption  de  Lucifer 
«  fut  punie  au  ciel  là-sus,  par  main  de  divine  équité,  non 
«  moins  se  punit  en  terre  l'ingratitude  des  descognus 
«  hommes,  par  semblable  équité  divine.  Monseigneur, 
«  j'ay  autrefois  oy  dire  que  ils  se  sont  mis  en  tous  devoirs 
«  envers  vous,  humblement  vous  suppliant  que  recou- 
«  vrer  pussent  vostre  grâce  et  persévérer  en  icelle,  là  où 
«  vous,  tout  indigné  encontre  eux,  n'y  avez  voulu  en- 
«  tendre,  leur  assignant  causes  pour  lesquelles  ne  les 
«  réputiez  dignes  d'y  estre  reçus.  Et   non  obstant   que 

«  pour  un  ou  deux  ou  trois  refus  ne  se  déportèrent  de 
«  vous  pryer,  n'ont  sçu  jamais  ployer  vostre  courage  pour 
«  à  eux ,  ne  à  leur  grâce  et  mercy  entendre.  Monsei- 
«  gneur,  pardonnez-moy  mon  hardi  parler;  mais  posé 
«  ores  que  vostre  cause  jusques  à  là  eust  esté  bonne  et 
«  saine,  à  refuser  mercy  au  pryant  vous  la  faites  mau- 
«  vaise;  et  peut-on  de  léger,  par  ainsi  faire,  indigner 
«  un  courage  contre  un  autre,  que  cœur  d'agnel  devient 
«  gueule  de  loup,  parce  qu'en  refus  de  mercy  gist  ma- 
«  tière  d'espoir  au  refusé  de  mettre  tout  en  bransle  ;  car 
«  n'est  si  fière  chose  que  cœur  de  gentilhomme  mis  sur  le 
«  destroit  d'un  hasard  par  non  le  vouloir  prendre  en 
«  mercy  requise.  Monseigneur,  on  souffre  et  on  dissimule 
«  beaucoup  de  choses  pour  un  mieux,  et  souverainement 
«  pour  un  si  grand  bien  que  le  vostre.  Là  où  vous  pèche- 
nt riez,  si  le  bien  ne  meut  de  vous  en  la  part  qui  vous 
«  compète,  le  mal  pourra  redonder  en  vous  très-grand, 
«  par  avoir  persévéré  en  vostre  faute  ;  car  devez  entendre 
«  que  père  indigné  encontre  enfant  est  une  périlleuse 
«  attente  à  qui  il  touche,  quand  le  père  est  de  haut  cœur. 
«  Or  où  est-il  en  la  terre,  qui  cœur  ait  plus  grand  que  ce 
«  duc,  ne  qui  courroucié  feroit  plustost  un  coup  bien 
«  fier  pour  courroucier  autruy?  Et  vous,  qui  savez  que 
«  toute  ceste  murmure  devers  vous  deux  ne  se  nourrit 
«  que  en  ce  que  vous  vous  tenez  absent  de  sa  personne, 
«  que  vous  fuyez  le  repaire  de  sa  maison  et  en  quérez 
«  l'eslonge,  où  le  dussiez  hanter  et  visiter  tous  les  jours, 
«  le  conjouir  et  le  solagier  de  paroles,  comme  pères  vieil- 
«  lars  désirent,  certes,  me  semble,  si  vostre  plaisir  portoit 
«  de  vous  joindre  emprès  luy,  de  mettre  sur  son  sens 
«  toutes  vos  imaginations  et  querelles  et  vous  donner 
fi  bon  temps,  vous,  de  vous-mesme,  par  vostre  vertu  et 

«  maiigré  tous  vos  hayneux,  viendriez  au-dessus  de  tout; 
«  vous  donneriez  frayeur  à  ceux  où  il  y  a  note  et  faute  ; 
«  vous  les  verriez  fondre  et  démolir  par  eux-mesmes  ;  et 
u  après  avoir  mis  sur  Dieu  la  vengeance  de  vos  contra- 
«  rians,  vous  gagneriez  un  cœur  de  père  à  jamais  de 
«  vous  non  séparable,  et  parmaintiendriez  en  estât  ceste 
«  haute  et  glorieuse  maison  que  maintenant  on  quiert  à 
«  miner  subtilement ,  sous  vostre  division  volontaire. 
«  Certes,  monseigneur,  plus  vous  doit  estre  tolérable  la 
«  mescbanceté  d'un  liomme  sorcier,  bestourné  de  sens  et 
«  d'humain  entendement,  que  de  voir,  ne  souiFrir  devant 
X  vos  yeux  par  vostre  impatience,  ceste  vostre  noble 
«  maison  estre  désemparée ,  destituée  de  gloire  et  de  vi- 
«  gueur,  et  ramenée  en  vos  jours  à  dissipation  et  des- 
«  membrement,  autant  basse  comme  oncques  a  esté  haute 
«  sous  vostre  engendreur.  Et  certes,  à  ce  ne  faudrez,  si 
«  vous  continuez  en  ceste  erreur;  car  on  y  a  l'agguet 
«  dessus  plus  d'en  cent  lieux,  par  envye,  là  où  riens  ne 
«  vous  pourra  nuyre  si  vous  vous  tenez  bien  ensemble. 
«  0  noble  prince,  ne  soyez  juge  de  vostre  propre  cas,  par 
«  croire  propre  opinion.  Mesmes  pour  avoir  bonne  que- 
«  relie  et  redoublée  de  bonté  de  vostre  bon  droit,  vous 
«  vous  devez  donner  tort  et  vous  offrir  vaincu  devant 
«  celuy  qui,  vaincu  par  vostre  humilité,  se  rendra  vaincu 
«  mesmes  en  vostre  cause.  Cest  estrif  ne  pend  qu'en  hu- 
«  miliation  et  en  offrir  devoir  à  qui  plus  y  est  tenu. 
«  Comme  doncques  il  ne  siet  point  que  père  s'humilie 
«  envers  son  fils,  si  le  fils  s'humilie  envers  son  père,  il 
«  ne  croit  que  sa  louenge.  Et  ne  peut  le  fils  avoir  honte 
«  de  son  vaincre,  ayant  droit  ;  mais  père  estre  vaincu  de 
«  l'enfant,  c'est  reproche  mesmes  au  vainqueur,  et  de 
ft  quoy  il  doit  avoir  honte  d'y  avoir  contendu.  Laissez 

0  doncques  toutes  choses,  prisonniers  rescous  et  pensions 
«  rompues,  haynes  et  contentions  çà  et  là,  questions  et 
«  querelles  pour  serviteurs  et  pour  semblables  débats: 
«  tout  est  néant;  tout  n'est  que  un  fatras  et  de  nul  poix, 
«  quand  tous  voudrez  radouber  tout.  Mais  il  convient 
«  que  vous-mesme  y  mettez  la  main,  et  que  sans  autrui 
«  ensonnement,  vous-mesme  en  fassiez  le  personnage, 
«  et  que  vous  vous  tyriez  près  de  luy  et  vous  soubmettiez 
«  de  tout  en  sa  bonté.  Il  est  vostre  père  et  vous  son  fils. 
«  Entre  vous  deux,  nature  ne  souffriroit  nul  estrange 
«  moyen  et  n'en  a  que  faire.  Il  vous  ayme,  et  par  vous 
«  aymer  si  fort,  vous  le  faites  desvoyer  en  courroux. 
«  Aimez-le  aussy  et  luy  montrez  par  effet  qu'ainsy  est, 
«  qui  mieux,  ne  plus  vivement  ne  luy  pourrez  monstrer 
«  que  par  s'attendre  à  luy  du  tout,  et  de  luy  rendre 
«  l'obéissance.  C'est  le  plus  glorieux  et  honnoré  homme 
«  de  la  terre  :  sy  luy  est  due  révérence  tant  plus,  souve- 
«  rainement  de  vous.  » 

CHAPITRE  XVI. 

Comment  le  comte  de  Charolois  se  rendit  comme  vaincu. 

A  ces  paroles  et  semblables  le  comte  presta  ascout,  et 
comme  si  donnast  révérence  au  parlant,  le  paroyt  sans 
rompre'.  Dont,  à  chief  de  pièce  fit  encore  aucunes  ré- 
pliques dessus  ;  mais  ne  tint  riens  roide,  pour  cause  que 
jà  estoit  amolly  un  peu  et  réduit  à  pitié  filiale  envers  père, 
jà-soit-ce  que  des  autres  et  de  sa  querelle  contre  eux  le 
cœur  luy  fendoit  d'ennuy,  disant  qu'il  pryoit  à  Dieu  que 

'  le  paroyt  sans  rompre,  le  laissait  parler  sans  Tinterrompre. 

Dieu  l'en  voulsist  venger  et  tant  faire  que  la  vengeance 
n'en  venist  pas  jusques  à  luy  pouj-  en  avoir  le  péclié. 
Enfin  toutesvoies  il  se  rendit  vaincu;  et  disoit  que  si 
monseigneur  son  père  vouloit  estre  prest  de  le  recevoir 
en  grâce,  luy  aussy  seroit  prest  de  soy  disposer  à  ce  et  de 
s'en  mettre  en  tout  devoir  ;  et  promettroit  et  donroit 
seureté  telle  qu'on  voudroit,  que  jamais  ne  prendroit 
argu,  question,  ni  querelle  à  l'encontre  dudit  seigneur 
son  père,  se  tiendroit  près  de  luy  en  tel  estât  qu'il  luy  plai- 
roit,  et  ne  fust  qu'à  trois  ou  quatre  chevaux;  ne  feroit 
riens  que  par  son  ordonnance  et  vivroit  et  mourroit  avec 
luy,  comme  bon  et  humble  fils.  Donc  et  afin  que  cecy 
venist  à  fruit  et  effet,  prya  au  séneschal  qu'il  en  voulsist 
estre  moyen,  et  léalment  il  accompliroit  ce  qu'il  avoit  dit. 
Sy  en  fut  moult  joyeux  ledit  séneschal,  et  dit  certaine- 
ment que  sy  feroit-il,  et  qu'à  ceste  cause  en  partie,  partie 
aussy  pour  aller  remercier  le  duc  des  biens  qu'il  luy  avoit 
faits  au  partir  de  Saint-Pol',  il  iroit  à  Hesdin  devers  luy, 
et  là  feroit  et  pratiqueroit  ceste  matière  au  plus  beau  de 
son  sens,  quoique  la  chose  il  la  jugeast  bien  grande,  pour 
cause  des  Croy  qui  la  romproient,  ce  faisoit  doubte. 

Et  à  tant  et  sur  ces  entrefaits  la  royne  d'Angleterre  se 
party  de  Bruges,  et  en  la  conduite  des  gens  du  duc  et  à 
ses  despens  par  tous  ses  pays  fut  menée  jusques  en  Bar- 
rois,  là  où  les  gens  du  roy  Régnier  son  père  vinrent  au 
devant,  et  la  reçurent  de  leurs  mains,  les  hautement  re- 
merciant de  par  ledit  roy.  Et  le  séneschal  pareillement 
partit  de  Bruges  et  s'avoya  devers  Hesdin.  Et  le  comte, 
avec  sa  famille"  qui  estoit  belle,  monta  à  l'Escluse  en  mer 


Voyez  ci-dessus,  p.  299. 
Famille,  suite. 

et  s'en  alla  en  Hollande'  où  estoit  sa  compagne ^  là  où 
temprement  '  avec  son  arriver  reçut  les  nouvelles  comment 
le  duc  son  père  luy  avoit  cassé  et  rompu  toute  sa  pension, 
et  privé  de  tous  bénéfices  accoustumés,  comme  si  riens 
ne  fust  au  duc  de  sa  personne ,  ne  de  son  estât,  ne  que 
d'un  estrange,  là  où  le  noble  comte,  posé  que  dur  luy 
estoit  de  le  porter,  se  monstra  moult  sage  et  vertueux  et 
prince  de  haute  façon,  car  prestement  fit  convenir  devant 
luy  tout  ce  qu'avoit  de  gens  nobles  et  non  nobles,  prestres 
et  clercs,  mesmes  jusques  aux  enfans  de  la  cuisine  et  [de] 
toutes  autres  offices;  et  eux  venus  devant  luy,  commença 
à  les  arraisonner  mesme  et  leur  dit  ainsy  :  «  Enfans 
«  qui  estes  icy  induis,  mes  serviteurs  en  divers  estats  et 
«  offices,  il  a  plu  à  monseigneur  tout  nouvellement  moy 
«  rompre  mon  ordonnance  et  de  m'avoir  tollu  et  repris  ce 
«  de  quoy  vous  et  moy  solions  vivre,  et  de  quoy  je  vous 
«  pou  vois  faire  aucun  bien,  laquelle  chose  me  doit  estre 
«  .assez  matière  d'esbahyssement  et  plus  d'annuy  de  cœur 
«  pour  sa  dureté  de  cœur  envers  moy,  que  pour  souffreté 
«  nulle  que  j'en  puisse  porter  en  faim,  ni  en  mésaise. 
«  Mais  il  est  mon  père  et  mon  engendreur,  et  peut  faire 
«  de  moy  son  plaisir  sans  mesprison;  et  moy  qui  son 
«  enfant  suis  et  le  dois  honnourer ,  le  veux  humblement 
«  porter  et  prendre  en  gré,  sans  y  mettre  murmure. 
«  Espoir  que  sa  grâce  se  reploiera  envers  moy  et  le  ré- 
«  duira  à  paternelle  nature  en  pitié  de  son  enfant,  qui 
«  n'ay  rien  mal  fait.  Dieu  los'*!  si  mauvaises  gens  ne  le 


'  Ains  monta  à  cheval  et  dist  à  ses  gens  :  «  Qui  m'aime,  sy  me 
siewe!  »  et  s'en  alla  en  Hollande.  [Chron.  ms.  de  la  Haye.) 
^  Sa  mobilière  [miilïer),  sa  femme  (ms.  de  Belœil). 
'  Incontinent  (ms.  d'Arras). 
*  Dieu  los!  Dieu  soit  loué  ! 

«  me  procurent,  par  quoi  traiter  me  dust  en  cest  endroit, 
«  ny  en  aig-reur,  ne  estre  si  dur,  quoique  plus  bel  m'est 
«  et  plus  grand  joye  que  ce  soit  sans  coulpe  qu'à  cause. 
«  Or,  mes  enfans,  qui  m'avez  servi  long  temps  et  avez 
«  eu  l'espoir,  et  non  sans  cause,  de  traire  de  vostre  ser- 
«  vice  rétribution,  comme  je  m'y  sens  tenu,  maintenant 
«  vostre  espoir  vous  doit  estre  frustré  et  vos  cœurs  déçus 
«  en  leur  attendre  sur  inoy  par  labeur  et  diligences.  Car, 
«  jà-soit  ce  que  vous  ayez  la  personne  encore  en  son  bon 
«  vouloir,  sy  faillez-vous  à  celuy  qui  ait  les  biens,  dont 
«  les  fruits  pourroient  redonder  en  vous  ;  car  suis  homme 
«  à  tous  riens,  sans  richesse,  sans  terre  et  sans  fonde- 
«  ment,  despouillé  tout  nud  comme  un  arbre  sans  feuille, 
«  à  qui  tant  seulement  la  racine  donne  nourreçon  de  vie, 
«  par  quoy,  qui  n'ay  que  la  vie,  sans  substance  pour 
«  icelle  soustenir  seule,  mal  pourroie  à  vous  deux  ou  trois 
«  cens  soustenir  les  vostres,  qui  au  désespoir  suis  de  moy 
«  seul.  Mais  pour  ce  que  j'ai  amour  et  dilection  envers 
«  vous,  et  que  je  désire  qu'à  vous  appère  mon  vray  léal 
«  vouloir,  et  que  fortune  pour  cecy  ne  me  peut  espoventer, 
«  ne  mo3''  desjoindre  de  vostre  amour,  vous  qui  avez  des 
«  biens  de  vostre  propre,  de  vos  terres  et  de  vos  rentes,  et 
«  avez  confidence  en  moy  avec  dilection,  s'il  vous  plaist 
«  persévérer  avec  moy  en  ma  fortune,  vous  non  desse- 
«  vrer  de  moy,  ne  de  m'eslonger  povre  ou  riche,  en  parole 
«  de  prince  et  en  léaulté  que  à  Dieu  doy  et  honneur,  ma 
«  fortune  muée  et  mieux,  je  le  vous  rétriburay  si  haute- 
«  ment  que  tous  en  aurez  joie  et  moy  los,  et  des  premiers 
«  deniers  qui  jamais  me  viendront,  serez  restitués  et  sa- 
«  tisfaits  jusques  au  dernier  denier  de  vos  mises.  Et  vous 
«  les  autres  qui  estes  povres  et  n'avez  de  quoy  vous  pus- 
«  siez  endurer  avecques  moy,  s'il  vous  plaist  vous  retirer 

«  en  vostre  endroit,  chascun  à  son  mieux  et  prestement, 
«  quand  vous  orrez  dire  ma  fortune  estre  changée,  vous 
«  retournerez  vers  moy,  tous  et  en  celuy  mesme  estât  où 
«  vous  estes  présentement,  et  chascun,  sans  y  avoir  chan- 
«  gié,  ni  mué,  vous  vous  retrouverez  en  vos  lieux  sans 
«  que  jamais  je  y  boute  nuls  autres;  et  me  serez  les  bien 
«  venus  et  les  bien  recueillis  ;  et  desserviray  la  patience 
«  que  vous  aurez  portée  en  mon  nom.  » 

Lors  oyt-Ton  voix  lever  et  larmes  espandre  et  clameur 
ruer  par  commun  accord  :  «  Nous  tous,  nous  tous,  mon- 
«  seigneur,  vivrons  civecques  vous  et  mourrons.  Tous  vous 
a  demourrons  près  et  adjoins,  et  jDOvre  vous  servirons 
«  ardamment  comme  tout  riche.  Nous-mesmes  de  nos 
«  mains  et  labeurs  vous  nourrirons ,  si  besoin  vous  fait, 
«  et  ferons  le  pourchas  de  vostre  nécessité  en  nostre  sol- 
«  licitude.  Maie  honte  aient  nos  corps ,  dont  les  cœurs  se- 
«  roient  jamais  si  faillis  que  de  vous  laisser  pied,  et  qu'ils 
«  ne  doivent  ains  manger  terre  comme  un  ver,  que 
«  d'abandonner  vostre  hautesse  pour  court  ou  long  mé- 
«  saise,et  de  quoy  Dieu  et  les  hommes,  et  mesmes  vos 
«  propres  ennemis,  nous  diroient  blasme.  Monseigneur, 
«  vivez  et  souffrez ' .  Donnez-vous  joye  de  ceste  adversité; 
«  car  rien  ne  nous  est  dur  de  souifrir  pour  vous,  ains 
G  nous  est  joie  de  nous  esprouver  en  vostre  dur.  Et  là  où 
«  les  chevances  ne  pourront  suffire  à  vous  servir  en  estât, 
«  nos  corps  persévéreront  en  leurs  devoirs,  possible  jus- 
te qu'au  terme  de  recréandise  ;  et  jusques  là  vous  nous 
«  aurez  tous.  » 

Le  comte  lors,  voyant  l'affection  de  ses  serviteurs  et 
comment  amour  les  avoit  menés  à  larmes  de  compassion 

'  Souffrez,  prenez  patience. 

envers  luy,  luy  aussy  envers  eux  soy  trouvant  commu  en 
ferveur,  fondy  larmes  de  pitié  aussy  pour  récompense  de 
leur  franchise,  disant  :  «  Enfans,  je  vous  mercye  de  vostre 
Cl  amour;  et  si  Dieu  me  donne  jamais  vivre,  et  que  j'aie 
«  en  quoi  le  vous  pouvoir  rémunérer,  le  ciel  m'oublie  et 
«  le  proviseur  de  là-haut,  si  je  n'en  recognoys  l'œuvre. 
«  Or  vivez  doncques  et  souffrez  ;  et  moy  je  souffreray  pour 
«  vous,  premier  que  vous  ayez  faute.  » 

Sy  furent  faites  grant  chières,  et  venoient  divers  sei- 
gneurs uns  et  autres,  gentilshommes  et  notables  per- 
sonnes, eux  offrans  à  luy  de  corps  et  de  chevance  d'argent 
et  de  tout  finer ,  disant  l'un  :  «  J'ay  mille  » ,  l'autre  : 
«  Dix  mille  »  ,  l'autre  :  «  J'ay  cecy,  j'ay  cela  pour  mettre 
«  pour  vous  et  pour  attendre  tout  vostre  advenir;  et 
«  ne  faudrez  du  vostre  tant  qu'il  s'étend,  si  Dieu  ne 
«  nous  faut  de  nos  biens,  premier  que  le  voudriez.  » 
Et  en  effet  tellement  et  si  bien  en  fut  ordonné,  que  de 
celle  heure  en  avant  jamais  un  poulet  n'en  vint  moins 
en  la  cuisine ,  ne  restriction  ne  s'en  trouva  faite  en  nuls 
■estats  d'un  denier  vaillant.  Et  se  comptoit  la  despense  aux 
escrous  '  et  la  monte  des  gages  et  des  pensions  ordi- 
naires, comme  s'il  y  eust  eu  finance  à  souhait  ^  Et  le  comte 
n'en  fît  moins  semblant  de  bonne  chière,  ne  plus  n'en  fer- 
moit  sa  main  libérale,  de  donner  coutumière.  Une  chose 
avoit  tant  seulement  réservé  le  duc ,  c'estoit  que  toucher 
ne  vouloit  à  Testât  de  sa  belle-fille  la  comtesse ,  lequel  il 
laissoit  en  son  entier  ;  et  ne  voulut  pas  qu'elle  sentist  l'in- 
dignation jetée  sur  son  mary,  qui  en  riens,  las!  n'avoit 
coulpe.  Et  à  tant  je  laisse  comte  et  comtesse  en  cestuy 

'  Escrous,  escroes,  états  de  dépenses,  registres  des  comptes. 
^  On  lit  dans  le  manuscrit  de  Belœil  :  «  Comme  s'il  y  eust  eu  sallo 
et  chambre  pleine  d'or.  » 

destroit,  pour  retourner  à  l'autre  matière,  laquelle  me  ra- 
mènera arrière  sur  leur  personne  quand  il  sera  temps. 


CHAPITRE  XVII. 


Comment  les  ambassadeurs  des  deux  roys  estoient  arrivés  à  Saint- 
Omer  avecques  les  gens  du  duc ,  pour  trouver  moyen  de  faire 
paix. 


Or  convient  recheoir  en  la  matière  de  Saint-Omer,  là 
où  estoient  les  ambassadeurs  des  deux  roys  avecques  les 
gens  de  ce  duc,  moyens  entre  les  deux  parties  et  quasi 
neutres ,  sinon  que  la  querelle  de  France  estoit  la  leur 
propre  plus  que  l'autre.  Sy  y  avoit  pour  chefs  des  gens 
du  roy  de  France  :  l'archevesque  de  Narbonne,  du  nom  de 
Harcourt ,  l'amiral  de  France ,  le  chancelier  de  France , 
maistre  Georges  Havart  et  plusieurs  autres ,  là  où  le  sei- 
gneur de  Croy  tenoit  double  lieu  et  tout  en  front  ;  car  y 
estoit  commis  et  envoyé  pour  la  part  du  roy,  et  de  l'autre 
costé  y  estoit  estably  et  ordonné  aussy  pour  la  part  du  duc 
son  maistre.  Pour  lesquels  servir  léalement  l'un  et  l'autre 
et  soy  y  porter  bien,  avoit  une  dangereuse  voye  à  tenir  et 
bien  subtile  ;  car  le  contendre  des  deux  maistres  estoit  en 
diverses  ententes,  à  l'un  en  toute  preud'homie  et  honneur 
de  Dieu,  pour  avoir  paix  et  repos  entre  les  chrestiens  et 
pour  vaquer  tant  mieux  es  affaires  de  la  foy,  et  à  l'autre 
pour  venir  au  desseure  de  son  j^rojet,  pour  jouir  de  propre 
privé  bien  en  soy  et  pour  soy  et  pour  mettre  bras  au  des- 
seure de  ses  voisins  par  simulation  cauteleuse.  Par  quoy 
je  dis  qu'en  faire  mixtion  de  leurs  si  divers  proposemens 
comme  de  ces  deux  par  un  seul  homme  commis  sur  tout 

bien,  y  devoit  avoir  perplexité  pour  le  démeneur,  ou  une 
caute  couverte  simulation  non  partout  saine. 

De  la  part  d'Angleterre  aussi  y  avoit  l'évesque  de  Can- 
torbie,  nommé  maistre  George  de  Neufville,  docteur  en 
théologie ,  frère  au  comte  de  Warwic ,  prélat  moult  révè- 
rent et  facondieux.  Y  avoit  le  comte  de  Staffort  aussi  et  le 
fils  du  duc  d'Excestre,  messire  Jehan  Wanneloc  et  plusieurs 
autres  notables  seigneurs  et  gens  d'église  en  moult  noble 
estât ,  qui  tous  mus  et  venus  d'Angleterre  pour  bien  de 
paix,  estoient  venus  à  Saint-Omer,  à  l'incitation  et  re- 
queste  du  duc  de  Bourgongne  ;  et  non  pas  tant  seulement 
les  Anglois,  [mais]  mesmement  les  François  enceste  propre 
faveur  de  luy  et  à  sa  cause,  comme  pour  eux  soumettre  à 
trêves  avec  le  roy  Edouard,  afin  que  ce  duc-icy,  susciteur 
de  la  matière ,  pust  tant  mieux  avoir  loisir  et  cause  de 
mettre  sus  sa  croiserie.  Car  savoient  bien  en  effet  que  ce 
point-là  seul  estoit  son  motif,  et  que  les  Anglois  en  faveur 
de  luy  volontiers  y  ascouteroient  ;  par  quoy  à  eux  il  duisoit 
moins,  ce  leur  pouvoit  sembler,  de  y  restiver  à  l'encontre, 
ne  de  eux  trouver  frois,  ne  mal  traitables  en  ceste  journée, 
là  où  certes,  ains  venir  à  conclusion,  maintes  difficultés, 
maintes  hautes  et  pesantes  matières  furent  maniées,  main- 
tes reboutées  et  ruées  au  loin,  qui  depuis  ramenées  à  diges- 
tion et  en  espluchement  des  avis  '  par  estrif  et  argu,  furent 
-conformément  par  commun  accord  passées  et  avouées  en 
conseil.  Entre  lesquelles,  et  qui  estrange  est,  en  avoit  une 
passée,  qui  estoit  :  que  le  roy  Loys,  roy  de  France,  cousin 
germain  du  roy  Henry,  et  tout  iteP  à  la  royne  sa  femme, 
enfans  de  frère  et  de  sœur  tous  les  deux,  ne  pourroit,  ne 
ne  devroit,  ne  par  autre  ne  souffreroit  faire ,  ne  mouvoir 

'  En  esplucemens  des  dois  (ms.  de  Belœil). 

*  Itel,  pareil,  semblable,  au  mC-me  degré  de  parenté. 


1 


DE  CHASTELLAIN.  '        351) 

guerre  au  roy  Edouard  en  faveur  de  Henry,  pour  nulle 
quelconque  chose  qui  advenue  fust ,  ne  advenir  pust ,  du- 
rant trêves  ou  abstinences  faites  entre  eux,  courtes  ou 
longues,  ne  pour  nulle  quelconque  prière  ou  intercession 
que  de  ce  pourroit  faire  ledit  Henry,  ne  sa  femme,  ne 
père,  ne  parensde  l'un,  ne  de  l'autre,  sous  peine  de  guerre 
à  tous  lez.  Et  s'y  accordèrent  ceux  de  la  part  du  roy 
Loys  ,  grandement  toutesfois  en  foulle  de  son  prochain 
sang,  ce  sembleroit,  et  de  leur  querelle.  Mais  ce  firent 
peut-estre  pour  un  mieux ,  et  par  une  manière  de  reculer 
arrière  pour  faire  un  plus  long  saut  ailleurs  ;  car  pour 
ce  qu'on  perçut  après  de  eux ,  cela  et  autre  chose  firent- 
ils  à  fin  couverte. 

CHAPITRE  XVIII. 


Qui  furent  ceux  qui  estoient  commis  de  par  le  duc  sur  le  traité  des 
deux  roys. 


Les  gens  du  duc  qui  ce.traité  menèrent,  estoient,  comme 
j'ay  dit  :  le  seigneur  de  Croy,  comme  chef  à  deux  lez, 
messire  Jehan  de  Croy  son  frère,  le  seigneur  de  Lannoy, 
le  seigneur  de  Rabbodenges,  messire  Pierre  de  Mirau- 
mont,  le  président  de  Bourgongne,  messire  Pierre  de 
Goux  et  plusieurs  autres;  lesquels,  fin  à  fin  que  aucunes 
difîicultés  chéoient  grandes  et  pesantes,  envoyèrent  bat- 
tant devers  le  duc  à  Hesdin  pour  en  avoir  son  avis.  Sy  y 
avoit,  comme  j'ai  dit,  longues  traînées  et  diverses  sus- 
penses, premier  que  traire  conclusion,  pour  cause  que  tant 
François  comme  Anglois  se  tenoient  roides.  Et  n'eussent 
jamais  traité  lesdits  Anglois  avec  les  François,  si  n'eust 

esté  en  faveur  dudit  duc,  lequel  ils  honnoroient  comme 
leur  roy  propre,  et  l'avoient  ainsy  de  commandement.  Et 
disoient  pleinement  lesdits  Anglois,  que  ce  qu'ils  faisoient 
et  se  souffroient  approcliier,  ce  faisoient-ils  en  l'honneur  et 
révérence  du  duc  et  non  du  roy  Loys,  car  de  celuy  n'avoient 
que  faire,  car  ne  le  craignoient,  ne  [considéroient]  autre- 
ment, comme  leur  fier  parler  qu'ils  ont  d'ancienne  coutume 
est  assez  cognu.  Toutesvoies  assez  se  tenoient  à  mal  con- 
tens  que  le  duc  personnellement  ne  comparust  pas  à  la 
journée  de  tout  le  temps  que  là  estoient;  et  s'en  dol oient 
les  uns  aux  autres,  disans  que  s'ils  n'eussent  pensé  que  là 
dust  estre  venu  une  seule  fois  au  moins,  n'y  fussent  jà 
entrés.  Aussy  certes  leur  ambassade  estoit  une  des  nota- 
bles et  des  mieux  fournies  qui  avoit  esté,  passé  cinquante 
ans.  Enfin  toutesvoies  se  rappaisèrent  parce  que  le  duc 
leur  fit  remonstrer  comment  le  roy  Lojs  luy  avoit  mandé 
qu'il  venroit  à  Hesdin  vers  luy  ;  par  quoy  il  n'osa  bouger, 
pour  ce  que  du  jour  de  son  venir  n'estoit  point  certain,  et 
véritablement  aussy,  ce  pou  voit  dire  que  n'eust  esté  l'at- 
tente du  roy,  il  y  fust  allé  les  visiter.  Sy  s'en  tinrent  à  con- 
tents. Un  soir  le  seigneur  de  Lannoy  les  festoya  par  une 
haute  façon  et  si  grandement  qu'oncques  n'avoient  vu,  ce 
dirent,  tel  appareil.  Sy  l'avoient  fort  en  grâce  lesdits 
Anglois,  et  le  réputèrent  grand  homme.  Aussy  il  avoit 
esté  en  Angleterre  devers  leur  roy,  qui  moult  le  prisa  et 
honnora.  Sy  firent  tous  les  grands  du  royaume,  car  moult 
estoit  ingénieux  homme  et  de  plus  nouvelle  entrée  qui 
avoit  esté  vu,  sage  et  beau  parlier,  et  riche  puissamment 
de  tous  biens.  Et  eust  bien  désiré  le  roy  Edouard  l'avoir 
achaté,  comme  j'oys  dire,  ou  un  semblable,  un  très-haut 
prix ,  quoiqu'à  ce  ne  fust  jamais  parvenu  touchant  sa 
personne. 

CHAPITRE  XIX. 


' 


De  l'imposition  que  le  roy  mit  à  Paris  pour  le  rachat  des  terres 
sur  Somme. 


Cecy  se  faisoit  tout  comme  au  commencement  de  sep- 
tembre, et  que  le  roy  alors  estoit  à  Paris.  Et  là  entour, 
pratiqua  à  tous  lez  arguent,  et  bien  estrangement,  pour  le 
rachat  des  terres  sur  Somme.  Dont  plusieurs  se  dolurent 
de  la  manière,  car  passoit  règle  et  coutume,  équité  et  bon 
usage,  ce  disoient  les  traveillés;  et  à  quoy,  ne  par  fait,  ne 
par  prière,  ne  par  excuse,  ne  par  voie  de  pitié,  nul  ne 
pouvoit  contredire,  ne  tant  faire,  s'il  estoit  mis  au  billet 
avecques  les  nommés,  qu'il  ne  passast  par  là,  les  uns  par 
don,  autres  par  emprunt,  autres  par  amendes  et  restitu- 
tions, jusques  en  faire  grand  murmure,  et  de  quoy  toutes- 
fois  riens,  ou  bien  peu,  chailloit  aux  concueilleurs  ;  car 
c'estoit  lors  un  droit  :  «  Faire  le  faut  » ,  ce  sembloit,  et  en 
quoy  volonté  avoit  plus  cours  que  raison.  Dont  l'argument 
qui  se  faisoit  dessus  contre  les  murmurans,  c'estoit  que  le 
roy  alléguoit,  et  autres  de  par  luy,  que  mieux  valoit 
prendre  de  près  Parisiens  et  autres,  un  peu  contre  règle, 
et  oyr  leurs  murmures,  que  les  terres  engag-ées  qui  tou- 
choient  à  la  chose  publique  du  royaume,  demorassent  en 
la  main  du  duc  de  Bourgongne,  en  place  trop  plus  griève 
que  l'argent  pris.  Et  voirement  le  monstra  bien  le  roy  ;  car 
oncques  bien  n'eut,  ne  repos  depuis  l'entamement  qu'il  en 
avoit  fait  faire  au  duc  pour  les  ravoir,  jusques  à  qu'il  les 
reust  en  sa  main  et  les  eust  affranchies  et  arrachées  des 
ongles  de  Bourgongne,  là  où  il  les  vo^^oit  envis.   Et 

encore  plus  envis  les  [y]  eust  souffert  demorer  longuement, 
de  peur  qu'avoit  que  le  duc,  d'aventure,  qui  estoit  vieil  et 
de  dangereuse  vie,  ne  mourust,  premier  que  les  ravoir  ra- 
chatées  ;  car  son  fils  le  comte  de  Charolois  succédant,  et 
qui  estoit  jeune  et  vert  et  dur  malement  à  ployer,  les 
eust  pu  tenir  à  fer  et  à  doux,  et  non  tost  les  restituant  à 
la  première  demande.  Sy  se  hasta  le  roy  pour  ceste  cause, 
tant  qu'il  pust.  Et  peut-estre  trouva  les  moyens  en  ce 
temps-cy  du  vivant  du  duc,  lesquels  n'eust  jamais  eu,  ne 
pu  trouver  du  régner  du  comte  venu  à  succession.  Car 
sentoit  bien  quel  temps  couroit  emprès  l'un  et  emprès 
l'autre  ;  et  par  ainsy,  du  temps  qu'il  voyoit  et  sentoit  luy 
estre  propice ,  il  s'en  aidoit  et  se  refaisoit  tandis  qu'il 
estoit  heure.  Or  estoit  l'argent  du  premier  payement 
tout  prest  à  Paris,  est  à  savoir  deux  cens  mille  vièses 
couronnes  d'or  de  soixante-douze  au  marc;  lequel  paye- 
ment le  duc  avoit  mué  de  grâce  et  remis,  à  singulière 
requeste  du  roy  et  de  ses  ambassadeurs,  en  deux  cens 
mille  escus  courans.  Sy  fit  partir  le  roy  cest  argent  de 
Paris  et  conduire  en  forte  main  armée  jusques  à  Eu,  et 
de  là  à  Abbeville,  là  où  les  gens  du  duc  furent  mandés 
pour  le  recevoir ,  lesquels  y  allèrent.  Et  finablement  en 
forte  main  aussy  le  duc  le  fit  venir  à  Hesdin  et  le  mit 
en  ses  coffres.  Et  le  roy  pratiquant  toujours  sur  le  sur- 
plus, se  vint  tenir  à  Pontoise  avecques  la  roy  ne,  là  où 
il  fit  beaucoup  de  nouvelletés  en  préjudiciant  les  nobles 
du  royaume,  princes  et  barons.  Car  par  toutes  villes  et 
pays  fit  brusler  et  ardoir  et  consumer  en  feu  tous  les 
harnois  du  royaume  pour  tendre  au  gros  et  au  menu , 
et  fit  deffendre  toutes  forests  à  tous  princes  et  seigneurs, 
et  toutes  manières  de  chasses  à  qui  qu'elles  fussent , 
sinon  sous  son  congé  et  octroy.  De  quoy  il  acquit  grand 

murmure  contre  luy ,  et  assez  de  couvertes  plaintes  en 
diverses  terres  ' . 


CHAPITRE  XX. 

Comment  le  roy  manda  au  duc  Philippe  de  ne  venir  au  devant  de  luy 
quand  il  viendroit  à  Hesdin. 

Ce  premier  payement  fait,  le  roy  manda  au  seigneur  de 
Croy,  qui  pour  celle  heure  estoit  à  Saint-Omer  en  la  con- 
vention, comment  qu'il  fust,  que  vers  la  fin  de  septembre 
ilvenroità  Hesdin  voir  son  bel  oncle;  et  luy  signifîoit  et 
mandoit  que  pour  nul  riens  le  duc  ne  se  bougeast  dudit 
Hesdin,  ne  ne  s'avançast  de  venir  au  devant  de  luy,  loin, 
ne  près  ;  ou  certainement,  si  cela  vouloit  faire,  il  ne  le 
venroit  jamais  voir  et  reculeroit  en  arrière  de  luy  autant 
qu'il  s'en  estoit  approché.  Le  duc  aussy  en  eut  unes 
autres  toutes  telles  lettres.  Lequel,  voyant  le  plaisir  du 
roy  estre  tel,  luy  aussy  ne  restiva  à  l'encontre,  et  se  tint 
chaud  et  aisé  en  sa  maison.  Et  venist  le  roy  quand  luy 
plairoit,  ce  dit-il,  trouveroit  son  hoste  qui  luy  feroit  hon- 
neur et  service  qu'il  pourroit;  et  en  effet  avoit  bien  bon 
vouloir  de  le  recevoir  bien  à  son  pouvoir.  Pendant  lequel 
temps,  le  duc,  en  surattendant  le  roy,  fit  bonne  chière 
avecques  la  duchesse  de  Bourbon  sa  sœur,  et  furent  tous 
les  soirs  en  banquet  ensemble  et  en  toutes  bonnes  chières 
faire,  réservé  d'un  point;  c'estoit  que  le  comte  de  Charo- 
lois  n'estoit  point  là,  et  que  le  père  et  luy  estoient  en  dis- 
corde à  cause  d'aucuns.  Dont  la  povre  duchesse  mouroit 
d'annuy  ;  et  le  duc,  posé  qu'il  n'en  fist  semblant  par  dehors, 

'  Cf.  Thomas  Basin,  édition  de  M.  Quicherat,  t.  II,  p.  174. 

sy  en  cuisoit-il  d'ayr  et  de  felleté  en  son  couvert  courage. 
Et  proposa  souvent,  ce  disoient  les  aucuns,  de  faire  du 
dommage  assez,  par  despit  et  courroux  de  ce  que  ledit  son 
fils  ne  vouloit  à  nuls  fins  venir  devers  luy,  comme  si  tout 
froit  fust  et  eslongé  d'amour  filial,  par  contraire  de  pater- 
nelle amour  qu'envers  luy  avoit,  comme  vray  père.  Sy 
s'en  despitoit  à  part  luy  et  en  rongeoit  son  cœur;  et  en  telle 
mérancolie  sy  s'aigrissoit  tant  fort  qu'amour  contourna  en 
appétit  de  venger  et  de  l'abieutir  pour  felleté.  Et  semble- 
roit,  et  en  couroit  voix  assez  lors,  que  durement  luy  plain- 
gnoit  la  haute  plentiveuse  succession  des  pays  qu'il  avoit 
et  dont  il  estoit  en  attente.  Par  quoy  moins  accomptoit  et 
accompteroit  de  s'en  deffaire  et  de  les  souffrir  légièrement 
couler,  disant  :  qu'encore  ne  luy  en  pourroit  demeurer  si 
peu  que  ce  ne  fust  trop,  et  plus  qu'à  son  valoir.  Laquelle 
chose,  quand  je  l'ai  vivement  pourgetée',  ce  me  semble 
une  mesme  chose,  et  la  propre  pareille  aventure  qui  avoit 
esté  par  devant  en  la  maison  de  France  entre  le  roy 
Charles  et  son  fils  Loys ,  lequel  Loys,  depuis  l'heure  que 
premier  entra  en  la  maison  du  duc,  y  amena  ceste  malé- 
diction qui  jamais  ne  s'y  estoit  monstrée  par  avant;  et  de 
sa  rumeur  contagieuse,  qui  par  toutes  terres  le  sievy,  vint 
contaminer  aussy  cestui  jeusne  comte  et  le  faire  estre  de 
sa  nature,  non  pas  que  leurs  natures  fussent  unes,  mais 
avoient  toutes  pareilles  leurs  questions.  Car  au  vray  dire, 
le  comte  avoit  en  luy  plusieurs  hauts  dons  de  Dieu  et  trop 
plus  que  l'autre  ;  car  estoit  véritable  et  franc  ^  en  ses  mots, 
estoit  dévot  à  Dieu  et  grand  aumosnier,  estoit  continent  et 
chaste  en  mariage,  souple  aux  commandemens  de  l'Église, 
non  oncques  jureur,  ni  adonné  à  dame  Volupté,  estoit 

'  Pottrget^e,  méditée. 
*  Ferme  (ms,.  de  Belœil). 

sobre,  de  bouche  familière  avecques  les  siens,  jo3^eux  en 
repaire,  et  le  plus  libéral  en  donner  qui  se  trouvast  ;  ne 
injuria  nulluy,  ne  en  luy  n'avoit  netançon,  ne  noise;  mais 
si  rien  y  avoit  de  mauvais,  c'estoit  que  moult  demoroit 
ferme  en  son  opinion,  et  mal  l'en  pouvoit-l'on  retraire;  et 
ce  tenoit-il  de  sa  mère,  laquelle  n'estoit  point  à  vaincre. 
Mais  autrement  toutes  autres  conditions  nobles  de  prince, 
ne  que  cœurs  pourroient  souliaidier,  certes  tout  y  estoit  ; 
et  beauté  de  corps  et  de  personne,  vaillance  et  chevalerie 
non  moindre  du  père,  et  croy  ce  vray,  vive  amour  envers 
luy  et  filiale  crémeur.  Mais  par  la  haine  que  conçue  avoit 
envers  les  aucuns,  différoit  l'amour  filiale  par  indignation 
envers  les  autres;  et  disoit-on  que  infailliblement,  si  le  duc 
n'eust  tenu  emprès  luy  et  en  si  grand  estât  iceux,  et  les 
eust  voulu  tenir  en  eslong-e  de  luy,  luy,  sans  les  grever 
autrement,  se  fust  tenu  emprès  son  père,  l'eust  honoré  et 
servi,  complu  et  crému,  et  inséparablement  persévéré 
avec  luy  en  cœur  et  en  fait.  Mais  les  autres  qui  se  sentoient 
indignés  du  fils  mortellement,  sans  jamais  y  espérer  re- 
tour, n'osèrent  eslonger  le  père,  ne  ne  voulurent,  de  peur 
de  leur  mésavenir.  Et  par  ainsy  tousjours  l'un  d'eux,  ou 
le  seigneur  de  Croy  ou  son  neveu,  se  tinrent  en  l'autorité 
souveraine,  tant  comme  ils  purent,  et  tant  s'y  grandirent 
et  fortifièrent  à  tous  lez,  par  mariages,  par  offices,  par 
acquests,  par  dons  et  impétrations  du  duc'  et  d'ailleurs, 
qu'il  sembloit  lors,  et  ainsy  le  conjecturoit-on ,  que  si  le 
duc  d'aventure  fust  allé  de  vie  à  trespas,  ou  que  mutation 
fust  venue  contre  eux  par  noises  ou  brouillis  de  court,  ils 
en  eussent  pu  ou  voulu  maintenir  leur  pan  ^  à  l'encontre 
du  comte  fils,  sous  la  main  cachée  du  roy,  de  qui  s'estoient 

'  Du  roy  (ms.  de  Belœil). 
2  Cf.  t.  III^p.  81, 

fortifiés,  jà-soit-ce  qu'en  couvert;  [mais]  plusieurs  nobles 
gentils  chevaliers  et  autres  qui  ce  virent  et  cognurent, 
dirent  bien  lors  :  que  c'estoit  un  fortifîement  de  petit  es- 
poir, et  lequel  en  toutes  ses  manières  de  faire  eust  esté 
plus  honnorable  pour  eux  non  fait  que  fait.  Car  sembloit 
au  jugement  de  chacun,  que  aveuglés  estoient  en  leur  for- 
tune, et  que  grand  descoguoissement  avoit  en  leur  cas, 
quand,  par  puissance  ou  autorité  empruntée,  comme 
grande  encore  qu'elle  pustestre,  et  laquelle  ne  venoit  point 
de  patrimoine,  ne  d'estoc  principal,  ils  pensoient  ou  pré- 
sumer osoient  ou  oseroient  tenir  point  jamais,  ne  estrif 
à  rencontre  de  leur  seigneur  naturel,  sous  qui  père  ils  se- 
roient  et  auroient  esté  faits  et  eslevés,  l'un  des  grands 
princes  de  la  terre.  Par  quoy,  si  le  roy  ou  autre  les  vouloit 
ou  voudroit  porter  pour  le  temps  futur,  guerres  et  malé- 
dictions sourdroient  contre  luy  propre  en  son  royaume, 
par  vouloir  fouler  son  sang  pour  gens  estranges,  et  un 
noble  et  haut  fameux  prince  pour  une  petite  maison  de 
vassal.  Certes  et  jà-soit-ce  que  un  homme  en  son  aveugle- 
ment pust  proposer  et  présumer  un  tel  entreprendre  et 
faire  un  haut  édifice  es  nues,  toutesfois  n'est  et  ne  me  peut 
estre  vraisemblable  que  nul,  ne  prince  bien  avisé,  ne  vou- 
droit prendre  ceste  question  en  main,  de  peur  mesme  que 
l'exemple  donné  à  ses  propres  subjects  ne  luy  redondast 
enfin  en  pays  du  mesme.  Car  si  cœur  de  prince,  en  un  sien 
pays,  hait  orgueil  et  présumption  contre  luy  en  un  sou 
moindre  subject  ou  vassal,  celle  mesme  loy  a  un  autre 
prince  en  son  royaume  ou  duché,  d'hayr  et  vouloir  dé- 
primer semblablement  l'orgueil  de  son  subject,  aussy  bien 
l'un  que  l'autre. 

Ceci  toutesfois  n'ay-je  point   escript  en  déturpant  la 
querelle  des  Croy,  mais  en  repreuve  et  reboutement  des 

aveugles  qui  en  tel  faire  se  mésuseroient,[ce]que  j'espoire 
certes  que  le  bon  noble  seigneur  n'eust  daigné ,  ne  voulu , 
car  sembloit  preud'liomme ,  et  tel  je  le  maintenoie;  mais 
ay  escript  seulement  les  devises  et  les  interprétations  qui 
s'en  faisoient  alors  sur  les  apparences  extériores,  là  où 
une  seule  cliose  et  sing'ulière  ici  est  contée  et  notée,  pour 
cause  qu'elle  consonne  assez  aux  devises  des  gens  de  ce 
temps  :  c'est  que  messire  Jehan  de  Croy,  celuy  qui  s'appelle 
seigneur  de  Chimay  et  qui  tout  le  plus  de  son  possès  et 
pouvoir  avoit  en  Haynaut ,  iceluy  vuellant ,  contre  privi- 
lège et  ordonnance  de  la  ville  de  Valenciennes ,  boire  vin 
sans  malle-tolte  en  icelle  ville,  ne  se  voulut  tenir  à  content 
que  les  gens  d'icelle  ville  luy  accordassent,  pour  cause  de 
son  autorité  et  par  crémeur,  aucune  tasse  de  vin  ou  d'ar- 
gent pour  satisfaire  aux  assises  ;  mais  les  demanda  et 
proféra  de  bouche  mesme,  et  les  fit  demander,  en  pleine 
congrégation  du  peuple ,  à  boire  en  toute  telle  forme  et 
manière  et  par  un  mesme  et  égal  parti  comme  le  prince. 
Laquelle  chose  fut  interprétée  en  mainte  bouche  estran- 
gement,  et  mâchée  et  retournée  en  murmure  contre  luy. 
Et  disoient  lors  les  gens  que  c'estoit  un  haut  mot,  et 
dont  le  taire  luy  eust  esté  plus  honneur  que  l'avoir  là 
assis. 

CHAPITRE  XXr. 

Comment  plusieurs  murmurations  se  firent  à  Toccasion  de  ceux  de 
Croy,  qui  tout  embrassoient  à  tous  lez. 

Tandis  que  le  souvenir  des  choses  me  donne  matière, 
et  que  matière  mesme  se  présente  pour  estre  tissue  de  pré- 
sent et  mise  en  œuvre  ,  je  doncques  convenablement  dois 
et  puis  mettre  les  terres ,  les  richesses  et  possessions  que 

cestes  gens  de  Croy  avoient,  semblablement  et  les  alliances 
qu'a  voient  quises  et  prises  partout  en  provision  sur  le 
temps  futur.  Et  lesquelles  choses  toutes  ensemble ,  avec- 
ques  ce  que  toujours  et  incessamment  tâcboient  de  plus 
en  plus  haut  et  vouloient  tout  avoir  en  leur  main ,  tout 
gouverner  et  régir  et  avoir  tout  à  leur  dit ,  certes  fai- 
soient  murmurer  contre  eux  et  dire  diverses  choses  en 
couvert  ;  car  en  public  nul  n'eust  osé  ,  de  peur  d'en  avoir 
reboutement ,  comme  qui  plus  estoient  crémus  beaucoup 
qu'aimés ,  si  ce  n'estoit  des  leurs  ,  auxquels ,  et  à  nuls  au- 
tres, faisoient  moult  de  biens.  Et  nul  autre,  si  à  eux  n'es- 
toit de  service  ou  d'alliance,  ne  pouvoit  obtenir  chose  ;  [ce] 
qui  estoit  un  des  points  plus  grands,  qui  leur  procura  mur- 
mure. Mesmes  les  propres  officiers  du  duc,  fussent  nobles 
hommes  ,  fussent  clercs ,  en  fait  d'obtenir  offices  ou  béné- 
fices ou  mariages  ou  autres  choses ,  demoroient  derrière 
les  leurs  ;  et  falloit  aux  leurs  avoir  l'avancement  devant 
tous  autres,  sique  la  voix  en  couroit  commune ,  et  di- 
soient les  reboutés  :  que  mieux  aimeroient  estre  serviteurs 
à  Croy  qu'au  duc,  quand  du  duc,  ne  de  son  service,  ne 
pouvoit  venir  ne  fruit,  ne  profit. 

CHAPITRE  XXIL 

Des  terres  et  seigneuries  qu'avoient  en  gouverne  ceux  de  Croy. 

Pour  venir  doncques  aux  choses  qui  faisoient  murmu- 
rer contre  eux  et  mettre  soupeçon  d'aucune  couverte  fin, 
c'estoit  qu'avecques  ce  que  moult  avoient  de  biens  de  leur 
propre,  par  acquest  et  autrement,  sy  contendoient-ils,  es 
lieux  et  pays  qui  leur  estoient  propres ,  d'avoir  aussi  les 
places  frontières  et  fortes  desdits  lieux  appertenans  au 

prince,  par  manière  d'office ,  les  unes  par  gages ,  comme 
d'avoir  fait  prest  dessus ,  les  autres  par  don  et  par  ma- 
nière de  les  avoir  quis  en  leur  autorité  où  nul  ne  pouvoit 
joindre,  comme  en  Haynaut,  là  où  ils  avoient  toutes  les 
places  frontières  et  fortes  du  pays  pour  eux  et  en  leur 
garde ,  réservé  tant  seulement  les  grosses  villes ,  comme 
Mons  et  Valenciennes,  Quesnoy,  Maubeuge.  Mais  au  sur- 
plus tout  estoit  à  eux ,  fust  devers  Flandres ,  fust  devers 
Brabant,  fust  devers  Liège  ou  Ardenne,  fust  devers 
France  ou  ailleurs;  tout  gisoit  en  leur  main  ou  en  per- 
sonnes commises  de  par  eux.  Et  pouvoit-on  imaginer  que 
ce  faisoient  en  Haynaut  plus  qu'en  autres  terres ,  pour  ce 
que  messire  Jehan  de  Croy  qui  avoit  esté  bailly,  gouver- 
neur et  capitaine  de  Haynaut ,  estoit  audit  pays  marié , 
logé  et  amassé  '  ;  et  avoit  là  le  plus  de  sa  richesse  qui  es- 
toit extrême ,  et  par  ainsi  comme  puissance  unie  est  plus 
forte  que  la  disperse,  et  que  ledit  messire  Jehan  estoit  un 
chevalier  qui  se  faisoit  doubter  et  seignourir,  ledit  sieur 
de  Croy,  son  frère  emprès  luy,  et  luy  emprès  son  frère , 
[le]  choisirent  à  leur  puissance  et  fortifiement,  non  voyans 
ailleurs  pays  plus  propre  pour  eux  pour  ce  faire  ;  car  ce 
pays-là  respondoit  et  respond  à  tous  autres  de  là  entour, 
comme  le  milieu  à  la  rondesse  du  cercle.  Tenoient  devers 
Flandres,  Ath  et  Chièvres  ;  devers  Brabant  et  Liège,  Reux, 
Beaumont  et  Binch  ;  devers  France ,  Landrecyes  et  Aves- 
nes;  devers  Ardennes,  Chimay;  Condé,  emprès  Valen- 
ciennes. Tenoient  Namur  en  leur  main,  Lucembourg  en 
leur  disposition,  Boulongne  pareillement,  sans  la  maison 
de  Porcien  et  autres  maintes  lesquelles  avoient  par  héri- 
tage. Avoient  eu  longuement  Hollande  et  Zellande  eu 

'  Amassé,  établi. 

leurs  mains  sous  le  seigneur  de  Lannoy,  leur  neveu ,  L[ui 
en  estoit  gouverneur;  tout  le  pays  de  Brabantpar  diverses 
mains  moyennes  respondans  à  eux  ;  tout  Haynaut  et  Na- 
murois  ;  là  où  seulement  de  Flandres  et  de  Bourgongne  se 
déportèrent,  de  l'un,  pour  ce  qu'il  estoit  trop  loing  de  eux, 
de  l'autre,  pour  ce  que  la  manière  de  soy  y  conduire  y  est 
trop  dangereuse.  Avoient  d'offices  pour  eux  et  pour  les 
leurs  ce  qu'ils  en  désiroient.  Le  seigneur  de  Croy,  dès  le 
couronnement  du  roy,  estoit  fait  grand-maistre  d'hostel  de 
France ,  et  depuis  en  ce  nouvel  temps-ci ,  depuis  qu'on 
parl^  du  rachat  des  terres  de  Somme,  le  roy  luy  donna  le 
comté  de  Guines  perpétuellement,  à  luy  et  ses  hoirs,  et  en 
fit  publier  le  don  à  Paris  et  ailleurs  à  son  de  trompe.  Es- 
toit grand  séneschal  de  Normandie  et  capitaine  de  Rouen  ; 
estoit  gouverneur  de  Champagne  et  de  toutes  les  terres 
sur  Somme  ;  et  disoit-on  qu'en  ce  pouvoit  bien  avoir  du 
roy  vingt-quatre  mille  francs  par  an ,  sans  ce  qu'avoit  du 
duc  et  du  sien. 

CHAPITRE  XXIII. 


Comment  le  séneschal  messire  Pierre  de  Brezé  arriva  à  Hesdin  à 
intention  de  remercier  le  duc  et  d'accomplir  la  promesse  faite  au 
comte. 


Pendant  doncques  le  temps  que  le  duc  surattendoit  la 
venue  du  roy  en  sa  maison,  et  que  la  conclusion  estoit 
prise  entr'eux  deux  de  rendre  les  terres,  et  en  estoit  jà 
partie  de  l'argent  reçu,  arriva  à  Hesdin  le  séneschal 
messire  Pierre  de  Brezé,  à  intention  de  venir  remercier  le 
duc  de  sa  largesse  à  luy  faite  à  Saint-Pol,  ensemble  et 
pour  faire  son  personnage  que  promis  avoit  au  comte  de 

Charolois  à  Bruges,  qui  estoit  grand  chose.  Sy  vint  en 
court,  là  où  il  fut  reçu  et  bienveignié  libéralement ,  et 
des  plus  gens  de  bien  de  la  maison  recueilli  à  grand 
cbière;  car  chacun  l'aimoit  et  prisoit  pour  son  plaisant 
parler,  et  souverainement  pour  ses  vertus  et  haulx  faits 
entre  les  autres.  Moult  en  fit  grand  feste  messire  Philippe 
Pot,  comme  qui  en  toutes  gens  de  vertu  se  délitoit  et  les 
exausoit  par  parole,  et  par  espécial  en  cestuy  chevalier 
avoit  toute  jetée  sa  grâce.  Sy  firent  plusieurs  autres, 
comme  messire  Adolf  de  Clèves,  messire  Philippe  de 
Croy,  bailly  de  Haynaut,  messire  Michel  de  Changy,  le 
seigneur  de  Boussut,  Mériadec  et  autres  plusieurs  sei- 
gneurs. Sy  fut  le  duc  adverti  de  sa  venue  par  messire 
Philippe  Pot,  lequel,  pour  ce  qu'il  estoit  tard,  ordonna 
qu'on  le  festoyast,  et  le  fit-on  souper  à  joyeuse  chière,  et 
que  cinq  ou  six  gens  de  bien  des  plus  g-rands  l'accompa- 
gnassent, comme  il  fut  fait.  Et  y  vint  messire  Adolf,  le 
bailly  de  Hainaut,  messire  Philippe  Pot,  messire  Michel 
de  Changy,  et  l'un  des  généraux  de  France',  messire 
Jehan  Arnolfin,  qui  venu  estoit  de  Bruges  avec  ledit  sé- 
neschal.  Après  souper  se  tirèrent  à  part  le  séneschal  et 
Philippe  Pot,  ensemble  aussi  Jehan  Martin,  pour  entrer 
en  devises  avecques  eux  sur  ce  qu'empris  avoit  de  faire, 
et  comme  qui  de  soy-mesme  sentoit  bien  et  entendoit 
que  de  luy  seul  et  sans  moyen  ne  pouvoit  conduire  son 
affaire.  En  avoit  un  petit  touché  à  messire  Philippe  Pot, 
et  maintenant  voyoit  l'heure  pour  en  parler  plus  à  l'ou- 

'  Jean  Arnolfin  était  un  marchand  italien,  établi  à  Brug^es  où  l'on 
voit  encore  son  portrait  dans  le  musée  de  l'académie  des  Beaux-Arts. 
Il  était,  comme  le  dit  Cliastellain,  l'un  des  receveurs  généraux  des 
finances  en  France  et  devait  sans  doute  cette  faveur  à  Louis  XI  qui 
avait  pu  le  connaître  pendant  son  séjour  dans  les  États  du  duc  de 
Bourgogne. 


352  CHRONIQUE 

vert.  Car,  comme  le  duc  avoit  esté  adverti  par  ledit  che- 
valier, qu'il  avoit  pris  charge  aucune  de  son  fils,  luy 
ordonna  et  à  Jehan  Martin,  avecques  son  sommeillier  de 
chamhre,  qu'ils  l'interrog-eassent  sur  la  manière  de  quoy  et 
comment,  et  qu'après  ce  luy  venissent  redire,  afin  d'y 
avoir  advis  dessus ,  premier  que  le  séneschal  lui  venist 
faire  la  révérence.  Sy  firent  ainsi,  et  parlèrent  eux  trois 
à  part,  là  où  il  n'y  avoit  nul  des  deux  à  qui  il  n'eust 
esté  une  g'rand  joye  d'y  avoir  vu  un  bon  moyen ,  et  qui 
de  soy  ne  s'y  fust  voulu  employer  de  tout  son  effort  ; 
mais  sentoient  les  choses  estre  en  telle  difficulté  extrême 
entre  les  deux  parties,  que  l'espoir  leur  estoit  petit,  et 
peur  grande  de  meschief  advenir.  Et  combien  que  le  sé- 
neschal les  combattist  par  divers  argumens,  et  que  eux- 
mesmes  concevoient  bien  son  voir  dire,  et  que  de  la  part 
du  fils  aussi  il  donnoit  à  entendre  tout  noble  et  bon  vou- 
loir envers  son  père  et  repentance  de  son  délit,  et  s'il  y 
estoit,  obéissance  et  crémeur,  vénérance  et  filiale  dilec- 
tion,  soumission  de  son  droit  et  de  son  tort  en  paternelle 
main,  toutesfois  eux  sentans  le  courage  du  père  estre 
conclu  et  ahurté  en  un  point  et  estre  entré  en  cest  endroit 
en  un  ayr  que  nul  ne  luy  osoit  rompre,  ne  en  faire 
approche,  sedeffioient  du  bien.  Et  voyans  encore  la  diffi- 
culté du  costé  de  ceux  à  qui  cause  le  discord  estoit  mu,  et 
qui  estoit  le  nœud  et  plus  fort  de  l'œuvre ,  mal  apparent 
pour  traiter,  y  jDerdirent  espérance.  Promirent  toutesvoies 
d'en  faire  bon  devoir  et  d'en  arguer  et  répliquer  le  duc, 
tant  qu'il  seroit  possible  et  à  eux  duisable  d'en  faire, 
comme  ils  firent.  Et  allèrent  devers  luy,  lequel,  sans  soy 
montrer  mu  en  riens,  les  oyt  et  souffrit  parler;  et  après 
relation  faite,  leur  fit  response  du  mesme  de  leur  remons- 
trer,  sans  donner  gaires,  ne  tollir,  et  sans  monstrer  sem- 

blant  de  moins  courroux ,  ne  de  plus  ayse,  ne  de  confort, 
ne  de  désespoir  plus  pour  un  que  pour  autre  ;  mais  disoit 
bien  que  merveilles  se  donnoit  comment  son  fils  avoit 
donné  ceste  autorité  de  faire  à  un  estranger,  là  où 
il  avoit  tant  de  grands  et  de  hauts  hommes  ses  propres 
serviteurs  qui,  plus  séamment  que  un  estranger,  s'en  dé- 
voient entremettre,  là  où  messire  Philippe  respondit  : 
«  Déa  !  monseigneur ,  ce  ne  fait  pas  monseigneur  le  sé- 
«  neschal  par  arrogance,  ne  par  présumption,  comme  si 
«  l'affaire  luy  duisist,  mais  par  une  manière  de  hardiment 
«  qu'il  a  pris  sur  monseigneur  vostre  fils  de  luy  avoir 
«  blasmé  les  termes  qu'il  tient  contre  vous,  et  desquels 
«  nul  des  siens,  tant  grand  fust,  peut-estre  ne  l'eust  osé 
«  reprendre  par  le  parti  que  cestuy.  Et  tant  en  a  fait, 
«  comme  il  dit,  que  s'il  vous  plaist,  il  le  vous  rendra  con- 
«  quis  et  tout  obéissant  à  vos  nobles  plaisirs.  »  Sur  quoi 
le  duc  respondit  arrière  :  «  Le  séneschal  a  beaucoup  lan- 
«  gagé;  et  peut-estre,  et  me  douteroye,  qu'il  ne  se  fasse 
«  fort  de  plus  avant  qu'il  n'a  de  charge.  Je  congnoy  bien 
«t  Charles.  Sy  ne  m'est  gaires  de  ses  paroles,  là  où  ses  faits 
«  demeurent  tels.  Toutesfois  le  séneschal  est  gentil  che- 
«  valier,  et  ne  lui  veul  que  bien  en  cestuy  endroit  et  le 
«  mercie  de  son  travail  '.  S'il  vient  devers  moi,  je  le  rece- 
«  vray  et  l'orray  parler  ;  et  puis,  selon  ce  que  j'oray,  je 
«  m'aviseray  de  respondre.  » 

'  Il  résulte  toutefois  des  documents  du  temps  qu'une  grande  partie 
des  dons  faits  par  le  duc  de  Bourgogne  au  sire  de  Brezé  fut  interceptée 
par  des  conseillers  infidèles.  —  Sur  la  source  de  la  haine  de  Louis  XI 
contre  le  sénéchal  de  Normandie,  voyez  l'excellente  édition  que  M.  de 
Beaucourt  vient  de  publier  de  Matthieu  d'Escouchy,  1. 1",  p.  135. 

CHAPITRE  XXIV. 


Comment  le  bailly  de  Hainaut  envoya  devers  son  oncle  le  seigneur 
de  Croy,  doutant  que  l'accord  du  père  et  du  fils  ne  pust  tourner  au 
préjudice  de  luy. 


Le  bailly  de  Hainaut  qui  se  perçut  de  cestuy  entremet- 
tre, et  comment  le  séneschal  estoit  venu  là  pour  faire 
l'accord  du  père  et  du  fils,  doutant  que  ce  ne  pust  tourner 
au  préjudice  de  son  oncle,  le  seigneur  de  Croy,  qui  point 
n'estoit  là,  férant  battant  envoya  devers  luy,  ainsi  pré- 
supposoit-on,  à  Eu  où  il  estoit  allé  au  devant  du  roy. 
Lequel  seigneur  de  Croy,  sachant  ce  et  pensant  à  y  pré- 
venir, vint  à  toute  haste  à  Hesdin,  et  feignant  ignorer 
tout,  et  comme  si  riens  n'en  fust,  se  trouvèrent  ensamble 
le  séneschal  et  luy,  et  s'entrefirent  grand  chière  avecques 
longues  devises.  Autres  dirent  que  le  séneschal  mesme  en 
avoit  descouvert  le  secret  audit  bailly,  comme  premier 
chambellan  ;  et  ne  vouloit  riens  faire  sans  le  sçavoir  de 
son  oncle  et  de  luy,  comme  à  qui  le  cas  touchoit  pour  une 
grande  part  ;  et  partant  luy  prioit  qu'il  mandast  son  oncle 
et  luy  fist  assavoir  ceste  nouvelle,  afin  de  le  faire  venir  à 
Hesdin  et  de  besoigner.  Et  ainsi  le  fit  ledit  bailly,  car 
mesmes  ledit  bailly,  le  second  jour  de  son  venir,  le  festoya 
comme  premier  chambellan,  par  quoi  je  tiens  mieux  ceste 
opinion  vraie  que  l'autre.  En  effet,  le  séneschal  trouva 
difficile  matière  et  bien  pesante  à  manier  ;  trouva  parties 
froides,  selon  l'espoir  qu'avoit  en  premier,  et  matières  mal 
préparées  à  son  intention.  Par  quoy  da  grand  et  bon  vou- 
loir qu'avoit  monstre  et  voulu  mettre  en  adresse  de  bien, 
le  convint  se  déporter  et  cesser  et  s'attendre  du  surpins  à 


DE  CIIASTELLAIN.  353 

autruy,  là  où  messire  Philippe  Pot  complaignoit  dure- 
ment l'obstination  des  parties,  lesquelles  en  leur  futur 
meschief  ne  veoient  goutte,  ce  disoit,  ne  d'un  costé,  ne 
d'autre,  mais  comme  gens  aveugles,  non  cuidans  estre 
subgets  à  mutation  de  fortune,  par  maintenir  leur  pan 
roide,  estoient  contens  d'attendre  tous  périls,  premier  que 
fléchir  leur  courage.  Lesquels  mots  ledit  chevalier,  qui 
sage  homme  estoit,  conférant  avec  moy,  dit  outre  :  que 
impossible  estoit,  court  ou  long,  que  mal  n'en  advenist, 
et  que  les  obstinés  en  leur  erreur  ne  fussent  cause  dé 
griève  perdition  de  eux  et  d'autruy. 

Le  séneschal  toutesvoies  fut  mené  devant  le  duc,  qui 
moult  joyeusement  le  reçut.  Sy  l'oyt  parler,  et  le  duc  luy 
respondit  courtoisement  :  que  son  fils,  moyennant  qu'il 
fust  envers  luy  tel  comme  il  de  voit,  il  n'avoit  mestier  de 
quérir  procureur  pour  estre  en  sa  grâce,  ne  pour  venir 
devers  luy  ;  car  oncques  n'avoit  esté  ,  ce  dit ,  hors  de 
termes  que  père  devoit  avoir  vers  enfant  ;  mais  luy  par 
tant  de  fois  s'estoit  mis  hors  de  voie  de  bon  obéissant  fils 
que  le  trop  luy  annuyoit  ;  et  puisqu'il  s'y  estoit  rembattu 
arrière  et  remis  en  ce  ploy  toujours  pis  que  devant,  il 
l'en  puniroit  à  l'appartenir,  et  en  porteroit  l'amende  et  ne 
se  vanteroit  jamais  que,  par  procureur,  ne  intercession 
d'homme,  il  recouvrast  sa  paix,  sans  autrement  l'avoir 
achatée.  Sy  fut  tout  desbaretté  le  séneschal,  et  vit  bien 
que  un  baston  j  avoit  en  la  roue,  par  quoy  son  labourer 
estoit  vain.  Et  disoient  aucuns  lors  couvertement  que,  si 
les  Croy  n'eussent  tant  entendu  en  leur  propre  privée  af- 
faire et  eussent  voulu  fléchir  pour  le  bien  du  cas,  on  se 
fust  enfin  chevy  '  du  duc  par  une  manière  ou  par  autre; 

'  Chevir,  se  tirer  d'embarras,  se  débarrasser. 

et  eust-on  tout  remis  en  point,  et  grandement  par  l'inter- 
cession de  la  duchesse  de  Bourbon,  sa  sœur,  qui  en  mou- 
roit  de  mérancolie.  Et  ainsi  du  bon  vouloir  du  sénesclial 
ne  vint  comme  point  de  fruit,  mais  grand  voix  d'un  haut 
et  bon  commencement  à  petite  et  povre  issue. 


CHAPITRE  XXV. 


Comment  le  sénesclial  s'en  retourna  devers  le  roy  et  du  recueil  qui  luj' 

fut  fait. 


Le  séneschal,  le  lendemain,  fut  festoyé  demessire  Adolf 
de  Clèves,  et  grandement  tenu  ayse;  dont  l'après-disner  il 
prit  congé  du  duc  et  s'en  alla  devers  le  roy  à  Eu,  là  où  il 
fut  hautement  reçu  et  bienveignié  ;  et  luy  fit  le  roy  chière 
et  honneurs  les  plus  grands  du  monde,  et  trop  plus  que 
homme  n'eust  osé  penser,  pour  cause  que  tant  l'avoit  hay 
autresfois  et  tenu  longuement  en  prison,  en  danger  de 
son  corps.  Mais  le  roy  ayant  sçu  et  oy  les  hautes  cheva- 
leries et  grans  faits  que  montrés  avoit  en  Angleterre  et  en 
Escoce  avecques  la  reine  angloise,  et  qu'en  renommée  d'un 
des  meilleurs  chevaliers  qui  oncques  fust,ilestoit  retourné 
par  deçà,  et  avoit  fait  honneur  au  royaume  françois  et  à 
luy  propre,  qui  là  l'avoit  envoyé  quasi  comme  pour  per- 
dre, comme  Jason  en  Colcos,  non  sachant  comment  le  ré- 
tribuer condignement  de  son  service,  ne  savoit  à  peine 
mettre  fin  en  luy  faire  honneur  et  en  le  conjoyr  et  fes- 
toyer de  tout  son  pouvoir,  disant  :  que  de  biens  luy  feroit 
tant,  que  le  monde  percevroit  publiquement  qu'il  luy  por- 
toit  amour.  Sy  me  dit  tantost  après  le  général  de  Norman- 
die, messire  Jean  Arnolfin  qui  estoit  présent  à  ces  paroles. 

que  si  le  roy  tenoit  sa  promesse  audit  séneschal  et  luy 
faisoit  la  dixiesme  part  des  biens  qu'il  luy  promit,  il  le 
feroit  un  des  hauts  hommes  de  France  en  fait  d'autorité, 
quoique,  sans  ycelle,  en  vertu  et  en  cler  titre,  toujours 
l'avoit-il  esté  et  l'estoit-il  auparavant.  Le  séneschal  se  tint 
à  moult  joyeux  de  ceste  honne  réception,  quoique  gaires 
ne  faisoit  d'estime  des  promesses  à  luy  faites,  parce  que 
tant  foncièment  cog-noissoit  le  roy  et  ses  dits,  de  longs  ans, 
et  n'avoit  gaires  grand  faim  d'avoir  autorité  emprès  luy 
pour  cause  de  ses  mœurs  ,  non  semblables  au  père,  dé- 
funt. Car  mesme  m'avoit  dit  et  confessé,  n'avoit  que  huit 
jours  par  avant,  que  si  le  roy  luy  donnoit  cent  mille  francs 
par  an,  à  toutes  les  mœurs  et  conditions  qu'il  avoit,  sy  ne 
le  vouldroit-il  servir  ;  et  y  assigna  plusieurs  raisons,  les- 
quelles pour  honnesteté  veul  taire  jusques  autre  plus 
grand  cause  me  pourra  constraindre  peut-estre  que  j'y 
recheysse.  Or  voulut  prendre  congé  le  séneschal  et  aller 
voir  sa  femme  à  Mauny ,  laquelle  n'avoit  vue  d'un  an  ;  et 
avoit  beaucoup  souffert  de  dangers  tandis,  pour  quoy 
plus  en  avoit  aigre  faim.  Sy  s'en  tint  le  roy  à  content. 
Donc  au  partir,  le  séneschal  qui  savoit  que  le  roy  alloit 
devers  son  bel  oncle,  luy  dit  que,  s'il  luy  plaisoit,  preste- 
ment après  avoir  fait  un  tour  en  sa  maison,  il  reviendroit 
devers  luy  pour  l'accompagner  ;  mais  le  roy  ne  le  voulut, 
ains  luy  dist  qu'il  se  tenist  en  sa  maison  jusques  à  son 
retour  de  là ,  et  lors  le  manderoit.  Et  supposoient  aucuns 
lors,  que  le  roy  luy  défendit  son  retour  à  cautelle  pour 
deux  causes.  L'une  sy  estoit,  pour  ce  qu'il  estoit  aventé  jà 
comment  il  se  mesloit  de  l'accord  faire  entre  le  père  et  le 
fils,  dont  il  mesme  désiroit  avoir  honneur  devant  tous,  ou 
par  aventure  aimoit  mieux  que  le  discord  y  fust  que  la 
paix,  pour  en  temps  avenir  mieux  venir  à  ses  fins  de  la 

maison,  laquelle  par  demorer  unie  estoit  trop  roide  et  trop 
forte,  non  bien  à  son  gré.  L'autre  cause  que  l'on  pouvoit 
ymaginer  aussi,  estoit  pour  ce  qu'il  ne  vouloit  point  qu'il 
presist  longue  hantise  en  celle  (souverainement  du  duc), 
de  peur  que  le  cœur  ne  luy  tirast  trop  là  envers,  car  le 
sentoit  fort  y  estre  affecté  par  singulière  louenge. 

CHAPITRE  XXVI. 


Corqpient  le  roy  vint  à  Abbeville  et  de  la  finance  qu'il  fit  pour  faire  le 
second  payement  pour  les  terres  de  Somme. 


Or  se  parti  le  roy  de  là  et  s'en  vint  à  Abbeville ,  là  où 
jamais  n'avoit  esté.  Sy  y  fut  reçu  solempnellement  et  à 
toutes  les  cérémonies  que  l'on  pouvoit  ;  et  luy  là  venu ,  se 
tint  encore  un  petit  pour  surattendre  tousjours  l'argent  du 
second  payement,  lequel  s'amassoit,  et  fut  tiré  de  diverses 
mains  par  estrange  voie,  comme  le  premier,  et  de  quoy 
peu  de  gens  se  louèrent,  et  entre  les  autres  le  duc  de  Bre- 
tagne qui  n'y  avoit  que  soixante  mille  escus  d'intérest, 
que  le  roy  prit  par  puissance  absolue,  contre  le  gré  du 
parlement  qui  s'y  opposa,  et  laquelle  somme  le  roy  Char- 
les défunt   autrefois  l'avoit   voulu  lever  ;  mais  ne  put 
parce  que  son  parlement  ne  s'y  voulut  oncques  consentir. 
Mais  cestui-ci  de  hauteur  et  de  puissance  l'emporta ,  sous 
condition  toutesvoies  de  le  rendre  au  bout  du  procès.  Ceux 
de  Tournay  en  furent  de  prest  à  vingt  mille  escus  d'or; 
lesquels  le  roy,  depuis  et  tantost  après,  fit  requérir  pour 
avoir  pardon,  sous  donner  à  entendre  qu'il  venroit  visiter 
sa  bonne  ville  temprement;  et  prioit  qu'en  faveur  de  ce, 
et  que  l'argent  arrière  y  seroit  despendu,  on  le  luy  voul- 
sist  quitter  et  donner.  Sy  prirent  Tournaisiens  jour  à  res- 

pondre  dessus  ;  et  enjBn  luy  accordèrent  sa  requeste,  et 
devint  prest  don  aggréé  et  ratifié,  dont  le  roy  fut  bien 
aise.  Tout  l'argent  doncques,  qu'à  dur,  qu'envis,  fut 
trouvé  et  apporté  à  Ablbeville.  Donc  le  roy  voyant  ce,  et 
que  le  jour  jà  estoit  passé  bonne  pièce  qu'il  devoit  avoir 
esté  à  Hesdin,  y  alla  de  grand  tire,  là  où  a  sept  lieues 
entre  deux. 

Le  duc  sachant  sa  venue  y  alla  au-devant,  noblement 
accompagné  de  princes  et  de  barons.  S'estoit  deslogé  de 
son  propre  logis  pour  y  loger  le  ro}^,  comme  devoit.  Avoit 
ordonné  les  logis  de  son  cbambrelan  et  des  autres  trèstous 
ses  prochains  au  propre  cbastel  de  Hesdin,  pour  estre  près 
de  luy,  et  pareillement  de  tous  les  offices  et  officiers  de 
son  corps,  en  déboutant  les  propres  siens.  Et  soy  fiant  en 
la  prudence  et  sçavoir  de  ses  maistres  d'hostel  touchant  les 
despenses,  leur  avoit  enjoint  de  luy  garder  son  honneur. 
Le  duc  doncques  trouva  le  roy  à  moins  d'une  lieue  près  de 
la  ville,  là  oii  la  bienveignance  et  l'accollement  des  deux 
faisoient  bel  à  voir ,  et  bel  à  oyr  aussi  les  mots  par  lesquels 
ils  s'entre-honorèrent.  Donc,  en  parlant  l'un  à  l'autre,  à 
peine  jugeast-on  qui  plus  fit  honneur  à  son  compagnon, 
sinon  que  le  duc,  ce  qu'il  en  fit,  il  le  fit  par  sçavoir  et 
devoir,  et  l'autre,  ce  qu'il  en  fit,  il  le  fit  par  amour  et  re- 
cognoissance.  Là  se  firent  les  bienveignances  à  tous  lez; 
et  le  roy  et  le  duc  chevauchèrent  ensemble,  devisans  tous- 
jours  de  divers  propos,  jusqu'en  la  ville.  Le  roy  estoit  bien 
mincement  habillé  et  en  povre  apparant  pour  un  corps  de 
roy ,  meschamment  monté  et  à  très-povre  sieute,  portoit 
un  petit  cornet  de  veneur  à  son  col,  qui  luy  pendoit  par 
derrière'.  Donc,  comme  il  passa  par  les  rues  au  lez  dextre 

'  C'est  ainsi  que  Louis  XI  voulut  qu'on  le  représentât  sur  sa  tombe. 
Voyez  Commines,  éd.  de  M'"  Dupont,  III,  p.  333. 

du  duc,  devisant  à  luy,  les  simples  gens  qui  jamais  n'a- 
voient  vu  le  roy,  s'esmerveillèrent  tous  de  son  estre ,  et 
demandans  l'un  à  l'autre  :  «  Où  est  le  roy?  lequel  est-ce?» 
quand  ils  virent  que  ce  fut-il ,  furent  tous  confus  de  son 
povre  monstrer  ;  et  dirent  tout  haut,  que  luy-mesme  le 
pouvoit  oyr  souvent  :  «  Benedicite!  et  est-ce  cela  un  roy 
«  de  France,  le  plus  grand  roy  du  monde?  Ce  semble 
a  mieux  un  vallet  que  un  chevalier.  Tout  ne  vaut  pas 
«  vingt  francs,  cheval  et  habillement  de  son  corps.  Encore 
.«  est  nostre  duc,  nostre  prince,  un  soleil  d'homme  et  une 
«  image  qui  représente  haute  personne.  » 

Le  roy  toutesvoies  ne  s'en  esmouvoit  gaires  ;  et  ne  luy 
challoit  de  nuls  tels  mots  ,  car  savoit  bien  que  le  parement 
qu'il  avoit  à  l'entour  de  luy  estoit  plus  précieux  que  nulle 
vesture  ;  car  portoit  la  couronne  de  millions  d'or  vaillant 
sous  un  chappelet  de  six  gros.  Par  quoy,  si  sa  personne 
estoit  mal  représentant,  comme  il  savoit  bien  qu'ainsi  en 
estoit,  son  autre  décorement  estoit  de  telle  gloire  que  nulle 
riens  autre  n'y  avoit  approche.  Sans  doncques  sonner 
trompettes  passa  le  roy  parmi,  le  long*  de  la  ville,  et  alla 
loger  au  chasteau,  et  le  duc  avecques  luy,  là  où  tout  estoit 
mis  richement  en  point  pour  sa  personne  ;  et  les  autres 
princes  et  barons  allèrent  loger  en  leurs  quartiers  ordon- 
nés par  les  fourriers.  Entre  lesquels  y  avoit  le  prince  de 
Navarre,  fils  au  comte  de  Foix,  un  très-bel  jeune  bachelier; 
il  y  avoit  aussi  l'aisné  fils  du  duc  d'Alençon,  comte  de 
Perche;  y  avoit  le  marquis  de  Saluée,  l'un  des  fils  du  duc 
de  Savoie,  frère  à  la  royne,  le  seigneur  de  La  Tour,  celuy 
qui  s'appeloit  comte  de  Boulogne ,  Joachim  Roault,  ma- 
réchal de  France,  le  seigneur  de  Montauban,  amiral  de 
France,  le  seigneur  de  Craon,  le  seigneur  de  Prie,  le  sei- 
gneur de  Maulevrier  et  plusieurs  autres  grands  barons 

par  multitude,  comme  à  estât  de  roy  duit ,  sans  pompe 
toutesvoies  et  sans  aucun  arroy  de  boban  ;  car  ne  les 
pouvoit  le  roy  souffrir,  ni  voir,  parce  que  luy-mesme  n'y 
estoit  riens  enclin  et  n'avoit  cœur  de  le  faire. 

CHAPITRE  XXVII. 

Comment  le  roy  d'Arragon  envoya  un  chevalier  devers  le  duc 
pour  avoir  secours  à  rencontre  de  ceux  de  Barselonne. 

Pour  ce  temps-cy,  et  jà  par  avant  que  le  roy  fust  venu 
à  Hesdin,  y  avoit  un  chevalier  cattelan  devers  le  duc,  que 
le  roy  Jehan  d'Arragon  y  avoit  tramis,  pour  avoir  secours 
de  luy  d'aucun  nombre  de  gens,  par  mer,  à  l'encontre  de 
ceux  de  Barselonne,  ses  rebelles.  Et  faisoit  ledit  roy  se- 
mondre  le  duc  de  luy  faire  ce  secours,  à  cause  de  l'ordre 
de  la  Toison  d'or  qu'il  avoit  reçue  de  luy  depuis  deux  ans, 
laquelle  oblige  tous  les  frères  l'un  envers  Tautre  de  porter 
secours  et  ayde  en  leurs  besoings,  souverainement  princes 
à  princes,  qui,  par  singulière  prérogative  sur  les  autres 
chevaliers  frères,  causent  et  mettent  conditions  en  leurs 
alliances  faites  par  iceluy  ordre.  Et  par  ainsi,  comme  le 
roy  d'Arragon  avoit  pris  et  reçu  celuy  ordre  de  la  main  du 
seigneur  de  Créquy  et  de  Toison  -  d'Or  qui  le  luy  por- 
tèrent au  partir  de  Saint-Omer,  fait  à  présumer  qu'en 
prenant  iceluy,  le  prit  par  condition  telle  et  telle,  et  dont 
maintenant,  sur  la  fiance  de  ce,  il  envoya  vers  le  duc, 
quand  besoing  luy  estoit.  Le  duc  reçut  bien  agréable  la 
requeste  dudit  roy,  et  fit  faire  honneur  et  bonne  chière 
au  chevalier  tramis  vers  lu}'^  ;  mais,  pour  ce  que  la  matière 
estoit  de  poix  et  qu'envis  refusoit  à  tost  ce  qu'à  longue 
délibération  vouloit  digérer  avant  que  le  faire,  différa  le 

respondre  dessus  ;  et  tint  assez  longuement  le  chevalier 
devers  luy,  jusques  le  temps  venroit  qui  luy  donroit  ma- 
tière de  respondre  en  pouvoir  faire  ou  laisser.  Car,  comme 
il  estoit  tout  sçu,  il  avoit  envoyé  son  ambassade  vers  nos- 
tre  Saint-Père,  dont  jour  après  autre  il  attendoit  nouvelles 
de  leur  besongnier.  Par  quoi,  si  le  cas  s'y  offroit  que  luy 
convenist  emprendre  la  croisée  au  mand  dudit  nostre  sou- 
verain pasteur,  comme  il  s'y  estoit  offert  par  ses  gens,  ne 
pourroit  entendre  à  livrer  autre  part  armée  contre  les 
chrestiens,  vu  que  l'une  en  quoy  il  seroit  constraint,  luy 
seroit  assez  à  grand  charge,  et  à  ses  pays  et  subgets.  Et 
crois  bien  que  le  chevalier  l'entendit  assez  bien,  car  on 
voyoit  et  oyoit  tous  les  jours  les  apparences  et  les  appa- 
raux qui  s'en  faisoient ,  par  quo}^  il  porta  bien  le  non  tost 
respondre  h  sa  demande  fondée  en  juste  cause.  Avoit  en- 
core le  duc  une  autre  cause  de  délay  :  c'estoit  que  le  roy 
devoit  venir  devers  luy,  sans  qui  ne  vouloit  rien  faire  en 
ceste  matière,  sans  avoir  premier  parlé  à  luy,  pour  cause 
que  nouvellement  luy-mesme  estoit  venu  des  marches  de 
Cattelongne  ;  mais  ne  sçavoit  comment,  ne  en  quel  titre, 
ou  bien  content  ou  mal  dudit  roy  ou  de  ses  subgets.  Et 
par  ainsy,  licitement  aussi,  différa  la  chose  jusqu'à  son 
venir.  Tiercement  aussi  avoit  à  Saint-Omer  les  ambassa- 
deurs de  France  et  d'Angleterre,  communiquans  avecques 
ses  gens  pour  le  bien  de  paix  ou  d'une  longue  trêve,  afin 
de  tant  mieux  avoir  aisance  d'entendre  au  fait  de  la  foy, 
et  de  quoy  encore  n' avoit  aucune  conclusion  du  fait,  ne 
du  rompu.  Donc,  pour  ce  que  ceste  matière  touchoit  à  la 
générale  chrestienté,  à  tous  roys  et  royaumes,  et  qu'en 
procurant  paix  à  un  lez  il  ne  vouloit  point  estre  nourris- 
seur  de  guerre  à  un  autre,  jusques  à  avoir  sentu  si  hon- 
neur le  luy  pourroit  souffrir  ou  non,  prit  doncques  son 

délay  sur  ceste  convention  des  deux  royaumes,  afin  de 
prendre  fondement  sur  son  yssue.  Et  demora  à  Hesdin 
ledit  chevalier  longue  espace ,  dont  la  délivrance  ne  s'en 
fît  jusques  après  le  partement  du  roy. 

CHAPITRE  XXVIII. 

Comment  la  royue  de  France  envoya  signifier  la  dévotion- 
qu'elle  avoit  au  saint  voyage. 

Tout  en  un  mesme  temps,  audit  Hesdin,  la  reine  Ma- 
rie ,  relinquie  du  roy  Charles  septiesme ,  envoia  un  sien 
chevalier,  nommé  messire  Gilbert ,  devers  le  duc  ;  et  ce 
à  cause  qu'elle  estoit  avertie,  comment  ycelui  estoit  tout 
délibéré  et  conclu  d'emprendre  le  saint  voyage  de  la  croi- 
sée en  la  prochaine  saison  avenir,  dont  moult  le  recom- 
mandoit  et  en  louoit  le  saint  propos.  Et  comme  ayant  dur 
regret  à  son  mary,  le  roy  mort,  qui  mal  s'y  estoit  porté  et 
en  avoit  mis  en  nonchaloir  le  divin  amonestement  à  luy 
fait  par  un  saint  homme,  dont,  comme  par  jugement  de 
Dieu  il  en  mourut  en  terme  nommé',  elle  maintenant, 
pensant  ou  au  moins  désirant  d'en  restaurer  un  peu  le 
défaut,  en  espoir  d'aucun  allégement  pour  luy,  et  tou- 
chant sa  propre  part  par  singuhère  propre  dévotion 
qu'elle  y  avoit  mesme,  envoya  devers  le  duc  luy  signifier 
sa  dévotion  fervente  et  luy  prier,  combien  que  l'usage 
de  femme  ne  portoit  point  telle  entremise,  qu'il  luy  jDlust 
la  recevoir  avecques  luy  en  sa  compagnie  en  l'emprendre 
de  son  voyage,  non  pas,  ce  fit  dire,  comme  une  royne  de 

'  Voyez  le  chapitre  suivant.  Chastellain  rapporte  la  même  chose  du 
roi  d'Angleterre,  Henri  V  (t.  V^,  p.  33). 

tel  Estât  comme  elle  avoit  esté,  mais  comme  une  jjovre 
mescliine  toute  humble,  dessous  la  grâce  de  Nostre-Sei- 
gneur,  quand  il  luy  plairoit  luy  permettre  le  voyage  ;  car 
lit  déclarer  par  son  dit  clievalier  estre  toute  adonnée  et 
affectée  à  ce,  et  devant  toute  cliose  terrienne  avoit  ceci  en 
cœur  et  en  convoite,  si  jusqu'à  là  pouvoit  vivre.  Sy  fit 
déclarer  au  duc  le  nombre  des  gens  qu'elle  fourniroit  et 
la  manière  et  condition  comment  elle  entendoit  à  y  aller. 
Et  requéroit  et  mesme  quasi  menaçoit  le  duc  de  venir 
devers  luy  pour  ceste  cause.  Et  en  effet,  le  chevalier 
mesme  disoit  que  tout  son  désir  estoit  de  venir  devers  luy, 
et  qu'elle  y  viendroit,  ce  sçavoitbien,  mais  que'  retourné 
fust  devers  elle.  Toutesfois  autrement  en  advint;  car  il 
retourna  devers  elle  et  la  fit  moult  joyeuse,  mais  elle  n'ac- 
complit pas  ce  de  quoy  elle  eust  eu  si  grand  joye,  c'estoit 
d'accomplir  son  désir;  car,  luy  venu  depuis  devers  sa 
maistresse,  qui  moult  fit  grand  joye  de  son  retour,  ne  de- 
mora  gaires  après,  qu'elle  chust  en  langueur  et  maladie, 
dont  elle  mourut,  en  belle  recongnoissance  et  en  dure 
despection  de  ce  monde,  là  où  avoit  souffert  que  dame  de 
son  estât  vesquist  tant  en  fortune  envers  luy  escharse  lon- 
guement en  biens  mondains,  comme  en  tribulations  de 
cœur  et  de  corps,  et  de  toutes  amères  et  douloreuses  aven- 
tures et  plaies  en  Testât  de  son  mary,  dont  porter  luy 
convenoit  la  patience,  sans  encore  après  fortune  estre 
muée  sur  luy  en  bien  et  en  glorieux  règne,  le  plus  fort  de 
souffrir.  Et  non  ayant  celuy  octroi  de  Dieu  qu'elle  pust 
avoir  vescu  jusqu'à  l'accomplissement  de  son  désir,  tres- 
passa  de  ce  siècle"  en  belle  et  grand  recongnoissance  de 

'  Mais  que,  dès  que. 

-  Marie  d'Anjou,  veuve  de  Charles  VII,  mourut  en  Poitou  au  retour 
d'un  pèlerinage  à  Saint-Jacques  en  Galice,  le  29  novembre  1463. 

son  créateur  et  en  merveilleuse  despection  de  ce  siècle,  là 
011  certes  elle  avoit  beaucoup  souffert  pour  une  telle  dame, 
tant  en  povreté  de  fortune,  escharse  vers  luy  en  tous  biens 
au  temps  jadis,  tant  en  tribulation  des  sauvages  et  amères 
aventures  par  luy  vues  sur  son  mary,  tant  en  affliction 
et  angoisse  de  cœur  à  luy  inférées  tel  fois  par  le  gouver- 
nement de  son  mary  en  fait  de  vie  dissolue  avecques 
femmes,  tellement  que  nulle  eu  son  temps  fut  pareille  en 
tel  cas,  quand  patiemment,  pour  paix  obtenir  et  pour 
avoir  son  estât  tant  plus  seur  et  entier,  elle  avoit  souffert 
une  ribaude,  povre  ancelle  de  petite  basse  maison,  estre, 
repairier  et  converser  journellement  avec  elle,  en  estât  et 
arroy  de  princesse  ;  avoir  son  quartier  de  maison  en  l'iios- 
tel  du  roy ,  ordonné  et  appointié  mieux  que  elle  ;  avoir  com- 
l^agnie  de  bruit  de  femmes  et  en  plus  grand  nombre  que  le 
sien  ;  avoir  et  voir  toute  l'affinité  des  seigneurs  et  des  nobles 
et  du  roi  mesme,  se  faire  devers  elle;  avoir  tous  estats  et 
services  royaux  devers  elle ,  comme  si  mesme  eust  esté 
royne,  plus  beaux  paremens  de  lit,  meilleure  tapisserie, 
meilleur  linge  et  couvertures,  meilleure  vaisselle,  meil- 
leures bag'ues  et  joyaux,  meilleure  cuisine  et  meilleur 
tout,  et  venir  souvent,  et  luy  convenir  souffrir  de  la  seoir 
à  sa  table  et  en  faire  feste.  Donc,  comme  la  chose  estoit 
ou  devoit  estre  intolérable  à  elle  pour  cause  de  mésus, 
pour  cela  déclairé-je  [elle]  avoir  eu  beaucoup  à  souffrir  en 
cestui  endroit,  sans  plusieurs  autres,  là  où  la  vertu  de 
patience  luy  a  donné  cler  titre.  De  ceste  femme,  nommée 
Agnès,  et  laquelle  je  vis  et  cognus',  fut  le  roy  durement 
assotté;  y  mit  de  grands  et  innombrables  frais  contre 
honneur  ;  et  se  faisoit  grandement  blasmer  du  pied  qu'il 

'  Olivier  de  la  Marche  dit  aussi  :  «  Certes^  c'estoit  une  des  plus  belles 
«  femmes  que  je  vy  oncques.  » 

luy  bailloit  ;  car  en  clirestienté  n'avoit  princesse  qui  à  hau- 
tement parée  ne  se  fust  tenue  d'avoir  esté  en  tel  estât.  Dont 
toutesvoies  cent  mille  murmures  sourdoient  contre  elle, 
et  non  moins  contre  le  roy.  Portoit  queues  un  tiers  plus 
longues  qu'oncques  princesse  de  ce  royaume,  plus  haut 
atour  qu'à  demi,  rohes  plus  cousteuses,  et  de  tout  ce  qui 
à  ribaudise  et  dissolution  pouvoit  traire  en  fait  d'habille- 
ment, de  cela  fut-elle  produiseresse  et  inventeresse.  Des- 
couvroit  les  espaules  et  le  sein  devant,  jusques  aux  tet- 
tins  ';  donnoit  à  toute  baudeur  loy  et  cours,  fust  à  homme, 
fust  à  femme  ;  n'estudioit  qu'en  vanité  jour  et  nuit,  pour 
desvoyergens  et  pour  faire  et  donner  exemple  aux  preudes 
femmes  de  perdition  d'honneur,  de  vergogne  et  de  bonnes 
mœurs;  et  tant  et  si  avant  en  avoit-elle  bonne  main.  Dont 
ce  fut  pitié  que  [par]  la  plupart  de  France  et  des  marches 
adjacentes,  tout  le  souverain  sexe  s'en  trouva  beaucoup 
ensouillé  par  ensievir  ses  mœurs.  Et  fit  pareillement  la 
noblesse  du  royaume,  qui,  toute  quasi  donnée  à  vanité  par 
son  enhort  et  par  son  exemple,  se  desvoya  et  transgressa 
les  termes  de  sa  vocation  en  postposement  de  vertu,  dont 
le  roy,  mary  de  ceste  royne  Marie,  avoit  esté  cause.  Sy  la 
prit  Dieu,  comme  j'ai  conté  ailleurs",  hors  de  la  main  du 


'  Telle  elle  était  représentée  dans  ses  portraits  ;  telle  elle  osa  aussi 
se  faire  peindre  dans  l'église  de  Notre-Dame  de  Melun,  entourée 
de  lacs  d'amour  et  ayant  à  ses  pieds  le  trésorier  Etienne  Chevalier, 
qui  ne  cachait  pas  sa  passion  pour  Agnès.  Ce  fut  Etienne  Chevalier 
qui  ajoutant  une  aile,  une  selle  et  Un  mors  aux  mots  :  Tant,  vaut, pour 
qîii  je,  d'amour,  composa,  en  son  honneur,  le  rébus  suivant  :  Tant 
elle  vaut,  celle  pour  qui  je  meurs  d'amour.  Il  avait  également  fait  graver 
sur  la  porte  de  son  hôtel  ces  mots  trop  aisés  à  expliquer  :  rien  sur  l 
n'a  regar  [rien  sur  elle  n'a  regar).  Le  surel  ou  sureau  formait  les  armes 
parlantes  de  la  dame  de  Beauté.  (Godefroy,  remarques  sur  Y  Histoire 
de  Charles  VII,  p.  885.) 

^  Ce  passage  de  la  chronique  de  Chastellain  est  perdu. 


I 

roy  perdu  par  elle  ';  mais  ne  prit  pas  le  courage  d'iceluy  de 
vouloir  persévérer  toujours  en  celuy  mésus;  car  elle 
morte,  en  venit  sus  une  autre,  nommée  la  demoiselle  de 
Villequier,  et  c[ui  avoit  esté  nièce  à  ladite  Agnès  ;  et  puis 
encore  après  ceste-là  en  venit  sus  une  tierce  qu'on  appe- 
loit  Madame  la  Régente,  preude  femme  toutesvoies,  ce 
disoit-on,  de  son  corj^s  ;  et  puis  pour  la  quatriesme  mit  sus 
une  fille  de  pastissier,  laquelle  fut  appelée  madame  des 
Chaperons ,  pour  ce  qu'entre  toutes  autres  femmes  du 
monde,  c'estoit  celle  qui  mieux  s'iiabilloit  d'un  chaperon. 
Et  par  ainsi,  comme  j'ai  dit  que  ceste  noble  royne  Marie 
avoit  [eu]  beaucoup  à  souffrir  en  son  temps,  je  vous  ay 
déclaré  aussi  les  matières  et  les  causes  en  quoy,  et  pour 


•  D'après  le  continuateur  de  Monstrelet,ce  fut  peu  après  la  prise  de 
Rouen  au  mois  de  janvier  1449  (v.  st.),  qu'Agnès  Sorel  se  rendit  à 
Jumièg'es  pour  avertir  le  roi  qu'on  le  trahissait  :  «  En  icelle  abbaye 
«  trouva  le  roy  une  damoiselle  nommée  la  belle  Agnès  qui  estoit 
«  venue,  comme  elle  disoit,  pour  advertir  le  roy  et  luy  dire  que  aucuns 
"  de  ses  gens  le  vouloient  trahir  et  livrer  es  mains  de  ses  anciens 
«  ennemis  anglois....  Et  pour  ce  que  ladite  Agnès  avoit  esté  au  service 
"  de  la  royne  par  l'espace  de  cinq  ans  ou  environ,  auquel  elle  avoit  eu 
"  toutes  plaisances  mondaines  comme  de  porter  graves  et  excessifs 
«  atours  de  robes  fourrées,  de  colliers  d'or  et  de  pierres  précieuses  et 
«  tous  ses  autres  désirs  et  que  le  roy  la  veoit  moult  voulentiers,  il  fut 
«  commune  renommée  que  le  roy  la  maintenoit  en  concubinage.  Aussy 
«  l'amour  que  le  roy  luy  monstroit,  estoit  pour  les  folies,  esbattemens, 
"  joyeusetés  et  langaige  bien  poly,  qui  estoient  en  elle,  et  aussi 
('  qu'entre  les  belles,  elle  estoit  tenue  pour  la  plus  belle  du  monde,  et 
"  fut  appelée  damoiselle  de  Beauté  tant  pour  celle  cause,  com.me  pour 
<i  ce  que  le  roy  lui  avoit  donné  la  maison  de  Beauté  delez  Paris...  Elle 
"  eut  moult  belle  contrition  de  ses  péchés,  et  luy  souvenoit  souvent  de 
«  Marie  Magdaleine,  et  comme  vraye  catholique,  après  la  réception  des 
c<  sacremens,  demanda  ses  heures  pour  dire  les  vers  de  saint  Bernard, 
«  qu'elle  avoit  escripts  de  sa  propre  main.  »  Un  mois  à  peine  s'était 
écoulé  depuis  l'avis  qu'Agnès  avoit  donné  a  Charles  VII  lorsqu'elle 
expira  empoisonnée  selon  le  bruit  public.  On  accusait  le  dauphin 
d'être  l'auteur  de  sa  mort  :  n'était-ce  pas  aussi  le  dauphin  qu'Agnès 
avait  accusé? 

lesquelles  toutes  femmes  du  monde,  grandes  et  petites, 
diroient  le  semblable. 


CHAPITRE  XXIX. 


Comment  il  fut  révélé  à  un  saint  homme  que  Dieu,  par  le  roy  comme 
son  instrument,  vouloit  débeller  les  infidèles. 


Caste  rojne  Marie  fit  conter  au  duc  par  son  chevalier 
comment ,  a  passé  aucun  terme  devant ,  le  roy  son  mary 
avoit  esté  adverti  par  un  saint  homme,  comment  Dieu, 
désirant  le  relié vement  de  la  chrestienté  foulée,  quéroit  à 
faire  son  instrument  de  luy  contre  les  infidèles,  comme 
])ar  le  roy  très-chrestien.  Donc,  et  afin  que  cela  il  tenist  à 
vray.  Dieu  luy  sig-nifioit  qu'il  luy  donroit  grâce  et  vic- 
toire contre  ses  ennemis ,  et  délivrance  toute  nette  de  son 
royaume,  dont,  passé  avoit  trois  cens  ans,  le  trône  n'avoit 
eu  son  intégrité  affranchie.  De  quoy,  comme  il  a  esté  sçu 
et  cognu  par  le  monde ,  et  par  ce  que  moy  et  autres  en 
ont  escrit ,  la  vérité  en  ensievy  tantost  ;  et  ce  que  le  saint 
homme  afi^erma  et  promit,  advint.  Et  furent  Normandie 
et  Guienne  reconquises  sur  les  Anglois,  et  les  habitans 
anciens  ennemis  tous  expuls  et  chassés ,  dissipés  et  occis 
à  peu  de  perte  des  Francs,  et  quasi  en  l'estime  du  monde, 
qui  riens  ne  savoit  de  ce  mystère,  par  œuvre  miraculeuse. 
Sy  advint  qu'après  ceste  glorieuse  recouvrance ,  non  opi- 
née  par  avant  avoir  esté  possible  d'avenir  à  si  légier, 
François  .s'enorgueillirent,  s'endormirent  en  huiseuse  et 
en  vanités,  se  soubmirent  en  vices  ;  et  mesmes  le  roy  s'ef- 
fémina  et  s'oublia  en  péchés ,  et  donna  loy  quasy  et 
exemple  h  chacun  d'user  de  mesme,  là  où  Dieu  arrière 

le  viiellant  révoquer  de  son  desvoy  et  luy  ramentevoir  la 
grâce  qu'avoit  reçue  de  luy,  luy  renvoia  arrière  son  saint 
message,  et  lequel  revenu  devers  luy,  l'incrépa  de  son 
mésus  et  du  nonchaloir  qu'il  faisoit  et  monstroit  du  divin 
mand ,  disant  que  luy-mesme  devoit  bien  entendre  que 
telle  grâce  et  gloire  à  luy  donnée,  comme  d'avoir  tout  son 
royaume  recouvert  sans  dangier ,  n'avoit  point  esté  faite 
à  luy  pour  glorifier  sa  personne,  ne  pour  luy  donner  haut 
titre,  mais  pour  rendre  service  et  oblation  au  donneur  de 
sa  grâce  envoyée,  qui  autre  chose  ne  quéroit  fors  qu'il 
s'exposast  à  consternir'  ses  ennemis  les  mescréans,  qui 
duit  estoit  et  tout  habilité  à  guerroyer  le  chrestien  peuple. 
Et  luy  pria  qu'il  presist  à  cœur  le  divin  mand,  et  que  soy 
relevant  de  son  endormement  vicieux ,  il  se  hastast  et  y 
pourvist  tempre  et  de  heure  ;  ou  sinon ,  la  main  de  Dieu 
le  toucheroit,  son  ire  descendroit  sur  luy,  et  mort  mysté- 
rieuse et  estrange  le  prendroit  dedans  certain  terme ,  le- 
quel ledit  saint  homme  luy  mit.  Et  à  tant  s'en  alla  et 
laissa  le  roy,  lequel,  comme  devant,  entendant  et  veillant 
tousjours  à  ses  privées  questions  et  querelles  contre  le  duc 
de  Bourgongne ,  à  cause  de  son  fils ,  persévéra  en  son 
ancien  ploy  et  manière  de  vivre,  dont,  avant  la  fin  de  l'an, 
il  chut  en  estrange  maladie  de  la  bouche,  et  de  là  en  soup- 
peçon  de  poison  à  luy  préparé ,  par  quoy  volontairement 
et  tout  de  gré  se  laissa  mourir  de  faim. 

Ce  conte-ici  fit  faire  la  royne  par  son  chevalier  au  duc, 
et  elle-mesme  le  fit  au  seigneur  de  Haubourdin ,  bastard 
de  Saint-Pol ,  à  Saint-Jehan-d'Angély,  ainsi  qu'il  retour- 
noit  par  là  d'Espagne  et  de  devers  le  roy  d'Aragon,  là  où 
le  duc  son  maistre  l'avoit  envoyé  pour  l'appointement  et 

'  Consternir  (de  sternere],  abattre,  exterminer. 

accord  entre  le  roy  Loys  et  liiy,  lequel  seigneur  de  Hau- 
bourdin  mesme  me  fît  ce  conte. 


CHAPITRE  XXX. 

Comment  le  roy  de  Dannemarce  envoya  devers  le  duc  un  sien  escuier. 

Afin  que  je  satisfasse  aux  diversités  des  matières  et  de 
divers  lieux ,  venant  audit  Hesdin ,  vray  est  que  le  roy  de 
Dannemarce,  de  Norwègue  et  Suewède  ',  tout  en  ce  mesme 
tenant ,  envoya  devers  le  duc  aussi  un  sien  escuyer, 
nommé  Henry,  pour  et  à  cause  d'aucunes  lettres  à  luy 
portées  par  Charolois ,  roy  d'armes ,  faisans  mention  de 
trois  chevaliers  dont  dessus  a  esté  fait  conte,  qui  dévoient 
tenir  un  pas  d'armes  es  pays  et  seigneuries  dudit  duc , 
pour  la  querelle  et  instance  d'une  dame;  pour  lequel  pas 
entretenir  en  sa  condition  devisée  et  pour  mieux  le  faire 
fournir  de  chevaliers  à  l'appétit  de  la  dame,  ces  trois  che- 
valiers avoient  envoyé  à  tous  roys  et  royaumes  chrestiens 
pour  y  donner  l'advertence  du  cas  et  pour  finahlement 
en  faire  mouvoir  aucuns  chevaliers  en  leur  acquiescence. 
Entre  lesquels  roys,  tous  perquis  et  visités,  cestuy  roy  de 
Norwègue  souverainement  y  livra  ascout,  et  comme  de  trois 
grans  et  puissans  royaumes  se  vit  roy  et  que  tous  roys  et 
royaumes  chrestiens  s'y  voyoient  semons,  luy,  comme 
portant  trois  couronnes,  quéroit  à  satisfaire  à  ses  trois 
royaumes,  et  de  non  en  laisser  nul  derrière,  qui  ne  four- 
nist  les  requérans,  pensant  en  luy-mesme  et  conjecturant 
que  ceste  entreprise  mouvoit  d'aucun  grand  et  noble  sour- 

'  Cliristiern  T"  (de  la  maison  d'Oldenbourg).  Mort  en  1481,  après  un 
règne  fort  long. 

geon  et  dont  la  fin  tendoit  à  g*rand  effet,  comme  de  vouloir 
emprendre  voyage  contre  les  infidèles,  et  par  ceste  occa- 
sion venir  tant  mieux  en  la  congnoissance  des  rois  de  la 
terre  chrestienne  et  de  leur  chevalerie,  dont  le  duc  fei- 
gnant l'ignorer,  souffroit  à  ces  chevaliers  cestuy  em- 
prendre et  le  faire  dénoncer  par  ses  propres  héraulx. 
L'imagination  certes  dudit  roy  estoit  raisonnable  et  en 
courage  puisée,  jà-soit-ce  que  réalement  ne  se  prenoit 
point  là,  mais  avoit  esté  prise  en  vaine  gloire,  pour  soy 
monstrer  et  pour  faire  espardre  son  nom  en  divers  royau- 
mes selon  la  diversité  des  venans.  Et  en  estoit  chef  et 
principal  moteur,  messire  Anthoine,  bastard  de  Bour- 
gongne,  beau  chevalier  et  puissant,  plein  de  biens  et 
d'amie  fortune,  lequel,  par  faute  que  nulle  part  ne  trou- 
voit  occasion  de  soy  employer,  quit  ceste  voie  de  faire, 
pensant  par  icelle  surpasser  tous  autres  chevaliers  de 
devant  luy,  par  plus  hautement  et  plus  amplement  em- 
prendre que  nul  oncques,  là  où  messire  Jacques  de  La- 
laing  jusqu'à  ce  jour  avoit  et  tenoit  la  gloire  sur  tous  les 
devant  passés.  Doncques,  comme  j'ay  dit  que  ce  roy  des 
Danois  avoit  une  singulière  interprétation  en  luy  de 
ceste  besongne,  et  meilleure  que  le  fondement  n'en  estoit, 
veuillant  icelle  atteindre  par  vray  sçavoir  de  luy-mesme 
à  qui  il  imputoit  l'affaire  appartenir  et  devoir  sçavoir  le 
secret  (c'estoit  le  duc),  conclut  à  envoyer  devers  luy.  Et 
délibéré  d'envoyer  de  ces  trois  royaumes  ,  de  chacun 
trois  chevaliers  en  l'honneur  dudit  duc,  de  la  dame  et 
des  trois  chevaliers  du  pas,  de  fait  envoya  son  message 
devers  le  duc,  luy  priant  que,  outre  le  déclarement  des 
lettres  à  luy  apportées,  luy  voulsist  encore  descouvrir 
plus  avant  du  secret  de  cestuy  pas,  de  la  nature  et  con- 
dition de  la  dame  et  de  sa  querelle,  et  de  la  manière  et 

condition  de  la  bataille  qui  se  devoit  faire  pour  elle,  et  en 
quel  lieu ,  afin  de  tant  plus  convenablement  y  pourvoir 
en  personne  et  en  tout  ce  qui  y  seroit  requis,  offrant  soy 
et  sa  chevalerie  estre  tousjours  prom^Dte  et  preste  à  nobles 
femmes  défendre  et  porter,  et,  après  la  foy  de  Dieu,  vou- 
loir veiller  en  secourir  les  oppressées.  Sy  reçut  le  duc  les 
lettres  et  l'escuyer  qui  les  porta  révéramment  ;  et  après 
avoir  visité  icelles,  fit  dire  au  message  qu'on  y  auroit 
avis  dessus.  Sy  fit-on,  car  demoura  depuis  gaires  moins 
de  deux  mois,  pour  autres  empeschemens  qui  y  survin- 
rent, tant  de  la  part  du  roy  qui  y  vint  et  des  Anglois, 
comme  des  nouvelles  de  Eome  qui  annoncèrent  au  duc 
le  voyage  de  Turquie  qui  pend  oit  sur  luy,  et  par  lequel 
finablement  toute  ceste  entreprise  du  bastard  de  Bour- 
gongne  constraintement  se  rompit.  Et  ne  faisoit  besoin 
de  riens  plus  avertir,  ne  assagir  ledit  roy  des  Danois  de 
la  matière  sus-touchée,  pour  cause  que  iceluy  empren- 
dre,  à  luy  et  aux  autres  annoncé  en  forme  de  bien,  ne 
pouvoit  sortir  à  nul  effet,  par  quoy  le  plus  avant  déclarer 
y  eust  eu  lieu.  Mais  furent  formées  lettres  audit  ro}^,  ex- 
positoires  des  nouvelles  survenues,  regratiatoires  aussi  de 
son  noble  et  libéral  vouloir,  déprécatoires  d'avoir  agréable 
l'excuse  et  oblatoires  de  tout  honneur,  amour  et  reco- 
gnoissance.  Et  après  avoir  assagi  de  bouche  le  message 
tramis  de  ceste  matière  et  de  ce  que  luy-mesme  avoit  vu 
et  oy,  fut  desfrayé  de  tous  despens,  festoyé  et  honnoré  des 
seigneurs,  et  mesme  du  bastard,  et  gracieusement  envoyé 
atout  aucuns  dons  dont  il  faisoit  feste.  Et  ainsi  partit  et 
retourna  vers  son  maistre,  dont  depuis  je  n'oys  nouvel- 
les, fors  que  je  imagine  qu'il  se  devoit  tenir  à  bien  con- 
tent, vu  et  considéré  tout. 

CHAPITRE  XXXI. 


Comment  Anglois,  après  le  parlement  à  Saint-Omer,  tenu  pour  le 
fait  des  trêves,  vinrent  à  Hesdin. 


Maintenant  siet-il  à  revenir  à  la  matière  laissée  :  c'est 
du  roy  venu  à  Hesdin  par  un  mercredi,  dont  le  vendredi 
après ,  les  Anglois  qui  avoient  tenu  le  parlement  à  Saint- 
Omer  pour  le  fait  des  trêves  dévoient  venir  à  Hesdin 
aussi.  Lesquels  y  vinrent;  et  entrèrent  le  pénultième  de 
septembre  par  un  vendredi  '  après  disner,  en  nombre,  ce 
disoit-l'on,  de  trois  cens  chevaux ,  auxquels  toute  la  che- 
valerie de  la  court ,  et  mesme  les  principaux  du  conseil, 
prélats  et  autres,  allèrent  au  devant  par  l'ordonnance  du 
duc,  pour  honneur  faire  au  roy  d'Angleterre  qui  là  les 
avoit  tramis  à  l'incitation  et  propre  requeste  du  duc.  Sy 
le  vouloit  le  duc  recognoistre  et  leur  faire  honneur, 
comme  il  appertenoit  à  tel  roy.  Et  entrèrent  ainsi  pelle- 
melle  et  l'un  avec  l'autre,  devisans  sorte  avec  sorte ,  jus- 
ques  au  logis ,  là  où  descendus  demorèrent,  sans  les  faire 
venir  en  court  jusqu'au  lendemain  après  disner  ;  ce  fut 
par  un  samedi,  qui  faisoit  bel  et  cler,  auquel  se  mirent  en 
voye  pour  venir  vers  le  duc  qui  les  attendoit.  Et  en  effet 
vinrent  tous,  quant  qu'ils  avoient  de  gens  de  présenta- 
tion, bien  en  nombre  de  cent  hommes,  jusqu'en  la  chambre 
du  duc  qui  un  après  autre  toucha  aux  plus  parans  et  les 
bienveigna  jusques  à  venir  derrainement  aux  plus  parans 
chefs  de  l'ambassade,  dont  l'évesque  messire  Georges  de 
Neufville  estoit  le  premier,  docteur  en  théologie  et  chan- 

»  Vendredi  30  septembre  1463. 

celier  d'Angleterre,  et  dont  estoient  aussi  le  comte  Percy  ^ 
messire  Jehan  Wanneloc  et  autres,  lesquels  après  avoir 
fait  leur  révérence,  le  dit  évesque,  bel  et  modeste  prélat, 
commença  à  faire  une  oration  devant  le  duc,  en  latin, 
moult  élégante,  par  laquelle  il  déclaroit  et  donnoit  à 
cognoistre  la  cause  de  leur  accès  là  devers  luy,  l'affection 
et  faveur  mesmes,  l'honneur  et  révérence  que  luy  portoit 
et  porter  devoit,  ce  disoient,  le  roy  Edouard,  leur  souverain 
seigneur,  pareillement  l'agréable  acceptation  de  sa  re- 
queste  fondée  en  universel  bien,  à  laquelle  leur  dit  roy 
avoit  voulu  obtempérer  ;  louoit  et  maguifioit  son  saint  et 
coUaudable  propos,  sa  diligence  et  son  long  contendre  en 
cestuy  cas  ;  luy  ramentevoit  ses  œuvres  et  mérites  pas- 
sées ;  luy  glorifîoit  ses  vertus  ;  et  là  où  ses  faits  luy  sem- 
bloient  passer  et  avoir  clarté  sur  ses  contemporains,  les 
affiguroit  aux  plus  clers  du  temps  de  jadis,  chrestiens  et 
juifs,  dont  livre  fait  conte;  iraputoit  grand  gloire  à  Dieu 
de  l'avoir  faitnaistre  tel  ;  faisoit  amiration  de  son  régner, 
grand  poix  de  sa  félicité,  longue  ramentevance  de  ses 
victoires;  et  comme  aussi  seur  fust  et  estable  par  sens 
comme  par  armes,  le  réputoit  en  manière  de  parler  invin- 
cible ;  luy  signifîoit  tous  estres  humains  estre  affectés  à 
luy,  lointaines  mers  et  prochaines  honnorer  sa  famé; 
les  régions  doubter  son  nom ,  et  le  peuple  chrestien  pro- 
chain des  infidèles  avoir  sur  luy  son  attente.  Laquelle 
chose  leur  prince  et  roy,  le  roy  Edouard,  considérant,  ce 
disoit,  avecques  ce  que  la  desserte  de  ce  duc  l'obligeoit 
perpétuellement  envers  luy,  maintenant  les  avoit  envoyés 
devers  luy  exhiber  et  faire  offrir  honneur  et  service  et 
perpétuelle  adjonction  de  courage  à  sa  félicité  excelse,  que 
luy  non  seul,  mais  tous  rois  chrestiens  dévoient  reco- 
gnoistre  estre  la  sn])resme  et  la  souveraine  sur  eux  tous, 

€t  plus  claire  et  plus  exaltable  que  de  nulle  couronne'.  Et 
là  fîna,  à  telle  heure  que  le  duc,  posé  que  semblant  mons- 
trast  de  y  livrer  ascout,  de  la  verg-ongne  toutesvoies  qu'il 
prit  de  tant  se  oyr. louer,  la  honte  certes  le  fit  devenir 
sourd  et  luy  troubla  le  sens  ;  car  en  terre  n'avoit  homme 
de  son  estât  qui  plus  fuyoit  le  vain  los  des  hommes  et  qui 
moins  y  accoutoit.  Mais  l'opportunité  du  cas,  comme  ici 
et  maintesfois  ailleurs ,  l'a  constraint  à  tenir  pied  quoy, 
pour  l'honneur  des  envoyeurs,  rois  ou  autres  princes,  aux- 
quels il  ne  séoit  point  à  rompre,  ne  deffendre,  si  aucun 
bien  ont  en  cœur  de  monstrer  et  dire,  qu'ils  ne  le  disent, 
ne  déclarent. 


»  Le  ms.  1278  de  la  Bibl.  impériale  de  Paris  renferme  le  texte  d'un 
discours  adressé  au  duc  de  Bourgogne  par  les  ambassadeurs 
d'Edouard  IV.  Je  le  reproduirai  ici  : 

«  Quand,  très-inclit  et  noble  prince,  par  longue  espasse  et  souvent 
nous  meditiesmes  vostre  excellence  et  l'amplitude  et  haultesse  de 
vos  nobles  barons,  nous  estimiesmes  cheux  qui  pour  vous  honourer 
ou  en  office  de  légation  vous  approclioientou  contendoient  les  loenges 
de  vostres  vertus  par  quelconque  oroison  très-éloquente  embraschier, 
avoir  prins  trop  grande  provéance  et  à  eulx  dure,  et  pour  che,  je,  qui 
pour  lors  vous  oant,  en  vo  présence  doy  commenchier  à  vostres  loen- 
ges ung  petit,  me  bontoye  adfin  que  ne  soie  veu  avoir  peu  regardé 
quelle  chose  à  che  lieu  présent  et  quelle  chose  aux  estroitetés  de  che 
temps  puyt  estre  convenable  ;  car  qui  est  celui  tant  mal  instruit  que 
s'il  pense  quant  grant  matère  c'est  parfaittement  parler  de  vos 
très-chères  vertus,  il  n'entende  point  tantost  che  estre  œuvre  de  peu 
de  heures?  Avoecq  che  la  ténuité  de  mon  engien  me  admonestoit  de 
estre  extimé  inept  et  non  propice  si  je  ne  froeuve  oroison  pareille  et 
consonante  aux  choses,  et  à  paines  estoy-je  veu  fuir  le  criesme  de 
témérité  ;  mais  la  véhémente  mention  et  estude  de  nostre  très-paisible 
et  très-chrétien  signeur  Édouart,  roy  de  France  et  d'Engleterre,  qu'il 
a  deVers  vostre  excellente  personne,  là  opposite  me  console,  aux  dé- 
sirs duquel  et  aux  commandemens  convoitant  de  toute  ma  force  sa- 
tisfaire, j'ay  mieulx  aimé  estre  cru  inept  à  ceste  légation  conchepvoir 
que  estre  ingrat  comme  j'eusse  esté  si  j'eusse  oublié  che  don  de  par 
luy  me  enjoint  et  à  moy  de  par  mes  très-espéciaulx  et  précellens  com- 
paingnons  en  légation,  concédé.  Mais  avant  che  que  mon  oroison  en 
anltre  chose  entreprende  progression,  je  n'ay  point  décrété  che  estre 

CHAPITRE  XXXII. 

Comment  le  duc  fit  remercier  le  roy  Edouard  des  offres  et  amours 
envers  luy  et  envers  ses  pays. 

A  ceste  proposition  faire  furent  évesques  et  prélats 
grand  nombre,  princes  et  seigneurs  parents  du  duc,  trois 
frères  de  Bourbon,  le  comte  d'Estampes,  messire  Adolf  de 
Clèves,  le  bastard  de  Bourgongne,  le  seigneur  de  Croy  et 

conduit  en  silence  que  si  entre  les  libérales  cités  ou  princes  aulcunne 
fois  paix  et  amisté  ait  donné  lieu,  touteffois  les  Englès,  anchiens  con- 
paingnons  avoecques  vostre  très-g'lorieuse  excellence,  à  eulx  la  plus 
grande  partie  ont  vengié.  Ce  par  aventure  avoecq  les  aultres  est  inten- 
tion commune  ou  estudede  nécessité  entre  vous  :  toutefois  plus  grande 
begnivolence  par  longue  espasse  est  située,  si  bénéfices  de  l'un  et  de 
l'aultre  procédans  aulcunne  fois  entre  tous  compaingnons  interces- 
seurs toutefois  entre  les  deux  dominations,  de  vous  plus  et  trop  plus 
ont  resplendit,  et  pour  cbe  ceste  condition  de  anchienne  amisté  qui  à 
tout  jamais  doibt  durer,  nous  constraint  adfiu  que  en  souveraine  joie 
et  en  grand  esjoïssement  de  la  partie  de  nostre  ramembré  roy  très- 
crestien,  par  joieux  corages  ensamble  rendans  grâces  à  vos  conlui- 
santes  vertus  qui  en  ^-rand  nombre  vous  sont  concréées,  car  si  nous 
quérons  homme  prudent  en  dits  et  en  faits  et  en  expérience  des  choses 
soubtil,  vous  avez  sainement  à  propre  nature  prudence  et  calidité  de 
corage.  Si  nous  demandons  justice,  vous  estes  très -amant  foy  et 
équité;  si,  magnitude  et  excellence  de  corage, qui  en  bataille  ou  tollé- 
rance  de  labeurs  est  plus  enluminé  de  vous?  si,  modestie  et  attem- 
prance,  qui  oncques  vous  a  veu  estraingne  de  chose  honeste?Quel 
chose  de  vostre  carité ,  et  quoy  de  vostre  libéralité  en  toutes  choses 
reporteray-je?  Mais,  très-excellent  prince,  jà-soit-che  que  ches  vertus 
soient  précellentes,  touteffois  vous  obtenez  en  vous  singulière  huma- 
nité avoecq  libéralité  conjointe,  lesquelles  sans  faulte  vous  ont  enfanté 
souveraine  félicité ,  et  auxquelles  certainement  toutes  vos  aultres 
vertus  prendent  lumière  et  aulcun  abellissenient.  Mais  par  ceste-chy 
assez  ne  nous  poons  esmerveillier,  ne  vous  assez  amer,  car  grandeur  de 
corage  principalment,  très-puissant  prince,  pealt  en  soy  avoir  moins 
de  seurcté  et  estre  à  pluiseurs  plein  de  damage,  si  humanité  lui  def- 
fault.  Mais  vostre  inextimablo  doulceur  amodère  élation  de  corage,  et 
libéralité  fait  que  vous  ne  extimez  point  le  fin  des  biens  en  choses  ca- 

multitude  d'autres  barons  et  grands  seigneurs  par  tel  tas 
qu'à  peine  s'y  tournast  homme.  Sy  fit  le  duc  respondre  en 
son  nom,  pour  cause  que  point  ne  savoit  anglois  et  que 
le  latin  ne  luy  estoit  point  prompt  pour  satisfaire.  Sy  fit 
remercier  le  roy  Edouard  et  le  parlant  pour  luy,  et  en  tant 
qu'il  touchoit  offres,  amours  et  cordialités  envers  luy  et 
envers  ses  pays,  il  luy  en  rendoit  grâce  ;  mais  en  tant  qu'il 
touchoit  exaltation  et  louenge,  fust  de  sa  personne,  fust 
de  ses  faits  ou  mérites,  ou  aucun  autre  cas  advenu  ou  ad- 
venir, il  avoit  retiré  ses  oreilles  de  ce,  etl'ignoroit  comme 

ducques,  vaines  et  flexibles  ;  mais  présupposez  estre  aulcun  bien  im- 
mortel, lequel  les  princes  conçoivent  principalement  par  libéralité, 
s'ils  se  ramenbrent  estre  préfets  et  exaltés,  non  point  seulement  à 
eulx-meismes,  mais  à  la  commune  utilité  de  tous.  Et  pour  che,  très- 
glorieux  ducq,  jà-soit-cbe  que  par  grandeur  de  très-ample  domination 
et  de  choses  faites,  vous  soyez  très-excellent,  toutefois  il  n'est  rien 
qui  vous  fasse  estre  de  Dieu  mieulx  amé  et  au  monde  plus  connommé, 
comme  fait  vostre  humanité  singulière  en  toutes  choses  et  vostre 
libéralité.  Très-aspres  batailles  avez  porté,  et  avez  adouchi  gens  de 
nature  crueulx  et  non  apriviglés;  vous  n'avez  point  doubté  opposer 
vostre  corps  contre  vos  anemis  pourvostve  droit,  et  certainement  celle 
conluisante  vertu  est  très-digne  de  droit  immortel  et  très-excellente,  et 
totalement  appartient  à  homme  divin  de  soy  non  extoUer  immodérée- 
ment  en  tant  grande  multitude  de  hommes  d'armes,  en  dignité  de  tant 
grande  domination  et  en  tant  belle  compaingnie  de  nobles  chevaliers, 
mais  soy  rendre  à  cascun  et  aussy  au  mendre,  douls,  humain  et  en 
dons  libéral.  Yraiement,  c'est  grand  los  d'avoir  surmonté  par  bataille 
très-puissans  exercites,  mais  est  plus  grand  loenge  de  ung  corage  en 
excellente  puissance  constitué  avoir  décliné  à  libéralité  et  attemprance 
de  elles  deux  vertus,  si  comme  des  auUres  pour  la  brévité  du  temps 
nous  apaisons,  et  de  vous  très-puissant  nous  esmerveillons  quant  celles 
vertus  nostre  très-chrétien  roy  Édouart,  devant  et  après  l'adoption  du 
régna  de  son  taion,  a  expérimenté  quant  il  estoit  en  la  ville  de  Calais 
en  aulcune  adversité  constitué,  et  aussy  en  ses  frères,  lesquels  magni- 
ficquement  et  très-largement  vous  n'avez  point  seulement  concheu, 
mais  de  tous  despens  surlevés  et  de  très-amples  dons  munérés  en 
vostre  maison  les  avez  laissié,  et  il  ne  luy  en  peult  ramembrer  sans 
aulcune  doulceur  de  pensée,  et  encore  plus  pour  che  que  en  temps 
auquel  ses  choses  estoient  veues  moult  débiles,  vous  avez  preste  k 
lui-mcisme  ses  richesses,  ses  fortunes  et  les  facultés  de  son  roiahne, 

non  l'avoir  oy,  comme  qui  de  tout  se  réputoit  indigne.  Par 
quoi,  sans  respondre  dessus,  ne  rendre  grâce  de  ce  que  ne 
vouloit  savoir,  se  désarma  de  la  vanité  à  luy  offerte  pour 
l'affubler  de  folie.  Mais  disoit  très-bien  et  faisoit  dire 
que  assez  deviseroit  et  feroit  communiquer  avec  eux  ;  et 
tout  ce  que  pourroit  faire  d'amour  et  d'honneur  à  leur 
roy,  le  roy  Edouard,  et  à  eux  propre,  il  le  feroit  de  tout 
bon  cœur.  Et  non  réputant  à  riens  si  oncques  il  fit  aucune 
cliose  pour  luy,  si  le  cas  s'y  offroit  de  plus  avant,  il  le 
feroit  à  son  pouvoir.  Mais  luy-mesme,  ce  fit  dire,  devoit 
remercier  ledit  roy,  quand,  à  sa  requeste  et  instance,  il  luy 
avoit  plu  envoyer  en  son  pays  et  en  sa  ville  une  si  haute 
et  si  notable  ambassade,  à  tels  cousts  et  frais,  et  à  telle  et 
si  grand  multitude,  pour  le  bien  toutes  voies  universel, 
tant  pour  eux  que  pour  autres.  Dont,  pour  ce  qu'il  perce- 
voit  son  bon  et  noble  vouloir  estre  enclin  et  disposé  au 
commun  bien,  il,  cent  mille  fois  plus  que  devant,  l'aimoit 
et  honnoroit,  ce  faisoit  dire,  et  s'en  réputoit  son  perpétuel 


[ne  croyez  pas  que]  d'un  costé  et  d'aultre,  déférant  publicquement  et 
privéement,  il  vous  abandonne  pour  deffendre  vostre  dignité,  et  jamais 
Tostres  tant  grans  bénéfices  ne  se  partiront  de  sa  pensée,  mais  en  sa 
récente  mémoire  perpétuellement  seront  gardés.  Le  résidu  est,  très- 
juste  prince,  que  nous,  faisant  fin  de  parler,  poursievons  le  don  de 
nostre  légation,  et  adfin  que,  vous  occupé  en  liaultes  besoingnes,  nous 
ne  nous  rendions  fastidieux  par  prolongation  de  oroison,  nous  vous 
horions  que  celle  volenté,  laquelle  au  commencbement  vous  avez 
monstre  à  nostre  roy,  il  vous  plaise  multipliier  et  acroistre  jusques 
en  fin,  et  avoecq  lui  d'un  tel  corage  fermement  persister,  par  lequel  il 
est  prompt  et  enclin  à  vous  pour  tout  vostre  dignité  deffendre  et  ac- 
croistre,  laquelle  chose  certainement  il  ameroit  mieulx  démonstrer  de 
œuvres  que  de  parolles,  si  aulcune  fois  usage  s'y  offroit.  En  oultre, 
aulcunnes  choses,  le  cours  des  marchandises  congardans,  nous  sont 
enjointes  pour  conférer  à  vostre  haultesse  à  part,  lesquelles,  quant  il 
vous  plaira  que  le  temps  sera  donné,  nous  exposerons,  che  nous 
ottroiant  Jhcsu-Cri£,t,  qui  eu  félicité  vous  conserve  comme  vous  le 
.  désirez.  » 

attenu.  Et  à  tant  convinrent  tous  pelle-melle  en  devises  et 
en  bonnes  chières  faire  l'un  à  l'autre  ;  et  furent  portés  vin 
et  espices,  lesquels  pris,  Anglois  prirent  congé  et  furent 
ramenés  de  g-rand  seigneurie  jusques  en  leur  logis. 


CHAPITRE  XXXIII. 

Comment  Anglois  arrivés  à  Hesdin  ne  virent  point  le  roy  de  primo 
face  et  des  devises  qu'il  en  eut  aux  siens. 


Ces  Anglois  ne  virent  point  le  roy  pour  celle  heure,  ne 
n'allèrent  point  devers  luy  ;  car  n'y  avoient  nulle  charge, 
fors  tant  seulement  au  duc.  Donc,  comme  le  duc  savoit 
bien  que  séant  estoit  de  les  y  mener ,  sy  ne  le  vouloit-il 
faire  toutesvoies  sans  mystère  et  sans  préparer  moyen 
entre  le  roy  et  eux,  lequel  il  fît  le  lundi  ensuivant,  comme 
vous  orez. 

Tandis  doncques  que  ces  Anglois  estoient  devers  le  duc 
besongnant  pour  leur  premier  abord,  le  roy  qui  estoit  dans 
sa  chambre  assez  près,  fit  ses  devises  aussi  à  l'autre  lez  de 
ceste  ambassade,  et  pareillement  de  son  propre  estre  aussi 
en  personne,  là  où  ses  ennemis  estoient  en  tel  effort.  Sy 
commença  à  dire  à  aucuns  d'emprès  luy  et  dit  :  «  Bien 
«  y  a  à  escrire  ici  sur  beaux  oncle,  avecques  ce  que  tant 
«  a  de  hauts  et  de  clairs  titres  de  vieil  temps,  quand  moy 
«  en  sa  seule  fiance  suis  venu  en  son  fort  et  en  sa  ville,  là 
«  où  les  anciens  ennemis  de  ma  couronne  sont  et  séjour- 
«  nent  plus  forts  que  moy.  Beaux  oncle  m'est  aujourd'hui 
«  tout  mon  royaume.  Ce  m'est  le  tout  effort  et  valoir  de 
«  ma  chevalerie,  et  le  derrain  donjon  de  mon  trône, 
*<  en  qui  tout  je  me  confie.  Et  appert  bien,  quand  luy 

«  seul  m'est  aujourd'hui  autant  de  garant  que  le  tout  de 
«  mon  pouvoir.  »  Ces  mots  furent  recordés  et  semés  en 
court,  Mesmes  y  avoit  des  gens  du  duc  là  où  ils  furent 
dits,  et  lesquels  les  me  redirent.  Le  duc  ne  s'en  muoit  ne 
plus,  ne  moins  ;  car  si  le  roy  se  lîoit  en  luy,  il  sentoit  bien 
que  sa  fiance  avoit  assise  en  bon  fons  et  qu'il  le  pouvoit 
bien  faire,  quand  au  plus  povre  du  monde,  mesmes  au 
plus  grand  ennemi  qu'il  eust  oncques,  n'eust  voulu  estre 
cause  de  déception  sous  ombre  de  soy.  Par  plus  forte 
raison  doncques,  moins  le  devroit  vouloir  du  plus  grand 
roy  de  la  terre,  son  seigneur  souverain,  son  sang  et  sa 
nourriçon,  à  qui  il  avoit  mise  couronne  en  teste,  et  qui 
venu  estoit  en  sa  ville  et  en  son  fort  pour  le  visiter.  Certes, 
la  fiance  y  pouvoit  bien  estre  certaine  et  ségure,  quand 
celuy  sur  qui  la  fiance  se  fondoit ,  estoit  le  vray 
et  le  parfait  dongeon  de  léaulté  humaine,  où  oncques 
faux  n'entra  ;  et  avoit  le  parti  contraire ,  est  à  savoir  les 
Anglois,  en  telle  crémeur  et  révérence  envers  luy,  que, 
comme  forts  que  fussent,  ne  les  doubtoit,  ne  défier  ne  s'en 
vouloit.  Et  aussi,  quoi  que  le  roy  en  avoit  dit,  peut-estre 
pour  glorifier  son  bel  oncle,  sy  n'y  avoit-il  ne  cause,  ne 
apparence  de  nul  doubte.  Très-bien  disoient  Anglois  en 
public  que  touchant  le  roy  Loys,  ainsi  le  nommoient, 
fust  là,  fust  autre  part,  il  ne  leur  en  challoit  ';  n'avoient 
que  besogner  à  sa  personne ,  sinon  tant  seulement  à  la 
personne  du  duc,  lequel  ils  honoroient  et  doutoient,  et 
pour  luy  seul  estoient  venus  là  ;  mais  au  roy  Loys  n'ac- 
coutoient,  ce  dirent,  fors  comme  adversaire  doit  à  autre, 
et  en  ce  ne  faisoient  à  reprendre. 

Vint  doncques  le  lundi  m"  d'octobre,  que  le  duc  vouloit 
festoyer  ceste  ambassade  angloise.  Et  volontiers  mesme 
eust  tenu  main  à  l'enfant  pour  entre-estre  au  festoy,  pour 

l'honneur  du  roy  Edouard,  qui  tant  a  voit  affection  envers 
luy,  et  tant  avoit  fait  honneur  et  grand  chière  au  seigneur 
de  Lannoy  et  autres  ses  ambassadeurs  vers  luy  tramis, 
que  nul  oncques  tant  ;  mais  considérant  que  le  roy  estoit 
là  en  sa  ville,  et  lequel  il  cognoissoit  assez  souppeçonneux, 
différa  son  bon  vouloir  pour  mieux  faire.  Et  pour  avoir 
lieu  plus  ydoine  pour  faire  grand  chière,  ordonna  de  les 
faire  mener  au  parc ,  là  où  avoit  unes  fontaines  les  plus 
belles  de  jamais  et  toutes  propres  à  festoy ,  et  sur  les- 
quelles le  disner  estoit  richement  appointé  par  toute  sura- 
bondance, non  pas  dessous  le  clair  ciel  au  descoavert,  mais 
dessous  belles  galeries  et  maisonnements  qui  là  sont,  dui- 
sans  à  ce  de  tout  vieil  temps,  réservé  une  maison  la  plus 
propre  des  autres,  que  le  duc  avoit  fait  faire  propre  pour 
luy,  qui  se  tournoit  sur  quatre  roues  vers  tous  endroits  du 
ciel  où  on  vouloit,  et  laquelle  maintenant  à  ce  disner 
'estoit  députée  pour  les  chefs  de  l'ambassade,  pour  avoir 
table. 

CHAPITRE  XXXIV. 

Comment  multitude  de  seigneurs  convinrent  devers  les  Ang'lois  pour 
les  mener  au  lieu  du  festoy,  et  comment  le  duc  les  mena  devant 
le  roy. 

Par  un  lundi  matin  doncques,  environ  dix  heures,  après 
messe  oye,  convinrent  multitude  de  seigneurs  devers  les 
Anglois  pour  les  mener  au  lieu  du  festoy,  comme  le  sei- 
gneur de  Chimay,  son  fils,  messire  Philippe,  le  seigneur 
de  Lannoy,  messire  Philippe  Pot,  le  seigneur  de  Rabo- 
deng'es,  messire  Pierre  de  Miraumont  et  grand  nombre 
d'autres,  lesquels  tous  ensemble  se  mirent  en  voie  et  entrè- 
rent au  parc  par  une  posterne  au  dehors  de  la  ville,  pour 

ce  que  le  duc  ne  vouloit  point  les  faire  passer  par  le  clias- 
teau  jusques  au  retour,  en  quoy  gisoit  mystère.  Sy  passè- 
rent Anglois  parmi  ce  parc ,  joyeusement  devisans  avec- 
ques  les  conduiseurs,  et  disans,  par  plusieurs  causes, 
qu'oncques  n'en  avoient  vu  nul  si  bel,  ne  de  si  haute 
forest,  ne  là  où  tant  eust  de  déduit  de  daims  et  de  cerfs  et 
d'autre  besta.il.  Donc,  quand  vinrent  aux  fontaines  et  là  ou 
là  telle  rivière  couloit  parmi,  le  louèrent  encore  plus  et  plus 
s'y  délitèrent.  Là  trouvoient  tables  mises  et  dressoirs  char- 
gés de  vaisselles,  cuisines  estorées  de  tous  biens  et  caves 
fournies  de  vins,  avecques  les  offices  et  serviteurs  duisans 
à  tout,  comme  pour  en  rien  faire  faute.  Le  seigneur  de 
Croy  prestement  y  survint,  sans  que  point  on  le  y  atten- 
doit.  Sy  fit  le  patriarche  d'Aquilée,  que  le  roy  y  envoyoit 
aussi  de  par  luy,  ensemble  les  généraux  et  les  trésoriers 
de  France  avec  aucuns  du  grand  conseil  du  roy.  Et  ce 
faisoit  le  roy  en  faveur  de  son  bel  oncle,  pour  tant  mieux 
honnorer  et  conjoyr  l'ambassade,  qui  moult  le  reçut  à 
grand  honneur  et  entendoit  bien  que  plus  se  faisoit  ce  en 
l'honneur  et  pour  l'amour  du  duc  que  pour  eux.  Le  sei- 
gneur de  Croy  à  son  survenir  excusa  fort  son  maistre, 
disant  que  moult  et  durement  lui  desplaisoit  que  estre  ne 
pouvoit  avecques  eux  pour  leur  faire  chière  ;  car,  quoique 
le  corps  n'y  estoit  point ,  sy  y  estoit  le  cœur  et  l'affec- 
tion pour  y  vouloir  estre.  Mais,  pour  non  donner  sinistre 
ymagination  au  roy  par  trop  leur  estre  favorable  en  sem- 
blant, convenoit  un  peu  dissimuler  de  son  bon  vouloir 
et  ouvrer  ^Jar  fainte.  Et  pour  ceste  cause,  disoit  le  sei- 
gneur de  Croy,  l'envoyoit-il  devers  eux  pour  tenir  son 
lieu.  Lors  furent  faites  les  assiettes  à  tous  lez,  viandes 
portées,  les  vins  versés;  et  toute  multiplicité  des  biens 
de  la  terre  dont  on  peut  faire  festoy,  ne  estre  acquis  pour 

argent,  fut  là  monstrée,  à  telle  comblesse  que  souhait  se 
fust  contenté  de  la  mesure  ;  et  n'y  restoit  rien  de  faulte , 
fors  qu'il  n'y  avoit  autant  de  bouches  pour  manger  comme 
il  y  avoit  des  doigts  es  mains  des  mangeans.  Tout  le  ser- 
vice du  dressoir  se  fit  en  vaisselle  dorée,  et  estoit  la  chière 
à  tous  lez  grande.  Le  disner  fait  et  les  espices  données, 
on  remonta  à  cheval;  et  fut  le  retour  ordonné  par  lieu  de 
déduit.  Et  passant  par  la  forest  en  diverses  devises,  fina- 
blement  on  approcha  le  chasteau,  là  où  estoit  le  roy  de- 
dans et  le  duc  qui  les  attendoient.  Le  roy  estoit  dedans  sa 
chambre  avecques  les  siens  ;  et  le  duc  estoit  dedans  la 
sienne  avecques  les  siens  aussi,  là  où  gaires  ou  riens 
n'avoit  entre  deux.  Le  duc  avoit  ordonné  qu'on  les  me- 
nast  devers  luy  tout  droit  au  descendre  ;  et  le  roy  avoit 
esté  adverti  du  duc,  comment  prestement,  eux  venus  de- 
vers luy  en  sa  chambre,  il  les  menroit  en  la  sienne  et  les 
présenteroit  ;  et  en  estoit  le  roy  moult  bien  content.  Sy 
montèrent  les  Anglois,  une  grand  part,  jusques  en  la 
chambre  du  duc ,  là  où  luy  rendirent  grâces  de  ses  biens 
reçus  et  du  festoy.  Mais  le  duc,  non  veuillant  tenir  pa- 
roles sur  si  petit  fait,  en  rompit  le  langage  et  leur  dit 
que  séante  chose  estoit  et  appertenante,  que  eux  estaus 
là  venus  si  près  du  roy  que  jusques  à  n'avoir  que  un 
huis  entre  deux,  qu'ils  le  vissent  et  le  saluassent.  Car, 
posé  que  n'eussent  riens  à  faire  à  luy,  ne  quelconque 
charge,  et  que  leurs  deux  natures  estoient  enmeslées  ea 
ennemisté,  toutesfois  sy  ne  pouvoit  honneur  souffrir  qu'ils 
ne  se  missent  en  devoir  pour  le  saluer  et  luy  faire  l'hon- 
neur tel  comme  à  un  roy  mesme.  Le  roy  Edouard,  à  leur 
retour,  s'ils  avoient  fait  du  contraire,  les  en  devroit  re- 
prendre et  en  seroit  mal  content.  Sy  crurent  Anglois  le 
duc,  et  dirent  que  volontiers  feroient  ce  qu'il  leur  ordon- 

neroit  et  conseilleroit ,  car  avoient  le  commandement  tel- 
Lors  les  mena  le  duc  devers  le  roj,  qui  tout  en  estoit 
avisé.  Et  tenant  l'évesque  par  la  main  ,  se  rua  à  genoux 
devant  le  roy,  disant  :  «  Monseigneur,  vecy  les  gens  du 
roy  d'Angleterre  venus  à  mon  instance  et  prière  en  ma 
ville  de  SaintrOmer,  pour  bien  de  paix  et  de  trêves 
entre  vostre  royaume  de  France  et  celuy  d'Angleterre, 
et  auquel  lieu  de  vostre  grâce  il  vous  a  plu  envoyer 
aussi  vos  ambassadeurs,  à  mon  instance  pareillement, 
pour  convenir  ensemble  sur  la  dite  matière,  comme 
ils  ont  fait  et  y  ont  longuement  vaqué.  Donc,  pour  ce 
qu'ils  vous  sçavent  en  ceste  ville ,  posé  que  n'aient 
aucune  charge  vers  vous,  vous  viennent  faire  la  révé- 
rence. —  Beaux  oncle,  ce  dit  le  roy,  ils  soient  les  bien 
venus.  J'ay  bien  à  cœur  leur  venir  par  deçà  et  la  ma- 
tière en  quoy  ils  ont  laboré  à  vostre  instance.  Et  moy 
j'y  ai  très-volentiers  entendu  et  encore  veux  entendre 
à  vostre  contemplation  ;  car  je  veuil  bien  qu'on  sache 
par  tous  siècles  que  cecy  et  autres  choses  plus  grandes 
je  suis  bien  tenu  à  faire  pour  vous,  car  de  vos  mains 
je  tiens  mon  royaume  et  ma  couronne,  et  ce  qui  plus 
m'est  beaucoup,  j'en  tiens  ma  vie,  sique,  soit  àa  ceste 
matière,  soit  d'autre  chose,  de  ce  que  vous  ordonnerez 
ou  dire  voudrez  ou  commander,  je  veul  que  soit  fait 
et  accompli;  car  ne  doy,  ni  ne  veul,  ni  ne  voudroie,  ne 
pourroie  vous  contredire,  tant  fust  grande  la  chose. 
Donc  et  si  mes  gens  n'ont  eu  puissance  assez  ample 
pour  besogner  au  parfait  de  vostre  désir,  vez-moy  ici 
qui  me  paroffre  en  ma  personne  en  faire  tant  et  si 
avant  que  vous  voudrez,  ne  saurez  aviser  convenable 
et  expédient  à  estre  fait.  Car  si  j 'a vois  dix  royaumes, 
«  qui  en  ay  plus  de  Dieu  que  je  ne  vaux,  sy  les  voudroie 

«  mettre  et  soumettre  en  vostre  bonne  disposition  et  or- 
«  donner,  comme  qui  plus  haut,  ne  plus  sainement  ne 
«  pourroie  ailleurs  en  ce  monde.  »  Sur  ces  mots  le  duc 
respondit  et  dit  :  «  Monseigneur,  celuy  honneur  m'est 
«  trop  grand,  et  ne  suis  digne  d'en  avoir  la  centiesme 
«  part.  Je  ne  fis  oncques  riens  pour  vous  qui  soit  digne 
«  de  compte  ;  mais  ce  que  j'ay  fait,  je  l'ay  fait  de  bon 
«  cœur,  selon  mon  pouvoir,  mais  non  à  vostre  appertenir. 
«  Et  ay  fait  ce  que  je  doy  envers  vous,  et  tout  à  fin  de 
«  bien.  »  Le  roy  respondit  arrière  :  «  Beaux  oncle,  vous 
«  m'estes  et  avez  esté  père,  et  plus  que  père,  et  le  sauve- 
ce  ment  de  mon  royaume  et  de  moy.  Sy  ne  souffre  Dieu 
«  que  jamais  j'en  descognoisse  le  bien  reçu!  »  Et  à  tant 
prit  la  parole  aux  Anglois ,  et  les  remercia  de  leur  Visi- 
tation, et  les  principaux  toucha  en  la  main.  L'évesque 
anglois  fit  une  petite  proposition  devant  luy ,  en  latin , 
impourveuement,  et  la  fit  belle  et  notable,  d'autant  qu'elle 
contenolt  ;  mais  peu  dura.  Et  dit  bien  que  point  n'y  estoit 
pourvu^  pour-cause  que  nulle  quelconque  charge  n'avoient 
de  leur  roy  de  venir  vers  luy  ;  et  pour  tant  requit  hum- 
blement d'avoir  acceptable  ce  que  si  en  subit  pouvoit  dire 
devant  sa  majesté.  Sy  le  prit  moult  en  gré  le  roy,  et 
loua  son  parler  ;  et  après  vint  en  devises  avecques  eux  sur 
le  roy  Edouard,  leur  demandant  comment  il  luy  estoit; 
et  les  interrogea  de  plusieurs  choses ,  après  lesquelles  dit 
tout  haut  qu'il  vouloit  du  bien  beaucoup  au  dit  leur  roy, 
non  obstant  qu'ennemy  fust  à  son  cousin  germain  le  roy 
Henry,  mais  il  estoit  un  gentil  prince,  ce  disoit,  et  qui 
beaucoup  estoit  tenu  à  Dieu  d'estre  venu  là.  Disoit  en 
outre  que  au  temps  quand  ne  soloit  estre  si  grand  maistre 
comme  maintenant  estoit  devenu,  chascun  soloit  bien 
cognoistre  son  compagnon,  mais  maintenant  la  fortune 

d'Edouard  estoit  changée;  sy  ne  sçavoit  point  si  main- 
tenant le  voudroit  recognoistre.  Toutes  voies  en  effet  il 
estoit  à  son  commandement,  ce  dit,  et  à  son  plaisir  faire 
là  011  il  pourroit. 


CHAPITRE  XXXV. 

Icy  parle  l'acteur  des  offres  que  faisoit  le  roy  Loys  au  roy  Edouard 
et  au  duc. 

Le  roy  ainsi  parlant,  il  semUeroit  que  moult  fit  grand 
honneur  à  son  bel  oncle  en  usant  de  tels  termes.  Sy  fit-il 
au  roy  Edouard  son  adversaire,  à  qui  il  se  ofi^roit  si  à 
l'abandon.  Et  certes,  vray  est  que  les  mots  estoient  moult 
beaux;  mais,  si  le  cœur  estoit  tel,  n'est  nul  qui  le  conçoive  : 
car  à  telle  heure,  disoient  les  aucuns,  il  avoit  moult  affaire 
du  duc  pour  le  délivrement  de  ses  terres,  lesquelles  il  te- 
noit  encore,  mais  avoit  libéralement  accordé  de  les  rendre. 
Sy  convenoit,  en  lien  de* ce,  rendre  aucun  complaisement 
de  doux  parler,  dont  l'effet  n'est  de  grand  coust,  et  comme 
autrefois  il  avoit  bien  sçu  faire  au  temps  de  son  couron- 
nement, là  où  tant  en  fit  et  fit  dire  et  fit  faire,  que  depuis 
que  France  est  habitée  premier,  n'est  trouvé  en  effet 
qu'oncques  roy  tant  en  fit  à  mortel  homme,  comme  le 
record  que  j'en  ay  fait,  donne  assez  déclaration  en  quoy, 
ne  comment ,  au  commencement  de  ce  volume ,  dont 
toutesvoies  la  sieute  toujours  n'a  point  esté  de  mesme. 
Mais  ont  plus  semblé  telles  manières  de  faire  et  de  dire, 
contentemens  de  vaines  paroles,  que  profondité  d'affec- 
tion envers  luy,  pour  ce  que  les  faits  y  contredisent.  Quant 
au  roy  Edouard,  ce  qu'il  en  fît  et  dit,  il  fit  honneur  à 

luy-mesme  en  soy  offrant  à  luy,  pour  cause  que  condes- 
cendu estoit  envers  luy  aussi  d'entendre  au  bien  de  paix 
et  de  trêves,  et  que  dehors  de  son  royaume,  à  l'instance 
de  son  oncle,  avoit  envoyé  au  sien  son  ambassade.  Car, 
comme  ennemi  peut  honorer  son  ennemi  par  parole 
(mesme  est  los  d'ainsi  faire  et  vertu),  mieux  encore  doit 
un  roy  honorer  un  autre,  son  adversaire,  pour  digmité 
de  la  couronne  dont  la  faculté  de  porter  est  égale.  Tou- 
tesvoies,  je  m'accorde  à  la  plus  honneste  interprétation , 
et  cuide  que  tout  disoit  de  bon  cœur;  car  du  costé  du  duc 
le  précédent  mérite  y  estoit.  Par  quoy  telles  paroles  ne 
se  disoient  pas  sans  cause,  combien  qu'en  temps  avenir 
il  semblera  estrange  aux  lisans,  que  un  roy  paysible  en 
son  royaume  et  ayant  bras  au  desseure  de  tous  ses  sub- 
gects,  ait  tant  honnoré  et  magnifié  un  duc  son  subgect, 
par  paroles ,  lequel ,  n' avoit  que  deux  ou  trois  ans  de 
devant,  son  père  le  roy  Charles  et  tous  autres  François 
soupçonnoient  et  le  maintenoient  quasi  le  comprimeur  du 
royal  throsne  par  fierté  :  ce  qu'oncques  certes  ne  fut, 
sinon  constraint  par  leur  propre  forfait,  et  de  quoy  le  roy 
Loys,  maintenant  par  demourer  emprès  luy  cinq  ans, 
avoit  clèrement  appris  et  enfonsé  la  nature  du  cas.  Dont 
en  après,  quand  c'est  venu  à  son  descouvrir,  ce  qu'il  en 
avoit  vu  et  sentu,  il  l'a  g-lorifié  et  loué  à  la  mesure  de  son 
mérir,  et  du  bien  qu'il  y  avoit  trouvé  touchant  sa  per- 
sonne. Et  par  ainsi,  tout  argué  et  pesé,  ainsi  qu'on  doit, 
n'est  de  merveilles  que  le  roy  qui  avoit  beaucoup  langage 
de  sa  nature  costumièrement,  jouoit  du  plat',  et  là  où 
besoing  fit,  allousoit*  son  bel  oncle  par  façon  non  oye 

'  Jouoit  du  plat,  ajoutez  :  delà  langue  [voy.  ci-dessus,  p.  150).  Cette 
expression  familière  s'est  conservée  longtemps  après  Chastellain. 
*  Âllousoit,  louait. 

ailleurs,  quand  luy-mesme  avoit  vu  et  trouvé  ce  pour 
quoy  il  le  pouvoit  faire,  et  qu'en  autre  prince  du  monde 
ne  sentoit  mérite  qui  de  tel  honneur  fust  capable. 

CHAPITRE  XXXVI. 


Comment  le  toy  reçut  les  Anglois  humainement,  et  quelles  devises 
ils  eurent  touchant  trêves  entre  les  deux  royaumes. 


Venant  doncques  à  la  matière,  le  roy  reçut  les  Anglois 
humainement;  et  eux  se  tinrent  à  très-contens  de  luy, 
parce  que  doucement  les  arraisonnoit.  Et  estoient  moult 
aises  d'avoir  eu  l'occasion  de  l'avoir  vu  si  au  parfait,  tant 
en  paroles  comme  en  manières,  afin  d'en  pouvoir  vive- 
ment parler  par  vray  recort  à  leur  roy,  après  multitude 
de  monde  qui  en  devisoit  chacun  en  sa  manière.  Donc 
eux  maintenant,  voians  ce  qui  en  estoit,  en  firent  le  juge- 
ment au  vif,  selon  ce  qu'ils  y  pouvoient  comprendre  ;  et 
en  effet  churent  en  celle  conclusion  :  que  ce  leur  semhloit 
un  très-subtil  et  merveilleusement  agu  esprit,  caut'  et 
dissimulant ,  visant  au  sien  et  bien  atteignant  à  ses  fins 
sous  un  couvert  circuir  à  l'entour,  homme  de  teste  ouvrant 
de  soy-mesme  sans  conseil  de  nulluy,  de  langue  léger  et 
à  craindre,  et  sa  variable  et  multiforme  soudaineté  de 
propos  plus  à  luy  contraire  cju'à  autruy.  Sy  se  partirent 
de  luy  à  grand  chière.  Et  au  surplus  on  traita  avecques 
eux  touchant  les  trêves,  tellement  que  du  gré  des  deux 
parties,  et  par  la  bonne  diligence  des  gens  du  duc  qui  de 
ceci  estoit  cause,  on  vint  jusques  à  un  an  de  trêves  entre 
les  deux  royaumes,  comprises  toutes  les  terres  et  seigneu- 
ries du  duc  avecques,  et  icelles  trêves  valables  tant  seule- 

'  Caut  (de  cautus],  prudent;  rusé. 

ment  par  terre,  toutes  mers  mises  dehors '.  Et  n'estoient 
cestes  trêves  que  un  préparement  de  longues  trêves  après 
à  venir ,  lesquelles  se  dévoient  faire  à  Bruges ,  et  pour 
conclure  en  l'avril  ensievant,  pour  cause  que  maintenant 
à  ceste  congrégation  avoit  des  difficultés,  lesquelles  ne  se 
pouvoient  vuidier  si  tost,  sans  avoir  esté  premier  en  An- 
gleterre devers  les  estats  pour  en  avoir  l'avis.  Sy  furent 
lesdites  trêves  criées  et  publiées  par  tous  pays.  Et,  après 
les  seuretés  faites  et  données,  comme  en  tel  cas  siet,  et 
qu'à  deux  lez  on  promit  le  retour  à  Bruges  pour  le  par- 
fait, et  tout  à  la  contemplation  du  duc,  Anglois  se  dispo- 
sèrent à  partir  et  à  faire  retour  vers  leur  région,  là  où  le 
duc  aprièmes  à  ce  partement  vouloit  viser  à  son  honneur 
et  à  faire  chose  qui  fust  bien  faite  selon  le  temps  et  le  cas, 
tant  pour  l'honneur  dudit  roy  Edouard,  comme  pour  le 
comte  de  Warwic,  dont  le  frère  estoit  le  chef  de  l'ambas- 
sade, comme  aussi  pour  son  propre  honneur  garder,  qui 
leur  avoit  donné  le  traveil  de  passer  la  mer  et  de  venir 
devers  luy  par  sa  prière. 

Sy  vint  le  lundi  x^  d'octobre ,  que  les  Anglois  dévoient 
partir  et  eux  en  aller  vers  Calais.  Donc,  le  duc  la  matinée 
envoya  devers  eux  son  garde  de  joyaux  avecq  un  sien 
chevalier  son  maistre  d'hostel  ;  et  envoya  à  plusieurs  per- 
sonnes, et  par  diverses  parchons,  jusques  au  nombre  de 
deux  cens  marcs  de  vaisselle,  dont  une  grand  part  estoit 
dorée.  Entre  lesquels  l'évesque  avoit  deux  flascons,  les 
plus  beaux  et  les  mieux  ouvrés  qui  fussent  en  ce  royaume, 
ne  oncques  vus  ailleurs  \  Sy  furent  ces  dons  moult  agréa- 

•  La  trêve  entre  le  roi  d'Angleterre  et  le  duc  de  Bourgogne  fut  pro- 
rogée le  26  octobre  1463. 

*  Le  duc  de  Bourgogne  acheta  ces  deux  flacons  au  sire  de  Lannoy. 
Ils  sont  décrits  dans  le  précieux  ouvrage  de  M.  le  comte  de  Laborde, 
t.  I",  p.  481. 

bles  à  tous  lez  ;  et  se  louoit  chacun  hautement  de  sa  part. 
Touchant  les  principaux  et  touchant  les  plusieurs  nobles 
hommes,  chevaliers  et  escuyers,  dont  en  y  avoit  grand 
nombre,  n'y  avoit  nul  qui  n'eust  ou  drap  de  soie  ou  autre 
chose  de  valeur,  de  quoy,  il  se  louast  du  venir  :  niesmes 
jusques  aux  ménestriers,  héraulx  et  gens  de  bas  instru- 
mens,  sur  tous  estoit  fait  provision  en  largesse  d'argent, 
dont  moult  se  louoient,  sans  ce  que  de  toutes  despenses 
faites  en  la  ville  ils  furent  desfrayés,  jusques  à  un  de- 
nier. Et  en  cest  estât  partirent  Anglois  de  Hesdin,  après 
boire,  là  où  l'évesque  manda  et  j&t  signifier  au  duc  que, 
s'il  luy  plaisoit  luy  faire  cest  honneur,  en  cas  qu'il  allast 
en  Turquie,  de  le  recevoir  en  sa  compagnie,  il  le  servi- 
roit  à  ses  propres  cousts  et  despens,  tout  le  long  de  son 
voyage,  à  trois  cens  combattans.  Sy  fut  l'oifre  moult 
agréable  au  duc  ;  car  luy  mou  voit,  ce  dit,  de  haut  et  bon 
courage.  Et  l'en  prisa  moult,  et  en  temps  et  en  lieu  l'en 
feroit  remercier,  ou  mesme  le  fer  oit  de  bouche  au  re- 
tour à  Bruges.  Mais  nouvelles  vinrent,  tantost  après  leur 
partement,  de  nostre  Saint-Père ,  que  conclusion  estoit 
prise  avecques  les  nations  d'Italie,  de  partir  en  la  pro- 
chaine saison  du  printemps.  Par  quoy  le  duc  qui  estoit  le 
plus  loingtain,  si  ensievir  vouloit  son  promettre  et  ce 
qu'avoit  fait  dire  par  ses  ambassadeurs,  l'évesque  de  Tour- 
nay  et  messire  Simon  de  Lalaing,  il  estoit  convenable 
qu'il  apprestast  son  armée  à  la  Chandeleur,  et  que  luy- 
mesme,  dedans  le  mois  de  mars,  se  rendist  en  Bourgon- 
gne,  pour  tant  plus  approcher  les  Italies.  Car  vray  estoit 
que  les  susdits  ses  ambassadeurs  l'avoient  obligé  et  as- 
servi, sans  condition  nulle,  de  mesme  soy  y  rendre  en 
personne,  comme  par  son  propre  command  a  voient  reçu 
en  charge  de  sa  propre  bouche,  voire  en  cas  que  ils  vis- 

sent  ce  estre  convenable  et  expédient  de  faire  par  les  con- 
ditions qu'il  j  avoit  mises  :  c'estoit  que  le  duc  de  Milan 
livrast  son  nombre  j^romis  et  qu'il  y  fust  en  personne, 
ensemble  que  toutes  les  nations  d'Italie  parfissent  aussi 
leur  promettre,  et  que  ordonnance  et  provision  fust  mise 
sur  le  fait  des  vivres  et  des  passages  avecq  l'assistance 
promise  des  Vénitiens.  Luy  après  ne  se  vouloit  différer,  ne 
plus  prolonguer  sans  accomplir  son  vœu,  et  vouloit  et 
consentoit,  et  mesme  le  commandoit,  d'estre  obligé,  quand 
on  en  verroit  l'opportunité.  Et  eux  lesdits  ambassadeurs, 
posé  que  ce  leur  fust  une  chose  de  grand  poix  et  bien-diffi- 
cile,  quand  ils  ont  vu  toutes  ces  conditions  venir  à  effet,  ont 
obéy  et  obligé  leurs  envoyeurs.  Par  quoy,  l'obligation 
faite,  l'honneur  y  pendoit  après  inréparable  à  jamais  par 
faute  ensiévye.  Et  par  ainsi  doncques  la  journée  qui  estoit 
assise  à  Bruges  en  avril,  n'estoit  possible  à  tenir,  sans 
faire  faute  en  ce  qui  estoit  de  plus  grand  astriction 
d'honneur  ;  et  y  fallut  pourvoir  par  autre  manière,  comme 
cy-après  se  dira. 

CHAPITRE  XXXVII. 


Comment  les  François,  après  le  partement  des  Anglois,  toute  l'hon- 
neur et  amour  de  par  le  duc  à  eux  monstrées  tousjours  dépra- 
vèrent. 


Comme  doncques  Anglois  estoient  partis,  et  que  Fran- 
çois avoient  vu  la  magnificence  du  duc  envers  eux  en 
grands  cousts  et  missions,  et  qu'en  ensuivant  .sa  famé,  icy 
et  ailleurs,  mainte  fois  s'estoit  monstre  prince  sans  pareil 
en  son  temps,  commencèrent  à  murmurer;  et  non  obstant 
qu'à  eux-mesmes  le  duc  leur  fît  toute  l'amour  et  l'honneur 


392  CHRONIQUE 

du  monde,  sy  n'en  pouvoient-ils  en  couvert  bien  dire 
quand  se  trouvoient  entre  eux.  Et  disoient  que  les  li- 
béralités et  honneurs  que  le  duc  avoit  monstrées  à  ceste 
ambassade  angloise,  ce  n'estoient  que  gloires  et  beubans 
monstres  devant  eux,  causés  pour  se  faire  grandir  et  pour 
leur  donner  exemple  et  manière  d'amiration  non  ailleurs 
pareille.  Et  par  ainsi,  eux  qui  parloient  d'un  mauvais 
fonds,  vouloient  tourner  le  noble  courage  du  bon  prince 
à  leur  interprétation  mauvaise  par  envie,  comme  le  temps 
d'alors  portoit  ainsi  que  pour  nul  bienfait  que  le  duc 
oncques  sçust  faire  aux  François,  ne  homme  des  siens  à 
homme  des  leurs,  oncques  amour  ne  s'y  pouvoit  trouver 
foncière  recognoissance  pareille  au  mérir,  ne  que  la  veni- 
mée  racine  d'envie  anciennement  conçue  en  leur  cœur  se 
pust  amortir,  ne  estaindre,  voire  souverainement  en  eux 
qui  hantoient  court  et  qui  avoient  les  services  et  les  estats 
du  roy,  sur  lesquels  se  fondoit  leur  orgueil  en  autrui 
mespris,  espécialement  des  gens  et  officiers  du  duc,  non 
pas  que  je  die  cecy  par  haine  contre  eux,  mais  pour 
donner  vraye  vive  déclaration  du  temps,  quel  il  estoit 
lors,  et  avoit  duré  quarante  ans  '  devant  moy,  entre  ces 
deux  natures  de  nations,  François  et  Bourgongnons,  tous 
toutesvoies  d'un  royaume ,  et  non  pas  tant  seulement 
entends-je  Bourgongnons  pour  cause  du  pays  de  Bour- 
gongne,  mais  j'entends  Bourgongnons  de  tous  les  divers 
pays  qu'il  avoit  portans  sa  querelle. 

Ceste  haine  prit  source  premièrement  en  un  comte 
d'Ermignac,  contre  le  duc  Philippe  le  Hardy,  fils  maisné 
du  roy  Jehan.  Et  de  là  prit  continuation  en  Loys,  duc 

*  Ceci  fait  remonter  à  1423  l'époque  où  Chastellain  put  juger  et 
apprécier  les  événements  de  son  siècle.  En  1430,  il  se  trouvait  encore 
h  l'université  de  Louvain. 

^'Orléans,  sur  le  duc  Jehan  de  Bourgongue,  qui  tous  deu. 
en  pnrent  mort.  Kt  de  là  vint  descendre  jusque  sur  le 
.oyal  throsne  avec  toute  la  généralité  de  France  contre 
ce  duc  Phehppe.  ici  si  forte  et  enracinée  qu'à  peine  jamais 
ne  sera  estamte,  sinon  par  inconvénient  à  un  le.      c'est 
que    a  maison  de  Bonrgongne  se  démolisse  et  décline  et 
qu  elle  tourne  à  égalité  de  pouvoir  de  fortune  avecques  les 
autres  du  royaume,  par  quoy  la  matière  denvie  alors  en 
seroit  dehors.  Mais,  comme  maintenant  ceste  maison  de 
Bourgongne  est  crue  et  montée  en  la  main  de  ce  duc 
glorieuse  et  excelse  sur  toutes  oncques  du  royaume    e^ 
que  mesmes  est  parvenue,  sous  le  divin  envoi,  à  gloire  et 
à  victoire  après  long  estrif  sur  le  throsne  royal    certes 
comme  plus  y  a  eu  d'honneur  et  de  gloire,  comme'  plus  dé 
pouvoir  et  de  haute  fortune,  tant  plus  y  est  congréée  l'en- 
vie a    encontre,  tant  plus  la  haine  enracinée  au  parfont, 
et  tant  moins  leurs  cœurs  ont  été  réduisables,  par  bénéfice 
offert,  à  vraye  amitié  requise,  comme  appert  par  ce  que  ie 
vous  en  ay  conté  que  bien  ne  pouvoient  dire  de  celuy  oui 
eux  et  autrui  recueiUoit  en  bien  et  les  honoroit  et  com- 
plaisoit  à  fin  de  bien. 

CHAPITRE  XXXVIII. 

L'acteur  s'excuse  de  partialité  en  ses  escrits,  n.ais  veut  monstrer  la 
vérité  des  choses. 

Je  François  doncques  de  naissance'  et  exalteur  de  la 
•  Chastellain  nous  apprend  ailleurs  qu'il  était  né  „  on  r;...^  •  , 

couronne.  «^'''^''""e  du  pays  d'Alost,  qui  se  trouvait  som  la 

nation,  pourroie  estre  rédargué  ici,  ce  semLleroit ,  et 
prouvé  contrediseur  à  moy-mesme ,  parce  que  je  semble 
déturper,  par  mon  escrire ,  ceux  dont  je  me  vante  estre 
avanceur  de  leur  clarté,  et  que  plus  affecté  à  la  louenge  de 
la  maison  de  Bourgongne,  je  me  forme  contraire  de  celle 
de  France  par  luy  imputer  note.  0  non  plaise  à  Dieu, 
non  plaise  aux  hommes  entendre!  car  les  temps  et  les 
mœurs  des  hommes  d'alors,  tel  comme  je  les  ay  conçus,  je 
les  ay  notés  et  mis  après  en  perpétuel  record,  par  diffé- 
rence des  autres,  si  Dieu  plaist,  cy-après  qui  venront  meil- 
leurs, et  là  où  les  cœurs  et  les  diverses  nations  tous  sous 
un  sceptre  s'entr'aimeront  et  seront  unis  ensemble,  par  con- 
traire de  ceux  de  ce  temps,  que  Dieu  doint  ainsy  !  Et  ne 
dis  point,  ne  ne  dis  oncques,  soit  bien  entendu,  que  cœurs 
des  Bourgongnons  soient  meilleurs,  ne  plus  amis  que 
François,  ne  qu'en  eux  n'ait  des  taches  mauvaises  et  felles, 
et  des  haynes  et  des  envies  si  bien  qu'en  autres  ;  mais 
une  seule  chose  ai-je  maintenue  et  escrite  tousjours  :  c'est 
que  l'envie  et  hayne  prise  des  François  contre  ce  duc  a 
esté  mal  fondée,  car  tousjours  s'est  congréée  sur  luy  en  fai- 
sant bien,  et  en  bien  faire  et  en  bien  quérant  oncques  n'a 
pu  estre  recognu.  Vez-ci  toute  la  partialité  qui  me  puisse 
estre  imputée  :  c'est  que  j'ay  rédargué  et  incrépé  les  in- 
grats, et  le  bienfait  et  la  netteté  d'un  homme  remonstré 
aguement  aux  descognus  courages.  Et  ne  laisse  point  à 
estre  bon  François  pour  tant,  ains  cuide  à  France  faire 
honneur  par  maintenir  vérité  estroite  qui  fontaine  est 
et  doit  estre  de  la  vérité  du  monde  pour  estre  ailleurs 
dénoncée. 

Venant  doncques  à  la  matière  principale,  c'est  au  déli- 
vrement  des  terres  sur  Somme ,  pour  quoy  le  roy  estoit 
venu  devers  le  possessant,  le  duc,  et  en  quoy  avoit  des 

mystères  beaucoup  pour  les  ravoir  (et  plus  encore  eust  eu 
premier  que  y  parvenir,  s'il  y  eust  eu  union  entre  le  père 
et  le  fils,  là  où  le  discort  fit  moyenner  le  rendre),  le  duc 
tontesfois,  par  soy  souffrir  trop  approclier  du  commenche- 
ment,  s'y  estoit  tant  offert  que  n'en  pouvoit  reculer;  et  par 
quelque  moyen  que  ce  fust,  fust  forgié  de  longue  main  ou 
en  subit,  fust  pour  le  bien  du  duc  ou  pour  son  mal,  il  s'y 
estoit  conclu,  et  estoit  mené  jusque-là  qu'il  les  vouloit 
rendre.  Et  non  obstant  que  depuis  il  se  repentit  du  légier 
conseil  et  qu'en  la  fraîcheur  de  son  maltalent  il  eust  pris  le 
premier  payement,  pareillement  se  détermina-il  à  prendre 
le  second ,  qui  jà  estoit  à  Abbeville.  Et  ne  requit  le  roy 
autre  chose,  fors  qu'il  envoyast  quérir  son  argent  audit 
lieu  et  puis  après  fist  la  restitution  du  gage,  dont  il  qué- 
roit  le  recœuvre.  Car  jamais  ne  pensoit  à  y  parvenir  à 
temps,  pour  peur  de  doutes,  ne  jamais  ne  s'en  tenoit  as- 
seur,  de  peur  des  intervalles  qui  beaucoup  y  pourroient 
entrecheoir  par  rompture.  Sy  envoya  le  duc  le  garde  de  ses 
coffres  à  Abbeville  pour  recevoir  cest  argent  ;  et  y  com- 
mit deux  changeurs  de  Bruges,  cognoisseurs  de  monnoie, 
pour  le  manier.  Laquelle  chose  faite  et  l'argent  reçu  jus- 
qu'à la  somme  de  quatre  cens  vingt-huit  mille  sept  cens' 
escus  d'or  du  coing  nouveau  du  roy,  le  duc  bailla  quit- 
tance au  roy  de  ladite  somme,  et  s'en  déclara  estre  et  avoir 
esté  content  en  toute  perpétuité,  et  qu'au  regard  de  l'obli- 
gation en  quoy  lesdites  terres-  avoient  esté  obligées  et 
chargées  par  traité  de  paix  et  d'appointements  faits  jadis 
entre  feu  le  roy  Charles  et  luy,  il,  de  son  plein  droit  et 
sain  vouloir,  les  desligeoit  et  deschargeoit,  et  les  restituoit 
et  remettoit  en  la  possession  du  roy  comme  en  main  pro- 

»  -On  lit  dans  le  ms.  de  Belœil  :  «  Quatre  cens  -vingt-cinq  mille  sept 
«  cens  escus  d'or.  « 

priétaire;  et  de  la  somme  en  quoy  et  pour  quoy  estoient 
obligées  et  transportées  en  sa  main ,  comme  perpétuel 
gag'-e,  il  en  quittoit  et  tenoit  à  quites  et  absous  perpétuel- 
lement le  roy  Loys,  roy  de  France  pour  lors,  et  tous  les 
autres  roy  s  de  France  ses  successeurs  pour  le  temps  ad- 
venir, sans  jamais  y  réclamer  droit,  ne  aucun  recœuvre. 
Et  fut  faite  ceste  quittance  et  minutée  par  commun  accort 
et  devis  des  deux  parties,  jusques  à  chacun  soy  tenir  et 
estre  content  de  la  forme  et  du  contenu.  Et  par  aiusy  le 
duc,  de  sa  main  en  la  main  du  roy,  luy  fit  la  rendition;  et 
l'accepta  le  roy  à  grand  joye,  présens  multitude  de  barons 
d'un  costé  et  d'autre,  princes  et  g-rands  seigneurs  du  sang 
à  deux  lez.  Tant  seulement  une  chose  y  estoit  réservée 
pour  le  duc  :  c'estoit  que  jouyr  devoit  jusques  au  jour  de 
Noël  de  ce  qui  restoit  à  recevoir  sur  lesdites  terres,  tant 
qu'elles  duroient',  pour  cause  des  censés  et  rentes  et  débites 
que  ses  receveurs  avoient  pris  devers  eux  à  ce  terme.  Sy 
en  fut  le  roy  content,  et  l'agréa  volentiers.  Mais  vint  le  fort 
maintenant,  à  cause  des  offices,  à  quoy  le  duc  avoit  pourvu 
jà  par  l'espace  de  trente  ans  par  sa  nomination  ;  car  crai- 
gnoient  estre  déboutés  maintenant  et  mis  dehors,  parce 
que  le  roy  y  voudroit  commettre  de  nouveaux,  comme  en 
effet  il  fît  aucuns  et  aucuns  non.  Mais  peu  ou  point  ne  s'en 
vouloit  mesler  le  duc  pour  faire  prière  pour  un,  ne  pour 
autre.  Dont  ceux  qui  demorèrent  en  estât,  ce  fut  par  le 
moyen  du  seigneur  de  Croy,  qui  tout  pouvoit  lors,  et  nul 
autre  riens  que  luy,  au  moins  des  marches  de  Picardie.  Le 
seigneur  de  Crièvequeur  perdit  son  bailliage  d'Amiens, 
lequel  il  avoit  achaté  du  seigneur  de  Moreul  huit  mille 
escus".  Et  y  fut  mis  en  ce  lieu  gratis  et  pour  nient  le 

'    Tant  qu'elles  duroient,  partout  oii  elles  s'étendaient. 
2  Cinq  mille  escus  (ms.  de  Belœil). 

seigneur  de  Lannoj,  gouverneur  de  Lille  en  Flandres,  jà- 
soit-ce  que  le  duc  en  murmura  un  peu  contre  ledit  de 
Lannoy,  et  luy  imputa  que  c'estoit  trop  tost  quis  service 
royal  pour  laisser  le  sien  et  que  trop  à  aucune  couverte  fin 
il  quéroit  celle  entrée.  De  quoy  ledit  de  Lannoy  assez  con- 
fus, s'excusa  au  mieux  que  pouvoit,  disant  que  ce  ne  es- 
toit  ne  à  son  pourchas,  ne  à  sa  requeste,  et  que  le  roy  luy 
avoit  ordonné  et  commis  de  luy-mesme.  Toutesfois,  non 
obstant  ce,  sy  ne  vouloit-il  prendre,  ce  dit,  le  bailliage 
contre  son  gré;  mais  se  donnoit  merveilles  pour  quoy  il  y 
prenoit  soupçon,  ne  desplaisir  de  lay  plus  que  d'un  autre, 
quand  aussy  bien  il  faudroit  que  un  autre  l'eust,  lequel 
par  aventure  luy  feroit  plusieurs  travaux  et  rudesses  en 
ses  pays  de  Flandres  et  d'Artois,  qui  sont  suppos  dudit 
bailliage.  Et  arguoit  lors  que  mieux  devoit  plaire  au  duc 
que  luy  y  fust  commis,  que  un  autre  non  à  luy,  quand  luy, 
de  son  ordre  et  de  sa  maison,  ne  voudroit  jamais  faire,  ne 
souffrir  faire  en  ses  pays  chose  par  quoy  il  se  dust  plaindre. 
Et  pour  tant,  comme  sag-e  et  bien  subtil  chevalier,  pour 
celle  heure  s'en  rapporta  de  tout  sur  luy,  en  prendre  et 
non  prendre. 

CHAPITRE  XXXIX. 

Comment  le  duc  par  courroux  reprocha  au  seigneur  de  Croy  l'avan- 
cement des  siens  en  toutes  choses. 

Vray  estoit  que  le  duc  pour  celle  heure  estoit  aucune- 
ment argué  à  l'encontre  du  seigneur  de  Croy,  pour  cause 
que  voyoit  que  le  roy  s'en  aidoit  et  servoit  si  fort,  et  que 
ledit  de  Croy  tant  et  si  avant  luy  complaisoit  tempre  et 
tard,  et  à  toutes  heurtes,  que  un  soir  tout  mordamment  luy 

dit  :  «  Croy  !  Croy  !  on  peut  mal  servir  deux  maistres  à 
«  gré.  Vous  pourvoyez  toutes  vos  gens,  et  les  miens  de- 
«  meurent  derrière.  Qui  n'est  vostre  parent  et  de  vostre 
«  amistié,  il  n'aura  riens.  »  Ceci  luy  dit  pour  ce  qu'il  en 
avoit  conçu  et  parce  aussi  que  plusieurs  ses  serviteurs , 
qui  avoient  eu  des  offices  en  cestes  terres,  estoient  tous 
démis ,  et  lés  parens  dudit  de  Croy  demoroient  en  estât 
ou  montoient  plus  haut  encore  que  u'estoient.  Et  de  fait 
moy-mesme  souvent  et  assez  en  oys  les  murmures  entre  le 
peuple.  Doncques  vez-ci  une  des  causes  en  partie  pour 
quoy  il  impliquoit  le  seigneur  de  Lannoy  de  son  bailliage  ; 
et  en  un  autre  endroit  il  luy  sembloit  qu'après  avoir  reçu 
honneur  et  grand  bien  en  sa  maison,  il  commençoit  tout 
couvertement  à  cueillir  autre  part  vent  pour  là  prendre 
descente.  Et  en  effet,  comme  ledit  seigneur  mesme  m'en 
conta  les  paroles  du  duc  et  de  luy,  le  duc  y  prit  de  la 
souspeçon,  combien  que  le  chevalier  n'y  avoit  point  de 
déserte,  mais  trop  bien  tendoit  à  faire  sa  main  bonne.  Sy 
firent  tous  ceux  de  celle  secte,  sans  ce  que  je  leur  impute 
autre  mal.  Toutesvoies  n'est  de  celer  que  pour  cestui 
temps,  quand  on  vit  ainsi  le  seigneur  de  Croy  si  avancié 
devers  le  roy,  et  tant  en  bruit  et  en  haut  règne  que  c'çs- 
toit  le  tout  et  le  seul  devers  luy,  et  ne  savoit  demander, 
ne  convoitier  pour  luy,  ne  pour  les  siens,  que  tout  n'ob- 
tenist  au  mot,  gens  en  couvert  murmurèrent  à  tous  lez  ;  et 
prenansen  eux  une  amiration  du  cas,  se  continrent  comme 
tous  entrepris  du  merveille,  et  disans  qu'en  cecy  ne  pou- 
voit  avoir  faute  de  mystère ,  voir  bien  grand  encore ,  et 
lequel  donnoit  matière  de  suspicion.  Car  n'avoit  pas  un 
an,  et  vray  estoit,  comme  Toison-d'Or,  homme  créable, 
mesme  le  dit  à  aucuns  nobles  chevaliers,  moy  présent, 
que  le  roy  héoit  ledit  de  Croy  tant  que  n'en  pouvoit  oyr 

parler;  et  inesmes  en  parlant  de  luy,  en  dit  tous  les  maux 
et  toutes  les  blasphèmes  qu'on  pouvoit  dire  d'homme,  et  là 
où  Toison-d'Or  avoit  esté  présent  et  l'avoit  oy.  Par  quoj, 
quand  ledit  Toison-d'Or  maintenant  vit  celle  hayne  muée 
en  si  grand  amistié  et  en  telle  exaltation,  ne  se  pouvoit 
contenir  mesme  d'en  avoir  merveilles,  et  de  le  dire  à  ses 
privés  amis,  dont  j'estois  un'.  Et  combien  que  les  sages 
s'en  turent,  les  uns  par  peur,  les  autres  par  sens,  ils  n'en 
eurent  pas  moins  d'imagination,  pourtant  bien  estrange  et 
qui  leur  donnoit  mérancolie.  Mais  légières  gens  et  jeusnes, 
qui  pareillement  veoient  et  concevoient  ce  que  pouvoient, 
en  alloient  faisans  leurs  contes  couvertement  par  cliam- 
bres  et  salles,  à  plain  de  vol,  et  démonstroient  des  choses 
beaucoup,  dont  depuis  on  vit  les  expériences  toutes  clères, 
et  qui  ont  donné  à  cognoistre  des  estranges  personnages 
produits  et  subtilliés  par  qui  que  ce  fust ,  et  dont  mo}^- 
mesme  ay  vu  ce  que  de  les  entendre,  s'eschapper  en  pou- 
voit, comme  cy-après  aperra  selon  la  production  du  temps, 
lequel  me  sera  occasion  d'ensievir  les  choses,  telles  comme 
lors  le  temps  le  pourra  rendre. 

CHAPITRE  XL. 

Quel  dommage  importa  aux  pays  la  rendition  des  terres  sur  Somme. 

Par  ceste  rendition  vuydèrent  hors  des  mains  du  duc  de 
Bourgongne  toutes  les  terres  de  deçà  Somme,  comme 
Saint-Quentin,  Amiens,  Abbeville,  Dourdens,  Monstreul, 
Rue,  Saint-Vallery ,  Crottoy,  Crièvequeur-en-Cambrésis 

•  Cette  assertion  est  justifiée  par  des  preuves  nombreuses,  toutes 
pleines  d'intérêt  pour  la  biographie  de  Chastellain. 


400  CHRONIQUE 

et  Mortaigne.  Et  ce  qui  plus  estoit  et  de  plus  grand  perte 
pour  luy,  c'estoit  la  noblesse  du  pays,  laquelle  [il]  y  per- 
doit,  et  de  laquelle,  en  temps  de  ses  affaires,  s'estoit  servi 
tousjours  jusqu'à  celle  heure.  Mais  maintenant,  pour 
cause  que  le  roy  les  reprenoit  en  sa  main  comme  proprié- 
taire, il  leur  estoit  force  de  eux  rendre  à  luy  arrière  et  de 
luyfaire  hommage,  combien  que  multitude  d'iceux  avoient 
cœur  fixe  et  rassis  en  leur  dilection  première ,  là  oii  in- 
failliblement se  fussent  rendus  en  l'estroit  de  l'affaire  s'ils 
s'y  fussent  trouvés.  Entre  lesquels  le  seigneur  de  Moreul, 
un  jour  mandé  pour  ceste  cause  devant  le  roy,  après  que 
le  roy  luy  avoit  dist  que  désormais  il  estoit  et  seroit  cons- 
traint  de  le  servir  envers  tous  et  contre  tous,  quand 
besoing  seroit,  ledit  de  Moreul  respondit  :  «  Sire,  je 
«  cognoîs  bien  que  mes  terres  se  tiennent  de  vous  nue- 
«  ment  et  que  vous  estes  mon  souverain  seigneur,  et 
«  est  bien  raison  que  je  vous  serve  et  obéisse;  mais  je 
«  ne  tins  oncques  que  un  i^arti  et  ne  cognois  que  un 
«  prince  par  service ,  à  qui  me  suis  donné.  Sy  me  seroit 
«  chose  estrange ,  si  demain  ou  après  me  convenoit  estre 
«  contre  celuy-là  oii  mon  affection  est  assise.  —  Par  la 
«  Pasque  Dieu  !  ce  dit  le  roy,  lors  toutesfois  convien- 
«  droit-il  que  vous  le  fissiez,  et  vous  et  plusieurs  autres. 
«  —  Saint-Jehan  !  ce  dit  le  sire  de  Moreul  alors ,  nous 
«  ne  sommes  pas  là.  Alors  comme  alors  !  mais  d'ici  jus- 
«  ques  que  l'on  soyt  là,  je  ne  sens  autre.  »  Et  en  disant 
ce,  partit  tout  murmurant,  en  disant  entendamment  à 
aucuns  :  «  Je  renoncerai  plustost  à  tout  ce  que  j'ay 
«  vaillant,  si  à  cela  venoit,  que  jamais  je  serve,  contre 
«  ma  nourriture,  François,  ne  autres.  »  Sy  en  fut  prisé 
à  tous  lez  d'un  costé  et  d'autre;  et  notoit-on  en  luy  signe 
de  fermeté  non  muuble  par  dissimulation,  ne  flatterie.  Eu 

y  avoit  aussi  des  autres  qui  pareillement  disoient  comme 
celuj  de  Moreul,  mais  nulluy  si  baudement  devant  le  roy 
comme  luy;  car  estoit  homme  pour  le  faire  et  dire  tout 
ainsy  qu'il  le  pensoit.  Le  seigmeur  de  Saveuse  en  dit  et 
en  pensa  bien  autretant.  Et  luy  et  beaucoup  d'autres  eus- 
sent bien  voulu  que  le  rachat  fust  demouré  à  faire  cent 
ans  encore  plus  avant ,  car  n'y  sentoient  riens  que  dom- 
mage, traveil  de  leurs  subjects ,  gast  du  povre  peuple  et 
servitude  de  leurs  personnes,  point  de  refuge  d'amour,  de 
consolation,  ne  de  quelconque  stabilité  envers  eux ,  ne  de 
nulle  chose  en  quoy  ils  pussent  avoir  attente  de  repos,  fors 
que  d'estre  [abandonnés]  à  volonté  et  à  molestation  non 
apprises  à  avoir.  Et  par  ainsy,  sachans  quel  prince  ils 
laissoient  et  perdoient,  qui  leur  avoit  esté  père  et  fami- 
lier, craignoient  et  doubtoient  celuy  que  trouveroient , 
et  dont  l'exemple  quel  il  estoit  envers  les  autres ,  leur 
donnoit  peur  du  mesme  de  leurs  voisins'. 

CHAPITRE  XLI. 

Comment  le  roy  s'esforça  de  traire  à  luy  les  nobles  et  de  gagner  leurs 
cœurs  par  divers  moyens. 

Quand  le  roy  se  vit  resaisy  de  ses  terres ,  et  le  grand 
acquest  qu'il  avoit  fait  de  les  avoir  desligées ,  s'en  tint  à 
moult  joyeux;  et  voyant  la  despendance  de  l'acquest,  s'en 
réputa  en  toutes  manières  plus  fort  que  devant,  car  estoit 
le  droit  fort  et  le  cœur  de  Picardie ,  dont  la  nation  est 
grand  chose.  A  tous  lez  s'esforça  de  traire  à  luy  les  nobles 
et  de  gagner  leurs  cœurs  ;  les  accueillit  familièrement  de 

•  Leur  donnoit  peur  du  mesme  de  leurs  voisins,  leur  faisait  craindre 
d'être  traités  comme  leurs  voisins. 

paroles;  leur  fit  ordonner  voye  devers  liiy,  afin  de  les 
traire  à  son  amour;  leur  fit  promesses  et  beaux  sem- 
blans;  aux  uns  donnoit  offices,  autres  mettoit  et  tenoit 
en  attente ,  selon  ce  que  voyoit  expédient.  Et  entre  deux 
disoit  :  «  Or  ça  !  or  ne  me  faut-il  mais  que  la  comté  de 
a  Boulenois  et  Artois,  que  toute  Picardie  ne  soit  mienne. 
«  Beaux  oncle  a  reçu  grand  argent ,  mais  j'ay  reçu  un 
«  grand  pour  quoy,  et  qui  m'est  mieux  séant  que  Tar- 
te gent'.  »  Et  sembloit  que  assez  vouloit  donner  à  enten- 
dre, que  à  son  bel  oncle  le  duc  il  avoit  levé  l'escu  du  col, 
et  emporté  un  des  forts  qu'oncques  portast,  et  duquel, 
comme  autrefois  s'y  estoit  enfiéri  et  garanti  dessous, 
maintenant  luy-mesme  ainsi  luy  en  pourroit  faire  peur 
en  temps  d'affaire.  Et  disoit  vray,  car  c'estoit  le  droit 
garant  des  pays  du  duc  et  ce  qui  plus  pouvoit  nuire  et 
porter  grief  au  royaume  jusques  aux  portes  de  Paris ,  si 
guerre  fust  mue.  Et  pour  tant  tous  les  affectés  au  bien  et 
au  puissant  régner  de  ce  duc  se  maintinrent  tristes  et  an- 
nuyeux  de  ce  délivrement,  espécialemeut  en  ce  que  luy, 
qui  les  avoit  acquises  en  baute  et  forte  main,  puis,  par 
transport  agréé,  les  rendoit  et  restituoit  au  dommage  de 
ses  subgects,  luy  encore  vivant.  Car  non  obstant  que  le  duc 
le  faisoit  en  forme  de  bien  et  de  bonne  confiance ,  ce  sa- 
voient  bien,  le  roy  toutesfois,  combien  qu'il  parlast  doux 
de  langue,  tousjours  n'y  alloit-il  qu'à  cautèle  et  à  intention 
de  le  diminuer  en  sa  force  ;  car  estoit  l'homme  du  monde 
seul  que  plus  il  redoutoit ,  et  dont  le  haut  régner  couver- 
tement  plus  luy  cuisoit,  sous  feinte  amie  chière,  comme , 
non  pour  ce  coup-ici,  ne  pour  ceste  derraine  fois,  se  pouvoit 
prendre  l'apparence  ,  mais  pour  autres  maintes  du  temps, 

'  Jacques  Duclercq  assure  que  Louis  XI  proposa  au  duc  Touraay  et 
Mortagne  en  écliange  d'Hesdin. 

qu'encore  demoroit  en  ses  pays ,  à  Gennapes  et  ailleurs, 
là  où  ses  faires  et  dires  (et  depuis  son  couronnement 
encore)  ont  esté  vrayes  preuves  de  ce  que  j'en  dis  et  ont 
donné  à  cognoistre  que  mainte  fois  couverte  envie  s'est 
muciée  dessous  feinte  parole,  dont  il  estoit  maistre. 

CHAPITRE  XLII. 

Comment  ceste  délivrance  des  terres  dessus-dites  fut  subtilement 
procurée  par  le  seigneur  de  Croy. 

Aucuns  pour  ce  temps-ci  disoient  que  ceste  délivrance 
des  terres  sur  Somme  estoit  procurée  subtilement  par  le 
seigneur  de  Croy,  moyen  entre  le  roy  et  le  duc  pour  par- 
venir à  ce,  et  que  ledit  de  Croy  tant  plus  volentiers  y 
veilloit  pour  l'instance  du  roy,  comme  il  se  sentoit  plus  en 
la  maie  grâce  du  comte  de  Charolois,  à  qui  elles  dévoient 
escheoir.  Car,  comme  par  la  main  du  roy  contendoit  à  soy 
fortifier  pour  le  futur  temps  contre  ses  mesveillans,  con- 
descendoit  bien  à  ce  aussi  que  cest  escu  fust  osté  au 
comte,  pour  le  diminuer  tant  plus  en  sa  force.  C'estoit  un 
argument  que  plusieurs  faisoient  contre  le  seigneur  de 
Croy  touchant  ce  cas,  et  lequel,  par  plusieurs  circonstan- 
ces tous  les  jours  apparentes,  tenoit  grand  lieu.  Autres  di- 
soient que  posé  que  ceste  pétition  must  primitivement'  du 
roy  pour  avoir  son  royaume  entier,  et  que  le  roy  jjour  à  ce 
parvenir  presist  le  seigneur  de  Croy  pour  moyen,  comme 
par  qui  tout  se  faisoit  devers  le  duc  et  riens  sans  luy,  tou- 
tesfois  ledit  de  Croy  [y  estoit  consentant],  sentant  et  sa- 
chant vraiment  la  nature  du  cas  quelle  elle  estoit,  et  que  le 

duc,  alors  quand  il  seroit  semons  de  restituer  les  terres  par 
satisfaction  à  luy  offerte,  n'en  pou  voit  reculer,  tant  par  la 
vertu  première  de  la  paix  faite  à  Arras,  comme  par  serment 
renouvelle  à  Saint-Thierry,  au  sacre  du  roy,  là  où  le  roy 
Loys  fit  promettre  à  tous  deux,,  père  et  fils,  de  rendre  et 
restituer  les  terres  engagées  en  sa  main,  à  l'heure  quand  on 
luy  offriroit  les  deniers,  là  où  non  tant  seulement  le  duc 
s'obligea  par  nouvelle  promesse,  mais  le  comte  son  fils  en 
cas  pareil,  sans  y  contredire.  Et  par  ainsi  le  seigneur  de 
Croy,  voyant  et  considérant  l'opportunité  du  faire  quand 
il  plairoit  au  roy,  et  que  de  contradiction  n'avoit  point  en 
la  partie  autre,  qui  pust  estre  de  valeur,  je  croy  bien  que 
assez  légèrement  condescendit  en  acquiescer  le  roy  en  sa 
pétition ,  et  que  s'il  l'eust  aussi  bien  voulu  et  tendu  à 
rompre  en  celle  contendance,  comme  non  fit,  ne  se  fust 
pas  tant  entremis  de  mener  le  duc  à  ce,  ne  de  luy  faire 
faire  légèrement  ce  sur  quoy  il  pouvoit  et  devoit  longue- 
ment peser  ains  le  faire'.  Et  mesmes  au  roy,  comme  opi- 
noient  les  gens,  celuy  de  Croy  eust  bien  fait  muer  cette 
contendance  en  autre  matière  ;  mais  le  seig'neur  de  Croy, 
persuadé  de  longue  traite  et  tendant  à  hautes  et  grandes 
fins,  luy-mesme  s'en  entremit  volentiers  pour  cause  du 
gain,  et  non  pensant  riens  mesfaire  en  ce  envers  son 
maistre,  ne  luy  donner  conseil,  fors  de  chose  nécessaire  et 
honneste,  y  laboura.  Et  le  duc,  soy  confiant  désormais  du 
roy  et  veuillant  mettre  la  raison  devers  luy  de  ce  que 
mesme  nouvellement  avoit  repromis  libéralement,  quand 
ce  vint  à  l'estroit ,  s'y  assentit  ;  et  espérant  que  ses  vieux 
jours  désormais  se  continueroient  en  paix,  restituoit  ce 
qui  point  n'estoit  sien,  sinon  par  gage  et  par  acquest  :  en 

quoy  aucuns  veulent  dire  que  assez  légèrement  [y]  fut  en- 
clin, pour  cause  que  son  fils  le  comte  se  maintenoit  envers 
luy,  ce  disoit,  moins  que  duement,  et  par  quoy  il  sembloit 
qu'il  luy  plaignist  ceste  future  possession  de  ses  terres,  par 
lesquelles,  selon  la  nature  qu'il  sentoit  en  luy,  il  eust  pu 
faire  grand  grief  une  fois  à  ce  royaume  et  pour  tant  h 
peu  d'occasion.  Et  afin  que  cela  n'arrivast ,  il  estoit  con- 
tent de  y  prévenir  et  de  les  remettre  oîi  il  devoit,  jà-soit-ce 
toutesvoies  que  depuis  aucunement,  après  avoir  tout  bien 
digéré,  il  avoit  regret  au  fait;  mais  le  repentir  n'y  avoit 
lieu. 

CHAPITRE  XLIII. 

Comment  Vénitiens  avoient  envahi  l'isle  de  la  Morée  ets'estoient  entrés 

dedans. 

Comme  doncques  en  Hesdin  on  avoit  ces  deux  soins, 
l'un  des  affaires  de  deçà  qui  estoient  grans,  l'autre  sur 
l'annoncement  du  saint  voyage  qui  approchoit  brief,  et 
pour  lequel  le  duc  quéroit  l'abrègement  de  tous  autres 
cas,  fust  du  roy  ou  d'autre,  vinrent  certaines  nouvelles 
comment  Vénitiens  avoient  valeureusement  envahi  et 
conquis  l'isle  de  la  Morée,  et  entrés  dedans  efforcément, 
avoient  mis  à  mort  les  possesseurs  infidèles,  et  tous  expul- 
sés dehors ,  jusques  à  la  mettre  en  leur  franche  main 
chrestienne,  qui  estoit  chose  merveilleuse  et  de  grand  ex- 
ploit, et  plus  encore  ce  que  firent  après.  Car  en  onze  jours 
et  autant  de  nuits,  à  l'embouchement  de  ceste  isle  par  où 
payens  y  pou  voient  entrer,  contenant  environ  trois  milles 
de  large,  firent  un  mur  de  six  pieds  d'espais,  à  cent  et 
quatre  tours  de  défense,  et  enquelles  tours  et  mur  gisoit 

TOM.    IT.  26 


406  CHRONIQUE 

toute  leur  tuition  et  garant  ;  firent  iceux  garder  par  leurs 
gens,  semblablement  toute  l'isle  en  ses  confins;  et  y  met- 
tant garnison  de  huit  mille'  hommes,  avoient  bien  cin- 
quante gallées  vacquans  autour  ,  pour  défendre  leur 
acquest ,  lequel  estoit  grand  et  de  haute  estime  entre  les 
chrestiens,  et  de  grand  joye,  souverainement  à  nostre 
Saint-Père  et  à  tous  ceux  d'Italie,  et  non  moins  au  duc  de 
Bourgongne  qui  en  fit  grand  feste.' 

CHAPITRE  XLIV. 

Comment  le  roy,  après  qu'il  avoit  rachatées  les  terres  dessus-dites, 
tendoit  encore  à  plus  haute  fin. 

Le  roy  tousjours  pendant  ce  temps  faisoit  grand  chère 
et  complaisoit  à  son  bel  oncle,  là  où  il  pou  voit,  en  paro- 
les, comme  il  savoit  bien  faire,  jà-soit-il  que  le  duc  ne  le 
requist  de  riens  ;  mais  luy  de  luy-mesme  le  fit  ainsy  par 
un  contentement  dont  le  tendoit  à  paistre  ;  car  béoit  encore 
le  roy  à  plus  avant  et  à  plus  haute  fin ,  comme  de  ravoir 
la  comté  de  Boulongne  en  sa  main,  le  plus  cher  quasi  et 
le  plus  précieux  anglet  de  France  pour  les  vaillans  corps 
qui  y  naissent,  nobles  hommes  et  archers.  Et  sembloit  au 
roy  que  facilement  y  parvenroit  pour  ce  que  le  duc  estoit 
tout  indigné  contre  son  fils,  et  que  par  ainsi,  par  un  des- 
pit  contre  luy,  il  donroit  légèrement  ce  qu'on  luy  deman- 
deroit.  Car  mesme  savoit  bien,  et  l'entendoit  clèrement, 
que,  si  ce  n'eust  esté  l'indignation  prise  à  l'encontre  de 
son  fils,  à  qui  il  plaingnoit  pour  lors  sa  haute  future  suc- 
cession, jamais  ne  fust  parvenu  au  rachat  des  terres  de 

Somme  si  mollement,  ni  à  si  peu  de  barg-aing;  car  père 
et  fils  eussent  mis  des  débats  avant  bien  grands  et  raison- 
nables, premier  que  les  rendre.  Et  comme  la  vertu  de  la 
paix  contenoit  et  contient  que  tout  f  ust' paraccompli  d'un 
costé  et  d'autre,  par  un  et  entier  contrat  de  promesse  et  de 
serment  que  luy  (le  roy  mesme),  à  Saint-Thierry,  présens 
ses  princes  et  barons,  repromit  et  reconferma  en  parole  de 
roy  de  tenir  entier  et  estable  et  de  l'accomplir,  ce  fit-il 
par  cautelle  et  à  cause  qu'il  désiroit  que  le  duc  le  refist 
autretel  et  qu'en  après  le  comte,  qui  estoit  son  hoir  et 
lequel  le  roy  craignoit  que  ce  ne  fust  une  fîère  teste  à  avoir 
affaires  avecques  luy  en  temps  advenir,  fîst  la  promesse 
maintenant  comme  son  père.  Donc,  par  l'obligation  qui 
maintenant  s'estoit  renouvellée  par  le  duc  et  faite  toute 
de  nouvel  par  le  comte  sur  les  conditions  y  mises,  ne  diffi- 
cultoit  point  de  ravoir  ses  terres  quand  voudroit.  Et  du 
remanant  qui  estoit ,  outre  l'argent  qu'on  en  devroit  ren- 
dre, il  traiteroit,  ce  pensoit,   au  mieux   qu'il  pourroit, 
comme  déjà  a  montré  et  obtenu  par  l'inconvénient  qu'il  a 
trouvé  entre  le  père  et  le  fils,  là  où,  par  rendre  et  offrir 
seulement  l'argent,  toutes   autres  conditions   et  points 
mises  derrière,  il  est  venu  à  ses  fins  et  n'a  en  riens  esté 
constraint  de  paraccomplir  ce  par  quoy  non  fait,  on  pou- 
voit  justement  restiver  à  sa  demande  :  c'estoient  les  amen- 
des honorables  et  les  diverses  fondations  qui  se  dévoient 
faire',  lesquelles  on  a  laissé  couler  maintenant  par  dis- 
corde entrevenue  ;  et  n'en  a  chalu  au  duc  d'en  faire  grand 
poix,  pour  tant  plus  complaire  au  roy,  lequel  joyeuse- 
ment l'a  pris  en  gré  et  en  a  levé  ce  qu'il  quéroit  à  très-bon 
compte.  Et  par  ainsi,  comme  j'ay  dit,  qu'encore  atout  ceci 

il  béoit  plus  avant,  c'estoit  k  la  comté  de  Boiilongne.  Cer- 
tes tout  ainsi  avoit-il  espoir  de  y  pouvoir  advenir,  et  que 
le  duc  n'en  feroit  point  de  pois,  par  ceste  discorde.  Donc, 
pour  attèmpter  le  cas,  envoya  le  seigneur  de  la  Tour,  celuy 
qui  se  nomma  comte  de  Boulongne  d'héritage,  devers  le 
duc.  Et  vint  iceluy  seigneur  de  la  Tour  remonstrer  au  duc, 
comment  que  jà  fust-il  ainsy  que  le  roy  Charles  luy  avoit 
transporté  le  comté  de  Boulong-ne  à  la  vie  de  luy  et  de  son 
fils,  par  le  traité  de  la  paix,  toutesfois  estoit-ce  son  propre 
héritage  et  appertenir,  et  en  ce  le  roy  luy  avoit  fait  tort, 
et  transporté  en  autruy  main,  pour  .son  privé  bien,  ce  que 
faire  ne  pouvoit,  car  n'y  avoit  riens.  Et  pour  tant  pria 
cestuy  seigneur  de  la  Tour  humblement  au  duc  qu'en 
ceci  voulsist  avoir  reg*ard  et  que  par  conscience  de  luy  et 
de  son  noble  courage,  il  pust  revenir  au  sien  et  à  la  resti- 
tution de  ses  terres.  Sy  entendit  bien  le  duc  que  c'estoit 
un  personnage  forgé  et  qu'on  venoit  quérir  de  loin  puits 
et  eau,  et  respondit  disant  :  «  Seigneur  de  la  Tour,  je  ne 
«  voudroie  riens  de  l'autrui  ;  ne  ne  me  fait,  grâce  à  Dieu  ! 
«  besoing  la  comté  de  Boulongne  que  je  tiens,  et  de  tout 
«  temps  je  l'ay  débattue  à  y  avoir  le  droit  et  la  vraye 
«  succession.  Donc  après,  quand  c'est  venu  à  la  paix 
«  faire  entre  le  roy  desfunt  et  moy,  pour  non  moy  eslon- 
«  gier  de  mon  droit  en  cecy,  ne  vous  du  vostre ,  ceste 
«  comté  m'a  esté  baillée  et  laissée  par  provision,  le  vivant 
«  de  mon  fils  et  de  moy.  Et  vous  doit  et  devoit  le  roy 
«  mort  pourvoir  jusques  à  ce,  par  manière  de  récom- 
«  pense.  Je  m'attens  à  ce  qu'en  avez  fait  et  que  le  roy 
«  en  a  fait  aussy,  et  me  tiens  à  ce  qui  m'a  esté  donné 
«  par  contrat  de  perpétuelle  paix,  que  je  ne  voudroie 
«  enfreindre,  ne  souffrir  aussi.  Et  pour  tant  me  semble 
"  que  n'avez  cause  de  me  demander  ceste  comté;  car, 

<s  quand  droit  y  auriez,  sj  n'en  est  point  l'heure  venue 
«  qui  vous  y  vaille.  »  Le  seigneur  de  la  Tour  répliqua 
doucement  toujours,  comme  qui  sçavoit  bien  que  le  haut 
parler  n'estoit  point  pour  luy.  Et  eust  bien  voulu  trouver 
le  duc  plus  souple  et  plus  mol  en  bouche;  mais  voyoit 
bien  qu'il  y  perdoit  temps.  Donc  pour  celle  première  fois 
s'en  tint  à  tant  et  ne  l'en  pressa  plus  ;  mais  depuis  en  fît 
renouveller  sa  cause  par  le  roy,  qui  arrière  trouva  le  duc 
froid  en  response  et  n'y  profita  riens.  Et  à  la  tierce  fois 
que  celuy  de  la  Tour  vit  soy  perdre  temps,  et  que  riens 
n'obtenroit  de  son  prier,  requit  enfin  au  duc  qu'il  luy 
plust  le  faire  pourvoir  d'autant  comme  le  traité  de  la  paix 
portoit,  jusques  au  terme  ordonné,  et  que  moyennant  ce 
il  ne  le  presseroit  jamais,  ne  son  fils  avecques,  jusques  au 
dit  terme  venu.    Sy  respondit  le  duc  qu'à  luy  n'estoit 
point  à  faire  de  le  pourvoir,  ne  d'en  faire  la  poursieute  ; 
mais  estoit  à  faire  au  roy  qui  en  avoit  prise  la  charge 
devers  luy,  mais  volentiers  luy  aideroit  en  ce  qu'il  pour- 
roit,  et  là  où  le  cas  s'y  offriroit.  C'estoit  tout  ce  que  pou- 
voit  avoir  du  duc,  lequel  pour  celle  heure  dit  à  aucun  de 
ses  privés  :  «  On  tournoie  beaucoup  autour  de  moy,  et  me 
«  quiert-on  de  loin  pour  avoir  la  comté  de  Boulongne  ; 
«  mais  ce  sera  la  dernière  place  de  terre  que  j'aye  au 
«  monde,  dont  jamais  je  me  pense  desfaire.  Ils  ont  beau 
«  tendre  sur  moy  ceux  qui  me  quièrent ,  mais  ils  ne  me 
«  trouveront  jamais  là  où  ils  contendent.  »  Donc  en  après, 
quand  le  roy  oyt  et  perçut  que  le  seigneur  de  la  Tour 
tendoit  à  la  récompense,  et  avoit  peur  que  le  duc  n'en  fist 
le  pourchas  pour  luy,  il  fut  content  que  de  tous  points 
on  se  tust  de  ceste  comté  de  Boulongne,  tant  pour  un  que 
pour  autre,  et  que  plus  n'en  fust  mémoire,  de  peur  que 
la  récompense  n'en  dust  arriver  à  sa  charge. 

CHAPITRE  XLV. 

Comment  voix  couroit  que  le  duc,  par  l'indignation  prise  à  rencontre 
de  son  fils,  donroit  pièce  icy,  pièce  là. 

Combien  toutesvoies  que  le  duc  n'avoit  point  volonté 
légière  de  se  défaire  de  riens,  et  qu'assez  cognoissoit  le 
roy  quel  il  estoit  et  de  quel  contendre ,  ne  cessa  point  le 
murmure  pourtant  entre  ses  gens,  et  qu'on  ne  craignist 
qu'enfin  ne  se  laissast  manier  à  son  grand  dommage.  Car 
couroit  voix  toute  commune  :  que  par  ayr  à  l'encontre  de 
son  fils,  il  donroit  pièce  icy,  pièce  là,  et  que  le  roy,  s'il 
pouvoit,  en  auroit  sa  part.  Et  de  fait,  aucuns  qui  aimoient 
le  comte  et  qui  en  avoient  douleur  en  cœur,  voyans  les 
apparences  et  les  suspicions  qu'on  y  mettoit,  le  man- 
doient  au  comte  et  luy  signifioient  que  s'il  ne  pourvéoit 
en  son  cas  et  trouvast  voie  de  contenter  son  père ,  il  s'en 
trouveroit  amendry  en  succession  ;  car  doutoit-on  que  le 
père  en  son  despit  ne  fist  folle  largesse,  sans  accompter  à 
propre  dommage.  Sur  quoy  le  fils  respondit  honorable- 
ment, disant  :  «  Mercy  à  ceux  qui  ce  me  procurent!  je 
«  ne  l'ay  point  desservi  vers  eux,  et  moins  encore  envers 
«  monseigneur  mon  père,  lequel  peut  faire  son  plaisir 
«  du  sien  et  de  moy.  S'il  me  fait  povre,  toujours  sera-il 
«  mon  père  ;  et  si  sa  grâce  me  demeure,  ne  puis  faillir  à 
«  estre  riche.  Mais  tant  dis-je  bien,  que,  pour  manger 
«  terre  comme  un  ver,  sy  n'ai-je  desservi  encore  par  quoy 
«  il  me  dust  deshériter.  J'espère  de  non  jamais  com- 
«  mettre  le  cas  par  quoy  il  en  pust  avoir  cause.  »  Et 
certes,  ne  fussent  les  aventures  et  les  faits  du  monde  qui 
sont  instables,  et  que  tous  règnes  sous  menace  de  fortune 

pendent  souvent  en  péril  par  aucun  si,  ce  comte-icy  estoit 
un  jeusne  très-sage  homme,  prince  de  vertu  et  de  justice, 
et  qui  aussy  bien  vouloit  mettre  la  raison  en  luy-mesme 
qu'en  autruy;  mais  avoit  cest  inconvénient  que  aucuns, 
par  lesquels  principalement  se  conduisoit,  estoient  mal 
à  la  touche  de  son  père,  et  pour  dire  le  vray,  mal  utiles 
aussi  pour  luy  et  moins  honorables  pour  tel  prince,  selon 
tel  qu'il  estoit.  Et  n'y  avoit  autre  cause  de  rumeur  entre  son 
père  et  luy,  que  ceste,  et  les  effets  et  opérations  qui  [vinrent] 
de  eux  et  à  leur  cause,  de  ceci  sourdirent.  Toutesvoies, 
pour  venir  à  mon  premier  conte  touchant  les  murmures 
et  les  peurs  des  hommes,  qu'on  avoit  que  le  duc  ne  se 
dust  souffrir  enlourdir  de  langage ,  en  donnant  légière- 
ment  le  sien,  oncques  certes  courroux  ne  le  mena  à  ce 
vouloir,  ne  oncques  beau  langage  que  le  roy,  ne  autre, 
sçust  mettre  avant,  ne  luy  donna  pensement  de  faire  celle 
folie.  Mesme  cognoissoit  bien  et  entendoit  ce  qu'on  qué- 
roit ,  et  souffroit  bien  que  gens  se  paissassent  de  fol  es- 
poir et  que  aucuns  s'en  donnassent  peur  ;  mais  qu'en 
effet  il  se  grevast  soy-mesme  pour  complaire  à  autrui,  ce 
ne  luy  cheut  oncques  en  cœur,  car  n'eust  donné  roie  '  de 
terre  au  roy  qui  s'y  attendoit,  non  plus  que  les  doigts  de 
sa  main,  dont  chacun  luy  besognoit  bien. 

CHAPITRE  XLVI. 

Comment  le  roy  se  délitoit  fort  en  la  forest  de  Cressy  avecques  le  duc 
son  oncle,  prenans  là  leur  déduit. 

Le  roy  se  délita  fort  en  la  forest  de  Cressy,  laquelle  il 
réputa  une  des  belles  de  son  royaume ,  et  toutes  les  sep- 

•  Roie  (flamand,  roede),  perche,   mesure  de  terre  qui  représente 
moins  d'un  are. 

naines,  deux  ou  trois  fois,  se  trouva  dedans.  Aucunes 
fois  y  mena  le  duc,  lequel  autrefois  y  avoit  pris  large- 
ment de  déduit  aussi,  et  la  soloit  moult  amer;  mais  main- 
tenant estoit  au  roy  et  n'y  avoit  mais  riens.  Allans  par 
pays,  le  roy  et  le  duc  entre  deux  se  devisoient  d'une  chose 
et  d'autre,  tel  fois   de  sens,  tel  fois  de  folie.  Donc  il 
esclieit  une  fois  que  le  roy  tourna  ses  devises  sur  le 
voyage  du  duc  et  commença  à  dire  :    «  Beaux  oncle, 
«  vous  avez  empris  une  haute,  glorieuse  et  très-sainte 
«  chose,  que  Dieu  vous  laisse  bien  accomplir!  et  suis 
«  moult  joyeux  que  l'honneur  en  chiet  en  votre  maison 
«  à  vostre  cause.  Et  si  je  mesme  avoie  empris  ce  que 
«  vous,  sy  le  voudroie-je  faire  et  emprendre  sous  la  con- 
«  fiance  de  vous ,  et  vous  voudroie  constituer  gouverneur 
«  et  régent  de  mon  royaume,  voire  si  j'en  avoie  dix,  de- 
«  vaut  tous  vivans;  et  vous  mettroie  tout  entre  mains, 
«  comme  j'espère  bien  que  sy  ferez  vous  ;  car  ne  le  pour- 
«  rez  mettre  nulle  part  plus  fiablement.  Et  en  tant  qu'il 
«  touche  beau-frère  de  Charolois,  par  la  Pasque  Dieu  ! 
«  ne  doubtez  point  que  je  ne  le  mène  bien  à  raison,  et 
«  soit  en  Hollande  ou  en  Frise,  je  le  feray  bien  venir  à 
«  jubé',  là  où  il  doit.  Qu'en  dites-vous,  beaux  oncle?  » 
«  —  Ha!  monseigneur,  ce  dit  le  duc  alors,  je  vous  mercie 
«  de  vostre  beau  dire  ;  mais  ce  ne  fait  mestier,  ne  ne  fait 
«  besoing  que  vous  vous  empeschiez  jà  de  si  meschant 
«  affaire  comme  de  mon  fils  et  de  moy  ;  ce  vous  seroit 
«  trop  abaissier  pour  tels  meschans  gens.  A  l'aide  de  Dieu, 
«  j'en  feray  bien ,  et  du  mien ,  sans  en  donner  soin  à  si 
«  grand  maistre  que  vous.  »  —  «  Par  la  Pasque  Dieu  !  beaux 
«  oncle,  ce  dit  le  roy  arrière,  je  sçay  bien  que  vous  me 

'  Faire  venir  a  juié,  contraindre  èi  l'obéissance. 

«  commettrez  gouverneur  de  vos  pays,  et  je  les  garderay 
«  comme  mon  propre.  Qui  est-il  qui  le  pust  mieux  faire, 
«  ne  qui  pust  [mieux]  faire  venir  à  la  raison  beau-frère  que 
«  moi?  »  —  «  Monseigneur,  ce  dit  le  duc  alors,  je  vous  ay  dit 
«  que  jà  ne  fait  besoing-  que  vous  vous  en  melliez,  ne  que 
«  vous  vous  abaissiez  d'autant.  Mon  fils  est  mon  fils,  et  je 
«  le  tiens  pour  tel.  Et  quelques  termes,  ne  voie  qu'il  tienne 
«  en  présent,  sy  sçay-je  bien  que,  quand  ce  venra  à  l'es- 
«  troit,  il  fera  ce  que  je  voudray.  Et  touchant  mes  terres, 
«  quand  je  m'en  devray  aller,  je  les  recommanderay  à 
«  Dieu  et  à  la  bonne  provision  que  j'ay  espoir  à  y  mettre. 
«  Sy  soyez  content,  vous  prie,  d'autant  que  j'en  dis  ;  car 
«  de  ma  part  autre  chose  n'en  feray.  »  —  «  Et  beaux 
«  oncle,  quand  vous  en  irez-vous  de  ceste  ville?  Pensez- 
«  vous  temprement  partir?  »  ce  demanda  le  roy.  Le  duc 
se  tut  tout  quoy  et  ne  respondit  mot.  Et  le  roy  arrière 
renouvella  sa  demande  la  seconde  fois.  Et  le  duc  mot. 
Arrière  la  tierce  fois  la  recommença.  Et  le  duc,  voyant 
que  ne  cesseroit  de  l'interroger  sur  son  partement,  appela 
venir  devers  luy  un  clievalier,  le  seig'neur  de  Boussut , 
pour  rompre  les  paroles.  Et  tournant  en  devises  avecque 
luy,  le  roy  traversa  la  cliarrière  '  d'un  lez,  et  l'autre,  de 
l'autre.  Et  alors  le  duc  alla  conter  au  seigneur  de  Boussut 
les  paroles  du  roy,  et  comment  il  avoit  tournoyé  autour 
du  pot  pour  venir  au  gouvernement  de  ses  pays,  et  d'avoir 
entre  mains  la  question  de  son  fils  et  de  luy,  pour  le 
faire  venir  à  la  raison  par  bel  ou  par  laid,  et  en  après 
comment  il  l'interrogeoit  et  vouloit  sçavoir  son  partement 
de  Hesdin,  à  quoy  n'avoit  voulu  respondre;  et  qu'à  ceste 
cause  l'avoit  appelé  pour  estre  quite  de  luy  et  luy  rompre 

'  Cliarrière,  carrière,  chemin. 

ses  devises,  car  en  estoit  tanné,  pour  ce  qu'il  sçavoit  bien 
à  quelle  fin  le  roy  tendoit,  plus  pour  son  bien  que  de  son 
compagnon.  Et  en  faisant  ces  contes  au  seigneur  de  Bous- 
sut,  le  duc  entre  deux  rioit  et  disoit  que  le  roy  estoit  bien 
loin  de  ce  qu'il  quéroit,  et  n'auroit  jà  l'ensonniement  de 
ses  affaires ,  tant  qu'il  pourroit,  ne  de  son  fils,  ne  autre- 
ment, jà- soit-ce  que  vray  estoit  que  le  roy  par  plusieurs 
autres  fois  s'estoit  offert  au  duc  de  faire  la  paix  entre  luy 
et  son  fils  ;  mais  tousjours  s'en  estoit  excusé  le  duc  hono- 
rablement, et  l'en  remercioit.  Car  ne  vouloit,  à  vray  dire, 
que  nul  du  monde  en  eust  l'honneur  par  desseur  luy  qui 
en  estoit  père,  et  qui  sauroitbien  joyr  et  user  de  seigneu- 
rie, ce  luy  sembloit,  et  de  hauteur  telle  comme  un  père 
doit  avoir  sur  son  fils,  sans  que  nul  s'en  meslast.  Et  pour- 
tant en  coupa  la  broche  '  au  roy,  qui  en  demandoit  l'hon- 
neur et  le  bon  gré,  et  le  duc  le  vouloit  avoir  luy-mesme  ; 
car  n'y  faudroit  point,  ce  sçavoit  bien.  Et  par  ainsy  le 
roy,  doutant  que  la  paix  ne  s'en  fîst  sans  luy,  et  que,  si 
parti  estoit  de  Hesdin,  d'aventure  le  comte  de  Charolois 
n'approchast  de  son  père  et  se  rendist  obéissant,  interrogea 
le  duc  sur  son  partement  ;  car  luy-mesme  ne  vouloit  par- 
tir de  Hesdin  jusques  il  en  vist  partir  son  oncle,  ce  avoit 
en  propos.  Et  le  duc,  entendant  bien  la  note  et  le  bar- 
gaing  du  roy,  n'y  voulut  oncques  respondre,  mais  n'en 
pensa  riens  moins  ;  ains  dist  en  son  courage^  et  depuis 
de  bouche  :  que,  si  le  roy  y  devoit  demorer  trois  mois,  sy 
n'en  partiroit-il  jà  le  premier.  Aussi  ne  fit-il,  car  au  der- 
rain  le  roy  en  prit  l'honneur  devers  luy. 


•  En  coupa  la  broche  au  roy,  empêcha  le  roi  de  continuer. 

*  En  son  cotirage,  en  lui-même,  dans  sa  pensée. 

CHAPITRE  XLVII. 

Comment  le  roy  se  contenta  mal  du  comte  de  Charolois  et  du  duc 
breton,  et  la  cause  pour  quoy. 

Pour  celle  heure,  et  jà  avoit  eu  bonne  pièce  devant, 
le  roy  estoit  très-mal  content  du  comte  de  Charolois  et  ne 
l'aimoit  point ,  pour  ce  que  ledit  comte ,  comme  il  avoit 
entendu ,  avoit  fait  alliance  avec  le  duc  de  Bretagne,  le- 
quel duc  de  Bretag-ne  le  roy  avoit  cueilli  en  haine  aussi , 
pour  ce  qu'il  ne  vouloit  point  souffrir  tra veiller  ses  subgets 
en  sa  duché;  car  le  roy  tendoit  à  y  prendre  et  lever 
feuages  sur  tout  le  pays ,  ce  qui  oncques  n'avoit  esté  vu , 
ne  souffert.  Et  sont  ces  feuages ,  tailles  mises  sur  cha- 
cune maison ,  une  maison  pour  un  feu ,  que  les  ducs  et 
princes  du  pays  et  nul  autre  ont  d'ancienne  coustume 
appris  de  prendre  pour  eux,- qui  monte  à  la  droite  moitié 
de  son  avoir.  Par  quoy,  si  le  roy  vouloit  avoir  ces  feuages 
pour  luy,  il  en  eust  esté  durement  grevé,  ce  luy  sembloit; 
et  si  le  roy  les  prenoit  tant  à  tant  avecques  luy,  et  que  cela 
luy  souffrit,  ce  eust  esté  à  grand  foulle  de  ses  subgets  et  de 
son  peuple,  et  dont  la  honte  luy  fust  demourée  perpétuelle. 
Sy  délibéra  et  conclut  en  luy,  comme  prince  de  haut  cou- 
rage, que  pour  son  derrain  homme  ne  le  souffriroit,  ni  ne 
seroit  cause  que  Bretons  fussent  ainsi  soubmis  par  hauteur 
en  contraire  de  leurs  p^ères  et  de  leur  ancienne  longuement 
conservée  franchise.  Et  de  fait  refusa  tout  au  roy,  et  luy 
signifia  très-bien  que  s'il  vouloit  lever  feuages  en  son  pays, 
ce  que  oncques  ses  pères  n'avoient  souffert ,  il  les  venroit 
quérir  donc  à  la  pointe  de  l'espée,  s'il  les  vouloit  avoir,  car 
autrement  jamais  n'en  venroit  à  chief. 

Par  quoy  doncques  ,  quand  le  roy  sentit  ce  jeusne  duc 
de  Bretagne  si  fier  et  de  tel  courage  et  qu'encore  le  comte 
de  Charolois ,  fier  et  courageux  d'antre  lez ,  s'estoit  allié 
avecques  luj  par  une  amistié  indivisible ,  durement  mal 
le  jmt  en  gré.  Car,  voyant  les  deux  plus  forts  de  son 
royaume  tirer  à  une  corde,  et  tous  deux  jeusnes  et  verds 
avecques  puissance,  perdit  l'espoir  où  il  béoit,  C'estoit  :  si 
le  duc  son  bel  oncle  pouvoit  aller  de  vie  à  trespas,luy  seul 
alors  seroit  le  dompteur  et  le  porte-fouet  de  tous  les 
grands  de  son  royaume  ;  et  n'y  auroit  nul  qui  osast  mot 
dire.  Et  maintenoient  plusieurs  pour  ce  temps  d'alors,  et 
aussi  assez  en  avoit  d'apparences  et  d'appreuves,  que  non 
obstant  tout  bel  langage ,  dont  ce  roy  Lo3^s  usoit  envers 
son  bel  oncle ,  et  que  reçu  avoit  de  luy  tout  l'iionneur, 
toute  l'amour,  toute  léaulté  et  tout  humble  service  du 
monde,  sy  sembloit-il  que  sa  mort  luy  tardast ,  pour  cause 
de  son  haut  régner,  et  que  devant  et  sur  tous  vivans 
hommes  il  craignoit  sa  puissance  et  sa  victoire,  son  grand 
heur  et  son  haut  courage.  Et  j)ar  ainsi  doncques ,  quand 
de  rechief  et  tout  de  nouvel  vit  ce  point  redoublé  par  le 
compact  de  ces  jeusnes  verdes  testes,  moult  luy  en  desplut. 
Et  informé  contre  messire  Jacques  de  Saint-Pol ,  frère  au 
comte  de  Saint-Pol,  que  iceluy  devoit  avoir  pratiqué  ceste 
alliance,  le  menaça  de  mort  et  jura  que,  en  quelconque 
lieu  de  son  pouvoir  y  pourroit  mettre  main  dessus,  jamais 
ne  feroit  alliance  d'homme  et  le  feroit  noyer.  Et  de  fait,  le 
bon  gentil  chevalier,  l'un  des  pli^  recommandables  de 
son  temps,  en  fut  adverti  du  duc  mesme  et  s'en  tint  sur 
sa  garde  hors  de  ses  mains,  quoique  assez  toutesvoies 
s'excusa  du  fait,  disant  que  le  comte  avoit  bien  autres 
gens  plus  dignes  de  ce  faire  que  luy,  et  qu'à  luy  ne  se 
fnst  point  attendu  d'un  si  grand  cas.  Doncques  vez-ci  la 

cause  du  maltalent  du  roy  encontre  le  comte  de  Charolois 
son  beau-frère,  et  par  quoy  il  eust  bien  voulu  aussi  que  le 
duc  son  père  luy  eust  donné  à  souffrir  et  fait  aucune 
chose  en  son  grand  dommage;  car  par  ainsi  se  verroit 
vengé,  ce  luy  sembloit,  sans  y  main  mettre  ;  ou  à  l'aven- 
ture, quand  ce  venroit  à  paix  faire  entre  les  deux,  il  en 
désiroit  le  manier  et  d'en  avoir  l'honneur,  pour  venir  à  ses 
fins  par  ce  en  autre  manière  :  c'estoit  pour  luy  faire  révo- 
quer et  quitter  l'alliance  de  Bretagne,  qui  luy  cuisoit. 


CHAPITRE  XLVIII. 


Comment  le  roy  durement  cueillit  en  liayne  le  comte.de  Saint- Pol 
avecques  les  deux  dessus-dits. 


De  ceste  alliance  entre  les  deux  jeusnes  princes  estoit 
noté  aussi  le  comte  de  Saint-Pol ,  lequel  pour  celle  heure 
avoit  en  mains  le  comte  de  Charolois,  et  estoit  le  tout  et 
le  souverain  emprès  luy,  par  quoy  la  souppeçon  y  estoit 
tant  plus  juste.  Sy  le  cueilli  durement  en  haine  le  roy, 
avecques  ce  que  par  avant  l'aimoit  peu,  car  luy  imputa 
crime  de  lèse-majesté  commis  contre  luy,  de  quoy  les 
propres  lettres  escrites  de  sa  main,  ce  disoit ,  et  vive  voix 
d'homme  portoient  preuve.  C'estoit  que  promis  avoit  au 
roy  desfunt,  en  soy  vantant,  que  s'il  vouloit  avoir  son  fils 
le  dauphin  devers  luy  et  hors  des  mains  du  duc  de  Bour- 
gongne,  il  le  luy  livreroit  par  les  cheveux  et  par  les  tresses 
en  sa  main,  quique  le  voulsist  défendre.  Donc  maintenant, 
le  roy  voyant  et  sachant  qu'à  cause  de  celuy  de  Charolois, 
lequel  il  desvoyoit  ainsi  et  le  mettoit  en  ceste  erreur,  le  duc 
aussi  ne  luy  vouloit  gaires  de  bien  ,  il  (est  assavoir  le  roy) 

descouvrit  au  duc  le  maltalent  qu'il  avoit  au  comte  de 
Saiut-Pol,  en  disant  qu'il  luy  feroit  bien  sa  sauce  et  qu'il 
luy  feroit  telle  peur  que  grand  sens  luy  seroit  mieux  mes- 
tier  que  force  :  «  Et  vous  vengeray,  beaux  oncle,  de  son 
«  long  vieil  orgueil  contre  vous  et  de  la  conduite  qu'il 
«  donne  contre  vous  à  beau-frère.  J'ai  lettres  de  luy  et 
«  vive  voix,  qui  preuvent  sa  conspiration  contre  moy  et 
«  en  ma  personne,  et  dont  justice  me  vengera  à  l'aide  de 
«  Dieu,  non  pas  ma  main,  ne  mon  courroux.  »  Sy  en  ad- 
vint ainsi  en  peu  de  temps  après;  car  le  roy  le  fit  adjour- 
ner  à  comparoir  devant  luy,  où  qu'il  fust ,  dedens  le 
XIX*  de  novembre,  sur  peine  de  confiscation  de  corps 
et  de  biens  ou  d'estre  banni  du  royaume.  Cest  ajour- 
nement se  fit  à  Saint-Pol,  comme  en  sa  maison  souve- 
raine, non  obstant  qu'on  savoit  bien  que  ledit  comte  n'y 
estoit  point;  car  estoit  en  Hollande  avecques  le  comte  de 
Charolois.  Donc,  sitost  que  l'ajournement  fut  fait,  pres- 
tement luy  fut  annoncé ,  qui  assez  s'en  trouva  esbalii ,  et 
non  sans  cause,  car  se  trouva  en  maie  g'râce  du  roy  et  en 
tel  danger  que  la  vie  y  alloit ,  l'honneur  et  la  clievance. 
Se  trouva  aussi  en  la  maie  grâce  de  son  prince  et  de  long 
temps;  mais  de  ce  luy-mesme  estoit  cause.  Et  puis  se  vit 
traversé  et  non  bien  voulu  du  seigneur  de  Croy,  qui ,  les 
deux  princes  (le  roy  et  le  duc),  menoit  en  main  et  estoit  le 
tout  en  tout.  Et  par  ainsi  n'avoit  attente  nulle,  ne  refuge 
que  sur  le  comte  de  Charolois ,  qui  devers  roy  et  devers 
père  aussi  estoit  traversé  mesme,  et  n'y  avoit  pouvoir,  ne 
riens.  Sy  sembla  lors  audit  de  Saint-Pol  que  toute  ceste 
haine  contre  luy  et  les  durs  termes  tenus  luy  venoient  à 
cause  du  comte  de  Charolois ,  pour  ce  qu'il  se  tenoit  avec- 
ques luy,  au  grand  annuy  et  déplaisir  de  ceux  de  Croy, 
mal  voulus  du  comte.  Sy  s'en  devisa  avecques  luy,  com- 

plaignant  que  ceux  de  Croy  boutoient  à  sa  charrette  '  terri- 
blement fort ,  et  que  le  duc  aussi  s'y  consentoit  de  légier 
et  en  dissimuloit,  pour  ce  que  le  roy  prist  mesme  la  que- 
relle et  l'action.  Et  disoient  plusieurs  alors  que  la  chose 
estoit  assez  vraisemblable  que  la  hayne  prise  contre  luy 
de  tous  costés  luy  estoit  grand  avancement  de  ce  danger  ; 
car  si  l'un  des  trois  luy  eust  voulu  bien,  de  tout  cecy 
n'eust  esté  riens,  ce  sembloit,  et  vray  fut.  Doncques  en 
soy  dolant  au  comte  de  cecy,  qui  fortement  l'aimoit, 
tant  plus  se  aigrissoit  contre  ceux  de  Croy,  auxquels  il 
en  donna  la  charge  que  ce  ils  fissent  en  son  despit,  comme 
assez  de  autres  fois  avoient  fait,  ce  disoit,  et  de  long 
temps.  Sy  respondit  à  celuy  de  Saint- Pol,  disant  :  «  Beau 
«  cousin,  à  tel  arbre  que  vous  pendrez,  et  moy  aussi;  et 
«  à  telle  coupe  que  vous  buverez,  et  moy  en  mesmes.  C'est 
«  pour  vous  chasser  en  arrière  de  moy  qu'on  fait  ce  per- 
«  sonnage  ;  mais  qui  ne  me  chassera  hors  du  monde ,  on 
«  ne  vous  chassera  point  hors  de  ma  maison.  Il  faut 
«  souffrir  et  endurer  selon  le  temps  ;  mais  les  temps  ne 
«  demeurent  point  estables  tousjours  sur  un  point ,  ne  sur 
«  une  fortune.  Si  ceux  de  Croy  vous  eussent  voulu  aider 
«  autant  comme  grever,  de  cecy  ne  fust  riens.  Au  fort,  il  en 
«  prend  bien  à  moy.  Par  avant,  je  n'avois  point  de  com- 
«  pagnon  en  adversité,  et  maintenant  j'en  ai  un  au  moins. 
«  Je  vous  reconforteray  maintenant,  et  vous,  moy  ;  car 
«  grand  solas  est  au  chétif  avoir  compagnon  en  sa  mi- 
«  sère.  Toutesvoies  il  faut  prévenir  et  trouver  moyen  de 
«  vuidier  hors  de  ce  danger  sans  présenter  le  corps. 
«  Aidez-vous,  et  moy,  quand  je  pourray,  je  vous  aide- 
«  ray,  si  le  lieu  se  offre.  »  Ce  furent  les  devises  des  deux 

'  Boutaient  à  sa  charrette,  cherchaient  à  le  jeter  à  terre. 

comtes,  dont  la  continuation  de  l'effet  se  dira  après,  par 
ordre  des  matières  qui  y  sont  entre  deux. 


CHAPITRE  XLIX. 

Comment  les  deux  consaux,  est-à-savoir  le  conseil  du  roy  et  celuy  du 
duc,  tousjours  se  trouvèrent  ensemble. 

Le  duc  pour  ce  temps-ci  tendoit  fort  à  estre  hors  de 
Hesdin,  à  cause  de  ses  autres  grans  affaires  qu'il  avoit,  et 
souverainement  pour  son  voyage  enquel  se  sentoit  obligé 
par  ses  gens  à  nostre  Saint-Père.  Sy  eust  bien  pris  en  gré 
le  partement  du  roy  aussi,  mais  n'en  voulut  faire  semblant. 
Et  à  l'autre  lez,  le  roy,  jour  après  autre,  fit  courir  voix  de 
son  partement.  Et  pendant  ce  temps  les  deux  consaux 
tousjours  se  trouvèrent  ensemble,  est-à-savoir  le  conseil 
du  roy  et  celuy  du  duc,  sur  toutes  matières  difficiles  et 
litigieuses  qui  pouvoient  estre  entre  les  deux,  touchant 
enclavemens  de  terres,  exploits  d'officiers,  hauteurs  et  sei- 
gneuries, dont  de  tous  temps  anciens  les  progéniteurs  du 
duc,  comtes  de  Flandre  et  ducs  de  Bourgongne,  soloient 
user,  joyretpossesserseigneurieusement,  et  de  quoy  autre- 
fois, du  temps  du  roy  Charles  mort,  avoit  esté  mûrement  et 
gravement  délibéré,  conclu  et  défini  au  grand  conseil  du 
roy,  et  par  le  roy  mesme,  en  avantage  et  paisible  fruition 
du  duc ,  en  Paris ,  l'an  xlviii  '  ;  là  où  pour  ceste  mesme 
matière  estoient  convenus,  pour  la  part  du  roy,  le  comte 
de  Dunois,  le  chancelier  de  France,  maistre  Guillaume 
Jouvenel   avecques   ceux  du   conseil,    évesques,    nobles 

'  La  résolution  du  grand  conseil  du  roi,  dont  parle  Cliastellain,  est 
conservée  dans  un  cartulaire  de  Bruges.  Elle  porte  la  date  du  28  jan- 
vier 1448  (v.  st.) 

hommes  et  clercs  ;  et  de  la  part  du  duc  de  Bourgong-ne,  le 
chancelier  de  Bourgongne,  messire  Nicolas  Rollin,  mes- 
sire  Jehan  de  Croy  et  multitude  d'autres  gens  de  conseil 
à  ce  duisans.  Et  là,  par  accord  des  deux  parties,  fut  déter- 
miné et  décidé  du  droit  et  de  l'intérest  de  chacun,  et 
imposé  fin  et  silence  à  tousjours  à  chacun,  et  la  dé- 
termination là  prise  et  prononcée.  Non  obstant  quoy, 
maintenant  le  roy  Loys  estant  à  Hesdin  (lequel  depuis 
cecy  estoit  devenu  roy),  son  conseil  remit  de  nouvel  en 
termes  cestes  mesmes  difficultés,  disant  que  de  chose  que 
le  roy  Charles  eust  fait  touchant  icelles,  le  roy  de  présent 
n'en  tiendroit  riens,  non  pas  le  moindre  point  qui  y  fust. 
Et  furent  les  deux  consaux  en  grand  estrif  à  ceste  cause, 
l'un  pour  vouloir  obtenir,  et  l'autre  pour  non  vouloir 
souffrir  passer  ;  et  tellement  que  un  nommé  maistre  Jehan 
Jacquelin,  très-notable  seigneur  et  gouverneur,  commis 
nouvellement  de  la  chancellerie  du  duc,  voyant  l'aigreur 
et  la  manière  volontaire  et  fière  de  ceux  du  roy,  dit  : 
«  Déa  !  messires  !  force  n'est  point  droit  ;  et  là  où  volenté 
«  veut  avoir  sa  domination  par  hauteur,  il  faut  bien  que 
«  raison  ploie.  Si  nous  envers  aucuns  autres  voulions  user 
«  du  semblable,  comme  vous  envers  nous,  vous  nous  en 
«  diriez  blasme.  Vous  avez  eu  roys  devant  vous,  et  en 
«  aurez  après  vous.  Si  tousjours  les  nouveaux  venans 
«  vouloient  casser  et  annuler  les  choses  passées,  faites, 
«  données  et  scellées  par  les  devanciers,  en  vain  doncques 
«  se  donroit  jamais  rien,  et  en  vain  se  f croient  et  don- 
«  neroient  appointemens  et  provisions  en  la  chose  pu- 
«  blique  et  en  humaine  convenableté.  Bien  sachez  que,  si 
«  affaire  avions  à  un  duc  de  France  ou  d'Allemagne,  voire 
«  hardiment  à  un  plus  grand  beaucoup,  réservé  le  roy, 
a  nous  ne  besongnerions  point  par  ceste  manière,  et  ne 

TOM.     IV.  27 

«  ploieroit  nostre  raison  à  volonté  de  nuUuy,  comme  ici.  » 
Enfin  toutesvoies,  qu'à  dur  qu'envis,  d'un  costé  et  d'autre 
ils  s'appointèrent;  mais  ce  n'estoit  point  sans  grongner, 
espécialement  du  costé  des  François,  clercs  et  g-ens  du 
conseil,  qui  tousjours  mordoient  en  parole  et  monstroient 
une  haine  couverte  en  leur  semblant,  quelque  bien,  ne 
amour  qu'on  leur  sçust  faire. 

Comme  cestes  g'ens-icy  en  leur  estât  donnoient  à  co- 
gnoistre  leur  nature,  autres  aussi  d'autre  vocation  et  en 
leur  degré  donnoient  à  entendre  la  leur,  murmurans  entre 
eux  de  ce  que  le  seigneur  de  Croy  gouvernoit  le  roy,  ce 
sembloit,  tout  paisible,  et  pensans  que  Bourgongnons  et 
Picars  se  fiassent  fort  sur  ce  gouvernement,  et  que  le  roy 
en  fust  cause  et  le  royaume  ne  leur  semblast  entre  les 
mains.  Aucuns  d'eux  se  trouvans  avecques  les  Bourgon- 
gnons, par  manière  de  repreuve  et  de  moquerie,  leur 
dirent  :  «  Vous  autres,  les  Bourgongnons,  il  vous  semble 
«  bien  que  vous  gouvernez  le  roy  et  ce  royaume,  et  que 
«  tout  vous  est  entre  mains  parce  que  le  seigneur  de  Croy 
«  gouverne  le  roy,  ce  semble.  Par  Dieu  !  ne  vous  y  fiez 
«  point,  ne  jamais  tant  d'honneur  ne  vous  est  à  avenir. 
«  Tant  que  le  roy  aura  affaire  du  seigneur  de  Croy,  il  s'en 
«  servira  et  aidera,  jusques  à  estre  venu  à  ses  fins.  Mais 
«  là  venu,  par  Dieu!  il  lui  baillera  de  la  pelle  sur  cul  et 
«  l'en  renvoiera  tout  confus.  Vous  n'estes  pas  gens  pour 
«  gouverner  ce  royaume,  non;  et  l'expérience  vous  en 
«  fera  sages  '  à  telle  heure  que  ne  le  cuideriez  point.  »  Ces 
paroles  et  si  faites  volèrent  çà  et  là,  et  lesquelles  je  ne  ré- 
pète tant  pour  l'interprétation  du  bien,  ne  du  mal,  comme 
je  fais  sur  l'attente  des  choses  qui  avenir  pourroient,  là  où 

'  L'expérience  vous  en  fera  sages,  l'expérience  vous  le  démontrera. 
(Cf.  1. 1",  pp.  87  et  330.) 

ces  paroles  alléguées  auroient  grand  lieu  et  seroient  dignes 
d'estre  ramentues. 


CHAPITRE  L. 

Commeat  l'ambassade  de  l'empereur  Frédéric  arriva  à  Hesdin,  laquelle 
n'apporta  que  créance  et  chose  secrète. 

Le  roy,  après  ces  choses  passées,  partit  de  Hesdin  par 
un  merquedi,  comme  il  y  entra,  et  s'en  retourna  à  Abbe- 
ville.  Le  duc  le  convoya  hors  de  la  ville  environ  un  quart 
de  lieue,  car  ne  souffrit  que  plus  allast  avant.  Sy  prirent 
congé  l'un  de  l'autre,  le  duc  par  honneur  et  révérence  due 
à  luy,  et  l'autre  par  amour  et  humain  langage,  dont  il 
estoit  tout  fait,  et  dit  :  «  Beaux  oncle,  je  ne  dis  pas  adieu 
«  à  vous  à  bon  escient,  car  je  vous  verray  encore,  si  Dieu 
«  plaist,  avant  que  partiez  en  vostre  voyage.  Toutesvoies 
«  je  ne  veul  point  aller  en  Turquie,  mais  je  vous  conduiray 
«  jusques  sur  le  port  de  Marseille;  et  vous  dirai-je  là 
«  adieu.  Pour  tout  adieu,  beaux  oncle,  moy  et  tout  ce  que 
«  j'ay,  est  vostre.  »  Le  duc  le  remercia  à  l'appartenir  du 
cas  et  prit  congé  de  luy,  à  peu  dire,  car  son  faire  avoit 
esté  assez  expérimenté,  par  quoy  le  g'rand  dire  y  servoit 
peu.  A  tant  retourna  en  sa  ville,  là  où  demoura  depuis 
celuy  merquedi  jusques  au  lundi  ensieuvant. 

Pendant  lesquels  jours,  l'ambassade  de  l'empereur  Fré- 
déric arriva  audit  Hesdin,  en  nombre  environ  de  vingt  ou 
vingt-cinq  chevaux;  lesquels  venus  à  la  cognoissance 
du  duc,  le  duc  les  fit  envoyer  querre  pour  venir  vers  luy 
par  le  seigneur  de  Lannoy  et  par  messire  Jehan  de  Kes- 
tergate,  amman  de  Bruxelles,  chevalier,  et  son  maistre 
d'hostel  (l'un  des  quatre).  Le  duc  avoit  son  dais  richement 

l^ai'é  de  drap  d'or,  son  ciel  de  mesmes  au  de^seure  de  luy, 
et  toute  la  chambre  préparée  eu  manière  due.  Sy  fut 
amenée  celle  ambassade  devant  le  duc,  dont  le  chef  estoit 
un  chevalier  de  moyen  eage,  belle  personne  moyennement 
et  bien  moriginée,  à  grands  cheveux  retournés  en  arrière, 
vestu  d'une  robe  de  drap  d'or,  verde,  tissue  d'or,  bien 
riche  et  traynant  un  peu  à  terre,  deschainte,  à  un  large 
collet  de  Behange',  fourrée  de  pennes  noirs,  comme  de 
bèvres^  à  long  poil.  En  luy  venant  en  front  avecques  la 
sieute  qu'il  avoit,  ses  compagnons  de  l'ambassade,  clercs 
et  gentilshommes,  se  rua  à  genoux  en  terre,  et  fît  les  salu- 
tations de  par  l'empereur  au  duc  en  gros  haut  allemant, 
tellement  qu'à  peine  nul  ne  le  savoit  entendre,  fors  que 
mot  ci,  mot  là.  Avoit  belle  voix,  belle  faconde,  belle  ma- 
nière et  bien  asseurée,  et  mettoit  fort  peine  à  faire 
entendre  au  duc  ses  inots.  Il  fit  présentation  d'unes  lettres 
au  duc  en  latin,  lesquelles  le  duc  reçut,  et  les  fit  lire  par 
un  secrétaire,  greffier  de  l'ordre,  qui  en  exposa  le  contenu, 
et  ne  portoient  que  créance.  Depuis ,  cestui  chevalier  se 
mit  arrière  en  faire  une  harangue  au  duc,  sur  charge 
comme  touchant  recommandation  et  telles  choses;  mais 
tant  estoit  son  language  gros,  à  la  nature  du  pays,  qu'à 
peine  le  pouvoit-on  entendre.  Le  seigneur  de  Lannoy 
ensemble  et  l'amman  de  Bruxelles  en  furent  expositeurs  à 
bien  grand  peine.  En  effet  l'empereur  et  l'emperesse  le 
saluoient  très-affectueusement,  ce  dit,  et  louoient  Dieu  de 
quoy,  après  si  longue  et  griève  maladie  qu'avoit  portée, 
ils  avoient  oy  dire  que  retourné  estoit  en  santé  de  corps,  et 
en  estoient  moult  joyeux.  Se  offroient  tout  à  luy  et  luy 
présentoient  leur  pouvoir  en  amistié  ferme.  Le  surplus  de  sa 

•  Behange,  Behaigne,  Bohême. 
i  Bèvre,  castor. 

crédence  il  contretint  jusques  au  plaisir  du  duc,  ce  dit,  et 
à  son  aise  ;    car  désiroit  à  le   faire  et  dire  à  sa   privée 
personne,  à  peu  de  gens.  De  quoy  le  duc  se  tint  à  bien 
content.  Et  fit  remercier  l'empereur   et  l'emperesse  de 
leur  bon  et  amoureux  souvenir,  et  de  tout  ce  qui  à  dire 
séoit  en   tel  cas  ;   et   à  tant  fut   porté   vin,    et  burent 
les  estrang-ers.  Et  après  congé    pris   et  donné,  furent 
ramenés  par   le   seigneur   de  Lannoy   arrière  ,    et    par 
autres  seigneurs  et  nobles  hommes,  jusques  en  leur  logis. 
Et  eux  partis,  prestement  arrière  vinrent  devers  le  duc  les 
envoyés  de  par  la  ville  de  Barcelonne  au  roy  françois,  en 
contraire  de  leur  roy  d'Arragon,  et  vinrent,  sans  autre 
charge  avoir  devers  le  duc,  fors  pour  luy  faire  les  hon- 
neurs et  savoir  de  son  estât.  Et  estoient  eux  deux  chefs  de 
ceste  ambassade  l'abbé  de  Nostre-Dame  de  Montserrat,  et 
un  chevalier  nommé  messire  Jehan  d'Escoppons,  de  qui, 
en  l'autre  précédent  volume  devant  cestui  ' ,  a  esté  faite 
mention  assez  longue,  touchant  la  charge  qu'il  avoit  prise 
de  nostre  Sciint-Père,  ce  disoit,  depuis  la  mort  du  roy  d'Ar- 
ragon, Alphonse,  son  maistre,  pour  venir  devers  les  prin- 
ces chrestiens  pour  les  susciter  contre  les  Turcs,  affin  de 
faire  croisée  sur  eux,  là  où  en  passant  par  Lombardie  il 
arraisonna  estrangement,  et  en  manière  non  oncques  oye 
ailleurs,  le  duc  de  Milan ,  comme  le  conte  porte  tout  au 
long  en  l'autre  livre.  De  là  s'en  vint  devers  le  roy  Charles, 
à  qui  arrière  il  fit  un  approchement  estrange  par  un  es- 
cript  qu'il  luy  envoia,  parce  que  audience  luy  avoit  esté 
donnée  du  roy,  lequel  après  le  manda  venir  devers  luy, 
et  durement  assez  et  estrangement  l'incrépa  de  diverses 
choses  et  luy  remonstra  ce  que  gaires  nul  n'eust  osé  dire. 

»  Ce  passage  de  la  Chronique  de  Chastellaiu  est  perdu.  [Voy.  Du- 
clercq,  édit.  Buchon,  p.  123.) 

De  là  s'en  vint  en  l'hostel  du  duc,  fut  longuement  à 
Bruxelles  devers  luy,  et  comme  là  trouva  le  prince  plus 
enclin  à  ce  saint  voyage  que  ailleurs,  et  savoit  les  dili- 
gences et  bons  devoirs  qu'il  en  avoit  fait  et  monstre  depuis 
longtemps,  et  tousjours  persévéroit  en  celuy  vouloir,  en 
lieu  que  ailleurs  avoit  donné  tendions,  cy  donna  glorifi- 
cations et  loùenges,  remonstrant  Dieu  avoir  ses  yeux  sur 
la  maison,  et  sa  bénédiction  y  estre  promise  pour  sa  dé- 
vote sollicitude.  Fut  au  Quesnoy  aussi  devers  le  comte  de 
Charolois,  auquel,  en  sa  longue  maladie  qu'avoit  portée, 
fut  un  expert  physicien,  et  en  grand  partie  le  remit  sus 
et  le  garit.  Et  fit  ses  contes  comment  il  avoit  arraisonné 
le  duc  de  Milan,  et  à  quelle  cause  et  pareillement  comment 
il  avoit  usé  devers  le  roy  Charles,  et  quels  termes  il  y 
avoit  tenus,  comme  tout  à  plein  a  esté  conté  en  son  lieu  et 
temps.  Et  est  celuy  mesme  messire  Jehan  d'Escoppons, 
chevalier,  qui  est  venu  ici  à  Hesdin  visiter  le  dijc  et  voir 
comment  il  luy  estoit,  avecques  ledit  abbé,  sans  avoir 
charge  autre  devers  luy,  fors  de  le  conjoyr  en  sa  conva- 
lescence et  bonne  prospérité.  Sy  les  reçut  le  duc  bénigne- 
ment  et  les  remercia,  et  sans  y  tenir  long  parlement 
prirent  congé  de  luy  et  s'en  allèrent.  Et  luy,  eux  estant 
partis,  pour  faire  fin  à  moult  de  choses  autres  qui  pen- 
doient  devant  luy  et  avoient  esté  retardées  pour  la  venue 
et  affaires  du  roy,  comme  du  roy  d'Arragon  qui  luy  de- 
mandoit  secours  par  mer  contre  les  Barselonnois,  fit  appe- 
ler et  mander  le  chevalier  d'Arragon  qui  là  avoit  séjourné 
longuement  pour  ceste  cause,  affin  de  le  délivrer  et  de  luy 
donner  response  conclute  sur  sa  demande.  Donc,  parce 
que  lesdits  ambassadeurs  de  celuy  d'Arragon  ne  comparu- 
rent point  et  ne  se  trouvèrent  à  heure,  le  duc  se  retrahit  ; 
et  les  convint  attendre  depuis  jusques  à  Lille,  là  où  ils 

furent  despeschés  avec  l'ambassade  de  l'empereur  et  plu- 
sieurs autres.  Et  dedans  trois  jours  après,  le  duc  partit  de 
Hesdin  et  tira  vers  Lille.  Et  le  roy  ne  bougea  d'Abbeville 
et  de  là  ento  ar,  de  tout  l'hiver . 

CHAPITRE  LI. 

Comment,  durant  le  séjour  que  le  duc  fit  à  Hesdin,  il  y  eut 
représentation  de  sept  couronnes. 

Il  fut  trouvé  lors  que,  durant  le  séjour  du  duc  en  Hes- 
din, y  avoit  eu  représentation  devers  luy  de  sept  couron- 
nes de  divers  royaumes,  dont  la  première  sy  estoit  du  roy 
de  France,   qui  y  estoit  en  personne;  la  seconde  du  roy 
d'Angleterre  Edouard,  dont  l'ambassade  y  estoit  solemp- 
nellel  la  tierce  sy  estoit  de  la  royne  Marie,  mère  du  roy 
Loys,'pour  le  voyage  de  Turquie;  la  quarte  sy  estoit  pour 
le  roy  d'Arragon  pour  avoir  secours  contre  Barselonne  ;  la 
quinte  sy  estoit  pour  le  roy  de  Norwège  et  de  Dannemarch 
pour  les  armes  du  bastard  de  Bourgongne;  la  sixiesme  sy 
estoit  la  royne  mesme  d'Angleterre  pour  elle  et  pour  son 
mary,  comme  pour  refuge  désespérable,  et  dont  fin  tira 
fructueuse;  et  la  derrenière  sy  fut  de  par  l'empereur,  dont 
la  pétition  n'estoit  encore  sçue.  Et  par  ainsy,  comme  j'ay 
dit,  les  faits  de  sept  couronnes  se  controuvèrent  tous  en  un 
assemblement  de  ville  et  sous  si  grandes  matières  comme 
leur  fait  porta.  Et  avecques  ce  que  les  affaires  et  les  acci- 
dents de  la  maison  estoient  grands  alors,  comme  assez  en 
est  touché,  nepouvoit  doncques  que  le  soin  n'y  fust  grand, 
avec  le  costé  du  duc  et  de  son  conseil,  pour  satisfaire  à 
tout;  et  présumoit  bien  faire,  comme  bon  fait  à  croire.  Le 
duc  doncques  venu  à  Lille,  là  oyt  l'ambassade  de  l'empe- 

reur  et  luy  donna  audience  à  part  à  peu  d'assistants.  Et 
combien  que  la  matière  de  sa  charge  se  tenoit  close,  tou- 
tesfois  en  fut  révélé  et  sçu  que  il  demandoit  la  fille  du 
comte  de  Cliarolois,  seule  héritière  de  toutes  les  terres  et 
seigneuries  du  duc,  pour  le  fils  de  l'empereur  en  mariage, 
et  tendoit  à  l'alliance  du  duc  et  de  sa  maison  par  ce 
moyen.  De  quoj''  le  duc,  qui  estoit  sage  et  bien  avisé  en 
tout,  et  savoit  faire  et  dire  selon  le  poix  des  matières  qui 
à  luy  venoient,  remercia  hautement  l'empereur  de  l'hon- 
neur à  luy  offerte  et  de  sa  bonne  affection  envers  luy,  di- 
sant que  ledit  son  fils  et  sa  venue  estoit  digne  de  plus 
grand  chose  que  de  sa  fille  ;  mais  pour  l'heure  du  présent, 
ladite  sa  fille  estoit  encore  jeunette  et  sous  eage  longue- 
ment, et  n'estoit  en  point  de  maryer,  ny  d'en  tenir  parole. 
Sy  prioit  que  il  plust  à  l'empereur  soy  tenir  à  content,  jus- 
ques  son  eage  seroit  venu  plus  avant  et  que  pendant  beau- 
coup de  long  temps  qui  courroit  entre  deux  avant  qu'elle 
eust  eage  compétent  à  ce,  d'un  costé  et  d'autre  on  auroit 
beau  loisir  de  parler  de  ceste  matière  ou  d'en  taire.  Et 
n'estoit  présentement,  ce  disoit,  avisé,  ne  conseillé  d'en 
vouloir  tenir  parlement  avecques  nuls,  pour  ce  que  ses 
affaires  pendoient  sous  variableté  de  temps,  dont  ne  pou- 
voit  traire  certaines  fins,  sinon  sous  doubte,  et  lesquels 
doubtes  estoient  les  causes  de  son  différer.  Ce  fut  en  effet 
tout  ce  que  cestuy  ambassadeur  impérial  put  traire  de  sa 
demande  pour  consentement,  et  de  quoy  enfin  se  tint  à 
bienappaisé.  Et  fut  festoyé  et  honnoré  hautement  de  plu- 
sieurs seigneurs  par  l'ordonnance  du  duc.  Et  pour  fin  de 
faste,  le  duc  mesme  l'honora  et  festoya  à  sa  table,  telle- 
ment qu'il  s'en  partit  donnant  grand  los  et  famé  à  sa  per- 
sonne et  disant  que  l'honneur  du  monde  estoit  en  luy  et 
l'exemple  de  toute  noblesse. 

CHAPITRE  Lir. 

Comment  arrivèrent  à  Lille  deux  ambassades  d'Allemagne  pour  le 
mariage  de  la  maisnée  fille  de  Bourbon. 

Du  mesme  costé  d'Allemagne  arrivèrent  à  Lille  encore 
deux  autres  ambassades,  l'une  de  par  le  riche  duc  de 
Bavière  et  l'autre  de  par  le  comte  de  Wirtembergh.  Et 
ignorans  l'un  de  l'autre  chacun  quelle  chose  il  pourchas- 
soit,  vinrent  pour  une  mesme  fin,  à  laquelle  tous  deux 
tendoient,  chascun  pour  luy  :  c'estoit  pour  la  maisnée  fille 
de  Bourbon,  damoiselle  Margarite,  nièce  du  duc,  pour  l'a- 
voir en  mariage  ;  car  chascun  des  deux  princes  allemans 
avoit  fils  de  compétent  eage  pour  elle ,  et  elle  aussi  estoit 
de  convenable  eage  pour  leurs  enfans,  et  de  maison  fort 
convoitiée.  Le  duc  prit  moult  à  gré  leur  requeste ,  et 
comme  raison  l'ordonnoit,  mercia  moult  les  deux  princes 
de  l'amour  à  luy  monstrée  et  les  contenta  de  telles  respon- 
ses  que  leur  venir  les  mit  en  bon  appaisement  de  retour. 
Et  si  l'octroy  n'y  estoit  tout  parfait,  comme  bien  à  deux 
ne  la  pouvoit-on  promettre,  sy  estoient  les  déla^'emens  si 
honorables  et  de  raison  colorées,  que,  en  rapport  faire 
aux  renvoyeurs,  pouvoient  estre  acceptables  et  pris  en 
gré  ;  car  estoit  la  maisnée  de  toutes ,  et  sy  en  avoit  encore 
h  marier  une  autre  devant  elle,  et  laquelle  il  convenoit 
pourveoir,  et  avoit  le  duc  maintenant  tant  à  entendre  à 
son  voyage,  qu'à  nulle  riens  n'avoit  soin  que  à  icelluy 
affaire. 

En  ceste  ville  de  Lille,  le  duc  visita  son  trésor;  pourvit 
sur  ses  grans  affaires  à  venir,  et  par  lequel  bout,  ni  par 
quelle  voye  tout  se  pourroit  conduire  en  bien  ;  fit  calculer 


430  CHRONIQUE 

la  somme  que  monteroit  son  armée  par  an,  tant  en  g'ens 
d'armes  que  eu  artillerie;  se  conseilla  sur  la  furnison,  et 
comment,  et  oii  pris,  et  comment  délivré,  et  par  quelles 
mains  ;  et  de  quels  gens  feroit  ses  capitaines  et  les  duc- 
teurs  de  son  ost  par  mer  et  par  terre  ;  et  regarda  aux  pa- 
remens  de  son  corps,  dont  prince  en  terre  n'avoit  semblables 
pour  soy  monstrer,  et  lesquels  maintenant  tendoit  à  des- 
ployer (car  les  avoit  gardés  pour  cestuy  voyage  comme 
pour  fin  de  sa  gloire),  comme  en  riches  tentes  et  pavillons 
sans  paraulx  au  monde  pour  lors,  riches  couvertes  et  har- 
nachures  de  chevaux,  autres  riches  estoremens  de  corps 
pour  fait  de  guerre,  qui  valoient  rançons  de  rois  et  princes, 
et  lesquels  entendoit  porter  maintenant  avec  luy.  Et  de 
tout  ce  qui  faisoit  à  imaginer  et  penser  en  un  si  très-haut 
et  pondéreux  affaire  comme  cestuy,  il  se  disposa  à  en 
prendre  conseil  et  sain  avis  avecques  ses  plus  sages,  et  à 
en  faire  partie  par  leur  sens,  partie  aussi  par  propre 
vertu,  et  en  effet  jusques  au  parfait  de  l'œuvre;  car  là 
tous  ses  désirs  tendoient,  et  plus  beaucoup  qu'à  moult 
d'autres  d'emprès  luy,  qui  mieux  aimassent  le  contraire. 

CHAPITEE  LUI. 

Comment  le  duc  partit  de  Lille  et  venu  à  Bruges  commença  à  mettre 
son  propos  pour  croisie  à  l'effet. 

Le  duc  doncques,  après  le  séjour  de  trois  semaines  à 
Lille,  tira  vers  Bruges ,  et  là  venu,  commença  à  mettre 
à  effet  partie  de  son  propos  ;  ordonna  à  faire  faire  multi- 
tude de  louchets  et  de  pelles  de  fer  pour  manouvriers, 
mailles  de  plonc  et  bastons  de  toutes  sortes  deffensables; 
fit  acheter  gros  navires  et  galères  au  port  de  l'Escluse  ; 

faire  du  biscuit  à  tous  lez  ;  ordonna  aux  grands  la  mul- 
titude de  ses  gens  que  devoit  avoir  chacun,  qui  par 
mer,  qui  par  terre  ;  et  pour  non  faillir  à  navire  conve- 
nable au  cas,  fit  arrester  tous  les  navires  de  l'Escluse  et 
des  autres  ports  pour  en  prendre  son  choix  à  prisée  des 
cognoissans  commis  à  ce'.  Et  n'y  avoit  nul,  de  quelconque 
nation  qu'il  fust,  qui  en  ce  fust  espargné.  De  quoy  plu- 
sieurs se  dolurent;  car  ne  furent  leurs  navires  estimées, 
ni  prisées  que  à  leur  grand  perte.  Aucuns  Bretons  s'em- 
blèrent  par  nuyt  et  s'en  allèrent  sans  retour.  Sy  firent 
autres  d'autre  nation  pour  longuesse  de  temps;  car  de 
ceux  beaucoup  qui  les  avoient  barguignes  et  retenus,  ne 
recevoient  point  d'argent,  car  chacun  encore  tenoit  son 
argent  clos  et  devers  luy,  par  peur  ou  par  espoir  de  romp- 
ture  ;  car  ne  se  fondoient  point  tant  fort  en  la  bonne  vo- 
lante du  duc,  que  encore  ne  imaginassent  que  rompture 
n'y  pust  entrevenir,  par  quoy  tout  demourast  darrière;  car 
veoient  beaucoup  de  difficultés  bien  grandes  çt  de  divers 
lieux,  apparoir.  Et  la  première  et  souveraine  sy  estoit  la 
discorde  entre  le  père  et  le  fils,  dont  la  matière  pou  voit 
estre  produiseresse  de  moult  d'autres  inconvénients  crain- 
dibles.  Et  par  ainsi  je  dis  :  combien  que  les  seigneurs  en 
ceste  première  fraischeur  sa  préavisoient  d'une  chose  et 
d'autre,  ne  le  firent  pas  encore  en  parfait  pour  les  causes 
alléguées,  et  fors  par  manière  comme  à  demy. 


»  Il  faut  lire  dans  les  lettres  du  pape  Pie  II  la  pompeuse  description 
des  armements  du  duc  de  Bourgogne.  Rien  ne  donne  une  plus  haute 
idée  de  sa  puissance  et  de  l'influence  qu'il  exerçait  en  Europe. 

CHAPITRE  LIV. 

Comment  le  comte  de  Saint-Fol,  après  un  ajournement  devant  le  l'oy. 
trouva  en  son  conseil  deux  expédiens. 

Or  estoit  le  comte  de  Saint-Pol  adjoiirné  devant  le  roy 
sur  les  peines  devant  dites;  et  avoit  esté  contraint  et 
mené  à  celle  nécessité  comme  par  le  seigneur  de  Croy,  le- 
quel il  héoyt.  Il  fit  son  moyen  vers  le  roy  pour  avoir  un 
prolongement,  lequel  à  grand  peine  il  obtint,  et  encore 
bien  petit.  Sy  en  fut  ledit  comte  bien  perplex  ;  car  ne  veoit 
homme  vivant  par  qui  moyen  espérast  venir  à  sa  paix,  qui 
mal  estoit  du  duc  son  prince,  et  à  sa  desserte,  mal  du  sei- 
gneur de  Croy,  lequel  pouvoit  moult  du  roy  en  son  fait, 
et  mal  voulu  du  roy,  comme  pour  sa  vie.  Donc  le  seul 
homme  en  qui  se  fioit,  c'estoit  le  comte  de  Charolois,  son 
maistre,  et  celuy  n'avoit  pouvoir,  ni  escout.  Sy  entra  en 
beaucoup  de  variations,  touchant  ce  que  devroit  faire 
désormais,  ou  si  se  laisseroit  convaincre  par  contumace, 
ou  s'il  se  présenteroit  à  sa  journée  en  personne  ou  non,  ou 
s'il  s'en  iroit  au  haut  et  au  loin  après  son  ban,  ou  s'il  se 
tiendroit  en  aucunes  de  ses  places  hors  du  royaume,  dont 
il  en  avoit  de  bonnes.  Sy  se  conclud  fînablement  à  deux 
choses.  L'une  sy  estoit  qu'il  envoyeroit  l'un  de  ses  fils 
nommé  Pierre,  beau  chevalier  et  fort,  devers  le  roy;  et  là 
venu,  il  qui  estoit  chevalier  haut  et  de  grand  courage,  de- 
manderoit  au  roy  congé  de  parler;  et  le  congé  obtenu, 
jetteroit  son  gage  devant  le  roy,  disant  que  s'il  y  avoit 
homme  au  royaume  de  France  qui  voulsist  charger  son 
père  de  quelconque  chose  qui  fust  contre  honneur  et  contre 
devoir,  et  que  un  noble  seigneur,  tel  que  son  père,  ne  dust 

et  ne  pust  faire  sans  blasme  et  sans  reprise,  il  estoit  et 
seroit  content  de  le  combattre  devant  le  roy,  et  tellement 
s'y  porter,  sy  avoit  espoir,  que  l'honneur  en  demoureroit 
devers  luy,  et  le  blasme  devers  les  imposans.  Geste  charge 
prit  voulentiers  et  de  grand  cœur  ce  jeusne  chevalier, 
nommé  le  seigneur  de  Roussy.  Et  comme  il  fut  avisé  et 
conclud  du  père,  il  s'en  alla  devant  le  roy,  là  où  il  séjour- 
noit,  en  Ponthieu  ;  et  fit  cestuy  personnage  tant  haute- 
ment et  fièrement  parlant,  que  on  s'esmerveilloit  de  la 
manière,  et  tellement  que  le  roy  mesme  luy  dit  :  «  Beau 
«  seigneur,  parlez  un  peu  plus  bas,  et  refroidez  vostre 
«  sang.  Vous  estes  malement  esmu,  »  comme  qui  s'en 
jouast.  Et  l'autre  dit  :  «  Par  la  mort  !  beau  sire,  il  n'y 
«  a  que  refroidier.  Je  suis  homme  pour  le  dire,  et  de 
«  nom  et  de  maison,  et  pour  faire  ceci  et  plus  grand 
«  chose  si  besongnoit.  Si  y  a  nul  qui  accuse  monseigneur 
«  mon  père  et  par  qui  vous  estes  informé  contre  luy,  si 
«  se  sent  avoir  bonne  cause,  sy  saille  avant.  S'il  est  gen- 
«  tilhomme,  il  ne  devra  riens  vouloir  dire  en  derrière  d'un 
«  bon  chevalier,  qu'il  ne  le  maintiengne  en  devant. 
«  Viengne  quel  qu'il  soit  et  se  monstre,  et  je  suis  tout  prest 
«  ici  pour  faire  et  dire  mon  devoir,  selon  ce  qu'il  appar- 
«  tient.  Et  vous,  sire,  qui  estes  roy,  ne  me  devez  véer  la 
«  bataille  par  raison,  si  par  bataille  j'offre  à  prouver  men- 
«  teurs  ceux  qui  accusent  monseigneur  mon  père  à  tort.  » 
Le  roy  eust  esté  voulentiers  quitte  du  parlant,  mais  ne  sa- 
voit  trouver  voie  ;  car  l'autre  toujours  s'eschauffoit  plus  en 
plus,  et  tellement  que  enfin  le  roy  dit  :  «  Pour  l'amour  de 
«  Dieu!  emmenez  ce  fol  dehors,  il  nous  fait  tout  peur.  » 
Sy  convint  que  les  princes  et  les  grands  barons  qui  là  es- 
toient,  lui  rompissent  son  parler  et  l'emmenassent  dehors 
de  la  chambre,  pour  contenter  le  roy,  et  non  moins  pour 

le  rappaiser  en  son  sang  esmu;  car  y  avoit  beaucoup 
d'amis  et  de  favorisans,  et  desquels  il  estoit  autant  prisé 
et  loué  de  s'estre  monstre  homme  de  courag-e,  comme  repris 
de  plusieurs  autres,  qui  le  pouvoient  blasmer  de  paroles 
légièrement  vuidées.  Et  à  tant,  sans  tirer  autre  effet  de 
son  offrir  devant  le  roy,  ledit  seigneur  de  Roussi,  troi- 
sième fils  du  comte,  en  danger  retourna  devers  son  père, 
atout  ce  que  avoit  dit  et  fait,  là  où  je  le  laisse.  Et  viens 
au  second  point  de  la  conclusion  que  cestuy  comte  de 
Saint-Pol  avoit  délibéré  en  luy,  c'estoit  que,  par  moyen, 
il  iroit  devers  le  duc  à  Bruges,  pour  là  se  rendre  à  luy  et 
pour  savoir  si  par  luy  et  par  sa  grâce  ne  pourroit  tant 
faire  que  le  danger  en  quoy  il  estoit,  fust  commué  en  dou- 
ceur, et  que  le  roy  se  pust  tenir  à  content  de  luy,  sans  le 
prendre  à  telle  rigueur.  Sy  y  alla  ledit   comte  par  le 
moyen  que  vous  ay  dit.  Et  luy  fit  le  duc  bonne  chière; 
mais  en  fin  de  compte,  quand  ce  vint  à  parler  et  à  faire 
mention  du  danger   auquel  le  roy  vouloit  mettre  ledit 
de   Saint-Pol,  et  que  mesmes  iceluy  demanda  au  duc, 
disant  :    «  Monseigneur,  que  dois-je  faire  si  le  roy  me 
«  bannit  de  son  royaume?  »  le  duc  luy  respondit  :  «  Beau 
«  cousin,  si  le  roy  vous  bannit  de  son  royaume,  je  ne 
«  vous  voudroie  ne  porter,  ne  soustenir  contre  luy  en  nuls 
«  de  mes  pays.  Sy  avisez  à  ce  que  vous  aurez  à  faire.  » 
Et  alors  ledit  comte  voyant  comment  le  duc  qui  estoit 
très-puissant  prince  en  l'empire,  luy  refusoit  là  la  retraite, 
là  où  le  roy  n'avoit  nulle  juridiction,  se  tint  à  moult 
esbahi  et  dit  :  «  Ha!  monseigneur,  doncques  j'ay  des  en- 
«  fans  beaucoup,  et  qui  ont  assez  de  cœur  ;  et  n'en  suis 
«  pas  en  soucy.  Mais  que  feray-je  doncques  d'une  seule 
«  fille  que  j'ay,  qui  est  à  marier?  Où  la  sauverai-je?  »  Et 
le  duc  luy  respondit   :    «  Beau  cousin,  vous  en  ferez  à 

«  vostre  discrétion.  Le  roy,  je  pense,  ne  prendra  nul  mal- 
«  talent  à  belles  filles  ;  mais,  si  je  vous  puis  ayder,  je  vous 
«  ayderai  voulentiers.  »  Ceci  se  disoit  entre  eux  deux, 
demi  à  risée,  demi  à  escient  ;  mais  à  celuy  de  Saint-Pol  il 
luy  touclioit  au  cœur ,  et  ne  fut  oncques  jusques  à  celle 
heure  si  en  perplexité  de  chose,  que  quand  il  oyt  que  en 
Hainaut  et  ailleurs,  là  où  il  avoit  belles  terres  et  places,  le 
duc  ne  le  vouloit  garder,  ne  luy  donner  aveu  de  soy  y  re- 
traire, combien  que  le  duc  mesme  se  fouloit  en  cela,  car 
les  terres  et  seigneuries  qu'il  avoit  en  l'empire,  hautes  et 
puissantes,  le  roy  n'y  avoit  que  cognoistre  et  n'y  quéroit 
riens  ;  et  pour  tant  il  se  fouloit  soy-mesme  et  non  moins 
ses  subgects.  Mais  il  sembleroit  que  ce  n'estoit  que  une 
feinte  pour  tant  plus  donner  peur  audit  comte ,  lequel  il 
avoit  contre  cœur  pour  ses  longues  et  plusieurs  démérites 
envers  luy,  et  dont  autrefois  luy  avoit  fait  pardon,  et 
tousjours  renchéoit  en  nouvelle  offense. 

CHAPITRE  LV. 

Comment  le  comte  de  Saint-Pol  se  tint  un  petit  de  temps  en  Fontaine- 

l'Évesque. 

Tout  esbahi  partit  doncques  le  comte  de  Saint-Pol  de 
Bruges,  en  attente  d'estre  banni  de  jour  en  autre.  Et  vint 
reprendre  son  haleine  un  petit  en  Fontaine-l'Évesque  qui 
est  terre  de  Liège.  Et  là  de  plusieurs  marches  on  luy  vint 
offrir  places  en  Ardennes  et  ailleurs  pour  soy  y  tenir.  Mais 
encore  non  venu  au  derrenier  destroit,  n'en  prit  nulles 
et  en  remercia  les  offrans  ;  car  sçavoit  bien  qu'il  convenoit 
avoir  trois  deffauts  contre  luy,  premier  que  estre  banny, 
dont  n'en  avoit  passé  que  le  premier.  Sy  disoit  lors  (que 

assez  varia),  sur  Ham  en  Vermandois,qui  est  place  forte  et 
bien  g-arnie,  de  s'aller  tenir  là  banni  et  d'attendre  là  son 
dernier  mésavenir;  mais  desconseillé  de  l'outrage  et  du 
péril  qui  y  gisoit,  ne  le  fit  pas.  Sy  fit  que  sage.  Et  toujours 
avoit  sur  les  cbamps  gens  allans  et  venans,  tant  devers  le 
roy  comm€  devers  le  duc  et  le  comte  de  Cliarolois,  pour 
vuydier  hors  de  ce  danger  par  moyen ,  lequel  ne  se  trouva 
pas  bien  ayse,  pour  cause  que  la  discorde  entre  le  père  et 
le  fils  se  grandissoit  toujours,  et  de  laquelle  on  imputa 
que  cestuy  de  Saint-Pol  y  avoit  grand  coulpe.  Par  quoy 
il  sembleroit  que  on  estoit  tout  ayse  de  son  eslonge  d'em- 
près  luy  ;  car  par  y  estre  demoré,  jamais  père  et  fils  peut- 
estre  ne  fussent  venus  à  accord,  et  moins  encore  ceux  de 
Croy  à  leur  paix  devers  le  comte  de  Cliarolois,  parce  que 
celuy  de  Saint-Pol  les  liayoit  et  induisoit  le  comte  son 
maistre  à  les  hayr  plus  que  oncques  par  avant.  Et  par 
ainsi  il  pourroit  sembler  que  cest  ajournement  du  comte 
de  Saint-Pol  (et  le  danger  en  quoy  se  trou  voit),  quand 
jamais  n'auroit  esté  f orgie  par  sens  pour  venir  à  aucunes 
fins,  sy  estoit-il  utile  toutesvoies  et  rendant  grand  fruit, 
pour  venir  à  contentement  entre  père  et  fils,  et  à  recou- 
vrement de  paix  à  ceux  de  Croy  qui  d'annuy  en  fondoient  ; 
car  jamais  paix  ne  se  trouveroit  entre  le  père  et  le  fils,  et 
estoit  apparent  que  ceux  de  Croy  n'eussent  leur  paix 
aussi,  tout  par  un  ensemble,  ce  que  celuy  de  Saint-Pol 
eust  empescbié  peut-estre  pour  cause  de  eux,  car  c'estoit 
celuy  seul  au  monde,  avecques  aucuns  autres  notés,  en 
qui  le  comte  plus  créoit,  et  par  qui  tout  se  faisoit  et  lais- 
soit. 

Or  avoit  le  jeusne  duc  de  Gheldre  séjourné  à  Bruges  jà 
longuement,  attendant  à  faire  ses  nopces  avecque  damoi- 
selle  Catherine  de  Bourbon.  Sy  luy  annuyoit  moult,  et 

désiroit  l'abrégeance  du  cas,  à  qiioy  ne  put  avenir  si  tost; 
car  désiroit  fort  la  duchesse  de  Bourbon  que  sa  fille  la  com- 
tesse de  Cliarolois  y  fust ,  et  attendoit-on  de  jour  en  autre 
que  l'accord  se  feroit  entre  le  père  et  le  fils  par  aucun  divin 
moyen,  et  que  par  ainsi  tout  se  pourroit  trouver  ensemble, 
fils  et  fille,  et  se  feroient  les  nopces  joyeusement.  Mais  on 
y  espéroit  en  vain;  et  en  estoit  le  rapprochement'  mal 
prest  encore,  comme  longuement  que  on  béast  après,  car 
y  falloit  avoir  plusieurs  mystères  entre  eux  et  de  grands 
moyens,  premier  que  de  venir  à  ce,  comme  se  dira  après. 
Et  pour  tant  fallut-il  avancer  les  nopces  et  s'en  délivrer 
sans  plus  attendre  à  riens.  Et  furent  ordonnées  à  faire 
par  un  dimanche  xix^  de  décembre  ',  dont  je  toucheray 
cy-après,  mais  que  j'ay  entrelaché  le  mandement  que  le 
duc  avoit  fait  à  tous  ceux  qui  av oient  voé  es  pays  de  par 
deçà  d'aller  avecqiies  luy  en  Turquie,  que  fussent  en 
Bruges  tous  ensemble  le  xy"  de  décembre,  qui  tous 
obéissans  y  comparurent,  de  Flandres,  d'Artois,  de 
Brabant ,  de  Haynaut.  Et  le  xvi*  du  mesme  mois, 
l'évesque  de  Tournay,  ensemble  messire  Simon  de  La- 
laing,  retournans  de  devers  nostre  Saint-Père,  entrèrent 
en  Bruges  atout  ce  qu'avoient  exploité  touchant  le  saint 
voyage.  Et  venus  devers  le  duc,  luy  contèrent  le  propos  du 
Saint-Père  et  de  ce  qu'il  avoit  disposé  à  faire  ;  luy  contè- 
rent le  commun  accord  des  nations  d'Italie  et  le  paroffre- 
ment  en  quoy  se  mettoient,  avecques  la  grande  et  ardente 
dilig'ence  des  Vénitiens  qui  autre  chose  n'affectoient  que 
de  l'avoir  pour  leur  chef.  Luy  firent  record  aussi  de  la 
très-haute  et  solempnelle  remonstrance  que  ledit  Saint- 
Père  avoit  faite  devant  rassemblement  des  nations  en  pu- 

'  Le  rappaisemenf  (ms.  de  Belœil). 

*  Lisez  :  le  dimanche  18  décembre  1463. 

TOM.    IV.  28 

l)lic  consistoire,  par  manière  de  persuasion ,  et  comment, 
après  eux  avoir  trouvé  et  oy  tout  ce  qui  se  disoit  et  fai- 
soit,  eux,  en  ensuivant  leur  charge  de  luy  acceptée, 
l'avoient  obligé  personnellement  de  soy  trouver  prest 
atout  son  armée  en  la  prochaine  saison,  sur  la  fin  de  may , 
à  Rome,  devers  ledit  Saint-Père,  pour  de  là  en  avant 
partir  et  aller  avecques  luy  parmer  et  par  terre  en  la  con- 
duite de  Nostre-Seigneur,  et  pour  la  sainte  foy  deffendre. 
Donc,  eux  ayant  fait  leur  record,  aprièsmes  lors  tenoit-on 
en  bon  escient  le  voyage,  et  voy oit-on  que  point  n'y  avoit 
de  recule.  Sy  en  y  avoit  des  murmurans  beaucoup  et  des 
mordans  sur  ledit  évesque;  et  lesquels,  aucuns  en  cou- 
vert, aucuns  en  public,  luy  imputoient  cest  obligement  en 
grand  charge.  Et  disoient  que  légièreté  et  grand  folie 
estoit,  et  follement  présumé  de  luy,  d'avoir  obligé  un  tel 
prince,  et  de  tel  poix  et  venu  jà  à  si  vieil  eage;  que  nulle 
riens  n'estoit  plus  dangereuse  que  sa  vie,  et  le  faire  aller 
perdre  et  mourir,  et  laisser  ses  pays  orphelins  et  des- 
paurvus  de  confort,  qui  tant  estoient  grans  et  de  grand 
poix,  et  tant  environnés  d'apparens  périls  moult  à  craindre. 
Sy  futl'évesque  assez  entrepris  de  tels  murmures,  pour 
cause  du  fardeau  qui  pesoit;  mais  avoit  bon  deffendre,  ce 
disoit,  et  de  quy  ne  seroit  point  désavoué,  chose  faite.  Sy 
en  parla  au  duc,  et  luy  conta  leur  murmure  contre  luy; 
lequel  luy  dit  qu'il  ne  s'esmust  de  riens,  car  estoit  bien 
content  de  luy,  et  n'avoit  à  nulluy  à  rendre  compte  de  son 
affaire  que  à  sa  personne.  Et  en  effet,  en  plein  assemble- 
ment  de  son  conseil  et  des  nobles  de  sa  maison,  dit  tout 
haut  :  «  Vous  aucuns,  qui  murmurez  contre  l'évesque  de 
«  Tournay  et  luy  imputez  à  charge  l'oblig-ement  qu'il  a 
«  fait  de  ma  personne,  je  veul  que  vous  sachiez  qu'il  l'a 
«  fait  de  mon  commandement  et  de  mon  plaisir;  et  me 

«  plaist,  et  eu  suis  joyeux  ;  car  je  luy  avois  ordouué  et  en- 
«  joint  de  ainsy  faire,  si  le  cas  se  offroit.  Peut-estre  qu'il 
«  en  y  a  entre  vous  qui  mieux  aimassent  la  rompture  que 
«  l'aller  avant,  et  pour  ce  en  murmurent.  Et  sy  en  y  a 
«  qui  m'ont  persuadé  et  persuadent  que  moy  je  demeure 
«  et  y  envoie  autrui,  et  alléguans  plusieurs  dangers  de 
«  ma  personne,  de  mon  vieil  eage,  de  mes  pays  et  sei- 
«  gneuries,  conseillent  et  tendent  à  fin  que  j'y  envoyé 
«  aucun  prince  de  mon  sang*  et  que  j'y  espargne  mon 
«  corps,  mais  entendent  bien  tous  ceux  qui  en  ce  laborent 
«  et  ont  laboré  :  je  ne  les  tiens  pas  à  mes  léaulx  amis, 
«  mais  à  mes  parfais  ennemis,  droitement  contraires  à 
'<  Dieu  et  à  mon  salut,  quand  pour  servir  Dieu  en  l'op- 
<c  portun  affaire  de  son  peuple  chrestien  me  veuillent 
«  contrarier  en  ma  dévotion.  Je  veul  bien  que  le  monde 
<i  sache,  sans  moy  vanter,  que  cestuy  affaire  de  Dieu  me 
«  va  devant  le  mien  propre,  et  le  salut  de  mon  âme  avant 
«  le  repos  de  mon  corps;  et  n'est  ni  parens,  ni  enfans,  ni 
«  danger  de  pays,  ne  de  subgects,  ne  nulle  rien  terrienne 
«  que  je  ne  postpose  et  que  je  n'abandonne  et  délaisse  en 
a  la  main  de  Dieu  pour  à  cecy  entendre.  Dieu  a  gouverné 
«  tout  jusques  ici,  et  en  fera  bien  à  son  plaisir.  Au  sur- 
«  plus  tousjours  me  suis  perçu  de  sa  g-râce  jusqu'à  main- 
«  tenant.  Sy  me  dois  moins  défier  de  sa  bonté  quand  je 
«  seray  en  son  service,  moins  encore  mes  hommes  et  mes 
«  subgects  qui  sont  à  luy  à  pourvoir,  et  lesquels,  comme 
<i  instrument  de  sa  glorieuse  main ,  j'ai  gouverné  en  sa 
«  miséricorde  jusqu'à  ce  présent  jour,  en  félicité  et  en 
"i  paix.  » 

CHAPITRE  LVI. 


Comment  le  duc  fit  convenir  les  nobles  du  pays  pour  oyr  leur 
résolution  touchant  les  vœux  faits  du  voyage. 


De  ceste  parole  furent  comme  honteux  plusieurs  escou- 
tans;  et  de  là  en  avant  n'y  eut  si  hardy  qui  plus  voulust 
sonner  mot,  sinon  acquiescer  et  consentir  en  son  délibéré^ 
propos,  sans  riens  y  rompre.  Et  laissa-on  paisible  l'éves- 
que  de  Tournay,  pour  l'adveu  qu'il  avoit  si  clair  ;  et  cha- 
cun se  prépara,  l'un  plus  lentement,  l'autre  plus  tost,  sur 
toute  aventure  de  ce  qu'il  adviendroit,  faute  ou  adresse. 
Or  furent  faits  convenir  ensemble  tous  les  nobles  mandés, 
est-à-savoir  qui  avoient  fait  vœux  d'aller  en  ce  voyage, 
pour  savoir  de  eux  tous  et  de  chascun  quelle  volonté 
avoient  en  leur  vœu  fait ,  ou  de  l'accomplir  ou  de  le  non 
poursiévir  ;  car  sur  cela  le  duc  vouloit  fonder  partie  de 
son  fait,  Sy  furent  en  ceste  congrégation  de  par  le  duc, 
premièrement  l'évesque  de  ïournay,  le  seigneur  de  Croy, 
son  frère  messire  Jehan,  le  seigneur  de  la  Roche,  messire 
Symon  de  Lalaing  et  plusieurs  autres  du  conseil  du  duc. 
Et  là,  par  une  ouverture  et  par  manière  de  renouvel-' 
lance  de  la  longue  et  ancienne  volenté  du  duc  ,  leur 
fut  remonstré  en  gros  ce  que  nostre  Saint -Père  luy 
avoit  mandé  nouvellement,  et  que  force  luy  estoit,  tant 
pour  propre  honneur  rendre  comme  pour  obéir  et  entendre 
au  fait  de  Dieu  et  de  sainte  Église,  d'aller  maintenant  en 
personne  contre  les  Turcs  et  d'emprendre  le  voyage  pièça 
en  luy  proposé  pour  quoy,  comme  il  estoit  notoire  pour 
l'univers  monde,  comment  jadis  en  la  ville  de  Lille  il  en 
fif  les  vœux,  et  à  cause  de  luy  multitude  d'autres  nobles 

liommes,  chevaliers  et  esciiyers  s'obligèrent  ensemble, 
[doncques]  maintenant  quand  le  cas  estraignoit  au  droit 
fort  du  point',  désiroit  à  sçavoir  de  cliacun  distinctement, 
si  en  ensuivant  mœurs  et  conditions  de  noble  homme, 
voudroit  poursiévir  et  mettre  à  effet  son  vœu  promis, 
afin  de  savoir  sur  quoi  et  sur  qui  se  pourroit  fonder  et 
édifier  son  exercite'.  Donc,  ceux  qui  avoient  bonne   et 
estable  volenté  telle  aujourd'huy  comme  alors,  prioit  que 
déclarer  le  voulsissent  ;  et  qui  estoient  ou  seroient  refroi- 
dis et  mués  de  propos,  que  pareillement  se  descouvrissent 
aussi,  pour  les  mettre  hors  du  nombre.  A  ces  paroles  eust-    ■ 
on  vu  visages  muer  et  muser  esprits  à  tels  y  avoit ,  qui 
cuidans  estre  quites  de  leurs  vœux  par  aucunes  conditions 
mises,  de  terme  ou  d'autre  accident ,  se  trouvoient  main- 
tenant pressés  de  respondre  à  leur  honneur  ou  à  leur 
honte  et  confusion.  Là  perçut-on  vertu  lutter  contre  pa- 
resse, crémeur  contre  hardement,  honneur  estriver  contre 
honte,  et  noble  nature  s'esforcer  sur  lasche  courage;  et 
tellement  que,  après  bataille  continuée  un  petit,  la  vic- 
toire se  tira  devers  vertu  par  desprisement  de  tout  vice  ; 
et  esleva  vertu  sa  bannière  en  haut,  sous  laquelle  tous 
courages  en  un  accort  prononcèrent  entretenement  d'hon- 
neur estre  avecques  eux,  vouloir  vivre  et  mourir  en  titre 
de  bien  faire  et  non  enfreindre  la  loy  de  noblesse  dont 
de  leurs  pères  tiroient  l'origine.  Et  fut  du  costé  des  Fla- 
mans  principal  esleveur  de  ceste  bannière  ,  messire  Josse 
de  Halewyn',  gentil  chevalier,  souverain  de  Flandres, 

»  Quand  le  cas  estraignoit  au  droit  fort  du  point,  quand  le  moment 
était  venu  de  s'occuper  le  plus  sérieusement  de  mettre  ce  projet  à  exé- 
cution. 

'  Ecrercite  [exercitus],  armée. 

»  Josse  de  Halewyn,  second  fils  de  Jean  de  Halewyn  et  de  Jacque- 
line deGliistelles,  seig-neur  dePiennes,  de  Buggenhout  et  de  Basserode, 

dont  tous  les  autres  l'ensuivyrent,  et  du  costé  des  Picards 
aussi,  messire  Philippe  de  la  Viefville  ',  Donc  tous  les  au- 
tres de  sa  nation  eussent  eu  honte  d'y  contredire,  jà-soit-il 
que  moult  en  j  avoit  de  meilleurs  de  luy,  plus  sages  et 
de  plus  grand  estât  %  et  à  qui  le  parler  eust  esté  mieux 
assis,  et  ne  s'en  fust  toutesvoies  riens  moins  fait,  ne  moins 
dit.  Mais  luy,  non  le  tout  plus  sage  du  pays,  héoit  par 
une  arrogance  d'embler  cestuy  mot  à  tous  les  grands  qui 
là  estoient,  et  le  proférer  premier  :  par  quoy,  quant  il  fut 
dit,  il  demeura  dit,  fust  fol,  fust  sage,  n'y  accomptoit 
riens,  et  les  autres  qui  en  rirent,  l'ensiévirent.  Pareille- 
ment firent  ceux  de  Haynaut,  qui,  en  honneur  et  bien 
faire,  envis  se  trouvoient  recréans,  mais  aigres  costumiè- 
rement  en  haut  emprendre,  comme  nuls  de  leurs  voisins. 
Et  par  ainsi  tous  ceux  qui  avoient  voué  autresfois,  recon- 
firmèrent leurs  vœux  par  nouvelle  promesse  à  l'entrete- 
nir, toutes  les  fois  que  besoin  seroit,  avec  leur  prince, 
lequel  vouloient  accompagner,  et  ne  luy  faudroient  sinon 
par  mort. 

CHAPITRE  LVIL 

Comment  le  duc,  empesclié  à  faire  son  voyage  par  discorde  entre  luy 
et  son  fils,  envoya  devers  son  dit  fils  le  bastard  de  Bourg-ongne. 

De  ceste  response  se  trouva  moult  aise  le  duc,  et  l'im- 
prima fort  en  cœur  ;  et  faisant  fondement  sur  le  nouvel 
repromettre ,  disposa  du  surplus   par  diligence  afin  de 

souverain  bailli  de  Flandre,  mort  en  1472.  Il  avait  épousé  Jeanne  de 
Commines. 

'  Philippe  de  Viefville ,  gouverneur  d'Artois,  mort  avant  1484.  11 
avait  épousé  Isabeau,  bâtarde  de  Brabant. 

'  De  plus  grosse  maison  [ras.  d'Arras.) 

venir  à  l'effet.  Or,  entre  tous  autres  affaires  du  monde 
que  pou  voit  avoir,  et  lesquels,  aucuns  plus,  autres  moins, 
pouvoient  donner  empeschement  ici  ou  rompture  ,  ne 
estoit  que  un  seul,  et  lequel  pour  le  poix  de  luy  et  pour 
la  difficulté  qui  y  gisoit,  ne  or,  ne  clievance,  ne  pouvoir 
de  gens,  ne  bon  vouloir,  tout  ne  pouvoit  servir  riens,  ne 
profiter  au  parfait  de  ce  voyage ,  que  premièrement 
cestuy  ne  fust  vuydié,  C'estoit  que  le  comte  de  Charolois 
venist  vers  son  père  et  le  contentast  en  son  courroux,  et 
que  le  duc  le  reçust  en  sa  grâce  comme  son  bon  fils ,  et 
se  remist  en  la  paix  de  sa  conscience  touchant  celuy  af- 
faire. Car,  comme  il  ne  pouvoit  partir  de  ses  pays  de  par 
deçà  sans  contenter  ses  subgects  et  les  pourvoir  de  bon 
gouverneur,  ne  pouvoit  faire  fondement  sur  riens  aussi 
sinon  tout  en  vain,  sans  vuydier  de  ceste  discorde.  Et  à 
ce  furent  enclins  tous  preud'hommes ,  tous  nobles  cheva- 
liers et  escuyers  qui  en  mouroient  d'annuy,  et  ne  dési- 
roient  fors  que  la  paix  s'en  fist ,  tant  pour  un  que  pour 
autre,  tant  pour  plusieurs  regards  qu'avoient,  qui  eatoient 
contraires  et  dommageables  à  tous  les  deux,  comme  pour 
la  nécessité  des  divers  pays  auxquels  pour  les  g-arder  de 
la  gueule  du  loup,  il  falloit  pourvoir.  La  duchesse  de 
Bourbon  y  labouroit,  qui  point  n'en  estoit  oye,  pareille- 
ment seigneurs  et  plusieurs  nobles,  et  tout  en  vain.  La 
clergie  et  les  dévotes  personnes  s'y  employèrent,  et  n'y 
firent  œuvre  aucune  ;  et  les  villes  et  les  bons  subjects  par 
multitude  en  supplièrent,  dont  la  seule  compassion  que 
le  duc  avoit  de  eux,  luy  commovoit  le  courage.  Or  y 
avoit  un  grand  danger  ici,  et  de  compassion  digne  entre 
le  père  et  le  fils,  et  qui  bien  en  sauroit  ou  voudroit  escru- 
tiner  le  fons  en  son  vray  vif,  de  légier  pourroit  cheoir  en 
mauvais  jugement  de  l'un  contre  l'autre,  et  d'en  mettre 

le  tort  là  où  point  n'auroit  de  coulpe;  car,  à  oyr  conter 
le  différent  entre  le  père  et  le  fils,  et  comment  ils  estoient 
en  courage  non  d'un  assentement,  il  sembleroit  que  le  comte 
en  eust  le  tort  devers  luy,  et  que  en  son  mesprendre  seroit 
cause  du  courroux  de  son  père  justement  fondé  ;  et  à  l'autre 
lez,  qui  reg-arderoit  les  causes  et  les  actions  que  avoit  le 
comte,  et  lesquelles  luy  estoient  matière  de  douleur  et 
d'annuy,  il  sembleroit  que  le  père  n'eust  cause  de  rig'ueur 
envers  son  fils,  ne  par  quoy  paix  ne  s'y  trouvast  légière. 
Car,  à  dire  vray,  le  fils  ne  se  monstroit  en  riens  désobéis- 
sant au  père,  ne  en  riens  emprenant  sur  luy  par  hauteur; 
mais  seulement  se  doloit  d'aucunes  personnes  d'entour  de 
luy,  et  lesquels  le  duc  son  père  portoit  et  soustenoit  contre 
luy,  et  en  ruyne  mesme,  ce  disoit,  d'ambedeux  leurs  per- 
sonnes ;  et  se  doloit  et  complaignoit  à  Dieu  et  au  monde 
du  meschief  que  ces  gens-ci  luy  brassoient  et  préparoient 
par  longs  couverts  traits;  et  que  luy,  qui  estoit  père,  un 
sage  glorieux  vieillart,  s'en  laissoit  mener  et  abuser  ainsi, 
en  ruyne  de  son  propre  enfant.  Et  par  ainsi,  à  prendre 
la  querelle  de  ce  comte  en  son  droit  vif  sourgeon,  là  où  ne 
se  trouve  rébellion,  ne  insurrection  contre  son  père,  ne 
œuvre  de  fait,  ne  violent  exploit,  fors  doléances  et  re- 
monstrances  pitoyables  pour  informer  son  père  de  vérité, 
point  n'en  devroit  estre  mis  le  blasme  de  la  discorde  devers 
le  fils  qui  en  rien  ne  desvouloit'  à  son  père,  fors  en  ce 
qu'il  vouloit  parer  et  justifier  ceux  sur  lesquels  il  mettoit 
charge  ;  et  le  père  à  l'autre  lez,  comme  son  fils  se  maintint 
roide  et  aigre  en  l'accusation  de  cestes  gens,  et  qu'il  con- 
sidéroit  qu'il  les  héoit  et  tendoit  à  [les]  destruire  et  les  en- 
châsser d'emprès  luy,  luy  pareillement,  non  soy  veuillant 

*  Besvouloir,  vouloir  le  contraire,  s'opposer. 

soubmettre  à  l'appétit  de  son  fils,  ne  soy  déporter  de  ses 
vieux  serviteurs  non  attaints  en  faute,  les  para  et  porta 
encontre  son  fils,  non  acoustant  à  sa  doléance.  Et  ainsy  le 
père  avoit  le  droit  paternel  devers  luy  et  la  hauteur  de 
se  pouvoir  couroucier  encontre  son  fils,  pour  légièrement 
croire  et  donner  à  charge  aux  gens  ;  et  le  fils  avoit  le  droit 
de  pitié  devers  luy,  qui  soy  voyant  en  branle  et  en  me- 
nace de  grands  divers  dangers  évidents ,  et  de  quoy  ne 
pou  voit  estre  ne  oy,  ne  cru,  dont  constraint  par  amertume 
de  cœur,  s'en  alla  complaindre  au  peuple  de  son  père,  afin 
de  l'advertir  de  la  piteuse  cause  et  querelle  qu'il  avoit 
et  en  quoy  il  requéroit  ascoutance  :  sique  pour  donner 
clarté  du  cas,  n'y  avoit  point  tant  matière  de  merveil- 
lance  entre  le  père  et  le  fils  justement  causée,  comme  il  [y] 
avoit  traverse  de  malheur  entre  les  deux,  pour  ambedeux 
faire  perdre  ;  car  cuidoit  et  maintenoit  chacun  avoir  le 
bon  droit  devers  luy. 

Le  père  toutesfois,  après  tous  regards,  souffrit  aller 
•vers  son  fils  le  bastart  de  Bourgongne,  son  naturel, 
qui  rien  n'y  fit,  le  seigneur  d'Auxy  pareillement,  un 
autre  après,  maistre  Anthoine  Haneron,  protonotaire , 
qui  tous  y  battirent  vent  et  ne  purent  trouver  voyes, 
ne  manières  de  le  faire  venir  devers  le  duc ,  pour  cause 
de  ceux  dont  il  se  doloit  et  dont  il  avoit  en  propos 
de  faire  sa  doléance  publiquement  devant  les  estats  des 
pays  de  son  père,  pour  cause  du  tort  qu'ils  luy  tenoient 
et  des  fins  à  quoy  ils  béoient,  et  longuement  avoient 
taschié ,  ce  disoit ,  et  de  quoy  Dieu  et  homme  dévoient 
avoir  horreur.  Sy  en  retourna  chacun  sans  rien  faire  ; 
et  par  l'indisposition  des  choses  qui  se  continuèrent  en 
dur,  laissèrent  ce  qui  leur  estoit  impossible  de  le  com- 
muer en  autre  ploy.  Et  convint  faire  les  nopces  du   duc 

de  Guéries  et  de  Catherine  de  Bourbon,  sans  comte  et 
comtesse. 

CHAPITRE   LVIII. 


Comment  le  duc  de  Guéries  procéda  en  mariage  avecques 
madamoiselle  Catherine  de  Bourbon. 


Par  un  dimanche  doncques ,  xix''  de  décembre ,  le  duc 
de  Guéries  procéda  en  mariage  avec  madamoiselle  Cathe- 
rine de  Bourbon ,  niepce  du  duc  ;  et  en  furent  faites 
les  nopces  moyennement  solempnelles,  parce  que  le  comte 
de  Charolois  et  la  comtesse  en  estoient  absens ,  qui  cause 
dévoient  estre  de  plus  grand  feste.  Car,  quelque  nopce 
qu'il  y  eust ,  le  duc  avoit  le  cœur  triste  en  son  fils ,  soy 
mésusant,  ce  luy  sembloit;  et  la  duchesse  de  Bourbon  non 
moins,  pour  fils  et  pour  fille,  dont  ne  voyoit  moyen  de  les 
réduire ,  voire  le  comte  son  beau-fils  et  nepveu  ;  car  de  sa 
fille  la  comtesse  savoit  bien  qu'elle  en  mourroit  d'annuy. 
ïoutesvoies,  après  disner  on  y  fit  joustes  belles  et  riches, 
mais  non  pas  de  tel  bruit  qu'elles  eussent  esté,  le  comte 
présent.  Des  manières  de  leurs  estats  et  de  leur  som])- 
tueux  disner ,  de  leur  riche  arroy  et  parement  de  corps, 
n'est  besoin  à  faire  conte,  parce  que  chacun  peut  imagi- 
ner en  soy  quelle  chose  peut  duire  à  telles  hautes  gens 
sans  reprise,  quand  les  petits  souvent,  par  la  richesse 
qu'ils  ont  abondante,  se  boutent  en  excès  par  outrage  ',  et 
font  plus  beaucoup  qu'à  leur  appartenir ,  et  telles  gens 
comme  icy  moins  qu'à  leur  pouvoir  et  devoir.  Et  certes , 
n'y  avoit  riens  qu'à  point  et  à  mesure ,  et  que  Testât  de 

'  Par  outrage,  avec  exagération,  sans  mesure. 

leur  venir  ne  portast  bien  chose  plus  magnifique.  Le  duc 
mena  la  dame  de  nopce  à  l'église  à  nue  teste  ;  et  en  pa- 
reil estât  la  ramena  jusqu'à  seoir  à  table ,  vestue  de  draps 
d'or  moult  ricîies ,  et  liiy  de  noir  velours.  Et  portoit 
en  teste,  tout  celuy  jour ,  une  barrette  de  velours  noir 
toute  semée  pleines  de  larmes  et  de  gros  perles  les  plus 
beaux  de  la  terre.  Et  jugeoient  aucuns  qu'en  ce  avoit  mys- 
tère, et  que  non-seulement  il  les  avoit  fait  faire  par  joli- 
veté,  mais  à  entendement  tout  semblable  à  son  cœur.  Et 
portoit  les  larmes  en  cbief ,  comme  si  dire  vouloit  que  le 
chief  de  sa  joye ,  qui  devoit  estre  son  seul  unique  fils,  luy 
surfondoit  et  faisoit  pleuvoir  sur  luy  des  larmes  de  méren- 
colie,  par  non  soy  rendre  à  sa  grâce,  qui  plus  l'aimoit 
que  soy-mesme  et  le  désiroit  voir  et  avoir  emprès  luy, 
pour  le  solas  de  sa  vie ,  plus  encore  maintenant  qu'onc- 
ques,  pour  cause  de  son  voyage,  et  que  les  affaires  de  ses 
pays  portoient  ainsi  que,  sans  l'amour  et  l'union  entre  eux 
deux,  tout  demouroit  et  pendoit  en  branle  de  meschief 
futur.  Et  estoit  vray,  jà-soit-ce  toutesvoies  que  je  n'im- 
pute nulle  offense,  ne  rébellion  au  noble  fils,  dont  en  la 
terre  n'avoit  prince  plus  à  recorder  en  mœurs  et  vertus  ; 
mais  je  l'impute  aux  mauvais  hommes ,  indigues  person- 
nes, gens  arrogans  et  présumptueux  qui  tendent  et  béent 
à  gouvernement  outre  leur  appartenir ,  et  attirent  par 
flatterie  peu  à  peu  les  cœurs  des  princes  devers  eux ,  et 
eux  vicieux  et  de  meschant  lieu ,  enveniment  par  conseil 
et  par  mauvais  aguet  leur  noble  nature  et  la  font  bes- 
tourner  à  la  voye  perverse ,  parce  que  de  noble  condi- 
tion mesme  n'ont  agoustance.  Sy  me  donne  merveilles 
comment  homme  vicieux  se  ose  ingérer,  ne  soy  présumer 
d'entrer  en  gouvernement  de  prince,  ne  en  privaulté  avec- 
ques  luy,  sinon  que  sciemment  il  délibère  et  propose  de 

le  faire  desnoblir  et  de  le  destituer  d'honneur  et  de  bon  los. 
Car  fait  à  croire  que,  qui  gouverne,  il  conseille,  et  qui  con- 
seille, il  boute  et  mène  à  effet.  Et  comme  nul  ne  conseille 
que  du  mesme  qu'il  porte  en  cœur  et  en  boiste,  et  [comme] 
ce  qu'il  porte  est  mauvais  et  vicieux,  contraire  à  Dieu  et 
dommageable  au  monde,  s'ensieut  doncques  que  le  prince 
conseillié  d'un  homme  convoiteux  se  déclarera  à  convoi- 
tise, d'un  homme  dissolu,  à  dissolution  scandaleuse,  d'un 
homme  menteur,  à  périlleuse  mensonge.  Brief ,  de  quel 
vice  et  vile  tasche  que  sera  son  prochain  privé  en  qui  il 
croit,  de  tel  affaire  et  manière  de  vivre  devenra,  si 
mesme  ne  se  préavise  et  cong-noisse  le  péril  que  baille 
autorité  donnée  à  celles  gens  Donc  perd  famé  et  bon  los; 
et  la  chose  jDublique  recommandée  en  sa  main,  dont  il 
abuse,  se  perd  par  le  semblable. 

CHAPITRE  LIX. 

Comment,  durant  cestes  nopces,  advinrent  deux  cas  de  fortune  moult 

lamentables. 

Aux  joustes  de  ces  nopces,  l'après-disner,  joustèrent 
plusieurs  hauts  et  grands  barons  pour  grandir  la  feste; 
dont  entre  les  autres ,  le  maisné  fîls  du  seigneur  de  Croy 
fut  l'un,  nommé  Jehan',  à  quiavint  une  douloureuse  aven- 
ture et  de  mauvais  auspice.  C'estoit  que  un  grand  noble 
homme,  seul  fils  héritier  de  David  de  Fremessent",  qui  le 
servoit  de  la  lance,  fut  tué  en  courant  par  les  rues;  et  luy 

'Jean  de  Croy,  comte  de  Chimay,  dit  le  comte  a  la  hoiczette.  Il  était 
chevalier  de  la  Toison  d'or  et  épousa  Marie  de  Lalaing-. 

*  Monstrelet  cite  le  sire  de  Fremessent  dans  plusieurs  passages  de 
sa  chronique.  [Voy.  édition  de  M.  Douët  d'Arcq,  t.  IV,  p.  395;  t.  V, 
pp.  245,  246,  315.) 

faussa  -  on  la  teste  tout  outre  d'une  lance  ,  parce  qu'il 
l'avoit  nue.  Dont  grandes  plaintes  furent  faites  à  tous  lez, 
et  en  tourna  la  feste  à  chacun  en  tristesse  et  en  matte 
cliière.  Cestuy  Jehan  de  Fremessent  tué  estoit  nourriture 
de  jeusne  enfant  du  seigneur  de  Croy,  qui  moult  amère- 
ment le  prit  à  annuy,  et  estoit  attendant  d'estre  héritier 
de  cinq  ou  six  mille  francs  de  rente  dedens  la  comté 
d'Artois.  Avoit  eu  bel  commencement  d'homme  vaillant 
et  tout  adonné  à  la  guerre  ;  mais  [fut]  de  telle  triste  yssue 
comme  vous  oez  et  de  courte  fortune,  par  quoy  il  en  con- 
vient faire  courte  mention  et  venir  cheoir  arrière  sur  un 
autre  douloureux  cas  qui  advint,  comme  il  me  fut  dit,  à 
cause  de  ces  nopces.  C'estoit  que  environ  dix  ou  douze 
chevaliers  venans  par  mer  du  pays  de  Guéries  pour  estre 
aux  nopces  de  leur  jeusne  seigneur ,  sicomme  venoient 
devant  le  port  de  l'Escluse,  leur  bateau  et  eux  tous  qui  es- 
toient  dedans,  périllèrent  et  furent  noyés.  Dont  telle  cla- 
meur et  pité  furent  menés  à  Bruges,  que  tout  cœur  s'en 
mortifioit  de  l'aventure.  Et  ne  savoit-on  quelle  interpréta- 
tion faire  des  deux  fortunes,  dont  oncques  à  peine  nuls  si 
malheureux  [cas]  n'ad vinrent  tout  à  un  coup  en  unes  nopces 
de  prince.  Toutesvoies  convenoit  tout  prendre  en  gré  et 
s'attendre  à  Dieu  du  surplus ,  là  où  la  soubmission  à  son 
plaisir  est  cause  de  joyeuse  fin,  souvent  tirée  de  commen- 
cement felle. 

Envers  ce  temps  mourut  dame  Marie  de  Guéries,  sœur 
à  celuy  qui  maintenant  s'estoit  maryé,  royne  d'Escoce ,  et 
laquelle  avoit  esté  maryée,  en  la  maison  du  duc  son  oncle, 
au  roy  d'Escoce,  celuy  qui  portoit  le  feu  au  visag-e,  et  qui 
après  fut  tué  en  un  son  siège  d'un  esclat  d'un  canon 
rompu'. 

'  Jacques  II,  mort  au  siège  de  Roxburgh,  en  1460. 

Ainsi  à  tous  lez  vinrent  nouvelles  de  mort  aux  nopces 
de  ce  jeusne  prince ,  dont  le  mystère  sembloit  estre  es- 
trange.  Comme  doncques  on  fut  quite  de  ces  nopces,  et  que 
l'ensonniance  '  en  estoit  passée ,  tout  le  dur  et  le  grand  y 
restoit  à  faire  :  c'estoit  qu'après  tant  de  murmures  qui 
voloient  par  pays ,  que  le  duc  feroit  ceci  et  cela  en  con- 
traire de  son  fils,  que  ceste  paix  et  union  fust  trouvée  entre 
les  deux,  eh  congratulation  des  pays  et  bonnes  villes  qui 
toutes  s'en  desconfortoient.  Car  disoient  aucuns  que  le  duc 
les  devoit  mettre  en  la  main  du  roy,  à  qui  ne  quéroient 
riens  avoir  affaire,  car  en  avoient  si  mauvais  exemple  et 
si  estrange  recort  d'ailleurs,  que  pour  mort  porter  ne 
l'eussent  souffert.  Autres  disoient  que  messire  Jehan  de 
Croy  devoit  demourer  gouverneur  par  deçà,  et  à  qui  ar- 
rière ne  quéroient  estre  subgects,  pour  ce  que  point  n'es- 
toit  homme  de  lieu  condigne  à  celuy  estât,  et  que  le  duc 
avoit  un  fils  son  héritier,  prince  de  vertu  et  de  haut  los, 
et  lequel  ne  devroit  demourer  vagabond ,  alors  que  un 
autre  son  moindre  et  son  tout  subgect  emporteroit  auto- 
rité sur  luy,  Sy  s'en  fussent  plustost  fait  crucifier,  ce  di- 
soient, premier  que  le  souffrir^  jà-soit-ce  qu'en  vérité 
oncques  n'en  fut  riens  en  effet  ;  et  n'estoient  que  adevine- 
mens  qui  se  faisoient  des  choses ,  là  où  oncques  n'y  avoit 
eu  pensée ,  comme  mesmes  le  duc  le  dit  depuis  en  public- 
que  devant  les  estats  de  ses  pays ,  dont  le  conte  se  fera  en 
son  lieu. 


'  L'ensonniance,  l'occupation. 

~  Premier  que  le  souffrir^  plutôt  que  de  le  souffrir. 

CHAPITRE   LX. 

Comment  le  duc  ne  cessa  oncques  de  solliciter  de  faire  son  voyage,  et 
de  fait  s'estoit  transporté  jusques  sur  la  Dunoe  pour  trouver  l'em- 
pereur. 

Je  me  recorde  maintenant,  par  les  diverses  inter- 
valles que  je  vois  ici ,  et  me  ramembre  d'un  conte  qui 
en  l'an  liv  fut  fait  au  seigneur  de  Viteaux',  frère  au 
prince  d'Orenge,  touchant  le  voyage  sur  les  Turcs  que 
le  duc  avoit  empris  à  faire  par  vœu,  et  lequel  à  ceste 
cause,  comme  avez  ouy,  s'en  estoit  allé  emblement  vers 
l'empereur  s'il  l'eust  pu  attaindre  ;  mais  nennil,  car  ne  le 
vouloit.  Et  par  ainsi  le  convint  retourner  en  faute  et  sans 
exploit  faire,  là  où  il  tendoit.  Sy  avint  que  le  seigneur  de 
Viteaux,  grand  à  enfoncer  les  choses  avenir  et  les  faire 
invesdguer  par  astrologue,  dont  il  avoit  emprès  luy  à 
celle  heure  un  homme  très-expert,  et  venu  en  devise 
avecques  luy  de  ceste  matière ,  luy  interrogea  par  estroit 
secret  quelle  chose  il  trouvoit  de  cestuy  voyage  que  le 
duc  avoit  empris,  ne  quelle  fin  il  y  espéroit;  car  désiroit 
fort  à  en  savoir  le  vray,  afin  de  soy  pourvoir  et  préaviser 
sur  ce,  selon  l'exigence  du  cas.  Donc,  ledit  cognoisseur  des 
secrets ,  voyant  l'estroite  interrogation  du  seigneur,  et 
que  seul  estoit  en  son  privé  avec  un  sien  fils  aisné,  cheva- 
lier, nommé  messire  Charles",  luy  alla  révéler  ce  que  sa- 
voit.  Et  commençant  son  conte,  dit  ainsi  :  «  Je  trouve 
«  que  qui  voudroit  aller  quérir  une  pierre  au  fond  de  la 

'  Jean  de  Chàlon,  seigneur  de  Viteaux.  Il  épousa  successivement 
Jeanne  de  la  Trémouilleet  Marie  d'Enghien. 
-  Charles  de  Cliâlon,  plus  tard  comte  de  Joign3^ 

«  parfonde  mer,  en  une  roclie,  on  la  tireroit  dehors  aussi 
«  facilement  et  à  si  peu  de  peine,  comme  on  pourra  me- 
«  ner,  ne  traire  ce  prince  dont  la  question  est,  en  cestuy 
«  voyage.  Et  toutesvoies  sy  ira-il  enfin  et  y  exploitera 
«  glorieusement;  et  n'est  empeschement  qui  l'en  sauroit 
«  rompre,  mais  grand  temps  passera  premier.  »  Ce  conte 
ici  me  fut  fait  par  iceluy  qui  présent  y  estoit,  messire 
Charlons  de  Chùlons,  et  lequel  le  me  conta  par  mystère  de 
ce  que  vu  avoit  avenir  en  ensievant  le  dire  de  cest  homme, 
et  en  quoy  mesme  je  me  rendis  d'accort  avecq  luy,  disant 
que  la  parole  tenoit  du  Yraj  et  d'apparence  beaucoup  de 
pouvoir  avenir  ainsi.  Et  moy  présentement ,  comme  je 
escrivoye  et  considéroye  la  difficulté  de  la  matière  que  je 
manyoie  (c'estoit  la  discorde  entre  le  père  et  le  fils,  et  la- 
quelle je  veoj^e  pouvoir  estre  cause  toute  xiarraine  de 
rompre  ce  voyage),  rejettai  mon  œil  sur  ce  conte  à  moi 
fait  et  longuement  porté,  et  allay  reconcueillir  tous  les 
empeschemens  entrevenus  en  ce  voyag'e  depuis  l'an  des 
vœux,  et  que  le  prince  vouant  se  transporta  jusques  sur 
la  Dunoe  à  intention  de  ne  jamais  retourner  jusques  il 
auroit  assayé  son  aventure  sur  le  tyran  turc ,  là  où  la 
froidesse  de  l'empereur,  qui  l'avoit  mandé  toutesvoies  par 
ses  lettres  et  requis  de  venir  devers  luy  pour  ceste  cause, 
fut  cause  que  le  duc  retourna  sans  exploit.  Et  disoit-on 
lors  que  non  ohstant  ce  mand  au  duc  qui  ardoit  en  cecy,  et 
que  l'empereur  le  savoit  venu  devers  luy  à  parfaite  inten- 
tion de  tirer  avant,  sy  luy  touclioit  son  propre  privé  af- 
faire encore  plus  près  que  celuy  de  la  foy  dont  il  est  sou- 
verain avoué  et  le  premier  en  sainte  Eglise.  Doncques 
vez-ci  le  premier  empeschement  qui  a  donné  la  première 
rompture ,  à  la  honte  et  charge  des  rompeurs  et  à  la 
grand  gloire  et  mérite  de  celuy  qui  actuellement  et  en 


DE  CHASTELLAIN.  453 

personne  s'y  est  transporté,  mais  n'a  trouvé  assistance.  Re- 
tourné doncques  en  ses  pays,  dolent  de  la  faute',  et  qui 
non  moins  pour  tant  désista  de  procurer  tousjours  l'avan- 
cement de  ce  voyag-e  et  que  la  foy  fust  défendue,  fit  con- 
stituer journée  à  Francquefort  et  ailleurs  pour  faire  con- 
venir les  esliseurs  \  là  où  envoya  solennelles  gens,  prélats 
et  notables  chevaliers,  pour  donner  à  cognoistre  publique- 
ment la  stabilité  de  son  propos,  l'uniformité  de  son  vœu 
et  de  son  offrir,  en  quoy  ne  se  muoit,  ne  ne  changeroit 
jamais,  pour  mort,  ne  pour  vie;  et  d'abondant  renvoya 
devers  l'empereur  et  devers  le  roy  de  Polaine'  pour  les 
susciter  tousjours  et  solliciter  de  ceci.  Mais  guerres  et  tri- 
bulations entrevinrent  de  nouvel  entre  les  princes  de  l'em- 
pire, entre  l'empereur  et  le  roy  de  Honguerie,  entre  les 
ducs  d'Austrice  et  de  Bavière;  et  tellement  que,  par  le 
pourchas  de  l'ennemi*  qui  tout  ceci  brassoit,  la  rompture 
seconde  arrière  mouvoit  des  princes  de  l'empire,  qui  en- 
tentifs  à  leur  propre  privé  fait  et  à  leurs  particulières  ques- 
tions, ne  vouloient  monstrer  loisir,  ce  sembloit,  de  pouvoir 
entendre  ailleurs,  quand  mesmes  le  chef  de  eux  (l'empe- 
reur) estoit  cause  principale  de  leur  division,  comme  on 
disoit,  et  tout  par  convoitise.  Et  non  obstant  que  ce  duc 
encore  ne  cessast  pour  tant  de  solliciter  tousjours  ceste 
matière  et  d'envoyer  devers  le  Saint-Père  afin  de  mettre 
appaisement  entre  les  princes  impériaux,  et  qu'avecques 
le  roy  d'Aragon  Alphonse  il  avoit  confédération  pour  ceci 
(et  en  avoit  obtenu  le  congé'  et  l'agrément  du  roy  Charles, 

'  De  la  faute,  c'est-à-dire  de  ce  que  son  projet  n'avait  pu  s'accom- 
plir. 

*  Êliseurs,  les  électeurs  de  l'empire. 

*  Pologne. 

*  L'ennemi,  le  démon. 

*  Le  congé,  la  permission. 

TOM.    IV.  29 

et  de  lever  en  son  royaume  ceux  qui  le  voudroient  sievir), 
toutesvoies  encore  une  autre  tierce  fois  vint  l'empesche- 
ment  le  plus  grand  de  tous.  Et  vint  Loys,  dauphin  de 
Viennois,  aisné  fils  du  roy  Charles,  soy  retraire  en  la 
maison  du  duc,  à  cause  de  qui  le  roy  férut  indignation 
contre  luy  toute  aguë,  et  devint  tellement  animé  contre 
le  duc  son  beau-frère  et  parent  prochain ,  son  vray  léal 
serviteur  et  amy,  que  durant  l'espace  de  cinq  ans  que 
son  fils  demoura  en  ses  pays,  ne  fut  oncques  heure,  ne 
jour  qu'il  n'attendist  l'assaut  et  la  guerre  et  à  estre  couru 
sus  de  tous  lez  du  monde,  et  que  ledit  roy  Charles  ne 
quist  à  tous  lez  du  monde,  et  en  empire  et  à  l'empereur, 
et  en  Italie  et  en  Angleterre,  et  en  Liège  et  en  Dane- 
marche ,  alliances  et  confédérations  pour  courir  sus  à  ce 
duc,  donnant  à  entendre  beaucoup  de  choses  volontaires. 
Par  quoy,  icestuy  duc,  qui  oncques  n'avoit  appris  de 
s'espou venter  de  menaces,  ne  d'estre  foulé,  ne  envahy  sans 
soy  défendre ,  et  qui  garder  vouloit  son  honneur  et  sa 
cause  et  ses  pays  de  grief,  n'avoit  loisir  d'entendre  à  nulle 
riens  autre,  fors  qu'à  soy-mesme ,  et  de  soy  tenir  fort  et 
pourvu  contre  ses  menaceurs,  dont  la  cause  estoit  injuste. 
Sy  ne  demoura  point  peu  ceci,  mais  l'espace  (ie  cinq  ans. 
Et  non  seulement  le  roy  de  France  fut  l'un  et  le  princi- 
pal de  ceste  rompture,  à  la  cause  dessus  touchièe,  mais  il 
mesme  contrahit  encore  le  roy  de  Honguerie  à  ceste  cor- 
delle,  par  luy  donner  affaire  pour  Luxembourg.  Dont 
merveille  fut  et  est  que  cent  fois  la  guerre  ne  se  com- 
mença par  là,  comme  il  sembloit  qu'on  la  quérust  par 
querelle  foraine,  là  où  le  sens  et  la  patience  du  souffrant 
duc  le  menèrent  au  desseure  de  cecy,  par  la  mort  du  roy 
son  traveilleur,  qui  s'en  repentit  durement  à  son  derrain  ; 
car  avoit  esté  empeschant  de  bonne  œuvre,  ceste-ici  et 

autre,  par  ses  souspeçons  mal  fondées  et  par  avoir  tra- 
versé le  plus  léal  de  ses  parens,  en  volenté  méritoire, 
lorsque  luy-mesme  qui  j  devoit  vacquer,  s'amusoit  à  pri- 
vée querelle  par  passion  peu  excusable. 

CHAPITRE  LXI. 

Comment  le  roy  prit  les  Liégeois  eu  sauve-garde,  et  comment  le 
pape  les  excommunia  par  bulle  publiquement. 

Après  encore,  quand  ceste  rompture  venue  de  France  a 
eu  son  douloureux  effet,  et  que  le  duc,   pour  emoellir 
encore  sa  cause   envers   Dieu    et   envers  l'honneur   du 
monde,  a  mis  en  son  trosne  g'iorieusement  paisible,  Loys, 
le  loyal  héritier,  luy  a  exhibé  hommage  et  obéissance  le 
premier  du  royaume,  pensant  (ledit  roy)  l'avoir  sien  et  sou  • 
favorable  et  vrayamy  perpétuel,  trouva  tantost  des  choses 
autres,  que  jamais  n'eust  cuidié,  et  qui  luy  donnoient  mé- 
rancolie  en  Paris  par  plusieurs  notes,  et  par  lesquelles  se 
percevoit  bien  que,  comme  léal,  ne  vray  qu'avoit  esté 
envers  autrui,  n'estoit  point  tel  envers  luy,  et  trop  à  tost 
se  faisoit  cognoistre;  mais  puisque  là  on  estoit  venu,  il  en 
convenoit  faire  son  profit,  ce  luy  sembloit,   au   mieux 
qu'on  pourroit.  Promptement  prit  les  Liégeois  en  sauve- 
garde envers  tous  et  contre  tous,  sans  y  spécifier  duc,  ne 
comte,  et  lesquels  ne  tendoient  que  dessous  un  haut  aveu 
faire  dommage  et  grief  à  cestui  duc.  Vez-là  jà  commen- 
cement de  rompture;  car  Liégeois  devinrent  si  fiers  et 
orgueilleux  à  coup,  que  à  leur  évesque,  qui  estoit  neveu 
au  duc ,  n'accomptèrent  un  pois ,  ains  luy  firent  toutes 
les  rébellions  et  les  hautaines  que  pouvoient,  comme  si 
par  icellui  moyen  demandassent  la  guerre ,  en  laquelle 

toutesvoies  le  duc  ne  se  fust  feint,  ne  pour  roy,  ne  pour 
empereur,  qui  porter  les  voulsist,  et  qu'il  ne  les  eust  com- 
battus. Et  s'en  fust  mis  en  devoir,  aussi  tost  que  encontre 
les  Turcs,  si  la  cause  s'y  fust  trouvée.  Mesmes  le  leur 
manda  tous  les  jours  ainsy,  et  pour  plus  les  atanner  '  et 
mener  confus  en  leur  fausse  perverse  erreur  et  mauvaise 
nature,  il  les  fit  sentencier,  excommunier,  charger  et  re- 
grever, par  bulle  publique  denostre  Saint-Père,  et  donner 
commande  de  croisier  sur  eux  comme  sur  les  Infidèles,  et 
comme  sur  peuple  désobéissant  au  saint  siège  aposto- 
lique. Et  à  ce  faire  convoquoit  ledit  nostre  Saint-Père  le 
bras  séculier  en  son  ayde.  De  quoi  Liégeois  si  effréés  que 
oncques  nul  peuple  tant,  proposèrent  à  rompre  l'indoulte 
à  genoux.  Et  firent,  puis  cy,  puis  là,  des  esmeutes  beau- 
coup, mais  en  effet  non  oncques  si  hardis  que  se  missent 
•  aux  champs,  car  sçavoient  de  vray  qu'ils  auroient  la  ba- 
taille, dont  riens  ne  craignoient  tant  que  de  l'avoir  de 
ceste  main.  Et  comme  ceste  rébellion  de  Liège  estoit  un 
retardement  en  son  endroit  du  voyage  entrepris,  et  qu'à 
celle  cause  l'apparence  estoit  grande  que  meschief  de 
guerre  en  adviendroit,  par  quoy  le  duc  en  seroit  rompu 
en  son  emprendre  ailleurs,  toutesvoies  ne  s'en  tint-on  pas 
encore  à  tant  ;  mais  le  président  de  Bourgongne ,  envoyé 
à  Paris  de  la  main  du  duc  en  parlement  et  à  la  requeste 
du  roy,  le  roy  le  fit  prendre  rudement  et  rigoureusement 
traiter,  sans  desserte  et  à  grand  tort  ;  le  fit  mettre  en  la 
conciergerie  du  palais,  comme  un  homme  mesfaiteur  et 
de  nul  estât.  Dont  oncques  puis,  luy  qui  estoit  tendre 
homme  et  non  appris  de  telle  vie,  ne  recouvra  santé,  et  en 
mourut  en  uu  an  après,  dont  ce  fut  dommage'.  Et  disoieut 

'  Ataniier,  tanner,  tourmenter. 

*  Gérard  de  Plaine.  Voyez  ci-dessus,  pp.  221  et  277, 

les  sages  qu'oncques  la  maison  de  Bourgongne  ne  reçut  si 
grand  playe  que  ceste,  par  la  manière  qu  elle  estoit  faite, 
et  que  c'estoit  une  rétribution  bien  estrange  rendue  pour 
bénéfice  reçu,  et  laquelle  le  duc  digéra  au  mieux  que  pou- 
voit,  avecques  maintes  autres.  Sy  advint  encore  que,  la 
propre  année  que  tant  avoit  fait  de  services  et  d'hon- 
neurs au  roy  Loys,  et  comme  pour  nul  quelconque  acci- 
dent toutesvoies  qui  survenu  fustde  petit  espoir ',. il  n'avoit 
cessé  d'envoyer  vers  le  duc  de  Milan ,  messire  Jelian  de 
Croy  pour  solliciter  tousjours  le  voyage,  et  messire  Simon 
de  Lalaing  arrière  tout  de  nouvel  devers  l'empereur  et 
ailleurs,  monstrant  tousjours  sa  volonté  estre  une  et 
estable  en  un  propos.  A  vint  qu'envers  les  quaresmeaux 
devint  griefvement  malade,  et  si  très-fort  et  longuement 
que  l'espoir  n'y  estoit  jamais  de  son  recouvrer,  et  que  par 
toutes  les  villes  de  ses  pays  en  furent  faites  les  processions 
solempnelles,  les  sermons  et  espéciaux  sacrifices,  comme  si 
le  salut  du  monde  eust  pendu  à  sa  vie.  Sy  demoura  toutes- 
voies  languissant  tousjours  par  l'espace  d'an  et  demi,  et 
que  jamais  homme  n'eust  espéré  son  ressoudre,  sinon  par 
miracle  et  non  autrement  ;  car  nature  n'y  monstroit  nul 
pouvoir  d'elle-mesme.  Mais  luy,  qui  tousjours  avoit  en 
regret  la  grande  ardeur  qu'avoit  bonne  pièce  '  portée  en  la 
matière  de  la  foy,  et  pour  laquelle  il  avoit  fait  tant  de  dili- 
gences et  poursuites,  tant  porté  de  frais  et  de  grans  soins 
que  tout  y  avoit  mis  cœur  et  pouvoir,  enfin  Dieu  le  reco- 
gnut  et  le  prit  à  mercy.  Et  comme  si  faute  eust  commise, 
ce  luy  sembloit,  de  tant  s'estre  retardé  pour  les  humains 
affaires,  luy  prolongea  encore  sa  vie  par  un  surcroist 
de  grâce,  afin  de  mettre  à  effet  sa  bonne  volonté  ;  et  le 

'  •  De  petit  espoir,  de  mauvais  augure. 
*  Bonne  pièce,  depuis  longtemps. 


im  cimoMQUE 

remitsain  et  sauf,  net  de  corps  et  de  membres,  droit  allant, 
bien  estant  à  cheval,  buvant,  mangeant  et  faisant  bonnes 
chières  comme  oncques,  mais  atout  un  aigre  et  continuel 
souvenir  que  celle  grâce,  comme  mesme  le  confessoit, 
luy  estoit  venue  par  miracle  et  par  seule  misérioorde  de 
Dieu,  pour  l'ardente  affection  qu'il  avoit  à  le  servir  encon- 
tre ses  ennemis,  disant  publiquement  que  sans  cela  il 
estoit  impossible  que  jamais  en  fust  relevé  et  qu'il  n'eust 
fait  le  pas'.  Par  quoy  de  là  en  avant  cbaudia'  tant  plus 
fort  ;  et  avec  ce  que  nostre  Saint-Père  tousjours  le  solli- 
cita, l'une  fois  par  bel,  l'autre  fois  assez  aigrement,  sy  y 
envoya-il,  mu  de  propre  estomac,  à  ses  longues  désirées 
fins,  comme  qui  d'ailleurs,  ne  salut,  ne  honneur,  ne 
contentement  de  Dieu  n'attendoit  que  de  là ,  ne  satis- 
faction, ne  à  luy  propre,  ne  au  monde.  Et  voyant  les 
choses  estre  venues  à  extrémité  quasi  entre  les  chrestiens 
et  le  pervers  tyran  turcq,  en  l'an  lxii  et  lxiii  envoya 
au  Saint-Père  l'évesque  de  Tournay,  son  chef  de  con- 
seil, ensemble  messire  Simon  de  Lalaing,  tous  deux 
pleins  de  ceste  matière  devant  tous  vivans  ;  et  leur  donna 
charge  finale  d'obliger  sa  personne,  selon  que  verroient  en 
leur  discrétion  estre  faisable,  lesquels  depuis,  selon  la 
charge  de  luy  acceptée,  et  que  leur  discrétion  portoit, 
l'obligèrent  personnellement  de  soy  trouver  devers  le 
saint  pasteur  et  d'emprendre  avecques  luy  le  voyage 
sans  resoing  et  sans  regret,  non  obstant  tout  affoiblisse- 
ment  de  corps  par  maladie,  grandesse  d'eage  et  de  vieux 
jours,  et  loingtaineté  entre  les  princes  chrestiens,  une  des 
plus  grandes  et  difiîciles  pour  ce  faire. 

Comme  doncques  ceste  maladie  comparable  à  la  mort  a 

'  Qu'il  n'eust  fait  le  jms,  qu'il  ne  fût  trépassé,  qu'il  ne  fût  mort. 
■"  Chaudia,  devint  plus  chaud,  plus  ardent,  plus  zélé. 

esté  cause  aussi  longue  et  grande  de  cestui  retardement, 
et  que  jà  l'espoir  en  estoit  dehors  à  tout  homme  que  cecy 
se  pust  jamais  relever  par  luy,  car  n'y  avoit  apparence, 
et  que  Dieu  néanmoins  y  a  ouvré  depuis  et  l'a  relevé  et 
remis  en  pieds  sains,  atout  le  mesme  vouloir  et  aussi 
aidant,  si  non  plus  qu'oncques  par  avant,  sont  venues 
arrière  autres  difficultés  derraines,  et  les  plus  grandes  de 
toutes  autres.  Et  comme  si  le  diable  eust  envie  de  [annuUer] 
tout  bien  faire  que  cestui  proposoit,  et  ne  quérust  que 
rompre  tousjours  cestui  saint  voyage  par  plus  et  plus  fort 
danger  ,  sont  venues  diverses  malédictions,  à  cause  de 
mauvaises  gens,  en  la  maison  du  duc,  discordes  et  alterca- 
tions entre  luy  et  son  fils ,  haine  formée  mesmes  du  roy 
encontre  le  comte  de  Charolois,  murmures  et  rumeurs 
par  tous  les  pays,  par  toutes  les  bonnes  villes  et  les  sub- 
gets,  lesquels  voyans  l'apprestement  du  duc  pour  partir 
en  son  aller  en  la  croisée,  et  la  grande  difficulté  qui  estoit 
entre  luy  et  son  fils,  par  quoy  ils  demorr oient,  ce  sem- 
bloit,  en  danger  et  en  branle  de  maint  péril,  ont  mesmes 
difficulté  cestui  voyage  ;  et  jugeans  chose  mal  faisable  que 
le  duc  les  laissast  abandonnés  ou  en  autre  main  que  de 
son  fils,  dont  veoient  l'appaisement  fort  dangereux,  pro- 
curoient  aussi  le  partemeut  de  luy  estre  retardé  jusques 
bonne  fin  fust  entre  luy  et  son  fils,  ou  autrement  tout 
iroit  mal,  et  seroit  la  cause  de  son  partement,  cause  aussi 
de  la  ruyne  de  tous  ses  pays,  que  longuement  et  de  tout 
temps  avoit  bien  gouvernés  et  glorieusement  conduits. 

Doncques,  comme  ce  cas-ici  a  esté  trouvé  en  un  point 
plus  difficile  qu'oncques  nul  des  autres,  et  que  y  gisoit  le 
droit  rompe-tout,  et  que  le  diable  s'y  esforçoit  plus  qu'onc- 
ques ailleurs,  je  l'ay  réputé  aussi,  avecques  autres  bien 
clervoyans,  le  derrain  de  toute  rompture,  si  par  mort  non, 

et  par  quel,  s'il  se  peut,  devoit  en  sa  difficulté  l'ennemi  se 
rendre  vaincu.  Et  s'il  demeure  en  sa  rigueur  et  estreinte 
roidesse,  le  duc,  malgré  luy  et  encontre  sa  bonne  sainte 
délibération  et  diligence,  demourera  reculé  et  retardé,  et 
peut-estre  frustré  de  tous  points  de  sa  contendance,  jà- 
soit-ce  que  riens  ne  luy  en  demourera  moins  de  gloire,  ne 
de  mérite;  mais  pourra  estre  cognu  à  tout  le  monde  en 
quels  devoirs  il  s'en  est  mis,  et  comment  il  a  léaument 
poursieuvy  son  vœu,  lorsque  les  fortunes  et  les  mauvais 
hommes  luy  en  ont  rompu  par  maintes  diverses  foys  tout 
l'effet.  Lequel,  si  après  tant  de  dangers  et  de  difficultés 
survenues  et  vaincues,  finablement  et  par  don  de  Dieu  se 
trouvoit  sortissant  à  réale  fin,  je  dis,  comme  pour  ceste 
cause  l'ay  allégué  et  mis  en  conte,  que  le  préavisement  de 
l'homme  du  seigneur  de  Viteaux  auroit  esté  prononcé  à 
grand  mystère,  et  que  ensieuvant  le  contenu  de  sa  parole, 
voirement  aussi  facilement  on  eust  tiré  depuis  une  pierre 
d'une  roche  au  parfond  de  la  mer,  et  tirée  dehors  en  l'air, 
comme  ce  prince-ici  sera  peut-estre  venu  à  chief  de  son 
voyage  entrepris,  là  ou  tant  a  eu  de  romptures,  et  par 
l'envie  du  diable. 

CHAPITRE  LXII. 

Comment  l'acteur  icy  excuse  le  duc  et  descharge  de  son  voyage,  con- 
sidérée l'extrême  diligence  par  luy  à  ce  faite. 

Pour  ce  qu'à  l'heure  de  cestui  chapitre,  escript  par 
moy  le  x''  de  janvier,  l'an  m  iiif  lxiii',  les  matières 
entre  le  duc  et  son  fils  estoient  tant  agues,  tant  diffi- 
ciles et  incompatibles,  que  tout  espoir  de  bien  se  perdoit, 

'  1464  (nouveau  style). 

tant  y  avoit  de  grandes  besongnes,  et  desquelles  se  fera 
mention  cy-après,  pouvoit  estre  qu'à  cause  de  ceste  dia- 
bolique controverse,  sourse  ne  sçay  d'où,  cestui  voyage 
fînablement  se  romproit  pour  le  duc  et  pour  à  jamais,  et 
venroient  à  l'aventure  pestilences  et  guerres  à  cause  de  ce, 
et  se  descouvreroient  de  mauvais  et  faux  personnages, 
f orgies  de  longue  main  et  sans  le  sçu  du  duc;  et  par  tels 
moyens,  iceluy  qui  maintenant  à  l'heure  de  ce  chapitre 
avoit  soixante-sept  ans  accomplis,  pourroit  venir  fînable- 
ment et  à  traite  de  temps  à  impotence  de  corps  ou  à  natu- 
relle mort,  sans  avoir  exécuté  son  haut  noble  propos'.  Sy 
vueil-je  et  ose  tesmoigner,  prononcer  et  mettre  avant  de- 
vant tout  homme,  que  sa  bonne  volenté  et  diligence 
monstrées  tous  les  jours,  luy  seront  et  devront  estre  répu- 
tées pour  effet  lors,  et  que  par  la  cognoissance  qu'on  a  et 
aura  de  son  noble  et  haut  vouloir,  de  sa  fermeté  et  con- 
stance en  tant  de  romptures  et  de  maintes  traverses  où 
oncques  pouvoir,  ne  vouloir,  ne  devoir  n'ont  failli,  ne  suc- 
combé en  variation,  il  en  devra  demorer  en  gloire  perpé- 
tuelle quant  au  monde,  et  en  netteté  si  clère  contre  les 
mal  parlans,  que  nul  venin  de  mauvais  homme  ne  luy 
pourra  donner  lésion.  Car  qui  fait  ce  qu'il  peut,  ne  Dieu, 
ne  homme,  ne  fortune  ne  peuvent  demander  plus  riens'. 

•  Dans  une  lettre  du  23  février  1463  (v.  st.),  Louis  XI  invitait  le  duc 
à  ajourner  son  départ  pour  l'Orient  à  cause  des  affaires  d'Angleterre. 
Philippe,  au  contraire,  exhorta  à  diverses  reprises  Louis  XI  à  prendre 
la  croix.  [Voijez  notamment  le  ms.  5737  (10319*)  à  la  Bibliothèque  im- 
périale de  Paris.) 

*  Depuis  un  grand  nombre  d'années ,  le  duc  de  Bourgogne  avait 
formé  le  dessein  de  conduire  une  croisade  en  Orient,  où  il  espérait 
peut-être  relever  le  trône  impérial  de  Baudouin  de  Constantinople. 
Vof/ez  dans  la  chronique  de  Matthieu  d'Escouchy  (éd.  de  M.  de  Beau- 
court,  II,  p.  224)  le  récit  fort  curieux  d'un  chambellan  du  duc  sur  les 
projets  de  ce  prince. 


462  CHRONIQUE 


CHAPITRE  LXIII. 


Comment  le  duc  envoya  le  bastard  de  Bourgongne  la  seconde  fois 
devers  son  flls  le  comte  de  Charolois. 


Venir  faut  doncques  à  ceste  paix  entre  père  et  fils,  là 
où  chacun  béoit  et  avoit  regard,  et  par  qui  discorde 
chacun  avoit  les  oreilles  longues  et  pendans  en  tristeur 
sans  courage,  sans  que  des  moyens  et  principes  de  cecy 
il  convenoit  dissimuler  et  en  peu  parler,  pour  cause.  Tou- 
tesvoies,  par  les  dangers  qu'on  veoit  apparens,  que  ceste 
haute  glorieuse  maison  de  Bourgongne  ne  succombast 
laidement  en  diminution,  comme  on  y  veoit  à  tous  lez 
subtilement  tirer  et  comme  apperra  cy-après,  tout  le 
monde  povre  ou  riche  désiroit  cestui  rappaisement  et  que 
l'union  y  fust  trouvée,  sachant  de  vray  que,  quand  l'union 
y  seroit  mise,  nulle  machination  d'homme,  ne  nulle  fausse 
subtile  voie  trouvée,  ne  forgiée,  n'y  auroient  lieu,  et  n'y 
auroit  ne  dent,  ne  gueule  qui  y  oseroit  mordre,  ne  qui  y 
sçust,  ne  qui  y  pust  prendre  riens  de  son  avantage.  Et 
pour  tant  désiroit  chacun  que  les  deux  se  trouvassent  en- 
semble, et  qu'après  hardiement  le  voyage  se  fist  au  nom 
de  Dieu,  sans  y  mettre  différent.  Sy  y  ralla  la  seconde  fois 
le  bastard  de  Bourgongne,  auquel  le  comte  respondit  fîna- 
blement  que  point  ne  se  vouloit  trouver  en  lieu  où  estoient 
ceux  qui  avoient  conspiré  et  consi^iroient  en  sa  mort,  et 
en  nomma  aucuns  ;  car  aimoit  la  seureté  de  sa  personne, 
ce  dit ,  devant  le  profit  qui  luy  pourroit  venir  d'une  folle 
et  légière  acquiescence.  Toutesvoies,  tant  le  pressa  ledit 
son  frère  bastard  qu'il  s'en  vint  jusques  à  Berg-sur-le- 

Soom'  et  passa  la  mer.  Et  là  vint  devers  liiy  la  duchesse 
sa  mère',  qui  morilt  luy  dit  de  nouvelles,  telles  qii'avoit 
apprises,  peut-estre  plus  certaines  les  unes  que  les  autres, 
et  lesquelles  donnoient  peur  à  elle  et  peut-estre  menace 
à  son  fils,  dont  l'effet  oncques  ne  fut,  ne  la  cause  avec- 
ques,  ce  pensé-je,  si  avant  comme  on  donnoit  à  entendre. 
Car  couroit  voix  que  le  duc  disposeroit  de  ses  pays  estran- 
gement  et  les  livreroit  en  main  autre  que  de  son  fils,  par 
aïr  de  ce  que  point  ne  vouloit  venir  devers  luy  et  user  de 
son  conseil.  Par  quoy  le  comte,  qui  volentiers  y  eust  re- 
médié, se  conseilla  sur  ce  avecques  sa  mère  et  autres  pour 
en  faire  au  mieux. 

Or  est  vray  que  les  bonnes  villes  de  Hollande,  par 
commun  accord,  ayant  grand  faveur  à  cestui  comte,  et 
voyans  et  oyans  cestes  estranges  nouvelles  courir,  que  le 
duc  à  son  partement  priveroit  quasi  son  seul  unique  fils, 
vray  héritier  de  ses  pays,  d'autorité  et  de  gouvernement 
sur  iceux,  et  les  laisseroit  désolés  et  à  l'abandon  de  maint 
péril  qui  en  pourroit  ensieuvir  tant  pour  luy  que  pour 
eux,  s'avisèrent  de  faire  unes  lettres  par  commun  aveu, 
addressans  aux  quatre  membres  de  Flandres  pour  prendre 
là  leur  chief .  Et  tendans  à  prendre  en  eux  aide  et  conseil, 
leur  firent  narration  des  estranges  nouvelles  qui  cou- 
roient,  et  comment  le  duc  estoit  apparent  de  partir  pro- 
chainement et  de  laisser  les  pays  de  par  deçà,  ne  savoient 
comment ,  ne  en  quelles  mains ,  attendu  le  courroux 
qu'avoit  envers  son  fils  et  dont  l'indignation  leur  estoit 
dure  et  annuieuse.  Sy  leur  prièrent  qu'en  avancement  de 

'  Berg-op-Zoom. 

*  La  duchesse  de  Bourgogne  vivait  retirée  au  bois  de  Nieppc  «  ainsi 
«  comme  en  dévotion,  sans  porter  liabit  de  religieuse.  »  (Jacques 
Buclercq,  IV,  40.) 

tout  bien  en  ceste  matière,  tant  pour  un  que  pour  autre, 
et  afin  d'aviser  aucun  bon  moyen  dont  le  fruit  redondast 
sur  toutes  les  parties,  ils  voulsissent,  comme  cbiefs  et  mo- 
teurs du  sens  et  du  poix  de  cette  œuvre,  signifier,  prier  et 
mander  à  toutes  les  bonnes  villes  du  pays  de  deçà,  qu'en 
faveur  du  bien  entre  le  père  et  le  fils  et  le  profit  de  tous 
eux,  ils  voulsissent  entendre  et  délibérer  à  prendre  une 
journée,  là  où  tous  deux  ensemble  se  pourr oient  trouver  à 
Bruges,  et  de  là  aller  par  un  commun  accort  eux  ruer  à 
genoux  devant  le  duc  et  luy  prier  qu'en  compassion  de 
tous  ses  bons  et  bumbles  subgects,  il  leur  voulsist  dé- 
clarer avant  son  partement  en  quelle  main,  ne  en  quelle 
gouvernance  il  les  laisseroit,  car  durement  leur  desplaisoit 
ce  que  ils  avoient  entendu  et  oy,  que  indigné  estoit  sur 
son  fils,  par  quoy  commettre  ne  luy  voudroit  en  ses  mains 
nulles  de  ses  seigneuries.  Et  sembloit  aux  Hollandois 
que  par  ce  moyen  on  feroit  parler  le  duc,  et  luy  donne- 
roit-on  matière  pour  aucunement  leur  ouvrir  de  son  cou- 
rage; et  puis  après,  eux  aussy  auroient  matière  d'inter- 
céder vers  luy  pour  grâce  et  clémence  envers  son  fils,  et 
d'estre  moyen  de  bonne  œuvre. 

CHAPITRE  LXIV. 

Comment  le  comte  de  Cliarolois  manda  venir  les  estats  de  tous 
les  pays  en  la  ville  d'Anvers. 

Sur  ces  lettres-icy,  Flamens  conseilliés  conclurent  d'ac- 
quiescer aux  Hollandois  en  leur  requeste,  car  n'y  veoient, 
ne  ne  sentoient  chose  qui  ne  fust  licite  à  faire  et  qui  ne 
compétast  à  l'honneur  de  leur  prince  et  salut.  Sy  envoyè- 
rent, par  çà,  par  là,  en  Brabant  et  en  Haynaut ,  par  les 

bonnes  villes  ,  faisans  narration  des  Hollandois  dont 
avoient  esté  incités  de  cecy  faire  pour  le  bien  des  pays,  et 
prièrent  que  libéralement  on  voulsist  entendre  à  ce  que 
journée  sortist  à  son  effet  en  Bruges  pour  cestui  affaire. 
Sy  furent  les  lettres  agréables  assez  partout,  et  prit-on 
avis  dessus. 

Or  advint  que  pendant  ce  temps  que  le  comte  se  tenoit 
à  Berghes,  avecques  sa  mère  qui  moult  estoit  en  dur  an- 
nuy  que  son  jfils,  comme  luy  sembloit,  seroit  fait  tout 
estrange  des  pays  de  son  père  et  non  cru  d'y  avoir  auto- 
rité, luy  absent,  vinrent  nouvelles  couvertement  au  comte 
et  à  elle  comment  le  duc  devoit  semondre  les  trois  estats 
de  tous  ses  pays  à  estre  à  Bruges  devers  luy  le  ix*=  de 
janvier,  pour  avoir  avis  et  conseil  avecques  eux  sur  le 
discord  d'entre  luy  et  son  fils,  et  au  surplus  aviser  sur 
la  convenableté  de  son  voyage  et  sur  les  dépendances 
d'icelluy  dont  la  provision  seroit  nécessaire.  Certes  de  la- 
quelle chose  alors  quand  le  comte  se  trouva  adverti,  pensa 
en  luy-mesme  et  trouva  en  son  conseil  que  l'anticiper 
seroit  bon  et  utile  pour  luy;  et  sentant  tous  les  pays  estre 
fort  affectés  à  luy  et  non  souffrans  que  jamais  homme 
eust  main  sur  eux  que  le  vray  seul  héritier,  fît  faire  let- 
tres à  force;  et  envoyant  messages  parles  champs,  escrivy 
et  requit  à  tous  les  estats  des  pays,  bonnes  villes  et  au- 
tres, que,  pour  aucuns  grans  affaires  qui  luy  touchoient, 
voulsissent  estre  et  envoyer  leurs  députés  en  la  ville 
d'Anvers  le  iip  jour  de  janvier,  là  où  il  seroit  en  per- 
sonne pour  communiquer  avecques  eux  de  son  affaire ,  et 
ce  leur  prioit  le  plus  instamment  que  pouvoit,  et  qu'en  ce 
n'y  eust  point  de  faute.  Sy  advint  que  ces  lettres  ainsi 
escriptes  par  anticipation  de  temps,  dont  le  duc  ne  savoit 
riens ,  furent  jà  venues  et  reçues  par  les  bonnes  villes  la 

plus  grand  part  ,  aius  que  les  lettres  du  duc  faisant 
mention  de  la  journée  du  ix"  vinssent  à  cognoissance  ; 
et  fut  jà  conclut  sur  la  requeste  des  premières  lettres  du 
comte,  et  en  estoient  en  voie  et  en  chemin  les  députés 
pour  aller  en  Anvers.  Par  quoy,  quand  ces  secondes  let- 
tres vinrent  du  duc  qui  ignoroit  ce  personnage ,  furent 
tous  entrepris  les  gens  des  bonnes  villes.  Et  convint  or- 
donner nouvelles  gens  et  envoyer  après  les  premiers  partis, 
et  leur  donner  charge  de  comparoir  à  deux  journées  afin 
de  satisfaire  à  toutes  les  deux,  et  de  eux  conduire  là  selon 
la  convenableté  du  temps.  Sy  vint  le  cas  en  la  cognois- 
sance du  duc,  comment  sa  journée  mise  au  ix^"  avoit 
esté  anticipée  par  son  fils  de  six  jours,  et  que  les  mesmes 
(ceux  qu'il  avoit  mandés  à  Bruges),  le  comte  son  fils  les 
avoit  anticipés  en  Anvers.  Sy  s'en  courouça  le  duc  aigre- 
ment, disant  :  «  Comment?  Déa!  mon  fils  prend-il  ceste 
«  arrogance  en  luy  de  mander  les  estats  de  mes  pays, 
«  moy  vivant,  que  nul  ne  doit,  ne  ne  peut  faire  que 
«  moy?  Dont  luy  vient  cestuy  orgueil?  Or  çà!  je  ne  diray 
«  point  ce  que  j'en  pense,  mais  j'en  feray  sans  dire  mot 
«  au  gré  de  mon  cœur.  Et  devroient  mes  suhjects  non 
«  avoir  si  tost  obéi.  »  Et  prestement  fit  faire  lettres  de  re- 
chief  à  toutes  les  bonnes  villes,  par  lesquelles  leur  signi- 
fioit ,  comment  se  donnoit  merveilles  de  quoy  son  fils  se 
présumoit  de  mander  les  estats  de  ses  pays,  luy  vivant, 
et  comment  eux,  par  frivoles  et  falourdes  données  à  en- 
tendre par  son  fils,  si  légièrement  condescendoient,  et  sans 
son  sçu,  à  luy  obéir  en  tel  cas,  lequel  son  fils,  quand  il 
venroit  devers  luy  et  se  porteroit  tellement  que  un  bon 
fils  doit  faire  envers  son  père ,  n'auroit  cause  de  se  doloir 
de  luy,  mais  luy  seroit  bon  père  et  seigneur,  et  tel  que 
bon  père  doit  estre  h  son  bon  enfant.  Donc,  comme  il  avoit 

entendu  que  Hollandois  avoient  esté  susciteurs  premiers 
de  ceste  œuvre,  se  donnoit  grand  merveille  '  dont  ce  leur 
mouvoit,  ne  qui  les  avoit  mis  en  telle  présomption  de  ce 
oser  emprendre.  Prioit  pour  tant  et  mandoit  que  qui  parti 
ne  seroit,  ne  se  trouvast  pas  devers  son  fils  en  Anvers,  ou 
qu'on  contremandast  les  envoyés'.  Mais  ce  fut  trop  tard, 

>  Se  donnoit  grand  merveille.,  s'étonnait  fort. 

2  Les  lettres  du  duc  étaient  conçues  en  ces  termes  :  «  Très-chers  et 

«  bien  aimés,  il  est  venu  à  nostre  cognoissance  que  ceulx  de  nos 

«  bonnes  villes  de  nostre  pays  de  Hollande  vous  ont  naguères  escript 

«  et  aux  autres  membres  de  nostre  pays  de  Flandres,  les  advertissans 

«  qu'il  est  expédient,  pour  le  faict  du  gouvernement  de  nos  pays  de 

«  par  deçà,  durant  le  temps  que  serons  absens  en  nostre  voyage  que 

«  entendons  faire  au  plaisir  de  Dieu,  au  secours  et  service  de  la  foy 

«  catholique,  pour  quoy  il  requièrent  à  vous  et  à  ceulx  desdits  autres 

«  membres  de  escrire  aux  autres  bonnes  villes  de  Flandres,  d'Artois  et 

«  autres,  qu'ils  envoyent  leurs  gens  en  ceste  nostre  ville  de  Bruges,  à 

«  certain  jour  auquel  lesdits  de  Hollande  ont  conclu  y  envoyer  leurs 

«  députés  pour  conférer  ensemble  de  ceste  matière.  Nous  avons  aussy 

«  vu  autres  lettres  de  par  nostre  très-cbier  et  très-aimé  fils,  le  comte 

«  de  Charolais,  par  lesquelles  il  mande  à  plusieurs  nos  subjects,  pré- 

«  lats,  nobles  et  autres,  et  vous  aussy,  venir  ou  envoyer  devers  luy, 

«  en  nostre  ville  d'Anvers,  pour  certaines  causes  contenues  en  ses 

«  lettres,  dont  nous  tenons  que,  par  les  lettres  à  vous  adressans  de 

«  par  nostre  dict  fils,  vous  estes  assez  informés  :  pour  quoy  vous 

«  escrivons  et  signifions,  très-chiers  et  bien  aimés,  que,  autant  qu'il 

«  touche  le  premier  point,  nous  nous  donnons  grand  merveille,  d'où 

«  à  ceulx  de  nos  dites  villes  de  Hollande  vienne  cette  présomption 

«  d'eux  assembler  et  vouloir  assembler  nos  subjects,  veu  qu'il  ne  leur 

«  appartient  point  de  le  faire  en  nostre  pays  de  Hollande,  en  Flandres, 

«  ny  ailleurs,  ny  à  vous  aussy,  mais  appartient  à  nous  seul,  comme  à 

«  vostre  prince  et  seigneur,  et  non  autre  ;  semble  aussy  qu'ils  nous 

«  tiennent  moult  simple  ou  ignorant,  s'ils  pensent  que  nous  devons 

«  partir  de  nosdits  pays  sans  y  pourvoir  et  les  laisser  à  l'abandon  ;  et 

«  pour  ce  que,  comme  dit  est,  il  ne  leur  appartient,  ny  à  vous,  entre- 

«  mettre  des  choses  dessus  dites  en  aucune  manière,  et  que,  au  plaisir 

«  de  Dieu,  nous  y  pourvoirons,  nous  vous  mandons  que  vous  vous  dé- 

«  portez  de  ladite  convention  et  de  semblables  faire  entre  vous  et  eulx, 

«  car  nous  ne  vouldrions  souffrir,  ny  tolérer,  comme  par  raison  faire 

«  ne  debvons  ;  et  au  regard  du  mandement  que  vous  faict  nostre  fils, 

«  il  ne  nous  plaist  pas  que  vous  y  allez,  car  quant  il  fera  envers  nous  ce 

car  par  le  sens  des  bons  et  des  notables,  partout  on  pour- 
vit  tellement  en  l'un  et  en  l'autre ,  sans  desplaire ,  ne 
complaire  qu'à  point,  que  quand  ce  venroit  à  la  derraine 
journée  du  neuvième  jour,  on  espéroit  que  le  duc  se  ten- 
roit  content  de  chacun,  et  le  comte  perplex  auroit  esté  oy 
et  reconsolé,  et  peut-estre  servi  aussi  et  profité  grande- 
ment en  sa  cause  par  ce  qui  en  ensieuvroit. 


CHAPITRE  LXV. 

Comment  Liégeois  vinrent  à  Bruges  pour  la  question  d'entre  eux 
et  leur  évesque. 

De  ce  pourpos  me  convient  taire  un  petit  pour  entrela- 
cier  un  chapitre  touchant  Liégeois,  qui  venus  estoient  en 
Bruges  à  jour  assigné,  pour  la  question  d'entre  eux  et 
leur  évesque,  dont  le  duc,  qui  tousjours  ouvroit  de  sens 
et  de  longue  traite,  premier  que  venir  à  extrême  rigueur, 
tendoit  à  vuy dier  par  bon  moyen  et  par  le  plus  sain  bout  ; 
à  quoy  toutesvoies,  par  la  dureté  de  leur  nature,  ne  pou- 
voit  atteindre,  ne  en  tirer  espoir,  sinon  par  voye  de  ri- 
gueur. Et  en  effet,  Liégeois  venus  à  Bruges ,  là  on  leur 
remonstra  le  grand  tort,  la  rébellion,  l'injure  et  le  crime 
de  lèse-majesté  en  leur  seigneur  spirituel  et  temporel,  que 
fait  et  maintenu  avoient  jà  long  temps  contre  luy  et  en  sa 
personne,  en  faisant  insurrection  contre  luy  par  puissance, 
infractions  en  sa  seigneurie  par  volonté  brutale,  répul- 
sion par  menaces  en  son  corps,  sovibstraction  de  ses  rentes 

«  qu'il  doibt,  nous  ferons  devers  luy  comme  bon  père  doit  faire  à  son 
«  nis,  et  n'a  jà  besoing  de  avoir  médiateurs  entre  nous  et  luy. 

«  Escrit  en  nostre  ville  de  Bruges,  le  dernier  jour  du  mois  de  dé- 
«  cembre  l'an  lxui.  ^{Archives  de  Bniges.) 

et  revenus  pécunielles,  sans  luy  laisser  nn  denier.  Avoit 
mis  le  sien  en  douze  mains  séquestres,  par  manière  de 
bail,  dont  vivre  le  convenoit  par  emprunt  et  en  autrui 
merci,  comme  un  prince  de  qui  on  se  jouoit  et  moquoit, 
et  de  qui,  ne  pour  luy,  ne  pour  le  Saint-Père,  ne  pour 
parent,  ne  ami,  ne  pour  droit,  ne  pour  tort,  n'acoutoient, 
ce  sembloit,  ne  n'en  faisoient  poix.  Ains  continuèrent  de 
plus  en  plus  en  leur  faulse  mauvaise  erreur  et  rébellion , 
de  quoi ,  à  brief  dire,  leur  fut  dit  que  le  duc  finablement 
estoit  marrj,  et  que  si  retourner  ne  vouloient  à  recognoistre 
leur  tort  et  de  eux  remettre  à  la  voie  de  raison,  le  duc  dé- 
sormais ne  les  porteroit  plus,  mais  les  y  mettroit  et  les  y 
feroit  venir  par  la  voie  que  longuement  avoient  quise  sur 
luy  à  leur  malbeur  et  maie  santé.  Et  leur  fut  dit  et  re- 
monstré  lors,  et  le  duc  présent  entendoit,  comment  on 
veoit  bien  par  deçà  la  cause  qui  à  ce  les  mouvoit  et  la- 
quelle les  tenoit  en  cest  abus.  Une  sy  estoit,  parce  qu'ils 
se  fondoient  et  tenoient  fiers  du  roy,  lequel  les  avoit  pris 
en  sa  protection  envers  tous  et  contre  tous.  Une  autre  sy 
estoit,  parce  qu'ils  sentoient  le  duc  prochainement  devoir 
partir  des  pays  de  deçà  pour  aller  en  son  voyage  de  la 
croisée,  et  que  de  là  à  l'aventure  ne  retourneroit  jamais; 
sy  avoit  tant  à  faire  maintenant  et  à  penser  et  à  entendre 
ailleurs  touchant  ce  voyage,  que  leur  fait  et  le  fait  de 
leur  évesque  luy  seroit  comme  riens,  et  le  mettroit  désor- 
mais en  non  chaloir.  Ceci  estoit  la  conjecture  qui  estoit 
entre  eux,  et  qui  tenoit  réallement  de  l'effet  aussi.  Et 
pour  ce  leur  fut-elle  remonstrée,  disant  qu'on  la  cognois- 
soit  bien,  mais  qu'en  vain  se  fondoient  dessus,  et  s'en  trou- 
veroient  déçus.  Et  mesme  le  duc,  qui  là  estoit,  prit  la 
parole  et  dit  :  «  Je  sais  bien  que  vous  autres  du  paj's  de 
«  Liège,  persévérez  en  vostre  orgueil  encontre  mon  nep- 

«  veu,  vostre  seig'neur  et  prince,  et  tendez  à  luy  faire  du 
«  pis  que  pouvez,  comme  mauvais  ,  desloyal  et  rebelle 
«  peuple  que  vous  estes;  mais  comme  vous  pouvez  voir, 
«  vous  pouvez  savoir  aussi  que  encore  ne  me  suis  eslongié 
«  de  vous,  mais  suis  icy  tout  à  heure  et  à  point  pour  ven- 
te ger  mon  nepveu  du  tort  que  luy  tenez.  Sy  ne  doubtez 
«  point  que,  quelconque  délibération  que  j'aye  faite  d'al- 
«  1er  sur  les  ennemis  de  Dieu,  les  Turcs,  et  que  nostre 
«  Saint-Père  m'en  presse  et  semond,  et  que  obligé  me  suis 
«  par  promesse  comme  devant  toute  riens  du  monde, 
«  gardez  que  je  ne  vienne  sur  vous,  et  que  vous  ne  soyez 
«  les  Turcs  et  la  Turquie  là  où  j'adresserai  mon  voyage  ; 
«  car  aussi  bien  estes-vous  une  fausse  mauvaise  généra- 
«  tion,  rebelle  à  Dieu  et  à  sainte  Eglise,  et  là  où  mon 
«  voyage  sera  aussi  bien  employé  que  sur  les  Infidèles.  » 

CHAPITRE  LXVI. 


Comment  Liégeois  s'amodérèrent  un  peu  en  leur  orgueil,  mais 
retournèrent  de  nouvel  en  leur  furieuseté. 


De  ces  mots  s'espoventèrent  durement  Liégeois,  et  pri- 
rent retraite.  Et  voj^ans  que  c'estoit  acertes  et  de  sens 
conclu  ce  que  le  duc  leur  avoit  dit,  commencèrent  de  là 
en  avant  à  peser  leur  mescliief  et  à  eux  amodérer  en  leur 
orgueil ,  et  tellement  que  ledit  leur  évesque  temprement 
après  se  transporta  en  Liège,  y  fut  reçu  et  recognu  pai- 
sible seigneur,  et  y  demora  une  espace,  jusques  environ 
vingt  jours  après,  que  Liégeois  commencèrent  arrière  de 
nouvel  })our  aucuns  points,  le  chassèrent  dehors  furieu- 
sement en  péril  de  son  corps ,  et  tendans  à  mettre  jSn  en 
l'estrif  par  puissance ,  se  mirent  es  champs,  à  bannière.^ 

desplojées,  cinquante  en  nombre,  firent  une  course  en  un 
coin  du  Brabant  à  cause  d'un  pré  que  disoient  appartenir 
et  disoient  estre  de  la  terre  de  Liège,  et  Brabançons  le 
contraire.  Sy  fut  ceste  course  celée  au  duc  par  aucun 
temps;  et  laboroit  son  conseil  d'esteindre  la  chose  par 
sens  et  par  y  envoyer  vers  eux,  afin  que  plus  grand  mal 
n'en  advenist.  Mais  enfin  convint  que  le  duc  le  sçust,  car 
ne  se  vouloient  Liégeois  mettre  à  raison.  Et  non  obstant 
que  le  duc  le  portast  à  dur,  toutesvoies  encore  en  dissi- 
mula-il pour  celle  fois  pour  un  meilleur,  car  n'avoit  re- 
gard qu'à  son  saint  voyage,  et  de  celuy  fuyoit  toutes 
romptures  et  empescliemens. 

CHAPITRE  LXVIL 

Comment  les  estats  et  nobles  du  pays  vinrent  en  Anvers,  adjournés 
de  par  le  comte  de  Charolois. 

Or  estoit  venu  le  m*  de  janvier  ;  et  le  comte  de  Charo- 
lois,  pour  estre  à  sa  journée,  estoit  venu  en  Anvers, 
et  pareillement  multitude  des  notables  et  des  bonnes  villes 
et  des  estats  des  divers  pays,  pour  obéir  audit  comte.  Sy 
convinrent  tous  eux  ensemble  en  l'abbaye  de  Saint- 
Michel;  et  là  venus  firent  la  révérence  au  jeune  prince 
qui  les  mercia  de  leur  venue,  et  par  la  bouche  de  maistre 
Gérard  Voiry  ',  docteur  en  lois,  leur  fit  dire  la  cause  pour 
quoi  les  avoit  requis  de  venir  vers  luy.  Et  commençant  au 
duc  son  père,  fit  remonstrer  le  maltalent  qu'il  avoit  envers 
luy,  tout  indigné,  et  ne  sçavoit  pourquoi,  sinon  que  ce 

'  Gérard  de  Voiry  ou  Vurry,  docteur  en  lois  et  en  décret,  conseiller 
et  maître  des  requêtes. 

il  fist  en  faveur  du  seigneur  de  Croy  et  des  siens,  qui  le 
héoient  et  le  brouilloient  envers  luy  par  désespérable  ma- 
nière, et  dont  le  dommage  et  foulle  qu'il  y  attendoit,  luy 
estoient  irréparables  et  intolérables.  Et  eu  confirmation  de 
cecy,  se  dolut  à  eux  comment  voix  couroit  par  toutes 
terres  que  le  duc  son  père,  en  ordonnant  de  son  voyage 
que  faire  devoit  en  Turquie,  devoit  laisser  les  pays  et 
seignouries  de  deçà  la  mer  en  la  main  du  roy  et  en  la 
gouvernance  du  seigneur  de  Cbimay  dessous  luy,  et  les 
pays  de  Hollande  et  Zellande  en  la  main  du  roy  Édouart 
d'Angleterre.  Et  par  ceste  voie,  luy  qui  estoit  son  seul 
unique  fils  et  son  vray  héritier,  demourroit  par  deçà,  tout 
despourvu  et  estrange  de  ses  pays  et  subgets  de  son  père, 
comme  un  bastard.  Et  cecy  imputoit-il  au  seigneur  de 
Croy  et  aux  siens,  qui  oncques  ne  cessèrent  à  luy  pour- 
chasser dommage  et  meschief  et  porter  pointe  contre  luy, 
tout  en  despit,  comme  pareil  à  pareil.  Sy  s'en  doloit  à 
Dieu  et  aux  hommes,  quand  fortune  leur  souifroit  porter 
tel  orgueil  contre  luy,  et  encore  à  leur  grand  tort  et 
honte,  qui  estoient  faits  et  eslevés  en  la  maison  du  père 
dont  ils  contendoient  en  la  ruyne  du  fils.  Et  fit  dire  plu- 
sieurs choses  touchant  ceste  doléance  de  ceux  de  Croy,  et 
de  quoy  autrefois  a  esté  faite  narration  par  divers  arti- 
cles, et  lesquels,  si  véritables  estoient,  tournoient  à  grand 
charge  dudit  de  Croy  ;  et  si  non  véritables,  ce  luy  devoit 
bien  estre  grand  douleur  en  cœur,  de  les  tolérer  sans 
cause.  Mais  ne  fait  à  croire  que  un  tel  prince,  qui  portoit 
grâce  de  vérité  autant  que  nul  de  son  temps,  eust  jamais 
voulu,  ne  osé  mettre  en  avant  en  public  si  grandes 
charges  comme  cestes  sur  nul  chevalier,  tant  fust  grand, 
ne  povre,  sans  en  avoir  eu  pleine  et  suffisante  informa- 
tion de  la  vérité,  et  toute  enquise  et  atteinte,  combien 

qu'en  tant  qu'il  en  est  venu  devant  moy,  je  le  remets  tout 
à  Dieu  et  m'en  tais  au  plus  courtoisement  que  je  puis, 
jusques  à  plus  en  apprendre. 

CHAPITRE  LXVIII. 

Comment  le  comte  d  ;  Charolois  se  doloit  de  la  rigueur  que  son  père 
luy  tenoit,  et  reraonstra  les"  devoirs  faits  pour  acquérir  sa  grâce. 

Quand  maistre  Gérard  Voiry  eut  parlé  bonne  espace,  le 
comte  mesme  prit  la  parole.  Et  commença  à  parler  en 
merveilleusement  beaux  termes,  remonstrant  les  devoirs 
èsquels  s'estoit  mis  envers  son  père  pour  acquérir  sa 
grâce,  l'amour  et  crémeur  qu'il  avoit  envers  luy  avec 
obéissance,  réservé  en  cause  de  ses  ennemis,  lesquels 
l'avoient  mis  en  ce  parti  avecques  son  père,  et  telle- 
ment que  ledit  son  père,  à  cause  et  par  le  moyen  d'eux,  luy 
tenoit  ceste  rigueur  et  luy  avoit  rompu  sa  pension,  jà 
long  temps  avoit,  et  retiré  tous  les  bienfaits  que  luy  soloit 
faire,  jusques  à  estre  mis  en  mendicité  et  en  emprunt,  le 
plus  povre  du  monde'.  Sy  les  prya  pour  avis  et  conseil  en 
cecy,  et  pour  leur  bonne  amour  et  faveur,  et  que  allans  à 
la  journée  establie  en  Bruges  le  ix''  de  janvier,  voulsis- 
sent  labourer  et  entendre  aie  remettre  en  la  bonne  grâce 
de  son  père  par  humbles  prières  et  remonstrances,  et  tant 
faire  que,  quand  venroit  au  partement  pour  aller  en  son 
voyage,  ses  pays  ne  fussent  pas  mis  en  main  estrange,  ne 
de  qui  n'y  auroit  que  clameur;  et  en  temps  et  en  lieu,  si 
Dieu  luy  prestoit  vye,  il  en  remercieroit  ses  bons  amys  et 
bienvueillans  par  bonnes  manières. 

'  Le  ms.  5432,  suppl.  fr.,  de  la  Bibl.  impériale  de  Paris  renferme  les 
comptes  de  la  maison  du  comte  de  Charolais  de  1460  à  1463. 

CHAPITRE  LXIX. 

Comment  les  estais  se  paroffrirent  au  comte  de  faire  tous  devoirs 
envers  son  père  à  ce  qu'il  le  recueillist  en  grâce. 

De  ceste  doléance  du  comte  et  des  manières  de  son  par- 
ler prirent  pitié  les  convenus  devant  luy  ;  et  perplex  en 
la  matière,  parce  qu'elle  touclioit  père  et  fils,  dont  l'amour 
leur  estoit  égale  envers  tous  les  deux,  furent  entrepris  à  y 
respondre  à  point.  Et  craignoient  le  trop  adhérer  au  fils 
pour  la  maie  grâce  du  père,  et  de  trop  tenir  faveur  envers 
le  père  en  povre  contentement  du  fils.  Firent  dire  toutes- 
voies  par  une  commune  bouche,  que  moult  leur  grevoit  et 
desplaisoit  le  différend  qui  estoit  entre  son  père  et  luy,  et 
que  si  la  faculté  estoit  en  eux  de  y  pouvoir  remédier  par 
prières  et  par  toutes  peines  et  poursuites  possibles  à 
homme,  ils  y  voudroient  labourer,  comme  raison  le  don- 
noit;  car  en  eux  en  tournoit  le  meschief  et  le  danger 
par  y  continuer  longuement,  et  en  leur  amour  et  con- 
corde ensemble  pendoient  leur  salut  et  félicité  à  trèstous, 
et  ce  que  attendoient  de  bien  et  de  joye  en  ce  monde.  Sy 
leur  séoit  bien,  ce  disoient,  de  volontiers  mettre  peine  à  ce 
que  cestes  difficultés  fussent  vuydées  entre  son  père  et  luy, 
et  que  le  père  le  recueillist  en  grâce  et  en  dilection  pater- 
nelle, comme  son  seul  enfant,  par  abjection  de  son  ire.  Mais 
comme  ils  sentoient  le  père  noble  et  tout  bénigne  de  cour- 
rage,  plein  de  vertu  et  de  haut  sens,  et  pareillement  le 
fils  plein  des  grâces  de  ce  monde  et  de  haute  recomman- 
dation, ne  se pouvoient défier,  ce  disoient,  que,  parla  grâce 
de  Dieu,  tout  ne  venist  à  bien  et  à  bon  rappaisement,  et 
que  nature  et  noble  vertu  ne  les  rejoignist  ensemble  par 

amour  due,  en  quoy,  pour  autant  qu'en  eux  pourroit 
estre  possible  de  y  solliciter,  ne  parer,  ils  se  paroffroient 
et  s'y  oblig-eoient  de  léal  vouloir.  Et  au  regard  de  prendre 
autre,  ne  homme  estrange  gouverneur,  sur  ce  ne  devoit 
avoir  doubte;  car,  comme  bien  sçavoient  et  fermement 
créoient  que  le  père  ne  le  daigneroit  faire  et  qu'envis  le 
proposeroit,  envis  aussi  y  voudroient-ils  condescendre,  ne 
Il  eux  y  consentir,  pour  mourir  en  la  défense.  Sy  fut  le 

comte  tant  aise  de  ceste  response  que  plus  ne  put.  Et  luy 
sembloit  bien  que  la  faveur  qu'il  trouva  au  peuple  de  son 
père,  par  toiis  pays  et  par  toutes  villes,  luy  estoit  fonde- 
ment assez  pour  édifier  dessus,  et  pour  non  estre  foulé  en 
femps  avenir  de  ses  ennemis  conspirateurs  contre  luy,  à 
desloyale  cause.  Sy  les  remercia  de  leur  bonne  response 
et  requit  de  continuation  toujours  en  mieux. 

CHAPITEE  LXX. 

Comment  les  estats  et  les  députés  des  divers  pays  partirent  d'Anvers 
et   tirèrent  vers  Bruges. 

A  tant  partirent  d'Anvers  les  députés  des  divers  pays  du 
•  duc,  et  tirèrent  envers  Bruges  là  où  estoit  la  journée  du 
duc,  le  ix"  jour  de  janvier,  et  le  comte  s'en  alla  à  Gand, 
pour  approcher  son  père,  àintention  de  se  mettre  à  bon  devoir 
envers  luy,  mais  que  oy  pust  estre  et  reçu  aussi  en  rai- 
son. Car  se  doloit  grandement  de  ceux  de  Croy  ;  et  avoit 
bien  cause  de  le  faire,  ce  disoit,  plus  encore  que  n'avoit 
monstre.  Et  pour  tant  que  iceux  les  dessusdits  seroient 
emprès  luy,  jamais  n'y  mettroit  le  pied;  car  le  héoient  de 
mauvaise  mort,  de  haine  volontaire,  et  ne  taschoient  qu'à 
le  deshériter  et  à  le  grever  de  corps,  par  sorceries  et 

mauvais  arts,  tant  en  sa  personne,  ce  disoit,  comme  en  sa 
femme  la  comtesse,  afin  qu'elle  ne  portast  génération.  Et 
mesme  l'avoit  dit  ainsi  et  donné  à  cognoistre  aux  estats  en 
Anvers.  Donc,  pour  ce  qu'il  les  héoit  pour  tels  énormes 
cas  et  mésus  contre  luy,  et  qu'il  ne  les  vouloit  prendre  en 
sa  grâce,  eux,  pour  maintenir  leur  orgueil,  s'estoient  ad- 
joints et  fortifiés  du  roy,  qui  autretel  comme  eux  et  à 
leur  incitation  le  héoit  de  mort,  et  ne  quéroit,  ne  ne  béoit 
qu'à  ce  que  la  maison  de  Bourgongne  fust  mise  à  ruyne  et 
à  bas;  de  quoy  cestes  gens-icy,  pour  eux  faire  grans  et 
forts,  seroient  l'instrument  du  roy,  par  lequel  il  venroit 
au  desseure  de  son  contendre.  Et  mesmes  y  avoit  jà  grand 
commencement;  car,  par  leur  moyen  et  conseil  à  deux  lez, 
les  terres  sur  Somme  avoient  esté  racliatées  et  restituées, 
et  une  grand  part  de  la  noblesse  de  Picardie  tirée  hors  de 
la  main  de  son  père,  dont  le  cœur  luy  cuisoit  amèrement,  et 
tant  plus  encore  comme  il  voyoit,  ceste  machination  estre 
procédée  de  ceux  qui  estoient  subgects  et  les  plus  pro- 
chains de  son  père,  et  lesquels  de  source  et  de  venue  n'es- 
toient  que  gentilshommes  comme  autres,  eslevés  par  for- 
tune emprès  le  duc.  Donc,  le  haut  degré  où  s'estoient  mis, 
les  faisoit  descognoistre,  et  rompre  et  abandonner  honneur 
et  léaulté,  non  chaloir  de  honte,  ne  de  maléfice,  ne  de 
prise  nourriture,  ne  de  religion,  ne  d'ordre',  ne  de  quoy 
le  monde  leur  pouvoit  donner  malédiction  et  perpétuel 
blasme  ;  mais  obstinés  et  conclus  en  vouloir  porter  leur 
pan  par  le  moyen  du  roy  contre  luy  persévéramment,  en 
leur  fierté  et  orgueil ,  espéroient  pouvoir  vaincre  et  eux 
sauver  contre  sa  main,  et  mesmes  luy  faire  empeschement 
en  temps  avenir,  si  le  père  failloit,  d'une  partie  de   ses 

'  Allusion  au  serment  que  prêtaient  les  clievaliers  de   l'ordre  de 
la  Toison  d'or. 

pays,  par  les  places  qu'ils  avoient  en  leurs  mains,  et  les- 
quelles entendoient  à  mettre  en  la  main  du  roy  contre  luy, 
et  les  avoient  promises;  car  disoit,  et  mesme  je  l'ay  oy, 
que  le  roy  s'en  estoit  vanté.  Laquelle  chose,  si  ainsi  estoit, 
et  comme  le  comte  en  estoit  adverti  au  vray,  ce  luy  de  voit 
bien  estre  matière  de  doléance  et  de  grand  annuy ,  et 
d'avoir  bien  contre  cœur  cestes  gens,  brasseurs  de  si  mau- 
vaise œuvre,  et  de  quoy  Dieu,  quand  les  hommes  le  vou- 
droient  ou  le  pourroient  porter  par  vertu  ',  luy,  par  divine 
justice,  en  puniroit  tard  ou  tost  l'orgueil  et  l'offense, 
quand,  sur  tout  péché  autre,  comme  grand  qu'il  pust 
estre,  Dieu  hait  et  abhomine  l'homme  ingrat,  le  desco- 
gnoissant  du  bénéfice  reçu  et  le  persécuteur  de  son  prince 
et  seigneur,  rendant  mal  pour  bien.  Et  par  ainsi,  comme 
cestes  doléances  et  amertumes  se  logeoient  et  hosteloient 
au  cœur  de  ce  noble  prince  ainsi  mené,  ne  sembleroit  mer- 
veilles si  point  ne  se  vouloit  trouver  emprès  son  père  tant 
qu'ils  y  seroient,  quand  mesme  il  en  sentoit  son  père 
déçu  et  abusé  et  en  voye  de  perdition  toute  clère,  combien 
que  le  père  ne  le  vouloit,  ne  ne  le  pou  voit  croire,  tant 
l'avoient  endormi;  mais  non  obstant  ce,  les  petits  enfans 
à  peine  ^  s'en  percevoient,  et  tout  le  monde,  grans  et  menus, 
en  parloient  et  murmuroient  contre  eux,  mais  c'estoit  à 
crainte  et  à  couverte,  pour  leur  autorité ^ 

'   Par  vertu,  par  force. 

^  Les  enfants,  même  les  plus  petits,  le  remarquaient. 
*  M.  Leroxix  de  Lincy  a  publié  quelques  pièces  de  vers,  inspirées  par 
les  rumeurs  dont  les  Croy  étaient  l'objet.  J'en  citerai  ces  passages  : 

Hélas  !  le  franc  duc  de  Bourgongne 
Qui  t'a  nourry  dès  ta  jonesse 
Et  tenu  main  à  ta  besongne, 
Dont  maintenant  vis  en  haultesse, 
Si  le  bon  duc,  par  sa  proesse, 
T'a  volu  son  servant  tenir, 

CHAPITRE  LXXI. 

Comment  le  roy  arriva  à  Tournay  à  mystère  couvert  durant  ceste 
journée. 

A  cecy  s'accorde  beaucoup  la  venue  du  roy  par  deçà, 
lequel,  comme  si  la  chose  eust  esté  forgiée  et  pratiquée 

Convient-il  que  par  ta  rudesse 
Tu  tende  à  le  faire  morir? 

Che  puissant  et  noble  seigneur, 
En  tel  degré  que  t'es,  t'a  mis  : 
Car  il  t'a  fait  son  recepveur 
Général  de  tout  son  pays. 
Nientmoins  en  larchinois  t'as  pris 
Cent  tailles  sur  les  povres  gens... 

Che  bon  comte  de  Charolois 
Qui  est  du  duc  le  propre  enfant, 
Par  tes  escripts  et  faux  explois 
Fut  décachiet  comme  meschant... 

Vieng  clià  :  ne  te  souvient-il  point 

De  la  guerre  de  Gand,  Croy?... 

A  Gand  tu  tenois  le  party 

Des  Flamens,  touchant  leur  besongnc, 

Et  quant  t'estois  de  Gand  party 

Tu  flattois  le  duc  de  Bourgongne, 

En  disant  :  «  Redoubté  seigneur, 

«  Ces  Flamens  ne  sont  mie  gens 

«  Pour  monstrer  sur  vous  leur  fureur. 

"  Comme  faulx  inobédiens, 

«  Je  les  feroie  obédiens 

«  Et  plus  simples  c'une  espousée, 

rt  Pour  y  mettre  marcs  d'or  par  cens, 

"  Sans  jamais  attendre  journée.  » 

Quand  t'estois  à  Gand,  tu  disois. 
Comme  faulx  traistre  flatteur  : 
«  Seigneurs,  entretenez  vos  drois. 
«  Maintenez-vous  en  vo  valeur  ; 
«  S'on  vous  veult  avoir  par  haulteur. 

toute  à  propos ,  s'en  venit  devers  Tournay  pour  estre 
aux  ascoutes  de  ceste  journée  qui  se  feroit  à  Bruges,  afin 
que  si  aucune  rumeur  fust  sourse  entre  le  père  et  le  fils, 
et  de  quo}''  fait  ensieuvist  à  l'encontre  de  ceux  de  Croy  ou 
autrement,  il  pust  venir  à  garant  d'iceux  et  prendre  partie 
h  rencontre  du  comte,  et  par  ce  moyen  avoir  entrée  et 
commencement  pour  le  desfaire.  Et  combien  que  la  chose 

«  Deffendez-vous  comme  ung  hon. 

«  Le  duc  ne  sera  point  victeur, 

«  Car  trop  acquerra  n'est  point  bon.  » 

Oncques  l'aignel  qui  paist  au  pré, 
Ne  fut  plus  doux  que  Charollois; 
Mais  le  bastard  de  Reubempré 
Le  voult  desmonter  une  fois 
Et  dist  que  tu  ly  envoiois 
Pour  faire  ce  beau  vasselage. 

La  chose  estoit  toute  croisie 
Que  jamais  ne  fust  revenu, 
Car  on  luy  eust  tollu  la  vye, 
Ou  du  moins  on  l'eust  retenu. 
Charollois  eust  été  tenu 
En  tutelle  comme  un  pouppart... 

Tu  te  fais  appeler  Croy, 
Mais,  par  mon  âme,  c'est  folie  ! 
Car  je  soustenray,  tant  qu'à  my, 
Qu'on  te  doit  nommer  :  N'i/  croymie; 
Car  celluy  qui  s'appat  et  fie 
Dessus  le  glache  d'une  nuyt, 
Il  aventure  bien  sa  vie, 
Car  sa  confidence  ly  nuyt. 

De  plus  grand  maistre  que  de  ty 
Je  me  tais  pour  parler  en  brief  ; 
Nientmoins  je  ne  tieng  riens  de  ly. 
Ce  n'est  men  maistre,  ne  men  quief... 

Tant  qu'est  du  conte  de  Nevers, 
C'est  ton  secret  et  conducteur. 
Dieu  set  qu'il  rend  bien  à  revers 
Le  bien,  le  proufSt  et  l'honneur 

ne  m'est  pas  clère  pour  affirmer  que  ainsi  fust,  toutesvoies 
le  comte  n'y  entendoit  riens  moins,  ni  n'en  firent  cent 
mille  autres,  qui  ainsi  l'entendoient  ;  car,  souvent  et  dru, 
eux  propres  ou  aucuns  de  leurs  privés  estoient  devers 
luy  partout  où  il  estoit,  à  Arras  et  à  Tournay  ',  et  menoient 
en  main  le  roy  et  le  duc  d'un  lez  et  d'autre  à  leur  souhait  ; 
et  le  comte,  comme  abandonné  de  tous  les  deux,  n'avoit 
refuge  qu'au  peuple  de  son  père,  là  où  je  le  laisse  venu 
en  Gand,  hautement  reçu,  et  coupe  la  matière  sur  luy  pour 
venir  à  Bruges  où  estoit  le  père  en  attente  de  sa  journée. 

Que  no  très-redoubté  seigneur 
Ly  a  fait  depuis  sa  naissance. 
C'est  damage  que  ung  tel  triqueur 
N'est  tresperchiet  d'un  fer  de  lance. 

On  lisait  dans  une  autre  ballade  : 

Croy,  tu  portes  les  doUoires  ; 
Tu  as  doUé  mainte  personne, 
En  baillant  blancques  et  noires, 
En  abusant  che  vaillant  homme, 
Le  noble  et  franc  duc  de  Bourgongne, 
Qui  eslevé  t'a  si  doulcement, 
Et  tu  le  nuys  en  ses  besongnes  : 
En  la  fin  auras  ton  payement. 

On  scet  bien  ton  gouvernement 
Par  le  rapport  des  trois  estas, 
Le  fait  et  le  commenchement. 
Et  comment  rappiné  tu  as. 
Or  regarde  bien  à  ton  cas. 
Car  je  croy  véritablement, 
Tu  en  pourras  bien  dire  :  Hélas  ! 
En  la  fin  auras  ton  payement. 

'  Rex  Franci»  per  Atrebatum  descendit  ad  Tornacum  et  inde 
Insulas  ubi  libenter  intromissus  fuisset  in  castrum,  sed  doncgatum 
sibi  fuit,  demum  duce  Pliilippo  turbato,  recessit  in  Franciam  (But, 
Chron.  ms.).  Sur  le  séjour  de  Louis  XI  à  Tournay,  voy.  Jacques 
Duclercq,  V,  7,  et  Basin,  t.  II,  p.  85.  —  Louis  XI  arriva  à  Tournay 
le  6  février  1464.  La  relation  de  son  entrée  dans  cette  ville  se  trouve 
reproduite  dans  les  Analectes  Belgiques  de  M.  Gachard,  p.  429. 

CHAPITRE  LXXII. 


Comment  le  duc  ne  se  tint  point  bien  à  content  des  estats,  pour  la 
légière  obéissance  monstrée  à  son  fils,  luy  encore  vivant. 


Le  ix^  de  janvier,  le  duc  se  présenta  en  salle  devant  les 
estats  de  ses  pays  ;  et  assis  en  banc  paré  de  drap  d'or,  fit 
proposer  par  la  bouche  de  l'évesque  de  Tournay,  com- 
ment de  tout  temps,  par  l'aide  de  Dieu,  il  les  a  voit  gou- 
vernés en  paix  et  en  bonne  prospérité,  et  s'estoit  exposé 
pour  eux  de  tout  son  pouvoir,  pour  leur  estre  protecteur 
et  défendeur  encontre  toutes  nations,  à  péril  grand  de  sa 
personne  et  de  ses  nobles,  et  à  grands  frais  et  missions  de 
sa  chevance  ;  et  aussi  comme  il  s'estoit  porté  envers  eux, 
comme  par  raison  faire  devoit,  et  eux  aussi  de  tout  temps 
et  jusqu'à  ce  jour  luy  avoient  esté  bons  et  léaux  subgects, 
ce  quoy,  comme  celuy  qui  en  avoit  bonne  mémoire,  le 
vouloit  bien  recoguoistre,  et  les  en  mercyoit  de  bon  cœur. 
Mais  pour  ce  que  son  fils  le  comte  de  Cbarolois  les  avoit 
mandés  par  avant  à  venir  en  Anvers  devers  luy,  ce  que 
faire  ne  devoit  et  ne  pouvoit,  se  donna  merveille  comment 
eux  y  avoient  obéi  si  légièrement,  considéré  que  à  nul 
n'appertenoit  de  faire  mandement  sur  eux,  qu'à  luy  seul, 
tant  qu'il  seroit  en  vie.  Sy  s'en  tenoit  à  moins  bien  con- 
tent dudit  son  fils  et  de  eux  pour  légière  obéissance  portant 
soupçon.  Sy  fit  recorder  encore  comment  ledit  son  fils, 
par  diverses  manières  et  termes  qu'il  tint  et  jà  longue- 
ment avoit  tenus,  n'estoit  point  bien  en  sa  grâce;  et  met- 
toit  en  tant  de  manières  le  tort  devers  luy,  qu'il  n'avoit 
point  cause  aussi  d'en  estre  bien  content,  jà-soit-ce  que 

moult  luy  tournoit  à  dur  et  à  grand  grief  l'argu  qu'il  y  pre- 
noit,  pour  cause  du  saint  voyage  de  la  croix  qu'il  avoit 
empris,  avant  lequel  toutesvoies  il  désiroit  à  pourvoir  et  à 
ordonner  en  ses  affaires,  et  principalement  en  la  garde  et 
protection  de  ses  pays  et  de  ses  subgects,  comme  un  bon 
prince;  car  leur  tranquilité  et  salut  luy  estoit  autant,  ce 
fit  dire,  comme  sa  propre  âme,  et  devant  toute  autre  affec- 
tion, celle  envers  eux  estoit  la  première.  Mais  pour  ce  que 
son  dit  fils,  six  jours  par  avant,  s'estoit  dolu  à  eux,  par 
soupçon  ou  par  faux  donner-à-entendre,  de  luy  et  d'au- 
cuns de  ses  proposemens,  fit  tirer  avant  lors  une  cédulle, 
par  la  main  de  maistre  Martin  de  Steenberg',  secrétaire, 
laquelle  contenoit  aucuns  points ,  lesquels  ledit  maistre 
Martin  lisy-à  haute  voix.  Et  faisoient  mention  que  ledit 
comte  leur  avoit  donné  à  entendre  que  le  duc  son  père,  par 
indignation  prise  contre  luy,  en  partant  de  ses  pays  pour 
aller  en  Turquie,  laisseroit  ses  pays  de  deçà  la  mer  en  la 
main  du  roy  de  France,  et  seroit  gouverneur  dessous  luy 
principal  et  sur  le  tout  le  seigneur  de  Chimay,  est  assavoir 
messire  Jehan  de  Croy,  chef  de  ses  hayneux,  et  pareille- 
ment les  pays  de  Hollande,  de  Zellande  et  de  Frise  il  les 
laisseroit  en  la  main  du  roy  Edouard  d'Angleterre  en 
gouverne,  et  demourroit  par  ainsy  bastard  du  tout  et  forclos 
de  succession.  Lesquelles  paroles  dites  ainsy  et  profé- 
rées par  son  fils,  quand  les  oyt  résumer,  prit  la  parole 
luy-mesme,  et  soy  excusant  du  cas,  dit  qu'oncques  n'en 
avoit  eu  volonté,  et  que  son  fils  n'estoit  que  un  menteur 
en  celuy  endroit,  et  se  donnoit  merveilles  d'où  pouvoient 

'  Sur  Martin  de  Steenberglie,  doyen  de  Bruxelles  et  secrétaire  des 
ducs  Philippe  et  Charles,  voy.  Olivier  de  la  Marche,  éd.  Buchon,  p.  41G, 
et  Jean  de  Wavrin,  éd.  de  mademoiselle  Dupont,  t.  II,  p.  403.  Martin 
de  Steenberghe  nous  a  laissé  des  documents  importants  pour  l'histoire 
do  son  temps  (Ms.  de  la  Bibl.  de  Bourgogne,  16698). 

sourdre  et  mouvoir  telles  frivoles.  Et  alors  commença  à 
résumer  les  offenses  que  son  fils  luy  avoit  faites,  passé  a 
longs  ans.  Et  prenant  pied  au  débat  qui  s'ensiévit  entre  le 
seigneur  de  Quiévraing  et  eeluy  de  Hémeries,  à  cause  de 
Testât  de  chambrelen,  dit  que  son  fils  avoit  voulu  proférer 
et  donner  lieu  au  seigneur  de  Hémeries  devant  celuy  de 
Quiévraing,  qui  estoit  gentilhomme  de  toutes  lignes,  et 
l'autre  ne  l'estoit  qu'à  demi'.  Et  à  ceste  cause,  et  pour  ce 
qu'il  avoit  voulu  garder  noblesse  et  observer  ordre  et  droi- 
ture ,  ledit  son  fils  se  enfelly  et  argua  à  l'encontre  de 
luy,  disant  que  jamais  celuy  de  Quiévraing  n'auroit  lieu 
emprès  luy,  mais  celuy  de  Hémeries,  à  qui  il  avoit  donné 
Testât,  en  demourroit  en  l'honneur.  Résuma  arrière  par 
manière  d'offense,  comment,  par  aucuns  ans  passés,  la 
comtesse  de  Charolois  estant  malade,  il  (c'est  assavoir  le 
duc),  estant  venu  visiter  sa  belle-fille,  ledit  son  fils,  au 
retour  en  sa  chambre,  luy  vint  prier  qu'il  luy  voulsist 
bailler  en  don  la  comté  de  Guines,  sur  quoy  il  luy  res- 
pondit  qu'il  n'en  estoit  pas  encore  conseillié.  Et  adoncques 
son  fils,  tout  animé  du  refus,  dut  avoir  respondu,  ce  dit  : 
«  Monseigneur,  si  le  sire  de  Croy  la  vous  eust  demandée, 
«  vous  luy  auriez  tantost  donnée,  et  n'en  eussiez  point 
«  fait  tel  poix.  —  Saint-Jehan!  ce  dit  le  duc  alors,  ne 
«  feroye.  —  Saint-Jehan!  sy  auriez,  ce  dit  le  comte;  j'en 
«  suis  certain.  »  Et  conta  comment,  en  ceste  affirmative 
et  négative,  il  Targua  trois  ou  quatre  fois,  jusques  à  le 
provoquer  à  mutation  de  sang  en  fiel.  Finablement  toutes- 
voies,  touchant  celuy  endroit,  il  conta  comment,  à  la  re- 
queste  du  bastard  de  Bourgongne  et  du  seigneur  d'Auxi, 
il  luy  pardonna  et  avoit  pardonné  ceste  rudesse  maintenue 

'  Antoine  Rolin,  seigneur  d'Aymeries,  était  fils  du  chancelier,  et  sa 
famille  était  d'élévation  récente. 

contre  luy.  Et  estoit  en  ce  tempore'  que  le  duc  de  Som- 
breset  estoit  descendu  par  deçà  à  Guines ,  et  maintenoit 
la  guerre  contraire  à  ceux  de  Calais  et  du  comte  de 
Warwic.  Lequel  de  Sombreset,  cousin  issu  de  germain  au- 
dit comte,  après  que  sentu  avoit  que  fortune  le  contrarioit 
aussi  bien  par  deçà  la  mer  comme  en  Angleterre,  et  que 
le  séjour  par  deçà  lui  estoit  attente  d'extrême  péril,  estoit 
venu  à  Ardre  parler  audit  comte  et  le  conjoyr^  Et  après 
longues  devises  et  bonnes  chières  prises  ensemble,  comme 
parens  à  parens,  celuy  de  Sombreset  pria  à  son  cousin 
que  labourer  vouisist  envers  son  père,  qu'il  pust  avoir 
sauf-conduit  pour  passer  seurement  parmi  ses  pays  ;  car 
désiroit  aller  en  France  visiter  le  roy  Loys,  qui  encore 
maintenoit  la  querelle  du  roy  Henry.  Mais  le  comte,  non 
obstant  toutes  intercessions  qu'il  en  fit  envers  son  père, 
oncques  ne  put  obtenir  ledit  sauf-conduit ,  car  n'estoit  le 
duc  nullement  affecté  envers  luy,  ne  envers  son  parti  à 
celle  heure;  et  le  comte  s'en  tint  à  très-enflé  en  cœur  et 
en  maltalent,  à  cause  du  refus.  Et  vouloient  maintenir  les 
aucuns  que  le  refus  de  la  comté  de  Guines  et  de  ce  sauf- 
conduit  tout  correspondant  ensemble  et  en  un  temps,  et  la 
difficulté  de  l'une  chose  et  de  l'autre,  estoient  matière 
entre  le  père  et  le  fils  à  celle  heure  d'argu  l'un  contre 
l'autre,  et  de  quoy  l'absolution  s'en  fit  tout  en  un  ensemble  '. 

'  En  ce  tenifore^  en  ce  temps. 

2  Yoy.  ci-dessus,  p.  68,  note  2. 

*  En  ce  moment  même,  on  attendait  le  comte  de  Warwick  à  Calais, 
et  Louis  XI  multipliait  ses  messages  pour  avoir  une  entrevue  avec 
lui.  Voyez  l'excellente  édition  de  Thomas  Basin,  publiée  par  M,  Qui- 
clierat,  t.  II,  p.  86. 

CHAPITRE  LXXIII. 


Comment  le  duc  se  plaindoit  de  son  fils  et  du  comte  de  Saint-Pol , 
et  d'aucuns  de  l'hostel  de  son  fils. 


Après  ce  conte ,  le  duc  commença  à  tourner  sa  parole 
sur  ceux  de  l'hostel  de  son  fils ,  et  entre  les  autres  mit  en 
front  durement  le  comte  de  Saint-Pol,  disant  qu'oncques, 
puis  que  celuy  avoit  esté  et  pris  entrée  avecques  son  fils, 
son  dit  fils  ne  luy  avoit  esté  obéissant,  ne  humble  comme 
par  avant,  ains  plus  et  plus  fier  et  plus  roide  qu'oncques 
à  nul  joar.  Et  se  doloit  durement  le  duc  dudit  de  Saint- 
Pol,  et  de  quoy  il  avoit  la  crédence  et  l'autorité  qu'il  avoit 
emprès  luy,  comme  si  dire  voulsist  que  jamais  le  fait  de 
son  fils  ne  iroit  bien  pour  honneur  et  pour  tout,  tant  qu'il 
y  seroit.  Et  allégua  comment  son  fils  devoit  avoir  dit, 
pour  ce  que  ledit  de  Saint-Pol  il  sentoit  mal  en  la  grâce 
de  son  père  et  de  celuy  de  Croy,  qui  luy  brassoit  tout  ce 
mal  :  «  Hahan  !  beau  cousin  de  Saint-Pol  est  mal  de  mon 
«  seigneur,  et  du  roy  répuisé  à  tous  lez  ;  et  ne  tend-on  qu'à 
«  le  baculer  à  meschief  et  à  luy  faire  tout  grief,  pour 
«  l'amour  de  moy.  Et  je  voue  aux  saints  qu'en  telle  coupe 
«  qu'il  buvra,  je  y  buvray  moy,  et  en  auray  autretel  que 
«  luy.  »  Et  cecy  le  duc  ramena  en  conte,  disant  :  «  Ne 
«  sçay  que  mon  fils  fera,  mais  quant  à  moy  je  n'y  vueil 
«  point  boire.  »  Eemonstra  aussi  comment  son  fils  estoit 
endormy  et  abbuvré  de  petites  gens,  et  leur  donnoit  cré- 
dence et  autorité  contraire  de  son  honneur,  et  mit  en 
compte  pour  chief  de  eux  l'archidiacre  d'Annebon  '   et 

'  J'ignore  le  nom  de  cet  archidiacre. 

T03.    IV.  5i 

Guillaume  de  Bische,  disant  que  l'arcliidiacre  avoit  esté 
desbouté  de  l'hostel  de  son  neveu  d'Estampes,  par  ses 
démérites  et  fautes  commises.  Donc,  après  avoir  trouvé 
ses  moyens  devers  son  fils  pour  estre  à  luy,  avoit  requis 
et  fait  requerre  au  dit  son  fils  qu'il  le  voulsist  mettre  en 
arrière  de  luy  et  s'en  desfaire  :  ce  qu'oncques  n' avoit  voulu 
faire,  ce  dit,  à  sa  requeste.  Et  touchant  Guillaume  de 
Bische,  en  qui  le  comte  son  fils  s'appuyoit  et  se  fondoit  de 
sens  et  de  conseil ,  dit  :  que  c'estoit  le  pire  sulitil  garçon 
qui  fust  sous  la  nue  ;  et  pareillement  messire  Adrien  de 
Borsele,  tout  autretel,  duquel  il  luy  desplaisoit  du  mariage 
de  sa  fille  naturelle,  et  qu'oncques  l'avoit  eue.  Parla  pa- 
reillement d'un  Tassin ,  archer  de  son  fils ,  un  mauvais 
garnement,  cedisoit;  pareillement  d'un  maistre  Anthoine 
Michel,  secrétaire  en  Hollande,  homme  de  mauvais  af- 
faire et  périlleux,  que  son  fils  portoit'.Et  disoit:  «  Tout 
«  ce  que  je  hais,  mon  fils  l'aime  et  le  recueille,  et  ceux 
«  que  j'ay  en  grâce,  il  les  hait  et  déboute.  Il  ne  cesse  en 
«  tout  pouvoir  d'enchâsser  d'en  arrière  de  moy  mes  bons 
«  et  léaux  serviteurs,  le  sire  de  Croy  et  les  siens,  disant 
«  qu'ils  luy  sont  contraires.  Mais  je  jure  Dieu  et  la  Vierge 
«  Marie,  et  prens  sur  la  damnation  de  mon  âme,  qu'onc- 
«  ques  le  sire  de  Croy,  ne  nul  des  siens  ne  me  dirent,  ni 
«  ne  firent  chose  qui  dust  ou  pust  porter  préjudice  au  dit 
«  mon  fils  ;  mais  tousjours  les  ay  trouvés  bons  et  léaux 
«  serviteurs  en  tous  mes  affaires.  » 


'  D'après  Thomas  Basin  (t.  II,  p.  87),  le  comte  de  Charolais,  au  mo- 
ment où  on  l'accusait  ainsi,  se  livrait  à  Gorcum  aux  plaisirs  innocents 
de  la  chasse  et  de  la  pêche. 

CHAPITEE  LXXIV. 

Comment  le  duc  se  plaindoit  de  son  fils  et  de  ses  estats  qui  vinrent 
en  Anvers. 

Comme  le  duc  doncques  eut  fait  ses  doléances  de  son 
fils  et  des  gens  d'emprès  luy,  en  justifiant  ceux  dont  le- 
dit son  fils  s'estoit  dolu  à  eux,  tourna  sa  parole  vers  les 
estats  de  ses  pays,  par  espécial  ceux  qui  avoient  esté  en 
Anvers ,  et  leur  dit  :  «  Vous  aucuns  de  mes  subgects  et 
«  habitans  et  manans  de  plusieurs  de  mes  villes  et  pays, 
«  vous  avez  esté  en  Anvers,  au  mand  de  mon  fils,  qui  n'a 
«  pouvoir,  ne  autorité  de  vous  mander,  tant  que  je  vi- 
«  vray,  ne  vous  cause  de  vous  traire  vers  luy  sans  mon 
«  congé.  Toutesvoies  vous  y  estes  allé,  dont  je  me  donne 
«  merveilles;  car  point  ne  le  deviez,  et  ne  vous  appartient 
«  ainsi  faire.  Sy  en  suis  moins  content  de  vous.  Et  si 
«  mon  fils  vous  a  donné  à  entendre  chose  contre  vérité, 
«  que  je  me  doye  partir  de  vous  et  vous  abandonner  sans 
«  bonne  et  profitable  provision ,  et  vous  mettre  en  main 
«  à  vous  non  agréable  (ce  que  oncques  ne  pensay),  ne 
«  debvez  avoir  peur  pour  tant,  ne  défiance  en  moy  que 
«  ainsy  je  le  fasse  ;  car,  jusques  icy,  je  vous  ay  esté  prince 
«  léal  et  certain,  sans  vous  avoir  oncques  failly  en  riens 
«  à  mon  pouvoir.  Donc,  moins  encore  aujourd'hui  et  à 
«  mon  derrain ,  avecques  l'intention  que  j'ay  du  saint 
«  voyage  accomplir,  le  devroie  et  voudroie  faire;  ains 
«  suis  résolu,  à  l'aide  de  Dieu,  de  vous  laisser  et  com- 
^(  mettre  en  si  bonne  et  salutaire  main  que  en  devrez  estre 
«  contents,  et  que  à  l'entretenement  de  vostre  félicité  et 
«  paix  vous  devra  suffire,  combien  que  à  grand  dur  et  à 
«  grief  me  vient  ceste  manière  de  faire  que  mon  fils  tient 

«  envers  moy,  et  en  quoy  ma  conscience,  à  cause  de 
«  mon  prochain  voyage,  est  fort  chargée,  Çà!  mes  bons 
«  amis  et  subjects,  vous  vous  retournerez  en  vos  hostels, 
«  chacuns;  et  cy-après,  quand  je  vous  remanderay,  vous 
«  retournerez  devers  moy  à  plus  grande  compagnie ,  si 
«  besoing  fait.  Et  à  tant  je  vous  donne  congé,  en  la  garde 
«  de  Nostre-Seigneur.  » 

CHAPITRE  LXXV. 

Comment  ceux  des  estats  obtinrent  audience  pour  faire  leur  excusation 

au  duc. 

Quand  ceux  des  estats  des  divers  pays  conçurent  et 
avoient  conçu  en  eux  la  contradiction  du  père  au  fils,  et 
que  le  parler  des  deux  pendoit  en  droits  contraires  l'un  à 
l'autre,  ensemble  aussi  que  le  duc  estoit  mal  content  de 
eux  de  quoy  ils  avoient  esté  à  la  prière  de  son  fils  en  An- 
vers, et  tout  pour  bien  faire,  durement  se  trouvèrent  per- 
plex.  Et  boutans  leurs  testes  ensemble,  nobles  et  ecclé- 
siastiques ,  conclurent  de  eux  rassembler  ensemble  le 
demain  après  pour  un  avis  de  bien  faire  au  convenable  et 
à  l'honneste  ;  car  veoient  les  choses  en  grand  danger  et  en 
disposition  de  grand  mal  avenir,  ce  disoient,  si  Dieu  n'y 
pourveoit  par  grâce ,  plus  que  par  sens  d'homme.  Sy  con- 
vinrent les  dessusdits  estats  le  merquedi  après,  qui  fut 
le  xi^  de  janvier,  en  la  maison  delà  ville  à  Bruges;  et  là 
conclurent  deux  choses.  L'une  sy  estoit,  pour  la  peur 
qu'ils  avoient  d'avoir  offensé  le  duc  par  estre  allé  en  An- 
vers sans  son  congé,  de  faire  leur  excusation  devers  luy. 
Et  l'autre  point ,  sy  estoit ,  pour  ce  qu'ils  craignoient 
grands  périls  et  grands  maux  qui  pourroient  sourdre  à 
cause  de  ceste  discorde  entre  le  père  et  le  fils,  et  de  quoy 

les  meschiefs  et  les  ruines  toutes  toiirneroient  en  eux  et 
sur  eux,  conclurent  de  eux  mettre  en  tout  assay  et  devoir 
envers  luy,  tant  par  humbles  prières  comme  par  claire 
remonstrance ,  que  il  voulsist  et  qu'il  luy  plust  à  mitiger 
son  courroux  envers  son  fils  et  le  capter  en  bénivolence 
pour  l'honneur  de  Dieu  et  leur  salut  ;  car  eux  tous,  et 
mesmes  tous  les  pays,  avoient  ledit  son  fils  en  grâce  et 
merveilleuse  dilection,  et  ne  leur  sembloit  pas,  sauve  le 
haut  règne  du  père,  que  s'ils  avoient  esté  bien  gouvernés 
et  gardés  de  la  main  du  père ,  encore  l'espéroient  estre 
aussi  bien  en  temps  avenir,  et  que  le  fils,  en  leur  procu- 
rant salut,  n'abaisseroit  en  riens  la  gloire  de  son  père  en 
son  règne.  Dont,  pour  ce  qu'il  leur  convenoit  avoir  advo- 
cat  envers  le  duc,  pour  impétrer  grâce  et  temps  de  pou- 
voir avoir  accès  devers  luy  pour  estre  oys,  prièrent  à 
l'évesque  de  Tournay  qu'il  luy  plust  estre  moyen  pour 
leur  impétrer  ceste  audience,  lequel  en  accepta  volontiers 
la  charge,  et  l'obtint  devers  le  duc  pour  les  oyr,  le  jeudi 
après,  à  trois  heures  de  vespres,  xir  dudit  mois. 

CHAPITRE  LXXVI. 

Comment  l'abbé  de  Cîteaux,  à  la  requeste  des  estais,  fit  la  proposition, 
persuadant  au  duc  sa  bienvolence  et  son  ascout. 

A  ce  jeudi,  à  l'heure  qui  est  dite,  se  monstra  le  duc 
devant  ses  estats,  et  accompagné  de  ceux  de  son  sang , 
s'assist  en  chaière  pour  oyr  ce  que  voudroient  dire,  là  où 
l'abbé  de  Cîteaux  ',  docteur  en  théologie,  à  la  requeste  des 

'  L'abbé  de  Cîteaux,  Humbert  Martin,  né  à  Losne,  était  vraisembla- 
blement de  la  famille  de  Jean  Martin,  garde  des  joyaux  du  duc.  Mort 
à  Rome  en  1475. 

dessus  dits  estais,  fit  la  proposition,  persuadant  la  bienvo- 
lence  du  duc  et  son  bénigne  ascout  ;  et  après  avoir  pris 
son  entrée  sur  la  liautesse  de  sa  personne,  tournoit  à  la 
gloire  de  sa  maison,  laquelle  il  accomparoit  à  celle  de 
Salomon,  envers  qui  toutes  nations  loingtaines  et  voisines 
se  contournoient,  pour  la  renommée  de  luy  et  de  son  haut 
sens,  et  quéroient  toutes  ombrage  dessous  luy  et  affuite', 
disant  que  ceste  maison  de  Bourgongne  aujourd'hui  estoit 
telle,  et  que  c'estoit  celle  que  toutes  nations  quéroient,  et 
là  où  paix  et  félicité  et  abondance  de  sens  et  de  gloire  se  re- 
posoient  ;  mesmes  les  discordes  et  rumeurs  foraines  d'entre 
les  princes  et  régions  se  venoient  là  soubmettre.  Donc, 
comme  cela  estoit  tout  notoire,  ce  disoit,  et  que  les  exem- 
ples en  estoient  de  bonne  mémoire,  induisoit  que  celle 
noble  et  fameuse  maison,  qui  estoit  rappaiseresse  d'autrui 
et  exemple  et  patron'  de  félicité  par  toute  la  terre,  par  plus 
forte  raison  devoit  et  devroit  estre,  en  dedans  soy-mesme, 
gardienne  de  tranquillité  et  propre  paix,  et  estre  à  soy- 
mesme  utile  et  profitable,  qui,  à  autrui,  au  dehors  de  soy, 
estoit  matière  de  bel  exemple.  Vint  cheoir  par  cecy  sur 
une  supplication  faite  au  nom  des  estats  :  c'estoit  qu'il  luy 
plust  à  iceux  excuser  de  ce  qu'ils  avoient  esté  au  mand* 
de  son  fils  en  Anvers,  affirmant  que,  s'ils  eussent  pensé 
luy  desplaire  en  ce,  jamais  ne  l'eussent  fait;  mais  ce  que 
fait  en  avoient,  avoient  fait  à  intention  de  bien  et  pour 
bonne  fin  entre  eux  deux.  Et  que  cecy  vray  estoit,  mons- 
troit   [en  récitant]    comment  ceux   d'Arras,   quand  ils 
sçurent  que  ceste  allée  en  Anvers  estoit  à  son  desplaisir, 
mis  en  chemin  pour  y  aller,  retournèrent  tout  court  en  leur 

'  Affuite,  refuge,  protection. 

-  Patron,  modèle. 

'  Au  mand,  au  mandement,  à  la  convocation. 

ville  et  point  n'y  allèrent.  Par  quoy  il  appert,  ce  disoit, 
si  les  autres  en  eussent  sçu  autant,  point  n'y  fussent  allés 
aussi  et  s'en  fussent  contenus.  Et  par  ainsy,  comme  le  cas 
gisoit  plus  en  cuider  bien  faire  qu'en  mespris  délibéré, 
de  voit  estre  tant  plus  aussi  de  légière  pardonnance. 

CHAPITRE  LXXVII. 

Comment  le  duc,  après  la  proposition  faite,  pardonna  aux  estats 
leur  offense. 

A  ces  mots  le  duc  commença  à  parler,  et  tourna  sa  pa- 
role sur  un  secrétaire  estant  lez  son  fils ,  lequel  le  duc 
n'avoit  pas  bien  en  grâce,  et  se  doloit  de  quoy  son  fils  le 
créoit  et  luy  donnoit  foy  ;  car  autrefois  l'avoit  trouvé  faus- 
saire, et  avoit  mis  en  unes  lettres,  après  qu'il  les  avoit 
signées ,  deux  lignes  plus  qu'il  n'y  vouloit  avoir,  et  ce  il 
prouveroit  bien,  ce  disoit.  En  après  rechéy,  comme  au 
jour  de  devant,  sur  le  seigneur  de  Croy  et  son  frère, 
disant  que  son  fils  les  vouloit  débouter  d'en  arrière  de  luy, 
non  obstant  que  de  tout  temps  l'avoient  bien  et  léalment 
servi  et  n'y  trouva  oncques  faute.  Et  disoit  outre  que  tout 
ce  qu'il  avoit  appris  d'aimer,  son  fils  le  béoit ,  et  le  con- 
traire, tout  ce  de  quoy  ne  faisoit  feste,  son  fils  le  recueil- 
loit.  Et  ce  il  confirma  par  l'exemple  du  comte  de  Saint- 
Pol,  lequel  il  prit  avecques  luy  et  en  son  service  depuis 
qu'il  cognut  qu'il  ne  l'avoit  point  en  grâce.  Donc ,  par 
luy  et  par  autres  aucuns  de  petit  estât,  depuis  qu'ils 
s'estoient  meslés  de  ses  affaires  et  de  son  conseil,  disoit 
qu'oncques  puis  n'avoit  trouvé  ledit  son  fils  fors  que  plus 
dur  et  plus  fier  et  plus  loing  d'obéissance.  Et  résuma  ar- 
rière ce  qu'il  avoit  dit  le  jour  devant  touchant  le  voyage 

de  Turquie,  comment  ledit  son  fils  avoit  mis  avant  que , 
au  partir  de  ses  pays,  il  de  voit  avoir  promis  de  mettre  en 
la  main  du  roy  de  France  tous  ses  pays  de  deçà  la  mer, 
et  en  seroit  gouverneur  messire  Jehan  de  Croy  pour  et  au 
nom  du  roy.  Sur  quoy,  pour  s'en  excuser  devant  eux , 
juroit  sur  sa  foy  qu'oncques  n'en  avoit  oy  parler  ,  et  s'es- 
merveilloit  d'où  venoient  telles  paroles.  Pareillement  fit-il 
et  dit  des  terres  de  delà  la  mer.  Hollande,  Zellande  et 
Frise,  lesquelles  il  de  voit  avoir  promises  à  mettre  es  mains 
du  roy  Edouard  d'Angleterre,  selon  le  dit  de  son  fils.  Mais 
toucliant  ce  point,  ce  dit  alors  :  «  Ce  sera  la  derraine 
«  volonté  que  j'auray  jamais.  »  Puis  vint  au  point  qui 
contenoit  prières  de  pardon  aux  estats  qui  avoient  esté  au 
mandement  de  son  fils.  Sy  leur  dit  que,  toucliant  eux, 
il  en  estoit  bien  content,  et  leur  pardonnoit  leur  offense, 
moyennant  qu'ils  ne  le  fissent  plus. 

CHAPITRE  LXXVHI. 

Comment  le  roy,  estant  party  deNogent,  vint  à  Lusseul  en  approchant 
Picardie,  pour  la  journée  des  Anglois. 

A  tant  se  faut  taire  maintenant  des  affaires  du  duc  de 
Bourgongne  d'entre  luy  et  son  fils  '  pareillement  et  d'une 
navire  qu'il  envoya  pour  un  commencement  de  voyage  en 
Turquie  dessous  le  bastard  de  Bourgongne  ^;  et  convient 
retourner  au  roy  Loys  de  France ,  lequel ,  après  que  la 
royne  s'estoit  relevée  d'une  fille  à  Nogent-le-Eoy,  prenant 

'  Le  26  février  1464,  le  comte  de  Charolais  était  déjà  retourné  en 
Hollande. 

-  Le  bâtard  de  Bourgogne  et  Simon  de  Lalaing  s'embarquèrent  le 
21  mai  1464  à  l'Écluse,  où  s'était  rendu  le  duc  Philippe.  Chastellain, 
peu  favorable  à  la  croisade,  omet  la  relation  de  leur  départ. 

son  retour  à  Paris,  par  aucuns  jours  y  séjourna  ';  et  de  là 
visitant  les  marches  à  l'entour,  et  tousjours  approcliant 
Picardie,  fit  son  arrest  en  diverses  places,  chassant  et  soy 
eshattant  pour  venir  au  temps  que  la  journée  estoit  prise 
de  la  convention  des  Anglois,  le  xv"  de  juillet.  Et  tendoit 
fort  que  le  duc  de  Bourgongne ,  lequel  il  savoit  estre  en 
Flandres,  s'avançast  aussi  de  vuidier  et  d'approchier 
Picardie  pour  ceste  convention,  laquelle  il  craignoit  fort 
qu'elle  ne  se  fîst  et  que  le  duc  n'y  entendist  aussi  chaude- 
ment comme  luy.  Et  pour  ceste  cause,  tant  pour  le  faire 
vuidier  hors  de  son  pays  de  Flandres,  comme  aussi  de  le 
voir,  et  pour  parler  à  luy  de  ceste  matière,  petit  à  petit 
tousjours  approcha  ses  marches,  et  vint  à  Lusseul  qui  est 
au  comte  de  Saint-Pol,  qui  là  le  reçut  et  festoya".  Et  ce 
pendant,  le  duc,  qui  estoit  venu  de  Bruges  à  Lille,  or- 
donnant là  de  ses  affaires  de  son  voyage  entrepris  et  de 
quoy  jamais  pour  conseil  de  nuUuy  ne  se  voulut  dépor- 
ter, ne  rompre,  entendit  hien  et  sentit  rapprochement  du 
roy,  de  quoy  ne  faisoit  pas  grand  compte.  Car  s'estoit 
hien  perçu,  et  se  percevoit  de  jour  en  jour  tout  au  clair, 
que  le  roy,  sous  une  feinte  simulation,  le  quéroit  plus  en 
un  suhtil  prétendre  que  par  racine  de  vray  amour,  ne  de 
quoy  il  pust  avoir  joye;  car,  jà-soit  ainsi  que  le  duc  de 
Bourgongne  désiroit  hien  la  paix  ou  les  longues  trêves 
entre  les  deux  royaumes  de  France  et  d'Angleterre,  et  que 
luy  il  y  pouvoit  heaucoup  et  mesme  en  avoit  esté  le  pro- 
cureur principal  pour  l'expédient  de  son  voyage ,  et  que 
par  ce  moyen  les  deux  rois  luy  eussent  fait  aide  de  gens  et 

»  Louis  XI,  arrivant  de  Nogent,  où  venait  de  naître  sa  fille  Jeanne, 
entra  à  Paris  le  15  mai  ^464. 

2  Ce  fut  à  Lusseul  ou  Luxy  près  de  Doulens,  que  Louis  XL  impa- 
tient de  recevoir  les  nouvelles  importantes  qu'il  attendait  de  divers 
cotés,  institua  le  service  des  postes  par  une  ordonnance  du  19  juin  1464. 

d'argent  pour  furnison,  toutesvoies,  comme  les  sages  luy 
donnoient  à  entendre  souvent  et  que  murmures  s'en  fai- 
soient  toutes  publiques ,  l'accord  entre  les  deux  roys , 
lequel  il  quéroit  à  intention  de  bien,  luy  estoit  directe- 
ment contraire  et  préjudiciable  pour  le  bien  de  sa  per- 
sonne. Car  on  soupçonnoit,  et  le  vouloit-on  maintenir, 
que  le  roy,  en  aj)rès  quand  il  se  trouveroit  asseuré  des 
Anglois,  [et]  en  paix  avecques  eux,  il  contendroit  à  mettre 
à  son  ploy  le  duc  de  Bourgongne  et  ses  pays  dont  la  gloire 
lui  estoit  annuieuse;  et  mesmes  disoit-on  cou  vertement 
que  le  roy  se  devoit  estre  vanté  que  s'il  pouvoit  avoir 
repos  avecques  les  Anglois,  il  mettroit  en  subjection  et  en 
rabaissement  les  deux  cornes  de  ce  royaume  les  plus 
roydes  à  deux  debouts',  est  à  entendre  la  maison  de  Bour- 
gongne et  celle  de  Bretagne ^  comme  depuisles  apparences 
s'en  monstrèrent  et  sortirent  langages  à  commencement 
d'effet,  par  estrange  mystère.  Et  pour  tant,  comme  j'ay 
dit,  posé  que  le  duc  vouloit  bien  tenir  la  journée  des 
Anglois  et  que  mesme  il  en  désiroit  bonne  conclusion, 
toutesfois,  parce  qu'il  voyoit  et  sentoit  le  roy  tirer  d'un 
collier  soupçonneux,  et  en  divers  cas  et  en  diverses  affaires 
estre  variable  envers  luy  et  non  de  grand  fondement, 
certes  fit  moins  de  poix  aussi  de  cest  approchement  du 
roy,  et  assez  lentement  se  mit  en  voie  pour  aller  à  ren- 
contre ;  car  tousjours  pensoit  bien  à  y  recouvrer  à  heure, 
au  jour  qui  estoit  assigné,  à  Saint-Omer  ou  à  Hesdin  en 
sa  ville,  là  où  avoit  esté  la  convention  première.  Mais  le 


'  Dehouts,  bouts. 

^  Thomas  Basiii  dit  la  mâmo  chose  (éd.  de  M.  Quicherat,  t.  II, 
p.  94),  et  en  marge  de  ce  passage,  une  autre  main  a  ajouté  dans  le 
manuscrit  :  à  la  (ourquèse  (à  la  turque).  Adrien  de  But  accuse  aussi 
Louis  XI  d'avoir  cherché  des  modèles  dans  les  despotes  de  l'Orient. 

roy  pensant  icy  d'un  autre,  et  afin  de  le  tirer  près  de  luy 
soubs  ombre  de  Visitation ,  tant  s'en  vint  joindre  près  de 
ses  marches,  que  laisser  ne  pourroit  de  honte,  ce  luy  sem- 
bloit,  qu'il  ne  s'approchast  aussi  et  qu'il  ne  se  venist 
rendre  en  lieu  pour  s'entrevoir  ensemble.  Et  de  fait  le  duc 
en  ceste  manière  partit  de  Lille,  et  se  vint  rendre  à  Saint- 
Pol  en  Ternois,  là  où  le  ro}^  arriva  la  mesme  nuitée.  Et  là 
s'entrevirent  et  furent  deux  nuits  ;  et  de  là  partans  vin- 
rent à  Hesdin  pour  faire  la  solemnité  de  saint  Jehan- 
Baptiste,  et  se  tinrent  ensemble  trois  ou  quatre  jours. 

CHAPITRE  LXXIX. 

Comment  le  comte  de  Saint-Pol  se  trouva  en  la  présence  du  roy,  et 
comment  le  roy  l'attraia  à  luy  par  subtil  personnage. 

Le  comte  de  Saint-Pol,  Loys,  qui  avoit  esté  adjourné  à 
son  de  trompe  deux  mois  devant  pour  comparoir  en  per- 
sonne en  parlement,  et  poursieuvy  de  cause  pleine  de 
danger  de  mort,  mal  du  roy,  mal  du  duc,  et  tout  par  un 
grand  mystère,  et  chascun  jouant  au  mieux,  sçavoir  par 
espécial  le  roy  comme  bon  fait  à  noter,  se  trouva  cy  à 
Saint-Pol  avecques  le  roy,  tout  repacifîé  '  avecques  hiy 
et  accueilli  en  grâce  :  se  trouva  aussi  avecques  le  roy  de- 
vant le  duc,  qui  s'esmerveilloit  de  ce  mystère.  Et  l'avoit  le 
roy  attrait  devers  luy  par  subtil  personnage  et  fourtrait 
au  comte  de  Charolois ,  sous  le  débat  d'entre  le  duc  son 
père  et  luy,  et  du  seigneur  de  Croy,  auquel  le  duc  sem- 
bloit  porter  faveur  en  contraire  des  deux  comtes.  Donc  le 
roy,  voyant  que  du  seigneur  de  Croy  se  pouvoit  aider 

'  Bepacifié,  réconcilié. 

beaucoup  et  servir ,  et  que  le  duc  n'aimoit  point  ledit  de 
Saint-Pol  pour  deux  causes,  l'une  à  cause  de  ceux  de  Croy, 
l'autre  et  la  plus  grande  à  cause  de  ce  qu'il  maintenoit  et 
cuidoit  que  ledit  comte  tenoit  en  fierté  et  rigueur  contre 
luy  son  fils  le  comte  de  Charolois,  luy,  comme  subtil,  pen- 
sant de  cestui  débat  faire  son  propre  preu  ' ,  et  feignant,  en 
faveur  du  duc  son  bel  oncle  et  de  ceux  de  Croy,  de  luy 
trotter  dur  et  de  le  faire  abaier^  en  grandes  menaces, 
trouva  manière  d'avoir  sa  personne  devers  luy,  comme 
tout  content.  Et  venu  à  Paris,  le  reçut  en  grâce  et  en  fit 
soubstraction  au  père  et  au  fils  ambedeux%  et  à  toute  la 
maison  de  Bourgongne.  Et  comme  le  duc,  ce  sembloit,  ne 
désiroit  riens  tant  que  ce  comte  de  Saint-Pol  fust  eslongié 
de  son  fils  et  hors  de  son  hostel,  le  roy  en  joua  tout  à  bon 
profit  et  à  propre  subtilité  pratiquée,  et  l'osta  au  fils  et  au 
père,  au  plus  grand  regret  que  oncques  ledit  de  Saint-Pol 
eust  et  à  plus  grand  annuy  de  cœur,  car  aimoit  de  mer- 
veilleuse grande  amour  son  maistre  le  comte  de  Charo- 
lois, et  ne  désiroit  jamais  servir  autre  que  luy,  ne  plus 
haut  contendre,  s'il  eust  plu  au  duc  son  père  qui  y  prenoit 
son  imagination,  sans  y  avoir  coulpe.  Et  le  roy  ceci  con- 
sidérant, et  que  la  personne  dudit  de  Saint-Pol  valoit 
beaucoup,  et  estoit  homme  pour  servir  grandement  au 
parti  qu'il  tenroit,  mesme  en  prit  l'avancement  devers 
luy,  et  le  pensant  fourtraire  à  la  maison  de  Bourgongne, 
comme  plusieurs  autres ,  le  retint  à  sa  pension  et  à  son 
bienfaire"  sur  l'attente  des  choses  futures,  car  avoit  dure- 
ment contre  cœur  et  en  couverte  rancune  le  comte  de 


*  Son  propre  preu,  son  propre  profit. 
^  Faire  abaier,  effrayer. 

*  Ambedeux,  tous  les  deux. 

*  A  son  bievfaire,  à  son  service. 

Charolois,  et  mesmes  n'en  sçavoit  dissimuler  son  courage. 
Et  disoit-on,  et  fut  vraysemblable,  que  ce  ne  luy  mou  voit 
fors  de  la  peur  qu'il  avoit  de  luy  pour  le  temps  à  venir, 
pour  ce  qu'il  le  sentoit  fier  et  de  haut  courage;  et  avec- 
ques  la  puissance  qui  luy  estoit  apparente  à  venir,  sy  le 
sentoit-il  aimé  et  douté  plus  que  prince  de  son  royaume. 
De  ceste  liayne  ou  de  ceste  peur,  ainsi  qu'on  le  voudra 
prendre,  se  diront  cy-après  de  grands  mystères,  et  les- 
quels en  les  maniant  seront  autant  difficiles  et  de  grand 
poix  au  liseur  comme  à  l'escrivain. 

On  dit  que  l'homme  se  fait  escouter  par  sa  parole  et  se 
fait  à  cognoistre  par  les  faits.  Donc,  quand  les  faits  con- 
cordent aux  paroles  prédites,  il  faut  juger  de  l'homme, 
soit  en  bien,  soit  en  mal ,  selon  sa  parole.  Ceste  parabole 
aura  lieu  '  cy-après,  là  où  matière  de  mesme  la  ramenra  en 
compte  tout  propre  au  cas.  Et  à  tant  je  me  retourne  à 
Hesdin,  là  où  estoit  le  roy  devers  son  bel  oncle,  qui  luy  fit 
toute  l'honneur  et  bonne  chière  qu'il  pust  et  comme  il 
devoit\  Et  encore,  comme  si  tout  voulsist  ignorer  (ce  que 
bien  savoit)  qu'il  y  avoit  feintise  es  semblans  du  roy,  luy 
fit  chière  et  honneur  d'amour  cordial.  Et  devisans  ensem- 
ble de  communes  besongnes,  le  roy  y  séjourna  trois  jours, 
au  bout  desquels  il  repaira  à  Dampierre',  à  trois  lieues  de 


•  Aîiva  lieu,  sera  justifiée,  trouvera  son  application. 

^  Voici  en  quels  termes  Thomas  Basin  (éd.  de  M.  Quicherat,  t.  II, 
p.  85)  raconte  cette  visite  de  Louis  XI  au  château  d'Hesdin  :  Visitavit 
illum  illustrem  Philippum,  Burgundionum  ducem,  in  suo  oppido  de 
Hesdinch,  qui  in  ejus  arce  sibi  prsebens  hospitium  (qufe  magnificen- 
tissime  constructa  et  necessario  instrumeuto  ac  supellectile  pretios- 
sima  ah  omnibus  esse  instructa  perhibebatur  ) ,  eum  splendidissime 
procuravit ,  permissa  sibi  in  eadem  arce  et  adjacente  amœnissimo 
ferarum  saltu ,  mûris  vallato,  per  ommia,  velut  in  propria  domo, 
potestate. 

^  Dompierre,  au  sud  d'Hesdin,  à  3  lieues  de  Crécy. 

HesJin,  où  estoit  la  royne;  et  laissa  le  duc  son  bel  oncle 
en  sa  ville  de  Hesdin  avecques  la  duchesse  de  Bourbon  sa 
sœur ,  et  lu  y  promit  de  le  venir  voir  temprement  envers 
le  xv^  de  juillet,  que  les  Anglois  dévoient  venir  à  leur 
journée,  et  tandis  et  tout  ce  temps  pendant,  il  cbasseroit, 
ce  disoit,  en  la  forest  de  Cressy,  et  se  donroit  bon  temps; 
et  ainsi  fit. 


FIN    DU    TOME    QUATRIEME. 

